
Orodha ya Wachangia Mada


 


Ifuatayo ni
orodha ya waliochangia mada katika kitabu hiki. Namba zilizo kwenye mabano
zinaonyesha sura na mada alizochangia anayetajwa.


____________________


Adade, Ayi, PhD. Katibu Mkuu, Togo Assemblies of God (29)


Ama, UcheChukwu. Naibu Mwenyekiti, Africa
Assemblies of God Alliance World Missions (40)


Banda, Lipenga. Mwangalizi Mkuu wa Assemblies
of God nchini Zambia (33)


Bogere, Richard, PhD. Mwanzilishi mwenza, Christ Chapel International, Kampala,
Uganda; Mkufunzi Mshiriki, Kitivo cha Ualimu, Seminari ya Theolojia ya Pan-Africa
(6)


Bomboko, Cécile, PhD. Mwakilishi wa Kanda ya
Afrika ya Kati, Umoja wa Elimu ya Theolojia ya Kipentekoste Afrika (APTEA) (14,
32)


Bomboko, Marcel, PhD. Mwenyekiti, Bodi ya Wasimamizi,
Kitivo cha Theolojia cha Assemblies of God, Lomé, Togo (14, 32)


Chipao, Lawrence, PhD. Mkuu wa Kitivo cha
Theolojia na Malezi ya Kihuduma, Chuo Kikuu cha Malawi Assemblies of God (34)


Churchill, Todd. Mishenari wa AGWM nchini DR
Congo; Mtumishi, Taasisi ya Africa’s Hope (30)


Daplex Ouentchist, Honoré, PhD. Rais, Kanisa
la Kiinjili la Assemblies of God, Cotê d'Ivoire (10)


Djakouti, Mitré. Rais, Togo Assemblies of
God; Rais Mstaafu, Umoja wa Makanisa ya Assemblies Of God Afrika (AAGA) (15)


Dube, Andrew, PhD. Mwangalizi Mkuu, Malawi
Assemblies of God (11)


Flindja, Douti Lallebili, PhD. Mkuu wa
Masomo, Kitivo cha Theolojia cha Assemblies of God, Lomé, Togo (27)


Frimpong-Manso, Paul, PhD. Mwangalizi Mkuu, Assemblies
of God, Ghana (37)


Gnanchou, Désiré Béchié, PhD. Rais Mstaafu,
Evangelical Assemblies of God, Cotê d'Ivoire; Mkurugenzi, Taasisi ya Theolojia
na Kichungaji ya Katadji (23)


Kitoto, Dina. Mke wa Philip Kitoto, Mwangalizi
Mkuu wa Kenya Assemblies of God (7)


Kitoto, Philip. Mwangalizi Mkuu, Kenya Assemblies
of God na Mkuu, Chuo Kikuu cha KAG Afrika Mashariki (7)


Kuoh, Jimmy, PhD. Mwangalizi Mkuu Mstaafu,
Assemblies of God Liberia; Rais, Chuo cha Biblia cha Assemblies of God Liberia
(21, 41)


Lebelo, Gordon, PhD. Mwangalizi Mkuu,
International Assemblies of God, Afrika Kusini (26)


Lwesya, Enson, DMin. Makamu Mkuu wa Chuo
Kikuu cha Malawi Assemblies of God (28)


Mba, Arthur, PhD. Makamu wa Kwanza wa Rais,
Assemblies of God nchini Gabon (2, 18)


Mbiwan, Daniel. Msimamizi Mkuu, Misheni ya
Full Gospel, Cameroon (25)


Miller, Denzil R., DMin. Mishenari wa AGWM;
Mkurugenzi, Acts in Africa Initiative (1, 3, 8, 16, 20, 36)


N'sembe Loyela, Israël. Mchungaji, Kituo cha
Kiinjili cha Sanduku la Agano, Kinshasa; Mwangalizi Mkuu Mstaafu wa Assemblies
of God, DR Congo (22)


Ndayisaba, Jérôme. Rais, Burundi Assemblies
of God Fellowship (24)


Nelson, Jeffery, PhD. Mishenari wa AGWM;
Makamu Mkuu wa zamani, Chuo Kikuu cha KAG Afrika Mashariki, Nairobi, Kenya (5,
12, 39)


Ngabonziza, Emmanuel. Makamu Msimamizi Mkuu,
Pentecostal Assemblies of God, Rwanda (38)


Niba, Felix, PhD. Mkurugenzi wa Umisheni wa Nje,
Misheni ya Full Gospel, Cameroon (13)


Oganya, Ngozi Cecilia, PhD. Mratibu wa Elimu
Enezi ya Theolojia, Assemblies of God Divinity School, Umuahia, Nigeria (17)


Sawadogo, Jephté, DMin. Makamu Mwangalizi
Mkuu, Burkina Faso Assemblies of God; Mkurugenzi, Shule ya Biblia ya Koubri (4,
42)


Sebastião, Francisco. Rais wa Assembly of God
Pentecostal, Angola (9)


Smith, Bernard, MA. Mishenari wa AGWM nchini Togo
(15)


Swai, Ron. Mweka Hazina Mkuu, Tanzania
Assemblies of God (35)


Turney, Mark, MA. Mishenari wa AGWM; Rais, Kitivo
cha Theolojia cha Assemblies of God, Lomé, Togo (19)


Watt, C. Peter, ThD. Mwenyekiti, Assemblies
of God, Afrika Kusini (31)


 







Utangulizi wa Randel Tarr


 


Mwongozo wa
Mchungaji Mpentekoste utatumika
kama nyenzo muhimu kwa wachungaji wa Kiafrika kwa miaka mingi ijayo. Kanisa
Barani Afrika kwa muda mrefu limekuwa likihitaji rasilimali hiyo,
inayoshughulikia changamoto za kipekee zinazowakabili wachungaji wa
Kipentekoste Barani Afrika.


Katika hiki kitabu, Dkt. Denzil R. Miller na
wahariri wenzake, Dkt. Jeffery Nelson na Todd Churchill, wamekusanya viongozi
wa Kiafrika kushughulikia masuala mengi yanayowakabili wachungaji wa
Kipentekoste barani Afrika leo. Kama vile “Orodha ya Wachangia Mada” mbele ya
kitabu inavyoonyesha, viongozi hawa ni pamoja na wakuu wa kitaifa wa kanisa,
wachungaji wakuu, wasimamizi na walimu wa shule za Biblia na seminari, viongozi
wa misheni, wapanda kanisa, wainjilisti, na zaidi.


Uzoefu wa kina na ujuzi wa viongozi hawa
huongeza thamani kubwa ya kazi hii. Baada ya kuhudumu na baadhi ya wanaume na
wanawake hawa, binafsi naweza kuthibitisha uadilifu wao kama viongozi, shauku
yao kwa Kristo na utume Wake, na hamu yao ya kuona Kanisa likipandwa kila pembe
ya Afrika. Zaidi ya hayo, timu ya wahariri yenyewe huleta utajiri wa maarifa ya
Afrika na watu wake katika mwendelezo wa hiki kitabu. Kila mmoja wao ametumika kama
mishenari eneo la Kusini, Mashariki, au Kati ya Afrika kwa miaka mingi.


Kitabu hiki kitaimarisha huduma za wale ambao
tayari wanaongoza makanisa ya mahali pamoja kote barani Afrika, pamoja na wale
ambao bado wako katika shule ya Biblia na mifumo mingine ya mafunzo enezi wakijitayarisha
kwa huduma ya baadaye. Hiki kitabu kimejaa msaada wa kimatendo utakaomsaidia
mchungaji wa Kipentekoste kufanikiwa katika huduma na kuzaa matunda
yatakayodumu.


Msisitizo mmoja mkubwa sana wa kitabu hiki ni
wito kinachotoa kwa mchungaji wa Kipentekoste katika Afrika kuwa mwanamume au
mwanamke wa uadilifu. Msisitizo mwingine muhimu ni wito wa mara kwa mara wa
kitabu hiki kwa Mchungaji wa Kiafrika kuendelea kujazwa na Roho Mtakatifu na
kujikita katika utume wa Kanisa uliotolewa na Mungu wa kuona kwamba kila
mwanamume, mwanamke na mtoto barani Afrika anapewa fursa ya kusikia vizuri habari
za Yesu Kristo na kumwamini. Katika siku hizi ambazo “injili ya mafanikio” imeyaondoa
makanisa mengi sana barani Afrika kwenye utume wa Mungu na kuyapeleka kwenye
kutafuta baraka za kibinafsi, inatia moyo kuona kwamba kitabu hiki kimesimama imara
kwenye kuhimiza utume. Wachangiaji wa kitabu hiki ni watendaji wa kweli wa
Neno, wanaume na wanawake wa Mungu ambao wanatafuta kuishi kwa kuzingatia Agizo
Kuu la Kristo katika maisha yao ya kila siku.


Kwa miongo sita, mimi nimehusishwa na Kanisa
Barani Afrika, kwanza nikiwa mtoto niliyekulia Afrika na baadaye kama mishenari
huko Afrika Magharibi kwa zaidi ya miaka 35. Inashangaza kuona kile ambacho
Mungu amefanya kupitia kazi ya maelfu ya wanaume na wanawake wa Kiafrika ambao
wameweka maisha yao wakfu ili kuwavuta kwa Yesu wote waliopotea kwa gharama
yoyote. Ninaamini kitabu hiki kitatumika kuongeza ufanisi wao katika huduma.
Ombi langu ni kwamba, kitabu hiki kinapotiwa mikononi mwa maelfu ya wachungaji
na wanafunzi wa shule za Biblia kote Afrika, ufalme wa Mungu utakuja katika
bara hili kwa njia kubwa zaidi.


Kwa kweli,
viongozi waliowezeshwa na Roho, na kufundisghwa Biblia sawasawa ndiyo tumaini
kwa ajili ya Afrika!


 


~      Mchungaji Randel Tarr

Mkurugenzi Mtendaji

Taasisi ya Africa’s Hope


 







Utangulizi wa Dkt. Barnabas
Mtokambali


 


Wachungaji wengi wa Kipentekoste barani Afrika
wanaweza kujitambulisha na hisia za Paulo alipowaandikia waamini wa Korintho,
kama ifuatavyo:


“Nimekuwa nikihama mara kwa mara.
Nimekuwa hatarini…nimetaabika mno na kusumbuka, na mara nyingi nimekosa
usingizi; Nimejua njaa na kiu na mara nyingi nimekosa chakula; Nimepigwa na baridi
na kuwa uchi. Zaidi ya hayo yote, kila siku nakabiliana na mahangaiko kwa ajili
ya makanisa yote.” (2 Kor. 11:26-28)


Ingawa hali zao mmoja mmoja zinaweza kutofautiana
na jinsi Paulo alivyokuwa, wachungaji wengi wa Kipentekoste barani Afrika
wanaweza kumwunga mkono katika hisia zake za “kusongwa kila upande” (4:8).


Hakuna wito wenye changamoto sana kama kuchunga
kanisa la Kipentekoste barani Afrika. Hebu fikiri maeneo mengi maishani na
katika huduma ambayo mchungaji wa Kipentekoste lazima aonyeshe umahiri wake. Ni
lazima awe na uwezo wa kutunza kundi la Mungu ifaavyo, na huku akiweza pia
kusimamia mambo ya kibinafsi na ya familia. Ni lazima awe mhubiri hodari, mwalimu,
mshauri, na msimamizi – na vyote hivyo kwa wakati mmoja. Na wakati wote huo,
lazima aweze kuongoza kanisa lake katika kutimiza agizo la Bwana wetu la
kufanya wanafunzi kutoka mataifa yote. Orodha inaweza kuendelea. Ndiyo maana kutokea
kwa mwongozo huu wa mchungaji wa Kipentekoste ni kitu cha kukaribishwa kabisa,
tena kwa mikono miwili.


Kwa muda mrefu nimeona haja ya mwongozo wa
kina wa mchungaji ulioandikwa kutoka mtazamo wa Kiafrika na wa Kipentekoste. Ninashukuru
sana kwa kazi iliyofanywa na Africa's Hope kutoa kitabu hiki. Kinachotia moyo
hasa ni kwamba mwongozo huu umeandikwa na wachungaji na viongozi wa
Kipentekoste waliokomaa kutoka katika bara zima. Wakati huo huo, uko sahihi kitheolojia,
unalenga umisheni, na unafaa kivitendo. Mwongozo huu unawapa wachungaji wa
Kipentekoste maarifa mengi ya thamani katika maisha na huduma ya Kipentekoste. Utasaidia
kuwaongoza wachungaji wa Kipentekoste barani Afrika katika huduma yenye tija
zaidi. Na mikono ya wachungaji wetu ikiimarika, makanisa wanayoyaongoza
yataimarika pia.


Natarajia kwamba Mwongozo wa Mchungaji
Mpentekoste utakuwa na manufaa hasa wakati huu wa mkazo wa “Miaka Kumi ya
Uamsho” wa Umoja wa Makanisa ya Assemblies of God Afrika (AAGA) kuanzia 2021
hadi 2030. Katika miaka hii kumi, makanisa ya Assemblies of God kote barani
Afrika yamejitolea kumtafuta Mungu ili kumiminiwa nguvu ya Mungu Roho
Mtakatifu, na kusababisha uamsho mkuu zaidi kuwahi kuonekana katika Afrika, na kuwawezesha
waamini kupeleka injili kwa kila kabila, taifa, na watu kabla ya ujio wa Kristo,
anayekuja upesi.


Katika kipindi hiki cha Miaka Kumi ya Uamsho, makanisa
ya Assemblies of God yatazingatia kutiwa nguvu za Roho Mtakatifu, maisha ya utauwa
na uchaji wa Mungu, mafunzo ya uanafunzi, uinjilisti, upandaji makanisa, na umishenari
unaovuka mipaka ya kitamaduni baina ya watu ambao hawajfikiwa barani humu -
haswa maeneo ya Afrika Kaskazini na Pembe ya Afrika. Ninaamini kuwa Mwongozo
wa Mchungaji Mpentekoste utatumika kama chombo cha thamani sana, kusaidia
wachungaji kuongoza makanisa yao kutimiza utume huu mkuu. Kisha, ikiwa Bwana
Yesu atachelewa kurudi, kitabu hiki kitaendelea kufanya kazi katika kanisa la
Kipentekoste barani Afrika kwa miaka mingi ijayo.


Ninapendekeza kitabu hiki kwa wachungaji na
wahudumu wa Kipentekoste kote Afrika.


 


~     Dkt. Barnabas Mtokambali 

Mwenyekiti 

Africa Assemblies of God Alliance


 







Maneno ya Mwanzo


 


Kiongozi mmoja Mwafrika, baada ya kuona jinsi
kanisa la Afrika linavyokua, alisema hivi: “Mungu analibariki kanisa la Afrika
ili liwe baraka kwa mataifa!” Sisi tunakubaliana kwa moyo wote na maoni haya.
Tunaamini kwamba Mungu ameliita kanisa la Kiafrika liujie Ufalme kwa wakati
kama huu (taz. Est. 4:14). Kanisa la Kipentekoste barani Afrika lina hatima kuu
ya kitume. Katika siku hizi za mwisho wa nyakati, Bwana wa Mavuno anamimina
Roho Wake juu ya watu Wake ili kuwatia nguvu kushiriki kikamilifu katika
kutimiza Agizo Lake Kuu kabla hajarudi kutoka mbinguni (Mt. 24:14; Mdo.
1:8-11). 


Ili kufanya hivyo, kanisa la Kiafrika
litahitaji kuwa na nguvu. Na ili kuwa na nguvu, lazima kuwa na uongozi thabiti.
Kitabu hiki cha Mwongozo wa Mchungaji Mpentekoste kimeandaliwa ili kushughulikia
hitaji hili. Kimekusudiwa kuwaandaa wachungaji wa Kipentekoste katika Afrika
kufanya sehemu yao katika kutimiza kusudi la Mungu kwa kanisa. Matumaini yetu
ya dhati ni kwamba kitabu hiki kitakuwa chombo na hazina mikononi mwa
wachungaji wa Kipentekoste katika bara zima. Kimetengenezwa kwa kuzingatia
kanuni sita elekezi:


1. Kina mtazamo wa Kibiblia. Waandishi na waandaaji wa mwongozo huu wanaamini kwamba Biblia ni Neno
la Mungu lililofunuliwa kwa wanadamu. Ni mwongozo wa Mkristo unaotosha kwa
maisha na utume. Kwa hiyo, watengenezaji wa kitabu wametafuta kuweka msingi wa
Kimaandiko kwenye kila dhana.


2. Kina msisitizo wa Kipentekoste. Kitabu kimeandikwa na wachungaji wa Kipentekoste kwa ajili ya wachungaji
wa Kipentekoste. Kinatafuta kushughulikia maswala ya kipekee ya wachungaji wa
Kipentekoste kutoka katika mtazamo wa Kipentekoste. Kila mchangiaji katika
kitabu hiki ni kiongozi wa Kipentekoste aliyekomaa na mwenye huduma
iliyothibitishwa. Kwa sababu ya uzoefu wao katika kutembea na Roho, na ufahamu
wao wa Maandiko, wapendwa hawa wanakumbatia njia ya kipekee ya Kipentekoste ya
maisha na huduma. Jambo hilo linaonekana katika kitabu kizima.


3. Kina lengo la utume. Watengenezaji wa mwongozo huu wanaamini kwamba Kristo ameagiza kila
mchungaji wa Kipentekoste na kila kanisa kushiriki kikamilifu katika utume wa
Mungu. Utume wa Mungu ni kuwakomboa na kuwaita kwake watu kutoka katika kila
kabila, lugha, na taifa duniani kabla ya kurudi kwa Yesu mara ya pili (Mt.
24:14; Uf. 5:9). Kristo alitoa kwa ufupi utume wa Mungu katika Agizo Lake Kuu
(Mt. 28:18-20; Mk. 16:15-17; Lk. 24:47-49; Yoh. 20:21-22; Mdo. 1:8). Msisitizo
huu wa utume unafafanuliwa sana katika kitabu chote.


4. Kina
mwelekeo wa Kiafrika. Mlengwa wa hiki kitabu ni mchungaji wa Kipentekoste barani
Afrika. Waandishi wanaelewa kwamba wachungaji wa Kiafrika hutekeleza huduma zao
katika mazingira ya kipekee ya Kiafrika, na wanafanya hivyo kwa changamoto na
mahangaiko ya kipekee ya Kiafrika. Kila sura imeandikwa kwa kuzingatia mazingira
hayo.


5. Kina upeo
mpana. Kitabu hiki kimeandaliwa kushughulikia masuala mbalimbali
yanayowakabili wachungaji wa Kipentekoste leo katika bara la Afrika. Waliokiandaa
wanatumaini kwamba kitakuwa rasilimali inayohitajika mikononi mwa wachungaji barani
kote. 


6. Ni cha vitendo
katika matumizi yake. Ingawa mwongozo huu unaangazia masuala ya theolojia
na mafundisho ya kichungaji, masomo yanayofundishwa humu yametayarishwa yafanyiwe
kazi. Yanashughulikia sio tu kile ambacho mchungaji wa Kipentekoste lazima
afanye, na kwa nini afanye, bali pia jinsi wanavyoweza kutekeleza huduma zao
kwa ufanisi.


Mchakato wa Kuandika


Maono ya kuwepo kwa huu Mwongozo wa
Mchungaji Mpentekoste kwa mara ya kwanza yalikuwa katika moyo wa Dkt. John
Easter, aliyekuwa Mkurugenzi Mtendaji wa kwanza wa Africa's Hope. Akaunda kikosi
kazi kwa ajili ya kutoa mwongozo huu. Wakati Dkt. Easter alipo-ondoka, alifuatwa
na Randy Tarr, mkurugenzi mpya wa taasisi hii, ambaye aliupokea mradi huo kwa
moyo wote.


Kazi ya kwanza ya kamati ilikuwa kuandaa
orodha kamili ya mada ambazo zingeshughulikiwa na kitabu chenyewe. Hili
lilikuwa ni jukumu kubwa lililohusisha utafiti wa kina na masaa mengi ya
majadiliano. Orodha ya mada ilihakikiwa tena na viongozi wakuu wa Kiafrika na
waelimishaji kutoka kote barani Afrika. Mwishoni, mada arobaini na mbili
zilizokuwa sura za kitabu hiki zilichaguliwa. Baada ya vichwa vya sura husika
kupitishwa, halmashauri iliziweka katika vikundi kumi, ambavyo vilikuja kuwa
sehemu kumi za hiki kitabu.


Baada ya kuamua ni mada gani
zingeshughulikiwa, na mahali pake kitabuni, kamati ilichagua wachungaji wakuu
wa Assemblies of God, waelimishaji, na viongozi wa makanisa kutoka kote barani
Afrika ili kuandika sura moja moja. Wamishenari wachache wa Kimarekani
waliowahi kuishi na kuhudumu kwa muda mrefu barani Afrika pia walikaribishwa
kuchangia. Majina ya waandishi hawa, pamoja na maelezo mafupi juu ya kila mmoja
wao yanaonekana katika sehemu ya “Orodha ya Wachangia Mada” mwanzoni mwa kitabu
hiki.


Mara baada ya mwandishi kumaliza kazi yake,
aliwasilisha kazi yake kwa kamati kwa ajili ya tathmini na uhariri. Kisha
kamati ilichunguza kila sura kwa maudhui na uhusiano na sura zingine. Lengo lao
lilikuwa ni kuhakikisha kwamba kila sura inachangia dhamira ya Kipentekoste na
ya kitume ya kitabu, na kuhakikisha kwamba mtindo wa uandishi unafanana katika
kazi yote. Baada ya mchakato wa uhariri kukamilika, sura husika iliingizwa kwenye
kitabu.


Wanawake Katika Huduma


Tangu kuanzishwa kwake, Jumuiya ya
Kipentekoste imethamini nafasi ya wanawake katika huduma. Wapentekoste
wanaamini kwamba Roho yule yule anayewastahilisha wanaume kwa ajili ya huduma
pia anawastahilisha wanawake. Imani yao imejengwa juu ya ahadi ya Yesu katika Matendo
1:8, ambapo anaahidi Roho Mtakatifu kwa waamini wote, wanaume na wanawake. Kila
mtu anayepokea Roho, pamoja na wanawake, hupokea nguvu za kumshuhudia Kristo.
Ushahidi huu unahusisha kutangaza Injili.


Wapentekoste pia wanataja ahadi ya nabii Yoeli
iliyonukuliwa na Petro Siku ya Pentekoste: “Siku za mwisho, asema Mungu,
nitamimina Roho yangu juu ya watu wote. Wana wenu na binti zenu watatabiri…. Hata
juu ya watumishi wangu, wanaume kwa wanawake, nitamimina Roho yangu siku
zile, nao watatabiri” (Mdo. 2:17-18, maneno mepesi kukazia; taz. Yoe. 2:28-29).
Wapentekoste wanachukulia kauli hii kama kanuni ya ulimwengu wote ya kuaminiwa
na kufanyiwa kazi katika kipindi hiki cha “Enzi ya Roho” wakati Mungu
anapomimina Roho Wake kwa neema juu ya watu wote.


Jinsi ya Kutumia Kitabu Hiki


Kama jina lake linavyodokeza, kitabu hiki kimeandaliwa
kuwa mwongozo, au kitabu chenye kuongoza utendaji wa wachungaji wa Kipentekoste
katika Afrika. Unaweza kutumia kitabu hicho kwa njia kadhaa zinazofaa. Itafaa
ukisome kitabu hiki hadi mwisho kwa kuanzia. Zoezi hili litakupa muhtasari
mpana wa dhana zilizojadiliwa katika kitabu. Pia utasaidika kupata ufahamu
mpana kwa pande zote kuhusu kazi ya kimsingi ya mchungaji wa Kipentekoste barani
Afrika.


Unaposoma hiki kitabu, weka kalamu na daftari
karibu ili uweze kuandika maarifa yatakayokugusa na yanayoweza kutumika hasa
kwa maisha na huduma yako mwenyewe. Pia ni vizuri kuandika mawazo yako binafsi
juu ya mada hiyo. Tambua maboresho fulani unayopaswa kufanya katika jinsi
unavyofanya huduma kwa sasa. Hatimaye, na muhimu zaidi, unaposoma, isikilize sauti
ya Roho, ukizingatia kile anachokuambia. Halafu, tumia daftari lako kama
mwongozo wa maombi na kama ramani au dira kwa ajili ya maendeleo ya kibinafsi
na ya kihuduma.


Unaweza pia kutumia mwongozo huu kama kitabu
cha rejea. Wakati tukio maalum linapotokea kama vile arusi, mazishi, ushauri
nasaha, mkutano wa uongozi, au tukio lingine, unaweza kukipitia katika sura
husika ili kupata maarifa mapya na miongozo muhimu. Au unapotafuta usaidizi wa
kusuluhisha tatizo kubwa au kukaribia kazi mpya ya watumishi na idara, tazama Yaliyomo
ili upate sura zinazozungumzia suala hilo.


Mwisho: kitabu hiki kinaweza kutumiwa na waalimu
katika vyuo vya Biblia na seminari kama kitabu cha kiada au cha ziada katika darasa
la huduma za kichungaji. Kitabu hiki kinaweza kusaidia hasa katika shule za
muda mfupi kama vile shule enezi au za kupanda makanisa.


Sisi, kamati ya usimamizi ya Mwongozo wa
Mchungaji Mpentekoste tunatoa pongezi nyingi kwa wachungaji wa Kipentekoste
barani Afrika. Ni maombi yetu ya dhati kwamba Mungu atakitumia kuwabariki
wachungaji wa Kiafrika kwa miongo mingi ijayo, na kwamba kitabu hiki kitatumika
kama chombo muhimu katika kuendeleza ufalme wa Mungu barani Afrika, na dunia
nzima kwa ujumla kupitia kanisa la Afrika.


 


Tunakitoa kwa heshima zote, 


~     Dkt. Denzil R. Miller, mhariri


~       Dkt. Jeffery Nelson, mhariri mwenza


~       Mchungaji Todd Churchill, mhariri mwenza

Sifa za Mchungaji wa Kipentekoste

Mtu wa Uzoefu

ebu fikiri kuhusu
mwanamume aliyesomea udaktari katika chuo kikuu maarufu. Alihudhuria mihadhara kuhusu
upasuaji na kusoma vitabu bora zaidi juu ya mada hiyo. Walakini, hakuwahi
kumfanyia mtu yeyote upasuaji. Je, ungependa mtu huyu akufanyie upasuaji? Bila
shaka hapana. Ikiwa mtu atatamani kuwa daktari-mpasuaji, lazima apate uzoefu wa
vitendo kwa kufanya upasuaji mara nyingi sana chini ya usimamizi wa daktari wa
upasuaji mwenye ujuzi.


Vivyo hivyo, kabla ya mtu kuingia katika
huduma ya uchungaji, lazima apate uzoefu. Uzoefu huu lazima uwe wa kiroho na wa
vitendo. Katika sura hii, tutachunguza uzoefu unaohitajika kwa yeyote anayetaka
kuwa mchungaji wa Kipentekoste.


UZOEFU WA KIROHO


Kumjua Mungu ndio sehemu muhimu ya kuanzia kwa
mchungaji yeyote wa Kipentekoste. Zaidi ya yote, lazima awe na uhusiano na
Kristo, wa kina na wa kibinafsi. Yesu alipowachagua wale Kumi na Wawili, alifanya
hivyo “ili wawe pamoja naye” (Mk. 3:14). Alijua kwamba, walipokuwa wakitembea
na kuzungumza naye, wangezidi kuwa kama Yeye. Yesu alisema, “Kila mtu akiisha
kuzoezwa kabisa atakuwa kama mwalimu wake” (Lk. 6:40). Ni vivyo hivyo kwetu
leo. Tunapotumia muda pamoja na Kristo katika Neno Lake na katika maombi, tunazidi
kuwa kama Yeye (2 Kor. 3:18). Kabla ya kumtumikia Yeye , ni lazima tufanane Naye
, na ili tufanane Naye, ni lazima tuwe na muda pamoja Naye.


Vuguvugu la Kipentekoste lilitokana na imani
kwamba waamini leo wanaweza kuwa na uzoefu wa kiroho wa kubadilisha maisha kama
ilivyokuwa kwa mitume na wanafunzi wengine katika Agano Jipya. Wapentekoste
wanafundisha kwamba, ingawa mafundisho sahihi ni muhimu, hayatoshi. Zaidi ya
kitu kingine chochote, kama mchungaji wa Kipentekoste, lazima uwe na uhusiano endelevu
na Yesu Kristo. Bila uhusiano kama huo, hutafaa kwenye huduma. Uhusiano huu unatokana
na uzoefu wa kiroho.


Katika Biblia yote, wale waliowahudumia
wengine walianza safari yao kwa kukutana na Mungu. Ibrahimu alisikia sauti ya
Mungu (Mwa. 12:1-3). Musa alikutana na Mungu kwenye kijiti kilichowaka moto
(Kut. 3:1-4). Isaya alimwona Mungu katika hekalu, akiwa juu sana na aliyeinuliwa
(Isa. 6:1-5). Wanafunzi walitembea pamoja na Yesu (Mk. 3:13-14). Na Paulo
alikutana na Kristo mfufuka akiwa njiani kwenda Dameski (Mdo. 9:15).


Vivyo hivyo, kila mtu anayetaka kuwa mchungaji
wa Kipentekoste lazima awe amekutana na Mungu katika maeneo manne muhimu:


Kuzaliwa Upya


Nikodemu alikuwa kiongozi wa kidini. Alikuwa
Farisayo mcha Mungu na mjumbe wa baraza tawala la Wayahudi. Hata hivyo, katika
hayo bado haikutosha. Yesu alimwambia Nikodemo, “Lazima uzaliwe mara ya pili” (Yoh.
3:7). Yesu alimwambia kwamba hangeweza “kuingia,” au hata “kuona” ufalme wa
Mungu mpaka awe amezaliwa upya kwa njia ya Roho (mst. 3-5).


Kila mchungaji wa Kipentekoste lazima azaliwe
mara ya pili hasa. Ni lazima aweze kushuhudia kwamba, katika maisha yake, kuna
wakati alipokutana na Yesu, akatubu dhambi zake, na kumpokea kama Bwana na
Mwokozi wake. Wakati huo, Yesu alichukua nafasi stahiki kwenye kiti cha enzi
cha maisha yake, na akafanywa upya. Paulo aliandika, “Hata imekuwa, mtu akiwa
ndani ya Kristo, amekuwa kiumbe kipya. Ya kale yamepita, mapya yamefika!” (2
Kor. 5:17, maelezo ya pembeni).


Je, umezaliwa mara ya pili? Je, jinsi ulivyo
umebadilika toka ndani hadi nje? Kama bado, inawezekana kutokea sasa hivi. Geuka
kutoka kwa dhambi zako na umwombe Mungu akusamehe. Weka tumaini lako kamili
katika Kristo pekee kwa ajili ya wokovu, na umkaribishe ashike nafasi yake
inayomstahili kama Bwana wa maisha yako. Ili kumpokea Kristo kama Mwokozi wako,
amini kwa moyo wako wote, na uombe sala ifuatayo kwa dhati:


“Yesu, ninaamini kweli kwamba Wewe ndiwe Mwana
wa Mungu, Mwokozi wa ulimwengu. Ninaamini kwamba ulikufa kwa ajili ya dhambi
zangu na ukafufuka tena. Ninajua mimi ni mwenye dhambi, na nimepotea milele
kama sitakuamini. Naomba nisamehe dhambi zangu na uwe Mwokozi na Bwana wa
maisha yangu. Sasa ninaacha yote kukufuata Wewe. Nitakutumikia siku zote za
maisha yangu. Ingia moyoni mwangu na uwe Bwana wa maisha yangu. Kwa jina lako nimeomba.
Amina.”


Ubatizo Katika Roho Mtakatifu


Muda mfupi kabla ya Yesu kupaa mbinguni,
aliwaamuru wanafunzi Wake kwamba, “Kaeni humu mjini hata mvikwe uwezo utokao
juu” (Lk. 24:19). Walitakiwa kungoja Yerusalemu hadi watakapobatizwa kwa Roho
Mtakatifu (Mdo. 1:4). Ndugu hawa walikuwa wamezaliwa mara ya pili. Walikuwa
wamepokea mafundisho ya Yesu, na walikuwa wameshuhudia miujiza yake. Alikuwa
amewaagiza kuhubiri injili katika ulimwengu wote. Na bado hawakuwa tayari.


Kazi ambayo Yesu aliwapa ilikuwa kubwa sana
wasiweze kuifanya kwa nguvu zao wenyewe. Walihitaji kujazwa na nguvu za Mungu.
Yesu aliwaahidi, “Mtapokea nguvu akiisha kuwajilia juu yenu Roho Mtakatifu;
nanyi mtakuwa mashahidi wangu katika Yerusalemu, na katika Uyahudi wote, na
Samaria, na hata mwisho wa nchi” (Mdo. 1:8).


Roho alikuja juu ya wanafunzi mara ya kwanza Siku
ya Pentekoste, na kuwajaza. Wakati huo, walinena kwa lugha na kupokea nguvu na
ujasiri waliohitaji ili kumtangaza Kristo kwa ufanisi, hata katika upinzani
mkali. Yeyote anayetamani kumfuata Bwana katika huduma anapaswa kubatizwa
katika Roho Mtakatifu.


Yesu alituambia jinsi tunavyoweza kubatizwa
katika Roho Mtakatifu. Aliahidi hivi, “Baba wa Mbinguni [atawapa] Roho
Mtakatifu wale wamwombao!” (Lk. 11:13). Mtu yeyote anaweza kupokea nguvu za
Roho kwa kuomba tu kwa imani. Huku kuomba kuna hatua tatu rahisi tu za imani:


1. Omba kwa imani.
Anza kwa kumwomba Mungu akupe Roho Wake. Akizungumzia karama ya Roho, Yesu
aliahidi na kusema, “Ombeni, nanyi mtapewa; tafuteni, nanyi mtapata; pigeni
hodi, nanyi mtafunguliwa” (Lk. 11:9). Unapo-omba, amini kwamba Mungu anasikia
na atajibu, na kwamba wakati huu huu, anakujaza na Roho Mtakatifu. Weka wazi
moyo wako kwa Mungu, na usikie Roho akija juu yako. Unapomsikia Roho juu yako,
uko tayari kuchukua hatua ya pili ya imani.


2. Pokea kwa imani. Tena, Yesu aliahidi hivi: “Kila aombaye hupokea” (Lk. 11:10). Katika
tukio lingine alifundisha, “Lolote mtakaloomba katika sala, aminini kwamba
mnalipokea, nalo litakuwa lenu” (Mk. 11:24). Amini kwamba Mungu anajibu maombi
yako na kukujaza na Roho Mtakatifu. Unapofanya hivyo, jisikie uwepo wa Roho
ndani yako, katika utu wako wa ndani (Yoh. 7:38). Hiyo ikitokea, chukua hatua
yako ya tatu ya imani.


3. Nena kwa imani.
Biblia inasema kwamba siku ya Pentekoste “wote wakajazwa Roho Mtakatifu, wakaanza
kunena kwa lugha nyingine kama Roho alivyowajalia kutamka” (Mdo. 2:4. Maneno
mepesi kukazia). Maneno utakayozungumza hayatakuwa yako mwenyewe; yatatoka kwa
Mungu. Yatatoka ndani kabisa, kutoka rohoni mwako (1 Kor. 14:2). Na yatakuwa
katika lugha usiyoifahamu. Hii ni ishara ya Mungu kwako na kwa kanisa kwamba,
amekupa uwezo wa kunena kwa ajili yake. Bwana asifiwe! Umebatizwa kwa Roho
Mtakatifu.


Wito wa Kimungu


Kuwa mchungaji wa Kipentekoste ni zaidi ya
chaguo la kazi; ni wito kutoka kwa Mungu. Akisema habari za Yesu, Paulo
aliandika hivi, “Yeye ndiye alitoa wengine kuwa mitume, na wengine kuwa
manabii, na wengine kuwa wainjilisti, na wengine kuwa wachungaji na waalimu”
(Efe. 4:11). Pamoja na majukumu mengine manne ya huduma, wachungaji ni zawadi
iliyotolewa na Kristo kwa Kanisa Lake. Bwana mwenyewe huchagua atakayemteua kuwa
mchungaji. Anachagua, Anaita, kisha Anaweka kazini. Yesu aliwaambia wanafunzi
wake kumi na wawili, “Si ninyi mlionichagua mimi, bali ni mimi niliyewachagua
ninyi na kuwaweka muende mkazae matunda, matunda yadumuyo” (Yoh. 15:16).


Hivyo Bwana alifunua kweli tatu muhimu kuhusu
mwito wa Mungu: Kwanza, alifunua kwamba ni Mungu peke yake anayefanya uchaguzi.
Mchungaji halisi wa Kipentekoste hajichagui mwenyewe. Yeye amechaguliwa na
Kristo. Yesu alifafanua zaidi kwamba Yeye ndiye anayegawa kazi za huduma.
Akaendelea kusema, “Nilikuchagua, nami nimekuweka.” Kristo hachagui tu ni nani
atakayehudumu, vile vile “anaandika maelezo ya kazi” na kuwapa wafanyikazi watimize
hizo kazi.


Hatimaye, wale anaowachagua na kuwateua, anawapeleka.
Yesu alimalizia usemi Wake namna hii: “[Mimi] nimewaweka muende mkazae
matunda.” Yeye ndiye Bwana wa Mavuno, na ndiye anayetuamuru kwamba: “Enendeni
ulimwenguni mwote, mkaihubiri Injili kwa viumbe vyote” (Mk. 16:15). Kwa maneno
mengine, wachungaji wa kweli wa Kipentekoste hawajajichagua wenyewe, kujiweka
wenyewe, wala hawajajituma. Badala yake, wamechaguliwa na Mungu, wameteuliwa na
Mungu, na wametumwa na Mungu. Sehemu yetu ni kusikia sauti yake, kujisalimisha
kwa mamlaka yake, na kutii wito wake.


Wito wa Mungu unaweza kuja kwa njia
mbalimbali. Unaweza kuja kwa wazi sana, kama ambavyo ilikuwa kwa Samweli. Yeye alimsikia
Mungu akiliita jina lake (1 Sam. 3:1-11). Lakini mara nyingi zaidi wito wa
Mungu huja kama hisia ya upole ndani katika utu wa mtu. Ndivyo ilivyokuwa kwa Eliya.
Nabii huyo hakusikia sauti ya Mungu katika upepo wenye nguvu, tetemeko la
ardhi, au moto. Ila alisikia sauti ya Mungu kama “sauti ndogo, nyororo, ya
upole” (1 Wafalme 19:12).


Ushawishi huu wa upole mara nyingi huambatana
na "ufahamu wa ndani" kwamba Mungu anazungumza. Baada ya muda, hupata
nguvu, na kusababisha mtu kujisikia kwamba ni kitu cha haraka kinachotakiwa. Bila
shaka Yesu akiwa mdogo alihisi hivyo alipowaambia wazazi wake, “Ilinipasa kuwa
katika nyumba ya Baba yangu” (Lk. 2:49). Paulo alionyesha huo uharaka wa ndani
kwa Wakorintho, alipowaandikia hivi: “Kwa maana nimewekewa sharti. Ole wangu
nisipoihubiri Injili!” (1 Kor. 9:16). Nabii Mika alielezea hiyo imani yake ya
ndani kutoka kwa Mungu: “Lakini mimi, nimejaa nguvu, na Roho ya Bwana, na haki
na uweza, ili kumtangazia Yakobo kosa lake, na Israeli dhambi yake” (Mika 3:8).


 Tunapoitikia kwa imani na utii sauti ya Roho,
kusadiki huko hukua hadi tunajua kwa hakika kwamba Mungu ametuita kuyatoa maisha
yetu kutangaza injili.


Uhusiano Ulio Hai


Mwisho: mchungaji wa Kipentekoste lazima awe
na uhusiano endelevu, ulio hai, kati yake na Mungu. Uzoefu na Mungu haupaswi
kufikiriwa kuwa tukio la mara moja tu. Kitu cha mara moja, hata kikiwa cha
ajabu kiasi gani, hakiwezi kudumisha maisha ya Kikristo. Hata wanafunzi wa
kwanza, waliopokea Roho Siku ya Pentekoste, walihitaji kujazwa tena na tena (Mdo.
4:8, 31; 5:8).


Kama mchungaji wa Kipentekoste, lazima
ujifunze kudumisha mwendo endelevu, wa kibinafsi, na Mungu wako. Paulo
aliwaandikia hivi Wakristo wapya huko Galatia: “Kwa kuwa tunaishi kwa Roho, na
tuenende kwa Roho” (Gal. 2:25). Katika barua hiyohiyo, aliwakemea na kusema,
“Je, ninyi ni wapumbavu hivi? Baada ya kuanza kwa Roho, sasa mnajaribu kumaliza
katika mwili?” (Gal. 3:2). Haitoshi kuwa umejazwa na Roho mara moja tu, lazima
ubaki “umejaa Roho” (Lk. 4:1; Mdo. 6:3; 7:55; 11:24).


Yesu alielezea uhusiano huo kama kukaa, au
kukaa ndani yake (Yoh. 15:4). Kukaa ndani ya Kristo kunahusisha kuishi katika
Neno Lake na katika upendo Wake (mst. 7, 9). Pia huhusisha kushika amri zake
(mst. 10) na kuishi katika Roho (1 Yoh. 2:27; 4:13).


UZOEFU WA VITENDO


Kuna ujuzi ambao huwezi kujifunza katika vitabu.
Mtu anaweza kusoma makala ya gazeti kuhusu jinsi ya kuogelea lakini, atakuwa mpumbavu
kuingia kwenye maji marefu kabla ya kufanya mazoezi ya kuogelea kwa muda wa
kutosha. Ndivyo ilivyo kwa huduma ya Kipentekoste. Kama ilivyo, hakuna kiasi
cha masomo ya kitaaluma kinachoweza kukutayarisha vya kutosha kwa huduma ya
kichungaji. Kabla ya kuingia katika huduma lazima upate uzoefu wa vitendo.
Unaweza tu kupata uzoefu kama huo kwa kushiriki katika huduma ya vitendo.


Katika shule moja ya Biblia Kusini mwa Afrika,
wanaotazamiwa kuwa wanafunzi wanatakiwa kutuma “Ombi la Kuandikishwa.” Uongozi
hutumia yaliyopatikana kutoka fomu hiyo ili kusaidia kubainisha kufaa kwa
mwombaji kuandikishwa shuleni. Pamoja na maswali ya kawaida ya kibinafsi na ya
kitaaluma, mwombaji anaulizwa kuandika ushuhuda wake binafsi. Katika ushuhuda
huu, mwombaji anaombwa kuelezea mambo manne: (1) jinsi alivyofikia kumjua
Kristo kama Mwokozi; (2) alivyobatizwa katika Roho Mtakatifu na matokeo yake
katika maisha yake; (3) jinsi alivyoitwa katika huduma; na (4) jinsi ambavyo
amekuwa akifanya huduma katika kanisa lake la mahali pamoja.


Msimamizi wa shule alieleza, “Tunauliza swali
la mwisho kwa sababu tunaamini kwamba uzoefu wa vitendo ni sehemu muhimu ya
mafunzo ya huduma yenye matokeo. Hapa shuleni kwetu, hatufundishi kuhusu huduma,
tunafundisha kwa kufanya huduma.” Ingawa mafunzo rasmi ni muhimu, hayo tu hayatakutayarisha
kwa huduma ya kichungaji. Lazima upate uzoefu wa vitendo kwa kushiriki
kikamilifu katika huduma.


Hutakuwa na busara sana kujaribu kuongoza
kusanyiko kama mchungaji hadi upate uzoefu wa vitendo. Unaweza kupata uzoefu
kama huo katika kanisa la mahali pamoja chini ya uongozi wa mchungaji
aliyekomaa, aliyejazwa na Roho. Paulo alimwambia Timotheo kwamba mwangalizi, au
mchungaji, “hapaswi kuwa aliyeongoka hivi karibuni” (1 Tim. 3:6). Aliongeza
kwamba mchungaji lazima awe na "sifa nzuri kwa watu wa nje" (mst. 7).
Maeneo manne muhimu kuhusu uzoefu wa vitendo katika huduma ni haya yafuatayo: katika
kushuhudia, katika kuhubiri na kufundisha, katika kutoa, na katika sala.


Uzoefu Katika Kushuhudia


 Kwanza: katika kujiandaa kwa huduma ya
kichungaji, lazima upate uzoefu wa kushuhudia. Lazima uwe stadi wa kuwashirikisha
wengine Injili. Ushuhudiaji wa aina hiyo ni matokeo ya kawaida ya wewe kubatizwa
katika Roho Mtakatifu, kama tulivyoona hapo juu. Akizungumza juu yake mwenyewe,
Yesu alisema kwamba mchungaji “huwatangulia [kondoo wake], na kondoo wake
humfuata” (Yoh. 10:4). Inatakiwa hivyo hivyo kwako wewe kama mchungaji wa
Kipentekoste. Iwapo utatangulia mbele ya kondoo wako kuleta roho za watu kwa
Kristo, wao watakufuata. Lakini ukishindwa, nao watashindwa pia.


Wajibu mmoja wa mchungaji yeyote wa
Kipentekoste ni kuongoza kusanyiko lake kuanzisha makanisa mapya mahali ambapo
hakuna kanisa la kitume lenye kuwezeshwa na Roho. Kwa hiyo ni muhimu uwe
umeshiriki katika shughuli moja au zaidi za upandaji kanisa kabla hujashika
uongozi wa kusanyiko la mahali pamoja. Hii inaweza kuwa shughuli ya kanisa lako
la nyumbani, shule ya Biblia uliyosoma, au huduma nyingine. Uzoefu huu wa
vitendo utakusaidia kujua jinsi ya kuhamasisha kanisa lako mwenyewe kuanzisha
makanisa mengine.[1]


Uzoefu Katika Kuhubiri na Kufundisha


Zaidi ya hayo, yeyote anayelenga kuwa
mchungaji wa Kipentekoste lazima apate uzoefu katika kuhubiri na kufundisha
Neno la Mungu. Kwani mtu anawezaje kuliongoza vyema kanisa la Kipentekoste
ikiwa hana ujuzi wa kuwasilisha Neno la Mungu kwa wengine? Paulo alimkumbusha
Timotheo kwamba mchungaji lazima “aweze kufundisha” (1 Tim. 3:2). Alizidi
kumwonya mwanawe katika imani kuwa tayari kuhubiri neno wakati wowote (2 Tim.
4:2).


Njia moja ya kupata uzoefu wa kufundisha na
kuhubiri ni kujitolea kufundisha Darasa La Jumapili au Darasa La Kujifunza Biblia
katika kanisa lako la nyumbani. Njia nyingine ni kuongoza kikundi cha nyumba
kwa nyumba. Kwa njia hizi, ukiwa chini ya mchungaji wako, unaweza kujizoeza kutayarisha
na kutoa mahubiri ya kiBiblia. Njia nyingine nzuri ya kupata uzoefu wa kuhubiri
ni kuhubiri nje. Unaweza kufanya hivi kwa kupanga kikundi cha washirika waaminifu
wa kanisa na kwenda masokoni na sehemu zingine zenye watu wengi karibu na
kanisa lako ili kufanya huduma za uinjilisti wa nje hadharani.[2]


Uzoefu Katika Utoaji


Tatu: Mtu anayetaka kuwa mchungaji wa
Kipentekoste lazima awe na historia ya kutoa zaka kwa uaminifu na kutoa kwa
ukarimu kwa ajili ya kazi ya Mungu. Mtu mbahili, mwenye mikono ‘birika’ iliyojifunga
hawezi kamwe kumwakilisha Mungu mkarimu, mwenye mikono wazi. Yesu aliwatia moyo
wanafunzi wake, “Mmepokea bure; toeni bure” (Mt. 10:8). Vivyo hivyo, Paulo
aliwaonya waamini wa Korintho, “Fuateni mfano wangu, kama mimi ninavyoufuata
mfano wa Kristo” (1 Kor. 11:1). Washiriki wa kanisa wanapotazama ukarimu wako
uliojaa imani, wao pia watatiwa moyo kutoa kwa ukarimu kwa kazi ya Mungu,
wakimtumaini Yeye kuwatimizia mahitaji yao yote (Flp. 4:19). Matokeo yake, kazi
ya Mungu itafanikiwa.


Uzoefu Katika Maombi


Mwisho ni kwamba, yule anayetaka kuwa
mchungaji wa Kipentekoste lazima awe na uzoefu wa vitendo katika maombi. Maombi
ndiyo msingi wa huduma zote za Kipentekoste. Uzoefu wa mtu katika maombi huanza
na maisha ya maombi yenye nidhamu. Biblia inaeleza jinsi ambavyo “Yesu
aliondoka mara nyingi kwenda mahali pasipokuwa na watu ili kuomba” (Lk. 5:16).
Ili uwe mchungaji mzuri wa Kipentekoste lazima ufanye vivyo hivyo. Lazima
ujifunze kutenga muda kila siku kwa ajili ya ushirika na Baba yako wa Mbinguni.[3] 


Pia utataka kuungana na wengine katika maombi.
Unaweza kufanya hivi kwa kushiriki katika vikundi vya maombi, maombi ya kufunga,
na mikesha. Kupitia hizo taratibu, utajitayarisha kuwaombea wengine. Maeneo
mengine mawili ambayo inabidi kupata uzoefu kwake ni katika kuwaombea wagonjwa
na wanaoteseka ili wapone, na katika kuombea waamini ili wajazwe na Roho
Mtakatifu.[4]

Mtu wa Roho

atika nchi fulani ya
Kiafrika, kijana mmoja alijisikia Mungu akimwita. Alimwambia mchungaji wake jinsi
alivyokuwa anajisikia. Huyo mchungaji pia alitambua wito wa Mungu juu ya maisha
ya kijana huyo, kwa hiyo akamweka kwenye tawi la kanisa hilo katika mji wa
karibu. Alimwambia kijana huyo, “Unapaswa kuendeleza kanisa hili na kupanda
makanisa mengine katika eneo hili.” Akiwa mwenye ari na shauku, kijana huyo
alihamisha familia yake hadi mjini na kujiwekea kazi hiyo. Alifanya kazi kwa
bidii na alijitahidi sana. Hata hivyo, alikuwa na mafanikio kidogo. Kisha
kijana huyo akajiambia, “Ninahitaji ujuzi na mafunzo zaidi.” Kwa hiyo akajiandikisha
katika shule ya Biblia.


Katika shule ya Biblia, kijana huyo alijifunza
Neno la Mungu. Kadiri alivyojifunza ndivyo alivyopata ujasiri zaidi. Pia
alijifunza kuhusu tukio la kiBiblia linaloitwa ubatizo katika Roho Mtakatifu.
Kijana huyo alimtafuta Roho kwa bidii, na akajazwa haraka, kama ilivyotokea kwa
wale wanafunzi 120 Siku ya Pentekoste (Mdo 2:1-4).


Kisha, waalimu wake wakamfundisha jinsi ya kuenenda
katika nguvu za Roho. Aliporudi katika kanisa lake, mambo yalibadilika. Sasa
alihudumu kwa nguvu na imani. Watu waliponywa na kutolewa pepo, na wengi
walikuja kwa Kristo. Kwa hiyo, kanisa likakua na kupata nguvu. Kwa muda mfupi, liliweza
kuanzisha makanisa mengine. Habari hii inaonyesha kwa nini ni muhimu sana kwa
kila mchungaji wa Kipentekoste kuwa mwanamume au mwanamke wa kweli wa Roho.


Sura iliyopita ilitazama jinsi mchungaji wa
Kipentekoste anavyotakiwa kuwa mtu wa uzoefu kiroho na kivitendo. Sura hii
itapanua masuala haya. Itajadili ufahamu wa kimsingi wa mchungaji wa
Kipentekoste kuhusu Roho na kazi Yake. Pia itashughulikia mwenendo wake binafsi
na huduma katika Roho.


ANAMWELEWA ROHO


Wewe kama mchungaji wa Kipentekoste unapaswa
kuwa mtu wa Roho kweli kweli. Basi, utahitaji kujua mambo haya manne, yafuatayo:


Roho Ni Nani


Kwanza, utahitaji kuelewa Roho ni nani.
Wakristo wengi sana siku hizi, hata Wapentekoste, hawajui vizuri Roho Mtakatifu
ni nani. Wengi wanamwona kama aina ya nguvu fulani, isiyo na utu inayotoka kwa
Mungu. Lakini mchungaji wa Kipentekoste lazima aelewe na kufundisha kwamba Roho
Mtakatifu ni Mungu. Yeye ni nafsi ya tatu katika Utatu Mtakatifu (Mt. 28:19; 2
Kor. 13:14). Kama ambavyo Baba ni Mungu, na Mwana ni Mungu, Roho Mtakatifu naye
ni Mungu. Kama Mungu, Roho anafikiri (Mdo. 15:28), anazungumza (Mdo. 1:16),
anaongoza (Rum. 8:14), na anaweza kuhuzunishwa (Efe. 4:30). Kwa sababu Roho
Mtakatifu ni nafsi, kila mfuasi wa Kristo anaweza kuwa na uhusiano Naye, wa
kibinafsi (Yoh. 14:16-18; 2 Kor. 13:14).


Tena, wewe kama mchungaji wa Kipentekoste,
lazima uelewe na kufundisha kwamba Roho Mtakatifu ndiye Roho wa umisheni. Yeye
ndiye sehemu ya Utatu ambaye, katika kipindi hiki cha Roho, anatekeleza utume
wa Mungu wa ukombozi duniani. Anazidi kuwatia nguvu, kuwahamasisha, na
kuwaongoza watu wa Mungu ili waungane Naye katika utume huu (Mdo. 1:8).


Jinsi Roho Anavyofanya Kazi


Pamoja na kujua Roho Mtakatifu ni nani, lazima
ujue jinsi anavyofanya kazi. Roho hufanya kazi katika watu na kupitia kwa watu
wenye mzigo wa kufanikisha utume wa Mungu ambao ni Kanisa, ili ufanikiwe hapa
duniani. Roho Mtakatifu alimwezesha Yesu kukamilisha kazi yake (Lk. 4:17-19; Mdo.
10:38). Vivyo hivyo, atawawezesha wafuasi wa Yesu kukamilisha kazi yao (Mdo.
1:8; Yoh. 14:12). Kama mchungaji wa Kipentekoste, lazima uelewe kwa uwazi na
ufundishe kweli hizi kwa nguvu na ushawishi mkubwa.[5]



Ili kufahamu vyema kazi ya Roho katika siku za
leo, ni vizuri uelewe mambo makuu matatu ya kiBiblia, kama ifuatavyo:


1. Utume wa Mungu.
Kwanza, ni lazima uelewe kwamba Biblia inamtambulisha Mungu kama Mungu anayefanya
umisheni. Hii wakati mwingine hujulikana kama missio Dei, neno la
Kilatini kuhusu utume wa Mungu . Utume wa Mungu ni kuwakomboa na kuwaita watu
wa kila kabila na lugha na taifa duniani (Uf. 5:9). Kanisa lipo kama chombo cha
Mungu cha kutimiza utume wake.


Yesu alijali huo utume wa Mungu alipotoa Agizo
Lake Kuu, kwamba: “Basi, enendeni, mkawafanye mataifa yote kuwa wanafunzi,
mkiwabatiza kwa jina la Baba, na Mwana, na Roho Mtakatifu, na kuwafundisha
kuyashika yote niliyowaamuru” (Mt. 28:19-20; taz. Mk. 16:15-16; Yoh. 20:21).


Kama mchungaji wa kweli wa Kipentekoste,
lazima ujitoe kuwafundisha watu wa Mungu kuhusu utume wake. Lazima pia
uwafundishe kuhusu jukumu lao katika kutimiza utume huo.


2. Asili ya kimisheni ya ubatizo wa Roho. Pamoja na kuelewa utume wa Mungu, kama mchungaji halisi wa Kipentekoste
lazima uelewe jukumu muhimu la ubatizo wa Roho katika kutimiza utume. Ni lazima
uelewe kwamba Mungu huwabatiza watu wake katika Roho ili kuwawezesha kutimiza
utume wake (Lk. 24:49). Yesu alianza huduma yake baada tu ya kutiwa nguvu na
Roho Mtakatifu (Lk. 3:21-23; 4:17-19; Mdo. 10:38). Anatarajia wanafunzi wake
wafanye vivyo hivyo hata siku hizi (Mdo. 1:4-8).


3. Kuhamasisha umisheni. Pia, kama mchungaji wa Kipentekoste, lazima uelewe kwamba katika
kuwaongoza watu wako kubatizwa katika Roho, unawatayarisha kwa ajili ya utume
unaowezeshwa na Roho. Yesu alipowaagiza wanafunzi wake na kusema, “Kaeni humu
mjini hata mvikwe uwezo utokao juu” (Lk. 24:49), alikuwa akiwatayarisha kwa
ajili ya utume uliokuwa mbele yao (mst. 47-48). Na Paulo alipowauliza wale wanafunzi
kumi na wawili huko Efeso kwamba, "Je, mlipokea Roho Mtakatifu
mlipoamini?" (Mdo. 19:2), alikuwa akiuliza juu ya utayari wao wa kuungana
naye katika utume wa kueneza injili Efeso na sehemu nyingine ya Asia Ndogo
(mst. 10).


Ni lazima iwe hivyo hata kwetu siku hizi. Ni
lazima tuelewe kwamba, kwa kuwaongoza watu wetu katika ubatizo wa Roho,
tunawatayarisha kwa ajili ya ushuhuda unaotiwa nguvu na Roho, upandaji kanisa,
na umisheni.


Kutafsiri Kitabu cha Matendo


Tatu, kama mchungaji halisi wa Kipentekoste
barani Afrika, lazima ufahamu asili ya utume na madhumuni ya kitabu cha
Matendo. Jambo moja linalowatofautisha Wapentekoste na wasio Wapentekoste ni
jinsi kila kundi linavyotafsiri kitabu cha Matendo. Wasio Wapentekoste wanaona kitabu
cha Matendo kama hadithi ya zamani kuhusu Kanisa lilivyoanza na kutekeleza
utume wake. Katika mawazo yao, kitabu cha Matendo husimulia jinsi Mungu
alivyofanya kazi wakati huo na mahali pale, zamani hizo. Lakini, Wapentekoste wanaona
kitabu cha Matendo ya Mitume kama kielelezo cha kudumu cha jinsi Mungu
anavyotaka kufanya kazi ndani na kupitia Kanisa mahali hapa na sasa, kwa siku
hizi.


Mchungaji wa Kipentekoste anaelewa kwamba kitabu
cha Matendo ni zaidi ya kitabu cha historia ya zamani. Ni mwongozo wa mkakati
uliovuviwa na Mungu kwa ajili ya umisheni katika siku za mwisho. Katika kitabu
cha Matendo, Roho Mtakatifu amelipa Kanisa kielelezo, njia, na mkakati wa
kukamilisha utume wa Mungu. Mbinu hiyo inaelezwa kwa kifupi katika ahadi ya
mwisho ya Yesu kwa Kanisa, anaposema: “Lakini mtapokea nguvu, akiisha kuwajilia
juu yenu Roho Mtakatifu; nanyi mtakuwa mashahidi wangu katika Yerusalemu, na
katika Uyahudi wote, na Samaria, na hata mwisho wa nchi” (Mdo. 1:8).


Mstari huu unaonyesha mpangilio wa ushuhuda wenye
kuwezeshwa ambao umerudiwa katika kitabu chote. Kila kumwagwa kwa Roho katika
Matendo kulisababisha ushuhuda uliowezeshwa na Roho. Kufahamu dhana hii ni
ufunguo wa wewe kuelewa kitabu cha Matendo na kuhamasisha kanisa lako kwa ajili
ya utume unaowezeshwa na Roho.


 Maana ya Kuwa Mpentekoste


Mwisho: kama mchungaji wa Kipentekoste, lazima
uwe na ufahamu wazi nini maana ya kuwa Mpentekoste. Upentekoste wa kweli ni
zaidi ya mtindo mwingine wa kuabudu au mwelekeo wa mambo ya kimbinguni. Mungu
aliinua kanisa la Kipentekoste kama vuguvugu la kimishenari la siku za mwisho
lililowezeshwa na Roho. Mchungaji wa kweli wa Kipentekoste amejitolea kufuata
mtindo wa huduma uliowekwa na Yesu katika injili na kuigwa na mitume na
wanafunzi wengine katika kitabu cha Matendo. Yuko tayari kwa kawaida nne za
kiBiblia, zifuatazo:


1. Ujumbe sahihi. Kwanza,
mchungaji halisi wa Kipentekoste amejitoa kutangaza kwa uaminifu ujumbe sahihi
na ule wa mitume na wainjilisti katika kitabu cha Matendo. Ujumbe huo ni
injili. Inaonyeshwa katika huduma ya Filipo ambaye “alishuka mpaka mji mmoja
katika Samaria na kumhubiri Masiya [au Kristo] huko” (Mdo. 8:5; taz. mst. 12).
Katika kitabu chote cha Matendo ya Mitume, Kanisa halikuyumba katika kutangaza
ujumbe wa kifo na ufufuo wa Kristo (rej. 2:22-24; 3:15; 4:10-12). Zaidi ya
hayo, mara kwa mara waliwaita watu watubu na kuiamini injili (rej. 2:38; 16:31;
20:21; 26:20). Ni lazima tufanye vivyo hivyo leo.


2. Utume sahihi. Pili,
mchungaji halisi wa Kipentekoste amejitoa kufuata utume ule ule wa Kanisa
katika kitabu cha Matendo. Kama ilivyotajwa hapo juu, utume huo umefupishwa
vyema zaidi katika Matendo 1:8, ambapo Yesu alisema, “Lakini mtapokea nguvu,
akiisha kuwajilia juu yenu Roho Mtakatifu; nanyi mtakuwa mashahidi wangu… mpaka
miisho ya dunia.” Kitabu cha Matendo ya Mitume kinalionyesha Kanisa kama lenye
kuendelea kuharibu na kuondoa mipaka, likihamia katika maeneo mapya, na
kuhubiri habari njema katika nguvu za Roho. Kama mchungaji wa kweli wa
Kipentekoste, lazima uliongoze kanisa lako kufanya vivyo hivyo.


3. Uzoefu sahihi. Tatu,
mchungaji halisi wa Kipentekoste anaendeleza uzoefu wa kiroho sawa na
walivyofanya mitume katika kitabu cha Matendo. Matukio hayo yanajumuisha
wongofu wa kubadilisha maisha (linganisha Mdo. 2:41; 8:5-6; 9:1-8), ubatizo wa
maji kwa kuzamishwa (rej. 2:41; 8:13, 36-38; 9:17-19; 16:33), ubatizo katika
Roho Mtakatifu unaothibitishwa na kunena kwa lugha (rej. 2:4; 10:44-46; 19:6),
miujiza ya uponyaji (linganisha 3:1-10; 5; 12-16; 20:7-12), na miujiza ya
kukombolewa kutoka mapepo (linganisha 8:7; 16:16-18). Kwa kipimo sahihi,
mchungaji wa Kipentekoste atakataa muujiza wowote au uzoefu wa kiroho usioungwa
mkono na Maandiko.


4. Mbinu sahihi. Mwisho:
mchungaji halisi wa Kipentekoste atatumia njia zile zile zilizotumiwa na mitume
na wengine katika kitabu cha Matendo. Mbinu hizi ni pamoja na utangazaji wa
injili uliovuviwa na Roho unaozalisha mtu kujisikia hatia, imani, na toba (rej.
Mdo. 2:14-41; 8:13). Mchungaji wa Kipentekoste zaidi sana anatarajia Mungu
kulithibitisha neno kwa ishara, pamoja na miujiza ya usemi, uponyaji, na
ukombozi (taz. 5:12-16; 10:44-47; 14:6-10).[6]



Kwa kuongezea, mchungaji halisi wa
Kipentekoste anamtarajia Roho Mtakatifu kuwaongoza katika utume (rej. Mdo.
8:29; 10:9-20; 16:6-10). Mwongozo huu unaweza kuja kupitia hisia za ndani (linganisha
8:29; 10:19), ndoto (linganisha 2:17; 16:9), na maono (linganisha 9:10-16;
10:9-20). Njia kuu ya uinjilisti iliyotumiwa na mitume katika kitabu cha
Matendo ilikuwa ni kupanda makanisa ya kimishenari yaliyowezeshwa na Roho
ambayo yangefikisha ujumbe wa Kristo katika maeneo ya jirani.[7]


ANATEMBEA NA ROHO


Si lazima mchungaji wa Kipentekoste aelewe
Roho ni nani tu, na jinsi anavyofanya kazi. Ni vizuri pia ajifunze kuishi chini
ya uongozi wa Roho. Paulo aliwapa changamoto waamini wapya huko Galatia kwa
kuwaambia hivi, “Mkiisha kuanza katika Roho, je mnataka kumaliza katika mwili?”
(Gal. 3:3). Alikuwa akiwakumbusha jinsi walivyoanza mwendo wao wa Kikristo.
Walikuwa wameanza kwa kuzaliwa kwa Roho na kujazwa na Roho. Sasa, walipaswa
“kuenenda pamoja na Roho” (5:25). Hili lazima liwe lengo la dhati la kila
mchungaji wa Kipentekoste barani Afrika.


Njia mbili muhimu unazoweza kutumia
kufanikisha hilo ni kwa kuomba katika Roho na kwa kukuza tunda la Roho.


Maombi Katika Roho


Biblia inazungumza juu ya aina nyingi za
maombi, ikiwa ni pamoja na maombezi, dua, maungamo, sala, kuabudu, shukrani, na
zaidi. Lakini, maombi katika Roho yanafaa sana katika kudumisha mwendo wa
kujazwa na Roho. Paulo anazungumza juu ya aina hii ya maombi katika Waefeso
6:18. Tena, katika Warumi 8:26, hueleza jinsi maombi katika Roho yanavyofanya
kazi, kama ifuatavyo: “Roho hutusaidia udhaifu wetu. Hatujui cha kuomba, lakini
Roho mwenyewe hutuombea kwa kuugua kusikoweza kutamkwa.” Ingawa maombi katika
Roho yanaweza kuwa maombi yoyote yanayoongozwa na Roho na ambayo yametiwa
mafuta na Roho, mara nyingi ni maombi katika lugha (1 Kor. 14:14-15). Kama
mchungaji wa Kipentekoste mwenye busara, unapaswa kutumia mara kwa mara silaha
hii ya kiroho, yenye nguvu sana (2 Wakor. 10:4-5).[8]



Tunda la Roho


Njia nyingine muhimu unayoweza kutumia kuimarisha
mwendo wako wa kiroho ni kusitawisha tunda la Roho. Paulo anabainisha tunda
hili kuwa ni “upendo, furaha, amani, uvumilivu, utu wema, fadhili, uaminifu,
upole na kiasi” (Gal. 5:22-23).


Kama mchungaji wa Kipentekoste, haipasi ujue
nguvu za Yesu tu, bali pia maisha yako lazima yaakisi tabia yake. Karama bila matunda
zinakuwa “shaba iliayo au upatu uvumao” (1 Kor. 13:1). Wengi wasioweza kuja kwa
Kristo kupitia maonyesho ya nguvu wanaweza kushawishiwa na matendo ya upendo. Unaweza
kukuza matunda ya kiroho katika maisha yako kwa kutembea katika Roho (Gal.
5:16) na kwa kukaa ndani ya Kristo (Yoh. 15:4).


WATUMISHI KATIKA ROHO


Yesu alishuhudia na kusema, “Roho wa Bwana yu
juu yangu, kwa maana amenitia mafuta kutangaza habari njema” (Lk. 4:18).
Kufuatia mfano wa Bwana wake, Paulo alielezea huduma yake mwenyewe kama
“onyesho la nguvu za Roho” (1 Kor. 2:4). Vivyo hivyo, wewe kama mchungaji wa
Kipentekoste, lazima ujitoe kutekeleza huduma yako katika nguvu za Roho
Mtakatifu. Kama Paulo, lazima ujitahidi kuwa mhudumu mwenye uwezo wa Roho (2
Kor. 3:6).


Kwa hivyo, unapaswa kuwa na ufahamu wa kazi ya
Roho (au kushindwa Kwake kufanya kazi) katika maisha yako na huduma, na kati ya
watu unaowaongoza. Ni lazima ukatae kwa uthabiti aina yoyote ya kidini ambayo
ni tupu na isiyo na nguvu na uwepo wa Roho (2 Tim. 3:5), na unapaswa kushindania
kwa nguvu mafundisho ya kweli ya Kipentekoste, uzoefu, na utendaji (taz. Yuda
1:3).[9] Njia tatu
unazoweza kufanya hivi ni kwa kutafuta upako wa Roho, kwa kutafuta mwongozo wa
Roho, na kwa kutafuta kupata karama za Roho, kama ifuatavyo:


Kutafuta Upako wa Roho


Kama mchungaji wa kweli wa Kipentekoste,
lazima ufuatilie upako wa Roho kwa hamu. Lazima utafute daima kuhubiri,
kufundisha, na kuhudumu chini ya uwepo dhahiri wa Mungu. Yaani ni lazima uombe
na kujitoa kwa Roho, ukimtarajia atulie juu ya maisha yako, akikuwezesha
kuhudumu kwa nguvu na mamlaka iliyoongezeka. Upako wa Roho utawashawishi hata
walio na mioyo migumu zaidi, kuwafanya wamgeukie Mungu na kutangaza, “Yesu ni
Bwana!”


Kutafuta Mwongozo wa Roho


Zaidi ya hayo, lazima umwamini Roho wa Bwana
ili akuongoze katika huduma. Hii ilikuwa ndiyo kawaida ya Yesu na mitume.
Mchungaji wa Kipentekoste mwenye hekima anaelewa kwamba Roho Mtakatifu ndiye
mkurugenzi mkuu wa utume wa Mungu. Yeye pekee ndiye anayeelewa mahitaji na
vipaumbele vya utume.


Roho alimwelekeza Filipo kwa towashi
Mwethiopia (Mdo 8:26-38), Petro kwenda nyumbani kwa Kornelio (10:9-25), na
Paulo na kikundi chake cha wamishenari hadi Ulaya Magharibi (16:6-40).
Atatufanyia vivyo hivyo leo, ikiwa tutakuwa wazi na kukubaliana na sauti Yake. Roho
wa Bwana atatuongoza katika kazi yetu kwa ajili ya Kristo.


Kutafuta Sana Karama za Roho


Paulo aliwahimiza waamini wa Korintho
“kutamani sana karama za Roho” (1 Kor. 14:1). Kama mchungaji mwaminifu wa
Kipentekoste, lazima utii maagizo ya mtume kwa kukuza utendaji wa karama za
kiroho katika maisha yako mwenyewe na katika maisha ya kanisa unalochunga. Ni
kupitia karama hizi ndipo upako uliopokewa wakati wa ubatizo wa Roho
unaachiliwa katika huduma. Paulo anazungumzia utendaji kazi wa karama katika 1
Wakorintho sura ya 12 hadi 14. Luka anafanya vivyo hivyo katika kitabu cha
Matendo. Paulo anaangazia utendaji wa karama katika ibada ya kanisa zima (1
Kor. 14:23-26), wakati Luka anaonyesha jinsi karama zinavyofanya kazi katika
uinjilisti huko mstari wa mbele na katika upandaji wa kanisa.[10] 


____________________


Katika ujumbe wake
wa mwisho kwa Timotheo, Paulo alimhimiza mwanawe katika imani “kuichochea karama
ya Mungu” iliyokuwa ndani yake, aliyoipokea alipowekewa mikono ya mtume huyo (2
Tim. 1:6). Alikuwa akimhimiza Timotheo kuwa mtu wa Roho. Kila mchungaji wa
Kipentekoste katika Afrika angefanya vyema kufuata ushauri wa Paulo kwa
Timotheo. Ni lazima wailinde sana na kwa makini ile “amana njema” ya Roho
Mtakatifu waliyokabidhiwa (2 Tim. 1:14). Ili kufanya hivyo, hawana budi
kuhakikisha kwamba wanadumu wakiwa wamejaa Roho Mtakatifu na kujitoa kwa utume
wa Mungu. Na lazima wajitahidi kutekeleza huduma zao kwa nguvu na upako wa Roho
Mtakatifu.

ABII MAARUFU AKAMATWA
KWA KUWAPA MIMBA WASICHANA WADOGO.” Kichwa hiki cha habari cha kutatanisha
kilionekana katika gazeti moja la Kusini mwa Afrika. Makala hiyo iliendelea
kusimulia jinsi wasichana kadhaa wadogo, wengine wakiwa na umri wa miaka kumi
na minne, walivyopewa mimba na “nabii mmoja Mkristo” maarufu sana Wasichana hao
walikuwa wamekwenda pamoja kwa wahusika ili kuripoti tabia mbaya ya mhubiri
huyo. Cha kusikitisha ni kwamba, kama ilivyokuwa kwa kashfa zilizopita, kanisa
liliaibishwa, kazi ya Mungu ikatiwa doa, na jina la Kristo kuvunjiwa heshima.


Hata hivyo, si dhambi hizo za kashfa za
waziwazi zinazozuia zaidi maendeleo ya kanisa; ni zile ndogo zilizofichwa.
Akani alitenda dhambi kwa siri, lakini dhambi yake iliathiri kusanyiko lote
(Yos. 7:1-12). Vivyo hivyo, makosa ya siri ya mchungaji yanaweza kuathiri
kusanyiko zima. Kwa sababu ya ukosefu wao wa maadili, watumishi wengi wa Mungu waliopakwa
mafuta wameiletea aibu kazi ya Mungu na kujiondoa wenyewe katika huduma.


Tabia njema ndio msingi ambao juu yake huduma
ya kweli ya Kipentekoste inajengwa. Bila msingi huu, yote mengine mwishowe
yatatikisika na kuanguka. Huduma ya kudumu haiwezi kamwe kujengwa juu ya
talanta, haiba, hadhi ya kijamii, mafanikio ya kielimu, au hata mvuto. Ni
lazima ijengwe kwa uthabiti juu ya msingi wa tabia. Zaidi ya yote, watu wa
Mungu lazima waweze kumwamini mchungaji wao.


UMUHIMU WA MAADILI


Mchungaji wa Kipentekoste lazima awe mwanamume
au mwanamke mwenye maadili ya hali ya juu sana. Paulo alimwandikia Timotheo
hivi, ambaye alikuwa akihudumu kama mchungaji wa kanisa la Efeso, akimsihi
aishi maisha ya kielelezo:


“Mwangalizi awe mtu asiyelaumika, mume wa
mke mmoja, mtu wa kiasi, mwenye kustahiwa, mkaribishaji - wageni, awezaye
kufundisha” (1 Tim. 3:2-3)


Paulo pia alimsihi Tito kuhusu tabia ya
mchungaji:


“Mwangalizi, akiwa msimamizi - nyumba wa
Mungu, lazima awe mtu asiye na lawama. Asiwe mwenye kiburi au mwenye hasira
kali au mlevi au mjeuri au mwenye pupa, bali mkaribishaji - wageni, mwenye
kupenda mema, mwenye kiasi, mwadilifu, mtakatifu na mwenye nidhamu.” (Tito
1:7-8)


Angalia jinsi ambavyo katika hizo orodha zote
mbili, Paulo anazungumzia masuala ya tabia badala ya uwezo wa kufanya vitu.
Ingawa uwezo wa kufanya vitu ni muhimu kwa mchungaji wa Kipentekoste, tabia ni
ya muhimu zaidi.


MAANA YA TABIA


Nini basi maana ya neno tabia? Tabia
inazungumza juu ya dira ya maadili ya mtu. Ni jinsi mtu alivyo kwa ndani. Kwa
Mkristo, tabia ni kufanana na Kristo. Tabia huamua jinsi mtu anavyotenda (au
anavyofanya) anapobanwa. Ni jinsi tulivyo wakati hakuna mtu mwingine anayetuona.
Neno lingine ni uadilifu. Uadilifu huzungumza juu ya ukamilifu wa kiadili.


Kama wachungaji wa Kipentekoste, tunapaswa
kujishughulisha zaidi na tabia zetu kuliko sifa zetu. Hii ni kwa sababu sifa
yetu ni jinsi wengine wanavyotufikiria sisi, huku tabia zetu ni jinsi tulivyo.
Kumbuka onyo la Mungu kwa Samweli alipojaribiwa kumtia mafuta ndugu mkubwa wa
Daudi awe mfalme wa Israeli. Nabii alisema, “Watu huitazama sura ya nje, bali
Bwana huutazama moyo” (1 Sam. 16:7). Samweli hatimaye alimtia mafuta Daudi kuwa
mfalme kwa sababu alikuwa mtu aliyetafuta kumpendeza Mungu (1 Sam. 13:14; Mdo.
13:22).


Tabia ya kimungu inajidhihirisha katika maeneo
matatu muhimu katika maisha na matendo ya mchungaji wa Kipentekoste, kama
ifuatavyo:


Ukweli


Mchungaji wa kweli wa Kipentekoste anachagua
kufuata nyayo za Yesu, ambaye “hakufanya dhambi, wala hila haikuonekana
kinywani mwake” (1 Pet. 2:22). Yeye ni mkweli katika mawasiliano yake yote na watu
wengine. Yaani, mchungaji mwaminifu wa Kipentekoste anakataa kusema uongo - hata
wakati ambapo kusema uongo ndiyo njia isiyoumiza au kuingiza mtu kwenye hali
ngumu. Paulo aliwahimiza Wakristo wa Efeso kuondoa “uongo na kusema kweli”
(Efe. 4:25).


Ukiwa mchungaji wa Kipentekoste, lazima
ujitahidi kuwa na sifa kama hiyo katika jamii ambayo kila unapozungumza, watu
wajue kwamba wanasikia ukweli. Ikiwa hawawezi kukuamini unapozungumza sokoni,
wanawezaje kukuamini unapozungumza kutoka kwenye mimbari? Lazima ujulikane kama
mtu ambaye daima “[husema] ukweli katika upendo” (Efe. 4:15).


Uaminifu wa Kifedha


Kama mchungaji mwaminifu wa Kipentekoste,
lazima uwe mkweli katika mawasiliano yako yote, na lazima uwe mwaminifu kabisa
katika shughuli zako zote za kifedha. Hii inajumuisha shughuli zako za kifedha
na Mungu, na kanisa, na wale walio nje ya kanisa. Unafanya hivyo kwa sababu
unajua kwamba Mungu anatazama. Na zaidi ya yote, unataka kumpendeza Yeye. Kwa
hiyo, unakataa kumwibia Mungu zaka na sadaka zako (Mal. 3:8).


Baadhi ya wachungaji wanawahimiza washirika wa
makanisa yao walipe zaka, huku wao wenyewe wakikataa kufanya hivyo. Kwa kufanya
hivi, hawamwibii Mungu tu, wanafichua udanganyifu wa mioyo yao wenyewe. Ikiwa
wewe ni mtu wa namna hiyo, tubu na ufanye kile unachojua kuwa ni sawa (rej.
Mdo. 26:20).


Zaidi ya hayo, lazima uwe na heshima katika
utunzaji wako wa fedha za kanisa. Ukweli kwamba wewe ni mchungaji haukupi haki
ya kutumia pesa za kanisa upendavyo. Lazima ulinde kwa bidii matoleo yote
yanayopokelewa na kanisa. Na lazima uhakikishe kuwa fedha zote zinatumika kwa
madhumuni ya kutolewa kwake. Kwa mfano, hupaswi kutumia pesa zinazotolewa kwa ajili
ya umisheni kununua gari, au pesa zinazotolewa kwa ajili ya uinjilisti
kukarabati jengo la kanisa. Mbaya zaidi, hupaswi kamwe kuchukua pesa
zilizotolewa kusaidia maskini, au kuzitumia kwa faida yako mwenyewe, kama Yuda,
ambaye alikuwa anaiba kutoka mfuko wa sadaka ya wanafunzi (taz. Yoh. 12:6).


Kwa kuongezea, kama mchungaji mwaminifu wa
Kipentekoste, lazima uwe mwaminifu katika shughuli zako za kifedha na wale
walio nje ya kanisa. Lazima ujulikane kama mtu mwenye uadilifu wa hali ya juu.
Hupaswi kamwe kuiba, kutapeli, au kutolipa mara moja pesa zozote ulizokopa.
Kufanya vinginevyo kutaleta sifa mbaya kwa kanisa na kusababisha watu kuuacha na
kuukataa ujumbe wa Kristo.


Usafi Kijinsia


Kama mchungaji wa Kipentekoste, hupaswi tu uwe
mkweli katika mawasiliano yako, na mwaminifu katika shughuli zako za kifedha, bali
pia wakati wote onyesha kuwaheshimu watu wa jinsia tofauti. Ni lazima uwe
mwaminifu kwa viapo vyako vya ndoa na “kukataa kila aina ya uovu” (1 Thes.
5:22).


Ni lazima uwatendee “wanawake wazee kama mama
zako, na wanawake vijana kama dada zako, kwa usafi kabisa” (1 Tim. 5:2). Ili kufanya
hivi, hakikisha kuwa hauko peke yako na mwanamke mwingine isipokuwa mke wako
(au na wanamume mwingine isipokuwa mume wako). Ni lazima pia ujilinde dhidi ya
uhusiano wa kihisia na mwanamke mwingine yeyote isipokuwa mke wako (au mume
wako) kupitia mazungumzo ya ovyo au shughuli. 


Ukiwa mtumishi wa Kristo, zingatia kwa uzito stahiki
huu ushauri wa Paulo: “Lakini uasherati usiweko katikati yenu, wala uchafu wo
wote, au kutamani, kwa maana mambo hayo hayawafai watakatifu ” (Efe. 5:3).


SIFA NYINGINE ZINAZOTAKIWA


Ukiwa mwakilishi wa Mungu, unapaswa kujitahidi
kukuza sifa nyingine za kimungu pia. Sifa tano zinazostahili kutajwa hapa ni
ujasiri, kutegemewa, unyenyekevu, huruma, na ukarimu.


Ujasiri


Ujasiri ni nguvu ya kiadili ya kufanya yaliyo
sawa hata katika tishio, hali ngumu au hatari. Ni ujasiri wa kujihatarisha,
kusimama kidete kwa lililo jema, na kumwamini Mungu inapoonekana hakuna njia ya
kuendelea. Nelson Mandela aliandika katika wasifu wake, “Nilijifunza kwamba
ujasiri haukuwa ukosefu wa woga, bali ushindi juu yake. Mtu jasiri sio yule
asiyeogopa, lakini ni yule anayeishinda huo uoga."


Ujasiri ni kinyume cha uoga. Uoga ni mtoto wa
kujijali; ila ujasiri hutokana na kuwajali wengine. Uoga unapunguza uwezo wa
mtu wa kufanya au kusema yaliyo sawa; ujasiri humtia moyo mtu kubaki mkweli
anapokabili hatari. Musa alikuwa jasiri aliposimama mbele ya Farao akidai
kwamba mfalme wa Misri awaachilie watu wa Mungu (Kut. 5:7). Yesu alikuwa jasiri
aliponyenyekea chini ya aibu na maumivu ya msalaba (Ebr. 12:2). Naye Stefano
alikuwa jasiri alipowaambia viongozi wa Kiyahudi kwamba wamemuua Masihi wao (Mdo.
7:51-52).


Ikiwa tutajisalimisha kwa Roho Mtakatifu
anayekaa ndani yetu, atatupa ujasiri tunaohitaji ili kusimama kwa ajili ya
Kristo na kutangaza jina lake kwa wote. Petro na Yohana walipotishwa, waliomba hivi:
“Sasa, Bwana, yaangalie matisho yao, ukawawezeshe watumwa wako kunena neno lako
kwa ujasiri mwingi.” Kwa kujibu maombi yao, Mungu aliwajaza Roho, nao “wakanena
neno la Mungu kwa ujasiri” (Mdo. 4:29-31). Kama mchungaji wa Kipentekoste, wewe
pia lazima utafute kudumu ukiwa umejaa Roho na kumtegemea Mungu akupe ujasiri
unaohitaji ili kutimiza wito wako kwa uaminifu.


Kutegemewa


Zaidi ya hayo, kama msimamizi wa Kanisa la
Kristo, lazima uwe wa kutegemewa. Bwana lazima awe na uwezo wa kuweka imani
yake kamili kwako (Tito 1:7; 1 Pet. 4:10). Paulo aliandika, “Inatakiwa wale
waliokabidhiwa [amana] wawe waaminifu” (1 Kor. 4:2). Kwa hivyo maisha yako
lazima yaonyeshe sifa za tabia kama vile kutegemewa, kujali muda, bidii, na
uvumilivu. Tabia kama hizo ni matunda ya kutembea katika ujazo wa Roho (Gal.
5:22).


Paulo aliwahimiza wazee wa Efeso hivi:
“Jilindeni nafsi zenu, na lile kundi lote ambalo Roho Mtakatifu amewaweka ninyi
kuwa waangalizi juu yake. Lichungeni kanisa la Mungu, alilolinunua kwa damu
yake mwenyewe” (Mdo. 20:28). Kama wachungaji, Bwana ametukabidhi roho za
wanaume na wanawake. Na siku moja tutatoa hesabu kwa Mungu kuhusu uaminifu wetu
katika jambo hili (Ebr. 13:17). Yakobo anaonya hivi: “Wengi wenu msiwe waalimu,
waamini wenzangu, kwa maana mnajua ya kuwa sisi tufundishao tutahukumiwa vikali
zaidi” (Yak. 3:1).


Unyenyekevu


Mchungaji wa Kipentekoste, kama mwenye kumwiga
Kristo, lazima awe mnyenyekevu (Efe. 5:1). Yesu aliwaambia wanafunzi wake
kwamba, “Yeyote anayetaka kuwa mkuu kati yenu lazima awe mtumishi wenu, na
yeyote anayetaka kuwa wa kwanza lazima awe mtumwa wenu, maana, Mwana wa Adamu
hakuja kutumikiwa, bali kutumika na kutoa uhai wake kuwa fidia ya wengi” (Mt.
20:26-28).


Ni kero ya kutosha kumwona mchungaji wa
Kipentekoste aliyejawa na kiburi na ubinafsi, mwenye kudai kuhudumiwa na
wengine badala ya kuwahudumia. Mtazamo kama huo ni kinyume kabisa cha
unyenyekevu unaoonyeshwa na Bwana wetu. Paulo aliwaandikia Wakristo wa Filipi
hivi: “Katika uhusiano wenu ninyi kwa ninyi, iweni na nia moja kama Kristo Yesu.
Alijifanya kuwa si kitu kwa kutwaa asili ya mtumwa, aliyefanywa kwa sura ya
kibinadamu. Naye alipoonekana ana sura ya mwanadamu, alijinyenyekeza akawa mtii
hata mauti, naam, mauti ya msalaba.” (Flp. 2:5-8). Chifu mwenye kiburi anadai
kuhudumiwa; mchungaji mcha Mungu hufurahia kuwahudumia wengine kwa unyenyekevu.


Huruma


Kama mchungaji wa kweli wa Kipentekoste,
lazima uwe mtu wa huruma. Huruma ni upendo katika matendo. Inajidhihirisha
katika kujali walio wahitaji. Ni onyesho la nje la moyo uliojaa upendo wa
Mungu. Biblia inasema hivi juu ya Yesu, “Alipouona umati wa watu, akawahurumia,
kwa sababu walikuwa wametaabika na wanyonge, kama kondoo wasio na mchungaji”
(Mt. 9:36).


Huruma ya Yesu ilimsukuma kushughulikia
mahitaji ya kiroho na ya kimwili ya wengine. Tukiwa wachungaji wa kundi la
Mungu, ni lazima sisi pia tuonyeshe hangaiko la upendo kwa watu Wake, na wale
wasiomjua Kristo. Huruma itatufanya tuwajali wengine wakati wa uhitaji wao, na
itatusukuma kutangaza injili kwa wote.


Kama wanaume na wanawake wa Mungu, mwenendo
wetu endelevu pamoja na Roho Mtakatifu unapaswa kutuchochea kuwapenda na
kuwajali wengine. Paulo alieleza hivi: “Pendo la Mungu limekwisha kumiminwa
mioyoni mwetu na Roho Mtakatifu tuliyepewa” (Rum. 5:5). Kati ya watu wote, sisi
tunaodai kuwa tumejaa Roho wa Kristo tunapaswa kuonyesha huruma ya Kristo kwa
wengine.


Ukarimu


Sifa ya mwisho muhimu ya mchungaji wa
Kipentekoste ni ukarimu. Kama matokeo ya kujazwa na Roho siku ya Pentekoste,
waamini wa kwanza waliingiwa na roho ya ukarimu. Biblia inasema hivi juu yao:
“Waamini wote walikuwa pamoja na kuwa na vitu vyote shirika. Waliuza mali zao
na vitu ili wampe mtu ye yote aliyehitaji” (Mdo. 2:44-45). Vivyo hivyo, kama
mchungaji aliyejazwa na Roho, lazima uwe mwepesi kuwashirikisha wengine kile
ulicho nacho. Ni lazima mikono yako iwe imefunguka: kwa Mungu, kanisa, na wale
wanaohitaji.


Alipokuwa akiwatuma wale Kumi na Wawili, Yesu
aliwahimiza na kusema, “Pozeni wagonjwa, fufueni wafu, takaseni wenye ukoma,
toeni pepo. Mmepokea bure; toeni bure” (Mt. 10:8). Ukarimu kama huo
unaambukiza. Watu wanapoona ukarimu wa mchungaji wao, wao pia watatiwa moyo
kufungua mioyo yao na mikoba yao na kuwa wakarimu. Utamaduni huu wa ukarimu
utaathiri kwa nguvu kanisa, jumuiya inayozunguka, na hatimaye, mataifa ya dunia.


TABIA YA KUJENGA


Swali linakuja: Je, mchungaji wa Kipentekoste
anawezaje kukuza tabia ya kiungu iliyoelezwa hapo juu? Tunafanya hivyo kwa
kufuata mfano wa Yesu. Yeye ndiye kielelezo chetu cha maisha na huduma. Yohana
aliandika na kusema, “Yeyote anayedai kwamba anaishi ndani yake lazima aenende
kama Yesu alivyofanya” (1 Yoh. 2:6).


Kwa mujibu wa Paulo, tunapaswa “kumvaa Kristo”
(linganisha Kol. 3:12-17; Rum. 13:14). Yesu alipowaamuru wanafunzi wake,
“Nifuateni” (Mk. 4:19), alikuwa akiwaambia wamtazame na kuiga maisha yake.
Walipofanya hivi, wangegeuzwa kuwa mfano wake (Rum. 8:29; 2 Kor. 3:18). Hatua
kwa hatua, maisha yao yangekuwa kama Yake. Kwa uwezo wa Roho, wangeanza kuishi
jinsi alivyoishi, kufikiri kama alivyofikiri, na kupenda kama alivyopenda (2
Pet. 1:3-4). Ikiwa unataka kuwa mchungaji halisi wa Kipentekoste, amua kuwa
kama Yesu.


Wale Kumi na Wawili walipomfuata Yesu, waliongezeka
na kuwa wengi kuliko walivyokuwa hapo awali. Hapo awali, walikuwa wavuvi tu. Lakini
walipomfuata, wakafanyika wavuvi wa watu, kama Bwana wao. Kwa maneno mengine,
walichukua tabia ya Yesu. Wasomi wa Biblia wakati mwingine huita mchakato huu
malezi ya kiroho.


Hatupaswi kudhani hata hivyo kwamba, tunaweza
kufikia tabia kama ya Kristo kupitia juhudi binafsi au uwezo wetu. Ni lazima
tupate msaada wa Mungu. Tunaweza kupata msaada Wake kwa kufanya mambo matatu
muhimu sana ya kiroho, kama ifuatavyo:


Kudumu Ndani ya Kristo


Kwanza, tunaweza kupata msaada wa Kristo
kusitawisha tabia ya kiungu kwa kukaa, au kubaki ndani Yake. Ni kwa kukaa ndani
ya Kristo tu ndipo tunaweza kuwa kama Yeye. Yesu alisema, “Tawi lolote haliwezi
kuzaa peke yake; lazima libaki kwenye shina. Wala hamwezi kuzaa matunda
msipokaa ndani yangu” (Yoh. 15:4). Kukaa ndani ya Kristo ni kupata uzima kutoka
Kwake kwa kuendelea katika Neno Lake na uwepo wake. Tunafanya hivi kupitia
maombi ya kujitoa, kujifunza Biblia mara kwa mara, na kwa kumwamini Yeye
kikamilifu kwamba atatupa mahitaji yetu yote.


Kumkaribia Mungu


Tunakuza zaidi tabia ya Kristo kwa kumkaribia
Yeye kila siku. Yakobo anatuhakikishia, “Mkaribieni Mungu naye atawakaribia
ninyi” (Yak. 4:8). Kama kukaa ndani ya Kristo, tunamkaribia Mungu kupitia
maombi, ibada, na huduma ya uaminifu. Tunapomkaribia Kristo, tunabadilishwa na
kufanana naye. Paulo aliandika, “Sisi sote, ambao kwa nyuso zisizotiwa utaji
twautafakari utukufu wa Bwana, tunabadilishwa tufanane na mfano wake katika
utukufu unaozidi kuongezeka, utokao kwa Bwana, aliye Roho” (2 Kor. 3:18).


Kuenenda Katika Roho


Mwisho: tunakuza tabia ya Kristo kwa kuenenda
katika Roho. Kuenenda kwa Roho ni kuishi maisha kwa kumtii Roho Mtakatifu. Ni
kutii amri zake. Paulo alisema kwamba “tumetakaswa na Roho Mtakatifu” (Rum.
15:16). Hii ina maana kwamba Roho wa Mungu hutupatia nguvu tunazohitaji ili
kuishi kama Yesu. Paulo aliwatia moyo Wakristo wa Galatia kwa kuwaambia hivi:
“Enendeni kwa Roho, wala hamtazitimiza kamwe tamaa za mwili” (Gal. 5:16).


Sulemani aliandika, “Ingawa itakugharimu vyote
ulivyo navyo, pata ufahamu. Mtunze, naye atakukweza; mkumbatie, naye atakuheshimisha”
(Mit. 4:7-8). Mengi hayo yanaweza kusemwa kwa mchungaji wa Kipentekoste. Ingawa
inakugharimu yote uliyo nayo, pata tabia; itunze, nayo itakukweza; ikumbatie,
nayo itakuletea heshima. Zaidi ya yote, mchungaji wa Kipentekoste lazima awe
mwanamume au mwanamke mwenye tabia.

ama ilivyo kwa shirika
lolote, kanisa linapaswa kuongozwa na wale ambao wamejitayarisha vyema kwa kazi
hiyo. Mwinjilisti mmoja anayejulikana kimataifa aliwahi kusema, “Kama
ningalijua nina miaka mitatu tu ya kuhubiri injili, ningetumia ile miwili ya
kwanza katika maandalizi.” Mchungaji aliyefanikiwa alisema kwa hekima,
“Mafanikio hutokea fursa inapokutana na maandalizi.” Hao wote wawili walikuwa
wakisisitiza umuhimu wa maandalizi katika huduma ya injili.


Paulo alimwandikia Timotheo, ambaye alikuwa
amemteua kama mchungaji wa kanisa la Efeso na kumwambia hivi: , “Yeyote
anayetamani kuwa msimamizi [mchungaji] anatamani kazi nzuri” (1 Tim. 3:1).
Kisha Paulo alitaja masharti kadhaa ya kuhudumu katika nafasi ya mchungaji.
Mojawapo ya masharti hayo ni, “Hapaswi kuwa mtu aliyeongoka hivi karibuni” (mst.
6).


Neno la Kigiriki linalotafsiriwa “mwongofu wa
hivi karibuni” katika kifungu hiki ni neophytos, ambalo kihalisi humaanisha
“mpya aliyepandwa” au “aliyeanza.” Hii ni tofauti na jina lingine ambalo Paulo
analitumia kwa mchungaji, yaani, “mzee,” au presbyteros katika Kigiriki . Neno
hili linazungumza juu ya uzoefu na ukomavu, na linaonyesha maandalizi (1 Tim.
5:17-19; Tito 1:5). Paulo anasema kwamba mchungaji lazima asiwe mtu aliyeanza
karibuni kutembea na Kristo. Bali, awe mtu aliyekomaa katika imani na
aliyeandaliwa vyema kwa ajili ya kazi ya huduma.


Mhubiri mmoja kijana wa Kipentekoste
alimwambia mkuu wa shule ya Biblia hivi: “Sihitaji mazoezi; ninachohitaji ni
kutiwa nguvu na Roho kama wanafunzi wa Siku ya Pentekoste.” Lakini, hiyo ni
kauli ya kipumbavu. Kitu ambacho mhubiri huyo kijana alishindwa kutambua ni
kwamba, kabla ya Siku ya Pentekoste, wanafunzi kumi na wawili walikuwa
wametumia miaka mitatu pamoja na Yesu wakijifunza kutoka Kwake. Ingawa mhudumu
huyo kijana alikuwa sahihi katika tathmini yake ya hitaji la kutiwa nguvu na
Roho Mtakatifu, alikosea kuhusu mtazamo wake wa umuhimu wa maandalizi ya
kiroho, kiakili na kivitendo kwa ajili ya huduma.


Yesu aliwachagua wanafunzi wake kumi na wawili
“ili wawe pamoja naye na kwamba awatume kuhubiri” (Mk. 3:14). Kabla ya
kuwaagiza kwenda ulimwenguni kote na kuhubiri injili, Alitumia muda mwingi
pamoja nao kuwatayarisha kwa ajili ya kazi hiyo.


Sura hii inazungumzia umuhimu wa mchungaji wa
Kipentekoste kutayarishwa vyema. Inabainisha baadhi ya maeneo ambayo maandalizi
yanahitajika. Kisha inazungumza kuhusu jinsi mchungaji wa Kipentekoste
anavyoweza kupata na kudumisha maandalizi yanayohitajika.


MAENEO YA MAANDALIZI


Maandalizi ya kichungaji huruhusu mhudumu
anayetaka, kukuza ujuzi na mitazamo muhimu inayohitajika ili kutimiza wito wake
kwa mafanikio. Inaweza kuzingatiwa kama kisanduku cha zana cha mchungaji au
vifaa vya kuokoka. Maandalizi ya kutosha hayatakuwezesha tu kufanya kazi yako
kwa ufanisi, yatakulinda kutokana na kushindwa wakati wa matatizo au hatari.
Kama mchungaji wa Kipentekoste, lazima uwe tayari vizuri kwa angalau njia tano:


Tayari Kiroho 


Zaidi ya yote, kama mchungaji wa Kipentekoste,
lazima uwe tayari kiroho kwa kazi hiyo. Utawezaje kuwasilisha neema ya Mungu
kwa wengine kwa ufanisi ikiwa hujawahi kupata hiyo neema wewe mwenyewe? Kwa
hiyo, ili uwe mchungaji wa Kipentekoste, lazima uwe umezaliwa kweli mara ya
pili (Yoh. 3:3-7) na kujazwa na Roho Mtakatifu (Mdo. 1:8; Efe. 5:18). Tena,
lazima uwe unaishi kwa uaminifu maisha ya kumheshimu Kristo (1 Yoh. 2:6), na
kujitoa kikamilifu kwa Kristo na utume Wake (Mt. 16:24).


Paulo alimkumbusha Timotheo kwamba “mazoezi ya
kimwili yafaa kidogo, lakini utauwa hufaa kwa mambo yote” (1 Tim. 4:8). Paulo
alitumia mtindo huo wa mafunzo ili kuonyesha nidhamu ya kiroho inayohitajika
katika kutayarisha huduma ya kichungaji (rej. 1 Kor. 9:24-27). Alikuwa
akimwambia Timotheo kwamba, kama vile mwanariadha anavyopaswa kujizoeza vyema
ili kujitayarisha kwa ajili ya mbio, mchungaji lazima ajitayarishe kiroho kwa
ajili ya kazi ya huduma. Mcheza mpira ambaye anakataa kufanya mazoezi
atajiondoa kwenye timu. Vivyo hivyo, mchungaji anayekataa kutumia nidhamu ya
kiroho atajitenga na huduma. 


Tayari Kibiblia


Pili, ili uwe mchungaji mzuri wa Kipentekoste,
lazima uwe tayari kibiblia. Yaani, uwe na ufahamu kamili wa Maandiko. Wajibu
mkuu wa mchungaji yeyote ni kulisha kundi la Mungu kwa kuwafundisha Neno la
Mungu kwa uaminifu. Maelekezo yenye ufanisi ya Biblia yatawafanya watakatifu
wakomae katika Kristo (1 Pet. 2:2), kuwapa silaha dhidi ya walimu wa uongo
(Mdo. 20:28-29), na kuwatayarisha kwa ajili ya huduma ya Kikristo (Efe.
4:11-12). Haishangazi kwamba Paulo alimwambia Timotheo mara mbili kuwa, mchungaji
lazima “aweze kufundisha” (1 Tim. 3:2; 2 Tim. 2:24). Huduma ya kufundisha kwa ufanisi
inaweza tu kujengwa juu ya msingi wa maarifa mapana ya Biblia. Ili kuwafundisha
watu wa Mungu ipasavyo, ni lazima ujue jinsi ya kutafsiri kwa usahihi na
kutumia “kwa halali neno la kweli” (2 Tim. 2:15).


Tayari Kiadili


Kisha, kama mchungaji wa Kipentekoste, lazima
uwe tayari kimaadili kwa ajili ya huduma. Lazima uishi maisha matakatifu,
yanayomheshimu Kristo. Paulo aliandika kwamba mwangalizi, au mchungaji, “asiwe
na lawama,…asiwe mlevi, mkorofi, asiyefuata mapato ya aibu” (Tito 1:7).
Aliongeza kwamba mchungaji lazima awe “mnyofu, mtakatifu, na mwenye nidhamu” (mst.
8). Vivyo hivyo, alimwambia Timotheo kwamba mwangalizi lazima “awe asiye na
lawama, mwaminifu kwa mkewe,…asiwe mpenda fedha” (1 Tim. 3:2). Yeyote ambaye
hajapata ushindi katika maeneo haya ya maisha amejiondoa mwenyewe kutoka katika
huduma. Mtu huyo lazima ajiondoe mara moja kwenye huduma hadi apate ushindi
dhidi ya maovu haya ya maadili.


Kama mchungaji wa Kipentekoste, lazima
ujilinde kwa uangalifu dhidi ya dhambi tatu kuu ambazo zimenasa na kuwaondoa
viongozi wengi wa kidini. Maovu hayo matatu makubwa ni kupenda pesa, ashiki au tamaa
mbaya ya kimwili na tamaa ya kuheshimiwa kiasi cha kugandamiza wengine. Hakuna
kiasi chochote cha mvuto binafsi au upako utakaokupa ushindi katika maeneo
haya.


Katika barua ya Paulo kwa waamini wa Galatia,
aliwaonya dhidi ya kukubali tamaa za asili ya dhambi (Gal. 5:19-21). Badala
yake, wanapaswa kusitawisha tunda la Roho (mst. 22-23). Kisha Paulo
aliwafunulia njia ya kutoka kushindwa kimaadili hadi ushindi wa kiadili: “Wale
walio wa Kristo Yesu wameusulibisha mwili pamoja na mawazo yake mabaya na tamaa
zake. Kwa kuwa tunaishi kwa Roho, na tuenende kwa Roho” (mash. 24-25). Mtume
aliwahimiza Wagalatia zaidi kwa kusema, “Enendeni kwa Roho, wala hamtazitimiza
kamwe tamaa za mwili” (mst. 16).


Kiakili na Kihisia      


Mwisho: ili kutekeleza huduma yako kwa ufanisi
lazima uwe tayari kiakili na kihisia kwa kazi hiyo. Yaani, lazima uweze
kufikiri kwa busara, na lazima uweze kudhibiti hisia zako na kukabili ipasavyo
changamoto unazokutana nazo.


Paulo alimwandikia Tito kama ifuatavyo: “Kwa
kuwa mwangalizi anaisimamia nyumba ya Mungu, imempasa kuwa mtu asiye na lawama,
asiwe mbabe, asiwe mwenye hasira kali...” (Tito 1:7-8). Katika barua yake ya
kwanza kwa Timotheo, mtume aliongezea yafuatayo, “Mwangalizi awe…mwenye
kiasi,…asiwe mjeuri bali mpole, asiwe mgomvi” (1 Tim. 3:2). Kumbuka jinsi ambavyo
kila moja ya sifa zilizochaguliwa hapo juu husema juu ya ukomavu wa kiakili na
kihisia. Kama mchungaji wa Kipentekoste, lazima ujitahidi kusitawisha sifa hizi
katika maisha yako na huduma yako.


Mchungaji ambaye ni mwerevu kiakili na
amekomaa kihisia ataonyesha ujasiri katika kutumia karama na uwezo wake
aliopewa na Mungu. Ujasiri huu utamsaidia kukabiliana na hali ngumu na kufanya
maamuzi muhimu. Utamlinda zaidi dhidi ya kukwepa majukumu magumu kama vile
kutangaza habari mbaya, kulilinda kanisa dhidi ya walimu wa uongo, na kazi
nyingine za aina hiyo.


NJIA ZA MAANDALIZI


Akijua thamani ya maandalizi mazuri, mchungaji
wa Kipentekoste mwenye hekima atafanya kila juhudi kujitayarisha kwa ajili ya
huduma. Hebu tuangalie njia tatu unazoweza kufanikisha hili:


Kupitia Uzoefu kwa Vitendo


Kwanza, unaweza kujitayarisha kwa ajili ya
huduma kwa kutafuta uzoefu wa vitendo. Njia tatu muhimu za kupata uzoefu ni
kama ifuatavyo:


1. Kufanya huduma katika kanisa la mahali
pamoja. Kusanyiko la mahali pamoja ni mahali sahihi pa
kuanzia huduma yako. Paulo na Barnaba walihusika katika huduma kwenye kanisa la
Antiokia wakati Roho Mtakatifu alipowaelekeza katika huduma ya umishenari (Mdo.
11:25-26; 13:1-3). Paulo aliwashirikisha wenzake wengi katika umishenari kutoka
miongoni mwa wale waliofanya kazi katika makanisa ya mahali pamoja. Kwa mfano,
alimpa kazi Timotheo kutoka kanisa la Listra (Mdo. 16:1-2), Sopatro kutoka
Beroya, Aristarko na Sekundo kutoka Thesalonike, na Gayo kutoka Derbe (20:4). Ndugu
hawa walijifunza jinsi ya kuhudumu katika makanisa yao ya mahali pamoja. Mara
tu walipojithibitisha, walichaguliwa kwa huduma pana zaidi.


Kwa hiyo, kama mchungaji mtarajiwa wa
Kipentekoste, unapaswa kutafuta fursa za kuhudumu katika kanisa lako la
nyumbani. Unapaswa kuwa tayari kujitolea fursa za huduma zinapotokea. Kwa
kushiriki katika huduma za kusanyiko la mahali pamoja, utapata uzoefu wa
thamani, karama zako za kiroho zitafunuliwa, tabia yako itaimarishwa, na wito
wako kwa huduma pana zaidi utathibitishwa.


2. Kutumika chini ya mchungaji mwenye
uzoefu. Njia nyingine ya ufanisi ya maandalizi kwa
ajili ya huduma ya Kipentekoste ni kulelewa. Kulelewa hutokea wakati mtumishi
mpya (au mwanafunzi) anapotembea na mchungaji mkongwe na kujifunza kutoka
kwake. Hivi ndivyo Yesu alivyowazoeza wanafunzi wake (Mk. 3:14-15). Aliwaambia,
“Njooni, mnifuate… nami nitawatuma mkavue watu” (Mk. 1:17). Walipokuwa
wakitembea na kuhudumu pamoja na Yesu, walijifunza kuhudumu jinsi Yeye
alivyohudumu. Alisema hivi juu ya hilo: “Kila mtu ambaye amefundishwa
kikamilifu atakuwa kama mwalimu wake” (Lk. 6:40).


Mifano mingine ya kibiblia ya kulelewa ni Musa
na Yoshua (Kut. 24:12-13), Eli na Samweli (1 Sam. 2:11), Eliya na Elisha (1
Wafalme 19:19-21), na Paulo na wamishenari washirika wenzake — akina Timotheo,
Tito, Luka, na wengine. Kutumika chini ya mchungaji mwenye uzoefu kutakuruhusu
kupata uzoefu katika mambo ya kikanisa na kujifunza kuhusu kazi ya uchungaji.


3. Kushirikiana na wengine. Unaweza pia kupata uzoefu muhimu kwa kushirikiana na wengine kwenye timu
za huduma. Timu hizi zinaweza kuwa ni timu za maombi, za maombezi, timu za
uinjilisti, timu za upandaji kanisa, na nyinginezo. Faida moja ya kufanya kazi
na wengine katika timu ni kwamba itakusaidia kujifunza jinsi ya kufanya kazi
kwa ushirikiano na wengine katika huduma.


Kupitia Mafunzo Yasiyo Rasmi


Njia nyingine unayoweza kujitayarisha kwa
huduma ni kupitia “mafunzo yasiyo rasmi.” Mafunzo aina hii ni ujifunzaji
unaotokea nje ya mazingira ya darasani yaliyopangwa. Ingawa haya mafunzo hayawi
na mpangilio, usifikiri kwamba ni kutojali au kubahatisha. Yanaweza kuwa ya
makusudi na yenye ufanisi. Mafunzo yasiyo rasmi yanaweza kujumuisha mafunzo ya
kibinafsi ya Biblia, kusoma vitabu na makala, kuhudhuria makongamano, na mafunzo
enezi. 


1. Funzo la Biblia kibinafsi. Njia moja muhimu ya mafunzo yasiyo rasmi ni kujifunza Biblia kibinafsi.
Kusoma Biblia yote kila mwaka ni mazoezi yenye manufaa. Yanaweza kukusaidia kuelewa
mtiririko wa jumla wa Maandiko. Njia nyingine muhimu ya kusoma Biblia ni kusoma
tena na tena kitabu fulani cha Biblia. Msomi mmoja wa Biblia alisema, “Siri ya
kujua Biblia si kuisoma bali kuisoma tena .” Unaposoma kitabu mara kadhaa,
utapata ufahamu mkubwa zaidi wa kweli nyingi zinazofundishwa humo.


Zaidi ya kusoma Biblia tu, utataka kusitawisha
mazoea ya kujifunza Biblia kwa mpangilio. Ikiwezekana, unapaswa kupata Biblia
nzuri ya kujifunzia iliyo na ramani, mihutasari ya vitabu na utangulizi,
maelezo kuhusu mwandishi, mafafanuzi, makala, na chati.[11]


2. Kusoma vitabu na makala. Njia nyingine muhimu ya mafunzo yasiyo rasmi inayopatikana kwa kila
mchungaji wa Kipentekoste ni usomaji wa makini wa vitabu na makala
zilizochaguliwa. Mtu fulani ameona kwa usahihi na kutoa wazo hili: “Viongozi ni
wasomaji.” Kwa hivyo unapaswa kuwa msomaji mwenye bidii. Kusoma kila siku
kutasaidia kuchangamsha ubongo wako, kupanua akili yako, na kuboresha ustadi
wako wa kufikiri. Pia itakupa maarifa mapya kuhusu changamoto za maisha na
huduma. Zaidi ya hayo, zoezi la kujisomea litakusaidia kuongeza msamiati wako,
na hivyo kuboresha uwezo wako wa kuzungumza.


Hata hivyo, ni lazima uwe mwangalifu katika
uchaguzi wako wa vitu vya kusoma. Vitabu na makala nyingi barani Afrika siku
hizi vinafundisha dhana zisizo za kiBiblia na mafundisho ya uongo (linganisha 1
Tim. 4:7; 2 Yoh. 1:7-8). Achana na vitabu na makala aina hiyo.


3. Kuhudhuria makongamano na semina. Unaweza kukuza zaidi ujuzi wako wa huduma kwa kuhudhuria makongamano na
semina za wachungaji. Mikutano hii mara nyingi hupangwa kuwasaidia wachungaji
kuboresha ujuzi wao wa huduma. Hutumika zaidi kuwatia moyo wachungaji waliokata
tamaa na kuwasaidia kupata maarifa mapya katika Maandiko na kazi ya kanisa.
Semina pia hufahamisha wachungaji juu ya mipango ya kimadhehebu, na husaidia
kukuza hisia inayohitajika ya kazi kati ya wenzao katika huduma.


Kupitia Mafunzo Rasmi


Mwisho: ikiwezekana, kama mchungaji wa
Kipentekoste mtarajiwa, unapaswa kupata mafunzo rasmi. Mafunzo rasmi ni mafunzo
yanayotolewa kupitia shule na taasisi za kudumu na za mawasiliano. Fursa za
mafunzo rasmi ni pamoja na zifuatazo:


1. Elimu ya duniani. Elimu ya msingi, sekondari, na hata zaidi ya sekondari ikiwezekanani
muhimu kwa mchungaji wa Kipentekoste barani Afrika. Taasisi hizi husaidia
kuandaa wanafunzi kwa maisha katika ulimwengu wa kisasa. Katika taasisi hizo, wanafunzi
hujifunza kusoma, kuandika, na kufanya hesabu. Pia wanajifunza historia,
jiografia, na mambo mengine muhimu. Kwa mchungaji mtarajiwa wa Kipentekoste,
faida ya masomo ya shule ni kubwa sana. Husaidia kuamsha udadisi wao, kupanua
mawazo yao, na kuwafanya wafahamu mienendo ya sasa katika jamii.


2. Shule za Biblia na vyuo. Ni muhimu zaidi kwamba, ikiwezekana, unapaswa kusoma katika taasisi ya
Biblia inayotambulika na inayoheshimika au chuo kikuu. Ni upumbavu kukataa
mafunzo rasmi ya udaktari! Vivyo hivyo, yule anayelenga kuwa mchungaji wa
Kipentekoste atakuwa mpumbavu kukataa mafunzo rasmi ya kihuduma. Makanisa mengi
ya kitaifa yanahitaji wachungaji wao kuhudhuria shule ya Biblia. Hata kama kanisa
linahitaji au la, mchungaji wa Kipentekoste mwenye busara atafuata mafunzo
rasmi ya kihuduma.


3. Masomo enezi. Baadhi
ya shule za Biblia hutoa kozi enezi na kwa njia ya mawasiliano. Kozi hizi
zinaweza kutolewa kibinafsi, kwa barua, au kupitia mtandao. Wanamruhusu
mchungaji kusoma akiwa nyumbani na akifanya huduma. Ni njia bora kwa mchungaji
kuongeza maarifa na ujuzi wake.


Kwa sasa, makanisa ya Assemblies of God kote
barani Afrika yanaendesha zaidi ya taasisi 300 za mafunzo ya watumishi. Shule
hizi hutoa mafunzo kwa wanafunzi wa Assemblies of God na wa madhehebu mengine
pia. Mchungaji wa Assemblies of God katika eneo lako anaweza kukusaidia kupata
shule (au chuo) katika nchi yako.


4. Masomo ya elimu ya juu. Baadhi ya wahudumu wa Kipentekoste barani Afrika watataka kuendelea na
masomo ya juu zaidi, au seminari. Hii ni kweli hasa kwa wale wanaofundisha
katika vyuo vya Biblia na seminari. Lakini, ni muhimu kwamba mtu atafute masomo
na kuhitimu katika seminari ya Kipentekoste iliyoidhinishwa na kutambuliwa.
Idadi kubwa ya makanisa ya kitaifa ya Assemblies of God barani Afrika
yanaendesha shule za ngazi ya Uzamili. Masomo ya udaktari hutolewa kupitia
Pan-Africa Theological Seminary (PAThS). PAThS ni seminari iliyotambuliwa na
tume husika ya elimu ya juu kitheolojia, inayoendeshwa na Assemblies of God
huko Lomé, Togo, yenye vitivo (au vitengo) katika nchi nyingine za Afrika. Masomo
hutolewa kwa Kiingereza na Kifaransa.


MAANDALIZI YANAYOENDELEA


Kwa kweli, kama mchungaji wa Kipentekoste,
maandalizi yako ya huduma hayana mwisho. Lazima uwe mwanafunzi wa maisha yote.
Maisha yako lazima yawe na juhudi za mara kwa mara kutafuta ubora. Paulo
alishuhudia kuhusu jitihada hii katika maisha yake mwenyewe alipoandika, “Si
kwamba nimekwisha kupata haya yote, au nimekwisha kufikia lengo langu, bali
nakaza mwendo ili nipate kulishika lile ambalo kwa ajili yake Kristo Yesu
alinishika mimi.” (Flp. 3:12).


Utafutaji huu wa ubora lazima uendelee katika
maisha yako yote. Ni lazima uendelee kujitayarisha kiroho kwa kutafuta kubaki
umejaa Roho Mtakatifu na kupitia utendaji wa mambo ya kiroho kama maombi,
kufunga, kuabudu, na kutafakari Maandiko.[12]
Unapaswa kuendelea kujitayarisha zaidi kibiblia kupitia mafunzo ya utendaji
w kusoma Maandiko, na kama Roho ataelekeza, kwa kufuata mafunzo ya hali ya juu.[13]


Zaidi ya hayo, lazima uendelee kutafuta
kujiboresha kimaadili . Kwa maneno ya Sulemani, lazima ulinde moyo wako kwa
bidii na kujiepusha na uovu, ukitafakari sana njia miguu yako inakopitia (Mit.
4:23-27).[14]



Mwisho: kama mchungaji wa Kipentekoste mwenye
hekima, lazima uendelee kujiboresha kiakili na kihisia. Unaweza kufanya hivi
kwa kusoma na kujifunza kwa nidhamu, na kwa kuruhusu Roho na Neno la Mungu
kufanya kazi kwa nguvu katika maisha yako, kukutengeneza ufanane na Kristo (2
Kor. 3:18).

Sehemu ya 2 ~ 



Vipaumbele vya Mchungaji wa Kipentekoste

Sura ya 5 ~ 



Vipaumbele vya Kihuduma

chungaji mmoja mzee
aliketi na kikundi cha wanafunzi wa shule ya Biblia wenye shauku. Mwanafunzi
mmoja alimuuliza, “Mzee, uliwezaje kujenga kanisa lenye nguvu namna hii? Na unaelezaje
mafanikio yako katika huduma?” Jibu lake liliwashangaza wanafunzi. Alisema
hivi: "Ili kufanya kwa ubora, lazima uachane na kawaida." Alipoona
sura za wanafunzi zimechanganyikiwa, alifafanua zaidi: “Katika maisha, kuna
mambo mengi mazuri unayoweza kufanya. Ulimwengu utakudai mengi maana mahitaji
ni makubwa. Washirika wa kanisa lako na wazee watatarajia mengi kutoka kwako.
Wachungaji wengine watafanya mambo fulani, na watu wako watakutarajia na wewe
ufanye vivyo hivyo.”


Mchungaji huyo mzee aliendelea, “Mambo yote
haya yanaweza kuwa mazuri. Lakini kama mwanamume au mwanamke wa Mungu,
utahitaji kuuliza, 'Bwana, wataka nifanye nini?' Kisha, mara tu unaposikia
sauti ya Mungu, fanya kile Anachosema. Mambo mengine yanaweza kuwa mazuri,
lakini kile ambacho Mungu anakuambia ufanye ndicho bora zaidi. Mungu ataleta
watu katika kanisa lako kukusaidia kufanya hayo mambo mengine. Lakini wewe kila
wakati zingatia kufanya yale ambayo Mungu amekuambia ufanye.”


Mchungaji huyo mzee alikuwa anazungumza kuhusu
kuweka vipaumbele vya huduma. Kipaumbele ni kitu cha muhimu sana. Ni jambo
ambalo mtu hufanya kabla ya kufanya mambo mengine ambayo sio muhimu sana.


VIPAUMBELE VYA KIBIBLIA


Yesu na wanafunzi wake walikuwa njiani kutoka
Yudea kwenda Galilaya. Akiwa njiani Yesu aliwaambia, “Ni lazima nipitie
Samaria” (Yoh. 4:4). Bila shaka jambo hilo liliwashangaza wanafunzi, kwa sababu
ingebidi wachepuke kutoka kwenye njia kuu ili kufika huko. Walipofika mjini Sikari,
walifahamu kwa nini Yesu alilazimika kupitia Samaria. Kulikuwa na baadhi ya
watu waliopotea pale ambao walikuwa tayari kupokea ujumbe wa wokovu. Naye
alitaka kuwafundisha wanafunzi wake somo la kuvuna mavuno.


Wakati mwingine, Yesu aliwaambia wanafunzi
Wake, “Nitalijenga kanisa langu” (Mt. 16:18). Baadaye aliwaamuru, “Nendeni
mkafanye mataifa yote kuwa wanafunzi” (Mt. 28:19). Katika kila moja ya matukio
haya, Yesu alikuwa anazungumza juu ya vipaumbele ambavyo alikuwa amejiwekea
yeye na kwa ajili yao.


Kwa kufuata kielelezo cha Bwana wao, mitume
pia waliweka mambo ya kutanguliza huduma. Vipaumbele vyao vilikuwa kufanya kazi
ambayo Kristo alikuwa amewapa. Siku moja, kikundi cha washirika wa kanisa
walikuja kwa mitume wakiwa na malalamiko. Wajane wao walikuwa wakipuuzwa katika
ugawaji wa chakula cha kila siku, na walitaka mitume washughulikie tatizo hilo.
Lakini mitume walikuwa tayari wameweka vipaumbele vyao, kwa hiyo wakawajibu
watu, “Si sawa kwetu kupuuza huduma ya neno la Mungu na kuhudumu mezani” (Mdo.
6:2).


Ingawa kuwatunza wajane lilikuwa jambo zuri na
la lazima, haikuwa kile ambacho Kristo alikuwa amewaamuru wafanye. Kwa hiyo
waliliomba kanisa kuwachagua mashemasi ili kushughulikia hitaji hili huku wao
wakidumisha maombi na mahubiri. Kwa hiyo, “neno la Mungu likaenea. Idadi ya
wanafunzi katika Yerusalemu ikaongezeka kwa kasi, na idadi kubwa ya makuhani
ikaitii ile imani” (mst. 7).


Sura hii itashughulikia suala muhimu la
vipaumbele vya huduma kwa mchungaji wa Kipentekoste leo barani Afrika. 


KUAMUA VIPAUMBELE VYA KIHUDUMA


Je, mchungaji wa Kipentekoste anapaswa kuwa na
vipaumbele gani? Ingawa kuna mambo mengi mazuri ambayo angeweza kufanya, kuna
mambo machache ambayo wanapaswa kufanya. Vipaumbele saba kati ya hivyo ni (1)
kutumikia utume wa Mungu, (2) kutimiza wito wa Mungu, (3) kuwafikia waliopotea,
(4) kutangaza Neno la Mungu, (5) kuomba, (6) kushikilia maadili ya
Kipentekoste, na (7) kuandaa watu wa Mungu ili kufanya huduma. Hebu tuangalie
kwa karibu zaidi kila moja ya vipaumbele hivi.


Kutumikia Utume wa Mungu


Kwanza, mchungaji wa Kipentekoste lazima
atangulize huduma ya utume wa Mungu. Baada ya kujaribiwa kwake nyikani, Yesu
alirudi Galilaya. Huko, aliingia katika sinagogi la Nazareti na akaanza kusoma gombo
la Isaya: “Roho wa Bwana yu juu yangu, kwa maana amenitia mafuta kuwahubiri
maskini habari njema… kutangaza mwaka wa Bwana uliokubaliwa. (Lk. 4:18-19).
Yesu alijua vipaumbele vya Baba yake kwa ajili ya maisha na huduma Yake.
Alielewa kwamba Baba alikuwa amemtuma kutekeleza utume Wake. Pia alikuwa
amemtuma Mwanawe kutoa uhai wake kuwa fidia kwa ajili ya watu wote (Mt. 20:28).


Wewe mchungaji wa Kipentekoste, lazima ujitoe
katika kutumikia utume wa Mungu kama alivyofanya Yesu. Yeye aliwaambia
wanafunzi wake, “Kama vile Baba alivyonituma mimi, mimi nawatuma ninyi” (Yoh.
20:21). Kama vile Mungu alivyomtuma Yesu ulimwenguni kutumikia utume Wake, sasa
Yeye anakutuma wewe ulimwenguni kufanya vivyo hivyo. Utume wa Mungu, ambao
wakati mwingine huitwa missio Dei, kwa lugha ya Kilatini, ni kuwakomboa
na kuwaita kwake watu kutoka kila kabila na lugha na taifa duniani (Uf. 5:9).[15] 


Kutimiza Wito wa Mungu


Pili, mchungaji wa Kipentekoste lazima atie
kipaumbele kwenye kutimiza wito wa Mungu katika maisha yake. Yesu hakupoteza
mwelekeo wa kile ambacho Baba alikuwa amemwita kufanya. Katika saa yake ya giza
kuu, alimwomba Baba Yake na kusema, “Si mapenzi yangu, bali yako yatendeke” (Lk.
22:42). Vivyo hivyo, mchungaji wa Kipentekoste barani Afrika lazima aelewe wito
wa Mungu juu ya maisha yake, na anapaswa kujitahidi kutimiza wito huo. Mungu
ameweka njia kwa kila mhudumu wake kuipita. Kila mchungaji wa Kipentekoste
lazima atafute njia hiyo. Na lazima akae kwenye njia hiyo hadi atakapomaliza mwendo
wake (Ebr. 12:1-2; 2 Tim. 4:7).


Kuwafikia Waliopotea


Tatu, mchungaji wa Kipentekoste anapaswa
kutanguliza kuwafikia waliopotea. Hiki kilikuwa kipaumbele kwa Yesu.
Alishuhudia hivi: “Mwana wa Adamu alikuja kutafuta na kuokoa waliopotea” (Lk.
19:10). Kuwafikia waliopotea lazima kubaki kuwa kipaumbele kwa kila mtu
anayetafuta kumfuata Kristo. Yesu aliagiza hivi: “Enendeni ulimwenguni mwote
mkaihubiri Injili kwa viumbe vyote” (Mk. 16:15).


Amri hii ya Kristo itaendelea kutumika hadi
atakaporudi kutoka mbinguni (Mt. 24:14). Kama mchungaji mwaminifu wa
Kipentekoste, lazima uongoze njia katika kuhamasisha kanisa kwa ajili ya
uinjilisti na umisheni unaotiwa nguvu na Roho. Unaweza kufanya hivyo kwa njia
mbili:


Kwanza, lazima uwe kielelezo kwa kanisa kwa kuwashirikisha
wengine Injili, ukilenga kuwaongoza kwa Bwana. Washirika wa kanisa lako
wanapokuona ukishuhudia, watatiwa moyo kushuhudia pia. Pili, lazima uonyeshe
kujali kwako waliopotea kwa kutoa sadaka ya umisheni kwa ukarimu, na kwa kuyaombea
makabila ambayo hayajafikiwa Afrika kwa bidii na kwingineko. Lazima uhamasishe
kanisa kufanya vivyo hivyo. Ni lazima ufanye uinjilisti na umisheni kuwa
kipaumbele cha kwanza katika upangaji wa ratiba na bajeti ya kanisa.[16]


Kuhubiri Neno


Nne, mchungaji wa Kipentekoste anapaswa kuweka
mbele kuhubiriwa kwa Neno la Mungu. Paulo alimsihi Timotheo, mwanawe katika
imani, “Lihubiri neno; uwe tayari wakati unaofaa na usiofaa; sahihisha, kemea,
na kuhimiza kwa uvumilivu mwingi na mafundisho makini” (2 Tim. 4:2). Kuhubiri
Neno ni pamoja na kutangaza injili kwa waliopotea, kuwafundisha na kuwatia moyo
waaminio katika njia za Bwana. Yesu aliagiza hivi: “Enendeni ulimwenguni mwote
mkaihubiri Injili” (Mk. 16:15). Na tena aliagiza hivi: “Lisha kondoo zangu” (Yoh.
21:17). Ili kuhubiri vyema, ni lazima ujitoe kulishika na kulifafanua Neno la
Kweli kwa usahihi (2 Tim. 2:15). Ili kufanya hivyo, ni lazima uwe mwanafunzi
mwenye bidii wa Neno la Mungu.[17]



Kuomba


Tano, mchungaji wa Kipentekoste lazima ayape maombi
kipaumbele. Unapoishi maisha ya maombi ya kujitoa, unaonyesha jinsi
unavyomtegemea Mungu. Unazidi kufuata nyayo za Yesu na mitume. Biblia inasema
juu ya Yesu kwamba, katika siku za maisha yake duniani, “alifanya maombi, sala
na dua pamoja na kulia sana na machozi” (Ebr. 5:7; taz. Mk. 1:35; Lk. 5:16).
Inasema juu ya mitume kwamba walikuwa “katika kusali daima” (Mdo. 1:14; taz.
3:1; 6:2-4; 10:9).


Maombi hayabadilishi hali tu, bali
yanambadilisha yule anayeomba. Martin Luther, aliyeleta Matengenezo katika
kanisa, alielewa umuhimu wa maombi. Wakati fulani alisema, “Nina mengi ya
kufanya leo hivi kiasi kwamba nitatumia saa tatu za kwanza katika kuomba!”
Vivyo hivyo, maombi lazima yawe kipaumbele katika maisha ya kila mchungaji wa
Kipentekoste.[18]


Kudumisha Maadili ya Kipentekoste


Sita, mchungaji wa Kipentekoste lazima
ajitahidi kushikilia maadili ya Kipentekoste katika huduma yake. Maadili ya
Kipentekoste ni zile imani na ahadi ambazo humdhihirisha mtu kuwa mwamini
halisi wa Kipentekoste. Maadili matatu ya msingi ambayo mchungaji wa
Kipentekoste lazima azingatie ni kujitoa kuyashika mafundisho ya kweli ya
Biblia, uaminifu mkubwa kwa Mungu na utume Wake, na kukubali kwake mtembeo wa Roho
wa Mungu katika maisha yake.


Huku kuwa wazi kwa kazi ya Roho wa Mungu
maishani hujumuisha msisitizo wa kuona waamini wakibatizwa katika Roho
Mtakatifu.[19]
Yesu na mitume walikazia uhitaji huo. Kabla ya kurudi mbinguni, Yesu aliwaamuru
wafuasi wake, “Msiondoke Yerusalemu, bali ingojeni zawadi ambayo Baba yangu
aliahidi… baada ya siku chache mtabatizwa kwa Roho Mtakatifu” (Mdo. 1:4-5; taz.
Lk. 24:49). Miaka mingi baadaye, Paulo alipokutana na wanafunzi kumi na wawili
huko Efeso, swali lake la kwanza kwao lilikuwa, “Je, mlipokea Roho Mtakatifu
mlipoamini?” (Mdo. 19:2).


Yesu na mitume walisisitiza kwamba waamini
wote wabatizwe katika Roho Mtakatifu kwa sababu walijua tukio hili
lingewawezesha kuwa mashahidi wa Kristo “katika Yerusalemu, na katika Uyahudi
wote, na Samaria, na hata mwisho wa nchi” (Mdo. 1:8)


Kuwaandaa Watu wa Mungu


Hatimaye, mchungaji wa Kipentekoste lazima aweke
kipaumbele kwenye kutoa mafunzo ya watu wa Mungu kwa ajili ya huduma. Mchungaji
wa Kipentekoste mwenye hekima anaelewa kwamba mojawapo ya majukumu yake ya
msingi ni “kuwatayarisha watu [wa Kristo] kwa ajili ya kazi za huduma” (Efe.
4:12). Hii ina maana kwamba wewe kama mchungaji unatakiwa kufanya zaidi ya
kuchunga kondoo, unapaswa kuwakuza watu wa Mungu waweze kushiriki kwa manufaa
wa ufalme. Kwa hiyo ni lazima ufanye maendeleo ya wanafunzi kuwa kipaumbele
katika huduma.[20]


KUFUATA VIPAUMBELE VYA KIHUDUMA


Baada ya kuchunguza vipaumbele hivi saba vya
kibiblia kwa wachungaji wa Kipentekoste, lazima sasa uamue kama utavipokea viwe
vyako. Ni jambo moja kusoma kuhusu vipaumbele hivi katika kitabu. Ni jambo
lingine kabisa kumruhusu Roho wa Mungu kuyaandika kwenye kurasa za moyo wako.
Ili hili litokee, utahitaji kujitoa kwa mchakato wa kugeuza kanuni hizi kuwa
vipaumbele, na kisha kugeuza vipaumbele hivyo kuwa vitendo vya kihuduma. Hebu
tuangalie mchakato huu.


Kuweka Vipaumbele


Unaanza mchakato kwa kutambua kwamba kuwa
mchungaji wa Kipentekoste mwenye uwezo kunahitaji juhudi. Umahiri wa kihuduma
ndio mwisho wa safari ndefu. Na, kama ilivyo kwa safari yoyote, safari hii
huanza kwa kuchagua pa kwenda. Inaendelea kwa kutengeneza na kutekeleza mpango
wa kufika mahali hapo. Kuweka vipaumbele saba hapo juu katika huduma yako
mwenyewe, na katika huduma za kanisa lako, utahitaji kujitoa kusafiri.


Unaweza kuanza safari kwa kuchukua vile vipaumbele
saba vya huduma na kuviandika katika daftari. Kisha unaweza kutumia orodha hii
kama mwongozo wa maombi ya kila siku. Unapoomba kupitia orodha hii kila siku,
mwombe Mungu aingize hizo dhana za kibiblia ndani ya roho yako. Ukifanya hivi,
mabadiliko yatatokea. Roho Mtakatifu ataanza kuandika vipaumbele hivi kwenye
vibao vya moyo wako. Badala ya kubakia kama nadharia, baada ya muda, zitakua na
kufanyika vipaumbele vya kihuduma.


Katika maombi jiulize hivi: “Ni mambo gani
ninayotanguliza sasa katika huduma?” Vipaumbele vyako vya kihuduma vya sasa ni
mazoea ambayo unawekeza muda mwingi na nguvu. Orodhesha vipaumbele hivyo. Kisha
jiulize, “Vipaumbele hivi vinakubalianaje na vipaumbele vya Yesu na mitume?”
Sasa, kulingana na tathmini yako, jiulize maswali yafuatayo:


·        
Je, ninafanya vyema wapi katika kutimiza utume wa
Mungu?


·        
Je, ninafanya vizuri wapi katika kutimiza wito wa
Mungu juu ya maisha yangu na maisha ya kanisa ninaloliongoza?


·        
Je, ninafanya vyema katika kufikia waliopotea
katika eneo langu na duniani kote?


·        
Je, ninafanya vizuri kiasi gani katika kuhubiri
Neno la Mungu?


·        
Je, maisha yangu ya maombi binafsi na huduma ya
maombi ya kanisa ninaloongoza yana ufanisi kiasi gani?


·        
Je, ninafanya vyema kiasi gani katika kukuza
maadili ya Kipentekoste katika kanisa langu?


·        
Je, ninafanya vizuri kiasi gani katika
kuwatayarisha watu wa Mungu kwa ajili ya huduma?


Andika majibu yako kwenye daftari lako. Halafu
jiulize, "Nifanye nini tofauti ili kufikia vizuri kila moja ya vipaumbele
hivi katika maisha na huduma yangu?" Tena, andika majibu yako kwenye
daftari lako, na uendelee kuyaombea kila siku.


Utekelezaji wa Vipaumbele


Ukishakubali vipaumbele hivi vya huduma kama
vyako, unapaswa kuanza kuvitekeleza katika huduma yako mwenyewe na katika
huduma za kanisa. Ili kufanya hivyo, unaweza kutaka kutumia mikakati ifuatayo:


1. Ongeza uelewa. Utahitaji kuongeza uelewa wako wa kile ambacho Biblia inafundisha
kuhusu kila kimoja katika hivi vipaumbele saba vya huduma. Unaweza kufanya
hivyo kwa kuchunguza Maandiko na kutafuta maelezo zaidi juu ya mada hizi. Yesu
anatuagiza “tujifunze Maandiko kwa bidii” katika kutafuta ukweli (Yoh. 5:39).
Unaposoma, jiulize, “Roho ananiambia nini?” Andika mapya uliyoyapata kwenye
daftari lako. Ikiwezekana, tafuta na usome vitabu vizuri kuhusu mada hizi.[21]


Njia nyingine ya kuongeza uelewa wako wa
masomo haya ni kuhubiri na kufundisha juu yake mara kwa mara. Mkakati huu
hautaongeza tu uelewa wako wa mada, utawatayarisha washirika wako kwa hatua
inayofuata ambayo ni utekelezaji wa vipaumbele hivi katika kanisa.


2. Tengeneza utaratibu. Kisha, itakuwa vizuri kuendeleza mpango wa kutekeleza vipaumbele hivi katika
huduma yako mwenyewe na katika huduma za kanisa. Ili kufanya hivi utahitaji
kuongeza uelewa wa kanisa wa kila kimoja ya vile vipaumbele saba. Unaweza
kuanza kwa kujibu maswali yafuatayo:


·        
Je, nifanye nini ili kuliongoza kanisa langu
kutumikia vyema utume wa Mungu?


·        
Je, nifanye nini ili kutimiza vyema zaidi wito wa
Mungu juu ya maisha yangu na kwa kanisa ambalo ameniita kuliongoza?


·        
Je, nifanye nini ili kuliongoza kanisa katika
kuwafikia waliopotea kwa ufanisi zaidi?


·        
Nifanye nini ili kuhubiri na kufundisha vyema Neno
la Mungu kanisani?


·        
Je, nifanye nini ili kukuza maombi vizuri zaidi
kanisani?


·        
Je, nifanye nini ili kuliongoza kanisa katika
uzoefu na matendo makuu ya Kipentekoste?


·        
Je, nifanye nini ili kuwatayarisha vyema watu wa
Mungu kwa ajili ya huduma?


Andika majibu yako kwenye daftari lako na
uhakiki mara kwa mara.


3. Fanyia kazi mpango wako. Lazima sasa ufanyie kazi mpango wako. Hii ina maana kwamba utahitaji
kusonga mbele ili kutekeleza mikakati uliyotengeneza. Unapoendelea na mpango
wako, utataka kutathmini mara kwa mara maendeleo yako. Inapobidi, fanya
marekebisho yoyote yanayohitajika kwenye mpango wako.


Kumbuka, hautafanikiwa mara moja. Itachukua
muda, na matatizo yanapokuja, utahitaji kuvumilia. Ikiwa utafanya hivi, baada
ya muda, kanisa lako litaanza kubadilika. Litakuwa kanisa lenye nguvu ambalo
Kristo anakusudia liwe. Hebu maneno ya mtume yakutie moyo: “Tena tusichoke
katika kutenda mema, kwa maana tutavuna kwa wakati wake tusipozimia roho” (Gal.
6:9).


____________________


Kila mchungaji wa
Kipentekoste katika Afrika lazima afananishe vipaumbele vyake vya huduma na
vile vya Yesu na mitume. Basi, ni lazima kuruhusu vipaumbele hivi kuongoza
huduma zao. Ingawa mchakato huu unaweza kuwa mgumu, ni kitu kinachostahiki. Kwa
kujitoa kwa Kristo, kwa mapenzi ya Mungu, na nguvu ya kuhuisha ya Roho
Mtakatifu, mchungaji wa Kipentekoste anaweza kufikia malengo yake ya huduma.

atoto wa mama yangu
walinikasirikia na kunifanya nisimamie mashamba ya mizabibu; ikabidi nilipuuze shamba
langu” (Wimbo 1:6). Haya ni maneno ya kuhuzunisha ya msichana Mshulami. Alikuwa
ameshughulika sana kutunza mashamba ya wengine mpaka akaacha kushughulikia lake
mwenyewe. Lakini, hakuwa anazungumza kuhusu mashamba halisi ya mizabibu;
alikuwa akizungumzia maisha yake. Alikuwa amewekeza wakati mwingi kwa wengine mpaka
maisha yake yakajaa magugu.


Kinachosikitisha ni kwamba, hali hii inaweza
kuelezea maisha ya wachungaji wengi wa Kipentekoste katika Afrika leo.
Wametumia muda mwingi kushughulikia mambo ya huduma, na kuhudumia mahitaji ya
wengine, wameshindwa kujijali wenyewe. Matokeo yake, wote wawili wameteseka.
Maisha yao wenyewe ya kiroho yamedhoofika, na makanisa wanayoongoza
yamedhoofika.


Paulo alimteua Timotheo kusimamia kanisa la
Efeso. Baadaye alimwandikia huyo mtumishi mwenzake kijana, na kumwonya: “Chunga
maisha yako na mafundisho yako. Dumu katika hayo, kwa maana ukifanya hivyo,
utajiokoa wewe mwenyewe pamoja na wale wanaokusikia” (1 Tim. 4:16). Basi Paulo
alimshauri Timotheo, si tu kujali huduma yake ya hadharani, bali pia maisha
yake ya kibinafsi. Mchungaji mwenye busara hatatanguliza tu huduma yake kwa
wengine kama tulivyo-ona katika Sura ya 5, bali pia atajijali na kujitunza.
Sura hii itachunguza vipaumbele sita vya kibinafsi vya mchungaji wa
Kipentekoste.


KIPAUMBELE CHA KUMJUA KRISTO


Zaidi ya yote, mchungaji wa Kipentekoste
lazima atangulize uhusiano wake na Kristo. Kabla ya mchungaji kumjulisha kwa
wengine, ni lazima yeye mwenyewe amjue vyema. Je, mtu anawezaje kumtambulisha
mtu asiyemjua, kwa mwingine?


Kama mchungaji wa Kipentekoste, lazima umjue
Kristo kiakili na kiuzoefu. Kwa maneno mengine, ni lazima uelewe Yesu ni nani
na amefanya nini. Na lazima uwe umekutana Naye binafsi, ukiwa na uhusiano wa
karibu Naye.


Kumjua Yeye Ni Nani


Kumjua Kristo kiakili ni kujua ukweli juu yake.
Ni kuelewa kile kinachosemwa na Biblia kwamba Yeye ni nani na kwa nini alikuja
duniani. Biblia inafundisha yafuatayo kuhusu Kristo. 


·        
Yeye ni Neno la milele la Mungu, Muumba wa vitu
vyote (Yoh. 1:1 -4).


·        
Yeye ni Mungu aliyedhihirishwa katika mwili (1 Tim.
3:16).


·        
Yeye ndiye “Masihi, Mwana wa Mungu aliye hai” (Mt.
16:16).


·        
Yeye ndiye “njia ya kweli na uzima,” njia pekee ya
kwenda kwa Baba (Yoh. 14:6).


Biblia pia inaeleza kwa nini Kristo alikuja
duniani:


·        
Alikuja “kutafuta na kuokoa waliopotea” (Lk. 19:10;
taz. 1 Tim. 1:15).


·        
Alikuja “kutumika, na kutoa nafsi yake iwe fidia ya
wengi” (Mk. 10:45; taz. Yoh. 12:27; Tito 2:13-14).


·        
Alikuja “kuharibu kazi ya Ibilisi” (1 Yoh. 3:8;
taz. Ebr. 2:14).


·        
Alikuja “ili [sisi] tuwe na uzima, kisha tuwe nao
tele” (Yoh. 10:10).


Kumjua Yeye Binafsi


Ingawa ni muhimu kwamba mchungaji wa
Kipentekoste ajue Yesu ni nani na alikuja kwa nini, hiyo haitoshi. Kama
mchungaji wa Kipentekoste, lazima umjue Kristo kibinafsi. Lazima uwe umekutana
na Bwana binafsi, na lazima uwe na uhusiano endelevu Naye.


Paulo alizungumza juu ya jambo hili la kwanza
katika maisha yake mwenyewe. Aliwaandikia waamini wa Filipi, “Nataka kumjua
Kristo, kujua uweza wa ufufuo wake na kushiriki katika mateso yake, nifanane
naye katika kifo chake” (Flp. 3:10). Hamu ya Paulo ya kumjua Kristo ilikuwa
kubwa sana hata alikuwa tayari, si tu kushinda pamoja naye, bali kushiriki
mateso yake. Alikuwa tayari hata kufa kwa ajili Yake. Mchungaji wa Kipentekoste
lazima awe na shauku kama ya Paulo ya kumjua Kristo.


Kumjua Yeye


Hiki kipaumbele cha kumjua Kristo kinaweza
kutimizwa kwa njia tatu:


1. Kupitia kukutana naye kibinafsi. Mtu hupata kumjua Kristo kwanza kupitia kukutana naye kibinafsi. Hii ni
kwa kila mtu, hata mchungaji wa Kipentekoste. Sauli wa Tarso alijua habari za
Kristo; hata hivyo, hakumjua Yeye binafsi hadi alipokutana Naye akiwa njiani
kwenda Dameski (Mdo. 9:1-9). Hapo, Sauli akapaza sauti na kusema, “Wewe ni
nani, Bwana?” Yesu akajibu, “Mimi ni Yesu, ambaye wewe unamtesa” (mst. 5).
Maisha ya Sauli yalibadilika. Alikuja kumjua Kristo kama Bwana na Mwokozi wake.
Kwa muda mfupi, mtesa mbaya na katili sana wa Kanisa alibadilika na kuwa
mhamasishaji wake mkuu.


Akitafakari tukio hili, Paulo aliandika,
“Basi, mtu akiwa ndani ya Kristo, anakuwa kiumbe kipya. Ya kale yanapita, naye
anakuwa kiumbe kipya!” (2 Kor. 5:17). Yeyote anayetamani kuwa mchungaji wa
Kipentekoste lazima aanzie hapa. Yesu alisema, “Amin, amin, nakuambia, hakuna
mtu awezaye kuuona ufalme wa Mungu bila kuwa amezaliwa mara ya pili” (Yoh.
3:3).


2. Kupitia neno la Mungu. Njia ya pili ambayo mchungaji wa Kipentekoste anaweza kumjua Kristo
vyema zaidi ni kukutana Naye katika Biblia - hasa katika injili na nyaraka.
Injili zinasimulia maisha Yake, kazi Zake, na mafundisho Yake. Nyaraka
zinaeleza maana yake. Kwa kusoma injili, unaweza kutembea kwenye barabara zenye
vumbi za Galilaya pamoja na Yesu. Unaweza kuketi miguuni pake na kusikiliza
mafundisho yake. Unaweza kusimama na kumtazama akifa msalabani. Na unaweza
kutazama ndani ya kaburi tupu la Mwokozi wako na kumsikia malaika akipaza
sauti, “Hayupo hapa. Amefufuka!”


Mchungaji kijana mmoja wa Kipentekoste aliwahi
kujisemea, “Wanafunzi wa Yesu walitumia miaka mitatu wakitembea Naye na
kujifunza kutoka Kwake. Maisha yao yalibadilishwa. Nitafanya vivyo hivyo.
Nitatumia miaka mitatu ijayo kusoma na kurudia zile injili nne.” Kweli alipojitoa
hivyo, huyo mhubiri kijana alitumia miaka mitatu iliyofuata kusoma injili. Kila
saa aliitumia kuzama katika hadithi ya Yesu. Baada ya hapo, maisha na huduma yake
vilibadilika.


3. Kwa njia ya maombi. Njia ya tatu ambayo mchungaji wa Kipentekoste anaweza kumjua Yesu ni
kupitia maombi. Biblia inazungumza juu ya aina nyingi za maombi, ikiwa ni
pamoja na sala, toba, maombezi, shukrani, na kuomba katika Roho. Hata hivyo,
aina ya maombi ambayo yatamsaidia mchungaji kumjua Yesu vizuri zaidi ni maombi
ya ushirika. Yakobo alizungumza juu ya aina hii ya maombi. Alihimiza hivi: “Mkaribieni
Mungu, naye atawakaribia ninyi” (Yakobo 4:8). Musa pia alifanya maombi ya ushirika.
Biblia inasema kwamba alizungumza na Mungu “uso kwa uso, kama mtu asemavyo na
rafiki” (Kut. 33:11).


Mariamu, dada yake Martha, ni mfano mzuri wa hilo.
Yesu alipomtembelea nyumbani kwake, aliketi miguuni pake akisikiliza kwa makini
kila neno alilosema. Dada yake alilalamika, akimshutumu kuwa mvivu. Hata hivyo,
Yesu alimsifu Mariamu, akisema, “[Yeye] amechagua lililo bora zaidi, wala
halitaondolewa kwake” (Lk. 10:38-42). Kumjua Yesu lazima iwe kipaumbele cha
kila mchungaji wa Kipentekoste. Mazoezi haya yataathiri vizuri sana maisha na
huduma yake kuliko kitu kingine chochote.


KIPAUMBELE CHA KUENENDA KATIKA ROHO


Mchungaji wa Kipentekoste hapaswi kuweka
kipaumbele kwenye kumjua Kristo tu, bali pia kwenye kuenenda na kuishi katika
Roho. Paulo aliwaonya Wakristo wa Galatia kwamba: “Kwa kuwa tunaishi kwa Roho,
na tuenende kwa Roho” (Gal. 5:25).


Maana ya Kuenenda kwa Roho


Kuenenda kwa Roho kunamaanisha angalau mambo
matatu:


1. Kujazwa na Roho. Kwanza, maana yake ni kujazwa na Roho (Mdo. 1:4-8). Yaani, kabla ya
mtu kuenenda kwa Roho, ni lazima kwanza ajazwe na Roho Mtakatifu kama ilivyokuwa
kwa wanafunzi ile siku ya Pentekoste (Mdo. 2:1-4). Baada ya kupokea Roho,
wanafunzi walianza kuishi na kuhudumu katika nguvu za Roho. Kitabu cha Matendo
kinasimulia hadithi ya kusisimua ya huduma yao iliyotiwa nguvu na Roho. Kila
mchungaji wa Kipentekoste lazima awe na uzoefu huu muhimu.


2. Kuongozwa na Roho. Pili, kuenenda kwa Roho ni kuongozwa na Roho. Mchungaji wa
Kipentekoste lazima awe msikivu kwa sauti ya Roho Mtakatifu. Kisha, wakati Roho
anaposema, lazima kutii. Hivi ndivyo Yesu alivyofanya. Kwanza, alijazwa na Roho
Mtakatifu. Kisha, aliongozwa na Roho (Lk. 3:21-22 na 4:1). Paulo pia na timu
yake ya wamishenari waliongozwa na Roho Mtakatifu (Mdo. 16:6-10). Ndivyo ilivyo
kwa wachungaji wa Kipentekoste leo. Kama Yesu na Paulo, wao pia lazima
waongozwe na Roho Mtakatifu.


3. Kuhudumu katika Roho. Mwisho: kuenenda katika Roho maana yake ni kuhudumu katika nguvu za
Roho. Yesu aliahidi kwamba, “Mtapokea nguvu, akiisha kuwajilia juu yenu Roho
Mtakatifu; nanyi mtakuwa mashahidi wangu katika Yerusalemu, na katika Uyahudi
wote, na Samaria, na hata mwisho wa nchi” (Mdo. 1:8). Hayo yalitokea kwa Yesu
na mitume wake. Walijazwa na Roho Mtakatifu na wakaanza kuhudumu katika nguvu
za Roho Mtakatifu (kwa mfano, Lk. 3:21-22 na 4:14; Mdo. 4:31-33). Unapoenenda katika
Roho, wewe pia tarajia Roho atie nguvu huduma yako.


Jinsi ya Kuenenda Katika Roho


Hapa swali linatokea: Wewe kama mchungaji wa
Kipentekoste, unapaswa kufanya nini ili kuhakikisha kwamba unaishi na kuenenda katika
Roho? Kama tulivyokwisha ona hapo juu, cha kwanza ni kuhakikisha kwamba umejazwa
na Roho kwa kweli. Unapojazwa na Roho, kuna ushahidi wa kiBiblia kwamba, kwanza
utanena kwa lugha kama Roho atakavyokuwezeshsa kutamka (Mdo. 2:4; 10:44-46;
19:6). Pili ni kwamba utapokea nguvu zisizo za kawaida za kumshuhudia Kristo (Mdo.
1:8; 4:31).


Mara tu unapojazwa na Roho Mtakatifu, weka
moyo wako wazi ili kuongozwa na Roho Mtakatifu. Ndivyo ilivyokuwa kwa waamini
wa kwanza katika kitabu cha Matendo. Katika Mkutano Mkuu wa kwanza wa kanisa
huko Yerusalemu, mitume na wazee walifanya uamuzi kuhusu kujumuishwa kwa waamini
wa Mataifa katika kanisa. Walianza barua yao kwa kusema, “Ilimpendeza Roho
Mtakatifu na sisi” (Mdo. 15:28). Walitaka wasomaji wao wajue kwamba walikuwa
wamesikiliza sauti ya Roho kabla ya kufanya uamuzi wao. Jambo moja ambalo
linaweza kukusaidia kuenenda na kuishi katika Roho ni kila siku kuwa na muda wa
kuomba katika Roho Mtakatifu (Rum. 8:26-27; Efe. 6:18).[22]


KIPAUMBELE CHA UKUAJI NA MAENDELEO BINAFSI


Pamoja na kumjua Kristo na kutembea katika
Roho, mchungaji wa Kipentekoste lazima awe na kipaumbele cha ukuaji na maendeleo
ya kibinafsi. Daima ajitahidi kuwa bora kiasi anachoweza kuwa kwa ajili ya
Bwana.


Akilinganisha maisha na shindano la riadha,
Paulo aliwahimiza Wakristo wa Korintho watafute ubora. Akawakumbusha hivi: “Je,
hamjui kwamba katika shindano la mbio wote wanaokimbia hukimbia, lakini ni
mmoja tu anayepokea tuzo?” Kisha akawahimiza kwa kusema: “Kimbieni kwa njia ambayo
mtapata tuzo” (1 Kor. 9:24). Pia aliwahimiza Wakolosai hivi: “Lolote mfanyalo,
lifanyeni kwa moyo kama kumtumikia Bwana” (Kol. 3:23).


Mtazamo huo wa ubora haurithiwi kutoka kwa
mababu wa mtu, wala hautolewi kwa kuwekewa mikono. Kufikia ubora katika huduma
kunahitaji umakini, uamuzi, na nidhamu. Kutafuta ubora sio kujaribu kuwa bora
kuliko mtu mwingine. Badala yake, ni kuwa bora kadiri uwezavyo kuwa katika
kumtumikia Bwana.


Eneo moja ambalo mchungaji wa Kipentekoste
lazima afuatilie ubora ni katika tabia zake za kusoma. Lakini kwa bahati mbaya,
kuna tabia kwa baadhi ya wachungaji wa Kipentekoste kudharau kusoma. Kwa
kutilia mkazo yaliyotolewa, wanapunguza utafutaji wa maarifa yaliyopatikana. Ila
Biblia inafundisha kwamba, “moyo wa mwenye ufahamu hupata maarifa, kwa maana
masikio ya wenye hekima huyatafuta” (Mit. 18:15).


Kwa hiyo, kama mchungaji mwaminifu wa
Kipentekoste, lazima utafute bila kuchoka kuongeza ujuzi wako wa Maandiko.
Wakati huo huo, lazima ujitahidi kujiweka sawa na mwenendo wa sasa katika jamii.
Ndipo utakapoweza kuchanganya haya mawili, ukitumia kwa namna ya kinabii kweli za
kiBiblia kwa ajili ya nyakati za leo. Zaidi ya hayo, lazima uwe na mazoea ya
kusoma vitabu vizuri vya waandishi wanaotambulika. Jambo hilo litaongeza ujuzi
wako wa kufikiri. Ubora katika masomo utasaidia kutoa ubora katika huduma.


KIPAUMBELE CHA KUJIJALI (KUJITUNZA)


Mchungaji mmoja wa Kipentekoste alikuwa akichoka
sana na kujisikia maumivu ya mwili. Akaenda kwa daktari, akihofia kwamba
amepatwa na ugonjwa hatari. Lakini baada ya kumchunguza, daktari alimwambia
kuwa dalili zake zilisababishwa na msongo wa mawazo. Daktari alimwamuru
kupumzika na kula vizuri. Matibabu hayo yalifanya kazi! Punde si punde
mchungaji alipata nguvu tena na kuendelea katika huduma.


Wachungaji wa Kiafrika wanajulikana kuwa
wachapa kazi. Ni vizuri. Lakini, wanapaswa kujihadhari na tabia ya kuwa kila
kitu kwa kila mtu. Mchungaji aliyechoka anaweza kuwa mzigo kwa familia na kwa
kanisa lake. Kuzidiwa na kazi kunaweza kulemaza uwezo wa mchungaji kuomba, kusoma,
na kuhubiri. Hali hiyo inaweza kuathiri sana jinsi anavyoshirikiana na hadhara
ya watu, na kumfanya aonekane kutojali kuhusu watu. Na hali hiyo inaweza, kwa
upande wake, kumfanya asikubalike katika kusanyiko na kumwongezea mchungaji
husika msongo wa mawazo.


Wachungaji wa Kipentekoste wakati mwingine hukwepa
kupumzika. Wanaona kwamba wakichukua muda wa kupumzika, wanakuwa sio waaminifu
kwa wito wao. Hata hivyo, Yesu alielewa hitaji la kupumzika. Wakati fulani
aliwaambia wanafunzi wake, “Njoni pamoja nami peke yenu mahali pa utulivu mpate
kupumzika” (Mk. 6:31).


Mchungaji mwenye bidii anahitaji kukumbuka
kwamba hata Mungu mwenyewe alipumzika siku ya saba ya uumbaji (Mwa. 2:2). Hakufanya
hivyo kwa sababu alikuwa amechoka, bali ili kutoa mfano kwa wanadamu. Yesu
alisema, “Sabato ilifanyika kwa ajili ya mwanadamu, si mwanadamu kwa ajili ya
sabato” (Mk. 2:27). Mungu alitoa Sabato kama njia ya watu wake kumheshimu
Muumba wao, na kama wakati wa kupata nguvu wanazohitaji ili kukabiliana na
mahitaji ya maisha. Kanuni ya mapumziko ya Sabato inapokiukwa, inaweza kuleta
hali ya kutofaulu katika huduma.


Kwa hiyo mchungaji wa Kipentekoste lazima
atenge siku moja kila juma kwa ajili ya kupumzika na kurejesha nguvu yake. Na
awajulishe watu kwamba hii ni siku ya mapumziko ya mchungaji, yaani Sabato
yake. Mchungaji anapaswa kutumia hiyo siku kwa burudani akifurahia kukaa na mwanandoa
mwenzake pamoja na watoto.[23]



KIPAUMBELE CHA UTAKATIFU BINAFSI


Makala ilitokea katika gazeti moja la Afrika
Mashariki ikisimulia kuhusu mchungaji mmoja mashuhuri ambaye alimtaliki mke
wake kwa sababu ya tabia yake ya uzinzi. Alikataa kumsamehe na akachagua kuoa
tena. Mwanamume mmoja alipoona alichofanya mchungaji huyo alimwambia mke wake,
“Kama mchungaji aliachana na mke wake, unafikiri wewe ni nani?” Yeye pia akamwacha
mke wake kwa ajili ya mwanamke mwingine. Kama mchungaji, matendo yako bila
shaka yataathiri maisha ya wale unaowaongoza, vizuri au vibaya.


Kama mchungaji wa Kipentekoste, Mungu anakuita
uishi maisha ya mfano na ya kuigwa. Petro aliandika hivi: “Kama yeye aliyewaita
alivyo mtakatifu, iweni watakatifu katika kila mfanyalo; kwa maana imeandikwa,
Iweni watakatifu kwa kuwa mimi ni mtakatifu” (1 Pet. 1:15-16). Paulo aliandika
kwamba mwangalizi lazima aishi maisha “yasiyo na lawama, awe mwaminifu kwa
mkewe, mwenye kiasi, anayejitawala na kujiheshimu,…sio mlevi” (1 Tim. 3:2-3).
Aliongeza kwamba mwangalizi “lazima pia awe na sifa njema kwa watu wa nje” (mst.
7). Mtume alimwambia Tito kwamba, mzee “asiwe na lawama…mtu apendaye mema,
mwenye kiasi, mwadilifu, mtakatifu na mwenye nidhamu” (Tito 1:7-8).


Barani Afrika, wachungaji wanaheshimiwa sana.
Wanawagusa watu moja kwa moja na kwa njia isiyo moja kwa moja. Wanawashawishi
moja kwa moja kwa maneno yao - kwa kile wanachosema. Wanawagusa kwa njia isiyo
ya moja kwa moja na maisha yao - kwa kile wanachofanya. Wanachofanya wachungaji
mara nyingi huwa na ushawishi zaidi kuliko kile wanachosema. Wakati mmoja kuna
mshirika aliyemwambia mchungaji wake, “Unachofanya kinatoa sauti kubwa sana kiasi
kwamba siwezi       kusikia unachosema.” Kwa hiyo kama mchungaji wa
Kipentekoste, lazima ufanye kuishi maisha ya utakatifu kuwa mojawapo ya
vipaumbele vyako muhimu.


KIPAUMBELE CHA USIMAMIZI WA MUDA


Wapentekoste wanathamini hali ya upekee na
kujieleza katika ibada zao. Wanathamini Roho kuongoza na kuingilia kati, si
vitu vinavyosomwa kama liturjia. Maadili haya ni mazuri, na hayapaswi kamwe
kuachwa. Lakini, mchungaji wa Kipentekoste hapaswi kamwe kuvitumia hivyo kama
kisingizio cha matumizi mabaya ya muda. Kama ulivyo msimamizi wa fedha ambazo
Mungu ameweka mikononi mwako, wewe pia ni msimamizi wa muda ambao Mungu
amekupa. Kwa hivyo lazima ujitoe kuwa msimamizi mzuri wa muda.


Wachungaji wengine hawana nidhamu na muda wao,
na wana mazoea ya kuchelewa kufika kwenye ahadi za kukutana na watu. Hawa wachungaji
wanaweka mfumo mbaya kwa makanisa wanayoongoza. Tabia yao ya kutojali
inapunguza uaminifu wao kwa watu. Inakuwa sehemu ya utamaduni wa kanisa kitaasisi
na kuzuia maendeleo yake.


Kwa upande mwingine, usimamizi mzuri wa muda utakuwezesha
kuliongoza kanisa kwa ufanisi zaidi. Utaweza kutenga muda kwa ajili ya masomo,
shughuli za utawala, kutembelea, ushauri nasaha, na masuala ya familia.
Udhibiti mzuri wa muda ni pamoja na kutayarisha ratiba ya shughuli kama vile
kuweka malengo ya kila siku, kutengeneza orodha inayoweza kutekelezeka ya mambo
ya kufanya, kuweka kipaumbele kwa kazi kulingana na umuhimu na uharaka, na
kuweka kikomo cha muda wa kukamilisha kila kazi.


____________________


Kama mchungaji wa
Kipentekoste, lazima ukusudie jinsi unavyoishi maisha yako na kuendesha huduma
yako. Lazima uweke vipaumbele vya kibinafsi kwa makusudi. Basi, inabidi ukaishi
kulingana na vipaumbele hivyo. Ikiwa utafanya mambo haya, utabarikiwa, na watu
unaowaongoza pia watabarikiwa.

Vipaumbele vya Familia

chungaji wa kanisa moja
kubwa katika jiji moja la Afrika Mashariki aliwashirikisha watu hadithi ya
kuhuzunisha ya babu yake mzaa mama. Kwa miaka kadhaa, babu yake alikuwa
mchungaji wa kanisa la Kipentekoste. Lakini siku ikafika ambapo aliiacha
familia yake na imani yake na kujitwalia wake watatu. Kwa sababu ya kushindwa huko
kunakosikitisha, hakuna hata mmoja wa watoto wake aliyemfuata Bwana, isipokuwa
mke wa huyo mchungaji. Huyu mchungaji akatoa ushuhuda kwamba, “Mimi ni zao la uaminifu
wa mama yangu. Yeye ndiye aliyenishawishi nimfuate Bwana.” Leo, mchungaji huyu
anajulikana kwa mafundisho yake na kuhubiri juu ya mambo ya familia.


Ukweli wa kusikitisha ni kwamba hata
wachungaji wa Kipentekoste wakati mwingine wanahangaika katika ndoa zao na
watoto wao. Kwa sababu hii, lazima waweke kipaumbele cha juu sana katika kukuza
uhusiano wao na familia zao. Kwa mchungaji, kufanikiwa katika maisha yake ya
nyumbani ni kufanikiwa mno; kushindwa ni kushindwa kabisa. Sura mbili
zilizopita zilishughulikia huduma ya mchungaji wa Kipentekoste na vipaumbele
vya kibinafsi. Sura hii itashughulikia vipaumbele vyao kifamilia. 


MAHUSIANO KATIKA FAMILIA


Biblia inazungumza kuhusu uhusiano wa
mchungaji na familia yake. Paulo aliandika hivi kuhusu mchungaji, “Imempasa
kuisimamia nyumba yake mwenyewe vema na kuona kwamba watoto wake wanamtii, na
afanye hivyo kwa namna inayostahili heshima kamili.” Kisha akauliza swali
linalojijibu lenyewe: “Ikiwa mtu yeyote hajui kuisimamia familia yake mwenyewe,
atawezaje kulitunza kanisa la Mungu?” (1 Tim. 3:4-5). Maagizo mbalimbali ya
Biblia kwa waume, wake, na watoto yanahusu pia nyumba ya mchungaji (rej. Mwa.
2:24; Mk. 10:6-9; 1 Kor. 11:3; Efe. 5:22-33; 6: 1-4; Kol. 3:18-21; 1 Pet. 3:1-7).


Utaratibu Wa Kibiblia


Kama mchungaji wa Kipentekoste, maisha yako ya
nyumbani lazima yaende kwa mujibu wa Maandiko. Katika tamaduni zinapopinga
Maandiko, ni lazima sikuzote wewe ukubaliane na Maandiko, ukihakikisha kwamba jinsi
unavyofanya wewe na mwanandoa mwenzako na watoto wako vinalingana na mafundisho
ya Neno la Mungu.


Kwa mfano, tamaduni nyingi za Kiafrika humwona
mume kuwa mtawala wa familia asiyepingwa. Neno lake, hata kama halieleweki
vizuri, halipaswi kutiliwa shaka. Lakini Yesu alionyesha aina tofauti ya
uongozi. Akizungumza juu yake mwenyewe, alitangaza na kusema, “Mwana wa Adamu
hakuja kutumikiwa, bali kutumika, na kutoa nafsi yake iwe fidia ya wengi” (Mk.
10:45).


Hivyo, Bwana alionyesha aina ya uongozi anaoutarajia
kutoka kwako kama mume Mkristo. Uongozi wako katika familia unapaswa
kufafanuliwa kwa unyenyekevu na kujali bila ubinafsi kwa mke wako na watoto.
Paulo alifafanua mada hii ya uongozi wa utumishi, akiwahimiza waume, “Wapendeni
wake zenu, kama Kristo naye alivyolipenda Kanisa, akajitoa kwa ajili yake”
(Efe. 5:25).


Paulo alieleza jinsi nyumba ya Kikristo inavyopaswa
kuwa, kama ifuatavyo: “Kwa maana mume ni kichwa cha mke, kama Kristo naye ni
kichwa cha kanisa, mwili wake, naye ni mwokozi wake” (Efe. 5:23). Katika sehemu
nyingine, mtume aliandika hivi: “Enyi waume, wapendeni wake zenu na msiwe
wakali kwao. Enyi watoto, watiini wazazi wenu katika kila jambo, kwa maana hilo
humpendeza Bwana. Nanyi akina baba, msiwachokoze watoto wenu, wasije wakakata
tamaa” (Kol. 3:19-21). Katika mazingira hayo yenye utaratibu mzuri, ndoa yenu
inaweza kukua na watoto wenu waweza kusitawi.


Kunyenyekeana


Biblia inafundisha kwamba uhusiano kati ya
mume na mke lazima uwe wa kunyenyekeana. Paulo aliandika kwamba waume na wake
wanapaswa “kunyenyekeana kwa kumcha Kristo” (Efe. 5:21). Ingawa mume ndiye
kichwa cha mke, yeye kama Yesu anapaswa kujinyenyekeza kwa uamuzi wake na
kumtumikia mwenzake kwa unyenyekevu. Na huyo mwingine anapaswa afanye vivyo
hivyo. Badala ya jambo hilo kushusha hadhi yako kama mchungaji, huduma ya
unyenyekevu ya aina hiyo kwa familia itaongeza heshima yako katika kanisa na
jamii.


Upendo na Heshima


Zaidi ya hayo, uhusiano wako na familia yako
unapaswa kuonyeshwa kwa upendo na kuheshimiana. Paulo aliwasihi waume,
“Wapendeni wake zenu, kama Kristo alivyolipenda kanisa na kujitoa kwa ajili
yake” (Efe. 5:25). Baadaye aliongeza, “Kila mmoja wenu ampende mke wake kama
anavyojipenda mwenyewe, na mke na amheshimu mume wake” (mst. 33). Kinyume chake
pia ni kweli; mke lazima ampende mumewe, na mume amheshimu mke wake. Kwa
kufanya mambo haya, familia ya wachungaji itakuwa kielelezo kwa wengine.


Uhalisia


Zaidi ya hayo, uhusiano wako na familia yako
lazima uwe na sifa ya uhalisia. Hii ina maana kwamba lazima uwe mtu yule yule
nyumbani kama ulivyo mbele ya watu. Lazima uonyeshe nia ya dhati katika kile
kinachotokea katika maisha ya mwenzi wako na watoto. Wakiwa nyumbani, watoto
lazima wasikie sauti ya baba au mama yao, si sauti ya mhubiri ambaye yuko mbali
na uhalisia wa maisha yao.


CHANGAMOTO KWA WACHUNGAJI WA KIKE


Neno kwa wachungaji wa kike na familia zao
linafaa hapa. Wachungaji wanawake walioolewa barani Afrika wanajikuta katika
nafasi ya kipekee na yenye changamoto. Mungu amewaita kuongoza kanisa. Ila pia wanapokuwa
nyumbani, amewaita kuwaheshimu waume zao na kujinyenyekeza chini ya mamlaka yao.
Hii inaweza kuwa hali ngumu kudhibiti.


Zaidi, tamaduni nyingi za Kiafrika zinapinga
uongozi wa kike. Ila - na Mungu ashukuriwe - katika maeneo mengi mtazamo huu
unabadilika. Kwa sababu hiyo, baadhi ya washirika wa kanisa wanasitasita
kufuata uongozi wa mchungaji wa kike au kumruhusu kufanya kazi fulani za
kichungaji.


Kwa hiyo ni muhimu sana kwamba mume wa
mchungaji amuunge mkono mke wake katika huduma yake. Zipo nyakati fulani ambapo
ni lazima awe tayari kujinyenyekeza na kumwunga kwa njia nyingi zinazoonekana
kuwa kinyume na utamaduni uliozoeleka. Kwa mfano, nyakati fulani fulani, kwa
sababu ya kazi nyingi za mke, mume anapaswa kuwa tayari kujinyenyekeza,
kuwakaribisha wageni na kuwakirimu, na kusaidia kwa njia yoyote awezayo. Kwa
upande mwingine, mchungaji mwanamke hapaswi kutumia kazi zake za kihuduma kama
kisingizio cha kupuuza wajibu wake wa nyumbani kwa mume na watoto wake.


Hii itahitaji kiwango cha kipekee cha ukomavu
na kubadilika kwa upande wa mchungaji wa kike na mumewe. Ni lazima watangulize
uhusiano wao wawili zaidi ya yote, na lazima wajifunze kuwasiliana vizuri.


KUSIMAMIA FAMILIA VIZURI


Mchungaji wa Kipentekoste si tu kwamba
anatakiwa aweze kulisimamia kanisa lake ipasavyo, bali pia lazima asimamie
familia yake ipasavyo. Kama tulivyo ona hapo juu, Paulo alimkumbusha Timotheo
kwamba mwangalizi “lazima asimamie familia yake vema” (1 Tim. 3:4). Baadaye
alimwandikia Tito hivi, “Imempasa mzee awe mtu asiye na lawama, mwaminifu kwa
mkewe, mwanamume ambaye watoto wake wanaamini, wasioshitakiwa kuwa wapotovu na
wasiotii” (Tito 1:6).


Wajibu huu muhimu unahusisha kuongoza,
kulinda, na kutunza mke na watoto wake. Biblia inafundisha kwamba mwanamume
anapaswa kuhusiana na mke wake kama Kristo anavyohusiana na kanisa (Efe.
5:25-27). Zaidi ya hayo, anapaswa kuwaangalia watoto wake kwa juhudi ile ile
itokanayo na upendo ambao Baba yake wa mbinguni anao. Mtu mmoja mwenye hekima
alishauri hivi: “Waongoze watoto katika njia iwapasayo kuiendea, na hata
watakapokuwa wazee hawataiacha” (Mith. 22:6).


Kama mchungaji wa Kipentekoste, uongozi wako
wa familia yako unahusisha angalau maeneo matatu:


Maendeleo Kiroho


Kwanza, lazima ujishughulishe na ukuaji wa
kiroho wa familia yako. Kama Ayubu, lazima uongoze familia yako kwa makusudi
kabisa katika mambo ya kiroho (Ayubu 1:4-5). Njia moja ya kufanya hivyo ni kwa
kufanya ibada za pamoja na familia yako. Katika nyakati hizi za ibada,
wafundishe watoto wako kuomba na kusoma na kushika Maandiko kwa kichwa. Zaidi, fanya
bidii watoto wako wamjue Kristo kama Mwokozi, na wabatizwe katika Roho
Mtakatifu. 


Maendeleo Kibinafsi


Pili, lazima usimamie maendeleo binafsi ya
familia yako. Wewe na mwanandoa mwenzako mnapaswa kuwatengeneza watoto wenu
wawe watu wakomavu, Wakristo waliojitoa, na raia wanaotii. Isitoshe, wafundishe
watoto wako jinsi ya kutumia pesa kwa busara. Watoto wako wanapokua na kukomaa
zaidi, waruhusu wasaidie katika usimamizi wa fedha za familia. Kwa njia hii, watajifunza
kutofautisha mahitaji na matakwa, au vitu visivyokuwa mahitaji.


Maendeleo Kijamii


Mwisho: wewe na mwanandoa mwenzako mnapaswa
kuzingatia maendeleo ya kijamii ya watoto wenu. Maisha ya nyumbani ya familia
yanapaswa kuandaa mazingira sahihi kwa watoto kukua katika ufahamu wao kijamii.
Lazima uwafundishe kutambua tofauti kati ya marafiki wazuri na wabaya. Wafundisheni
jinsi ya kuhusiana na wengine katika ngazi mbalimbali za kijamii.


VIPAUMBELE KUHUSU MWENZI


Biblia husema waziwazi kuhusu wajibu wa mume kwa
mke wake. Bila shaka wajibu huo unamhusu mchungaji wa KiPentekoste. Kama mtu
mcha Mungu, wajibu zako kwa mwanandoa mwenzako ni pamoja na hizi zifuatazo:


Onyesha Upendo


Paulo aliandika kwamba mume anapaswa “kumpenda
mke [wake] kama Kristo alivyolipenda kanisa” (Efe. 5:25). Upendo wa Kristo kwa
kanisa ulikuwa wa kujitoa dhabihu, usio na ubinafsi. Upendo wako kwa mke wako
unapaswa kuwa sahihi. Unapaswa kutangaza upendo wako kwa mke wako faraghani na
hadharani. Unapokuwa peke yako naye, unapaswa kumwambia mara nyingi,
"Nakupenda." Unapokuwa mbele ya watu, unapaswa kuonyesha waziwazi
upendo wako kwa mke wako. Kwa mfano, unaweza kutangaza kanisani, “Nimebarikiwa
kwamba leo mke wangu yuko pamoja nami hapa. Ni mke wa ajabu na mama mzuri kwa
watoto wetu. Ninampenda sana.”


Vitendo hivi na vingine vizuri vitakusaidia
kuwa na uhusiano na mke wako na kanisa lako. Unapaswa pia kuonyesha upendo wako
kwa mkeo kwa matendo yako, yaani, kwa kuzungumza naye kwa upole, kumpendelea
kuliko wewe mwenyewe, na kwa kumsaidia katika majukumu yake.


Saidia


Jukumu la pili ambalo wewe kama mchungaji wa
Kipentekoste unalo kuhusu mke wako na watoto wako ni kuwajali na kuwategemeza.
Petro aliwaandikia waume, “Iweni wa kujali mnapoishi na wake zenu, na
muwatendee kwa heshima” (1 Pet. 3:7).


Ukiwa mwanamume Mkristo, unahitajika
kumtegemeza mke wako na watoto wako kimwili kwa kuwaandalia makao, chakula, na
mavazi ya kutosha. Ingawa mke wako na watoto wako wakubwa wanaweza kusaidia
katika eneo hili, wewe, kama mkuu wa familia, ndiyo mwenye jukumu la kwanza.


Njia nyingine muhimu unayoweza kumsaidia mke
wako ni kwa kumsaidia kutimiza wito wake wa kibinafsi katika huduma. Kauli mbiu
yako inapaswa kuwa, “Ikiwa siwezi kumsaidia mke wangu kufikia uwezo wake,
nitalisaidiaje kanisa langu kufanya vivyo hivyo?” Ili kufanya hivyo, utahitaji kukiri
wazi kwamba Mungu ana mwito katika maisha ya mke wako, kama vile alivyo na wito
kwa maisha yako. Ni lazima basi utembee naye kwa maombi na ushauri, ukimsaidia
kutambua na kufuata mapenzi ya Mungu kwa maisha yake.


Ulinzi


Wajibu wa tatu ulio nao kuhusu mke wako ni
kumlinda dhidi ya mashambulizi ya kimwili, kihisia na kiroho. Kwanza kabisa,
lazima umlinde kimwili. Biblia inamwita mke “mwenzi dhaifu” katika uhusiano wa
ndoa (1 Pet. 3:7). Wewe kama mwenye nguvu zaidi, unapaswa kumlinda mke wako
kila wakati, ukiwa tayari kumlinda dhidi ya mashambulizi ya kimwili. Kujua hili
kutamfanya ajisikie salama na mwenye kuthaminiwa.


Zaidi ya hayo, ni lazima umlinde mke wako
kutokana na madhara ya kihisia. Kwa bahati mbaya, mara nyingi mke wa mchungaji
ndiye anayepingwa na kukosolewa zaidi. Wakwe zake na washirika kanisani mara
nyingi humkosoa yeye na watoto wake. Wengine hushindwa kuonyesha jinsi
wanavyothamini yote anayofanya. Hili linaweza kumuumiza sana. Unapaswa kufahamu
hali hii katika kanisa, na unapaswa kumlinda mke wako na kumpa usaidizi wa
kihisia anaohitaji.


Mwisho: kwa kuwa mke wa mchungaji ndiye
shabaha kuu ya Shetani, lazima umlinde kiroho. Unaweza kufanya hivyo kwa kumjengea
ukuta wa maombi kumzunguka. Pia, inapobidi, lazima usimame katika pengo kati
yake na adui (Eze. 22:30).


VIPAUMBELE KWA WATOTO


Mchungaji wa Kipentekoste lazima pia awape
watoto wake kipaumbele. Zaidi ya wajibu wake wa kumpenda na kumtunza mke wake,
ana wajibu wa kuwapenda na kuwatunza watoto wake. Anapaswa kuwajali kama vile
Baba yake wa Mbinguni anavyomjali. Anapaswa “kuwalea katika adabu na maonyo ya
Bwana” (Efe. 6:4).


Kama mcha Mungu na baba Mkristo, wewe una
majukumu matatu ya msingi kuhusu watoto wako:


Kuwa Mfano wa Upendo wa Mungu


Kwanza, ni lazima uwe kielelezo cha upendo wa
Mungu kwa watoto wako. Watoto hupata uelewa wao mwingi kuhusu Mungu kwa
kumtazama baba yao. Ikiwa baba yao wa duniani ni mwenye fadhili na upendo,
watamwona Baba yao wa Mbinguni kuwa mwenye fadhili na upendo. Ikiwa baba yao wa
kidunia ni jeuri, watoto watamwona Mungu hivyo hivyo. Unapo-onyesha sifa za
kiungu kama vile upendo, heshima, huduma, na uaminifu, watoto wako wataweza
kukubali mafundisho na adhabu utakazotoa nyumbani. Biblia inaeleza asili ya
kweli ya upendo:


“Upendo huvumilia, upendo ni mwema. Hauna
wivu, haujisifu, hauna kiburi. Hauwavunjii wengine heshima, haujitafutii mambo
yake wenyewe, haukasiriki upesi, hauweki kumbukumbu ya makosa. Upendo
haufurahii ubaya bali hufurahi pamoja na ukweli. Daima hulinda, daima huamini,
daima hutumaini, daima huvumilia. Upendo haushindwi kamwe.” (1 Kor. 13:4-8)


Hiyo ndiyo aina ya upendo unaopaswa kuonekana
na watoto wako.


Waongoze Kwenda kwa Kristo


Zaidi ya kuwaonyesha upendo wa Mungu, ni
lazima uwaongoze watoto wako kuwa na uhusiano binafsi na Yesu Kristo. Wakati
mzuri wa kufanya hivi ni katika ibada za familia. Katika ibada hizi, unaweza
kuwasilisha mpango wa wokovu kwa watoto wako. Kisha, wakati ufaao, unaweza
kuomba pamoja nao ili wampokee Kristo kama Mwokozi wao. Baada ya hilo
kufanyika, ni kitu muhimu kwa watoto kutangaza hadharani kumfuata Kristo kwao kwa
njia ya ushuhuda na ubatizo wa maji. Unapaswa pia kutafuta fursa za kuwaongoza
watoto wako katika ubatizo wa Roho Mtakatifu. Basi, unapaswa kuwahimiza wawashirikishe
rafiki zao imani waliyopokea.[24]


Tengeneza Tabia Zao


Unapaswa kuwa na mpango wa kutengeneza tabia
ya watoto wako. Wewe na mwanandoa mwenzako mnapaswa kuwafundisha mema na mabaya
na jinsi ya "kukataa kila aina ya uovu" (1 The. 5:22). Unapaswa pia
kuwafundisha watoto wako kuwa wenye adabu, fadhili, na kutii mamlaka, pamoja na
umuhimu wa kuwa wakweli na kufanya kazi kwa bidii. Maelekezo haya yatasaidia
sana katika kuwawezesha kufanikiwa maishani.


Unaweza kufanya mambo haya kwa kuonyesha
maisha matakatifu nyumbani, na kwa kuzungumza vizuri masuala ya maadili na
watoto wako. Watoto wako wanapowaona wazazi wao wakitenda Kwa uadilifu na kwa
unyofu, bila shaka nao watataka kukufuata. Wakati fulani utahitaji kuwaadhibu
watoto wako kwa upendo ili kuwaepusha na mazoea ya kipumbavu na yenye kuumiza
(Mit. 29:15).


KUSAIDIA WANAUKOO


Lazima pia uonyeshe kuzijali familia yako na
ya mwanandoa mwenzako kwa upendo. Familia hii kubwa ni pamoja na wazazi, kaka
na dada, wajomba, mashangazi na hata wengine – au, wanaukoo. Paulo aliandika,
“Yeyote asiyewajali na kuwatunza wa nyumbani mwake hasa, ameikana imani, tena
ni mbaya kuliko mtu asiyeamini.” (1 Tim. 5:8)


Hata hivyo, kuna nyakati ambapo matakwa ya wanaukoo
yatakuwa kinyume na Maandiko. Kwa mfano, ukoo unaweza kutaka kulazimisha mambo yasiyo
ya kiBiblia kwa familia yako kama vile tohara ya kitamaduni au kumpa jina mtoto
aliyezaliwa kwa taratibu za kimila. Katika matukio kama haya, kwa upendo mwingi
na uthabiti kataa chochote kinachopendekezwa.


Njia nyingine ambayo ukoo unaweza kukulazimisha
wewe na familia yako kufanya yasiyofaa ni kwa kuhamia nyumbani mwako kwa muda
mrefu. Kwa sababu hiyo, kunakuwa na upotevu wa rasilimali za kifedha, kiakili,
na kihisia za familia yako. Madai makubwa zaidi mara nyingi huwekwa kwa mke wa
mchungaji. Anaweza kushinikizwa, hata kufikia hatua ya kuchoka. Katika hali
kama hizi, kama mkuu wa nyumba, lazima uchukue udhibiti wa hali hiyo na uweke
mipaka itakayosaidia.


Unapaswa kukumbuka shauri la Paulo kwa
Timotheo, kama lilivyotajwa hapo juu, kwamba mtu lazima atunze watu wa jamaa
yake, “hasa watu wa nyumbani mwake.” Ukiwa mwanamume Mkristo, wajibu wako mkuu
si kwa ukoo bali kwa mke na watoto wako. Kwa hiyo huenda ikawa lazima
kumkumbusha mtu wa ukoo atakayejisikia vibaya kwamba Biblia imetoa ushauri huu
kwako: “jiepusheni na kila mwamini ambaye ni mvivu na msumbufu” (2 The. 3:6),
na kwamba “mtu ambaye hataki kufanya kazi asile” (mst. 10).


Badala ya kujaribu mara kwa mara kukidhi matakwa
ya wanafamilia, wewe na mwenzi wako mnapaswa kuamua kwa uangalifu mtawasaidiaje.
Ili kufanikiwa hapo, itabidi mkubaliane kuhusu mambo muhimu. Kwa mfano: Nani
atakayeamua watakaosaidiwa kutoka pande zote? Na, msaada huo utatolewa kwa muda
gani?


Lengo lako kuu kwa wanafamilia wako ni kuwa
chumvi na mwanga kwao. Inawezekana ukakubaliana sana na matakwa ya utamaduni mpaka
ukawa hufai katika huduma. Kwa hivyo tafuta uwiano katika kusaidia na kutokusaidia.
Ila wakati wote, familia yako inapaswa kulenga kuwa mashahidi kwa washirika
wako wa karibu wa familia.


____________________


Kama mchungaji wa
Kipentekoste, Mungu amekuita uliongoze kanisa katika kutimiza utume wa Mungu. Lakini
kwa kufanya hivi, hupaswi kupuuza familia yako mwenyewe. Hupaswi kamwe kufikia
mahali pa kusema: “Nimeleta waliopotea kwa Kristo; lakini nimepoteza familia
yangu mwenyewe.”

ama ilivyokuwa desturi
yake, Musa alitoka nje ya kambi hadi hema la mkutano ili kuomba. Kila wakati watu
walipomwona akifanya hivyo, waliacha walichokuwa wakifanya na kutazama hadi
alipoingia ndani ya hema. Musa alipokuwa ndani ya hema akiomba, nguzo ya wingu
ingeshuka na kutulia mlangoni pake. Watu walipoona hivyo, walistaajabu,
wakainama na kumwabudu Mungu. Walitiwa moyo, wakijua kwamba kiongozi wao
alizungumza na Mungu mara nyingi. Zoezi hilo la Musa lilimgusa zaidi kijana msaidizi
wake, Yoshua. Mara nyingi alimfuata Musa kwenye hema, na angekaa huko muda
mrefu baada ya Musa kuondoka. Alitaka sana kuwa kama mshauri wake (linganisha
Kut. 33:8 -11).


Hakuna kitu kinachoinua kusanyiko kama
mchungaji anayeomba. Ibilisi haogopi digrii zetu za kitaaluma. Wala haogopi
bajeti zetu kubwa za kanisa au majengo yetu ya fahari. Lakini anaogopa sana maombi
yetu. Yeye na majeshi yake hutetemeka wakati watu wa Mungu wanapopiga magoti kuomba
maombi yaliyo na upako na kujaa imani. Ikiwa mchungaji wa Kipentekoste
hafanikiwi katika jambo lingine lolote, bora afanye vyema katika maombi.


MTINDO WA MAISHA YA MAOMBI


Martin Luther aliyekuwa Mtengeneza Kanisa wa
Kiprotestanti, aliwahi kusema, “Kuwa Mkristo bila maombi ni kitu
kisichowezekana, kama ambavyo haiwezekani kuwa hai pasipo kupumua.” Kilicho
kweli kwa kila aaminiye ni kweli maradufu kwa mchungaji wa Kipentekoste. Mtu
hawezi kuhudumu kama mchungaji wa kweli wa Kipentekoste bila mtindo wa maisha
wa maombi ya kujitoa. Yesu aliwafundisha wanafunzi wake kwamba inawabidi “kumwomba
Mungu siku zote, wala wasikate tamaa” (Lk. 18:1).


Kama mchungaji wa Kipentekoste, lazima Yesu awe
mfano wako. Maisha yote ya Bwana na huduma yake vilijawa na maombi, na kufunikwa
kwa maombi. Luka anaandika kwamba “Mara nyingi Yesu aliondoka akaenda mahali
pasipokuwa na watu na kusali” (Lk. 5:16). Wakati mmoja, "alitoka akaenda
mlimani ili kuomba, akakesha usiku kucha akimwomba Mungu" (6:12). Katika
tukio lingine, aliwachukua Petro, Yohana, na Yakobo na "kupanda mlimani
kuomba" (9:28). Kwa kweli, Yesu aliomba kila alipopata nafasi. Ili uweze
kuwaongoza watu wa Mungu, wewe pia kama Yesu, lazima uwe mwanamume au mwanamke
anayeomba daima. Hakuna anayeweza kuhudumu katika nguvu za Roho bila kuwa na
tabia ya maombi ya kudumu.


Kupitia maombi, unajitayarisha kwa huduma.
Unapongoja katika maombi, unamkaribia Mungu (Yakobo 4:8; taz. Ebr. 10:22).
Zaidi ya hayo, unapata nguvu za kiroho unazohitaji ili kuishi kwa ajili ya
Kristo, na nguvu unayohitaji ili kutekeleza huduma yako kwa ufanisi (Isa.
40:31; Zab. 40:1-3).


Biblia inahimiza, “Enendeni kwa Roho, wala
hamtazitimiza kamwe tamaa za mwili” (Gal. 5:16). Ili kufanya hivyo utahitaji
kuishi daima katika ushirika na Mungu. Ushirika huo hupatikana kwa njia ya
maombi. Wakati wa misimu ya maombi, Roho atazungumza nawe na kukutia moyo na kukupa
maelekezo. Maombi yaliyotiwa mafuta na Roho yatakutayarisha zaidi kwa vita vya
kiroho (Efe. 6:12, 18).


HUDUMA YA MAOMBI


Pamoja na kuendeleza maisha yako ya maombi ya
kibinafsi, kama mchungaji wa Kipentekoste, lazima uone maombi kama njia ya
kuwahudumia wengine. Kuna njia tatu unazoweza kuwahudumia wengine kupitia
maombi.


Kuhudumu Kupitia Maombi Binafsi, Faraghani


Kwanza, unaweza kuhudumia wengine kupitia
maombi ya faragha. Yesu aliita aina hii ya maombi kuwa ni maombi ya siri.
Alifundisha hivi: “Wewe unaposali, ingia ndani ya chumba chako, funga mlango na
umwombe Baba yako asiyeonekana” (Mt. 6:6). Huko mahali pa siri, lazima utumie
wakati kuombea mahitaji ya wengine. Unapoomba, unaweza kumwomba Mungu kwa
ujasiri, ukijua kwamba Mungu anaona kazi yako ya upendo na kwamba atajibu
maombi yako. Katika kifungu hichohicho, Yesu aliahidi hivi: “Baba yako, aonaye
sirini, atakupa thawabu.” Nyakati zako za maombi ya siri zinaweza kuwa za aina
tatu:


1. Maombi ya kuabudu. Kwanza, unapaswa kuomba kwa kuabudu. Yaani, unapaswa kutumia muda
katika maombi kumkaribia Mungu. Hiyo itaimarisha uhusiano wako na Bwana.
Unapoomba katika Roho Mtakatifu, imani yako itajengwa, na kudumishwa katika
upendo wa Mungu (Yuda mst. 20-21; taz. Rum. 5:5). Kutoka kwa uhusiano huu na
Mungu utaweza kutimiza huduma yako kwa mafanikio.[25] 


2. Maombezi. Kama
ilivyotajwa, wewe kama mchungaji wa Kipentekoste unapaswa kutumia muda mbele ya
Mungu kumwomba kwa ajili ya mahitaji ya wengine - hasa kwa ajili ya mahitaji ya
walio washirika wa kanisa lako. Yesu mara nyingi aliwaombea wanafunzi wake (Yoh.
17:9). Kwa mfano, aliwaombea ili imani yao iendelee kuwa na nguvu (Lk. 22:32). Zaidi,
aliomba Mungu awalinde (Yoh. 17:11-12, 15), na kwamba wawe na furaha (mst. 13).
Pia aliomba ili watakaswe (mst. 17-19) na kwamba wadumu katika umoja (mst.
21-23).


Vivyo hivyo, mtume Paulo aliendelea kuomba kwa
ajili ya watu wa Mungu. Aliwaandikia waamini huko Rumi na kuwaambia hivi:
“Ninawakumbuka daima katika sala zangu” (Rum. 1:9-10). Aliwaambia Waefeso,
“sijaacha kutoa shukrani kwa ajili yenu, nikiwakumbuka katika sala zangu” (Efe.
1:16; taz. Kol. 1:9). Kama wachungaji wa Kipentekoste lazima tufuate mifano ya
Yesu na Paulo na kutumia muda mwingi katika maombi, kuwaombea wengine.


3. Maombi pamoja na kufunga. Mwisho: wewe kama mchungaji wa Kipentekoste, unapaswa kuomba mara kwa mara
pamoja na kufunga. Katika mfumo wa kiroho, maombi na kufunga vitakusaidia kuingiza
roho yako katika maelewano na Roho wa Mungu. Unapotumia muda katika maombi na
kufunga, mwili wako utaletwa chini, na roho yako itakuwa tayari kutambua kwa
uwazi zaidi sauti ya Roho (taz. Gal. 5:16-17).


Kuhudumu Kupitia Maombi ya Mtu kwa Mtu


Zaidi ya hayo, mara nyingi utaitwa kuhudumu
katika maombi ya mtu kwa mtu. Maombi ya mtu kwa mtu hutokea unapoomba kwa ajili
ya mtu uliye naye. Aina hii ya maombi mara nyingi hutokea wakati wa maombi
mbele ya kanisa. Inaweza pia kutokea katika nyumba au hospitali wakati wa ziara
ya kichungaji. Au inaweza hata kufanyika sokoni wakati wa kufanya uinjilisti. Wakati
mwingine, maombi kama hayo yanahusisha kuwekea watu mikono au kuwatia mafuta
(rej. Mdo 19:6; Yakobo 5:14). Na ni kuomba kwa imani wakati wote (Yakobo 5:15).


Mifano minne ya maombi ya mtu kwa mtu ni
kuomba na watu ili waokolewe, kuomba na watu ili wapone, kuomba na watu ili wafunguliwe
toka vifungo vya kipepo, na kuomba na watu ili wajazwe Roho Mtakatifu. Ni
lazima uwe na uzoefu katika kila moja ya maeneo haya ya huduma. Vyovyote vile,
ni lazima uonyeshe kwamba unaliamini Neno la Mungu, utamke maneno ya imani na yenye
kutia moyo, na uonyeshe kuwajali kweli wale unaowaombea.[26]


Kuhudumu kwa Maombi Hadharani (au Mbele za Watu)


Wakati fulani utaitwa kufanya maombi
hadharani. Kuna wachungaji wachache wanao-ongoza maombi ya kichungaji kanisani kila
Jumapili asubuhi. Vile vile, mchungaji wa Kipentekoste mara nyingi huitwa kuomba
mbele ya watu wengi kama vile mazishi na harusi. Unapoombwa kufanya hivyo
katika matukio kama haya, omba kwa heshima na neema. Lakini, usiombe hadharani
ili kujionyesha au kujitukuza. Wakati wote omba kwa kumaanisha. Yesu alionya
hivi: “Mnaposali, msiwe kama wanafiki, kwa maana wao hupenda kusali sala ndefu hali
wamesimama katika masinagogi na katika pembe za njia, ili waonekane na watu”
(Mt. 6:5).


KULIONGOZA KANISA KATIKA MAOMBI


Mchungaji wa Kipentekoste hapaswi akuze tu maisha
yake binafsi ya maombi, ila pia ni vizuri ajenge huduma ya maombi yenye nguvu
katika kanisa pale anapofanya huduma.


Kuhubiri na Kufundisha Kuhusu Maombi


Jambo moja muhimu kwa ajili ya kukuza huduma
ya maombi yenye nguvu katika kanisa ni kuhubiri na kufundisha mara kwa mara juu
yake. Kwa kufanya hivi, utakuwa unafuata tena mfano wa Yesu, ambaye mwenyewe
alifundisha sana juu ya somo la maombi (rej. Lk. 18:1; Mt. 6:5-15).


Unaweza kuwatia moyo Wakristo kuomba kwa kuwashirikisha
shuhuda jinsi ambavyo Mungu amejibu maombi siku zilizopita. Shuhuda hizo zinaweza
kutolewa katika Biblia, kutoka historia, au kutoka maishani. Ni vizuri uwe na muda
zaidi kufundisha masomo ya vitendo juu ya faida za maombi, na jinsi ya kuomba.[27]


Kuonyesha Mfano wa Maombi


Usifundishe tu kuhusu maombi. Waonyeshe waamini
jinsi ya kuomba. Tena, hivi ndivyo Yesu alivyofundisha wanafunzi wake.
Hakuwafundisha tu kwa maneno, aliwaonyesha kwa maisha yake. Alitoa kielelezo
cha maisha ya maombi mbele yao. Wanafunzi wa Yesu waliona jinsi alivyoenenda katika
ushirika wa mara kwa mara na Baba Yake wa Mbinguni. Wakati mmoja, baada ya
kumwangalia akiomba, walimwambia hivi: “Bwana, tufundishe hata sisi kuomba,
kama vile Yohana alivyowafundisha wanafunzi wake” (Lk. 11:1). Kama mchungaji wa
Kipentekoste, unapaswa kuishi maisha ya maombi mpaka washirika wako wakuulize,
“Mchungaji, tufundishe sisi kuomba, kama vile Yesu alivyowafundisha wanafunzi
Wake.”


Kuandaa Maombi


Tena, ni vizuri uliandae kanisa lako kwa ajili
ya maombi. Unaweza kufanya hivyo kwa kuunda vikundi vya maombi na kwa kupanga
matukio ya maombi kama ifuatavyo:


Kuunda vikundi vya maombi. Utataka kuhimiza
uundwaji wa vikundi maalum vya maombi katika kanisa. Vikundi hivi vinaweza
kuundwa kama visaidizi vya idara zilizopo kama ile ya wanaume, ya wanawake, ya
vijana na nyingine. Pia, vinaweza kuundwa ili kushughulikia mahitaji fulani
katika kanisa, jumuiya, taifa, au ulimwengu. Mahitaji haya yanaweza kuwa ya
kijamii au kiroho, ya ndani au ya kimataifa. Kwa mfano, washirika wengine
wanaweza kutaka kuombea uamsho katika kanisa, huku wengine wakitaka kuombea
amani nchini. Mahitaji mengine mengi yanaweza kutambuliwa, yenye kuhitaji
maombi.


Kupanga matukio ya maombi. Tena utahitaji kuingiza
matukio mengi ya maombi kwenye kalenda ya shughuli za kanisa. Bila shaka
utataka kupanga ibada za kawaida za maombi endelevu kwa kanisa, kama vile
mkutano wa maombi ya katikati ya wiki. Pia utataka kupanga matukio maalum ya
maombi kama vile mifungo au wiki za maombi maalum.


Kwa mfano, mchungaji mmoja wa Kipentekoste
alipanga wiki ya maombi na kufunga mara mbili kila mwaka mwezi wa Januari na wa
Julai. Katika kujiandaa kwa ajili ya matukio haya, aliwahimiza washirika
kukusanya maombi kutoka kwa wanafamilia wao, marafiki, majirani, na wafanyakazi
wenzao. Baada ya kufanya hivyo walipaswa kuandika hayo maombi kwenye fomu maalum
zilizotayarishwa na kugawanywa kwa washirika ili yaweze kuombewa wakati wa
mikutano ya maombi ya asubuhi na jioni. Kanisa hilo pamoja na jamii lilipokea baraka
kubwa kupitia jambo hilo.


Makanisa mengi ya Kipentekoste hupanga
mfululizo wa mikutano ya maombi kuelekea Jumapili ya Pentekoste kila mwaka.
(Jumapili ya Pentekoste huja majuma saba baada ya Jumapili ya Pasaka.) Katika
mikutano hii maalum, washirika humwita Mungu kumimina Roho Wake juu ya kanisa.
Pia wanaomba kwamba wakati wa sherehe zao za Pentekoste Wakristo wengi watiwe
nguvu na Roho Mtakatifu (Mdo. 1:8; 2:4). Na wanaomba kwamba wengi wamjie Bwana
kama ilivyotokea siku ya Pentekoste ya kwanza (2:41).


Unaweza pia kutaka kupanga maombi ya kufunga ya
pamoja kila mwaka yenye kuwashirikisha watumishi wa kanisa na viongozi. Tafuta
maelekezo toka kwa Bwana kuhusu maombi ambayo inakupasa kuyaratibu kwa ajili ya
kanisa.


Kuombea Utume wa Mungu


Mkazo mmoja wa maombi unapaswa kuwepo katika
kila kanisa la Kipentekoste barani Afrika. Mchungaji wa Kipentekoste lazima
ahakikishe kwamba kanisa lake linaomba mara kwa mara kwa ajili ya maendeleo ya
utume wa Mungu duniani. Hili lilikuwa ombi la Yesu, na halipaswi kupuuzwa (Mt.
9:37-38). Kwa hiyo unapaswa kuliongoza kanisa lako katika maombi ya kujitolea
kwa ajili ya maendeleo ya ufalme wa Mungu katika jumuiya yako, taifa, bara na
ulimwengu. Unapaswa kuwaongoza katika maombi kwa ajili ya wamishenari waliotumwa
na kanisa lako la kitaifa, pamoja na wale wanaosaidiwa na kanisa lako la mahali
pamoja. Na unapaswa kuomba mara kwa mara kwa ajili ya maelfu ya makundi ya watu
duniani ambao hawajafikiwa.[28]


KUONGOZA MKUTANO WA MAOMBI


Mchungaji wa Kipentekoste lazima ajue jinsi ya
kuendesha vizuri mkutano wa maombi. Yafuatayo ni maelekezo yanayoweza kufuatwa
kwa ajili ya kuongoza mkutano wa maombi wenye ufanisi.


Panga Mapema


Kama ilivyo kwa tukio lolote muhimu kanisani,
utahitaji kupanga mapema ili kuwa na mkutano wa maombi wenye ufanisi. Utahitaji
kuchagua wakati na mahali pa mkutano. Utahitaji pia kuamua madhumuni ya mkutano
wa maombi na kwamba mkazo wake utakuwa nini. Na utahitaji kutengeneza orodha ya
vitu vya kuombewa katika huo mkutano. Unaweza pia kuhitaji kukusanya taarifa
muhimu kuhusu hayo mahitaji ya maombi. Kisha utawashirikisha washirika kwa
wakati ufaao katika mkutano wa maombi.


Tunza Muda – Usipoteze Lengo (Mwelekeo)


Unapoongoza mkutano wa maombi, utahitaji kujali
muda na kutopoteza lengo. Yaani, anza na kumaliza mkutano wa maombi kwa muda
uliopangwa. Watu wengine wana shughuli nyingi, na watathamini jinsi unavyoheshimu
wakati wao. Matokeo yake, utakuwepo uwezekano mkubwa wao kuhudhuria mikutano ya
maombi.


Zaidi ya hayo, unapoongoza mkutano wa maombi,
unapaswa kujali mwelekeo. Maana yake ni kwamba hutaruhusu mkutano wa maombi kuingiliwa
na chochote na kuyumbishwa. Ibada fupi na muda mfupi wa kuimba vinafaa mwanzoni
mwa mkutano wa maombi. Halafu sehemu kubwa ya mkutano iwe ni maombi.


Uwe Wazi kwa Utendaji na Uongozi wa Roho


Ingawa mkutano wa maombi unapaswa kupangwa
vizuri na ratiba kuzingatiwa, kiongozi wa mkutano anapaswa kuwa wazi kila
wakati kwa maongozi ya Roho Mtakatifu. Anapaswa kuwahimiza watu kuomba katika
Roho (Rum. 8:26-27; 1 Kor. 14:15: Efe. 6:18) na kufunguka kwa uongozi wa Roho
na madhihirisho ya karama za kiroho (1 Kor 14:26).


MFANO WA MKUTANO WA MAOMBI


Mtu anaweza kuuliza, “Mkutano wa Kipentekoste
wa maombi ukoje?” Jibu la swali hili linapatikana katika Biblia. Kitabu cha
Matendo ya Mitume kinatupa mfano wa mkutano wa kawaida wa maombi katika kanisa
la kwanza. Mkutano huu wa maombi ulifanyika mara baada ya Siku ya Pentekoste.


Kanisa lilikuwa likipitia mateso makubwa.
Viongozi wa Kiyahudi waliwakamata Petro na Yohana. Kisha wakawatisha na
kuwaamuru waache kuhubiri katika jina la Yesu. Walipowaachia wale mitume wawili
waende zao, walirudi kanisani na kueleza yaliyowapata. Wakristo walianza
kuomba. Maombi yao na matokeo ya maombi yao yameandikwa katika Matendo 4:23-31.
Kutoka kwa mkutano huu wa maombi, tunajifunza masomo matatu muhimu kuhusu jinsi
tunavyopaswa kuendesha mikutano yetu ya maombi leo.


Namna ya Kuomba Kwetu


Kwanza, tunajifunza kuhusu namna ya kuomba
kwetu, au tunavyopaswa kuomba. Biblia inasema juu ya Wakristo hao kwamba,
“walipaza sauti zao pamoja katika kumwomba Mungu” (Mdo. 4:24). Hivyo, maombi
yao yalikuwa ya bidii (“walipaza sauti zao”) na ya umoja (“kwa pamoja”).
Tunapokusanyika ili kuomba, sisi pia tunapaswa kumtafuta Mungu kwa bidii, na
lazima tuombe kwa umoja. Kwa kuongezea, maombi yetu yanapaswa kutolewa kwa
imani (Mk. 11:24). Wale walioomba siku hiyo huko Yerusalemu walitarajia kabisa
Mungu asikie na kujibu maombi yao. Na sisi leo inapaswa kuwa hivyo.


Yaliyomo Katika Maombi Yetu


Kisha, tunajifunza kuhusu yaliyomo katika sala
zetu, au kile tunachopaswa kuomba. Wakristo hao wenzetu hawakufikiri matatizo
yao, ingawa walikuwa na mengi. Badala yake walielekeza mawazo yao kwenye uwezo
na ukuu wa Mungu (Mdo. 4:24-25). Na waliomba mapenzi ya Mungu yatimizwe (mst.
26-28). Zaidi ya hayo walimwomba Mungu awatie nguvu na kuwapa ujasiri wa
kutangaza injili, hata katikati ya mateso (mst. 29-30). Kwa kumwomba Mungu
“kunyosha mkono wake,” walikuwa wakimwambia ashuke na nguvu za Roho wake (linganisha
Eze. 37:1; Lk. 11:20 pamoja na Mt. 12:28; Mdo. 11:21).


Matokeo ya Maombi Yetu


Mwisho: tunajifunza tunachoweza kutarajia
kutokea tukiomba. Ikiwa tutaomba kama wale waamini wa kwanza, sisi pia tunaweza
kutarajia Mungu kufanya uwepo wake ujulikane katika mikutano yetu ya maombi.
Biblia inasema, “Baada ya kusali, mahali walipokuwapo pakitikiswa. Wote
wakajazwa Roho Mtakatifu, wakanena neno la Mungu kwa ujasiri” (Mdo. 4:31).
Ikiwa tutasali kama wao, tunaweza kutazamia Mungu ajibu sala zetu kama vile
alivyojibu sala zao. Tunaweza kumtarajia atujaze na Roho Mtakatifu na kututia
nguvu kama mashahidi wa Kristo kwa waliopotea.

wenye ukuta wa mbele
wa jengo la makao makuu ya taasisi ya Africa's Hope huko Springfield, Missouri,
Marekani, kuna ramani kubwa ya Afrika. Juu ya hiyo ramani kuna mchoro wa
mwanamume Mwafrika akiwa amenyoosha mkono wake mbele yake. Katika mkono wa mtu
huyo kuna Biblia. Anahubiri injili. Picha hii inawakilisha maelfu ya wahubiri
wa Kipentekoste kote barani Afrika ambao wanatangaza Neno la Mungu kwa uaminifu
kwa wote watakaosikia. Inawakilisha uhusiano maalum wa mchungaji wa
Kipentekoste na Biblia yake.


Biblia ni kama kitabu kingine chochote
ulimwenguni. Ingawa inahusiana kwa usahihi na historia, ni zaidi ya kitabu cha
historia. Ingawa inafundisha tabia nzuri, ni zaidi ya kitabu cha maadili.
Wanafalsafa hustaajabia undani wa dhana zake, lakini Biblia si kitabu cha
falsafa. Biblia ina “maneno halisi ya Mungu” (Rum. 3:2). Inafunua hali ya
dhambi ya wanadamu, na inaonyesha njia ya wokovu kupitia Kristo. Sura hii
itachunguza uhusiano maalum wa mchungaji wa Kipentekoste kwa Biblia kama Neno
la Mungu.


JINSI MCHUNGAJI WA PENTEKOSTE ANAVYOIONA
BIBLIA


Wachungaji wa Kipentekoste wanaiheshimu sana
Biblia. Wanaamini kuwa ni ujumbe wa Mungu kwa wanadamu—Neno la milele la Mungu.
Kwa mchungaji wa Kipentekoste, Biblia hutumika kama msingi wa huduma na matendo
yote. Kifungu cha 1 cha “Tamko la Imani la Umoja wa Assemblies Of God Duniani (World
Assemblies of God Fellowship),” chenye kichwa hiki cha habari: “Uvuvio wa
Maandiko,” kinaeleza kwa kifupi jinsi mchungaji wa Kipentekoste anavyoiona Biblia:
“Maandiko, Agano la Kale na Agano Jipya, yamevuviwa na pumzi ya Mungu neno kwa
neno, na ni ufunuo wa Mungu kwa mwanadamu, kanuni isiyoweza kukosea, yenye
mamlaka kuhusu imani na mwenendo (2 Tim. 3:15-17; 1 The. 2:13; 2 Pet. 1:21).”[29] Ili kuelewa
vizuri maana ya kauli hii, hebu tuigawanye katika sehemu zake nne:


Uvuvio wa Pumzi ya Mungu Neno kwa Neno


Kwanza, mchungaji wa Kipentekoste anaamini
kwamba “Maandiko, Agano la Kale na Agano Jipya, yamevuviwa na pumzi ya Mungu
neno kwa neno.” Tunaposema kwamba Maandiko yamevuviwa na pumzi ya Mungu neno
kwa neno, maana yake ni kwamba Mungu, kwa uweza, ukuu na enzi Yake, alitulia
juu ya manabii na mitume wa kale, akiwaongoza kwa njia isiyo ya kawaida
kuandika mawazo na dhana alizochagua. Paulo alithibitisha ukweli huu
alipoandika, “Kila andiko, lenye pumzi ya Mungu” (2 Tim. 3:16). Petro alieleza
kwa undani zaidi mchakato huu usio wa kawaida, kama ifuatavyo: “Zaidi ya yote,
mnapaswa kufahamu kwamba hakuna unabii wowote katika Maandiko uliokuja kwa tafsiri
ya mwandishi ya mambo. Maana unabii haukuletwa kamwe kwa mapenzi ya mwanadamu,
bali manabii walinena yaliyotoka kwa Mungu, ingawa ni wanadamu, wakiongozwa na
Roho Mtakatifu” (2 Pet. 1:20-21).


Tunaposema kwamba Biblia imevuviwa neno kwa
neno kwa maongozi ya Mungu, tunamaanisha kwamba uvuvio huo unafika mpaka kwenye
kila neno la mistari husika. Mungu hakuongoza tu mawazo ya Maandiko, alisimamia
mchakato wa uandishi, akichagua maneno yenyewe yaliyotumika kuonyesha
kilichotakiwa. Yesu alithibitisha ukweli huu aliposema, “Ni rahisi zaidi mbingu
na dunia kutoweka kuliko hata yodi au nukta moja ya torati” (Lk. 16:17). Kwa
hiyo, uvuvio wa maneno unamaanisha kwamba kila neno katika Maandiko limeongozwa
na Roho Mtakatifu. Liko pale kwa sababu Mungu alitaka liwepo.


Kwa kuwa Biblia imevuviwa, ni sahihi kuitwa Neno
la Mungu. Nayo inajisema yenyewe kuwa ni "Neno la Mungu" au
"Neno la Bwana" zaidi ya mara arobaini.


Ufunuo wa Mungu


Vile vile mchungaji wa Kipentekoste anaamini
kwamba Biblia ni “ufunuo wa Mungu kwa mwanadamu.” Maana yake ni kwamba Mungu
amefunua mapenzi yake kwa wanadamu kupitia maneno ya Maandiko. Alivuvia Biblia
ili watu wamjue Yeye, kazi Zake, na njia Zake. Kwa kutupa Biblia, Mungu
amejionyesha kuwa Mungu mwenye kujifunua. Biblia ni uthibitisho kwamba Mungu
anataka wanaume na wanawake wote kila mahali wamjue Yeye na mpango Wake wa
wokovu.


Isiyo na Makosa


Zaidi ya hayo, mchungaji wa Kipentekoste
anaamini kwamba Biblia haina makosa. Maana yake ni kwamba haina makosa. Kwa
kuwa maneno ya Maandiko yamevuviwa kwa pumzi ya Mungu, dhana zake ni kweli na
kauli zake ni sahihi. Mtunga Zaburi alitangaza hivi: “Neno la Bwana halina
dosari” (Zab. 18:30). Yesu alithibitisha ukweli huo aliposema, “Mbingu na dunia
zitapita, lakini maneno yangu hayatapita kamwe” (Mt. 24:35).


Ni muhimu mchungaji wa Kipentekoste aelewe
kwamba tunapozungumza kuhusu Biblia kutokuwa na makosa, hatusemi kuhusu tafsiri
yoyote ya Biblia. Tunayataja Maandiko kama yalivyoonekana katika maandishi yake
ya asili. Watafsiri wa Biblia hujitahidi kuhakikisha kwamba wanatafsiri kwa
usahihi maandishi hayo. Lakini kwa sababu wao ni wanadamu, ni jambo
lisiloepukika kwamba makosa hufanywa. Ila makosa haya ni madogo sana. Leo,
tunaweza kuwa na hakika kwamba Biblia zetu zinaonyesha kwa usahihi maneno ya
Mungu kama yalivyofunuliwa kwa walioiandika hapo kwanza.


Ndiyo Kanuni na Mamlaka ya Imani na Mwenendo


Mwisho: Mchungaji wa Kipentekoste anaamini
kwamba Biblia ndiyo “kanuni yenye mamlaka ya imani na mwenendo” kwa ajili ya
mwamini. Biblia inamwambia mwanamume au mwanamke wa Mungu kile wanachopaswa
kuamini na jinsi wanavyopaswa kuishi. Kwa sababu Biblia ni Neno la Mungu, ina
mamlaka. Hii ina maana kwamba mafundisho yake lazima yaaminiwe, na amri zake
lazima zifuatwe. Mfalme Daudi alielewa ukweli huu. Aliliita Neno la Mungu “taa
ya miguu yangu, na mwanga wa njia yangu” (Zab. 119:105).


JINSI MCHUNGAJI WA KIPENTEKOSTE ANAVYOHUSIANA NA BIBLIA


Je, mchungaji wa Kipentekoste anapaswa
kuchukuliaje Biblia? Je, anapaswa kuwa na mtazamo na maoni gani kuhusu
Maandiko? Kwa kuamini kwamba Biblia ni Neno la Mungu kweli, mchungaji wa
Kipentekoste anapaswa kuiendea Biblia akiwa na mitazamo mitatu.


Kwa Heshima Takatifu


Kwa sababu maneno ya Maandiko hutiririka
kutoka moyoni mwa Mungu mtakatifu, Biblia yenyewe ni takatifu. Na kwa sababu Biblia
ni takatifu, mchungaji wa Kipentekoste lazima aichukue kwa heshima ya juu
zaidi. Ni lazima aheshimu Neno la Mungu na kulitendea kwa heshima takatifu.
Paulo aliwapongeza Wakristo wa Thesalonike kwa mtazamo huo, “Mlipolipokea neno
la Mungu,…” (1 The. 2:13). Kwa sababu mchungaji wa Kipentekoste anaiheshimu
Biblia kama maneno halisi ya Mungu, ataepuka kupotosha mafundisho yake kwa
kujaribu kuifanya iseme kile ambacho yeye anataka iseme. Petro anaonya kwamba
wale wanaofanya hivi wanafanya “kwa uharibifu wao wenyewe” (2 Pet. 3:16).


Kwa Upendo wa Kina


Sio tu kwamba mchungaji wa Kipentekoste lazima
aheshimu Biblia, ni lazima awe na upendo wa dhati kwa mafundisho yake. Mwandishi
wa Zaburi ya 119 anaonyesha upendo huo kwa Neno la Mungu. Ikiwa na mistari 176,
Zaburi hii ndiyo sura ndefu zaidi katika Biblia. Ni maombi marefu kwa Mungu.


Katika sala hiyo nzuri, mwandishi anaonyesha
tena na tena upendo wake kwa Neno la Mungu. Kwa mfano, anamwambia Mungu,
“Ninapendezwa na amri zako kwa sababu ninazipenda” (mst. 47). Naye anamkumbusha
Mungu jinsi ambavyo maneno Yake yameathiri maisha yake: “Nafsi yangu imechoka
kwa kutamani sheria zako nyakati zote….Sheria zako ndizo furaha yangu; ni
washauri wangu” (mst. 20, 24). Kama Mtunga Zaburi, mchungaji wa Kipentekoste
lazima asitawishe mapenzi ya dhati kwa Neno la Mungu.


Kujiamini kwa Uhakika


Zaidi ya hayo, kwa sababu mchungaji wa
Kipentekoste anaamini kweli kwamba Biblia ina pumzi ya Mungu, anaikaribia kwa
ujasiri mkubwa. Anajua kwamba anaweza kuamini matamshi yake, na kuzitumaini
ahadi zake. Kwa sababu mchungaji wa Kipentekoste anaiamini Biblia kikamilifu,
kama Ibrahimu, anasadiki kabisa kwamba kile ambacho Mungu ameahidi atafanya hakika
(Rum. 4:21).


Mchungaji wa Kipentekoste haamini tu kwamba
Biblia ni kweli, anaelewa kwamba ina nguvu. Ulimwengu uliumbwa kwa Neno la
Mungu (Yoh. 1:1-3). Biblia yenyewe inasema hivi, “Neno la Mungu li hai na lina
nguvu. [Ni] kali kuliko upanga wowote ukatao kuwili” (Ebr. 4:12). Paulo
alieleza injili kama “nguvu ya Mungu iletayo wokovu” (Rum. 1:16). Vifungu hivi
na vingine vingi vinazungumza juu ya nguvu ya Neno la Mungu. Kwa mfano,
akizungumza kupitia nabii Isaya, Mungu alisema hivi kuhusu Neno Lake, “Kama
vile mvua na theluji zishukavyo kutoka mbinguni, na hazirudi tena pasipo
kuinywesha nchi, na kuifanya kuchipua na kusitawi,…ndivyo lilivyo neno langu linalotoka
kinywani mwangu: Halitanirudia bure, bali litatimiza mapenzi yangu na kutimiza
kusudi nililolituma” (Isa. 55:10-11).


Kwa kuongezea, Biblia hutuambia kwamba Neno la
Mungu huonyesha njia (Zab. 119:105), huokoa nafsi (Yak. 1:21), hutokeza imani (Rum.
10:17), huzalisha upya (1 Pet. 1:23), hutakasa (Yoh. 17:17), hujenga (Mdo.
20:32), huponya na kuokoa (Zab. 107:20), husafisha (Yoh. 15:3), hufanikisha
(Yos. 1:8), huleta shangwe (Yer. 15:16), na mengine mengi sana. Kwa sababu ya
kweli hizi zenye nguvu, mchungaji wa Kipentekoste ana imani kubwa katika Neno
la Mungu.


WAJIBU WA MCHUNGAJI WA KIPENTEKOSTE KUHUSU BIBLIA


Kama mchungaji wa Kipentekoste unazo wajibu fulani
kwa Neno la Mungu. Ni sita, kama ifuatavyo:


Kuijua Biblia


Kwanza, lazima uwe na maarifa mapana ya
Maandiko. Hakuna kinachomstahilisha mchungaji wa Kipentekoste kwa ajili ya
huduma zaidi ya ujuzi kamili wa Biblia. Na hakuna kitu kinachomnyima sifa kama
kuwa na ujuzi duni, wa juujuu wa Maandiko. Kwa hiyo ni lazima ujitoe na
kujitahidi katika maisha yako yote kuelewa Maandiko. Unaweza kufanya hivyo kwa
njia tatu:


1. Kusoma kila siku. Unaweza kupata ujuzi wa Neno la Mungu kwa kusoma Biblia kila siku. Kwa
hiyo unapaswa kukuza nidhamu ya usomaji wa Maandiko.[30] Unaweza
kukamilisha Biblia katika mwaka mmoja kwa kusoma wastani wa dakika kumi na tano
tu kwa siku. Ikiwa utafuata mazoezi haya, siku baada ya siku, ujuzi wako wa
Biblia utaongezeka.


2. Kujifunza Biblia kwa mpangilio. Unaweza kuongeza ujuzi wako wa Maandiko kupitia kujifunza Biblia kwa mpangilio.
Biblia inazungumza juu ya desturi hii miongoni mwa waamini wa Kiyahudi huko
Beroya. Inasema, "Waliupokea ujumbe [wa injili] kwa hamu kubwa na
wakayachunguza Maandiko kila siku waone kama yale aliyosema Paulo ni
kweli" (Mdo. 17:11). Lingekuwa jambo la hekima kuiga mazoea ya watu wa Beroya
ya kulichunguza Neno la Mungu kwa umakini.


Ni vizuri pia utamani kujenga maktaba binafsi
ya rejea ili kukusaidia katika kujifunza Maandiko kwako. Maktaba hii inapaswa
kuhusisha vitabu vya marejeo vya Biblia kama vile kamusi ya Biblia, vitabu vya
mafafanuzi ya Biblia, na vingine vinavyotoa mafundisho maalum kuhusu Biblia. Ni
vizuri maktaba yako ijumuishe Biblia nzuri za kujifunzia. Biblia bora kabisa ya
Kipentekoste kwa ajili ya mafunzo na rejea ni ile ijulikanayo kama Biblia Ya
Uzima Tele, itolewayo na Kanisa la Tanzania Assemblies of God kwa kushirikiana
na Chama cha Biblia Tanzania.[31]


Ikiwezekana, ni vizuri umalize masomo katika
shule ya Biblia ya Kipentekoste. Hii itaongeza sana ujuzi wako wa Maandiko na huduma.
Assemblies of God barani Afrika ina taasisi nyingi za mafunzo ya watumishi katika
bara zima. Taasisi hizi ni pamoja na shule za watu kukaa, na za kutwa. Angalau
shule moja ya Biblia ya Assemblies of God inaweza kupatikana karibu kila nchi ya
Afrika Kusini mwa Jangwa la Sahara na Bonde la Bahari ya Hindi. Shule hizi
hutoa mafunzo kwa watumishi wa Assemblies of God na wa madhehebu mengine.[32]


3. Kushika Maandiko kwa kichwa (au
kuyaweka moyoni). Unapaswa pia kushika Maandiko kwa
kichwa ukifuata mpangilio fulani. Lengo zuri ni kushika kwa kichwa andiko angalau
moja jipya au fungu la maandiko kwa wiki. Pia, ni kitu kizuri kushika kwa
kichwa fungu lolote la Maandiko unalotaka kufundisha au kuhubiri. Zoezi hili
litakupa uhuru zaidi katika mahubiri yako. Pia litaongeza sana akiba yako ya maandiko
uliyojifunza na kuyashika kwa kichwa au kwa moyo.


Kuishi kwa Viwango Vyake


Pili: Kama mchungaji wa Kipentekoste, lazima
uishi kulingana na viwango vya Biblia. Haitoshi tu kujua Biblia inafundisha
nini. Ni lazima uruhusu mafundisho yake yatengeneze maisha na huduma yako.
Biblia inahimiza hivi: “Msisikilize neno tu, na hivyo kujidanganya wenyewe.
Fanyeni linachosema” (Yak. 1:22; taz. Rum. 2:13). Lazima uweze kuomba kwa
uaminifu pamoja na Mtunga Zaburi, “Nimeichagua njia ya uaminifu; nimeweka moyo
wangu kwenye sheria zako. Nimezishika sana sheria zako, Bwana” (Zab.
119:30-31).


Kulitumia kwa Usahihi Neno la Kweli


Tatu: Kama mchungaji wa Kipentekoste, lazima uwe
tayari kulitumia “neno la kweli” kwa usahihi au kihalali (2 Tim. 2:15). Kwa
sababu unaamini kuwa Biblia ni Neno la Mungu la milele kwa wanadamu, lazima uepuke
jaribu lolote la kugeuza Maandiko kwa makusudi ili kuendana na mawazo yako
mwenyewe. Ni vema kutii onyo la Petro kwamba ujihadhari na “watu wasiojua na
wasio na msimamo thabiti wanaopotosha Maandiko kwa uharibifu wao wenyewe na
uharibifu wa wengine” (2 Pet. 3:16). Na lazima utii kwa uangalifu amri ya
Maandiko ya "kufundisha yale yanayofaa kwa ajili ya uzima" (Tito
2:1).


Ili Kuendeleza Utume Wake kwa Uaminifu


Nne: Jitoe kuelewa kwa uwazi na kuendeleza
utume wa Mungu kwa bidii kama unavyofunuliwa katika Maandiko. Biblia inafunua
kwamba Mungu ni Mungu anayefanya umishenari na kwamba anafanya kazi ili
kutimiza utume Wake duniani. Huu utume wakati mwingine unajulikana kama missio
Dei. Mungu yuko katika utume wa kukomboa na kuwaita kwake watu kutoka
katika kila kabila, lugha na taifa duniani (Uf. 5:9).[33] 


Kama mchungaji wa kweli wa Kipentekoste,
lazima uliongoze kanisa lako kujiunga na Mungu katika utume huo (Mt. 24:14).
Ili kufanya hivi, lazima uelewe kwa uwazi kile Biblia inachofundisha kuhusu
utume wa Mungu. Na lazima ujitoe kuliongoza kanisa lako kufanya sehemu yake
katika kutimiza utume huo.


Kuhubiri na Kufundisha Neno


Tano: Wewe kama mchungaji wa Kipentekoste,
unapaswa kuhubiri na kufundisha Neno la Mungu kwa uaminifu kwa watu wako. Kwa
kufanya hivi, utawasaidia “kukua katika neema na maarifa ya [Bwana]” (2 Pet.
3:18). Na utahakikisha kwamba watu wa Mungu “wamewezeshwa kikamilifu kwa ajili
ya kila kazi njema” (2 Tim. 3:17). Hii ndiyo sababu ya Paulo kumhimiza
Timotheo, mwanawe katika imani kama ifuatavyo: “Lihubiri neno; uwe tayari
wakati ufaao na usiofaa; sahihisha, kemea, na kuhimiza kwa uvumilivu mwingi na
mafundisho makini” (2 Tim. 4:2).


Mchungaji wa Kipentekoste anayefundisha Neno
la Mungu kwa uaminifu atapata thawabu (Mt. 24:45-47). Anayeshindwa kutimiza
wajibu huu atahukumiwa vikali (Yak. 3:1).


Ili Kutetea kwa Uthabiti Ukweli Unaoufunua


Hatimaye, kama mchungaji wa kweli wa Kipentekoste,
lazima uwe tayari kutetea ukweli uliofunuliwa katika Maandiko. Kama Paulo,
lazima utengwe “kwa ajili ya ulinzi wa injili” (Flp. 1:16). Katika maneno ya
mtume, ni lazima “ushike kwa uthabiti ujumbe wa kuaminiwa kama ulivyofundishwa,
ili [wewe] upate kuwatia moyo wengine kwa mafundisho yenye uzima na kuwakataa wanaopingana
nayo” (Tito 1:9).


Ukizingatia hilo, ni lazima uliangalie kwa
bidii kundi la Mungu ili kuwalinda watakatifu dhidi ya walimu wa uongo na
mafundisho ya uongo (Mdo. 20:28-31). Unaweza kufanya hivyo kwa kufundisha
mafundisho ya kweli ya Biblia kwa kanisa, kwa uaminifu. Na unaweza kulinda
kundi kwa kufichua na kupinga ukengeufu aina yoyote ukitumia kweli ya Neno la
Mungu.[34]


____________________


Mchungaji wa Kipentekoste anapaswa kujulikana kama
mwanamume au mwanamke wa Kitabu. Ni lazima aamini kwamba Biblia imeongozwa na Roho
wa Mungu. Kwa sababu hiyo, anapaswa kuithamini Biblia na kuiheshimu sana.
Wanapaswa kujua Neno la Mungu na kufundisha kwa bidii na kuhubiri maagizo yake
kwa watu wa Mungu.

chungaji katika bara la Afrika lazima aimarishe kwa uaminifu ukweli wa
Kipentekoste katika kanisa analolichunga. Ili kufanya hivyo, ni lazima kuelewa
ukweli wa Biblia unaofafanua Upentekoste kama vuguvugu. Na lazima aweze kutetea
ukweli huu.


Suala hilo ni zaidi ya uwezo
wa kushinda mjadala wa kitheolojia. Ni pamoja na kutimizwa kwa Agizo Kuu kwa
ufanisi. Jinsi mtu anavyoiona kazi ya Roho Mtakatifu katika maisha ya waamini
itaathiri sana jinsi anavyotafuta kutimiza agizo la Kristo la kufanya mataifa
yote kuwa wanafunzi (Mt. 28:18-20). Bila ufahamu dhahiri wa kazi ya kutia nguvu
ya Roho Mtakatifu, utimizo wa Utume Mkuu hautawezekana.


Hebu fikiria mkasi usiokuwa
na mkono wa pili. Hata kama utakuwa na makali kiasi gani, hauna maana. Lakini
zile sehemu mbili zinapokuwa zimeungana, mkasi huwa chombo cha thamani. Ndivyo
ilivyo kwa mafundisho ya Biblia kuhusu kazi ya Roho Mtakatifu. Iwapo mtu
anasisitiza tu kazi ya Roho Mtakatifu ya kuzaa upya (kama inavyoelezwa katika
barua za Paulo), na kuacha kusisitiza kazi Yake ya kutia nguvu (kama inavyoelezwa
katika kitabu cha Matendo), utendaji wa Roho katika maisha ya waamini hupungua,
na kazi ya ufalme huharibika. Ila, sehemu hizo zote mbili zinapounganishwa,
ufahamu kamili zaidi wa kazi ya Roho hujitokeza. Matokeo yake, watu wa Mungu hufanikiwa
kutimiza yale aliyokusudia Roho wa Mungu. Na wanawezeshwa kuendeleza ufalme wa
Mungu kwa ufanisi zaidi duniani.


Sura hii inahusu wajibu wa
mchungaji wa Kipentekoste kushikilia ukweli wa Kipentekoste katika kanisa. Kwa
ukweli wa Kipentekoste tunamaanisha yale mafundisho ya Biblia na matendo
yaliyosisitizwa kipekee na wasomi wa Kipentekoste. Kweli hizi zinahusu mtu na
kazi ya Roho katika maisha ya waaminio.


Ikiwa vuguvugu la Kipentekoste barani Afrika
litahifadhi ari yake ya uinjilisti na utume, wachungaji wa Kipentekoste lazima
waendeleze kwa uaminifu mafundisho na utendaji wa Kipentekoste katika makanisa
yao. Wakishindwa katika hilo, vuguvugu litayumba na kufifia, kama ilivyokuwa
kwa nyingine huko nyuma. Makanisa yao yanaweza kubaki na sura za Upentekoste
kwa nje; ila baadaye yatapoteza uhai wao wa kiroho na bidii ya kufanya utume.
Watakuwa kanisa lingine la kihistoria lenye kumbukumbu tukufu kuhusu siku za zamani
ila yasiyo na nguvu katika siku za leo (2 Tim. 3:5).


KUELEWA MSINGI


Wasomi wa Kipentekoste wanatazama Maandiko
yote kama msingi wa mafundisho yao. Hata hivyo, chanzo chao cha kuelewa kazi ya
Roho Mtakatifu kuwezesha waamini ni kitabu cha Matendo ya Mitume katika Agano Jipya.
Humo wanapata maongozi na uelewa kuhusu jinsi Roho Mtakatifu anavyojaza, kutia
nguvu, na kuwatumia watu kwa ajili ya huduma ya ufalme.


Kitheolojia, kitu kinachotofautisha usomi wa
Kipentekoste na usomi usio wa Kipentekoste ni jinsi kila msomi anavyokitazama kitabu
cha Matendo. Asiye Mpentekoste anasoma Matendo kama kitabu chenye historia
takatifu. Kwao, hicho kitabu kinasimulia hadithi iliyovuviwa na Mungu ya jinsi
Kanisa lilivyoanza katika Yerusalemu ya karne ya kwanza na kisha kuenea katika Dola
ya Rumi. Kwa wale wasio Wapentekoste, kitabu cha Matendo hutazamwa kama historia
tu, kinachosimulia mambo yaliyotukia wakati huo na pale katika karne ya kwanza .



Lakini Wapentekoste wanakitazama kitabu cha Matendo
kwa njia tofauti sana. Wanakubaliana na wengine kwamba kitabu hicho kinasimulia
kwa usahihi historia ya Kanisa la kwanza. Lakini, wanaona kitabu hicho kuwa
zaidi ya historia takatifu. Wapentekoste wanaamini kwamba Luka aliandika kitabu
cha Matendo ili kulipatia Kanisa mfano wa kudumu jinsi linavyopaswa kuishi hadi
Kristo atakaporudi. Hivyo Matendo hutupatia kielelezo cha kudumu cha jinsi
Wakristo wanavyopaswa kuishi na kuhudumu hapa na sasa. Kutokana na kitabu cha Matendo
tunajifunza kwamba Kanisa lipo ili kutoa ushuhuda wa Kristo kwa nguvu za Roho Mtakatifu
nyumbani na mpaka miisho ya dunia (Mdo. 1:8).


Kitabu cha Matendo ya Mitume kinaeleza zaidi jinsi wanafunzi wa kwanza wa Kristo walivyobatizwa
katika Roho Mtakatifu, na jinsi uzoefu huo ulivyobadilisha maisha na huduma zao
kwa kiasi kikubwa. Kinaonyesha kwamba Kanisa linatimiza utume wake kwa
uwezo wa Roho Mtakatifu kwa ishara za ajabu zinazofuata (5:12-16; 6:8; 15:12).
Katika Matendo ya Mitume, Roho anaita, anawezesha na kutuma watumishi wa Kristo
kwa mataifa ili kutangaza ujumbe wa wokovu kwa ujasiri. Wanapotii, Roho
huwaelekeza kimkakati katika njia yao. Kazi yao ya umishenari inaambatana na
kumiminiwa kwa nguvu kwa Roho Mtakatifu (2:4; 4:31).


Basi, shughuli ya kimishenari ya Roho
Mtakatifu katika Matendo inampa mchungaji wa Kipentekoste picha
ya wazi jinsi kanisa la Kipentekoste linavyopaswa kuonekana leo.


KUENDELEZA “UPEKEE” WA KIPENTEKOSTE


Wapentekoste wanasisitiza kwamba kitabu cha
Matendo ya Mitume hulipa Kanisa muundo wa kudumu wa jinsi mtu anavyompokea Roho
Mtakatifu. Ubatizo wa Roho hupokelewa baada ya kuzaliwa upya. Na kitendo hicho
huambatana na ishara ya kunena kwa lugha kama anavyowezesha Roho. Hebu tupitie
kwa ufupi mafundisho haya pekee ya Kipentekoste.


Mafundisho Kwamba Huja Baada Ya


Fundisho hili linakaza kwamba ubatizo katika
Roho Mtakatifu ni tukio “tofauti na linalofuata baada ya kuzaliwa upya.”[35] Wasio
Wapentekoste wanaona kwamba, kuzaliwa mara ya pili na ubatizo wa Roho ni pande mbili
za ujuzi huo huo wa wokovu. Lakini Wapentekoste wanayaona kama mambo mawili tofauti.
Wapentekoste hutoa mfano wa ukweli huu kama unavyo-onekana wazi katika matukio
matatu ya kitabu cha Matendo:


1. Roho kupokelewa huko Samaria (Mdo. 8:4-17). Katika habari hii, Filipo alishuka kwenda Samaria, akamhubiri Kristo.
Watu walisikiliza kwa makini maneno yake, wakaamini ujumbe huo, wakakombolewa
kutoka utumwa wa mapepo, wakafurahi sana na kubatizwa kwa maji (mst. 5-8, 12).
Hata hivyo, Petro na Yohana walipofika siku kadhaa baadaye na kuweka mikono yao
juu yao ndipo walipopokea Roho Mtakatifu (mist. 14-17).


2. Sauli (Paulo) kumpokea Roho (Mdo. 9:1-19). Sauli alikutana na Yesu njiani akielekea Dameski. Wakati huo,
alimwamini Yesu na kumwita “Bwana” mara mbili (mst. 5; 22:8-10). Baadaye
aliandika, “Hakuna awezaye kusema, Yesu ni Bwana, isipokuwa katika Roho
Mtakatifu” (1 Kor. 12:3). Sauli mara moja alijisalimisha kwa Kristo na kutii
amri ya Bwana wake mpya ya kuingia mjini (mst. 6-9). Huko, alikutana na Anania,
aliyemwita “ndugu Sauli” (mst. 17; 22:13). Siku tatu baadaye, Anania alipomwekea
mikono, Sauli alimpokea Roho Mtakatifu (mst. 17-18).


3. Kupokelewa kwa Roho na wanafunzi
kumi na wawili huko Efeso (Mdo. 19:1-7). Inaonekana
kwamba hawa ndugu walikuwa washirika wa kanisa lililokuwa linaanza huko Efeso
(18:27). Andiko linawaita “wanafunzi” (mst. 1). Walikuwa wameamini ujumbe wa
Yohana Mbatizaji kuhusu Bwana Yesu, na walikuwa wameweka imani yao katika
Kristo ili kuokolewa. Basi, Paulo akawabatiza kwa maji (mst. 5). Baada ya hayo
yote ndipo “Paulo aliweka mikono yake juu yao, Roho Mtakatifu akaja juu yao,
wakaanza kunena kwa lugha na kutabiri” (mst. 6).


Katika hayo matukio yote matatu, kulikuwa na
kipindi dhahiri kati ya kuokoka kwa watu na kubatizwa kwao katika Roho
Mtakatifu. Zaidi ya hayo, kusudi la kutia nguvu la ubatizo wa Roho linahitaji kuwe
na kutenganishwa kwa hayo matukio mawili (Mdo. 1:8).


Mafundisho Kuhusu Ushahidi wa Lugha


Zaidi, Wapentekoste wanafundisha kwamba
ubatizo katika Roho Mtakatifu “hupokelewa kwa imani, na huambatana na
udhihirisho wa kunena kwa lugha kama vile Roho anavyowezesha kutamka kama ushahidi
wa kwanza.”[36]
Kama ilivyo kwa fundisho lililotangulia, Wapentekoste hupata fundisho lao la
lugha kama ushahidi wa kujazwa Roho kutokana na kujifunza na kufuata kitabu cha
Matendo.


Kitabu cha Matendo kinasimulia mara tano juu
ya watu kujazwa au kubatizwa katika Roho Mtakatifu. Katika matukio matatu kati
ya hayo, andiko linasema wazi kabisa kwamba wale wanaompokea Roho walinena kwa
lugha kama matokeo ya wao kujazwa na Roho. Tukio la kwanza lilitokea Siku ya
Pentekoste wakati wanafunzi wapatao 120 "wakajazwa na Roho Mtakatifu na
wakaanza kusema kwa lugha nyingine kama Roho alivyowawezesha" (Mdo. 2:4).
Tukio la pili lilikuwa katika nyumba ya Kornelio mjini Kaisaria, jiji
lililokuwa pwani. Biblia inasema kwamba wale waliohudhuria “walishangazwa
kwamba zawadi ya Roho Mtakatifu ilikuwa imemiminwa hata juu ya Mataifa. Kwa
maana waliwasikia wakisema kwa lugha na wakimsifu Mungu” (10:45-46). Tukio la
tatu lilikuwa katika mji wa Efeso, ambapo Paulo alikutana na wanafunzi kumi na
wawili. Biblia inasema, “Paulo alipoweka mikono yake juu yao, Roho Mtakatifu
akaja juu yao, wakaanza kunena kwa lugha na kutabiri” (19:6).


Katika matukio mawili yaliyosalia ya watu
kujazwa na Roho Mtakatifu mwanzoni katika Matendo, kifungu kinadokeza sana
kwamba waliopokea kipawa cha Roho walinena kwa lugha. Katika tukio la kwanza,
waamini wapya huko Samaria walipokea Roho wakati mitume, Petro na Yohana,
walipoweka mikono juu yao (Mdo. 8:17). Ingawa Luka hasemi waziwazi kwamba
walinena kwa lugha, andiko hilo linafunua kwamba jambo fulani la kushangaza
sana na lenye kusadikisha lilitokea. Simoni Mchawi alivutiwa sana mpaka akaomba
kununua zawadi hiyo. Wasomi wa Biblia wanakubali kwamba ishara aliyoiona Simoni
ilikuwa ni hao waamini wapya wakinena kwa lugha, kwa kuwa ndiyo ishara pekee ya
kupokelewa Roho inayotajwa mahali pengine katika Matendo.


Tukio la mwisho la mtu kujazwa Roho katika
Matendo ya Mitume ni pale mwanafunzi aitwaye Anania alipomwekea mikono Sauli wa
Tarso na kuomba pamoja naye ili ajazwe na Roho (Mdo. 9:17-18). Ingawa andiko
halisemi Sauli alinena kwa lugha wakati huo, Paulo mwenyewe alishuhudia baadaye
kwamba aliomba kwa lugha mara nyingi (1 Kor. 14:18). Inaelekea kwamba alianza
kunena kwa lugha katika wakati huo.


Kwa sababu hizi na nyinginezo, wasomi wa
Kipentekoste wanasisitiza kwamba mtu yeyote anayetafuta kutiwa nguvu na Roho
Mtakatifu anapaswa kutarajia kunena kwa lugha anapojazwa kwa mara ya kwanza.


KUTANGAZA “INJILI KAMILI”


Njia moja ya mchungaji wa Kipentekoste kufanikiwa
katika kukuza ukweli wa Kipentekoste kanisani kwake ni kwa kukazia mara kwa
mara “Injili Kamili” katika mafundisho na mahubiri yake. Neno Injili Kamili
linataja kuhusu dhana ya kitheolojia iliyoshikiliwa na Wapentekoste siku za
kwanza za wimbi la Upentekoste. Wazo hili pia linajulikana kama "Injili ya
Miraba Minne." Viongozi wa Kipentekoste wa mwanzoni waliikuza ili kusaidia
kusisitiza kile walichoamini kuwa ujumbe mkuu wa Kanisa.


Nguzo nne za Injili Kamili zimefupishwa katika
kauli nne fupi: Yesu anaokoa; Yesu anaponya; Yesu anabatiza kwa Roho Mtakatifu;
na Yesu anarudi tena. Wapentekoste wa zamani waliona kwamba mafundisho haya
manne muhimu yalikuwa yakipuuzwa na makanisa, na yalihitaji kusisitizwa. Nguvu
kuu ya kielelezo hiki ni kwamba inamweka Yesu katikati ya mahubiri na
mafundisho yetu. Wakati huu ambapo makanisa mengi ya Kipentekoste kote barani
Afrika yanaonekana kuwa yamepotea njia, ingekuwa vyema kwa Wapentekoste kurudi
kwenye mikazo hii minne, kama ifuatavyo:


Yesu Anaokoa


Nguzo ya kwanza ya Injili Kamili ni ukweli kwamba
Yesu anaokoa. Yeye pekee ndiye Mwana wa Mungu na Mwokozi wa ulimwengu (Yoh. 20:31;
1 Yoh. 4:14). Basi, Wapentekoste wanaamini kwamba tumaini pekee la mwanadamu la
wokovu ni kupitia damu iliyomwagika msalabani ya Yesu (Mdo. 4:12; Kol. 1:20).
Kila mchungaji wa kweli wa Kipentekoste atahubiri mara kwa mara juu ya msalaba
wa Kristo, akiwaita watu “kutubu na kuamini habari njema!” (Mk. 1:15).


Yesu Anaponya


Nguzo ya pili ya Injili Kamili ni ukweli kwamba
Yesu anaponya. Wapentekoste wanaamini kwamba ahadi ya uponyaji wa kiungu iko ndani
kabisa mwa injili. Wanaamini kwamba wokovu kutoka dhambini na ukombozi kutoka magonjwa
umetolewa katika Upatanisho. Kwa hiyo, uponyaji ni fursa ya waamini wote (Isa.
53:4-5; Mt. 8:16-17). Kwa sababu hii, wanatangaza kwa ujasiri, “Yesu Kristo ni
yeye yule jana na leo na hata milele” (Ebr. 13:8). Kama vile alivyookoa na
kuponya watu katika Biblia, anaokoa na kuponya watu hata leo.


Yesu Anabatiza kwa Roho Mtakatifu


Nguzo ya tatu ya Injili Kamili ni ukweli
kwamba Yesu anabatiza waaminio katika Roho Mtakatifu, akiwatia nguvu kama
mashahidi wake kwa waliopotea (Mdo. 1:8). Wapentekoste wanatangaza kwa ujasiri
kwamba waamini wote wana haki na wanapaswa kutafuta kwa bidii kubatizwa katika
Roho Mtakatifu kulingana na amri ya Kristo (mst. 4-5; taz. Lk. 24:49).


Kama tulivyo-ona hapo juu, uzoefu huu ni
tofauti na kuzaliwa upya, na unathibitishwa na ushahidi wa kimwili wa kunena
kwa lugha kama Roho wa Mungu awezeshavyo kutamka (Mdo. 2:4). Kila mchungaji wa
Kipentekoste anapaswa kuhubiri mara kwa mara juu ya ubatizo wa Roho Mtakatifu.
Na aombe na watu wake ili wajazwe.[37]



Yesu Anakuja Tena


Nguzo ya nne ya Injili Kamili ni ukweli kwamba
Yesu anakuja tena. Yesu aliahidi kwamba angerudi kutoka mbinguni kuchukua watu
wake ili wawe pamoja naye (Yoh. 14:3). Wakati wa kuja kwake, wafu katika Kristo
watafufuliwa kwanza. Kisha, wale ambao bado wako hai watanyakuliwa pamoja nao
ili kumlaki Bwana (1 The. 4:16-17; 1 Kor. 15:51-52). Hili ndilo tumaini lenye
baraka la Kanisa (Tito 2:13).


Wale wanaomjua Kristo kama Mwokozi wao, na
wanaishi maisha ya utii na uaminifu, wanapokea ujumbe wa kuja kwa Kristo kwa
furaha. Lakini, wale wanaomkataa Kristo, wanapokea kwa hofu. Mchungaji wa
Kipentekoste lazima atangaze ujumbe wa kuja kwa Kristo kwa watu wote kwa
ujasiri, akiwataka kuachana na dhambi zote na mambo ya kidunia na kufuata
maisha ya utakatifu. Kujua kwamba Kristo anakuja karibuni kunawatia moyo
Wakristo wa Kipentekoste kufanya kazi ili kuona watu waliopotea wakija kwa
Kristo.


HUDUMA YA PENTEKOSTE


Mchungaji wa Kipentekoste mwenye hekima
anaelewa kwamba maisha na huduma ya Kipentekoste ni asili ya kushikilia kweli
ya Kipentekoste. Anaelewa kwamba imani ya watu haipaswi kamwe “kutegemea hekima
ya kibinadamu, bali uweza wa Mungu” (1 Kor. 2:4-5). Imani sahihi inapaswa
kusababisha uzoefu sahihi, na imani sahihi na uzoefu unapaswa kusababisha utendaji
sahihi. Hebu tuangalie mifano mitano ya maisha na huduma ya Kipentekoste vyenye
kutokana na kuambatana na ukweli wa Kipentekoste:


Kuishi Maisha ya Kujaa Roho


Maisha ya kujaa Roho ni matokeo ya mtu kukubali
na kupokea ukweli wa Kipentekoste. Unapohubiri na kuomba pamoja na watu wako
ili wajazwe na Roho, Roho wa Mungu ataanza kufanya kazi kwa nguvu maishani
mwao. Ataanza kuwafinyanga ili wawe watenda kazi wafaao kwa ajili ya Kristo. Basi,
tumia vyema hali hii kuwaongoza watu waishi maisha ya kujazwa na Roho.[38]


Maombi Yanayoongozwa na Roho


Kuhubiri na kufundisha ukweli wa Kipentekoste
kutoka kwenye mimbari kutapelekea maombi yanayoongozwa na Roho katika kanisa.
Unapowaongoza washirika wako katika maisha yaliyojazwa na Roho, na kuwafundisha
jinsi ya kuomba katika Roho, tabia zao za maombi zitabadilika. Wataanza kuomba
maombi yenye nguvu, yanayoongozwa na Roho. Paulo alizungumza kuhusu maombi aina
hiyo katika Warumi 8:26-27 (fananisha na 1 Kor. 14:14-15; Efe. 6:18).[39]


Shahidi Mwenye Nguvu


Yesu aliahidi, “Mtapokea nguvu, akiisha
kuwajilia juu yenu Roho Mtakatifu; nanyi mtakuwa mashahidi wangu” (Mdo. 1:8).
Watu wanapojazwa na Roho na kuelekezwa kwenye mavuno, wataanza kushuhudia kwa
bidii na nguvu zaidi kuliko hapo awali. Hapa tena ni vizuri utumie hilo vizuri
zaidi kwa kuwaongoza watu katika kushuhudia, kupanda makanisa, na shughuli
nyingine za uinjilisti.


Karama za Kiroho


Mafundisho kuhusu uaminifu kwa ukweli wa
Kipentekoste katika kanisa pia yatahimiza udhihirisho wa karama za kiroho. Kama
mchungaji wa Kipentekoste, unapaswa kuhimiza mazoezi haya katika kanisa kwa
kufundisha juu ya hilo somo.[40]
Tena, unapaswa kuruhusu muda wa udhihirisho wa karama katika huduma za kanisa.
Unaweza kukuza zaidi utendaji wa karama za kiroho kwa kumruhusu Roho kufanya
kazi ndani yako na kupitia kwako. Utendaji kazi wa karama za kiroho katika
kanisa utasababisha watu wengi zaidi kuokolewa, kuponywa, na kujazwa na Roho.


Maono ya Umisheni


Hatimaye, unapofundisha ukweli wa Kipentekoste
kwa uaminifu kwa watu wako, maono ya umisheni yataundwa katika kanisa. Washirika
wa kanisa wanapojazwa na Roho na kufundishwa kuhusu wajibu wao wa kufanya
wanafunzi wa mataifa yote, mioyo yao itachomwa na shauku ya wokovu kwa watu
kila mahali. Ni lazima basi uendeleze maono hayo kwa kutengeneza mpango thabiti
wa umisheni kanisani.


____________________


Kanisa la
Kipentekoste leo linatazama kanisa katika kitabu cha Matendo kama kielelezo
chake cha huduma na utendaji uliotiwa mafuta na Roho. Linaongozwa na msukumo
mkuu wa umishenari wa Kanisa la kwanza na kuchota kutoka humo mkakati wenye
nguvu wa kuwafikia waliopotea kwa injili. Katika siku hizi za mwisho kabla ya
kurudi kwa Yesu, wachungaji wa Kipentekoste lazima wawe Wapentekoste kweli
katika imani, uzoefu, na utendaji. Na lazima wafundishe watu wao kuwa sawa.

Hukuza Utendaji na Uzoefu wa Kipentekoste

chungaji mmoja wa
Kipentekoste mwenye hekima aliwahi kusema, “Ni jambo moja kuwa mhubiri wa
Kipentekoste; ni jambo lingine kabisa kuwa mhubiri wa Pentekoste.” Jambo muhimu
ambalo mchungaji alikuwa akitoa ni kwamba mhubiri anaweza kuwa Mpentekoste kwa
jina bila kuwa Mpentekoste kimatendo. Mchungaji anaweza kujitambulisha kwa
dhati na dhehebu la Kipentekoste wakati huo huo akipuuza uzoefu na utendaji wa
Kipentekoste. Hata hivyo, mchungaji wa kweli wa Kipentekoste ataendeleza kwa
uaminifu uzoefu na utendaji wa Kipentekoste katika kanisa analoongoza.


Katika sura iliyopita, tulichunguza wajibu wa
mchungaji wa Kipentekoste kushikilia ukweli wa Kipentekoste. Katika sura hii,
tutajadili wajibu wake wa kukuza uzoefu na utendaji wa Kipentekoste.


HUENDELEZA UZOEFU WA PENTEKOSTE


Wapentekoste ulimwenguni pote wanashikilia
kwamba, ingawa kumwamini Mungu ni muhimu, hii pekee haitoshi. Mara nyingi wao
huelekeza kwenye maneno ya Yakobo: “Wewe unaamini kwamba kuna Mungu mmoja. Vizuri!
Hata pepo huamini hivyo na kutetemeka” (Yakobo 2:19).


Wapentekoste wanafundisha kwamba, zaidi tu ya
imani katika Mungu, ni lazima mtu afurahie uhusiano Naye wa kibinafsi. Uhusiano
huo unaanzishwa na kudumishwa kupitia uzoefu wa kibinafsi na Mungu. Matatu
katika hayo matukio muhimu ni kuzaliwa upya, ubatizo wa Roho, na ushirika wa
kila siku na Kristo. Hebu tuangalie kwa karibu zaidi kila moja ya matukio haya
matatu na jinsi wewe, kama mchungaji wa Kipentekoste, unavyopaswa kukuza uzoefu
huu katika kanisa ambalo Kristo amekuweka kuliongoza.


Kuzaliwa Upya


Kwanza, ni lazima ukazie hitaji la kuzaliwa
mara ya pili katika kuhubiri na kufundisha kwako. Lazima utake kwamba kila
mshirika wa kanisa awe amezaliwa kweli kutoka juu. Na lazima uhakikishe kwamba
kila mtu anayehudhuria kanisa lako anapata changamoto kuhusu kumpokea Kristo
kama Mwokozi. Hivi ndivyo Yesu alivyofanya na Nikodemo. Alimpa changamoto hiyo kiongozi
wa kidini, kwamba, “Lazima uzaliwe mara ya pili” (Yoh. 3:7). Maneno haya ya
Yesu yanapaswa kuwa midomoni mwako mara kwa mara unapofundisha na kuhubiri.


Kuzaliwa mara ya pili ni “kuzaliwa na Mungu” (Yoh.
1:13; taz. 3:5, 8). Mtu huzaliwa na Mungu anapokuja kwa Kristo kwa unyenyekevu,
kumkiri Yeye kama Bwana na Mwokozi, kutubu dhambi zake, na kuweka tumaini lake
lote Kwake kwa ajili ya msamaha na utakaso. Wakati huo, uongofu wa kiroho
unaobadilisha maisha hutokea. Kristo anaingia katika maisha, na Roho Mtakatifu
anawabadilisha kutoka ndani kwenda nje. Paulo aliandika hivi: “Hata imekuwa,
mtu akiwa ndani ya Kristo amekuwa kiumbe kipya; ya kale yamepita tazama! Yamekuwa
mapya” (2 Kor. 5:17, maelezo ya pembeni).


Ubatizo wa Roho


Pamoja na kuwaongoza watu katika kuzaliwa
upya, kama mchungaji mwaminifu wa Kipentekoste lazima uwape changamoto wale
wote wanaompokea Kristo kama Mwokozi, wabatizwe upesi katika Roho Mtakatifu. Hii
ilikuwa ni kawaida katika Kanisa la kwanza. Mitume wa Yerusalemu waliposikia
kwamba watu wanaokolewa huko Samaria, wakawatuma Petro na Yohana mara moja
kuomba pamoja nao ili wampokee Roho Mtakatifu (Mdo. 8:14-17). Miaka mingi
baadaye, Paulo alipofika Efeso, swali la kwanza alilouliza wanafunzi huko
lilikuwa hili: “Je, mlipokea Roho Mtakatifu mlipoamini?” (Mdo. 19:2). Mtume
alipogundua kwamba hawakumpokea Roho Mtakatifu, mara moja aliweka mikono juu
yao, na “Roho Mtakatifu akaja juu yao, wakaanza kunena kwa lugha na kutabiri” (mst.
6).


Kama mchungaji wa Kipentekoste, lazima ufuate
mfano wa mitume na ufanye bidii kuhakikisha kwamba kila Mkristo mpya anabatizwa
mara moja katika Roho Mtakatifu. Lazima uhakikishe zaidi kwamba kila mtu
anayempokea Roho ana ufahamu wazi wa kwa nini Mungu huwabatiza waumini katika
Roho Mtakatifu. Anawapa Roho wake ili kuwatia nguvu kama mashahidi wa Kristo (Mdo.
1:8). Kwa hiyo utataka kuwapa changamoto waamini wapya waliobatizwa kwa Roho
kushirikisha habari za Kristo kwa ujasiri na familia zao na marafiki.


Ili kukuza kanisa la kitume kwa kweli lililowezeshwa
na Roho, utahitaji kuhubiri na kufundisha mara kwa mara juu ya hitaji la kila
mwamini kubatizwa katika Roho Mtakatifu. Mafundisho yako juu ya ubatizo wa Roho
yanapaswa kujibu kwa uwazi maswali matatu: (1) Ubatizo katika Roho Mtakatifu ni
nini? (2) Kwa nini kila mwamini lazima abatizwe katika Roho Mtakatifu? na (3)
Mtu anawezaje kumpokea Roho Mtakatifu?[41]


Zaidi ya hayo, utahitaji kuwapa washirika
kanisani nafasi za mara kwa mara za kujazwa au kujazwa tena na Roho Mtakatifu.
Hii ina maana kwamba utahitaji kutengeneza nafasi katika ibada za kanisa kwa washirika
kumtafuta Mungu na kumwomba Roho Mtakatifu (rej. Lk. 11:13). Kwa kuongezea,
utahitaji kukuza kwa uangalifu mazingira katika ibada za kanisa ambapo watu
wanaweza kumpokea Roho kwa urahisi. Hali kama hiyo itaingiza uwepo dhahiri wa
Mungu na hali ya imani yenye matarajio katika mioyo ya watu wa Mungu.[42]


Ushirika na Mungu Kila Siku


Hatimaye, lazima uhakikishe kwamba washirika
wa kanisa lako wanaishi katika ushirika wa kila siku na Kristo. Yesu alitaja tendo
hili kama kukaa, au kukaa ndani ya Kristo (Yoh. 15:4-7). Paulo analiita
kutembea “katika Roho” (Gal. 5:25). Kwa hiyo ni lazima uwafundishe watu kwamba
haitoshi tu kuzaliwa mara ya pili, au hata kujazwa na Roho. Wakristo lazima
wajitolee wenyewe kuishi katika ushirika na Kristo usiovunjika kwa njia ya Roho
Mtakatifu (rej. Yoh. 14:16-18, 23; 1 Yoh. 1:3).


·        
Kupitia Neno ni lazima uwafundishe watu wa Mungu kwa
mfano wa maisha yako pia jinsi ya kufanya yafuatayo:


·        
“Kuenenda katika Roho” (Gal. 5:25).


·        
"Kuishi kwa kufuatana na Roho" kwa kutia "nia
zao katika mapenzi ya Roho" (Rum. 8:5-6).


·        
Kumkaribisha Roho wa Mungu atembee nao kama
Mtetezi, Msaidizi na Mfariji (Yoh. 14:16).


·        
“Kuomba katika Roho kila wakati kwa kila namna ya
sala na maombi” (Efe. 6:18; taz. Rum. 8:26; Yuda 20).


·        
Kumtegemea Roho Mtakatifu kuangaza akili zao na
kuchochea mioyo yao wanapotafakari Maandiko (Yoh. 16:13).


·        
Kuzaa na kukuza matunda ya kiroho katika maisha yao
(Gal. 5:22-23).


Ili kutimiza hayo,
utahitaji kuwafundisha watu wa Mungu kwa bidii kile ambacho Maandiko yanasema
kuhusu maisha yanayotiwa nguvu na Roho. Utahitaji pia kuonyesha kwa vitendo hayo
katika maisha yako mwenyewe na huduma.


HUENDELEZA UTENDAJI WA PENTEKOSTE


Pamoja na kuwaongoza watu wa Mungu katika
uzoefu wa Kipentekoste, wewe, kama mchungaji wa Kipentekoste, lazima uwaongoze
kwenye utendaji wa kweli wa Kipentekoste. Ili kufanya hivi, ni lazima uwe
tayari kukuza tabia kumi za msingi za Kipentekoste katika kanisa lako,
zifuatazo:


Mahubiri Yenye Upako


Kwanza, kama mchungaji wa Kipentekoste, lazima
utafute upako wa kutangaza Neno la Mungu. Upako ni uwepo dhahiri wa Mungu ambao
huja kutulia juu ya mfuasi aliyejazwa na Roho, kumwezesha kuhudumu kwa nguvu na
ufanisi zaidi. Katika kutafuta upako, utakuwa unafuata mfano wa Yesu na mitume.
Yesu alisema hivi juu ya mahubiri yake mwenyewe, “Roho wa Bwana yu juu yangu,
kwa maana amenitia mafuta kutangaza habari njema” (Lk. 4:18). Mitume pia
walihubiri katika upako wa Roho Mtakatifu (Mdo. 2:14-18; 4:8; 13:8-12).


Jihakikishie upako wa Roho kwa kumkaribisha aje
juu yako unapohudumu Neno la Mungu. Kisha, atakapokuja, itikia kwa imani na kutangaza
Neno la Mungu kwa ujasiri (Mdo. 4:31). Yesu ameahidi kuthibitisha mahubiri ya
Neno yaliyotiwa mafuta kwa ishara za miujiza (Mk 16:15-18).


Kuombea Wagonjwa


Pili, kama mchungaji wa Kipentekoste, lazima
ujitoe kuwaombea wagonjwa na wanaoteseka, ukimwamini Mungu kwa ajili ya
uponyaji wa kimungu. Yesu aliwatuma wanafunzi wake kumi na wawili na kuwapa amri
hii: “Pozeni wagonjwa, fufueni wafu, takaseni wenye ukoma, toeni pepo. Mmepokea
bure; toeni bure” (Mt. 10:8). Yakobo aliwaagiza viongozi wa kanisa hivi, “Je,
kuna yeyote kati yenu aliye mgonjwa? Na awaite wazee wa kanisa wamwombee na kumpaka
mafuta kwa jina la Bwana. Na kuomba kwa imani kutamponya mgonjwa; Bwana atamwinua”
(Yakobo 5:14-15).[43]


Kushiriki Katika Umisheni


Tatu, kama mchungaji wa kweli wa Kipentekoste,
lazima uhakikishe kwamba utume unabakia kuwa kwenye nafasi ya juu katika mipango
ya kanisa lako. Shauku katika ushiriki wa utume ndio kiini kikuu cha kuwa
Mpentekoste kweli. Yesu alijiunga na utume wa Pentekoste alipowaambia wanafunzi
wake, “Mtapokea nguvu, akiisha kuwajilia juu yenu Roho Mtakatifu; nanyi mtakuwa
mashahidi wangu katika Yerusalemu, na katika Uyahudi wote, na Samaria, na hata
mwisho wa nchi” (Mdo. 1:8). Kanisa haliwezi kujiita kuwa la Kipentekoste kwa uhalali
na wakati huo huo likiepuka kufanya umisheni. Kwa hiyo, wewe kama mchungaji wa
Kipentekoste unawajibika kuanzisha mpango hai wa umisheni kanisani.


Ili kufanya hivyo, utahitaji kuhubiri na
kufundisha mara kwa mara juu ya utume wa Mungu. Utume wa Mungu ni mpango wake
wa kukomboa na kuwaita kwake watu kutoka kila lugha, kabila, na taifa duniani
kabla ya kurudi kwa Yesu (rej. Mt. 24:14; Uf. 5:9). Lazima uhakikishe kwamba
kila mshiriki wa kanisa anaelewa wajibu wake wa kushiriki katika kutimiza utume
wa Mungu.


Utahitaji pia kuandaa fursa kwa washirika wa
kanisa kujihusisha kibinafsi katika umisheni. Unaweza kufanya hivi kwa
kuwaongoza kwenda safari fupi fupi za umisheni, mikutano ya hadhara, uinjilisti
mitaani, na huduma zingine zinazofanana na hizo. Zaidi ya hayo, utataka kupanga
matukio ya mara kwa mara ya kuhamasisha umisheni ambapo washiriki wanahimizwa
kutoa ahadi zao za kifedha ili kuunga mkono mpango wa umisheni wa kanisa. Kila
kanisa la Kipentekoste linapaswa kuwa na wamishenari linalowaunga mkono
kihuduma na kuwategemeza kwa fedha na maombi yao.[44]


Wito wa Mungu


Nne, kama mchungaji wa Kipentekoste, lazima utilie
mkazo wito wa Mungu katika huduma. Wito wa Mungu ni kuwachagua na kuwaita watu
kwake na kwa makusudi yake. Yesu, ambaye mwenyewe alitumwa na Mungu, sasa
anawaita na kuwatuma wengine kwenda kwenye mavuno (Mt. 4:19; Yoh. 20:21).
Aliwaambia wanafunzi wake, “Si ninyi mlionichagua mimi, bali ni mimi
niliyewachagua ninyi na kuwaweka ili mwende mkazae matunda” (Yoh. 15:16).


Kama kanisa la Kipentekoste litapanuka (kama
Mungu anavyokusudia), lazima wapanda makanisa mapya waongezeke na kusambaa, pamoja
na wachungaji, wamishenari, wainjilisti, na wahudumu wengine wa injili wa
kudumu. Hawa lazima watoke katika makanisa yetu ya Kipentekoste. Basi ni lazima
uwatie moyo watu wako kusikiliza wito wa Mungu. Na anapozungumza nao kama alivyofanya
kwa nabii wa kale, wanapaswa kujibu, “Mimi hapa. Nitume mimi!” (Isa. 6:8).[45]


Vita vya Kiroho


Tano, kama mchungaji wa Kipentekoste barani
Afrika, lazima uwe tayari kushiriki katika vita vya kiroho. Ni lazima wakati
wote uwe tayari kukabiliana na kuzishinda nguvu za pepo zinapojidhihirisha. Ndivyo
Yesu na mitume walivyofanya (Mk 1:21-28; Mdo 16:16-18). Lazima uwaandae
washirika wako kufanya vivyo hivyo.[46]


Ibada Zenye Uhai


Sita, lazima uhakikishe kwamba kanisa lako
linafanya ibada iliyochangamka, yenye uvuvio wa Roho. Ibada kama hiyo ni alama ya
Kipentekoste. Wapentekoste wanajulikana kwa ibada zao zilizo huru na za wazi.
Huduma zao ni pamoja na kuimba kwa mwamko, kupiga makofi, kucheza, na kuinua
mikono. Hata hivyo, haitoshi kwamba ibada ya kanisa lako iwe yenye msisimko. Ni
lazima iwe na upako. Na lazima iwe ya kweli. Yesu aliwaambia wanafunzi wake
kwamba, “Mungu ni roho, nao wamwabuduo imewapasa kumwabudu katika Roho na kweli”
(Yoh. 4:24). Paulo aliongeza, “Palipo na Roho wa Bwana, hapo ndipo penye uhuru”
(2 Kor. 3:17).


Wakati wa ibada, unapaswa kuhimiza kila anayeabudu
kuelekeza mawazo yake kwa Mungu na ukuu Wake. Na unapaswa kuwafundisha watu wa
Mungu kufungua mioyo yao kwa mtembeo wa Roho wa Mungu.[47] 


Ushuhuda Binafsi


Saba, unapaswa kuwahimiza washirika wa kanisa
lako kuwashirikisha wengine ushuhuda wao. Watu wa Mungu wanapaswa kuwa tayari
kila wakati kusimulia habari ya kile Mungu alichofanya katika maisha yao ambacho
Mungu amefanya maishani mwao (1 Pet. 3:15). Biblia inashauri hivi: “Waliokombolewa
na BWANA wasimulie habari zao” (Zab. 107:2).


Ushuhuda ndio kiini cha maana ya kuwa shahidi
wa Kristo. Ni njia rahisi lakini yenye nguvu kwa waamini kushirikisha injili kwa
waliopotea. Kwa hiyo himiza zoezi hilo miongoni mwa washirika wa kanisa. Pia ni
vizuri utoe nafasi katika ibada kanisani kwa watu wa Mungu kutoa shuhuda jinsi
Roho anavyofanya kazi katika maisha yao.


Karama za Kiroho


Nane, kama mchungaji wa Kipentekoste, ni lazima
utilie mkazo utendaji wa Roho katika ibada za kanisa, unaodhihirisha karama za
kiroho. Hii ilikuwa kawaida katika Kanisa la kwanza, na inapaswa kuwa desturi
ya kila kanisa la Kipentekoste leo (kama katika Mdo. 11:28-30; 13:1-2;
21:10-14). Katika 1Wakorintho 12:8-10, Paulo anazungumza kuhusu karama tisa za
kiroho:


“Mtu mmoja kwa Roho hupewa ujumbe wa hekima,
na mwingine ujumbe wa maarifa katika Roho yeye yule, na mwingine imani katika
Roho huyohuyo, na mwingine karama za kuponya katika Roho huyo mmoja, na
mwingine miujiza. na mwingine unabii, na mwingine kupambanua roho, na mwingine
kunena kwa lugha, na mwingine tafsiri za lugha. Hayo yote ni kazi ya Roho huyo
huyo mmoja, naye humgawia kila mtu kama apendavyo yeye mwenyewe.”[48]


Unapowafundisha watu kuhudumu katika karama
hizi, kanisa litajengwa, Mungu atatukuzwa, na ufalme wake utakuzwa.


Lakini ni vizuri ujue kwamba udhihirisho wa
karama za kiroho hauji tu. Lazima kuwe na shauku ya karama, na udhihirisho wake
utiwe moyo (1 Kor. 12:31; 14:1). Basi tamani udhihirisho wa karama za kiroho
katika maisha yako mwenyewe, na uhimize udhihirisho wake katika maisha ya
wengine. Unaweza kufanya hivyo kwa kufundisha na kuhubiri juu ya somo hilo.
Unapaswa pia kuwa mfano wa matumizi sahihi ya zawadi hizo. Unaweza pia kuhimiza
udhihirisho wa karama za kiroho kwa kutoa nafasi katika ibada za kanisa (14:26)
na kwa kulinda dhidi ya matumizi mabaya (14:39-40).[49] 


Kufanya Maombezi


Tisa, lazima uliongoze kanisa lako katika kufanya
maombezi ya kujitoa. Kama kanisa la kitabu cha Matendo, kanisa la Kipentekoste
katika Afrika leo lazima lijitoe kwa maombi (Mdo. 1:14; 4:23-32; 12:5; 13:2).
Kama vile Yesu alivyowafundisha wanafunzi wake jinsi ya kuomba, lazima
uwafundishe watu wako vivyo hivyo (Lk. 11:1-13). Unaweza kufanya hivi kwa
kuhubiri na kufundisha mara kwa mara juu ya maombi, na kwa kuonyesha kwa
uaminifu maisha ya maombi mbele ya kanisa. Watu wanapomtazama mchungaji wao
akiomba, wao pia watatiwa moyo kuomba (Lk. 11:1; Kut. 33:10).[50]


Maisha Matakatifu


Mwisho: Wewe kama mchungaji mwaminifu wa
Kipentekoste, tamani washirika wa kanisa waishi maisha matakatifu, ya
kumheshimu Mungu (1 Yoh. 2:6). Kuishi maisha matakatifu ni agizo la Maandiko na
ni desturi ya waamini wa kweli wa Kipentekoste duniani kote (1 Pet. 1:16). Kama
vile jina Mkristo linavyodokeza, wafuasi wa Kristo wanapaswa kujitahidi kuwa
kama Yeye. Ni lazima wawe watakatifu kwa sababu Mungu wanayemwakilisha ni
mtakatifu. Paulo aliwahimiza Wakristo wa Filipi kuwa “wasio na lawama na safi,
watoto wa Mungu wasio na hatia katika kizazi kilichopotoka na chenye ukaidi”
(Flp. 2:15).


Kwa hiyo ni lazima uwaonyeshe watu wako jinsi
ya kuishi maisha kama ya Kristo. Ili kufanya hivyo, utahitaji kufundisha na
kuhubiri mara kwa mara juu ya takwa la Wakristo kuishi maisha matakatifu na
safi. Lazima uwaonyeshe watu mfano jinsi maisha kama hayo yalivyo. Paulo
aliwakumbusha waamini wa Filipi kwamba, “Ninyi ni mashahidi, na Mungu pia,
jinsi tulivyokuwa watakatifu, wenye haki na wasio na lawama miongoni mwenu
mlioamini” (1 The. 2:10). Alizidi kuwahimiza waamini, “Fuateni mfano wangu,
kama mimi ninavyoufuata mfano wa Kristo” (1 Kor. 11:1). Ni lazima uweze kusema
maneno hayo hayo kwa washirika wa kanisa lako.


____________________


Upentekoste wa kweli
hauwezi kamwe kupunguzwa na kuwa orodha ya imani na taratibu za kidini, bila
kujali jinsi imani hizo zinavyoweza kuwa halisi. Kwa asili yake, Upentekoste ni
njia ya maisha inayotaka kujiunganisha na uzoefu na desturi za waamini wa karne
ya kwanza kama ilivyoelezwa katika kitabu cha Matendo ya Mitume na maandiko ya
mitume. Kwa hiyo kila mchungaji wa Kipentekoste lazima awe na lengo la
kuliongoza kanisa lake katika uzoefu na utendaji halisi wa Kipentekoste.

eila McKinney alikuwa
mishenari wa kwanza wa Kipentekoste kwa watoto katika Afrika. Alijazwa na Roho
katika siku za mwanzo za Umwagiko wa Roho wa Mtaa wa Azusa huko Los Angeles,
California, Marekani, kati ya 1906 hadi 1908. Shauku ya umisheni ilijaa na
kuambatana na uamsho huo, na Leila pamoja na shangazi yake Julia Hutchins na
wengine, walichochewa kwenda Afrika kuhubiri injili. Leila aliandika katika
gazeti la The Apostolic Faith lililochapishwa na shirika hilo la umisheni
kwamba, “Niko tayari kumwamini hadi Afrika. Najua Bwana anataka niende huko.
Ninataka kuwashuhudia watu na kuwafundisha watoto kuhusu Bwana aliyebarikiwa,
na kufanya kazi kwa ajili ya Bwana. Niko tayari kuwaacha wapendwa wangu wote
kwa ajili Yake.” Hadithi ya Leila McKinney ni moja tu ya mamilioni ya hadithi
zinazoambatana na uamsho wa Kipentekoste barani Afrika.


Ni muhimu mchungaji Mwafrika wa Kipentekoste
aelewe na kufahamu jinsi ujumbe wa Pentekoste ulivyokuja na kufika katika bara
hili. Mchungaji mmoja Mwafrika alisema hivi wakati fulani, “Ikiwa hatujui
tulikotoka, hatujui sisi ni akina nani, au tunakoelekea. Tunapokuwa hatuelewi
maisha yetu ya zamani, sisi ni kama mashua bila tanga. Tunakuwa na hatari ya
kupeperuka bila malengo, bila mwelekeo au kusudi wazi. Lakini, tunapojua tulikotoka
na kwa nini tuko hapa, tunaweza kusonga mbele kwa ujasiri katika siku zijazo.”


Sura hii itajibu maswali kadhaa muhimu kuhusu
mwanzo wa Upentekoste barani Afrika, kama: Nini chimbuko la vuguvugu la Upentekoste
wa kisasa? Upentekoste ulikuja Afrika lini na kwa jinsi gani? Pentekoste
ilieneaje katika bara zima? Je, kanisa la Kipentekoste barani Afrika linakabili
changamoto gani leo? Ni nini mustakabali wa Upentekoste katika Afrika?


MWANZO WA HARAKATI


Mwishoni mwa Desemba 1900, katika shule ndogo
ya Biblia huko Topeka, Jimbo la Kansas, Marekani, Charles Fox Parham aliwapa
wanafunzi wake kazi ya kufanya utafiti. Aliwaambia wachunguze Maandiko ili
kugundua “ushahidi wa Biblia” wa ubatizo katika Roho Mtakatifu. Baada ya muda
wa kusoma kwa kina, wanafunzi waliwasilisha matokeo yao kwa Parham. Walikuwa
wamehitimisha kwamba ushahidi wa kibiblia wa ubatizo wa Roho ulikuwa kunena kwa
lugha kama Roho anavyowezesha mtu kutamka.


Kisha walianza mkutano wa maombi ambao
uliendelea kwa siku kadhaa. Mara baada ya saa sita usiku mnamo Januari 1, 1901,
Roho Mtakatifu alikuja kwa nguvu juu ya mwanamke aliyeitwa Agnes Ozman.
Kimuujiza, alianza kunena kwa lugha kama Roho alivyomwezesha kutamka. Baada ya
siku chache, wengine wengi, pamoja na Parham, walibatizwa katika Roho
Mtakatifu, ikithibitishwa na kunena kwa lugha. Kama matokeo ya kujazwa na Roho,
Parham na wanafunzi wake walianza kuhubiri injili kwa nguvu nyingi na mamlaka,
sawa na waamini katika kitabu cha Matendo. Mioyo yao ilishikwa na shauku kubwa
ya umishenari. Parham aliamini kwamba Mungu alikuwa akimwaga Roho Wake ili kuliwezesha
kanisa kufikishia mataifa habari njema za Kristo kabla ya kurudi Kwake karibuni.


Mnamo mwaka wa 1905, Parham alihamisha shule
yake hadi Houston, Jimbo la Texas, Marekani, ambako aliendelea kufundisha
kuhusu ubatizo katika Roho Mtakatifu. Muda si mrefu baadaye, Lucy Farrow
alijiunga na harakati. Kisha alimtambulisha Parham kwa William J. Seymour,
mhubiri mwenye asili ya Kiafrika aliyekuwa anahubiri kuhusu utakatifu. Seymour
alisikiliza Parham akifundisha, na yeye pia aliukubali ujumbe wa Kipentekoste.


Muda mfupi baadaye, Seymour alipokea mwaliko
kutoka kwa kanisa dogo la dhehebu la Holiness huko Los Angeles, California, akawe
mchungaji wao. Seymour alikubali mwaliko huo na akasafiri hadi Los Angeles.
Katika mahubiri yake ya kwanza hapo kanisani, alihubiri ujumbe juu ya ubatizo
katika Roho Mtakatifu na ushahidi wa kunena kwa lugha. Aliyekuwa mchungaji wa
hilo kanisa, Julia Hutchins, aliukataa ujumbe huo na kumfungia Seymour asihubiri
katika hicho kituo chake.


Seymour akaanza kuhubiri ujumbe wa Kipentekoste
katika nyumba za baadhi ya washirika wa kanisa. Alipokuwa akihubiri na watu walipokuwa
wakiomba, wengi walijazwa na Roho Mtakatifu. Umati wa watu ukawa mkubwa sana kiasi
kwamba walilazimika kununua jengo kubwa la zamani la kanisa kwenye Barabara ya
Azusa. Mungu aliendelea kumwaga Roho Wake, na kwa muda wa miaka mitatu, kuanzia
1906 hadi 1908, maelfu walikuja kutoka duniani kote na kujazwa na Roho
Mtakatifu. Walirudi makwao wakiwa na ujumbe kwamba Pentekoste imekuja.


Wamishenari wa Kipentekoste walitoka Mtaa wa
Azusa hadi mataifa zaidi ya 25 katika miaka miwili, ikiwa ni pamoja na Uchina,
India, Japan, Misri, Liberia, Angola, na Afrika Kusini. Uamsho mkuu wa Mtaa wa
Azusa ulihusika sana kueneza Pentekoste duniani kote kuliko kingine chochote.
Leo, kiasi cha madhehebu 26 tofauti ya Kipentekoste yanaweza kufuatilia mwanzo
wake hapo Azusa Street, ikiwa ni pamoja na Assemblies of God.[51]


Katika miaka hiyohiyo, Mungu alikuwa
akimmiminia Roho wake mahali pengine ulimwenguni. Vituo vingine vilivyopokea
umwagiko wa Pentekoste siku za mwanzoni vilikuwa Wales (1904), India (1905),
Uingereza (1907), Korea (1907), Chile (1909), na kwingineko. Mungu alikuwa
anatimiza ahadi aliyoitoa kwa nabii Yoeli: “Katika siku za mwisho, ...
nitamimina Roho yangu juu ya wote wenye mwili” (Mdo. 2:17; taz. Yoe. 2:28).


PENTEKOSTE YAWASILI AFRIKA


Hebu sasa tuangalie jinsi ujumbe wa Pentekoste
ulivyokuja Afrika na jinsi ulivyoenea katika bara zima.


Pentekoste Inakuja Afrika


Wamishenari wa kwanza wa Kipentekoste waliotoka
Marekani hadi Afrika walitokea kituo cha Azusa na kuja moja kwa moja. Walifika
Liberia mwaka wa 1907. Kundi lao lilikuwa pamoja na Lucy Farrow, JW na Julia
Hutchins, mpwa wao, Leila McKinney, na baadaye mwaka huo, Edward McCauley.
Jumla ya wanaume, wanawake na watoto wao wapatao kumi na wawili walitoka Azusa
hadi Liberia mwaka huo katika vikundi viwili. Katika muda wa majuma machache,
saba kati yao walikufa kwa malaria au homa ya kuhara. Hata hivyo, watu wengi wa
Liberia walimjia Bwana Yesu na kubatizwa katika Roho Mtakatifu. Kanisa la kudumu
la kwanza la Kipentekoste barani Afrika lilipandwa mjini Monrovia mwaka wa
1907. Vile vile, wamishenari kutoka Azusa walisafiri hadi Afrika Kusini na
Angola.


Mungu pia alitumia wenyeji Waafrika kueneza
ujumbe wa Kipentekoste. Hadithi mbili za kusisimua ni za Elias Letwaba wa
Afrika Kusini na William Wadé Harris wa Liberia. Wapendwa hawa walisaidia
kuanzisha harakati ambazo ziligusa mataifa kadhaa ya Afrika Kusini na Magharibi
mwa Afrika, na kusababisha mamia ya maelfu kuja kwa Kristo.


Elias Letwaba (1870-1959) ameitwa mhubiri wa
Kipentekoste mwenye ushawishi mkubwa zaidi katika historia ya Afrika Kusini.
Mnamo mwaka wa 1870, Elias alipokuwa angali tumboni, mama yake alipokea maono
kutoka kwa Mungu. Roho alimwambia kwamba siku moja Mungu atamtumia mwanawe kama
chombo chake kuanzisha makanisa mengi. Hivyo, Letwaba alikua akiwa na njaa
kubwa ya kumjua Mungu na kutumiwa naye.


Mnamo 1908, alikutana na John G. Lake, mishenari
wa Kimarekani, ambaye kabla ya kwenda Afrika Kusini, alikuwa amepokea Roho Mtakatifu
katika huduma ya Charles Parham. Lake pia alikuwa amehudhuria Uamsho wa Mtaa wa
Azusa huko Los Angeles. Letwaba na Lake walisafiri pamoja katika huduma hadi
1913, wakati Lake aliporudi Marekani.


Kama Mungu alivyomfunulia mama yake, Letwaba
akawa mhubiri na mwalimu wa Kipentekoste mwenye nguvu, akiwaongoza wengi katika
wokovu na ubatizo wa Roho Mtakatifu. Aliona maelfu wakiponywa na maelfu wengine
kuokolewa katika huduma yake huko Afrika Kusini na Rhodesia (Zimbabwe). Letwaba
alishirikiana na Apostolic Faith Mission nchini Afrika Kusini. Alianzisha Shule
ya Biblia ya Patmo, seminari ya kwanza ya Afrika Kusini iliyoendeshwa na watu
weusi. Letwaba alihubiri bila kuchoka hadi kifo chake mwaka 1959.


William Wadé Harris (1860-1929) alitumiwa na
Mungu kueneza injili kote Afrika Magharibi. Ameitwa “mwinjilisti mwenye
mafanikio zaidi barani Afrika.” Wakati wa miaka yake ya utu uzima,
alishirikiana na makanisa ya Methodist na Episcopal nchini Liberia. Aliishi
Monrovia wakati wamishenari wa Mtaa wa Azusa wakiwa huko. Wengine wanaamini
kwamba wamishenari hao Wamarekani Weusi walikuwa chanzo cha theolojia ya
Kipentekoste ya Harris.


Harris alishuhudia kwamba malaika Gabrieli
alimtokea katika maono akimwambia kwamba wengi watakuja kwa Kristo kupitia
huduma yake ya kinabii. Kufuatia maono hayo, Harris alisafiri kila mahali
katika nchi za Liberia, Côte d'Ivoire, Ghana, na Sierra Leone, akiwaambia watu
waache dhambi zao na kumgeukia Kristo. Alihudumu katika nguvu za Roho, akitoa
pepo, akiponya wagonjwa, na kunena kwa lugha. Alisisitiza zaidi kwamba watu
waache uchawi wao, wamwamini Yesu, na wasubiri Wazungu waje na Biblia zao ili
kuwafundisha Neno la Mungu. Inakadiriwa kuwa zaidi ya watu laki moja walipata
wokovu kupitia huduma yake.


Letwaba na Harris ni mifano miwili tu ya
maelfu ya wachungaji, wainjilisti, walimu na wamishenari Waafrika ambao
wamehubiri Injili Kamili katika Afrika, wakitangaza kwamba Yesu anaokoa,
anaponya, anabatiza katika Roho Mtakatifu, na atarudi hivi karibuni.


Pentekoste Yaenea Kote Afrika


Hadithi ya kuenea kwa Pentekoste barani Afrika
kupitia Assemblies of God (AG) ni simulizi la Roho akifanya kazi kupitia kwa
wamishenari kutoka nchi za Magharibi na wahudumu wa Kiafrika ili kupanda kanisa
Afrika. Ingawa AG ni moja tu ya makanisa mengi ya Kipentekoste barani humu,
Mungu ametumia harakati hiyo kwa nguvu kueneza ujumbe wa Kristo. Hebu tutazame
mbili kati ya simulizi hizo nyingi.


Liberia. Mnamo 1908, Jasper Klabioh Toe aliomba hivi, "Ikiwa kuna Mungu
muumbaji, naomba msaada nimpate." Mungu alizungumza na Toe, akimwambia
“tembea hadi baharini.” Wakati huo huo, Roho alikuwa akishughulika na mishenari
wa Marekani, John Moore Perkins. Perkins alikuwa amebatizwa katika Roho
Mtakatifu alipokuwa akihudhuria uamsho wa Kipentekoste huko Toronto, Kanada.
Baadaye, Mungu alimwelekeza kupeleka ujumbe wa Kristo Liberia.


Akiwa anasafiri kando ya pwani ya Liberia,
Perkins alisikia Roho akimwambia aende pwani mahali fulani. Nahodha wa meli
alimuonya, "Hapa si mahali salama." Perkins hata hivyo alisisitiza kwamba
aachwe hapo. Basi, yeye na timu yake walishuka hapo mahali ambapo Roho alikuwa
amemwongoza Toe. Ilikuwa Siku ya Krismasi mwaka wa 1908. Perkins alimshirikisha
Toe injili, ambaye alimpokea Kristo mara moja. Kazi ambayo Toe na Perkins
walianza ilikua mpaka ikawa Liberia Assemblies of God. Leo, hilo kanisa ndilo
kundi kubwa zaidi la Kipentekoste katika hiyo nchi.


Nigeria. Mapema miaka ya 1930, Augustine Ehurieiwe Wogu wa Port-Harcourt,
Nigeria, alipata nakala ya Pentecostal Evangel, gazeti lililochapishwa na
Assemblies of God, Marekani. Wogu alivutiwa na kile alichosoma katika gazeti
hilo kuhusu uponyaji wa kimungu na ubatizo katika Roho Mtakatifu. Alianza
kuwaombea wagonjwa na kuwaongoza watu katika ubatizo wa Roho kwa sababu hiyo.
Kanisa alilokuwa akihudhuria lilipokataa kupokea mafundisho yake ya
Kipentekoste, Wogu na wengine wachache waliondoka na kuanzisha kanisa huru la
Kipentekoste waliloliita Kanisa la Yesu Kristo.


Miaka kadhaa baadaye, mnamo 1939, Wogu
alikutana na wamishenari wa AG ya Marekani huko Port Harcourt. Walikuwa
wamekuja Nigeria kuchunguza uwezekano wa AG kuanza kazi huko. Wogu aliwaomba
watume wamishenari kumsaidia. Shirika lilikubali na kutuma timu iliyoongozwa na
W. Lloyd Shirer kufanya kazi na Wogu. Walikubali kuliita kanisa hilo Assemblies
of God Nigeria. Leo, ndilo kanisa kubwa zaidi la kitaifa la AG barani Afrika
lenye waumini na wafuasi zaidi ya milioni tatu.


Hizi ni hadithi mbili tu kati ya mamia ya
hadithi ambazo zinaweza kusimuliwa. Wanasaidia hata hivyo, kuwasilisha hadithi
ya jinsi Roho wa Mungu alivyoenea kote Afrika kupitia ushirikiano wa Waafrika
na wale ambao Roho aliwatuma Afrika. Hadithi nyingine zingeweza kusimuliwa
jinsi moto wa Pentekoste ulivyowashwa katika mashirika mengine ya makanisa
katika bara zima, kama vile Kanisa la Pentekoste nchini Ghana na Kanisa la Wanaoamini
Injili Kamili nchini Ethiopia.


Africa Assemblies of
God. Wakati ujumbe wa Kipentekoste ulipofika
Liberia mwaka wa 1906, hapakuwa na makanisa ya Kipentekoste au waamini popote
barani Afrika. Hata hivyo, Mungu alikuwa anaanza kumimina Roho wake barani.
Ukuaji wa Assemblies of God ni mfano mzuri wa jinsi ambavyo Mungu amebariki
bara hili. Kufikia mwaka wa 1948, Assemblies of God Afrika ilikuwa imeongezeka
na kufikia waamini 40,000, wakikutana katika makanisa yapatayo 700 katika
mataifa 11 ya Afrika.


Mnamo mwaka wa 1989, AG iliunda Africa
Assemblies of God Alliance (AAGA) au Umoja Wa Makanisa Ya Assemblies Of God
Barani Afrika, uliojumuisha makanisa ya kitaifa kutoka bara zima. Mwaka
uliofuata, AAGA ilizindua mkazo wao wa “Miaka Kumi Ya Mavuno”, kuanzia mwaka wa
1991 hadi 2000. Mkazo huo ulikuwa katika upandaji kanisa unaowezeshwa na Roho
Mtakatifu na umisheni. Katika miaka hiyo kumi kanisa lilikua kutoka wafuasi
milioni 2.1 wanaokutana katika makanisa 11,688 katika nchi 31, hadi wafuasi
milioni 6.3 waliokutana katika makanisa 24,019 katika nchi 39. Kasi
iliyopatikana wakati wa Miaka Kumi Ya Mavuno iliendelea hadi kipindi
kilichofuata. Kufikia mwaka wa 2010, Assemblies of God barani Afrika ilikuwa
imeongezeka hadi wafuasi milioni 16.6 waliokuwa wanakutana katika makanisa
67,827.


Mnamo Januari 2010, AAGA ilizindua mpango wa
pili wa miaka kumi, unaoitwa "Miaka Kumi Ya Pentekoste" (2010-2020).
Kama ilivyokuwa kwa Miaka Kumi Ya Mavuno, mpango huu ulisisitiza upandaji wa
makanisa na umisheni. Lengo la ziada lilikuwa kuona washirika milioni 10 wa
kanisa wakibatizwa katika Roho Mtakatifu na kuhamasishwa kama mashahidi
waliotiwa nguvu na Roho. Kufikia mwisho wa 2019, Assemblies of God barani Afrika
iliongezeka hadi wafuasi milioni 18.7 wanaokutana katika makanisa 87,741 eneo
la Afrika Kusini mwa Jangwa la Sahara na Bonde la Bahari ya Hindi. 


Mnamo Januari 2021, AAGA ilizindua mkazo wa tatu
unaoitwa "Miaka Kumi Ya Uamsho." Katika kipindi hiki, kanisa linaendelea
na mkazo wake juu ya uinjilisti, ubatizo wa Roho, upandaji kanisa, na umisheni.
Kitu cha kipekee katika Miaka Kumi Ya Uamsho ni kwamba Assemblies of God Afrika
inalenga Afrika Kaskazini, kwa lengo la kuanzisha harakati za upandaji makanisa
zinazowezeshwa na Roho katika eneo hili ambalo hapo awali lilikuwa limepuuzwa.


MATOKEO YA PENTEKOSTE


Upentekoste umebadilisha sura ya kanisa la
Kiafrika kwa njia nyingi. Ukuaji wake umekuwa wa kushangaza. Mnamo mwaka wa
2015, kitabu kinachojulikana kama Encyclopedia ya Utafiti ya Oxford kiliripoti
kwamba kulikuwa na Wapentekoste (Wapya) milioni 202 katika Afrika, wakiwa
asilimia 35 (%) ya idadi ya Wakristo katika bara na asilimia 17 (%) ya jumla ya
wakazi wake. Katika viwango tofauti, karibu kila madhehebu ya Kiafrika
yameathiriwa. Makanisa mengi ya kimapokeo yamekubali ishara za nje za
Upentekoste kama vile kuimba kwa furaha, ibada ya kujieleza, na maombi ya bidii
na msisimko. Wengi wamekubali hata baadhi ya mambo ya msingi zaidi ya
Upentekoste kama vile kuzaliwa mara ya pili, kunena kwa lugha, na huduma katika
nguvu na uwezo.


Ukristo wa Kipentekoste pia umegusa utamaduni
mpana wa Afrika. Njia moja ambayo wamefanya hivi ni kupitia jambo
linalojulikana kama "ukombozi na kuinuliwa." Wakati watu wanapo-okoka
na kujitoa kabisa, maisha yao yanabadilishwa, na "wanainuliwa" kutoka
katika dhambi na unyonge wao. Matokeo yake, wanakuwa watu bora na wananchi
wenye tija zaidi. Wanaanza kutendea familia zao kwa upendo na heshima, na hivyo
kutokeza watoto wenye mafanikio zaidi. Zaidi ya hayo, mara nyingi Wakristo
waliojiweka wakfu hufuatia elimu ya juu zaidi, kufanya kazi kwa bidii zaidi,
kupata kazi bora zaidi, na kutafuta kufuata utimilifu wa kifedha. Mara nyingi
hufikiwa na huruma na kuwajali wale wanaotatizika na maisha. Zaidi ya hayo,
baadhi ya Wakristo wa Kipentekoste wanapeleka maadili yao katika uwanja wa
kisiasa na kuleta mabadiliko huko. Vitendo hivi na vingine vingi vinachangia
kuwepo kwa jamii bora. Ingawa si Wakristo wote wa Kipentekoste wanaoishi
kulingana na maadili ya Kristo katika jamii, wale wanaojitahidi kufanya hivyo
wanaleta matokeo chanya.


KUELEKEA SIKU ZIJAZO


Kanisa la Kipentekoste la leo barani Afrika liko
kwenye njia panda. Linapotafakari maisha yake ya zamani, linaweza kujivunia
mafanikio mengi, kama tulivyo-ona katika sura hii. Hata hivyo, jinsi
Upentekoste wa Kiafrika unavyokabili siku zijazo, kuna changamoto nyingi
zinazoukabili. Tatu kati ya changamoto hizo ni tishio la mafundisho potofu,
kudumaa kiroho, na ubinafsi.


Kama itikio, wewe mchungaji wa Kipentekoste
ungefanya vyema kujiuliza maswali matatu ya uchunguzi:


·        
Je, nitaendelea kuwa mwaminifu kwa Maandiko, au
nitaliongoza kanisa langu kwenye mafundisho ya makosa?


·        
Je, nitaliongoza kanisa langu kwenye uamsho halisi
wa Kipentekoste, au nitaliruhusu lizame katika hali ya kudumaa kiroho, likiwa
na “namna ya utauwa huku wakikana nguvu zake”? (2 Tim. 3:5).


·        
Je, nitawaongoza watu wangu kutafuta waliopotea
katika uwezo wa Roho Mtakatifu, au nitawaongoza katika harakati zisizo na
maana, za ubinafsi, za ustawi na baraka za kibinafsi?


 Mustakabali wa kanisa la Kipentekoste barani
Afrika unategemea sana jinsi wewe na maelfu ya wachungaji wengine wa
Kipentekoste mtakavyojibu maswali hayo.


Ikiwa wachungaji wote wa Kipentekoste barani
humu watajitolea kwa moyo wote kuwa waaminifu kwa urithi wao wa Kipentekoste na
kubaki Wapentekoste wa kweli katika mafundisho, uzoefu, na utendaji, wakati
ujao ni mzuri. Lakini, wakiamua kuacha urithi wao na kuwa kama wale walio
karibu nao, mustakabali wa Upentekoste barani Afrika uko hatarini. Kwa hiyo ni
muhimu kwamba wachungaji wa Kipentekoste kote barani Afrika wafuate kwa bidii
mifano ya kiungu ya mababu zao.


Urithi huu wa Kipentekoste ni amana takatifu.
Uamsho wa kweli wa Kipentekoste ndio tumaini kuu la mwisho la ulimwengu. Ikiwa
zawadi ya Pentekoste inatunzwa na kuchochewa kuwa moto, inaweza kulipuka na
kuwa moto mkali, unaoenea kutoka Afrika hadi kwa mataifa ya ulimwengu. Lakini
ikiwa imepuuzwa au kutumiwa vibaya, inaweza kupepesuka na kufa. Kwa hiyo,
wachungaji wa Kipentekoste kote barani Afrika wanapaswa kuzingatia maneno ya
Paulo kwa Timotheo, Mpentekoste mwenzake na mchungaji wa kanisa la Efeso,
yafuatayo: “Nakukumbusha, uichochee karama ya Mungu, iliyo ndani yako uliyoipata
kwa kuwekewa mikono yangu. ” (2 Tim. 1:5). Paulo aliongeza, “Ilinde ile amana
nzuri uliyokabidhiwa, ilinde kwa msaada wa Roho Mtakatifu aliyeko ndani yetu” (mst.
14).


Kama wachungaji wa Kipentekoste barani Afrika,
sisi pia lazima tuthamini na kuchochea zawadi ya Mungu ambayo imefikishwa kwetu
na watangulizi wetu wa Kipentekoste. Na kama wao, lazima tuhifadhi kwa uaminifu
kile ambacho tumekabidhiwa na Roho Mtakatifu anayekaa ndani yetu na kututia
nguvu.

Maisha Yanayosimamiwa Vizuri

chungaji mmoja kijana
aliketi kwenye meza yake, huku ameshika kichwa chake. Mahitaji ya huduma ya
kichungaji yalikuwa yanazidi kuwa mengi kuliko uwezo wake wa kuvumilia. Alikuwa
akifikiria kuacha huduma na kurudi kwenye kazi yake ya kuajiriwa. Jambo ambalo
mchungaji huyu kijana hakutambua ni kwamba, hakuwa peke yake katika mawazo yake
hayo. Kotekote barani Afrika, mamia ya wachungaji wa Kipentekoste wanajikuta
katika hali kama hiyo. Wanahisi hawawezi kuendelea kukabiliana na shinikizo
nyingi za huduma.


Sababu moja ambayo wachungaji hawa wanahisi
kulemewa sana ni kwamba hawajajifunza kusimamia maisha yao vizuri. Wanaishi
maisha yasiyosimamiwa vizuri hivi kwamba kila changamoto mpya huwapata bila kutegemewa,
na kuwakosesha usawa.


Ingawa ni jambo lisilowezekana kwa mchungaji
wa Kipentekoste kufikiri kwamba anaweza kuepuka mashinikizo yote ya maisha na
huduma, si jambo lisilowezekana kwao kuamini kwamba wanaweza kukabiliana na
changamoto hizi ipasavyo. Sura hii itatoa ushauri wa jinsi wewe, kama mchungaji
wa Kipentekoste, unaweza kufikia maisha yenye kusimamiwa vizuri.


 


UMUHIMU WA MAISHA YALIYOSIMAMIWA VIZURI


Jina moja la kibiblia la mchungaji ni mwangalizi
(1 Tim. 3:1-2). Paulo aliwaagiza wazee wa Efeso, “Jilindeni nafsi zenu, na lile
kundi lote ambalo Roho Mtakatifu amewaweka ninyi kuwa waangalizi ndani yake” (Mdo.
20:28). Kama mwangalizi, mchungaji “anaisimamia nyumba ya Mungu” (Tito 1:7). Basi,
mchungaji wa Kipentekoste anabeba jukumu la kusimamia vyema mambo ya kanisa la mahali
pamoja. Hata hivyo, kabla yeye hajaweza kusimamia kanisa kwa mafanikio, lazima
kwanza aweze kusimamia maisha yake mwenyewe vizuri.


Maisha Yanayosimamiwa Vizuri


Maisha yenye kusimamiwa vizuri hayana
mfadhaiko, wala hayajasongwa na vurugu na machafuko yasiyo ya lazima. Maisha
yenye kusimamiwa vizuri yatakupa ujasiri unaohitaji ili uendelee katika huduma.
Yatakuruhusu kuwa na tija zaidi - kufanya mengi kwa juhudi ndogo. Na yatakusaidia
kukabiliana vyema na dharura za maisha. Hebu tuangalie vipengele vinne vya
maisha yanayosimamiwa vizuri:


1. Kusudi. Maisha
yenye kusimamiwa vizuri ni maisha yenye kusudi lililo wazi na lenye kueleweka.
Paulo alitaja kusudi la Mungu kama “mapenzi Yake mema, ya kumpendeza, na
makamilifu” (Rum. 12:2). Kadiri unavyoelewa kwa uwazi zaidi kusudi la Mungu kwa
maisha yako, ndivyo utakavyokuwa na matokeo zaidi katika kupanga maisha yako
kuzunguka kusudi hilo.


Kwa ujumla, wewe, kama mchungaji wa
Kipentekoste - kama kila mfuasi mwingine wa Kristo - unaishi ili kumtukuza
Mungu na kufanya mapenzi yake. Ingawa unaweza kuukubali ukweli huu, hupaswi kuishia
hapa. Ni lazima ujitahidi kujua mapenzi kamili ya Mungu kwa maisha yako. Ni
lazima utafute kuelewa kwa nini Mungu amekuweka katika hilo kanisa lako kwa
wakati huu. Ni lazima umtafute Mungu katika maombi ukimuuliza, “Bwana, kwa nini
umenileta mahali hapa?” Pia, “Unataka nitimize nini hapa kwa ajili ya utukufu
Wako?”


2. Kipaumbele. Ukishaelewa kwa uwazi kusudi la Mungu la wewe kuwa katika kanisa
fulani uliloko kwa wakati huo, unaweza kuanza kuunda vipaumbele vyako vya
kibinafsi na vya huduma. Vipaumbele vyako ni vile vitu unavyoona kuwa muhimu
zaidi. Ni maswala ambayo unazingatia sehemu kubwa ya wakati wako na nguvu.
Kristo alizungumza juu ya vipaumbele vya maisha yake aliposema, “Sikushuka
kutoka mbinguni ili kufanya mapenzi yangu, bali kuyafanya mapenzi yake
aliyenituma” (Yoh. 6:38).


Kama mchungaji wa Kipentekoste, unaweza
kutumia ufahamu wako wa mapenzi ya Mungu kukuongoza katika kufanya huduma yako
na maamuzi ya maisha. Unaweza kuuliza hivi kuhusu kila mbadala unaojitokeza na
unaowezekana, “Shughuli hii inanisaidiaje kutimiza kusudi la Mungu kwa maisha
yangu?” Shughuli yoyote inayoendeleza kusudi la Mungu inapaswa kukumbatiwa.
Shughuli yoyote ambayo haiendelezi kusudi la Mungu inapaswa kuepukwa au
kukomeshwa.[52]


3. Uwiano.
Zaidi ya hayo, maisha yaliyosimamiwa vizuri ni maisha yenye uwiano (au
mlingano). Maisha yenye mlingano ni yale yanayopanga wakati na nishati inayofaa
kwa kila shughuli muhimu ya maisha. Mtu anayejaribu kuvuka kijito akitumia gogo
la mti ulioanguka lazima atunze uwiano wake kwa makini. Ikiwa atalalia sana
kushoto au kulia, ataanguka ndani ya maji. Ndivyo ilivyo kwa mchungaji wa
Kipentekoste. Ikiwa ataweka fikira zake zote kwenye sehemu moja au mbili tu za
maisha au huduma, yuko katika hatari ya kukosa uwiano na kushindwa katika
sehemu nyingine muhimu.


Kwa mfano, wewe kama mchungaji unaweza kutumia
muda mwingi kuwahudumia washirika wa kanisa mpaka ukapuuza familia yako
mwenyewe. Au unaweza kujitoa sana kwa maandalizi ya mahubiri kiasi cha kupuuza maombi
au kuwafikia waliopotea. Kama mchungaji mwaminifu wa Kipentekoste, lazima
ujitahidi kudumisha usawa katika nyanja mbalimbali za maisha, kama vile


·        
uwiano kati ya unayofanya na jinsi ulivyo,


·        
uwiano kati ya kazi na mapumziko,


·        
uwiano kati ya huduma na familia,


·        
uwiano kati ya kujali wengine na wewe mwenyewe kujijali.


Maneno ya Yesu kwa
Mafarisayo yanafaa hapa. Aliwapa changamoto juu ya wao kukazia zaka kupita
kiasi, huku wakipuuza mambo mengine muhimu zaidi. Alisema, “Mngefanya hayo ya
mwisho bila kuacha yale ya kwanza” (Lk. 11:42).


4. Mwelekeo. Mwisho
ni kwamba: kwa mchungaji wa Kipentekoste, maisha yanayosimamiwa vizuri ni
maisha yanayoongozwa na Roho wa Mungu. Kadiri unavyofuata mwongozo wa Roho
Mtakatifu kwa ukaribu zaidi, ndivyo maisha yako yatakavyokuwa yenye mpangilio
zaidi.


Paulo aliwatia moyo waamini wa Galatia, kama
ifuatavyo: “Enendeni kwa Roho, wala hamtazitimiza kamwe tamaa za mwili” (Gal.
5:16). Kisha akaorodhesha “matendo ya mwili” kadhaa. Fikiria jinsi kila moja ya
matendo haya yanavyoweza kutajwa kuwa tunda la maisha yasiyosimamiwa vizuri au
yasiyo na nidhamu: “uasherati, uchafu na ufisadi; ibada ya sanamu na uchawi;
chuki, fitina, wivu, hasira, ubinafsi, fitina, mafarakano na husuda; ulevi,
karamu zisizo na kiasi, na mengineyo” (Gal. 5:19-21).


Kwa upande mwingine, kuongozwa na Roho Mtakatifu
ni kuishi maisha yaliyo chini ya Mungu. Maisha kama hayo hutafuta kusitawisha
“tunda la Roho.” Paulo anabainisha tunda hili kuwa “upendo, furaha, amani,
uvumilivu, utu wema, fadhili, uaminifu, upole na kiasi” (Gal. 5:22-23). Fikiria
jinsi kila moja ya sifa hizi nzuri inaweza kutajwa kuwa ubora wa maisha
yaliyosimamiwa vizuri. Zinazalishwa kwa kubaki ndani ya Kristo (Yoh. 15:5) na
kutembea katika Roho (Gal. 5:24-25).


Mfano Wetu wa Maisha Yanayosimamiwa Vizuri


Yesu ndiye kielelezo chetu kikamilifu cha mtu
aliyeishi maisha yenye kusimamiwa vizuri. Yesu aliishi maisha Yake kwa kuendana
na ajenda ya Baba Yake, na Alikwenda sambamba na ratiba ya Baba Yake. Kwa
sababu hii, Aliweza kudumu katika kuzingatia utume wake. Ona jinsi maisha ya
Yesu yanavyodhihirisha sifa nne zilizotajwa hapo juu za maisha yanayosimamiwa
vizuri.


·        
Kusudi. Yesu
alijua kusudi lake la kuja, na alidumisha uaminifu kwa utume Wake wa maisha.
Ndiyo maana huduma yake ilipokaribia mwisho, aliweza kumwomba Baba yake akisema,
“Nimekuletea utukufu duniani kwa kuimaliza kazi uliyonipa niifanye” (Yoh.
17:4).


·        
Kipaumbele. Siku zote
Yesu alitanguliza mambo ya kwanza. Kwa mfano, Alitanguliza kudumisha uhusiano
thabiti na Baba Yake. Marko aliandika hivi juu yake, “Asubuhi na mapema,
kungali giza, Yesu aliamka, akatoka nyumbani, akaenda mahali pasipokuwa na
watu, akaomba” (Mk. 1:35).


·        
Uwiano. Yesu
aliishi maisha yenye uwiano kabisa. Alioanisha jinsi alivyo na utendaji Wake, akifanya
kazi na kupumzika (Mk. 6:31-32). Kwa kuwa Aliishi maisha yenye uwiano, hakuwahi
kuwa na fadhaa wala hakuwahi kuharakishwa. Siku zote alikuwa mahali sahihi kwa
wakati sahihi akifanya jambo sahihi.


·        
Mwelekeo. Yesu
aliishi maisha yake chini ya uongozi wa Roho Mtakatifu. Alikuwa amejaa Roho (Lk.
4:18-19), na siku zote alifanya kama Roho alivyomwelekeza (Mt. 4:1; Lk. 4:1).
Alisema hivi juu yake mwenyewe, “Mwana hawezi kufanya neno peke yake; aweza tu
kufanya lile analomwona Baba yake akilifanya, kwa maana yote ayatendayo Baba,
Mwana pia ayafanya” (Yoh. 5:19).


Kama mchungaji wa Kipentekoste, lazima lengo
lako liwe kufuata mfano wa Yesu (1 Yoh. 2:6).


Faida Za Maisha Yanayosimamiwa Vizuri


Ingawa kufikia maisha yenye kusimamiwa vizuri
kunahitaji juhudi, kwa mchungaji wa Kipentekoste ni juhudi inayofaa. Mchungaji
anayesimamia maisha yake vizuri atapata tija kubwa katika huduma. Kwa sababu
wakati wake unasimamiwa vizuri, anaweza kufanya mengi kwa juhudi kidogo.


Zaidi ya hayo, maisha yenye kusimamiwa vizuri
huleta amani na utulivu akilini. Usimamizi mzuri wa maisha hupelekea kuwa na utaratibu,
na utaratibu hupelekea kuwepo amani. Katika maisha yake yote, Yesu alionyesha utulivu
wa akili usiokuwa wa kawaida. Wakati wengine walipohofu, Yeye alibaki mtulivu.
Kwa mfano: wanafunzi Wake walipoingia kwenye dhoruba, Yeye alilala kwa amani
nyuma ya mashua (Mt. 8:23-27). Mengi kama hayo yalimpata Paulo katika safari
yake ya kwenda Rumi (Mdo. 27:27-38).


Maisha yenye kusimamiwa vizuri pia husababisha
maisha marefu zaidi katika huduma. Maisha yasiyosimamiwa vizuri husababisha
mfadhaiko, na mfadhaiko husababisha uchovu. Lakini maisha yenye kusimamiwa
vizuri husababisha amani, ambayo huchangia uvumilivu zaidi katika huduma.


MAMBO MATATU YA MAISHA YENYE KUSIMAMIWA VIZURI


Kama mchungaji wa Kipentekoste, lazima uweze
kusimamia vyema maeneo matatu ya maisha na huduma, kama ifuatavyo:


Kusimamia Fedha


Kwanza, lazima ujifunze kusimamia fedha zako
binafsi vizuri. Unaweza kuanza mchakato huu kwa kujikumbusha kwamba kila kitu
ulicho nacho mwisho wa siku ni mali ya Mungu (Zab. 24:1; 1 Kor. 4:7). Ni lazima
utambue kwamba wewe ni msimamizi tu wa mali ya Mungu, na siku moja utatoa
hesabu kwake kuhusu jinsi ulivyoshughulika na fedha zako (Lk. 16:2).


Mpango mzuri wa usimamizi wa fedha ni
kugawanya mapato yako katika makundi makubwa matatu: Kwanza, unamtolea Mungu; kisha
unaweka kwa ajili ya siku za baadaye; na mwisho, unatumia busara kwa mahitaji
ya sasa. Hebu tuangalie kwa karibu zaidi hizo sehemu tatu za usimamizi wa fedha
kiungu.


1. Kwanza, unamtolea Mungu. Kama mchungaji wa Kipentekoste, kutoa kwa ukarimu ni hatua yako ya
kwanza katika kufikia ustawi wa kifedha. Maandiko yanatufahamisha mara kwa mara
kwamba malimbuko ya kila kitu tunachopokea ni ya Mungu (ling. Kut. 13:1; 34:26;
Law. 2:14; Mit. 3:9). Hivyo, mahali pa kuanzia katika kusimamia fedha zako ni
kutoa zaka na sadaka zako kwa Mungu kwa uaminifu. Tena ni vizuri utimize ahadi
nyingine zozote za kifedha ulizoweka Kwake au kwa kanisa Lake, kama vile umisheni
na ahadi kwa ajili ya ujenzi. Mungu anaahidi kuwabariki kwa wingi wale walio
wakarimu kwake (Mal 3:10-11; Lk 6:38).


2. Kisha, unahifadhi kwa siku zijazo. Baada ya kumtolea Mungu, ni vizuri uweke akiba kwa ajili ya mahitaji
ya siku zijazo na ya dharura. Unaweza kufanya hivyo kwa kuweka kiasi fulani cha
pesa kwenye akaunti ya akiba kila wiki. Akaunti hii inapokua, inaweza kutumika
kama usalama kwa dharura, na inaweza kuwa chanzo cha pesa kwa ununuzi wa vitu
vikubwa.


3. Mwisho: tumia kwa busara. Kinachobaki baada ya kumtolea Mungu na kuweka akiba kinaweza kutumiwa
kutosheleza mahitaji endelevu ya familia kama vile chakula, nyumba, na mahitaji
mengine. Kwa sababu pesa hizi pia ni za Mungu, lazima uzitumie kwa busara. Njia
bora ya kufanya hivyo ni kutengeneza bajeti inayoweza kutekelezeka, au mpango
wa kifedha. Mpango huu utatumika kama mwongozo wa matumizi, na utasaidia kufanya
ununuzi wako kuwa wenye uwiano. Fedha zinazosimamiwa vizuri zitasaidia kuleta
amani na utulivu katika nyumba yako. Na zitakusaidia wewe na familia yako
kufikia malengo yenu.


Kutawala Muda


Pili, katika kuishi maisha yanayosimamiwa vizuri,
lazima ujifunze kutawala muda wako. Kwa sababu ya athari za kitamaduni,
wachungaji wengi wa Kiafrika wanaona usimamizi wa muda kuwa changamoto. Lakini,
wakati ni rasilimali ya thamani sana kwa mtu. Ingawa tunaweza kurejesha pesa
zilizopotea, hatuwezi kamwe kurudisha wakati uliopotea. Biblia inatuhimiza
kuukomboa wakati kwa kutumia vyema kila fursa (Efe. 5:15-16; Kol. 4:5).


Kama mchungaji mwaminifu wa Kipentekoste, sawa
na unavyotakiwa kujifunza kupanga bajeti ya pesa zako, lazima pia ujifunze
kupanga wakati wako. Ni lazima ujifunze kutenga muda kwa ajili ya familia,
kazi, starehe, kusoma, maombi, kutembelea washirika, na shughuli nyingine
muhimu. Jukumu hili litahitaji wewe utengeneze ratiba ya mambo ya kufanya,
kupanga shughuli, kuwa na taratibu za kila siku na za kila wiki, na kuepuka
kuahirisha mambo.


Kujijali Mwenyewe


Tatu, katika kutafuta maisha yenye kusimamiwa
vizuri, lazima ujifunze jinsi ya kujijali. Kujijali ni kujitahidi kukidhi
mahitaji yetu binafsi ya kiroho, kihisia, na kimwili. Tunafanya hivyo, si kwa
sababu za ubinafsi, bali kwa sababu za kiungu. Tunajijali wenyewe ili tuweze
kumtumikia Mungu na wengine vizuri zaidi.


Mungu alipowaumba wanadamu, aliwaumba wakiwa
na roho, nafsi, na mwili (1 The. 5:23). Roho ni ile sehemu ya mtu yenye
mawasiliano na Mungu. Nafsi ni sehemu inayofikiri, kuhisi na kuchagua. Mwili ni
sehemu muhimu katika mwanadamu. Ni nyumba ambayo nafsi na roho zetu hukaa.
Kujitunza kunahusisha kujali hizo zote tatu.


Unaweza kutunza roho na nafsi yako kwa kufanya
matendo ya kiroho ya kutafakari Neno, ibada, maombi, na kufunga.2 Zaidi ya
hayo, lazima uendelee kutoa mawazo, hisia, na mapenzi yako na kukubali kwamba
Kristo ni Bwana. Biblia inatuagiza hivi: “Wala msiifuatishe namna ya dunia hii,
bali mgeuzwe kwa kufanywa upya nia zenu. Ndipo mtaweza kuyajaribu na
kuyathibitisha mapenzi ya Mungu yaliyo mema, ya kumpendeza na ukamilifu” (Rum.
12:2). Biblia inatufundisha zaidi jinsi tunavyopaswa kudhibiti maisha yetu ya
mawazo:


“Mambo yo yote yaliyo ya kweli, yo yote
yaliyo ya staha, yo yote yaliyo sawa, yo yote yaliyo safi, yo yote yenye
kupendeza, yo yote yenye kupendeza, ikiwa ni kitu kilicho bora au cho chote
chenye kustahili sifa—yatafakarini hayo.” (Flp. 4:8)


Kutunza miili yetu ni muhimu kwa sababu miili
yetu ni hekalu la Roho Mtakatifu. Kwa hiyo tunapaswa kumheshimu Mungu kwa miili
yetu (1 Kor. 6:19-20). Mwili wenye afya hutuwezesha kutimiza vyema wito wa
Mungu maishani mwetu. Hutuwezesha sisi kuishi maisha kwa ukamilifu (Yoh.
10:10). Kwa hiyo, tunapaswa kuijali miili yetu kwa kula vizuri, kuwa na kawaida
ya kufanya mazoezi, kulala vya kutosha, na kufanyiwa uchunguzi wa kiafya mara
kwa mara.


KUTAFUTA MAISHA YENYE KUSIMAMIWA VIZURI


Huenda unauliza, “Ninawezaje, kama mchungaji
wa Kipentekoste, kutafuta maisha yenye kusimamiwa vizuri?”


Amua


Unaanza safari yako ya kupata maisha yenye
kusimamiwa vizuri kwa uamuzi. Yesu alisimulia hadithi ya Mwana Mpotevu. Katika
hadithi hii, mwana mpotevu alidai sehemu ya urithi kutoka kwa baba yake, na
kuondoka nyumbani. Punde, kwa sababu ya maisha yake ya anasa na starehe, kijana
huyo alijikuta shambani akilisha nguruwe. Hapo alirudiwa na fahamu zake na kusema
hivi moyoni mwake: “Nitaondoka na kurudi kwa baba yangu na kumwambia: ‘Baba,
nimekosa juu ya mbingu na wewe mwenyewe. Sistahili kuitwa mwana wako tena;
nifanye kama mmoja wa watumishi wako’ ” (Lk. 15:18-19). Kwa uamuzi huo, aliamka
na kuanza safari ya kurudi nyumbani.


Ni sawa na kutafuta maisha yenye kusimamiwa
vizuri. Safari yako ya maisha yenye tija zaidi lazima ianze kwa uamuzi thabiti.
Ni lazima uangalie hali yako ya sasa na utambue kwamba kuna njia bora ya kuishi
na kuhudumu. Kisha unapaswa kujiambia, "Nitasimama na kufuata mtindo wa
maisha wenye matokeo zaidi."


Tengeneza Mpango


Ingawa uamuzi wa kufuata maisha yenye
kusimamiwa vizuri ni muhimu, hautoshi. Uamuzi wako lazima ufuatwe na mpango
unaotekelezeka. Mpango huu utahusisha hatua tatu, kama ifuatavyo:


1. Kujitathmini. Unaanza safari yako ya maisha yenye kusimamiwa vizuri kwa
kujitathmini. Katika tathmini hii ya kibinafsi, utachunguza mtindo wako wa
maisha wa sasa ili kubaini ni wapi unahitaji kuboreshwa. Unaweza kufanya hivyo
kwa kujibu kwa uaminifu maswali kama haya:


·        
Je, ninafanya vizuri kiasi gani katika kusimamia
fedha zangu?


·        
Je, ninafanya vyema kiasi gani katika kusimamia
muda wangu?


·        
Je, ninafanya vizuri kiasi gani katika kutunza
roho, nafsi, na mwili wangu?


·        
Ninawezaje kufanya vizuri zaidi katika kila moja ya
maeneo haya?


Jibu maswali haya
kwa uangalifu, na uandike majibu yako kwenye daftari.


2. Kuweka malengo. Mara tu unapogundua maeneo ambayo unahitaji uboreshaji, weka malengo
yako ya kibinafsi ya maendeleo. Unaweza kufanya hivyo kwa kuuliza na kujibu kwa
uangalifu maswali yafuatayo:


·        
Ninataka kuboresha ujuzi wangu wa kusimamia fedha
kwa kiasi gani?


·        
Ningependa kuboresha ujuzi wangu wa usimamizi wa
wakati kwa njia gani?


·        
Ningependa kuboresha ujuzi wangu katika kutunza
roho, nafsi, na mwili wangu kwa njia gani?


Hapa tena, andika majibu yako kwenye daftari
lako. Andika kitu halisi.


3. Kutengeneza mpango. Mara baada ya kuweka malengo yako, ni vizuri kutengeneza mpango wa
kufikia malengo haya. Zingatia suala moja au mawili tu kwa wakati mmoja, na
utengeneze mpango wa kufikia kila lengo. Katika mpango wako, utataka kutambulisha
hatua mahususi unazoweza kuchukua ili kufikia malengo yako. Kwa mfano, unaweza
kutaka kuboresha ujuzi wako wa kifedha kwa kuendeleza na kufuata bajeti ya
familia. Au, unaweza kutaka kuboresha ujuzi wako wa kudhibiti muda kwa
kutengeneza orodha ya mambo ya kufanya kila asubuhi, na kisha kutumia orodha
hii kuongoza shughuli zako za siku.


Ingiza Kwenye Matendo


Baada ya kutengeneza mpango wako, lazima
uchukue hatua. Lazima uanze kutekeleza mpango wako. Kuwa na subira; shikamana
na mpango wako. Kisha, mwishoni mwa miezi mitatu hadi sita, tathmini maendeleo
yako. Tambua ni wapi umefanya vizuri na wapi hujafanya vizuri. Kisha, rekebisha
mpango na kurudia mchakato. Unaweza kutaka kuendelea kufanyia kazi malengo yale
yale, au unaweza kuchagua kufanyia kazi malengo mengine.


____________________


Kufikia maisha
yaliyosimamiwa vizuri ni mchakato unaodumu maisha yako yote. Ni lengo
linalostahili kufuatwa, na litaleta baraka nyingi katika maisha ya mchungaji wa
Kipentekoste.

Mahusiano Mazuri Yanayofaa

taalamu wa Sheria ya
Musa alimwendea Yesu na kumuuliza swali. Akauliza, “Mwalimu, ni amri ipi iliyo
kuu katika Torati?” Bila kusita, Yesu akamjibu, “ ‘Mpende Bwana Mungu wako kwa
moyo wako wote na kwa roho yako yote na kwa akili yako yote. Hii ndiyo amri kuu
na ya kwanza. Na ya pili inafanana nayo, nayo ni hii, Mpende jirani yako kama
nafsi yako’ ” (Mt. 22:36-39). Hivyo, kulingana na Yesu, mahusiano ndiyo kiini
cha maana ya kumtumikia Mungu.


Ukristo ni zaidi ya dini; ni uhusiano wa
kibinafsi na Mungu kupitia Yesu Kristo. Si suala la kushikilia tu imani fulani
au kufuata taratibu fulani. Ni suala la kumpenda Mungu na wengine. Hili jambo la
uhusiano wa upendo na Mungu na watu hutofautisha Ukristo na dini zingine.


Huduma ya kichungaji lazima ifanyike kwa
karibu. Kama isivyowezekana kwa mchungaji kuchunga kondoo wake akiwa mbali,
mchungaji wa Kipentekoste naye hawezi kutunza watu wake akiwa mbali. Ili
kufanikiwa katika huduma, mchungaji wa Kipentekoste lazima aelewe umuhimu wa
kujenga mahusiano imara na yenye afya. Na lazima ajue jinsi mahusiano hayo yanavyoendelezwa
na kudumishwa.


KUELEWA MAHUSIANO


Mahusiano ni miunganiko baina yetu. Ni jinsi tunavyohusiana
sisi kwa sisi. Uhusiano unaweza kuwa wa karibu au wa mbali, wenye nguvu au
dhaifu, wa kina au wa juu juu, wenye afya au wenye uharibifu. Kama mchungaji wa
Kipentekoste, lazima ujue jinsi ya kujenga uhusiano mzuri na wanafamilia, washirika
wa kanisa, marafiki, na wachungaji wengine. Na lazima uweze kuwafundisha
wengine kufanya vivyo hivyo.


Mahusiano yenye afya huwaruhusu watu wa Mungu
kuishi pamoja kwa maelewano. Hubariki watu na kuwajenga. Huwasaidia kujisikia
salama, kuheshimiwa, na kukubalika. Mahusiano yenye afya pia huwaleta watu wa
Mungu pamoja katika shughuli yenye matokeo. Husababisha kanisa kustawi na kuwa
na nguvu. Kwa upande mwingine, mahusiano yasiyofaa husababisha watu kuingia katika
mabishano na chuki. Mahusiano kama haya husababisha kanisa kuwa dhaifu na
kutofanya kazi.


Kwa hiyo, Paulo aliwahimiza Wakristo wa kwanza
wasitawishe uhusiano mzuri kati yao. Aliwaandikia Wakristo wa Efeso hivi:
“Fanyeni bidii kuuhifadhi umoja wa Roho kupitia kifungo cha amani” (Efe. 4:3).
Aliwashauri waamini huko Rumi, “Ishini kwa umoja ninyi kwa ninyi. Msiwe na
kiburi, bali iweni tayari kushirikiana na watu wa hali ya chini” (Rum. 12:16).
Paulo alielewa kwamba mahusiano mazuri yanaunda msingi wa huduma yenye ufanisi
ndani na nje ya kusanyiko.


AINA ZA MAHUSIANO


Kama mchungaji wa Kipentekoste, ni muhimu kuwa
na ufahamu wa aina mbalimbali, au viwango, vya mahusiano unayokutana nayo
maishani. Uelewa huu utakusaidia kuamua vyema mahusiano yapi unapaswa kuwekeza
kwa uzito zaidi.


Uhusiano wa Msingi


Uhusiano wako muhimu zaidi maishani ni
uhusiano wako na Mungu. Mahusiano mengine yote lazima yajengwe kwenye uhusiano huu
wa msingi. Kwa hiyo ni lazima utangulize uhusiano wako na Mungu. Ikiwa uhusiano
huu utakuwa sawa, mahusiano mengine yote yatafuata. Kinyume chake pia ni kweli,
kwamba ukiharibu au kuboronga kwenye uhusiano huu, mahusiano mengine yote
yataathiriwa vibaya.


Uhusiano wako na Mungu lazima uwe wa upendo wa
kina (Mt. 22:37). Upendo huu kwa Mungu utajidhihirisha katika utii wa kujitoa
kwa amri Zake (Yoh. 14:15, 21) na kwa kuwajali wengine kwa upendo (Yoh. 15:12).


Mahusiano ya Familia


Uhusiano mwingine muhimu baada ya uhusiano
wako na Mungu ni uhusiano wako na mwenzi wako. Biblia inasema kwamba Mungu
amewafanya mume na mke kuwa mwili mmoja (Mwanzo 2:24). Kwa hiyo ni lazima mume
ampende mke wake kama anavyoupenda mwili wake mwenyewe, kama Kristo anavyolipenda
kanisa. Na mke lazima amheshimu mumewe na kunyenyekea chini ya mamlaka yake
nyumbani (Efe. 5:21-33). Kwa hiyo wewe na mwenzi wako lazima mthamini uhusiano
huu kuliko mahusiano mengine yote ya kibinadamu. Na lazima uwekeze muda wa
kutosha na juhudi katika kuimarisha uhusiano huu.


Uhusiano wa tatu ulio muhimu sana ni ule baina
yako na watoto wako. Ni lazima uwapende watoto wako sana, na lazima uwalee kwa
upole na vizuri. Biblia inasema kwamba wazazi wanapaswa kuwalea watoto wao
katika mafundisho ya Bwana (Efe. 6:4). Kwa hivyo, hupaswi kamwe kupuuza watoto
wako - hata katika kutekeleza majukumu yako ya kichungaji. Badala yake, ni vizuri
utenge wakati ili kuunda urafiki na kila mmoja wao. Hii itazalisha hali ya
urafiki wa upendo ndani ya nyumba. Mazingira haya yatakuruhusu kuendelea na
kazi yako kwa amani, na itaongeza tija yako katika huduma. Pia itatumika kama
ushuhuda kwa kanisa na jamii. Muhimu zaidi: lazima utafute kuwaongoza watoto
wako kuingia katika uhusiano wa kibinafsi na Kristo. Na lazima uhakikishe
kwamba kila mtoto amejazwa na Roho Mtakatifu.


Kwa kuongezea, lazima ukuze uhusiano wenye upendo
kwa ukoo wenu. Unapaswa kuonyesha upendo na heshima ifaayo ya Kikristo kwa
wazazi wako, ndugu na dada zako, binamu zako, na wanafamilia wengine. Lakini,
weka weka vitu vyote katika utaratibu stahiki. Haupaswi kamwe kupendelea wanaukoo
wako kuliko mwenzi wako na watoto wako. Paulo alimwandikia Timotheo, “Yeyote
asiyewatunza watu wa jamaa yake, yaani, wale wa nyumbani mwake hasa, ameikana
imani, tena ni mbaya kuliko mtu asiyeamini” (1 Tim. 5:8).[53]


Mahusiano ya Kihuduma


Pamoja na mahusiano yako na Mungu na
wanafamilia yako, kama mchungaji wa Kipentekoste lazima utunze vizuri na kukuza
kwa makini mahusiano yako ya kihuduma. Mahusiano haya yanawahusisha wale unaowahudumia
na wale unaohudumu nao. Hujumuisha washirika wa kanisa lako, jamii yako, na
dhehebu lako au kanisa la kitaifa. Kila moja ya mahusiano haya ni ya kipekee,
na kila uhusiano unapaswa kushughulikiwa kitofauti kidogo. Kufanikiwa kwako au
kutofanikiwa kwako katika huduma kwa sehemu kubwa kutategemea jinsi unavyoendesha
na kusimamia mahusiano haya.


Zaidi ya hayo utahitaji kujenga uhusiano
thabiti wa kibinafsi na kitaaluma na wachungaji na walei wa kanisa lako. Yesu
alipowachagua mitume kumi na wawili, aliwatuma kuhubiri na kutoa pepo. Lakini
kwanza, aliwaita wakae pamoja Naye (Mk. 3:13-15). Bwana wetu alijua kwamba kiunganisho
atakachojenga pamoja nao kwa kuwa pamoja kingetumika kama msingi wa huduma yao
wakiwa mbali. Ndivyo ilivyo kwa kanisa unaloliongoza. Jinsi utakavyohusiana na
watenda kazi wako katika huduma na walei utakuwa ndiyo msingi wa huduma zote
katika kanisa la mahali pamoja.[54]



Mahusiano Matatu Yenye Hatari


Kuna mahusiano yanayoambatana na hatari kiasi
fulani. Matatu kati ya hayo ni uhusiano wako na dunia, uhusiano wako na watu wa
jinsia tofauti, na chaguo lako la marafiki wa karibu. Kama mchungaji wa
Kipentekoste, lazima upitie kila moja ya mahusiano haya kwa uangalifu sana. 


1. Uhusiano na dunia. Lazima uwe macho katika uhusiano wako na dunia. Dunia ina mifumo mingi
inayotawaliwa na Shetani na wenye kumtumikia (1 Yoh. 5:19). Yesu aliwaambia
wanafunzi wake hivi, “Ninyi si wa ulimwengu, ila mimi nimewachagua ninyi kutoka
ulimwenguni” (Yoh. 15:19). Biblia inaeleza kwamba, ingawa mfuasi wa Kristo ni
lazima aishi duniani, hapaswi kujihusisha na mambo yake (1 Kor. 7:31). Asiweke
mapenzi yake na moyo katika mambo ya dunia (1 Yoh. 2:15). Wala asifananishe
maisha yake na njia za dunia (Rum. 12:2).


2. Uhusiano na watu wa jinsia nyingine. Tena, kama mchungaji wa Kipentekoste, lazima uangalie sana uhusiano
wako na watu wa jinsia nyingine. Wachungaji wengine hawakuweka mipaka kwenye
uhusiano huu na kupelekea kuanguka katika fedheha na kuleta aibu kwa kazi ya
Mungu. Paulo alimwonya Timotheo hivi, “Zikimbie tamaa mbaya za ujanani,
ukafuate uadilifu” (2 Tim. 2:22). Alizidi kumuasa mwanae katika imani hivi:
“[Watendee] wanawake wazee kama mama zako, na wanawake vijana kama dada zako,
kwa usafi kabisa” (1 Tim. 5:2).


Ni lazima uhusiane na watu wa jinsia tofauti
kwa heshima kubwa na staha. Kamwe hupaswi kuwa peke yako na mtu wa jinsia
tofauti, isipokuwa mkeo (au mumeo). Linda pia mawazo na fikra zako. Kila tendo
la zinaa huanza katika mawazo ya mtu. Kwa hiyo, usiruhusu kamwe mawazo yako yaondoke
kwa mwenzi wako na kuelekea kwa mtu mwingine (Mt. 5:28). Biblia inaonya hivi: “Linda
moyo wako kuliko yote uyalindayo, kwa maana kila ufanyalo hutoka ndani yake” (Mit.
4:23).


3. Marafiki unaochagua. Jinsi mtu anavyochagua rafiki zake huweza kuleta baraka kubwa au
madhara makubwa katika maisha yake. Basi, tumia hekima katika kuchagua marafiki
zako. Biblia inatuambia, “Wenye haki huchagua rafiki zao kwa uangalifu, bali
njia ya waovu huwapotosha” (Mit. 12:26). Paulo anaongeza, “Msidanganyike:
Marafiki wabaya huharibu tabia njema” (1 Kor. 15:33). Ukiwa mchungaji wa
Kipentekoste, unapaswa kutengeneza urafiki wenye nguvu na wale tu ambao
watakuhimiza umkaribie Mungu na kuishi maisha yanayompendeza.


SIFA ZA MAHUSIANO YANAYOFAA


Waafrika wanatambua kuwa ubora wa maisha ya
mtu hutegemea kwa kiasi kikubwa ubora wa mahusiano yake. Je, nini vigezo
vichache ambavyo mchungaji wa Kipentekoste anaweza kutumia ili kumwongoza kujenga
na kudumisha mahusiano mazuri katika familia, kanisa na jamii? Kama mchungaji
wa Kipentekoste, uhusiano wako unapaswa kuonyesha sifa tano zifuatazo:


Upendo


Sifa ya kwanza ambayo lazima iwepo katika uhusiano
wako na wengine ni upendo wa kujitoa. Ni lazima umpende mwenzi wako, watoto
wako, na watu wa Mungu sawa na Kristo anavyokupenda wewe. Yesu aliwaamuru
wanafunzi wake kwa kusema, “Kama vile nilivyowapenda ninyi, pendaneni vivyo
hivyo” (Yoh. 13:34). Alikuwa akiwaambia kwamba upendo usio na ubinafsi lazima utawale
uhusiano wao na wengine. Yesu alikuwa tayari kuutoa uhai wake kwa ajili yao. Basi
nao inabidi wawe tayari kutoa maisha yao kwa ajili ya wengine (Yoh. 15:12-13).
Hivyo Petro anatuhimiza, “Mpendane kwa dhati, kutoka moyoni” (1 Pet. 1:22).


Mawasiliano Yaliyo Wazi


Tabia ya pili yenye kuonyesha uhusiano wako na
wengine ni mawasiliano wazi, na ya dhati. Paulo aliwashauri Wakristo wa Efeso
waseme kweli katika upendo. Hiyo ingepelekea ukuaji na kukomaa kama mwili wa
Kristo (Efe. 4:15). Tena, aliwaonya waamini wa Kolosai kama ifuatavyo: “Maneno
yenu yawe na neema siku zote, yakikolea munyu, mpate kujua jinsi ya kumjibu
kila mtu” (Kol. 4:6).


Ukiwa mchungaji wa Kipentekoste, unapaswa
kupima kwa uangalifu maneno yako kabla ya kusema, ukikumbuka yasemavyo
Maandiko: “Walindao midomo huhifadhi maisha yao, bali wao wanenao bila kufikiri
wataangamia” (Mithali 13:3). Mawasiliano yako na wengine yanapaswa yaonyeshe
urafiki, kujiamini, na unyofu. Maneno yako yanapaswa kuwa ya wazi bila kuwa
mkali, na uaminifu bila kuwa mbaya. Na lazima ujifunze kusikiliza kwa karibu
kile kinachosemwa na wengine. Biblia inashauri kwamba, “Kujibu kabla ya
kusikiliza — ni upumbavu na aibu” (Mit. 18:13).


Kuaminiana Pande Zote


Sifa ya tatu ambayo inapaswa kuonyesha uhusiano
wako na familia yako na hata washirika wa kanisani mwako ni kuaminiana kwa kila
upande husika. Tendo hilo ni imani watu waliyo nao baina yao, au wao kwa wao. Ni
wote kuamini kwamba kila anayehusika katika uhusiano husika atakuwa mkweli, na
kwamba amejitolea kuujenga uhusiano huo. Ili hali ya kuaminiana iwepo, wahusika
wote katika uhusiano lazima waonyeshe kujitoa kila mmoja kwa mwingine.


Kama mchungaji wa Kipentekoste, lazima uhakikishe
kuwa unatumainika na watu. Watu lazima wajisikie salama karibu na mchungaji
wao. Ni lazima wajisikie salama kumweleza siri zao za ndani kabisa. Na lazima
wajue kwamba mchungaji wao hatamwambia mtu mwingine hizo siri.


Heshima


Sifa ya nne inayotakiwa kuwepo katika uhusiano
wako na wengine ni kuheshimiana. Heshima ni mtazamo wa hali ya juu na kujali
ambako mtu anakuwa nao kuhusu hisia, haki, na utu wa wengine. Petro aliwahimiza
Wakristo, “Onyesheni heshima ifaayo kwa kila mtu” (1 Pet. 2:17). Wake wanapaswa
kuwaheshimu waume zao na waume wanapaswa kuwaheshimu wake zao. Watoto wanapaswa
kuwaheshimu wazazi wao, na wazazi wanapaswa kuwaheshimu watoto wao. Washirika
wa kanisa wanapaswa kumheshimu mchungaji wao, na mchungaji wao lazima
awaheshimu.


Kwa sababu watu wote wana sura ya Muumba wao,
lazima kumthamini kila mtu bila kujali rangi, kabila, au hadhi yake kijamii.
Paulo aliwahimiza Wakristo wa Rumi kama ifuatavyo: “jitoleeni na kuheshimiana
ninyi kwa ninyi” na tena, “kila mmoja amheshimu mwingine kuliko yeye mwenyewe”
(Rum. 12:10). Akazidi kusema hivi: “Ishini kwa amani ninyi kwa ninyi. Msijivune,
bali muwe tayari kushirikiana na watu wa hali ya chini. Msijiinue” (mst. 16).


Unyenyekevu


Hatimaye, uhusiano wako na wengine unapaswa
kuonyeshwa kwa unyenyekevu. Unyenyekevu ni kinyume cha kiburi na kujionyesha.
Ni kuwa huru na majivuno na kujiona. Unyenyekevu ni uwezo wa mtu kujiona kama
Mungu anavyomwona. Yaani, mtu mnyenyekevu anaweza kujiona jinsi alivyo.
Unyenyekevu ni udhihirisho wa upendo wa kweli. Paulo aliandika, “Upendo…
haujisifu, haujivuni. hauwavunji wengine heshima, hautafuti mambo yake binafsi”
(1 Kor. 13:4-5).


Kiburi hufunga mlango wa mahusiano ya ndani
sana, yenye maana na ya kudumu. Unyenyekevu hufungua hiyo milango kwa upana
(Rum. 12:16). Kama mchungaji mnyenyekevu, utakuwa mtu wa watu. Utafikiwa.
Badala ya kujenga kuta kati yako na watu, utajenga madaraja.


KUDUMISHA MAHUSIANO MAZURI YANAYOFAA


Yafuatayo ni mazoea matatu ambayo yatakusaidia
kujenga na kudumisha mahusiano mazuri yanayofaa, yanayomletea Mungu heshima, pamoja
na wengine:


Kusudia


Kwanza, lazima ukusudie kujenga na kudumisha
uhusiano mzuri na wanafamilia wako, washirika wa kanisa, na wenzako katika
huduma. Chukua hatua na utafute mahusiano haya kikamilifu. Hivi ndivyo Yesu
alivyofanya. Alichagua kutembea kati ya watu. Alichukua muda kuwasikiliza na
kusikia kilio chao. Maadui zake waliona hili, na wakamshtaki kuwa “rafiki wa
watoza ushuru na wenye dhambi” (Mt. 11:19). Kama mchungaji wa Kipentekoste, ni
lazima ujitahidi kuwa kama Yesu na kutafuta kwa bidii kujenga mahusiano imara
na wengine.


Kuza Mahusiano


Zaidi ya hayo, lazima ufanye bidii ili kukuza
uhusiano mzuri. Ni lazima uwe tayari kuwekeza muda na juhudi zinazohitajika ili
kujenga vifungo imara vya kudumu na familia yako, washirika wa kanisa lako, na
wenzako katika huduma. Ili kufanya hivyo, utahitaji kutumia muda pamoja nao,
kusikiliza habari wanazosimulia, kucheka na vichekesho vyao, na kulia kuhusu maumivu
ya moyo na kushindwa kwao (Rum. 12:15). Ikiwa utafanya hivyo, baada ya muda, kufungamana
kwa nguvu kutokana na upendo kutakuwepo kati yako na watu wako.


Samehe


Pia, kama unataka kujenga na kudumisha
uhusiano thabiti na wa kudumu na wengine, lazima ujifunze kuomba msamaha na
kuutoa pia. Huwezi kuepuka kuudhi watu na watu kukuudhi wewe. Kutokuelewana
kutatokea na kutakuwa na wewe kuumizwa kihisia, na hata wewe utaumiza. Ili mahusiano
yahifadhiwe, msamaha ni lazima.


Msamaha una pande mbili. Upande mmoja ni wa
yule anayeomba msamaha, aliyekosea. Upande wa pili ni wa yule aliyekosewa, kutoa
msamaha. Lazima uwe tayari kufanya yote mawili (Mt. 5:22-26). Lazima uwe mwepesi
wa kuomba msamaha pale unapokosea. Na lazima uwe tayari kutoa msamaha pale mtu
anapokuomba. Msamaha huwaweka huru mkosaji na aliyekosewa. Hufungua mlango wa
upatanisho na kufanya njia ya mahusiano yaliyovunjika kurekebishwa.


____________________


Huduma yenye ufanisi
imejengwa juu ya mahusiano imara na yenye afya. Mchungaji wa Kipentekoste
mwenye hekima atawekeza sana katika kujenga mahusiano haya.

ayahesabu yote kuwa
hasara kwa ajili ya uzuri usio na kiasi wa kumjua Kristo Yesu Bwana wangu” (Flp.
3:8). Haya ni maneno ya mtume Paulo. Huyu anaaminika kuwa mishenari mkuu zaidi
aliyepata kuishi, baada ya Yesu. Alihubiri kwa nguvu, akafanya miujiza, na
akapanda makanisa katika Dola yote ya Rumi. Mungu alimtumia kufungua mlango wa
wokovu kwa Wasiokuwa Wayahudi (Mdo. 14:27). Hata hivyo, katika hayo yote,
alihisi kwamba mafanikio Yake makubwa zaidi maishani yalikuwa ni kumjua Yesu tu.
Ombi lake la kudumu lilikuwa, “Nataka kumjua Kristo” (Flp. 3:10).


Kama Paulo, wewe kama mchungaji wa
Kipentekoste ni kiongozi. Kwa hivyo, una majukumu mengi. Umeitwa kuwalea na
kuwakuza waamini wawe wanafunzi na kuendeleza ufalme wa Mungu duniani. Vyote
hivyo ni kazi kubwa, na lazima uzitekeleze kwa uaminifu. Hata hivyo, kama
unataka kwenda mbali katika huduma, kama Paulo, lazima utangulize uhusiano wako
na Kristo. Ni lazima ujitoe kumjua Kristo na kujifunza daima kuishi katika
ushirika pamoja Naye.


Ili kufanya hivyo, utahitaji kuendeleza tabia imara
ya ibada binafsi. Hakuna kiasi chochote cha kazi, bidii au ufanisi, kitakachofidia
ukosefu wa ushirika na Bwana. Sura hii itashughulikia tabia ya kuabudu
kibinafsi ya mchungaji wa Kipentekoste.


TABIA YA IBADA BINAFSI


Tutaanza uchunguzi wetu wa tabia ya ibada binafsi
kwa ufafanuzi kidogo.


Kuelewa Maana Yake


Tabia ni kitu ambacho mtu hufanya mara kwa
mara. Ni kitu kinachojirudia, ambacho ni kama kawaida. Kama mtu anayepiga
mswaki kila asubuhi, mazoea husitawishwa kwa kurudia-rudia kitu. Mwanzoni, mtu
anapaswa kujikumbusha mwenyewe haja ya kufanya shughuli hiyo. Na wakati
mwingine anapaswa kujisukuma kufanya hivyo. Ila baada ya muda, shughuli hiyo inakuwa
kitu cha kawaida.


Tabia ya ibada binafsi ni nini? Tabia ya ibada
binafsi ni desturi ya Kikristo ya kutumia muda kila siku wa kushirikiana na Kristo.
Ni muda ambao mtumishi mwaminifu wa Kristo hutenga kila siku ili kukuza
uhusiano wake na Mungu. Ni tabia kwa sababu, baada ya muda, inakuwa kawaida ya
maisha. Ni ibada kwa sababu kusudi lake ni kukuza uhusiano wa mtu na Mungu na
kuongeza kujitoa kwake na kwa utume Wake.


Faida Za Ibada Binafsi


Ukikuza na kudumisha kwa uaminifu tabia ya
ibada binafsi, faida nyingi zitakuja katika maisha yako na huduma. Hebu
tuangalie faida nne kati ya hizo.


1. Kumjua Kristo. Faida ya kwanza ni kwamba itakufanya ukue katika uhusiano wako na
Kristo. Mwandishi wa Waebrania anatuhimiza, “Tumkaribie Mungu kwa unyofu wa
moyo” (Ebr. 10:22). Yakobo anaongezea: “Mkaribieni Mungu naye atawakaribia
ninyi” (Yakobo 4:8). Unapoomba na kutafakari Maandiko, utaingia Patakatifu pa
Patakatifu (Ebr. 10:19). Hapo katika uwepo wa Mungu, wewe kama Musa wa kale,
utajikuta ukiwasiliana na Mungu “uso kwa uso, kama mtu asemavyo na rafiki”
(Kut. 33:11).


2. Kutambua mapenzi ya Mungu. Faida ya pili ni kwamba utakuja kuelewa vyema mapenzi ya Mungu kwa
maisha yako. Unaposali, kusoma Neno la Mungu, na kutumia mafundisho yake
maishani mwako, akili yako itabadilika. Hili likitokea, “utaweza kupima na
kuthibitisha mapenzi ya Mungu ni nini—mapenzi yake mema, ya kumpendeza na
ukamilifu” (Rum. 12:2).


3. Kukuza uelewa wa kibiblia kuhusu
dunia. Faida ya tatu ni kwamba zoezi hilo litakusaidia
kukuza mtazamo wa Kibiblia kuhusu dunia. Unapochunguza Maandiko kwa maombi,
utaanza kuuona ulimwengu jinsi Mungu anavyouona. Utaanza kuelewa mpango Wake
kwa wanadamu. Na utaweza kutambua nafasi yako katika kutimiza mpango huo.


4. Kuenenda sambamba na Roho. Faida ya nne ni kwamba utajifunza kuishi katika ushirika wa karibu na
Roho Mtakatifu (2 Kor. 13:14). Paulo aliwahimiza Wakristo “kuenenda katika
Roho” (Gal. 5:25). Alizidi kuwashauri hivi: “Endeleeni kujazwa Roho Mtakatifu”
(Tafsiri halisi ya Waefeso 5:18). Katika mazingira ya ibada, Roho Mtakatifu
atajulisha nguvu na uwepo wake. Ni kama umeme unaotoka kwenye chnzo hadi kwenye
taa. Mradi waya imeunganishwa kwenye kishikio cha taa, balbu hutoa mwanga. Lakini
kukitokea kizuizi chochote, umeme huacha kupita na taa inaacha kutoa nuru.
Kupitia tabia ya uaminifu ya ibada binafsi, utadumu ukiwa umeunganishwa kwenye
chanzo cha umeme. Unaweza kudumu ukiwa umejaa Roho wa Mungu.


VIPAUMBELE NA MAMBO YA KUFANYA KATIKA IBADA BINAFSI


Maswali mawili yanazuka: “Je, wewe kama
mchungaji wa Kipentekoste unawezaje kusitawisha mazoea ya ibada binafsi?” Na
pia, “Unapaswa kufanya nini ili kufaidika zaidi na zoezi hilo?”


Mambo Matatu Muhimu


Ili kuanzisha tabia hii imara ya ibada binafsi,
utahitaji kushughulikia masuala matatu yanayohusiana:


1. Vipaumbele. Hatua yako ya kwanza katika kuunda tabia ya ibada ni kuamua vipaumbele
vyako. Kipaumbele ni kitu ambacho mtu huona kuwa muhimu zaidi. Ni jambo ambalo
yeye hufanya kwanza. Ni lazima uamue kwamba uhusiano wako na Mungu ndio jambo
kuu. Na lazima uone tabia hii ya ibada ni njia ya kuimarisha uhusiano huo. Ili
kufanya hivyo, utahitaji kujilinda dhidi ya kile kinachoitwa "uvamizi wa
dharura." Yaani, usiruhusu shughuli nyingi za haraka za maisha zizuie
mazoea hayo yaliyo muhimu zaidi.


Kama mchungaji mwenye shughuli nyingi,
unakutana na mahitaji mengi ya dharura kila siku, majukumu ambayo yanadai wakati
wako mara kwa mara. Ingawa huwezi kuyapuuza, inakubidi ujifunze kuyaweka katika
mpangilio unaofaa. Unapaswa kulinda uhusiano wako na Mungu. Na ni vizuri
uhusiano huo uwe wa kwanza kwenye orodha yako ya vipaumbele. Hivyo ndivyo Yesu
alivyofanya. Hakuruhusu majukumu Yake mengi kumzuia kuwa na ushirika na Baba
Yake wa Mbinguni. Biblia inatuambia kwamba “mara nyingi aliondoka akaenda
mahali pasipokuwa na watu na kusali” (Lk. 5:16). Alitambua kwamba alihitaji huo
muda wa kuwa peke yake na Baba Yake ili kutegemezwa katika huduma.


Kisa cha Mariamu na Martha kinaonyesha zaidi
jambo hili. Mariamu alitanguliza kuketi miguuni pa Yesu na kumsikiliza
akifundisha. Lakini Martha alikengeushwa na kazi yote iliyohitaji kufanywa.
Yesu alimwambia Martha, “Wewe unasumbuka na kufadhaika kwa ajili ya mambo
mengi, lakini yanahitajika machache — au moja tu. Mariamu amechagua lililo bora
zaidi, wala halitaondolewa kwake” (Lk. 10:41-42). Martha alikuwa amekengeushwa
na haraka kumvamia. Lakini Mariamu alikuwa ametanguliza jambo bora zaidi, yaani
ushirika na Bwana. Kila mchungaji wa Kipentekoste lazima ajifunze kufanya vivyo
hivyo.


Unaweza kujaribiwa kusema, “Siwezi kusoma
Biblia na kuomba leo. Nina mambo mengi na ya haraka sana ya kufanya.” Ila, kama
unasema hivi leo, na kesho, na siku inayofuata, utajikuta umetumbukia katika
mfumo ambao huwezi kuuepuka kirahisi. Lakini ikiwa utaona wakati wako wa ibada
ya kila siku kuwa sawa na miadi yako na Mungu, na kama utatimiza hilo kwa
uaminifu, njaa yako ya kutaka kuwa na Mungu itakua na kuongezeka. Utakuwa
unausogelea wakati wako wa ibada kwa furaha.


2. Kusimamia muda. Suala la pili ambalo mchungaji wa Kipentekoste anapaswa kulifanya kwa
habari ya kukuza tabia ya ibada binafsi ni usimamizi wa wakati. Kusimamia
wakati ni utaratibu wa kupanga ratiba ya kila siku ili kuhakikisha kwamba muda sahihi
umetengwa kwa ajili ya kila shughuli ya siku. Wachungaji wenye ufanisi
wanaelewa kwamba muda ni zawadi kutoka kwa Mungu, na wanapaswa kuusimamia
vizuri. Katika kupanga siku yako, lazima uhakikishe kuwa unatenga wakati wa
kutosha kwa ajili ya ibada binafsi.[55]


Mchungaji mmoja mkomavu alizungumza jinsi
alivyopanga wakati wake wa ibada. Alisema hivi: “Niliweka wakati kila asubuhi
kwa ajili ya kuabudu kibinafsi, na kujifunza Biblia, na kuwajulisha watu wangu
hiyo ratiba. Ikitokea kwamba mtu fulani anapiga simu wakati huo na kuniambia,
'Nataka kukuona,' inabidi angoje mpaka nimalize ibada yangu. Nikimaliza, natoka
na kukutana naye. Ni kweli kwamba zipo dharura ambazo lazima nizishughulikie.
Ila, hizo ni tofauti. Kanuni ni kwamba ninatoa kipaumbele kwa ule muda wangu
ninaokuwa mbele za Mungu.”


3. Nidhamu.
Suala la tatu katika kukuza tabia imara ya ibada binafsi ni nidhamu binafsi. Kuna
faida gani ikiwa mchungaji wa Kipentekoste anaweka vipaumbele na kupanga wakati
wake kisha kukosa nidhamu binafsi inayohitajika ili kutekeleza mpango wake? Kwa
hiyo ni lazima uwe na nidhamu ili kutunza miadi yako na Mungu kila siku. Kama
mchungaji, huna mtu wa kukuambia, “Ni wakati wa kuomba. Ni wakati wa kusoma
Biblia.” Kwa hiyo, lazima uwe na nidhamu. Paulo alimwambia Timotheo kwamba
mwangalizi, au mchungaji, lazima awe na kiasi (1 Tim. 3:2). Zaidi, alifundisha
kwamba kujitawala au kiasi ni tunda la Roho Mtakatifu (Gal. 5:23).


Mambo Mawili Yanayofanyika Katika Ibada Binafsi


Kama tulivyokwisha onyesha katika sura hii, mambo
mawili makuu ya ibada binafsi ni maombi na kujifunza Biblia. Hebu tuyaangalie
kwa karibu zaidi.


1. Maombi ya kuabudu. Mchungaji wa Kipentekoste anapaswa kujumuisha maombi ya kuabudu katika
nyakati zake za ibada binafsi. Maombi haya ni tofauti na dua au maombezi.
Katika maombi ya kuabudu, mtafutaji anamwomba Bwana kukutana na hitaji katika
maisha yake mwenyewe. Katika maombezi, yeye huombea mahitaji ya wengine. Pia, katika
maombi ya ibada binafsi, mhusika hujikabidhi kwa Mungu, akitafuta kumkaribia.
Daudi aliomba maombi aina hiyo aliposema: “Nionyeshe njia zako, Bwana,
unifundishe mapito yako” (Zab. 25:4).


Maombi haya pia yanajumuisha nyakati za
kuimba, kuabudu, na kumshukuru Mungu. Kuna wakati ambapo yanajumuisha toba,
kama Daudi alivyo-omba, “Nimekutenda dhambi wewe peke yako, na kufanya yaliyo
maovu machoni pako. …Unitakase kwa hisopo, nami nitakuwa safi; unioshe, nami
nitakuwa mweupe kuliko theluji” (Zab. 51:4, 7). Neno la Mungu linaahidi,
“Tukiziungama dhambi zetu, Yeye ni mwaminifu na wa haki hata atuondolee dhambi
zetu, na kutusafisha na udhalimu wote” (1 Yoh. 1:9).


Katika nyakati zako za ibada, ni vizuri kuombea
familia yako, ili wawe na afya njema ya kimwili na kiroho. Pia utataka
kuliombea kanisa lako, ili Roho Mtakatifu atie nguvu na kuelekeza mambo yake,
na kwamba wote walio sehemu ya kanisa wajazwe na Roho. Vilevile ni vema kuombea
kanisa liwe na afya njema na kwamba karama na tunda la Roho viwepo kanisani.


2. Kujifunza Biblia. Nyakati zako za ibada zijumuishe kujifunza Biblia. Ila ni vizuri
ukaelewa tofauti kati ya ibada na kujifunza Biblia kitaaluma. Kusoma Biblia
kitaalamu ni somo ambalo mchungaji hufanya ili kujitayarisha kwa ajili ya
huduma. Aina hii ya kujifunza Biblia hutokea anapojifunza Biblia ili kuandaa
mahubiri au somo la Biblia. Kwa mchungaji wa Kipentekoste, kujifunza Biblia
kitaalamu ni muhimu. Lakini hupaswi kujifunza Biblia hivyo wakati unapofanya
ibada yako binafsi.


Kusoma Biblia kwa kuabudu hutokea unaposoma
Biblia kwa ajili ya ukuaji wa binafsi kiroho. Lengo lako si kutayarisha
mahubiri bali kuelewa vyema Neno la Mungu, na kuruhusu maneno ya Mungu
yatengeneze maisha yako. Kusudi la kujifunza Biblia hivi ni kukutana na Mungu
katika Neno Lake. Kusudi ni kumjua Mungu zaidi, kumkaribia Kristo, na
kumtumikia kikamilifu zaidi. Ayubu alizungumza kuhusu mwitikio wake wa ibada
kwa Maandiko aliposema, “Sikuacha maagizo ya midomo yake; Nimeyatunza maneno ya
kinywa chake kuliko riziki yangu ya kila siku” (Ayubu 23:12).


Wengine wamependekeza hatua nne katika
kujifunza Biblia kwenye ibada binafsi. Hatua ya kwanza ni kusoma kifungu husika
polepole na kwa kufikiria. Hatua ya pili ni kutafakari kifungu husika, kuuliza
maswali kama vile, “Mungu ananiambia nini kupitia kifungu hiki? na “Ninapaswa
kuitikiaje ujumbe wa Mungu katika kifungu hiki?” Hatua ya tatu ni kuomba, “Bwana,
unataka nifanye nini?” Na hatua ya mwisho ni kutii yale ambayo Mungu amesema
katika Neno lake na kuweka kanuni zake katika matendo.


MAONI ZAIDI KUHUSU IBADA BINAFSI


Kwa kumalizia, hebu tuangalie maarifa matatu
ya ziada kuhusu jinsi unavyoweza kuimarisha tabia yako ya ibada binafsi na
kuimarisha uhusiano wako na Mungu.


Kutumia Sala ya Bwana


Mara kwa mara, utapenda kutumia Sala ya Bwana
kuwa mwongozo katika nyakati za ibada yako binafsi. Sala hii inapatikana katika
Mathayo 6:9-13. Yesu aliwapa wanafunzi Wake kama kielelezo cha maombi yenye
matokeo. Kwa kutumia maombi haya kama mwongozo, muda wako wa ibada binafsi
utakwenda kama ifuatavyo:


1.       Anza na sifa: “Baba yetu uliye mbinguni, jina
lako litukuzwe” (mst. 9). Tumia dakika chache kuimba na kumwabudu Mungu. Msifu
kwa vile alivyo, na umshukuru kwa yote aliyofanya.


2.       Omba mapenzi yake yatimizwe: “Ufalme wako uje,
Mapenzi yako yafanyike duniani kama huko mbinguni” (mst. 10). Omba ufalme wa
Mungu uje katika maisha ya watu. Omba watu wazaliwe mara ya pili na kuanza
kumfuata Kristo (Yoh. 3:3-8). Omba waponywe na kukombolewa kutoka kwenye
kufungwa na mapepo (Mt. 12:28; Lk. 11:20). Waombee wajazwe na Roho Mtakatifu (Mk.
9:1; Mdo. 1:3-8). Na omba ili Yesu aje upesi (Lk. 22:18; Uf. 12:10; 22:20).


3.       Msihi Mungu: “Utupe leo mkate wetu wa kila
siku” (mst. 11). Mwombe Mungu akutimizie mahitaji yako yote “kwa kadiri ya
utajiri wa utukufu wake katika Kristo Yesu” (Flp. 4:19). Omba kwa ajili ya
mahitaji ya wengine.


4.       Omba msamaha na kuutoa: “Na utusamehe deni
zetu, kama sisi nasi tunavyowasamehe wadeni wetu” (mst. 12). Jinyenyekeze mbele
za Mungu, ukiomba msamaha wake na kutoa msamaha kwa wengine.


5.      
Omba mwongozo na ulinzi wa Mungu: “Na usitutie majaribuni, bali utuokoe na yule mwovu” (mst. 13). Mwombe
Mungu akupe mwongozo katika maisha na huduma yako na ulinzi wake kinyume na shetani
na majeshi yake ya pepo wabaya.


Maombi Endelevu


Pamoja na kudumisha muda wa kila siku wa ibada
binafsi, mchungaji wa Kipentekoste lazima ajifunze “kuomba bila kukoma” (1
Thes. 5:17). Bila shaka hii haimaanishi kwamba unapaswa kubaki kwenye maombi
siku nzima kila siku. Ina maana kwamba hupaswi kamwe kuacha kuomba. Unapaswa
kujifunza kuishi katika hali endelevu ya ushirika na Mungu. Unapoendelea na
shughuli zako za kila siku, sala inapaswa kuwa midomoni mwako daima (Zab. 34:1;
Ebr. 13:15). Zoezi hili litaimarishwa ikiwa siku yako itaanza na wakati wa
ibada binafsi kama ilivyoelezwa hapo juu. Maombi bila kukoma ni muhimu ili
kuishi maisha sambamba na Roho wa Mungu (Gal. 5:25).


Kuandika Vitu


Hatimaye, ni mazoezi mazuri kwa mchungaji wa
Kipentekoste kuweka shajara ya maombi ya kila siku. Jarida la maombi ni daftari
ambalo mchungaji huweka kumbukumbu ya kile kinachotokea wakati wa ibada yake
binafsi. Katika jarida hili, unarekodi maombi ambayo umemwomba Mungu, pamoja na
majibu ya Mungu kwa maombi hayo. Unapotazama uaminifu wa Mungu katika kujibu
sala zako, imani yako itaimarishwa.


Pia utataka kuandika maneno au hisia zozote
unazoweza kupokea kutoka kwa Roho Mtakatifu. Maoni haya yanaweza kutumika
baadaye kama miongozo, kukusaidia kutambua mwelekeo wa Mungu kwa maisha na
huduma yako. Kwa kuongezea, unaweza kutaka kuandika maarifa yoyote unayopokea
unaposoma Biblia. Baadhi ya maarifa haya yanaweza baadaye kukuzwa kuwa ujumbe
kwa ajili ya kusanyiko. Mara kwa mara utataka kuhakiki yale uliyoandika katika
shajara yako, ukimwomba Mungu kutia moyoni mwako mambo hayo anayotaka
uyakumbuke.


____________________


Kwa mchungaji wa
Kipentekoste, tabia ya ibada binafsi ya kila siku si hiari; ni jambo la lazima.
Tabia kama hiyo itaboresha sana maisha na huduma yake kwa njia nyingi. Itatoa mwongozo
na nguvu za kiroho, vitu vinavyohitajika ili kutimiza mwito wa Mungu maishani
mwao.

Huduma ya Mchungaji wa Kipentekoste Mbele
ya Watu

Mahubiri Yenye Upako wa Roho

chungaji mmoja asiye
Mpentekoste alitilia shaka ukweli wa ubatizo katika Roho Mtakatifu. Mara nyingi
alionyesha mashaka yake juu ya uzoefu huo. Kisha siku moja alipokuwa akisoma
Matendo 2 na kutafakari juu ya matukio ya Siku ya Pentekoste, aliomba na
kupokea uzoefu wa Kipentekoste. Baadaye alishuhudia, “Kwa muda mfupi tangu
nimpokee Roho Mtakatifu, mahubiri yangu yametoa matokeo zaidi kuliko miaka
yangu yote ya awali ya kuhubiri!”


Kihistoria, mahubiri yenye nguvu, yaliyotiwa
mafuta na Roho yamekuwa alama ya huduma ya Kipentekoste. Tangu mwanzo wa karne
ya ishirini, harakati ya Kipentekoste imetokeza jeshi kubwa la wahubiri
waliowezeshwa na Roho Mtakatifu, wakitangaza kwa bidii ujumbe wa wokovu kwa
mataifa.


Sura hii itashughulikia mada ya mahubiri ya
Kipentekoste. Itazingatia nafasi ya Roho Mtakatifu katika kumtia mafuta
mhubiri. Pia itatoa mapendekezo kuhusu maandalizi na utoaji wa mahubiri.


MAHUBIRI YA PENTEKOSTE


Yesu aliwaamuru wanafunzi wake, “Enendeni
ulimwenguni mwote mkaihubiri Injili kwa viumbe vyote” (Mk. 16:15). Kuhubiri ni kutangaza
Neno la Mungu kwa bidii ili kuwashawishi watu wamfuate Kristo na kufanya
mapenzi yake. Ni mada kuu katika Agano Jipya ambapo maneno kuhubiri au kutangaza
hutokea karibu mara 150. Uwezo wa kuhubiri jumbe zenye upako wa Roho ni wajibu
wa msingi wa kila mchungaji wa Kipentekoste.


Mfano wa Kitabu cha Matendo


Wapentekoste wanaamini kwamba kuhubiri kwa
mitume na wengine katika kitabu cha Matendo kunakusudiwa kuwa kielelezo kwa
wahubiri wa leo. Katika Matendo, Luka anaandika yaliyomo katika mahubiri kadhaa
yaliyohubiriwa na mitume na wahubiri wengine (kwa mfano, Petro: Mdo. 2:14-40;
3:12-26; 10:28-47; Stefano: Mdo. 7:1-53; Paulo: Mdo. 13:16-41; 17:22-31). Sehemu
kubwa ya nafasi anayotoa Luka kwa mahubiri haya katika Matendo ya Mitume huonyesha
umuhimu anaoweka juu yake. Alitaka wasomaji wake wajue jinsi mitume
walivyohubiri ili nao wafanye vivyo hivyo.


Uchunguzi wa makini wa mahubiri katika Matendo
ya Mitume unaonyesha angalau vipengele vitano muhimu vya mahubiri ya mitume.


1.       Kiini alikuwa Yesu. Utu na kazi ya Kristo ni
kiini cha kila ujumbe unaohubiriwa katika Matendo. Wahubiri wa Agano Jipya
walitangaza mara kwa mara kwamba Yesu alikuwa utimilifu wa unabii wa Agano la
Kale, na kwamba alikuwa njia pekee ya wokovu (taz. Mdo. 2:22-24, 30-32;
3:13-20; 4:10-12); 5:30-31; 8:5; na mengine).


2.       Maandiko yalirejelewa. Wahubiri katika kitabu
cha Matendo mara kwa mara walifanya rejea kwa Maandiko kuunga mkono madai yao (taz.
Mdo. 2:17-21; 3:22-23; 4:11, 25-26; na mengine).


3.       Yalitiwa mafuta na Roho Mtakatifu. Wahubiri
katika Matendo ya Mitume walijazwa, na hivyo kutiwa mafuta na Roho Mtakatifu (taz.
Mdo. 2:4, 14; 4:8; na mengine).


4.       Uthibitisho usio wa kawaida. Katika Matendo ya
Mitume, utangazaji wa injili mara nyingi uliambatana na ishara na maajabu ya
kuthibitisha (rej. Mdo. 3:1-8; 8:4-7; 14:8-10; na mengine).


5.       Wito wa toba na imani. Wahubiri katika kitabu
cha Matendo kwa kawaida walihitimisha mahubiri yao kwa mwito wa toba na imani
(rej. Mdo. 2:38; 3:19; 8:22; na mengine).


Sifa hizi hizi
zinapaswa kuwa kiini cha mahubiri ya Kipentekoste katika Afrika leo. Ungefanya
vyema kukariri orodha hii na kuitumia kama kiwango cha kutathmini huduma yako
ya kuhubiri.


UPAKO WA ROHO MTAKATIFU


Katika Agano la Kale, manabii, makuhani, na
wafalme walipakwa mafuta walipoingizwa kazini (kama vile Kut. 28:41; 1 Sam.
9:16; 16:11-13; 1 Waf. 1:34; 19:16). Upako huu ulitumika kama ishara ya wito
wao, na ulionyesha mamlaka waliyopewa na Mungu ya kufanya kazi katika ofisi
zao. Ilionyesha zaidi uwepo wa Roho wa Mungu juu yao ili kuwawezesha kufanya
kazi za huduma yao (Isa. 61:1-2).


Kama ilivyoelezwa hapo juu, kipengele kimoja
cha mahubiri katika kitabu cha Matendo ni kwamba wahubiri walitiwa mafuta na
Roho Mtakatifu. Hebu tuangalie kwa karibu zaidi wazo hili.


Huduma ya Yesu Yenye Upako


Yesu alianza huduma yake kwa kutangaza kwamba,
“Roho wa Bwana yu juu yangu, kwa maana amenitia mafuta kutangaza habari njema”
(Lk. 4:18). Kwa hali hiyo, alielezea jambo hilo kuwa ni Roho kuwa juu yake.
Alitumia neno hili kuelezea utendaji kazi wenye nguvu wa Roho Mtakatifu ndani
na kupitia Kwake, na kumwezesha Yeye kutekeleza huduma Yake kama Masiya.


Huduma ya Mitume Yenye Upako


Ndivyo ilivyotokea kwa wale wanafunzi 120 siku
ile ya Pentekoste. Kwanza, Roho alikuja juu yao (Mdo. 2:3). Kisha, akawajaza.
Na hatimaye, Alianza kunena kupitia kwao (mst. 4, 14). Haya yote yalitokea
katika utimizo wa ahadi ya Yesu katika Matendo 1:8, kama ifuatavyo: “Lakini
mtapokea nguvu, akiisha kuwajilia juu yenu Roho Mtakatifu; nanyi mtakuwa
mashahidi wangu… hata mwisho wa nchi.”


Hivyo, kupakwa mafuta ni kujazwa na kutiwa
nguvu na Roho Mtakatifu. Kama vile Roho alivyokuja juu ya Yesu na wanafunzi wa
kwanza, akiwatia mafuta kwa ajili ya huduma, Roho atakuja juu ya mfuasi
aliyejitoa leo, akimtia mafuta kwa ajili ya huduma.


Upako Unaelezwa


Upako ni utendaji wenye nguvu wa Roho
Mtakatifu ndani, juu, na kupitia kwa watu binafsi ambao wamejitoa kikamilifu
kwa Mungu. Ni uwepo dhahiri wa Mungu ambao huja kutulia juu ya mfuasi
aliyejazwa na Roho, kumwezesha kuhudumu kwa nguvu na ufanisi zaidi.


Katika kitabu cha Matendo, maneno kujazwa na kujazwa
na Roho Mtakatifu hutumiwa wakati m wingine kuelezea upako wa Roho. Neno hili, kujazwa
na Roho Mtakatifu, linaeleza kuja kwa Roho juu ya mtu, kujazwa na kumtia mtu
mafuta ili kutenda na kusema kwa nguvu na mamlaka (Mdo. 4:8, 31; 13:9-12). Neno
hili kujaa Roho Mtakatifu, linaeleza hali inayoendelea ya kutiwa mafuta na Roho
Mtakatifu (Mdo. 6:3, 5; 7:55). Huu unaweza kuwa “upako uliobaki” unaonenwa na
Yohana (1 Yoh. 2:27). Upako unabaki juu yetu kadiri tunavyobaki ndani ya Kristo
(Yoh. 15:4-7). Kutengana na dhambi ni sharti muhimu kwa upako kuendelea kubaki
(Yoh. 14:15-16). Upako huu lazima uwe kipaumbele katika maisha ya kila
mchungaji wa Kipentekoste.


Mahubiri Yenye Upako


Mahubiri yaliyovuviwa hayapaswi kuchanganywa
na ufasaha tu, haiba ya asili, au uwezo wa kusisimua hisia. Wala hayapaswi kuchanganywa
na utoaji wa mahubiri kwa mhemuko. Ingawa mahubiri yaliyotiwa
mafuta na Roho yanaweza kuonyesha hayo yote, ni zaidi ya hayo. Mahubiri
yaliyotiwa mafuta na Roho ni mahubiri yenye Roho. Ni aina ya mahubiri kwa
mifano iliyo-onyeshwa na Yesu na mitume.


Luka anaonyesha ukweli huu katika habari ya
Apolo. Anaeleza kama ifuatavyo: “Apolo…alikuwa mtu mwenye elimu, mwenye ujuzi
kamili wa Maandiko. Alikuwa amefundishwa njia ya Bwana, naye alinena kwa bidii
nyingi na kufundisha juu ya Yesu kwa usahihi” (Mdo. 18:24-25). Kwa hiyo Apolo
alikuwa mhubiri mwenye ufasaha na mwenye uwezo kiakili. Lakini, “alijua ubatizo
wa Yohana tu” (mst. 25). Hakuwa na ujuzi wa Pentekoste. Ila baada ya Prisila na
Akila “kumfafanulia njia ya Mungu kwa ubora zaidi,” yaonekana alijazwa na Roho
Mtakatifu. Ndipo akasafiri hadi Akaya ambako alikuwa “msaada mkubwa kwa wale
walioamini kwa neema” (mst. 27).


Yesu alisema juu ya mahubiri na mafundisho
yake yaliyotiwa mafuta, “Maneno niliyowaambia — yamejaa Roho na uzima” (Yoh.
6:63). Biblia inaeleza hivi kuhusu mahubiri ya mitume: “Mitume wakaendelea
kushuhudia ufufuo wa Bwana Yesu kwa nguvu nyingi. Na neema ya Mungu ilifanya
kazi kwa uwezo ndani yao wote” (Mdo. 4:33). Maneno yale - neema ya Mungu
ilifanya kazi kwa nguvu sana ndani yao wote - yanaeleza vizuri sana upako wa
Roho Mtakatifu. Katika Matendo ya Mitume, upako wa Roho juu ya mhubiri
uliwaathiri sana wale waliosikiliza (Mdo. 2:4, 14 na 1 Kor. 2:4; Mdo. 2:37 na 1
Kor. 2:5).


Paulo alizungumza juu ya mahubiri yake
mwenyewe yaliyotiwa mafuta na Roho katika nyaraka zake. Aliwakumbusha waamini
wa Korintho jinsi alivyowahubiria injili mara ya kwanza. Aliandika hivi: “Ujumbe
wangu na mahubiri yangu havikuwa kwa maneno ya hekima na ya kuvutia, bali kwa
onyesho la nguvu za Roho” (1 Kor. 2:4-5). Alieleza huduma yake kwa waamini
katika Warumi: “Kwa nguvu za ishara na maajabu, kwa nguvu ya Roho wa
Mungu…nimeihubiri Injili ya Kristo kwa utimilifu” (Rum. 15:19). Aliwakumbusha
waamini wa Thesalonike, “Injili yetu iliwajia si kwa maneno tu, bali pia kwa
nguvu, na Roho Mtakatifu na usadikisho wa kina” (1 Thes. 1:5).


Roho Mtakatifu yuko tayari kutia mafuta
mahubiri yetu leo kama vile alivyomtia mafuta Yesu na mitume katika karne ya
kwanza. Lakini, nini chanzo cha upako, na unapatikanaje?


ASILI YA UPAKO


Ili kuweza kuhubiri kwa upako wa Roho,
mchungaji wa Kipentekoste lazima aelewe chanzo. Chanzo cha upako ni uwepo unaokaa
ndani na kutiwa nguvu na Roho Mtakatifu. Ni Roho ndani, na juu ya mhubiri (Yoh.
14:17; Mdo. 1:8). Nguvu hizi za Roho Mtakatifu hupokelewa pale mtu anapobatizwa
na kujazwa na Roho Mtakatifu (Mdo. 2:4). Upako unabaki pale mtu anapotembea
“katika hatua na Roho” (Gal. 5:25). Ukweli huu unaonyeshwa katika huduma za
Yesu na mitume.


Chanzo cha Upako wa Yesu


Yesu alithibitisha kwamba chanzo cha upako
wake ni Roho wa Bwana (Lk. 4:18). Ingawa alikuwa Mwana wa Mungu kweli
aliyefanyika mwili, alichagua kujiondolea uweza wake wa kiungu na mapendeleo na
kutekeleza huduma yake katika nguvu za Roho (Flp. 2:5-8). Hivyo huduma ya Yesu
iliyotiwa mafuta na Roho ingetumika kuwa kielelezo kwa wote ambao wangemfuata.


Yesu hakuanza huduma yake hadi alipotiwa mafuta
kwa Roho mara ya kwanza. Yeye kubatizwa na Roho kulifanyika mara baada ya
Yohana kumbatiza katika maji. Biblia inasema, “Naye [Yesu] alipokuwa akiomba,
mbingu zilifunguliwa na Roho Mtakatifu akashuka juu yake katika umbo kama hua”
(Lk. 3:21-22). Kisha Yesu “alianza huduma yake” (mst. 23). Alianza kutembea na
kuhudumu katika nguvu za Roho (Lk. 4:1, 14). Alitangaza na kusema, “Roho wa
Bwana yu juu yangu, kwa maana amenitia mafuta kutangaza habari njema” (Lk.
4:18). Baadaye, watu walipomsikia Yesu akisema, “walishangazwa na maneno ya
neema yaliyotoka midomoni mwake” (mst. 22). Nao walishangaa “kwa sababu maneno
yake yalikuwa na mamlaka” (mst. 32; taz. Mt. 7:28 -29).


Chanzo cha Upako wa Mitume


Kama vile Roho Mtakatifu alivyokuwa chanzo cha
huduma ya Yesu iliyotiwa mafuta, Yeye pia alikuwa chanzo cha huduma ya mitume
iliyotiwa mafuta. Kama Yesu, mitume walibatizwa kwanza katika Roho Mtakatifu.
Kisha wakaanza kuhubiri kwa nguvu.


Labda Petro ndiye mfano bora zaidi wa nguvu
hii ya kiroho. Kabla ya Pentekoste, aliogopa kumkiri Yesu kwa kijakazi (Mt.
26:69-72). Lakini mara tu alipojazwa na Roho Mtakatifu, alihubiri kwa nguvu, na
maneno yake yaliwagusa sana wasikilizaji wake (Mdo. 2:37). Matokeo yake: watu
elfu tatu walikuja kwa Kristo. Hali hii inarudiwa mara kadhaa katika Matendo
(4:8, 31-33).


Upako uleule uliokuwa juu ya Yesu na mitume
ukiwawezesha kuhubiri kwa nguvu unapatikana kwetu leo.


KUPATA UPAKO


Maswali yanaibuka, “Je, mtu anawezaje kweli
kupata upako wa Roho Mtakatifu leo? Je, upako unapokelewaje? Je, unaonyeshwaje
katika huduma? Unaweza kudumishwaje?”


Kupokea Upako


Upako unapokelewa leo kama vile ulivyopokelewa
na Yesu na wanafunzi wa kwanza. Hupokelewa mwanzoni mtu anapobatizwa katika
Roho Mtakatifu. Kama ilivyoelezwa hapo juu, Yesu alipokea Roho Mtakatifu wakati
wa ubatizo wake. Kisha akaanza kuhudumu kwa nguvu. Ndivyo ilivyokuwa kwa
wanafunzi. Walipokea Roho mara ya kwanza siku ya Pentekoste, na kama Yesu, wao
pia walianza kuhudumu kwa nguvu.


Yesu alitoa maagizo ya wazi kuhusu jinsi mtu
anavyoweza kupokea Roho. Aliwaambia wanafunzi wake, “Baba yenu aliye mbinguni
[atawapa] Roho Mtakatifu wale wamwombao!” (Lk. 11:13). Alieleza, “Ombeni nanyi
mtapewa; tafuteni nanyi mtapata; bisheni nanyi mtafunguliwa mlango. Kwa maana
kila aombaye hupokea; atafutaye huona; naye abishaye, mlango utafunguliwa” (mst.
9-10). Hivyo Roho hupokelewa kwa kuomba kwa imani (mst. 9), kupokea kwa imani (mst.
10 na Mk. 11:24), na kunena kwa imani (Mdo. 2:4).[56] 


Kudhihirisha Upako


Upako unaopokelewa wakati wa ubatizo wa Roho
unadhihirika katika huduma hasa kupitia utendaji wa karama za kiroho. Kweli
mahubiri yaliyotiwa mafuta na Roho ni onyesho la karama ya unabii. Ni matamko
yaliyo-ongozwa na Roho, na kuvuviwa na Roho. Mahubiri yaliyotiwa mafuta kwa
Roho ni pamoja na udhihirisho wa karama za ufunuo kama vile neno la maarifa na
neno la hekima. Kwa kuongezea, mahubiri yaliyotiwa mafuta na Roho mara nyingi
huambatana na udhihirisho wa karama ya nguvu, kama ilivyotokea kwa Paulo huko
Listra (Mdo. 14:8-10).[57]


Unaweza kupata upako kwa kuomba, na kuitikia kwa
imani uwepo wa Roho Mtakatifu. Unapoingia katika mimbari, unapaswa kuomba na
kusema, “Ee Roho Mtakatifu, njoo sasa unitie mafuta kuhudumu Neno lako.” Basi,
nenda kwa imani, ukiamini kwamba Mungu amesikia maombi yako. Mara unapohisi
uwepo wa Roho, itikia kwa imani, jitoe kwa uongozi wake na kumwamini awezeshe
na kutia nguvu mahubiri yako.


Kudumisha Upako


Upako unadumishwa kwa kuishi na kutembea
katika Roho (Gal. 5:25). Kutembea katika ujazo wa Roho ni maisha ya kujinyenyekeza
na kumtii Mungu na utume Wake. Maombi pamoja na kuomba katika Roho, ni
kipengele muhimu cha kudumisha upako (Rum. 8:26-27; 1 Thes. 5:17).


KUJIANDAA NA KUHUBIRI KATIKA UPAKO 


Mchungaji yeyote wa Kipentekoste mwenye nia ya
kuwa mhubiri aliyefanikiwa na kutiwa mafuta na Roho, atahitaji kujishughulisha
mwenyewe katika kujiandaa na kuhubiri. Ni lazima ahakikishe kwamba Roho
Mtakatifu yuko naye, akimpaka mafuta na kuongoza kila shughuli.


Maandalizi Mahubiri


Kutazama kwa karibu mahubiri katika Matendo ya
Mitume kunaonyesha kweli mbili muhimu: jumbe za mitume zilijaa Maandiko, na kutiwa
mafuta na Roho Mtakatifu. Wahubiri katika Matendo walionyesha ufahamu mpana wa
Maandiko. Mara nyingi walinukuu Maandiko katika jumbe zao. Kwa mfano, mahubiri
ya Petro ya Siku ya Pentekoste yana maandiko manne kutoka Agano la Kale (ling. Mdo.
2:16-21, 25-28, 31, 34-35). Vile vile, ujumbe wa Stefano kwa Baraza la Wazee
Viongozi wa Kiyahudi (Sanhedrin) una maandiko nane (ling. Mdo. 7:3, 6-7, 28,
32-35, 37, 40, 42-43, 49). Mahubiri mengine katika Matendo ya Mitume yanafuata
mtindo huo. Wahubiri hawa wa kwanza walielewa Maandiko, na walijenga jumbe zao
katika uelewa wao huo.


Wachungaji wa Kipentekoste wa Afrika ya leo
lazima wafanye vivyo hivyo. Kama wenzetu, yaani mitume, ni lazima tujenge mahubiri
yetu kwenye uthabiti katika Maandiko. Ili kufanya hivyo, ni lazima tujitoe na kujifunza
Biblia kwa nidhamu na bidii kubwa. Ni lazima tutoe wakati wa kutosha kila juma
kwa ajili ya usomaji wa Biblia kwa uzito na kutayarisha mahubiri.
Tunapojiandaa, tunapaswa kumwangalia Roho Mtakatifu ili atie mafuta na kuhuisha
mawazo yetu, tukitambua kwamba upako wa Roho Mtakatifu haukatazi maandalizi;
badala yake huyaimarisha na kuyatia nguvu zaidi.


Pia katika Matendo wahubiri waliomba kwa matarajio
ya kujazwa na kutiwa mafuta na Roho Mtakatifu. Mara kwa mara, kitabu cha Matendo
huunganisha kuja kwa Roho Mtakatifu na maombi. Kwa mfano, wanafunzi walikuwa kwenye
maombi kabla ya kushuka kwa Roho ile Siku ya Pentekoste (Mdo. 1:14; 2:1-4).
Waamini wa Yerusalemu walikuwa wakiomba kabla ya umwagiko wa pili wa Roho katika
mji huo (Mdo. 4:23-31). Paulo na Anania walikuwa wakiomba kabla ya Paulo
kujazwa na Roho (Mdo. 9:5, 10-15). Mifano zaidi inaweza kutajwa.


Sisi wachungaji wa Kipentekoste tunaotaka Roho
Mtakatifu atie mafuta mahubiri yetu lazima tujitoe kuomba. Maombi kama haya ya
kujitoa yatahakikisha upako wa Roho, yakigusa sana na kwa kina maudhui na
utoaji wa mahubiri yetu.


Kutolewa kwa Mahubiri


Lengo la utoaji wa mahubiri si kuwavutia
wasikilizaji bali kuongeza uelewa wa ujumbe kwa watu. Kila linalosemwa au
kufanywa linapaswa kulenga kuwaelekeza watu wakutane na Mungu. Mbinu au tabia
zozote zinazochangia lengo hili zinapaswa kuendelezwa. Zozote zinazosumbua na
kuchepuka kutoka kwenye lengo hilo zinapaswa kuachwa.


Basi kama wahubiri wa Kipentekoste, mwenendo
wetu unapaswa kuwa wa kweli na usioathiriwa na ubovu wowote. Tunapaswa kuepuka
kunong’ona, kupiga kelele, kutanga-tanga madhabahuni pasipo mwelekeo, na
kupepesa mikono bila utaratibu na mpango. Ishara zetu zinapaswa kuwa za kawaida
na zisizo za kuigiza au kujifanya. Vitendo vyetu madhabahuni vinapaswa kuibuka
kwa kawaida kutoka ndani na kuongozwa na Roho na yaliyomo katika ujumbe. Ikiwa
tutajihusisha na ujumbe tunaohubiri kiakili na kihisia, ishara zinazofaa zitajitokeza
na kufuata kama sehemu yetu ya kawaida.


Kuita watu madhabahuni katika kumalizia
mahubiri ni muhimu sana. Wakati wa hatua hii muhimu ya mahubiri, ni muhimu kwa mhubiri
kuongozwa na Roho Mtakatifu. Huo mwito si wakati wa kutambulisha mawazo mapya
katika ujumbe. Mhubiri lazima abakie kwenye lengo lake, wala asichepuke kwenda
pembeni. Badala yake, ni vizuri abakie kwenye hoja yake na kutoa maelekezo ya
wazi kuhusu kile anachotaka watu wafanye kama itikio lao kwa mahubiri.


____________________


Wachungaji wa
Kipentekoste ni wa kipekee miongoni mwa wahubiri kwa kuwa tunathamini na
kutafuta upako wa Roho Mtakatifu katika mahubiri yetu. Kwa kufanya hivi,
tunatafuta kufuata mfano wa Yesu na wahubiri wa Agano Jipya. Maombi yetu ya
kudumu yanapaswa kuwa hivi: “Bwana, nijaze na kunitia mafuta kwa ajili ya huduma”.

wanaangamizwa kwa kukosa maarifa” (Hosea 4:6). Maneno haya ya Mungu yalisemwa
kupitia nabii Hosea kwa makuhani wa Israeli. Kwa sababu viongozi hao wa kiroho
hawakuwafundisha watu wa Mungu ukweli, waliamini uongo. Kwa sababu hiyo,
walikuwa wametangatanga katika dhambi. Nabii huyo alieleza hali yao yenye
kuhuzunisha kwa kusema hivi: “Hakuna uaminifu, hakuna upendo, hakuna kumtambua
Mungu katika nchi. Kuna laana tu, na kusema uongo, na kuua, na kuiba na uzinzi”
(mst. 1-2).


Cha kusikitisha ni kwamba Wakristo wengi wa
Kipentekoste kote barani Afrika wanajikuta katika hali kama hiyo. Hawana
ufahamu mzuri wa Neno la Mungu. Kwa hiyo, kukua kwao kiroho kumeathirika, na
wamedumaa. Kwa sababu hiyo, wamekuwa mawindo rahisi kwa walimu wa uongo. Kama
mchungaji mwaminifu wa Kipentekoste, lazima uhakikishe kwamba hali kama hiyo
haipo katika kanisa lolote ambalo umeitwa kuchunga.


WAJIBU WA MCHUNGAJI


Kila mchungaji wa Kipentekoste anabeba jukumu
la kipekee la kulisha kundi la Mungu. Katika mkutano wake wa mwisho na
wachungaji wa kanisa la Efeso, Paulo aliwahimiza kwamba, “Jilindeni nafsi zenu,
na lile kundi lote ambalo Roho Mtakatifu amewaweka ninyi kuwa waangalizi ndani
yake” (Mdo. 20:28). Kisha akawaamuru wachungaji hao, “Iweni wachungaji wa
kanisa la Mungu [au, lisheni kundi], ambalo alilinunua kwa damu yake mwenyewe.”
Paulo alijua kwamba kwa kuwafundisha watu wa Mungu Neno la Mungu, wachungaji wa
Efeso wangewasaidia kuimarika kiroho. Hilo lingewatayarisha kupingana na “mbwa-mwitu
wakali” ambao wangeingia kanisani karibuni ili kupotosha ukweli, na kutafuta
kuwavuta watu mbali na Kristo (mst. 29-30).


Basi, kufundisha ndicho kitu muhimu katika maana
ya kuwa mchungaji wa Kipentekoste. Paulo aliandika kuhusu karama tano za huduma
ambazo Kristo ametoa kwa kanisa, kama ifuatavyo: “Vivyo hivyo Kristo mwenyewe
alitoa mitume, na manabii, na wainjilisti, na wachungaji, na waalimu, ili
kuwatayarisha watu wake kwa kazi ya huduma, ili mwili wa Kristo ujengwe” (Efe.
4:11-12).


Katika fungu hili la Maandiko, angalia jinsi Paulo
anavyounganisha karama mbili za huduma za mwisho kuwa moja. Kwa sababu hiyo,
wasomi fulani wameitaja karama hiyo kuwa “mchungaji aliye mwalimu.” Ni hivi:
Ili mtu awe mchungaji, ni lazima pia awe mwalimu. Mungu anapomwita mchungaji,
humpa pia karama ya kufundisha.


Ili kuwatunza kondoo ifaavyo, ni lazima uweze
kuwalisha watu wa Mungu ifaavyo, kuwalisha Neno la Mungu. Biblia inalifananisha
Neno la Mungu na vyakula vyenye lishe kama vile mkate (Mt. 4:4), maziwa (1 Pet.
2:2), na chakula kigumu (Ebr. 5:12-14). Mchungaji yeyote ambaye anashindwa
kuwalisha watu wake Neno la Mungu ni mchungaji asiye mwaminifu, na Mungu
atawawajibisha kwa kushindwa hapo (Yak. 3:1; Eze. 34:16).


Ila, kama utawafundisha watu Neno la Mungu kwa
uaminifu, utaheshimiwa na Mungu (Mt. 24:45-47). La maana zaidi ni kwamba, watu
wa Mungu wataimarishwa. “Hawatakuwa tena watoto wachanga, wakitupwa huku na
huku na mawimbi, na kupeperushwa huku na huku na kila upepo wa mafundisho, na
kwa hila na ujanja wa watu katika hila zao za udanganyifu. Badala yake,
wakisema kweli katika upendo, watakua katika kila namna mwili mkomavu wake yeye
aliye kichwa, yaani, Kristo” (Efe. 4:14-15).


Kufanya Wanafunzi


Yesu aliliamuru Kanisa Lake hivi, “Nendeni
mkafanye mataifa yote kuwa wanafunzi” (Mt. 28:19). Alichosema ni kwamba
wanapaswa kufanya kwa wengine yale ambayo alikuwa amefanya kwao. Yesu alitembea
pamoja na wanafunzi Wake, aliwafundisha kweli, na kuwaonyesha jinsi ya kuishi.
Kama wachungaji wa Kipentekoste, lazima tufanye vivyo hivyo na washirika wa
kanisa letu. Haitoshi kupata waongofu tu, lazima tutengeneze wanafunzi.
Mwanafunzi ni mfuasi wa Kristo aliyejitoa kwake. Yeye ni mwenye kuketi miguuni
pa Yesu na kujifunza kutoka Kwake. Si lazima tuwaite watu wamfuate Kristo tu, bali
pia ni lazima “tuwafundishe kutii” amri zake zote (mst. 20).


Kuhubiri na Kufundisha


Wachungaji wengi wa Kipentekoste barani Afrika
wanajiona kuwa wahubiri, lakini hawajioni kuwa walimu. Ila wewe kama mchungaji,
Mungu amekuita kuwa yote mawili. Lazima uwe mhubiri stadi na mwalimu mzuri
wakati huo huo. Ili kuelewa vizuri nafasi yako kama mwalimu wa watu wa Mungu,
unahitaji kujua tofauti kati ya kuhubiri na kufundisha.


Biblia inatofautisha waziwazi kati ya kazi
hizi mbili. Kwa mfano, Biblia inasema kwamba Yesu “alizunguka Galilaya, akifundisha
katika masinagogi yao, na kuhubiri habari njema ya ufalme” (Mt. 4:23, maneno
mepesi kuonyesha msisitizo). Tunaambiwa hivi kuhusu Paulo na Barnaba: "wakabaki
Antiokia, ambapo wao na wengine wengi walifundisha na kuhubiri neno la
Bwana" (Mdo. 15:35, maneno mepesi kuonyesha msisitizo). Paulo alimsihi
Timotheo, mchungaji wa kanisa la Efeso hivi, “Hata nitakapokuja, fanya bidii
katika kusoma Maandiko hadharani, na kuhubiri na kufundisha” (1 Tim.
4:13, maneno mepesi kuonyesha msisitizo). Kuna tofauti gani basi kati ya
kuhubiri na kufundisha?


Kihalisia, kuhubiri ni kutangaza Injili mbele
ya watu kwa nia ya kuwaita waje kumwamini Kristo. Kufundisha ni kueleza maana
ya kuishi kwa ajili ya Kristo. Kuhubiri ni kutangaza; kufundisha ni kufafanua au
kutoa maelezo. Kuhubiri ni kutoa tangazo, kufundisha ni kufanya wanafunzi.
Mhubiri anawaita watu watangatangao waje kwenye imani katika Kristo; mwalimu
anawaeleza njia za Bwana. Kusudi la mwalimu ni kuwaonyesha watu wa Mungu jinsi
ya kumtumikia kikamilifu zaidi. Kama mchungaji-mwalimu, lazima uwafafanulie
watu wa Mungu Maandiko kwa uangalifu. Ni lazima uwape taarifa na uelewa hitajika
ili kutekeleza kwa vitendo neno ambalo wamesikia.


Kufuata Mfano wa Yesu


Ukiwa mchungaji wa Kipentekoste, lazima
ujitahidi kufuata mfano wa Yesu, mwalimu mkuu kuliko wote, aliyepata kuishi. Yesu mara
nyingi alijiita “Mwalimu” (Mt. 26:18; Yoh. 13:13-14). Wengine walifanya vivyo
hivyo (kwa mfano, Mt. 8:19; 12:38; Lk. 10:25; Yoh. 11:28). Injili mara nyingi
huzungumza juu ya huduma ya kufundisha ya Yesu (kwa mfano, Mk. 1:21-22; Lk. 4:31-32).
Na vifungu virefu vya Maandiko vimetengwa, vyenye mafundisho Yake. Vifungu
hivyo ni pamoja na Mahubiri ya Mlimani (Mt. 5-7), Mafundisho ya Mlima wa
Mizeituni (Mt. 24-25), na Hotuba aliyoitoa Chumba cha Juu (Yoh. 14-16). Kama
Yesu alichukulia huduma Yake ya kufundisha kwa uzito sana, sisi leo pia tunapaswa
kuichukulia kwa uzito.


Mengi yangeweza kusemwa kuhusu jinsi Yesu
alivyotimiza huduma Yake ya kufundisha. Vitabu vimeandikwa kuhusu njia zake za
kufundisha. Mambo matatu kuhusu mtindo Wake wa kufundisha yanastahili kutajwa. 


1. Alifundisha kwa mamlaka. Biblia inasema hivi juu ya Yesu: “Umati ulishangazwa na mafundisho
yake, kwa sababu alikuwa akiwafundisha kama mtu mwenye mamlaka, si kama walimu
wa sheria” (Mk. 1:22). Yesu alifundisha kwa mamlaka kwa sababu alikuwa ametumwa
na Mungu, na kwa sababu alinena maneno ambayo Mungu alikuwa amempa. Alishuhudia
na kusema, “Sifanyi neno kwa nafsi yangu ila nanena yale ambayo Baba
amenifundisha” (Yoh. 8:28). Ili kufundisha kwa mamlaka kama Yesu, wewe pia
lazima ufundishe Neno la Mungu kwa uaminifu.


2. Alifundisha kwa upendo. Yesu aliwapenda sana wale aliowafundisha. Ukweli ni kwamba mafundisho
yake yalikuwa upendo Wake kwa watu. Wakati mmoja Yesu alikutana na umati mkubwa
wa watu waliochoka na wenye njaa. Alipowaona, “akawahurumia, kwa sababu
walikuwa kama kondoo wasio na mchungaji.” Kisha, kwa upendo wake mkuu kwao,
“akaanza kuwafundisha mambo mengi” (Mk. 6:34). Baadaye angewalisha chakula cha kimwili
(mst. 35-44). Lakini kwanza, alihudumia mahitaji yao makuu zaidi kwa kuwalisha
Neno la Mungu.


Wakati mwingine, Yesu alikutana na wanafunzi
wake katika chumba cha juu. Biblia inasema, “Yesu alijua kwamba saa imefika ya
yeye kuondoka katika ulimwengu huu na kwenda kwa Baba. Akiwa amewapenda watu
wake katika ulimwengu, aliwapenda mpaka mwisho” (Yoh. 13:1). Tena, kwa sababu
ya upendo Wake mwingi kwao na kwa wale ambao wao nao wangewaongoza baadaye,
aliwafundisha somo lenye nguvu juu ya uongozi wa kitumishi (mst. 2-17).


Katika nyakati hizo zote mbili, upendo wa Yesu
kwa watu ulimchochea kuwafundisha. Vivyo hivyo, kama mchungaji wa Kipentekoste
lazima uwapende wale ambao umeitwa kuwaongoza. Na upendo huu unapaswa
kukusukuma kuwafundisha Neno la Mungu kwa uaminifu. Bila upendo wa namna hiyo
kwa watu wako, maneno yako yanaweza kuwa “shaba iliayo au upatu uvumao” (1 Kor.
13:1).


3. Alifundisha katika nguvu za Roho. Yesu aliwahi kuwaeleza wanafunzi wake asili ya huduma Yake ya
kufundisha. Alisema hivi: “Maneno niliyowaambia, yamejaa Roho na uzima” (Yoh.
6:63). Maneno ya Yesu yalikuwa yamejaa Roho na uzima kwa sababu Yeye mwenyewe
alikuwa amejaa Roho na uzima. Alianza huduma yake kwa kutiwa mafuta na Roho
Mtakatifu (Lk. 3:21-22; 4:18-19). Kisha alitekeleza huduma yake ya kufundisha
kwa nguvu za Roho (Lk. 4:14-15).


Yesu alifundisha, si kwa maneno tu, bali pia kwa
madhihirisho ya nguvu za Roho (Lk. 5:17). Maneno yake yalikuwa yamejaa nguvu za
Roho kiasi kwamba, hata alipokuwa akifundisha, mapepo yalipaza sauti na kusema,
“Una nini nasi, Yesu wa Nazareti? Umekuja kutuangamiza? Nakujua wewe ni nani -
Mtakatifu wa Mungu! (Mk. 1:24). Yesu akamtoa yule pepo. Watu wakamaka na kusema,
“Ni nini hiki? Mafundisho mapya — na yenye mamlaka! Anaamuru hata pepo wachafu
nao wanamtii” (mst. 27).


Yesu aliambukiza huduma yake ya kufundisha kwa
wanafunzi wake (Mt. 28:19-20). Kwa kumtazama, walijifunza jinsi ya kufundisha
wengine. Kama wachungaji wa Kipentekoste, lazima tufanye vivyo hivyo. Ni lazima
tutafute kuiga huduma ya kufundisha ya Yesu.


MCHUNGAJI KAMA MWALIMU MKUU


Kama mchungaji, unapaswa kujiona kama “mwalimu
mkuu” katika kanisa uliloitwa kuliongoza. Yaani, si lazima wewe tu uwe mwalimu
stadi wa Neno, lazima ufundishe wengine kwa bidii kufanya vivyo hivyo. Hivi
ndivyo Yesu na mitume walivyofanya. Kama mwalimu mkuu, una majukumu matatu ya
msingi: (1) lazima ukuze huduma yako ya kufundisha; (2) lazima ukuze stadi za
wengine za kufundisha; na (3) lazima uweke mipango ya huduma ya kufundisha kanisani.
Hebu tuangalie kila moja ya majukumu haya:


Kujiendeleza


Kwanza, kama mwalimu mkuu kanisani, jitahidi
kuboresha huduma yako ya kufundisha. Paulo alimwandikia Timotheo akisema kwamba
mwangalizi, au mchungaji, lazima “aweze kufundisha” (1 Tim. 3:2). Au, kama
tafsiri moja inavyosema, mchungaji lazima awe “stadi katika kufundisha.” Katika
barua yake kwa Wakristo huko Rumi, Paulo alisema kwamba wale waliopewa karama
ya kufundisha lazima watumie karama hii kwa uaminifu (Rum. 12:6-8). Maana yake
hapo ni kwamba, wanapaswa kujitahidi kwa bidii kukuza ustadi wao wa kuwa waalimu.
Ingawa uwezo wa kufundisha hutolewa kama karama ya kiroho, ni lazima ukuzwe na
kuendelezwa kwa mafunzo. Ukiwa mchungaji wa Kipentekoste, lazima uwe mwanafunzi
wa Neno la Mungu maisha yako yote. Na lazima ufanye bidii kukuza ustadi wako wa
kufundisha (2 Tim. 2:15).


Kuna mtu aliyeona kwamba kufundisha ni zaidi
ya kuzungumza, na kujifunza ni zaidi ya kusikiliza. Lengo kuu la kufundisha ni
kuleta mabadiliko katika maisha ya wanafunzi. Hivyo, ufundishaji wenye matokeo
unahusisha matumizi ya mara kwa mara ya kweli zinazofundishwa. Kwa kutambua
hili, hatupaswi kamwe kuridhika na kujua kwamba wanafunzi wetu wamesikia tu
maneno yetu. Tunapaswa kuridhika tu tunapoona maisha yao yakibadilishwa. Kwa
hiyo, hatupaswi kueleza maana ya Neno la Mungu tu, bali tunapaswa kuwasaidia
waamini kutumia kweli za Maandiko katika maisha yao.


Zaidi ya hayo, kama wachungaji wa
Kipentekoste, lazima tuelewe kwamba mara nyingi tunafundisha zaidi kwa matendo
yetu kuliko tunavyofanya kwa maneno yetu. Paulo alielewa ukweli huu. Hivyo
aliwatia moyo Wakristo wa Korintho kwa kuwaambia, “Fuateni mfano wangu, kama
mimi ninavyoufuata mfano wa Kristo” (1 Kor. 11:1). Yesu alikuwa akitumia kanuni
hiyohiyo alipowaambia wanafunzi wake, “Mwanafunzi hawi juu ya mwalimu, bali
kila aliyefundishwa atafanana na mwalimu wake” (Lk. 6:40). Kwa hiyo, kama
mifano kwa kanisa, ni lazima tutie katika vitendo yale tunayowafundisha
wengine.


Kuendeleza Wengine


Pili, kama mwalimu mkuu kanisani, lazima
ufanye kazi kukuza ufundi wa kufundisha wa viongozi wengine wa kanisa. Kadiri
kanisa linavyokua na kukomaa, viongozi watahitajika kuongoza huduma
zinazoibuka. Ili kuongoza vizuri, kila mmoja atahitaji kukuza ustadi fulani wa
kimsingi wa kufundisha. Lazima uhakikishe kwamba kila kiongozi mpya anapata
mafunzo anayohitaji ili kuongoza vyema.


Katika kufanya hivi, lazima uwafundishe
viongozi walei jinsi ya kusoma na kutafsiri Biblia kwa usahihi. Na lazima
uwaonyeshe jinsi ya kutayarisha na kufundisha Neno la Mungu kwa wengine. Ukifanya
mambo hayo, daima kanisa litakuwa na akiba ya waalimu wenye uwezo. Ukishindwa
kuwafundisha viongozi walei jinsi ya kufundisha, huduma ya uanafunzi kanisani
itayumba na maendeleo ya kiroho ya Wakristo yata-athirika.


KULIPANGA KANISA ILI KUFUNDISHA


Hatimaye, kama mwalimu mkuu, lazima uwe mtetezi
mkuu wa elimu ya Kikristo. Lazima upange kwa uangalifu na kukuza huduma za
mafundisho ya kanisa kwa uangalifu. Tena, ni vizuri uhakikishe kwamba huduma za
kufundisha za kanisa zinahusisha kila mtu wa kila umri katika kusanyiko. Mipango
na ratiba za mafunzo katika kanisa zinapaswa kuwa pamoja na zifuatazo:


Shule ya Jumapili


Hakuna mpango wa mafunzo katika kanisa wenye
uwezo mkubwa kuliko Shule ya Jumapili. Shule ya Jumapili ndiyo huduma pekee
katika kanisa inayomfikia kila mtu wa kila umri katika kusanyiko. Kwa hiyo ni
lazima ufanye kazi kuhakikisha kwamba kanisa unaloongoza lina Shule ya Jumapili
iliyopangiliwa vizuri na yenye kuungwa mkono kiasi cha kutosha. Tena hakikisha kwamba
Idara ya Shule ya Jumapili inaongozwa na mtu anayestahili. Kwa sababu ya
umuhimu mkubwa wa huduma hii, unapaswa kushiriki kikamilifu katika hii shule.
Na lazima ufuatilie shughuli zake kila wakati na ujitahidi kuboresha ufanisi
wake.[58]


Seli, Mikusanyiko ya Nyumba kwa Nyumba au Ushemasi


Seli au vikundi vya nyumba kwa nyumba au shemasi
ni njia nyingine nzuri ya mafunzo ya watu kuwa wanafunzi. Vikundi hivi hukutana
kila wiki katika nyumba za washirika wa kanisa waliochaguliwa kwa ajili ya
ushirika, maombi, na kujifunza Biblia. Kama mwalimu mkuu, lazima uhakikishe
kwamba kila kikundi cha nyumbani kinaongozwa na kiongozi mwaminifu, aliyefundishwa
vizuri. Muda unapaswa kupangwa katika kila mkutano wa vikundi vidogo kwa ajili
ya majadiliano ya wazi juu ya mada iliyochaguliwa ya kibiblia. Wewe au mtu uliyemkabidhi
jukumu, anapaswa kufuatilia kwa karibu kile kinachofundishwa katika kila
kikundi kidogo. Unaweza kutaka kuandaa masomo rasmi kwa ajili ya kufundishwa
katika vikundi.[59]



Huduma za Idara


Huduma za idara kanisani zinapaswa kutazamwa
kama njia za mafunzo ya uanafunzi. Idara hizo ni pamoja na Ushirika Wa Wanaume,
Ushirika Wa Wanawake, Ushirika Wa Vijana, Huduma Kwa Watoto na nyinginezo.
Masomo ya Biblia yanayofaa yanatakiwa kufundishwa kila wakati ambapo kimoja katika
vikundi hivi kinakutana.


Shule ya Huduma


Kila mchungaji wa Kipentekoste anapaswa
kufikiria kuanzisha Shule ya Huduma katika kanisa lake. Shule ya Huduma ni
shule inayolenga “kuwatayarisha watakatifu kwa ajili ya kazi za huduma” (Efe.
4:12). Kusudi lake ni kuwafundisha wafanyakazi kwa ajili ya huduma katika
kanisa la mahali pamoja. Katika shule hii, mchungaji hufundisha masomo yanayohusu
mambo ya kimatendo zaidi kama vile kuhubiri, kufundisha, maombi, kuleta watu
kwa Yesu, jinsi ya kupanda kanisa, stadi za uongozi, na zaidi. Mafunzo hayo
yatasaidia kuhakikisha kwamba kanisa linakuwa na akiba ya kuaminika ya watenda
kazi waliofuzu.


Kanisa linapokua na kufanikiwa, unaweza
kuhitaji kukasimu sehemu ya majukumu yako ya kufundisha kwa wengine. Lakini
kama mwalimu mkuu wa kanisa, ni vizuri kila mara uendelee kushiriki kikamilifu
katika mafundisho ya kanisa na huduma za kufanya watu kuwa wanafunzi.


____________________


Yesu alimwuliza
Petro mara tatu, “Simoni, mwana wa Yohana, wanipenda?” Na Petro akajibu mara
tatu, "Naam, Bwana, unajua kwamba nakupenda." Kila mara Yesu alijibu,
“Lisha wana-kondoo wangu,” au “Lisha kondoo wangu.” (Yoh. 21:15-18). Kama Petro
alimpenda Yesu kwelikweli, angefanya yale ambayo Bwana wake alikuwa amemwamuru
na kulilisha kundi la Mungu kwa uaminifu.


Leo, Yesu anawauliza wachungaji wa
Kipentekoste kote barani Afrika swali lile lile: “Je, wanipenda?” Naye anatoa
amri ile ile aliyompa Petro: “Lisha kondoo wangu.” Kama uthibitisho wa upendo
wao, Yesu anawaamuru wachungaji hao kuchukulia kwa uzito jukumu lao walilopewa
na Mungu la kutunza watu wa Mungu kwa kuwafundisha Neno la Mungu kwa uaminifu.

atika nchi moja ya
Afrika ya Kati, mwanafunzi kijana alipangiwa kutumika chini ya kasisi mzee.
Mchungaji alimwomba mwanafunzi huyo aliongoze kanisa katika ibada Jumapili
iliyofuata asubuhi. Lakini huyo kijana hakufurahi. Alitamani huyo mchungaji
mzee amtake kuhubiri. Alijisikia kwamba kuongoza ibada kulikuwa chini ya hadhi
yake kama mchungaji. Tena, kwa sababu alikuwa amejazwa na Roho katika shule ya
Biblia, hakuona haja ya kusali au kujiandaa vyovyote vile kwa ajili hiyo.


Kama ilivyotarajiwa, chini ya uongozi wake
Jumapili asubuhi, ibada haikuenda vizuri. Kama yule mchungaji mzee
asingeingilia kati kwa ustadi na ujuzi wake, ibada ile ingekuwa janga. Tangu
wakati huo, mchungaji amekuwa akichagua viongozi wake wa ibada kwa uangalifu
sana. Sasa anaruhusu watu wakomavu tu, waliozoezwa vizuri kuhudumu wakiwa
viongozi wa ibada.


Kuongoza kanisa katika ibada ya kweli ni kazi
ya kiroho sana. Inahitaji ujuzi, maandalizi, na usikivu wa kiroho. Mfalme Daudi
alielewa hili. Hivyo alihitaji wale walio-ongoza watu katika sifa na ibada
wachaguliwe kutoka miongoni mwa Walawi tu (taz. 1 Nya. 15:16). Ingawa mchungaji
anaweza kuchagua wengine kuongoza kanisa katika ibada, hawezi kamwe kuachilia
wajibu wake ili kuhakikisha kwamba kanisa linafanya ibada ya kiBiblia, inayo-ongozwa
na Roho.


KIINI CHA IBADA YA KWELI


Katika Biblia, maneno ya Kiebrania na Kiyunani
yanayozungumzia kuabudu yana maana ya kusujudu na kutoa heshima kwa Mungu.
Yanatoa wazo la kuonyesha shukrani Kwake kwa unyenyekevu, na kumwinua kwa ajili
ya utakatifu, utukufu, na uwezo Wake (Isa. 6:1-3; Uf. 7:11-12).


Kuabudu Katika Roho na Kweli


Yesu alidhihirisha kiini cha ibada ya kweli
alipomwambia mwanamke Msamaria hivi, “Wakati unakuja, na tayari upo, ambapo
waabuduo halisi watamwabudu Baba katika Roho na kweli, kwa maana hao ndio waabuduji
Baba anaowatafuta. Mungu ni Roho, nao wamwabuduo imewapasa kumwabudu katika
Roho na kweli” (Yoh. 4:23-24). Katika mistari hii, Yesu alifunua kweli nne
muhimu kuhusu ibada ya kweli. 


1.       Mungu ni Roho. Kwa kuwa ni roho, Mungu hazuiliwi na wakati au mahali. Basi
anaweza kuabudiwa wakati wowote na mahali popote.


2.       Mungu anatafuta waabuduji wa kweli. Anatafuta watu ambao watamsujudia
kutoka ndani kabisa ya mioyo yao kuliko kwa nje na kwa mazoea na desturi (taz. Mk.
12:33).


3.       Ibada ya kweli lazima ifanywe katika Roho na kweli. Kwa kuwa Mungu ni
Roho, wale wamwabuduo imewapasa kumwabudu katika Roho. Kwa kuwa Yeye ni kweli
kabisa, lazima wamwabudu kulingana na ukweli kama ulivyofunuliwa katika
Maandiko.


4.       Wakati ni sasa. Wakati wa kumwabudu Mungu katika Roho na kweli ni sasa.


Ibada ni tendo takatifu la kuitikia ipasavyo
uwepo wa Mungu, kama walivyofanya wazee ishirini na wanne katika Ufunuo 4.
Wakistaajabishwa na kuwapo kwa Kristo, “wanaanguka mbele zake yeye aketiye juu
ya kiti cha enzi na kumwabudu” (mst. 10). Watu wa Mungu wanapoabudu, Yeye
hudhihirisha uwepo Wake zaidi katikati yao, akiwachochea kumwabudu hata zaidi.


Matarajio ya Kipentekoste


Kama mchungaji wa Kipentekoste, ni muhimu
uelewe asili ya kipekee ya ibada ya Kipentekoste. Ibada ya Kipentekoste ni ya
kipekee kwa kuwa inasisitiza kukutana kibinafsi na Mungu kwa njia ya Roho
Mtakatifu. Kwa hiyo Wapentekoste wanaingia katika ibada wakiwa na matarajio
tofauti kuliko wengi wasio Wapentekoste. Watu wengi wasio Wapentekoste huingia
kwenye ibada wakiwa na lengo la kutimiza wajibu wa kidini au kutekeleza
taratibu mbalimbali za kidini. Lakini Mpentekoste wa kweli anaingia katika
ibada akiwa na lengo tofauti. Kusudi lake ni kukutana na Kristo aliye hai, na
kama matokeo ya tukio hilo, kubadilishwa na Roho wa Mungu (2 Kor. 3:17-18).


Mabadiliko haya yanaweza kuwa madogo au
makubwa, yasiyokuwa wazi au yenye kuwa wazi sana. Mabadiliko yasiyokuwa wazi
yanaweza kuwa kama ifuatavyo: mwamini anapokutana na Kristo katika ibada,
anapata nguvu mpya na furaha katika kumtumikia. Mabadiliko yaliyo wazi yanaweza
kuwa mwabuduji anakutana na Kristo aliyefufuka na kuponywa kimuujiza au
kubatizwa katika Roho Mtakatifu.


Mabadiliko hayo yanakuja kwa njia mbili: kwa
Roho na kwa kweli (rej. Yoh. 4:23). Waabuduji wanapomkaribia Mungu, Yeye
hudhihirisha uwepo Wake. Wanapokutana na kuitikia kwa imani uwepo dhahiri wa
Mungu (kuabudu katika Roho) wanabadilishwa na kuwa mfano wa Kristo (2 Kor.
3:17-18). Zaidi ya hayo, wanapoitikia kwa imani Neno lililotangazwa (kuabudu
katika ukweli), wanabadilishwa hata zaidi.


KULIANDAA KANISA KWA AJILI YA IBADA


Kama mchungaji, ni jukumu lako kuliandaa
kanisa kumwabudu Mungu katika kweli. Lazima uhakikishe kwamba watu wanajua
jinsi ya kumwabudu katika Roho na kweli. Lazima uhakikishe zaidi kwamba watu
wanatenda ibada kama hiyo. Unaweza kukamilisha hili kwa njia tatu. 


Kufundisha Kuhusu Kuabudu


Kwanza, unaweza kufundisha kanisa kile Biblia
inachosema kuhusu ibada. Unaweza kufanya hivi kupitia mahubiri, mawaidha, na
mfululizo wa mafundisho. Mojawapo ya njia bora zaidi ambayo mchungaji wa
Kipentekoste anaweza kuwafundisha watu wake jinsi ya kumwabudu Mungu katika
Roho na kweli ni kuwaonyesha. Ni lazima watu wamwone mchungaji wao akimwabudu
Mungu kwa bidii. Mchungaji mkomavu wakati fulani aliagiza kikundi cha
wachungaji wanafunzi kwa kuwaambia hivi, “Ikiwa utamwabudu Mungu kwa uaminifu,
watu wako watakufuata, na wao pia watamsujudia.”


Zaidi ya hayo, ni lazima uwaonyeshe watu jinsi
ya kumwabudu Mungu kwa maisha yako. Unaweza kufanya hivi kwa kuishi mtindo wa
maisha ya utakatifu na kwa kuwa njia ya baraka za Roho kwa wengine.


Kwa Kufuatilia Huduma za Ibada


Pili, katika jukumu lako kama mwangalizi,
lazima ufuatilie kwa maombi huduma hiyo ya kuabudu ili kuhakikisha kwamba watu
wanaongozwa kumwabudu Mungu kikwelikweli katika Roho na kweli. Tamani kila kitu
katika huduma ya kanisa kifanywe “kwa njia ifaayo na ya utaratibu” (1 Kor.
14:40). Yaani hakikisha kwamba ibada inafanywa kwa njia ambayo inamtukuza Mungu
kweli na kuwavuta watu karibu na Kristo (1 Kor. 10:31).


Kwa Kuilea Timu ya Kuabudu


Njia ya tatu unayoweza kuhakikisha kwamba
kanisa linamwabudu Mungu katika Roho na kweli ni kwa kuishauri kwa upendo timu
ya sifa na kuabudu ya kanisa. Lazima uwafundishe kwamba jukumu lao ni kuongoza
kusanyiko katika kusifu na kuabudu kunako-ongozwa na Roho kweli kweli. Kwa hiyo
ni lazima utumie muda pamoja nao, ukiwafundisha jinsi ya kumwabudu Mungu
kikweli, na kuwaonyesha jinsi ya kuwaongoza wengine katika ibada ya kweli.


Zaidi ya hayo, lazima uombe mara kwa mara
pamoja na wanatimu hiyo, ukihakikisha kwamba wamejazwa na Roho Mtakatifu na
kwamba wanajua jinsi ya kufuata mwongozo wa Roho. Unapaswa pia kuhakikisha
kwamba timu inachagua nyimbo ambazo ni za kiroho na za kimaandiko. Kama
mchungaji, lazima uhifadhi haki ya kuidhinisha mapema nyimbo zote mpya kabla ya
kutumika katika ibada yoyote.


Zaidi ya hayo, kama mchungaji wa kanisa lazima
ukumbuke kwamba, baada ya Roho mwenyewe, wewe ndiye unayefuata kama kiongozi
mkuu wa ibada kanisani. Hii haimaanishi kwamba utasimama mbele ya kusanyiko
ukiwaongoza watu katika kusifu na kuabudu. Lakini maana yake ni kwamba lazima
uendelee kusimamia huduma wakati wote. Timu ya kuabudu lazima ielewe kwamba wewe
kama mchungaji unaweza kuchukua hatua na kusimamia huduma wakati wowote. Hili
linapotokea, timu ya kuabudu lazima ikuachie wewe huduma mara moja.


Wakati ibada halisi katika Roho na kweli inapofanyika,
baraka zenye nguvu huja kwa kanisa: Mungu hutukuzwa, uwepo wa Roho
unadhihirika, na mwili wa Kristo unaimarishwa.


KULIONGOZA KANISA KATIKA IBADA


Mchungaji wa Kipentekoste ambaye anaelewa
kweli hizi atakuwa na shauku ya kuliongoza kanisa lake katika ibada
inayoongozwa na Roho. Hii ina maana kwamba, wakati wa ibada, lazima uendelee kuwa
makini kusikilliza sauti ya Roho, na lazima uwe mwepesi kufuata maongozi Yake.
Kama Musa kule jangwani, ni lazima uwe tayari kuliongoza kanisa liende wakati
wingu linaposogea, na kusimama wakati wingu linaposimama (taz. Kut. 40:34-38).


Kuhimiza Ushiriki


Kama kiongozi wa kiroho kanisani, unapaswa
kuhimiza kila mtu anayehudhuria ashiriki kikamilifu katika ibada. Wahimize
waonyeshe sifa zao kwa Mungu kwa kuinua mikono yao, kuimba, kupiga kelele,
kushuhudia, kupiga makofi, kucheza, kupiga magoti, au kitu kingine chochote kimaandiko
ambacho ni kuabudu. Zaidi, unapaswa kuwafundisha watu kwamba wanamwabudu Mungu
wanapotoa zaka na sadaka zao. Kwa kufanya hivi, wanamheshimu Mungu kwa mali zao
na malimbuko ya mavuno yao (Mithali 3:9).


Kwa Kuandaa na Kuendeleza Kwaya


Zaidi ya hayo, mchungaji wa Kipentekoste
anapaswa kuhimiza maendeleo ya kwaya na vikundi vya muziki ili kuhudumu kanisani
na huduma za uinjilisti. Kila kikundi au kwaya lazima wakati wote ibaki kuwa inayofaa
kwa mchungaji au mhudumu wa muziki. Basi, unapaswa kushirikiana na vikundi vya
uimbaji sawa na jinsi unavyofanya kazi na timu ya sifa na kuabudu,
ukiwafundisha tofauti kati ya kufanya kwa ajili ya watu na huduma ya kweli
katika Roho.


Kukuza Karama za Kiroho


Kama kiongozi wa kiroho wa kanisa, mchungaji
wa Kipentekoste anapaswa kuhamasisha matumizi ya karama za kiroho katika ibada.
Hili lilikuwa ni jambo la kawaida katika kanisa la Agano Jipya, na linapaswa
kuwa jambo la kawaida katika ibada za leo (taz. Mdo. 11:27-28; 13:2).


Paulo alihimiza kanisa la Korintho hivi: “takeni
sana karama za Roho” (1 Kor. 14:1). Akaendelea kusema, “Mkutanikapo pamoja,
kila mmoja wenu ana wimbo, au neno la mafundisho, na ufunuo, na lugha, au
tafsiri ya lugha” (1 Kor. 14:26). Kwa hiyo, kama mchungaji, unapaswa kufundisha
kanisa kuhusu karama za kiroho. Na unapaswa kutoa nafasi kwa udhihirisho wake katika
ibada za kanisa. Wakati huo huo, jilinde kinyume cha matumizi mabaya ya karama hizo
za kiroho (1 Kor. 14:26-33).[60]



Nafasi ya Muziki


Muziki na uimbaji huwa na nafasi muhimu katika
ibada. Mtunga Zaburi anawahimiza watu wa Mungu, “Mwimbieni Bwana kwa furaha,
enyi wenye haki; ni vizuri wanyofu kumsifu. Msifuni Bwana kwa kinubi; mpigieni
muziki kwa kinubi chenye nyuzi kumi. Mwimbieni wimbo mpya; cheza kwa ustadi,
pigeni kelele za furaha” (Zab. 33:1-3).


Kwa mujibu wa Paulo, muziki na uimbaji hufanya
kazi kama nne katika ibada: kumtukuza Mungu, kumshukuru, kufundisha ukweli wa
maandiko, na kuwaonya waamini kumwishia Yeye. Mtume alikazia yale mawili ya
kwanza katika barua yake kwa kanisa la Efeso, kama ifuatavyo: “Mwimbieni Bwana
kutoka moyoni mwenu, mkimshukuru Mungu Baba sikuzote kwa kila jambo” (Efe.
5:19-20). Alikazia yale mawili ya pili katika barua yake kwa Wakolosai, kama
ifuatavyo: “Mfundishane na kuonyana kwa hekima yote kwa zaburi, na nyimbo, na tenzi
zitokazo kwa Roho” (Kol. 3:16).


Onyo Muhimu


Onyo muhimu linafaa hapa. Watu mara nyingi
huvutiwa na makanisa ya Kipentekoste kwa sababu ya uimbaji wao uliochangamka.
Hii ni nzuri, na unapaswa kuhimiza hilo. Lakini pia, usiruhusu kamwe kanisa
lipeleke "moto wa kigeni" mbele za Bwana (Law. 10:1). Yaani,
hakikisha kwamba kuimba na kucheza havifanyiki maonyesho ya kimwili badala ya
mwitikio wa mioyo iliyotakaswa kwa Roho wa Mungu. Kwa hiyo, wewe kama mchungaji
hupaswi kamwe kuruhusu muziki uwe wa sauti kubwa na wenye msukosuko kiasi cha
kufunika ibada ya kweli itokayo moyoni. Kumbuka huu ushauri wa Paulo: “Mtu yeyote
asijisifu mbele za Mungu” (1 Kor. 1:29, tafsiri halisi). Mungu kamwe asije
kusema kuhusu kanisa lenu, “Ondoeni kelele za nyimbo zenu! Sitasikiliza sauti
ya vinubi vyenu” (Amosi 5:23).


CHANGAMOTO MBILI KATIKA KUABUDU


Afrika ni bara kubwa lenye kujumuisha zaidi ya
makabila elfu 3 (3,000) yenye kuzungumza zaidi ya lugha elfu 2 na mia moja (2,100).
Kwa hiyo, si jambo la ajabu kwa kusanyiko la Kipentekoste barani Afrika kuwa na
watu kutoka makabila mbalimbali. Isitoshe, kila kusanyiko lina vikundi vya umri
mbalimbali. Hizi tofauti huonekana kwa mikazo tofauti katika uimbaji, muziki na
mitindo ya kuabudu. Pasipo matumizi ya hekima, hali hiyo inaweza kuwa chanzo
cha machafuko katika mikusanyiko. Badala ya kukuza umoja kanisani, ibada za
kanisa zinaweza kuwa chanzo cha mgawanyiko.


Changamoto mbili zinazotokana na utofauti huu
ni kutoelewana kuhusu mitindo ya kuabudu na changamoto ya kutumia lugha nyingi
katika ibada. Kama mchungaji, lazima ushughulikie kwa hekima kila moja ya
changamoto hizi.


Mitindo ya Muziki na Jinsi ya Kuabudu


Makanisa mengi ya Kipentekoste barani Afrika
huwaingiza washirika katika hali ya kutoelewana kuhusu mitindo ya muziki na jinsi
ya kuabudu. Kwa mfano, vijana wa kanisa wanaweza kupendelea mtindo wa kuabudu
wenye sauti kubwa, wa vitendo zaidi, huku washirika wazee wakipendelea mtindo
tulivu, uliotulia zaidi. Mmoja anapendelea nyimbo za kisasa huku mwingine
akipendelea nyimbo za kitamaduni. Kama mchungaji, lazima utumie hekima kuu
katika kushughulikia suala hili. Na lazima uweze kutofautisha kati ya mtindo na
uhalisia katika ibada.


Mtindo unahusu matakwa ya mtu binafsi kuhusu
aina za nje za ibada; uhalisia huzungumza juu ya ukweli wake wa ndani. Kuabudu
ni kumwabudu Mungu kwa moyo wote (taz. Mk. 7:6-7). Ukweli ni kwamba Mkristo
anaweza kumwabudu Mungu kihalisia kwa kutumia mitindo mbalimbali. Aina ya mtindo
anaotumia mtu kuabudu si kitu, ikiwa kuabudu kunafanyika katika Roho na katika
kweli. Mungu huukubali. Kama ibada haijafanywa katika Roho na kweli,
inakataliwa. Basi, wafundishe watu kuheshimu anachopenda mtu mwingine katika
ibada. Unapaswa “kujitahidi kufanya mambo yanayosababisha amani na kujengana”
(Rum. 14:19).


Mchungaji mwenye hekima atawafundisha washirika
wazee kushangilia wanapoona vijana wakimwabudu Mungu kwa namna inayoweka wazi mioyo
yao kwa Mungu na kuwasogeza karibu naye. Kwa sababu ya kuwapenda vijana, wote wanapaswa
kuwa tayari kujiunga nao katika ibada yao kwa Mungu. Vivyo hivyo, lazima kuwafundisha
vijana kuheshimu mahitaji na vinavyopendwa na kutakiwa na wazee wao, na
kuungana nao kwa moyo wote katika ibada yao. Pia utahitaji kuwafundisha vijana
kupenda na kuthamini nyimbo za kale katika imani, ambazo ni nzuri na zenye
kuheshimika mno.


Mchungaji wa Kipentekoste mwenye busara
atahakikisha kwamba ibada za kanisa zina mchanganyiko wa nyimbo mpya na za
zamani, za kisasa, za kienyeji, na za kitamaduni. Atakumbuka kwamba jambo la
maana ni kila mwamini akutane na Roho wa Mungu katika ibada na waonyeshe kwa
unyofu kujitoa kwao kwa udhati kwa Kristo.


Lugha Mbalimbali


Kama ilivyotajwa hapo juu, makanisa mengi ya
Kipentekoste katika bara la Afrika yanahudhuriwa na watu wanaozungumza lugha
tofauti. Suala hili linaleta changamoto kubwa kwa mchungaji wa Kipentekoste. Kanisa
likichagua kuendesha ibada zake katika lugha kuu ya mahali hapo - huku
likipuuza zingine zote - kuna hatari ya kuwatenga watu kutoka lugha zingine. Lakini
kama linatumia lugha nyingi katika ibada, kanisa linaelekea kwenye hatari ya kuleta
kutoridhika miongoni mwa waamini wa kawaida. Kwa hiyo lazima kusimamia hali hii
kwa hekima. Lazima uhakikishe kwamba huduma za ibada za kanisa zinavutia watu
wa utamaduni katika eneo uliopo, na wakati huo huo, kuwavuta na kuwafanya
wengine kutoka utamaduni mwingine wajisikie kukaribishwa.


Utahitaji kumtafuta Mungu na hekima yake
katika kushughulikia suala hili. Wewe na timu yako ya uongozi mtahitaji
kushughulikia masuala kama haya yafuatayo, kwa maombi sana:


·        
Ni lugha gani kuu itakayotumiwa katika ibada
kanisani?


·        
Lugha gani nyingine zitatumika? Lugha hizi
zitatumika lini na katika mazingira gani?


·        
Matangazo, maombi ya watu wote na mahubiri
yatatafsiriwa katika lugha gani?


·        
Lugha gani zitatumika katika kuimba? Lugha hizi
zitatumika wakati gani na vipi?


·        
Ni makundi gani ya lugha katika kanisa yanapuuzwa
kwa sasa? Tunaweza kuwasaidiaje wajisikie kwamba wamejumuishwa?


Ingawa kila kusanyiko
litalazimika kutafuta njia yake kushughulikia suala hili, kanuni fulani
zinatumika. Kwa mfano, katika kupanga ibada, unapaswa kutamani kuhakikisha
kwamba kila mtu anayehudhuria ibada anajisikia kukaribishwa na kuhusishwa.
Lengo lingine ni kwamba wote wanaohudhuria wapate kujengwa. Kwa kuongezea,
huduma za ibada zinapaswa kuwa na umoja badala ya kugawanya mkutano. Kuzingatia
kanuni hizi kutasaidia kuhakikisha kwamba maamuzi sahihi yanafanywa.


Baadhi ya makanisa ya mijini, kama yanayoitwa
ya kimataifa, yatataka kuendesha huduma zao katika lugha ya Kizungu inayotumika
katika nchi husika. Makanisa mengine yatataka kutumia lugha ya Kiafrika
inayotumika katika hiyo kanda. Baadhi watataka kutafsiri ibada nzima. Wengine
watatafsiri mahubiri tu. Bado wengine wanaweza kutaka kutekeleza huduma mbalimbali
huku kila huduma ikiendeshwa katika lugha tofauti. Vyovyote kanisa lako
litakavyoamua kufanya, lengo lako lazima liwe kuhakikisha kwamba kila mtu
anayehudhuria ibada anajisikia kuheshimiwa na kuhusishwa.


____________________


Jukumu la msingi la
kila mchungaji wa Kipentekoste ni kuliongoza kanisa lake katika ibada ya kweli,
yenye kuvuviwa na Roho. Anaweza kufanya hivi kwa kuwafundisha watu maana ya
kumwabudu Mungu kweli katika Roho na kweli, na kwa kuiga maisha yake mwenyewe
jinsi maisha ya kweli ya kuabudu yanavyoonekana.

Kuliongoza Kanisa Katika Uamsho wa Kipentekoste

tu fulani alieleza
kumwagwa kwa Roho Mtakatifu Siku ya Pentekoste kuwa uamsho wa kwanza wa Kanisa.
Siku hiyo ndipo Mungu alipomwaga Roho Wake kwa mara ya kwanza juu ya Kanisa,
akilijaza uhai na kulitia nguvu ili litimize utume Wake duniani. Harakati za
Kipentekoste za kisasa zinapata jina na utambulisho wake kutokana na kile
kilichotokea siku hiyo.


Kuwa Mpentekoste maana yake ni mtu anayeshikilia
uzoefu na madhumuni ya Pentekoste. Uzoefu wa Pentekoste ni uzoefu wa kiroho
wenye nguvu ambao Biblia inaeleza kama ubatizo, au kuzamishwa, katika Roho
Mtakatifu (Lk. 3:16; Mdo. 1:5). Kusudi la Pentekoste ni kutiwa nguvu kwa
ushuhuda nyumbani na hata miisho ya dunia (Mdo. 1:8).


Tofauti na makanisa yasiyo ya Kipentekoste,
kanisa la Kipentekoste haliwezi kusimama kwenye kusudi lake na wito bila umwagiko
wa Roho Mtakatifu mara kwa mara. Kama ambavyo mwili hufa ukiacha kupumua,
kanisa la Kipentekoste litakufa likiacha kupumua katika Roho wa Mungu. Yaani,
ili liwe la Kipentekoste kweli lazima kanisa lipate uamsho wa Kipentekoste.
Yesu alieleza hivi, “Roho hutia uzima; mwili haufai kitu” (Yoh. 6:63). Sura hii
itatazama jinsi ambavyo wewe kama mchungaji wa Kipentekoste unavyoweza
kuliongoza kanisa lako kwenye uamsho wa aina hiyo.


FAHAMU UAMSHO


Kabla ya mchungaji wa Kipentekoste kuliongoza
kanisa lake kwenye uamsho, ni lazima ajue vizuri uamsho wa Agano Jipya
unavyoonekana. Lakini kwa bahati mbaya, wachungaji wengi wa Kipentekoste wana
mawazo potofu kuhusu uamsho. Wazo walilo nalo kuhusu uamsho halitokani na Maandiko,
bali hutoka katika utamaduni na desturi za kanisa. Matokeo yake ni kwamba,
wanaona uamsho kuwa ni kanisa lililojaa watu wanaoimba kwa furaha, wakicheza na
kumsifu Mungu. Au wanauona uamsho kama tendo la Mungu akimimina baraka za
kimwili na ustawi juu ya watu wake. Ingawa baadhi ya vipengele hivi vinaweza kuendana
na uamsho, havielezi uamsho wa kweli kama unavyo-onyeshwa katika kitabu cha
Matendo.


Ingawa neno uamsho halipatikani katika Agano
Jipya, dhana ya kufanywa upya kiroho inapatikana (taz. Mdo. 3:19). Uamsho unahusu
maisha mapya na humaanisha kurejeshewa ufahamu, hamasa, na nguvu. Kinachoitwa
uamsho na Agano la Kale (Zab. 85:6; Hab. 3:2) kinaelezwa na Agano Jipya kuwa ni
kumwagwa kwa Roho (Mdo. 2:17-18). Katika sura mbili za kwanza za Matendo,
Biblia inabainisha mambo matatu muhimu ya uamsho wa Agano Jipya:


·        
Kwanza, watu wa Mungu wanabatizwa, na hivyo kutiwa
nguvu na Roho Mtakatifu (Mdo. 1:8; 2:1-4).


·        
Kisha, watu wa Mungu wanaanza kumtangaza Kristo kwa
ujasiri kwa wasiomjua, kwa uwezo wa Roho Mtakatifu (Mdo. 2:14-40; 4:31).


·        
Hatimaye, watu waliopotea wanatubu, wanamwamini Kristo,
na kuokolewa (Mdo. 2:41, 47; 5:12-16).


Matokeo mengine ya kumwagwa kwa Roho Mtakatifu
kama ilivyoelezwa katika kitabu cha Matendo ni uponyaji wa kimiujiza, ishara,
na maajabu (Mdo. 2:43; 5:12-16). Maajabu haya mara nyingi husababisha furaha
kuu, mikusanyiko iliyo hai ya kanisa, na ukuaji wa kanisa. Pia, vipengele
vitatu muhimu vinasalia kama kiini cha uamsho wa kweli wa Kipentekoste, ambavyo
ni: uwezeshaji kiroho, ushuhuda wenye nguvu, na watu wanaokuja kwa Kristo. Kama
kimoja katika hivyo vipengele vitatu hakipo, uamsho wa kweli wa Kipentekoste haujatokea.


MFANO WA KIBIBLIA


Hebu tupanue kidogo ufafanuzi wetu wa uamsho
kwa kuangalia kwa karibu zaidi kile kilichotokea Siku ya Pentekoste. Uchunguzi makini
wa Matendo 2 unaonyesha mambo saba muhimu ya uamsho halisi wa Agano Jipya.


Watu Humtafuta Mungu


Jambo la kwanza muhimu la uamsho halisi wa
Agano Jipya ni kwamba watu wa Mungu watafute uso wake katika maombi. Biblia
inatuambia kwamba, kabla ya kumwagwa kwa Roho siku ya Pentekoste, wanafunzi 120
“walidumu sikuzote katika hekalu, wakimsifu Mungu” (Lk. 24:53). Pia inasema
kwamba “wote walikusanyika pamoja bila kukosa” (Mdo. 1:14). Kitabu cha Matendo
mara kwa mara huunganisha maombi na kumwagwa kwa Roho Mtakatifu. Maana yake ni
wazi: Ikiwa kanisa linataka kupata uamsho wa Kipentekoste, washirika lazima
wamtafute Mungu kwa bidii katika maombi.


Mungu Humwaga Roho Wake


Kipengele cha pili cha uamsho wa Agano Jipya
ni kumwagwa kwa Roho wa Mungu. Siku ya Pentekoste, kwa kujibu maombi ya watu
wake, Mungu kwa neema alimimina Roho wake juu ya Kanisa. Ilifanyika hivi:


“Ilipofika siku ya Pentekoste walikuwako wote
mahali pamoja. Ghafla, sauti kama ya upepo mkali ilitoka mbinguni, ikaijaza
nyumba yote waliyokuwa wameketi. Wakaona kama ndimi za moto zilizogawanyika na
kutua juu ya kila mmoja wao. Wote wakajazwa Roho Mtakatifu, wakaanza kunena kwa
lugha nyingine, kama Roho alivyowawezesha” (Mdo. 2:1-4).


Waamini Humpokea Roho


Kipengele cha tatu cha uamsho wa Agano Jipya
ni kwamba waamini hujazwa na Roho Mtakatifu. Ni jambo moja kwa Mungu kumwaga
Roho wake; ni jambo lingine kabisa kwa watu wake kumpokea Roho. Siku ya
Pentekoste, Roho Mtakatifu hakuja tu juu ya kila mmoja wao, bali “wote
wakajazwa Roho Mtakatifu, wakaanza kunena kwa lugha nyingine kama Roho
alivyowawezesha” (Mdo. 2:4). Wanafunzi walibatizwa kwa Roho Mtakatifu kama Yesu
alivyoahidi (Mdo. 1:4-5). Wakati huo, walipokea uwezo wa kuwa mashahidi wa
Kristo nyumbani na hata miisho ya dunia (Mdo. 1:8). Watu wa Mungu wakipokea
Roho huashiria mwanzo wa uamsho wa kweli wa Kipentekoste.


Watu wa Nje Huona Yanayotokea


Jambo la nne la uamsho katika Agano Jipya ni
kwamba watu wa nje watambue kile ambacho Mungu anafanya kati ya watu wake. Siku
ya Pentekoste, wale walioshuhudia kuja kwa Roho juu ya wanafunzi na kusikiliza
walipokuwa wakizungumza katika lugha ambazo hawajajifunza “walishangaa na
kufadhaika.” Wakaanza kuulizana, “Hii ina maana gani?” (Mdo. 2:12).


Injili Hutangazwa


Kipengele cha tano cha uamsho halisi wa Agano
Jipya ni injili kutangazwa kwa ujasiri, kwa uvuvio wa Roho. Hiki ndicho
kilichotokea siku ya Pentekoste. Baada ya Petro kujazwa na Roho Mtakatifu,
alisimama na kutangaza injili kwa ujasiri kwa umati uliokusanyika. Aliwaambia habari
za Yesu na akawaita kutubu na kuamini (Mdo. 2:14-40). Wote waliojazwa na Roho
waliungana na Petro kumshuhudia Kristo (mst. 47).


Watu Wengi Huokolewa


Kipengele cha sita cha uamsho wa Agano Jipya
ni kwamba wengi hupokea injili na kuokolewa. Siku ya Pentekoste, kwa sababu ya
kumwagwa kwa Roho Mtakatifu na tangazo la Injili lililofanywa na Petro kwa
upako, wengi walitubu na kumjia Bwana. Biblia inasema kwamba wasikilizaji
‘walichomwa mioyoni’ na kumlilia Petro, “Tufanye nini? Petro akajibu, ‘Tubuni
mkabatizwe kila mmoja wenu kwa jina la Yesu Kristo, mpate ondoleo la dhambi
zenu. Nanyi mtapokea kipawa cha Roho Mtakatifu’ ” (Mdo. 2:37-38). Matokeo yake,
watu elfu 3 (3,000) waliokolewa, wakabatizwa kwa maji, na kuongezwa kanisani (mst.
41). Katika siku zilizofuata, “Bwana alizidisha idadi yao kila siku kwa wale
waliokuwa wakiokolewa” (mst. 47).


Kanisa Hupanuka


Kipengele cha saba cha uamsho wa Agano Jipya
ni kupanuka kwa kanisa. Kufuatia Pentekoste na kumiminiwa kwingine kwa Roho
katika kitabu chote cha Matendo, kanisa liliendelea kukua kiidadi na kupanuka
kijiografia (taz. Mdo. 2:47; 4:31-35; 5:12-16; 9:31).


Mambo mengine makubwa ya uamsho yaliyofunuliwa
katika Matendo 2 ni kujitoa kusoma Maandiko, maombi, na kupendana. Mungu
alipofanya maajabu katikati yao, watu waliishi katika utakatifu. Uwepo wa Roho
wa Mungu ulizidi kuumba ndani ya mioyo yao roho ya ukarimu. Mambo haya yote
yalisababisha kukua kwa kanisa (Mdo. 2:41, 47; 4:4; 5:14).


Kwa kifupi, uamsho wa kweli wa Kipentekoste
hutokea wakati watu wanapoamini ujumbe unaomhusu Yesu, wanapojazwa na Roho, na
kisha kwenda kuwashirikisha wengine habari njema. Basi, wale wanaopokea injili
huokolewa na kujazwa na Roho Mtakatifu. Kisha, wao wenyewe wanakuwa watangazaji
waaminifu wa injili na wenye bidii. Mchakato huu unaporudiwa tena na tena,
uamsho unaenea na kufika mbali sana.


NAFASI YA MCHUNGAJI


Kama mchungaji wa Kipentekoste, wewe ndiye
ufunguo wa uamsho katika kanisa lako la mahali pamoja. Unaweza kuwa njia
inayowezesha mtiririko wa Roho au bwawa linalozuia mtiririko wake. Chochote
unachofanya - au kushindwa kufanya - kinaweza kuamua kama kanisa lako linapitia
uamsho au la. Zaidi ya hayo, kama kiongozi wa kiroho wa kanisa, utaamua kwa
kiasi kikubwa jinsi kanisa lako linavyoitikia kuja kwa umwagiko wa Roho. Lazima
uchukue jukumu hili la ajabu kwa umakini.


Kwa kawaida, uamsho wa Kipentekoste huanza na shauku
katika moyo wa mchungaji. Hii shauku ya mtembeo wa Roho itamtia moyo kumtafuta
Mungu kwa bidii kwa ajili ya kumwagwa kwa Roho Mtakatifu juu ya kanisa. Basi, mchungaji
lazima afikishe hamu hii ya uamsho ndani ya mioyo ya watu wa Mungu. Unaweza
kufanya hivyo kwa kuhubiri na kufundisha mara kwa mara juu ya hii mada.


Zaidi, unaweza kujenga hamu kama hiyo katika
mioyo ya watu wako kwa kuwaongoza katika maombi ya uamsho kwa bidii.
Akizungumza juu ya Roho Mtakatifu, Yesu aliwaambia wanafunzi wake hivi,
“Ombeni, nanyi mtapewa; tafuteni nanyi mtapata; bisheni nanyi mtafunguliwa
mlango” (Lk. 11:9; taz. mst. 13). Tafsiri halisi ya maneno ya Yesu ingesomeka hivi:
“Nawaambia, Endeleeni kuomba, nanyi mtapewa. Endeleeni kutafuta, nanyi mtapata.
Endeleeni kubisha hodi, na mtafunguliwa mlango.” Maana yake ni wazi: Maadamu
tunaendelea kumwomba Roho, tutaendelea kupokea kutoka kwa Mungu. Lakini
tukiacha kuomba, tutaacha kupokea. Kwa hiyo moto wa uamsho wa Kipentekoste
lazima uchochewe kwa maombi ya kudumu.


Tena wewe kama mchungaji, lazima uwaonyeshe
watu wako jinsi ya kuomba kwa imani. Lazima uwaongoze kuamini kwamba, wakimtafuta
Mungu kwa uaminifu, atatimiza ahadi yake ya kutuma ufufuo (Mk. 11:24). Utataka
kuendelea kuwakumbusha watu kuhusu tangazo la kinabii la Petro: “Katika siku za
mwisho, asema Mungu, nitamimina Roho yangu juu ya watu wote” (Mdo. 2:17,
Maneno mepesi kwa msisitizo). Washirika wa kanisa wanapokubali ahadi hii,
watatiwa moyo kuamini ahadi ya Yesu kwamba Baba wa Mbinguni “atawapa Roho
Mtakatifu wale wamwombao!” (Lk. 11:13).


Kanisa linapofuata uamsho wa Kipentekoste, inabidi
wakati huo huo lifuatilie utume wa Kipentekoste. Haya yalikuwa maagizo ya Yesu ya
wazi katika Matendo 1:8. Kwanza, aliahidi uamsho: “Mtapokea nguvu, akiisha
kuwajilia juu yenu Roho Mtakatifu.” Wakati huo huo, aliagiza umisheni, hivi:
“Nanyi mtakuwa mashahidi wangu… hadi mwisho wa nchi.”


Kwa hiyo wewe kama mchungaji, kazi ya
kuwaongoza waamini katika ubatizo wa Roho ili kujiandaa kwa ajili ya ushuhuda
unaowezeshwa na Roho lazima ibaki kuwa kipaumbele chako kikubwa kimoja.
Unapaswa kukumbuka kwamba sababu moja ya msingi ya Mungu kukuweka katika kanisa
lako ni ili uweze kuinua wanafunzi wengine waliotiwa nguvu na Roho ambao
anaweza kuwatumia kujenga ufalme wake (Efe. 4:11-12).


KUHIMIZA UAMSHO WA PENTEKOSTE


Wiki chache baada ya umwagiko wa Roho Siku ya
Pentekoste huko Yerusalemu, Maandiko yanasimulia juu ya Roho kushuka tena huko
Samaria, karibu kilomita 50 (maili 30) kaskazini mwa Yerusalemu (Mdo. 8:1-25).
Uamsho huu uliongozwa na Filipo mwinjilisti kwa msaada wa mitume Petro na
Yohana. Kwa kutazama matendo ya watu hawa, tunagundua njia saba za kuhimiza
uamsho katika kanisa.


Jazwa Roho


Njia ya kwanza ambayo wewe kama mchungaji wa
Kipentekoste unayoweza kuitumia kuhimiza uamsho katika kanisa lako ni kwa kumtafuta
Mungu kwa bidii ili wewe binafsi ujazwe au ujazwe tena na Roho Mtakatifu.
Filipo alikuwa mmoja wa wale "mashemasi" saba waliojazwa na Roho
katika kanisa la Yerusalemu (Mdo. 6:3-5). Yaelekea alijazwa na Roho siku ya
Pentekoste au punde baada ya hapo. Alipofukuzwa mjini kwa sababu ya mateso,
alibaki amejaa Roho Mtakatifu. Alipofika Samaria, alihudumu katika nguvu za
Roho, akasababisha uamsho mkuu huko.


Yeye pamoja na mitume Petro na Yohana,
walioshuka kutoka Yerusalemu kumsaidia (8:14-17), waliweza kuhamasisha uamsho huko
Samaria kwa sababu wao wenyewe walikuwa wamejaa Roho Mtakatifu. Hivyo, uamsho
wa Kipentekoste huanza na wewe mchungaji, na viongozi wengine wa kanisa kujazwa
au kujazwa tena na Roho Mtakatifu.[61]


Onyesha Imani Thabiti


Njia ya pili unayoweza kuhimiza uamsho katika
kanisa ni kutumia imani thabiti. Filipo alipofika Samaria, alitenda kwa imani.
Matokeo yakawa Mungu kummjalia miujiza ili kuthibitisha ujumbe aliohubiri, na
wengi wakavutwa kwenda kwa Bwana (Mdo. 8:5-8).


Kama Filipo, wewe pia utahitaji kuamini kwamba
uamsho unawezekana. Lazima uwe na hakika kabisa kwamba Mungu anaweza kufanya
yale aliyoahidi (taz. Rum. 4:18-21). Na utahitaji kufuatilia kwa ujasiri ahadi
za Mungu ukiwa na uhakika kamili kwamba uamsho unakuja. Ukifanya hivi, imani
yako itaambukiza. Washirika wako wanapomwona mchungaji wao akitenda kwa imani
ya kijasiri, wao pia watatiwa moyo kumwamini Mungu ili uamsho uje.


Mtangaze Kristo


Njia ya tatu ya kuliongoza kanisa lako katika
uamsho wa Kipentekoste ni kutangaza injili ya Kristo kwa uaminifu. Biblia
inatuambia, “Filipo akashuka mpaka mji mmoja katika Samaria, na huko akamhubiri
Kristo” (Mdo. 8:5). Hii lilikuwa kawaida kwa Wakristo katika kitabu chote cha
Matendo. Popote walipokwenda, waliwaambia watu juu ya Yesu (fananisha Mdo.
2:22; 3:13; 4:2, 33; 9:22; 16:31). Ikiwa unataka kupata uzoefu wa uamsho halisi
wa Agano Jipya katika kanisa lako, lazima ufanye kama Filipo na mitume.
Unapaswa kumtangaza Kristo kwa uaminifu mkubwa, kwa wote. Na lazima uwafundishe
watu wako kufanya vivyo hivyo.[62]


Ombea Wagonjwa


Nne, unaweza kuliongoza kanisa lako kwenye
uamsho wa kweli wa Agano Jipya kwa kuwaombea wagonjwa na wanaoteseka kwa
uaminifu, ukimtarajia Mungu kulithibitisha Neno Lake kwa njia isiyo ya kawaida
kwa ishara za miujiza. Huko Samaria, “umati ulipomsikia Filipo na kuziona
ishara alizozifanya, wote walisikiliza kwa makini maneno yake” (Mdo. 8:6).
Ishara hizi na miujiza zilihusisha ukombozi wenye nguvu na uponyaji wa
kimuujiza. Matokeo yake yakawa furaha kuu kuja kwa watu, wengi wakaokolewa, na
uamsho ukaingia mjini.[63]


Kazia Ubatizo wa Roho


Njia ya tano unayoweza kutumia kuhimiza uamsho
wa Kipentekoste katika kanisa lako ni kusisitiza mara kwa mara hitaji la
washirika kubatizwa katika Roho Mtakatifu. Mitume huko Yerusalemu waliposikia
kwamba Wasamaria wamepokea injili, mara moja wakawatuma Petro na Yohana ili
waombe pamoja nao, wampokee Roho Mtakatifu (Mdo. 8:14-17). Mchungaji yeyote wa
Kipentekoste ambaye anataka kanisa lake lipate uamsho wa kweli wa Kipentekoste
lazima afanye vivyo hivyo. Ni lazima kufundisha na kuhubiri mara kwa mara juu
ya ubatizo wa Roho. Na ni lazima kuomba pamoja na watu wao ili wampokee Roho
Mtakatifu. Hii itasaidia kuandaa kanisa kushiriki kikamilifu katika uamsho na
kueneza injili kwa waliopotea.[64]



Ongoza Katika Ushuhudiaji


Njia ya sita unayoweza kuhimiza uamsho halisi
wa Kipentekoste ni kuliongoza kanisa lako katika kuwashuhudia waliopotea.
Filipo alizindua uamsho wa Samaria kupitia ushuhuda wa kijasiri uliowezeshwa na
Roho kwa watu waliopotea wa Samaria. Kwa kufanya hivi, akawa mfano kwa kanisa.
Tunajua Wakristo wapya huko Samaria walifuata mfano wake katika kushuhudia, maana,
baada ya muda mfupi, “kanisa lote katika Uyahudi, Galilaya, na Samaria
likafurahia wakati wa amani na kuimarishwa. Wakiishi katika kicho cha Bwana na
kuhimizwa na Roho Mtakatifu, idadi ikaongezeka” (Mdo. 9:31).


Ikiwa wewe kama mchungaji wa Kipentekoste
unataka uamsho wa kweli wa kiroho katika kanisa lako, utahitaji kufuata mfano
wa Filipo. Hupaswi tu kuwaambia watu wako washuhudie, lazima uwe kielelezo cha
kusudi la kweli la uamsho wa Kipentekoste kwa wewe mwenyewe kuwa mshuhudiaji.[65] 


Dumu Katika Maombi


Mwisho: unaweza kuliongoza kanisa lako katika
uamsho wa Kipentekoste kwa kulionyesha kanisa jinsi ya kuomba, kama tulivyotazama
mapema katika sura hii. Wakati mitume Petro na Yohana
walipofika Samaria, “waliwaombea waamini wapya huko ili wampokee Roho
Mtakatifu” (Mdo. 8:15). Ukitaka kuona uamsho wa kweli wa Kipentekoste ukitokea kanisani
kwako, wewe pia lazima uwaongoze watu katika maombi. Na lazima udumu katika
maombi hadi jibu lije, ukikumbuka maneno ya Paulo, “Tena tusichoke katika
kutenda mema, maana tutavuna kwa wakati wake, tusipozimia roho” (Gal. 6:9)[66]


____________________


Ili kubaki kuwa
shahidi muhimu katika jamii na duniani, kila kanisa la Kipentekoste lazima lipate
umwagiko wa Roho Mtakatifu mara kwa mara. Mchungaji wa Kipentekoste lazima
aongoze katika jitihada hiyo. Ni lazima awe kielelezo kwa kutafuta uamsho kwa
bidii, na kuwafundisha watu kufanya vivyo hivyo. Wanaweza kutiwa moyo na ahadi
ya Mungu kwa Yoeli iliyonukuliwa na Petro Siku ya Pentekoste:


“Siku za mwisho, asema Mungu,
nitawamiminia watu wote Roho yangu. Wana wenu na binti zenu watatabiri, vijana
wenu wataona maono, wazee wenu wataota ndoto. Hata juu ya watumishi wangu,
wanaume kwa wanawake, nitawamiminia Roho yangu siku zile, nao watatabiri.” (Mdo.
2:17-18)

Kuwaongoza Waamini Kubatizwa Katika Roho

esu alikuwa karibu
kurudi mbinguni. Kazi aliyokuwa ameianza angelliachia Kanisa Lake. Katika
kujitayarisha kuondoka, aliwakusanya wanafunzi Wake juu ya kilele cha mlima nje
ya Yerusalemu. Hapo akawapa amri ya mwisho na ahadi ya mwisho.


Amri yake ilikuwa hii: “Msiondoke Yerusalemu,
bali ingojeni zawadi ambayo Baba yangu aliahidi…Kwa maana Yohana alibatiza kwa
maji, lakini baada ya siku chache ninyi mtabatizwa kwa Roho Mtakatifu” (Mdo.
1:4-5). Ahadi yake ilikuwa hii: “Lakini mtapokea nguvu, akiisha kuwajilia juu
yenu Roho Mtakatifu; nanyi mtakuwa mashahidi wangu Yerusalemu, na Uyahudi wote,
na Samaria, hata mwisho wa nchi” (mst. 8). Katika kutoa maagizo haya, Yesu
alikuwa analihamasisha Kanisa Lake changa ili kutimiza utume aliokuwa amewapa.


Vivyo hivyo, kila mchungaji wa Kipentekoste
barani Afrika lazima ahamasishe kanisa lake kushiriki katika utume wa ukombozi
wa Kristo. Kama Yesu, lazima wahakikishe kwamba watu wao wamebatizwa katika
Roho Mtakatifu na kutiwa nguvu kama mashahidi wa Kristo kwa waliopotea. Hakuna
kanisa lililo tayari kushiriki kikamilifu katika utume wa Mungu hadi viongozi
na washiriki wake wapokee uwezo huu ulioahidiwa kutoka juu (Lk. 24:49). Sura
hii itashughulikia suala hili muhimu. Itakusaidia kujitayarisha kuwaongoza
washirika wako katika ubatizo wa Roho.


UBATIZO WA ROHO MTAKATIFU NI NINI?


Ubatizo katika Roho Mtakatifu (wakati mwingine
hujulikana kama ubatizo wa Roho) ni ujuzi wenye nguvu wa kubadilisha maisha. Ni
kukutana na Mungu kwa ndani ambapo Roho wake huja juu ya mfuasi wa Yesu,
akiwavisha na kuwajaza uwepo na nguvu zake. Ubatizo katika Roho Mtakatifu ndio
ulifanyika kwa wanafunzi 120 siku ya Pentekoste. Biblia inaeleza yaliyotokea kwao
kama ifuatavyo:


“Ilipofika siku ya Pentekoste walikuwako
wote mahali pamoja. Ghafla, sauti kama ya upepo mkali ikatoka mbinguni, ikaijaza
nyumba yote waliyokuwa wameketi. Wakaona kama ndimi za moto zilizogawanyika na
kutua juu ya kila mmoja wao. Wote wakajazwa Roho Mtakatifu, wakaanza kunena kwa
lugha nyingine, kama Roho alivyowawezesha.” (Mdo. 2:1-4)


Fikiri kilichowapata wanafunzi wakati huo.
Kwanza, Roho Mtakatifu alikuja juu yao, kama ambavyo Yesu alikuwa ametabiri
katika Matendo 1:8. Kisha, Roho aliingia ndani yao, akiwajaza kwa nguvu na
uwepo Wake mkuu. Matokeo yake yakawa walianza kunena kwa lugha kama Roho
alivyowawezesha. Mwisho, walianza kushuhudia kwa nguvu na kwa mafanikio ya
ajabu (Mdo. 2:14-41). Mtindo huu uliendelea katika kitabu chote cha Matendo. Na
tunaweza kutarajia mambo kuendelea hivyo hata leo.


Hayo yakiwa mawazoni mwetu, hebu tuthibitishe mambo
matatu kuhusu ubatizo wa Roho.


1. Ni ujuzi wenye nguvu. Yesu aliuelezea ubatizo wa Roho kuwa ni "kuvikwa uwezo utokao
juu" (Lk. 24:49). Aliahidi kwamba, “Mtapokea nguvu, akiisha kuwajilia juu
yenu Roho Mtakatifu” (Mdo. 1:8). Mtu anapojazwa na Roho, anakutana na nguvu kuu
za Mungu.


2. Ni ahadi kwa waamini wote. Yesu alisema kwamba Baba wa Mbinguni angemtoa Roho Mtakatifu bure kwa mtoto
wake yeyote ambaye angemwomba kwa imani (Lk. 11:13; Mk. 11:24). Katika mahubiri
yake ya Pentekoste, Petro alisema hivi kuhusu tukio hilo, “Hii ahadi ni kwa
ajili yenu na watoto wenu na kwa wote walio mbali — kwa wale wote ambao Bwana
Mungu wetu atawaita” (Mdo. 2:39).


3. Ni agizo toka kwa Mungu. Yesu aliwaamuru wanafunzi wake, “Msiondoke Yerusalemu, bali ingojeeni
zawadi ambayo Baba yangu aliahidi” (Mdo. 1:4). Vivyo hivyo, Paulo aliwaagiza
waamini wa Efeso “wajazwe na Roho” (Efe. 5:18). Kwa sababu kila Mkristo
ameagizwa kuwa shahidi wa Kristo, kila Mkristo lazima awezeshwe na Roho
Mtakatifu (Lk. 24:48-49; Mdo. 1:8; 5:32).


Ubatizo wa Roho humwezesha zaidi Mkristo
kuishi maisha yanayompendeza Mungu (Gal. 5:16). Inaongeza uwezo wake wa kuomba
(Rum. 8:26-27). Na kwa ubatizo wa Roho huja uwezekano mkubwa zaidi kwa mtu huyo
kutumiwa katika madhihirisho ya karama za kiroho (1 Kor. 12:7-10). Zaidi ya
hayo, uzoefu huo husababisha usikivu mkubwa zaidi kwa mambo ya Mungu (Yoh.
16:8; 1 Kor. 2:12), uwezekano wa kuelewa zaidi kiroho (Yoh. 3:8; 1 Kor. 2:14), kupokea
kwa undani zaidi uwezo wa kumpenda Mungu (Rum. 5:5), na kujitolea zaidi kwa
kazi yake (Mdo. 4:20; 5:29). Kila Mkristo anahitaji kubatizwa katika Roho
Mtakatifu.


KUHAMASISHA UBATIZO KATIKA ROHO


Kama hiyo ni kweli, mchungaji mwaminifu wa
Kipentekoste atajibidisha sana kuwatia moyo na kuwaongoza washirika wake kubatizwa
katika Roho. Zifuatazo ni mbinu tano unazoweza kutumia kuwatia moyo na
kuwasaidia watu wako kubatizwa katika Roho Mtakatifu.


1. Wasaidie kuelewa. Kwanza, unaweza kuwatia moyo watu wako wajazwe na Roho kwa kuwasaidia
kuelewa asili, kusudi, na umuhimu wa jambo hilo. Unaweza kufanya hivyo kwa
kuhubiri na kufundisha mara kwa mara juu ya somo hilo. Waamini wanapokuwa na uelewa
zaidi kuhusu Roho Mtakatifu, watakuwa tayari kumwitikia na kujazwa.[67] 


2. Ingiza hamu. Akizungumzia Roho Mtakatifu, Yesu alisema, “Yeyote aliye na kiu na aje
kwangu anywe” (Yoh. 7:37). Katika tukio lingine aliahidi hivi, “Heri wenye njaa
na kiu ya haki, maana hao watashibishwa” (Mt. 5:6). Hivyo, kuwa na njaa na kiu
ya Mungu ni sharti muhimu kwa ajili ya kupokea Roho Mtakatifu.


Kwa kujua hili, utataka kuwaingizia watu wako
hamu ya kutiwa nguvu na Roho wa Mungu. Njia moja unayoweza kufanya hivi ni kwa
kuwasaidia kujua jinsi ambavyo kujazwa na Roho kutabariki maisha yao. Baraka
hizi ni pamoja na uwezo wa kushuhudia, kutembea karibu zaidi na Kristo, msaada
katika maombi, ushindi juu ya majaribu, na mengi zaidi.


Tena, unaweza kujenga hamu ya Roho katika
mioyo ya watu kwa kuwa wazi unapoishi maisha ya kujazwa na Roho mbele yao. Waamini
wanapotazama karama za Roho na tunda la Roho vikionyeshwa katika maisha ya
mchungaji wao, hamu ya kujazwa na Roho itazaliwa mioyoni mwao.


3. Hamasisha imani. Akizungumza kuhusu Roho kwa mara nyingine tena, Yesu alisema,
"Yeyote aniaminiye mimi ... kutoka ndani yake itatiririka mito ya maji
yaliyo hai" (Yoh. 7:38). Paulo alieleza hivi: “Kwa imani tunapokea ahadi
ya Roho” (Gal. 3:14). Kwa kuwa Roho hupokelewa kwa imani, ni wazi kwamba
itakuwa vizuri kuwatayarisha watu wako kumpokea Roho kwa kujenga imani yao
katika ahadi za Mungu.


Kwa mfano, unaweza kuwakumbusha maneno ya
Kristo katika Luka 11. Hapo, Yesu aliahidi, “Nawaambia, Ombeni, nanyi mtapewa.…
Kwa maana kila aombaye hupokea…” (mst. 9-10; taz. mst. 13, maneno mepesi
kusisitiza). Onyesha kwamba kila mtu katika kifungu hiki maana yake ni kila aliye
mtoto wa Mungu – ambao ni pamoja na wao. Ahadi nyingine unazoweza kuwashirikisha
zinapatikana katika Marko 11:24 na Matendo 2:39. Kwa kuongeza, unaweza kujenga
imani ya watu kwa kuwashirikisha shuhuda za wale ambao Mungu amewajaza na Roho
na kuwatumia kwa utukufu Wake.


4. Kuza mazingira. Njia nyingine muhimu unayoweza kuwasaidia watu wako wajazwe na Roho ni
kwa kukuza mazingira yanayofaa katika ibada za kanisa. Ubatizo wa Roho
unapokelewa vyema zaidi katika mazingira ambayo imani iko juu na uwepo wa Roho
ni wenye nguvu. Imani inaweza kusemwa kuwa ya juu wakati watu wa Mungu
wanatazamia kwa hamu sana mtembeo wa Roho. Wanatazamia Mungu kutimiza ahadi
zake mara moja. Uwepo wa Roho unaweza kusemwa kuwa wenye nguvu wakati watu
wanaona ukaribu wa ajabu wa Mungu. Kama Yakobo, wanaweza kushuhudia na kusema,
“Hakika Bwana yuko mahali hapa” (Mwa. 28:16).


Kumbuka, Siku ya Pentekoste Roho Mtakatifu alipajaza
mahali hapo kwanza. Kisha akawajaza watu (Mdo. 2:3-4). Kwanza, Uwepo unasikika;
ndipo Roho hupokelewa. Uwepo wa Roho unaweza kukuzwa kupitia maombi ya dhati,
utii kwa Neno, ibada ya upako, na uwazi kwa Roho.


5. Kutoa nafasi. Mwisho, ikiwa unatarajia kuona washirika wako wakibatizwa katika Roho
Mtakatifu, utahitaji kuwapa fursa za mara kwa mara za kupokea. Maombi kwa ajili
ya Roho lazima yawe tukio la kawaida katika mikusanyiko ya ibada ya kanisa
lako. Zaidi ya hayo, lazima uite watu kufika madhabahuni mara kwa mara na
kuwaalika kujazwa na Roho.


Katika kupanga ibada za kanisa lako, lazima
uruhusu muda wa kutosha mwishoni mwa ibada kwa ajili ya maombi madhabahuni. Hii
inaweza kumaanisha kwamba utahitaji kufupisha ibada na muda wa kuhubiri. Zaidi
ya hayo, utataka kuwafundisha watenda kazi wa madhabahuni jinsi ya kuwaongoza
wanaotafuta ubatizo wa Roho kuupata. Kwa kuongezea, unaweza kutaka kutenga mikutano
kadha wa kadha ya maombi na ya seli za nyumbani ili kuona waamini wakiwezeshwa
na Roho.


KUOMBA PAMOJA NA WAAMINI ILI KUPOKEA


Umetoa mahubiri yako, na waamini wamejiandaa ili
wajazwe na Roho. Nini kifuatacho? Unawezaje kuwaongoza kwa ufanisi zaidi
watafutaji hawa ili waingie kwenye kubatizwa katika Roho?


Kwanza, ni muhimu kuwa na ufahamu wa mwelekeo
wa kiroho unaokaribia kutokea katika maisha ya waamini hawa wanapojazwa na
Roho. Kama ilivyokuwa Siku ya Pentekoste, Roho atakuja juu yao kwanza (Mdo.
2:3). Kisha ataingia ndani yao, akiwajaza nguvu na uwepo wake (mst. 4a). Mwishowe,
Roho atatiririka kutoka kwao kwa lugha inayotoka na kuongozwa na Roho (mst.
4b). Unapaswa kuangalia mienendo hii ya kiroho kutokea kwa waamini
wanapobatizwa katika Roho Mtakatifu.


Unapaswa kukumbuka ukweli kwamba, katika
mchakato mzima, watafutaji watahitaji kutenda kwa imani shupavu (Gal. 3:2, 5,
14). Kumbuka, ni imani itakayotayarisha mioyo yao kupokea Roho; ni imani itakayoleta
uwepo wake; na ni imani itakayoachilia nguvu za Roho kwa maneno yaliyovuviwa. Tukikumbuka
hayo, hebu tuangalie jinsi ambavyo wewe kama mchungaji wa Kipentekoste
unavyoweza kuwaongoza watafutaji kufikia ubatizo wa Roho.


Hatua Tatu za Imani


Katika Luka 11:9-13, Yesu anawafundisha
wanafunzi wake jinsi wanavyoweza kuomba na kupokea Roho Mtakatifu. Mistari hii,
pamoja na yaliyotokea kwa wale 120 siku ya Pentekoste (Mdo. 2:1-4), hutoa hatua
tatu katika kumpokea Roho Mtakatifu. Hatua hizi tatu ni kuomba kwa imani,
kupokea kwa imani, na kunena kwa imani. Hivi ndivyo unavyoweza kuwaongoza watafutaji
kupiga hatua hizi tatu za imani.


Hatua ya 1: Kuomba kwa imani. Kwanza, waongoze watafutaji kumwomba Roho. Kumbuka ahadi ya Yesu: “Ombeni
nanyi mtapewa” (Lk. 11:9, Maneno mepesi kukazia). Pia, mwongoze mwenye dhambi
katika maombi ya toba, huku unawahimiza watafutaji kuomba ili kujazwa na Roho
Mtakatifu. Waagize kwamba wanapoomba, wanapaswa kuamini kabisa kwamba Mungu
anasikia maombi yao na kwamba anatenda ili kujibu maombi yao. Sala inaweza kuwa
kama ifuatavyo, na watafutaji kuirudia neno kwa neno:


“Bwana, nimekuja kujazwa na Roho Mtakatifu…
Uliahidi kwamba ningepokea nguvu Roho atakapokuja juu yangu… Nahitaji nguvu
hiyo niwe shahidi wako… Pia uliahidi kwamba kila aombaye hupokea… ninaomba; kwa
hiyo, natazamia kupokea… Nikipokea, nitanena kwa imani… sitaogopa… nitaanza
kunena kwa lugha kama Roho Wako atakavyonipa kutamka… Roho Mtakatifu, nishukie
sasa.”


Mara baada ya kuomba, wahakikishie hao
waombaji kwamba Mungu amesikia maombi yao, na kwamba wakati huo yuko tayari
kuwajaza na Roho Mtakatifu. Wahimize kuwa makini juu ya ujio wa Roho juu yao.
Wawe makini kuhisi uwepo wake. Unaweza kutaka kuchukua muda mfupi kumwabudu
Bwana pamoja nao, ukiitikia ujio wa Roho.


Hatua ya 2: Kupokea kwa imani. Sasa, waongoze watafutaji kupiga hatua yao ya imani. Yesu alisema,
“Kila aombaye hupokea” (Lk. 11:10, maneno mepesi kukazia). Yesu
anazungumza juu ya kupokea kwa vitendo badala ya kupokea tu. Useme, "Kila
aombaye lazima anyooshe mkono kupokea." Yesu alituambia jinsi hili linavyofanyika.
Ni kwa tendo la imani. Alisema hivi: “Lolote mtakaloomba katika sala, aminini
kwamba mnalipokea, nalo litakuwa lenu” (Mk. 11:24).


Ili kuwaongoza watafutaji katika hatua yao ya
imani, waambie kuinua mikono yao juu, na kwa imani ombeni sala hii nyepesi:
“Bwana, sasa hivi, katika jina la Yesu, ninampokea Roho Mtakatifu.” Maombi haya
yatawapa mazingira yaliyo dhahiri ambapo wanaweza kuachilia imani yao ili
kupokea Roho. Wakati huo, wanapaswa “kuamini kwamba wamepokea!” Mara tu
wanapoamini, Roho ataingia ndani kwa kasi na kuwajaza. Waambie wajisikie uwepo
wa Roho kwa ndani kabisa.


Hatua ya 3: Kunena kwa imani. Sasa, wahimize watafutaji kutenda kwa imani na kuanza kusema kwa
ujasiri - si kutoka mawazoni mwao, lakini kutoka ndani kabisa, kutoka kwenye
kuhisi ndani yao (Yoh. 7:38). Wanapojisalimisha kwa Roho anayetiririka ndani na
anayepitia ndani yao, wataanza kunena maneno ambayo hawaelewi (Mdo. 2:4; 10:46;
19:6). Kuzungumza kwao kunaweza kulinganishwa na hatua ya imani ya Petro
wakati, katika kutii amri ya Yesu, alitoka kwenye mashua na kuanza kutembea juu
ya maji. Hatua yake ya ujasiri ya imani ilisababisha muujiza (Mk 14:28-29). Kwao
pia itakuwa hivyo! Wahimize wasiogope bali washirikiane kikamilifu na Roho kwa
kuendelea kunena kwa imani.


Kunena kwa Lugha


Inaweza kusaidia hapa tena kusema kidogo
kuhusu kunena kwa lugha, kwa kuwa hili mara nyingi ni jambo jipya na labda geni
kwa wale ambao hawajawahi kulipitia. Ni muhimu kuelewa kwamba, mwamini
aliyejazwa na Roho anaponena kwa lugha, maneno wanayozungumza hayatoki akilini
mwao, kama katika usemi wa kawaida. Maneno yanatoka ndani kabisa, kutoka rohoni
mwao. Yesu alisema, “Yeye aniaminiye mimi, kama vile Maandiko yalivyosema,
‘Mito ya maji yaliyo hai itatoka ndani yake’ ” (Yoh. 7:38, tafsiri halisi).
Paulo alisema, “Yeyote anenaye kwa lugha hasemi na watu bali na Mungu. Hakika,
hakuna anaye-elewa kinachosemwa; hutamka mafumbo katika Roho” (1 Kor. 14:2).
Wakumbushe watafutaji kwamba kuzungumza kwao hakutakuwa kwa kulazimishwa. Utakuwa
mtiririko wa asili wa maneno yasiyo ya kawaida. Wanapaswa kuruhusu jambo hilo
litendeke tu, na kushirikiana na Roho kusema kwa ujasiri na kwa imani.


Ushauri Baada ya Maombi


Ni muhimu ushauri baada ya maombi utolewe kwa
watafutaji. Ikiwa wamejazwa na Roho, utatoa ushauri wa aina moja; na kama
hawajajazwa, utatolewa ushauri wa aina nyingine.


Kwa watafutaji waliojazwa na Roho na kunena
kwa lugha, wape ushauri huu: kumpokea Roho si mwisho; bali ni njia ya kufikia
malengo makubwa zaidi. Kusudi la wao kupokea Roho ni ili wapate nguvu za kuishi
kwa ajili ya Mungu na kuwa mashahidi wa Kristo wenye kuwezeshwa na Roho. Pia
utataka kuwatia moyo kutumia muda kila siku kuomba katika Roho, yaani kuomba
kwa lugha. Zoezi hili litawaimarisha kiroho, na litawakumbusha uwepo wa Roho
ndani yao (1 Kor. 14:4).


Kwa wale ambao hawakujazwa kwa wakati huu,
wape ushauri huu: wasivunjike moyo. Wahakikishie kwamba ahadi ya Yesu bado ni ya
kweli: “Ombeni nanyi mtapewa” (Lk. 11:9). Waambie kwamba wanapaswa kuendelea
kuomba, kutafuta, na kubisha, kama Yesu alivyofundisha. Wanapofanya hivyo,
wanapaswa kukumbuka ahadi ya Yesu: “Kila aombaye hupokea” (mst. 10, maneno
mepesi kukazia). Unaweza kuwauliza kama wanataka kuomba tena. Ikiwa watafanya
hivyo, rudia utaratibu wa pale juu, ukiwatia moyo kutenda kwa imani ya ujasiri.


KUHAMASISHA WALE WANAOPOKEA


Kama mchungaji wa Kipentekoste, hupaswi kamwe
kupoteza sababu ya msingi ya Yesu kubatiza wafuasi wake katika Roho Mtakatifu.
Anawabatiza ili kuwatia nguvu kama mashahidi wake (Mdo. 1:8). Kwa hivyo
unapaswa kuwatia moyo wale ambao wamejazwa na Roho kuanza mara moja kushuhudia
familia zao na marafiki zao. Unapaswa pia kuwaongoza katika uinjilisti kwa
ujasiri, upandaji kanisa, na kufanya umisheni. Ndivyo Yesu na mitume walivyofanya
katika Injili na katika Matendo.[68]


Mara tu Yesu alipotiwa mafuta (au kubatizwa)
na Roho Mtakatifu, alianza kuhudumu kwa nguvu (Lk. 3:22-23; 4:8; 14, 18-19;
5:17). Baada ya kupokea Roho siku ya Pentekoste, Petro alisimama pamoja na
wanafunzi na kuhubiri kwa nguvu kiasi kwamba watu elfu tatu walimjia Bwana (Mdo.
2:14-41). Wale waliokuja kwa Kristo pia walishuhudia kwa nguvu. Kwa sababu ya
ushuhuda wao, “Bwana alizidisha idadi yao kila siku kwa waliokuwa wakiokolewa”
(mst. 47). Siku chache baadaye, Mungu alipomimina tena Roho Wake juu ya
wanafunzi huko Yerusalemu, “wote wakajazwa Roho Mtakatifu, wakanena neno la
Mungu kwa ujasiri” (4:31). Mtindo huu uliendelea katika kitabu chote cha
Matendo, na unapaswa kuendelea katika makanisa yetu ya Kipentekoste leo.

dugu Henry na Ruth mkewe
walikuwa wakitumika kama wamishenari kwa watu wanaoabudu sanamu wa kijiji cha
Glofaken kusini-mashariki mwa Liberia. Kwa muda mrefu, Henry alikuwa
akiwahimiza watu kuacha sanamu zao na kumgeukia Yesu, lakini ni wachache
walioitikia.


Siku moja, chifu wa kijiji na wazee wake
walimtembelea Henry. Chifu alimwambia Henry, “Umekuwa ukituhimiza tuache sanamu
za mababu zetu na kumgeukia Mungu wako. Unasema Mungu wenu ana nguvu kuliko
sanamu zetu, lakini hatujashuhudia nguvu za huyu Mungu mnayejisifia. Ukiweza
kutuonyesha uwezo wake, tutafikiria kuacha masanamu yetu ili kumfuata Yeye.”


Henry alijua kwamba chifu hakuwa akimpa
changamoto tu; alikuwa akimpinga Mungu! Kwa hiyo Henry aliomba akisema, “Bwana,
onyesha uwezo Wako kwa watu wa Glofaken.” Mungu alijibu maombi ya Henry, na
upesi alianza kuonyesha uwezo wake kupitia huduma ya Henry.


Asubuhi moja, mtoto wa chifu alimwomba Henry aombe
ili Mungu amwondolee giza lililokuwa limemfunika machoni na kumzuia asione
vizuri. Henry aliweka mikono juu yake huyo na kusali, akimwomba Mungu muujiza.
Mungu alijibu maombi yake mara moja, na mtoto wa jicho akatoweka!


Baada ya hapo, Mungu aliendelea kufanya
miujiza kati ya watu wa Glofaken. Wakati mmoja Mungu alizungumza na Henry
akimwambia aweke mikono juu ya mwanamke aliyekufa ambaye alikuwa karibu
kuzikwa. Kwa mshangao, macho ya mwanamke huyo yalifunguliwa, na maisha yake
yakarudishwa. Kwa sababu ya miujiza hiyo na mingine, yule chifu na wazee wake
walimgeukia Mungu na kumwamini Yesu, pamoja na watu wengine wengi wa kijiji cha
Glofaken. Kanisa lenye nguvu lililojazwa na Roho lilianzishwa.


Katika Agizo Lake Kuu, Yesu aliamuru Kanisa
Lake, “Enendeni ulimwenguni mwote mkaihubiri Injili kwa viumbe vyote. Aaminiye
na kubatizwa ataokoka, lakini asiyeamini atahukumiwa." Kwenye hiyo amri aliongeza
ahadi ifuatayo: “Na ishara hizi zitafuatana na hao waaminio: kwa jina langu
watatoa pepo; watasema kwa lugha mpya; watashika nyoka kwa mikono yao; na
wanywapo sumu ya kufisha, haitawadhuru hata kidogo; wataweka mikono yao juu ya
wagonjwa, nao watapata afya” (Mk. 16:15-18). Katika historia yote ya Kanisa,
watu wamemwamini Yesu waliposikia habari njema na kushuhudia hayo madhihirisho ya
nguvu za Roho.


Sura hii itatazama umuhimu wa mchungaji wa
Kipentekoste kuhudumu katika nguvu za Roho. Katika kufanya hivi, itaangalia
karama za udhihirisho zilizoorodheshwa katika 1Wakorintho 12:8-10, pamoja na
kusudi lake katika huduma. Itatoa miongozo ya kibiblia kwa ajili ya matumizi na
utendaji kazi wa karama za kiroho katika kanisa.


HUDUMA KATIKA NGUVU ZA ROHO


Kila mchungaji wa Kipentekoste lazima ajue
jinsi ya kuhudumu katika nguvu za Roho, huku ishara zikifuatana na mahubiri
yake. Huduma kama hiyo ilikuwa kawaida katika Agano Jipya, na inasalia kuwa
kawaida katika huduma hata leo.


Huduma ya nguvu asili yake iko katika Roho wa
Mungu. Kwa hiyo ipo kama ishara kwamba yeyote anayetaka kuhudumu katika nguvu
za Roho lazima ajazwe na Roho Mtakatifu. Yesu alielewa hili. Ndiyo maana kabla
ya kupaa mbinguni, aliwaachia wanafunzi Wake amri hii ya mwisho: “Msiondoke
Yerusalemu, bali ingojeni zawadi ambayo Baba yangu aliahidi, ambayo mmenisikia
nikisema juu yake. Kwa maana Yohana alibatiza kwa maji, lakini baada ya siku
chache ninyi mtabatizwa katika Roho Mtakatifu” (Mdo. 1:4-5). Kisha Yesu
akawaahidi, “Lakini mtapokea nguvu, akiisha kuwajilia juu yenu Roho Mtakatifu;
nanyi mtakuwa mashahidi wangu katika Yerusalemu, na katika Uyahudi wote, na
Samaria, na hata mwisho wa nchi” (mst. 8).


Cha kusikitisha ni kwamba wachungaji wengi
barani Afrika siku hizi hawajapokea uwezesho wa Roho. Na kwa sababu hawajajazwa
na Roho Mtakatifu, hawaoni madhihirisho ya nguvu za Roho katika huduma zao. Hii
inasikitisha. Ikiwa hujajazwa Roho Mtakatifu, inakubidi kumtafuta Mungu hadi uwe
“umevikwa uwezo utokao juu” (Lk. 24:49). Mungu atakujaza kwa Roho na kukutia
nguvu kwa ajili ya huduma, kama alivyofanya kwa wale wanafunzi wa kwanza Siku
ya Pentekoste (Mdo. 2:1-4).[69]


Zaidi ya hayo, kuna wachungaji wa Kipentekoste
ambao, ingawa wamejazwa na Roho, wanapata uzoefu mdogo wa nguvu za Roho katika
huduma zao. Wengi wa wachungaji hawa wanafikiri kusudi pekee la kujazwa na Roho
Mtakatifu ni kuwawezesha kunena kwa lugha. Wao ni kama mwindaji wa kijiji
ambaye husafisha bunduki yake kila asubuhi, anapiga risasi chache hewani, na
kuiweka kando, na kutarajia mke wake kupika nyama nzuri. Wanafanya kelele
nyingi, lakini wanatimiza mambo kidogo sana.


Ingawa kunena kwa lugha ni dhihirisho muhimu
la Roho, sio kusudi kuu la kujazwa na Roho. Kusudi la msingi la kujazwa na Roho
ni kutiwa nguvu kwa ajili ya huduma (Mdo. 1:8). Kama wachungaji wa
Kipentekoste, lazima tupige hatua zaidi tu ya kunena kwa lugha hadi kufikia
kwenye huduma iliyotiwa nguvu na Roho. Ni lazima tujifunze kuhudumu katika
nguvu za Roho zikiambatana na ishara na maajabu. Huduma kama hiyo italeta
baraka kwa watu wa Mungu na kuwavuta wenye dhambi kwa Yesu.


MIFANO YA HUDUMA ILIYOWEZESHWA NA ROHO


Mchungaji wa Kipentekoste anaweza kujifunza
vyema jinsi ya kuhudumu katika nguvu za Roho kwa kujifunza na kuiga huduma ya
Yesu katika injili, na ya wanafunzi wa kwanza katika kitabu cha Matendo.


Huduma ya Yesu


Ingawa Yesu alikuwa Mungu kweli aliyedhihirishwa
katika mwili, alichagua kutimiza huduma Yake kama mwanadamu aliyejaa Roho
Mtakatifu. Biblia inasema “alijifanya kuwa hana utukufu, akatwaa namna ya
mtumwa, akazaliwa katika sura ya wanadamu” (Flp. 2:7). Hivyo Yesu akawa mfano
wetu mkuu wa huduma iliyotiwa nguvu na Roho.


Karne nyingi kabla ya kuja kwa Kristo, Isaya
alitabiri kwamba Masihi angetimiza wito wake kwa uwezo wa Roho Mtakatifu (Isa.
61:1-2). Katika utimizo wa unabii wa Isaya, Yesu alianza huduma Yake duniani
kwa kutangaza, “Roho wa Bwana yu juu yangu, kwa maana amenitia mafuta kutangaza
habari njema” (Lk. 4:18). Petro alisema hivi kuhusu huduma ya Yesu iliyowezeshwa
na Roho: “Mungu alimtia mafuta Yesu wa Nazareti kwa Roho Mtakatifu na nguvu,
naye akazunguka huko na huko akitenda mema na kuponya wote waliokuwa chini ya
nguvu za Ibilisi, kwa sababu Mungu alikuwa pamoja naye” (Mdo. 10:10; 38). Mistari
hii na mingine katika Agano Jipya inaonyesha kwamba Yesu alifanya huduma yake katika
uwezo wa Roho Mtakatifu (ona Lk. 4:1, 14; 5:17). Miujiza, ishara, na maajabu
yaliyoambatana na huduma ya Yesu ilisaidia kuwashawishi watu kumfuata (ona Mt.
4:23-25; 9:35-36; Yoh. 2:11).


Uamuzi wa hiari wa Bwana wetu kutegemea nguvu
za Roho katika huduma hutupa sisi mfano mkuu. Kama Yesu, ni lazima tutiwe nguvu
na Roho Mtakatifu, na kama Yeye, ni lazima tutangaze habari njema kwa wote kwa
ujasiri. Wakati huo huo, ni lazima tumwamini Mungu kuthibitisha neno
lililotangazwa kwa ishara na maajabu yanayofanywa kwa nguvu za Roho Mtakatifu.


Huduma za Mitume


Pamoja na huduma ya Yesu, huduma za mitume na
wanafunzi wengine katika kitabu cha Matendo hutoa mifano bora ya huduma katika
nguvu za Roho. Wanafunzi hawa wa kwanza walijifunza kuhudumu katika nguvu za
Roho kwa kutazama na kuiga huduma ya Yesu iliyotiwa nguvu na Roho. Karibu kila
muujiza ambao wanafunzi walifanya katika kitabu cha Matendo una mizizi yake
katika muujiza uliofanywa na Yesu katika injili.


Mitume walifuata mfano wa Yesu wa kujazwa na
Roho. Walijua kwamba, kabla ya kuhudumu kama alivyofanya, walihitaji kutiwa
nguvu na Roho, kama yeye alivyokuwa. Na kama Yesu, walihakikisha kwamba wote
waliokuja kwa Kristo walitiwa nguvu na Roho Mtakatifu na kuhamasishwa kwa ajili
ya huduma iliyotiwa nguvu na Roho (tazama Mdo. 2:38-39; 8:14-17; 9:17; 19:1-7).



Mifano hii inatufundisha kwamba huduma ya
kweli ya Agano Jipya ni zaidi ya asili, ujuzi, na uwezo. Inahitaji kutiwa nguvu
za kiroho, ambazo huja kwa kujazwa na Roho Mtakatifu. Chini ya upako wa Roho
Mtakatifu, Yesu na mitume walitangaza ujumbe wa wokovu kwa ishara zilizofuata.


MAHALI PA ISHARA NA MAAJABU


Basi, nini kazi ya ishara na maajabu katika
huduma ya injili siku hizi? Ishara, maajabu, na miujiza huonyesha huruma yenye
upendo ya Mungu kwa wanadamu walioanguka. Huonyesha kwamba injili ina uwezo wa
kubadilisha maisha. Sawa na alama za barabarani, hizo huwaelekeza watu kwa Yesu
kama Mponyaji, Mkombozi, na Mwokozi. Yohana anatuambia, “Umati mkubwa wa watu
ulimfuata [Yesu] kwa sababu waliona ishara alizofanya kwa kuponya wagonjwa” (Yoh.
6:2 ; ona pia Yoh. 20:30-31; Mdo. 3:1-10). Mungu anataka jambo hilo hilo
litokee katika huduma zetu leo.


Yesu pia alitangaza kwamba milango ya kuzimu,
inayoendeshwa na nguvu za mapepo, haitalishinda Kanisa Lake linaloendelea (Mt.
16:18). Alitoa pepo ili kuwaweka huru walio-onewa, na kudhihirisha utawala wa
ufalme wake juu ya ufalme wa ibilisi (Mt. 12:28-29; Lk 11:20-22). Yesu ametoa
nguvu na mamlaka yanayolingana kwa wote, na kwa wale wote watakaompokea Roho
wake na kujinyenyekeza chini ya mamlaka yake (Mt. 10:1; Mk. 3:14-15; Lk. 9:1-2;
Mdo. 1:8).


Zaidi ya hayo, mchungaji wa Kipentekoste
lazima atambue kwamba nguvu za Roho zinapatikana kwa kila mshirika wa kanisa
lake (Mdo. 2:39). Mungu anataka kuwajaza kila mmoja wao na Roho wake Mtakatifu,
kuwatia nguvu kwa ajili ya ushuhuda, na kuwapa karama mbalimbali za Roho.
Anafanya hivi “kwa manufaa ya wote” kanisani (1 Kor. 12:7) na kwa ajili ya
kuendeleza ufalme Wake duniani (ona Mk. 16:20).[70] 


KARAMA ZA KIROHO


Nguvu ya Roho Mtakatifu iliyopokelewa wakati
wa ubatizo wa Roho inatolewa katika huduma hasa kupitia madhihirisho ya karama
za kiroho. Katika 1Wakorintho 12:8-10, Paulo anazungumza kuhusu karama tisa za
Roho zinazopaswa kufanya kazi katika kila kanisa. Karama hizi tisa nyakati zingine
hutajwa kama karama za udhihirisho, kwa kuwa, katika mstari wa 7, Paulo anazitaja
kuwa “udhihirisho wa Roho.” Karama hizi zimefafanuliwa kuwa ni upako usio wa
kawaida unaotolewa na Roho Mtakatifu kupitia wanafunzi waliojazwa na Roho ili
kutimiza mapenzi ya Baba. Karama tisa za udhihirisho zinaweza kugawanywa katika
makundi matatu: Kundi la kwanza ni karama za ufunuo, nazo ni neno la maarifa, neno
la hekima, na kupambanua roho. Kundi la pili ni karama za kinabii, nazo ni unabii,
aina mbalimbali za lugha, na tafsiri za lugha. Kundi la tatu ni karama za
nguvu, nazo ni karama za uponyaji, imani, na matendo ya miujiza. Mara nyingi
karama za nguvu ndizo hutumika kudhihirisha ishara na maajabu.[71]


Kusudi la Karama za Kiroho


Roho hutoa karama kwa sababu tatu: Kwanza,
Yeye huzitoa ili kulijenga, au kuliimarisha, kanisa la mahali (1 Kor. 12:7;
14:12, 26). Kwa sababu ya kuimarishwa, kanisa linaweza kuwatayarisha kwa
ufanisi zaidi washirika wake kwa ajili ya huduma (Efe. 4:11-12).


Pili, Roho hutoa karama ili kuwezesha kanisa
kueneza injili na kuwafikia waliopotea kwa mafanikio zaidi. Kazi hii ya karama
za kiroho imeonyeshwa katika kitabu cha Matendo ambapo karama zinaonyeshwa kuwa
mstari wa mbele wa uinjilisti na umisheni.


Mwisho: Roho Mtakatifu hutoa karama za kiroho
ili kuwezesha kanisa kukuza na kupanda makanisa mengine yanayowezeshwa na Roho.
Ni rahisi kuanzisha kanisa mahali ambapo injili inahubiriwa kwa ishara na
maajabu kuliko mahali ambapo hakuna maonyesho ya nguvu za Mungu. Kisa cha Henry
na Ruth mwanzoni mwa sura hii kinathibitisha ukweli huu.


Matumizi ya Karama za Kiroho


Nguvu za kiroho ni muhimu kwa utendaji mzuri
wa kanisa. Lakini, zinaweza kutumiwa vibaya. Kama vile afisa wa serikali
anavyoweza kutumia vibaya mamlaka ya kisiasa, Mkristo wa Kipentekoste anaweza
kutumia vibaya nguvu za kiroho. Ili kulinda dhidi ya hili, katika 1 Wakorintho sura
ya 12 hadi ya 14 Paulo aliweka miongozo fulani kwa ajili ya matumizi sahihi ya
karama za kiroho kanisani.


Katika sura ya 13, mtume anasema kwamba karama
za kiroho zinapaswa kueleweka kuwa ni madhihirisho ya upendo wa Mungu kupitia aaminiye.
Kujali kwa upendo na kutamani ustawi wa wengine lazima kuwe kanuni kiongozi
katika kila udhihirisho wa Roho.


Kisha, katika sura ya 14, Paulo anaweka kanuni
maalum chache kwa ajili ya udhihirisho sahihi wa karama za kiroho katika
kusanyiko la mahali pamoja, hasa karama za unabii, lugha, na tafsiri za lugha.
Anasema kwamba matamko ya kinabii kamwe hayapaswi kusababisha machafuko katika
kanisa. Yanafaa kutumika kuwatia nguvu watu wa Mungu, kuwatia moyo, na
kuwafariji (mst. 3). Zaidi ya hayo, karama ya unabii inapaswa kila wakati
itumiwe kwa utaratibu (mst. 27-32). Na mwisho, utoaji na yaliyomo katika matamko
ya kinabii vinapaswa "kupimwa kwa uangalifu" kabla ya kupokelewa kwamba
yametoka kwa Mungu (mst. 29).


Siku za leo katika bara la Afrika, karama za
kinabii zinatumiwa vibaya, na hata karama za nguvu pia. Manabii wa uongo na
mitume wa uongo wamegeuza uponyaji na miujiza kuwa biashara ya kutengeneza
faida. Hawa watumishi fisadi bila aibu wanauza ishara na maajabu yao ya uongo
kwa watu rahisi kudanganyika wanaotafuta suluhu la matatizo yao. Lakini ukisoma
katika Maandiko yote, hakuna popote ambapo muujiza uliuzwa kwa mtu.


Kama mchungaji mwaminifu wa Kipentekoste,
lazima uhakikishe kwamba kanisa lako halifuati hizo tabia ambazo hazimletei
Mungu utukufu na zenye kuonyesha kutomcha Yeye. Wewe unapaswa kumwamini Mungu
kwa unyenyekevu kwamba atafanya ishara na maajabu kupitia huduma yako. Na
unapaswa kufanya hivi bila kuguswa na majaribu ya kufanya biashara na miujiza
ya Mungu. Yesu aliwaamuru wanafunzi wake, “Pozeni wagonjwa, fufueni wafu,
takaseni wenye ukoma, toeni pepo.” Kisha akaongeza, “Mmepokea bure; toeni bure”
(Mt. 10:8). Mchungaji wa Kipentekoste mcha Mungu atakumbuka daima kwamba karama
za kiroho si zake kuzitumia aonavyo vema au kwa faida yake. Badala yake, ni
karama za Roho Mtakatifu na zinapaswa kutumiwa tu “kama apendavyo yeye” (1 Kor.
12:11).


Unaweza kutathmini madhihirisho ya karama za
kiroho katika kanisa kwa kuuliza maswali yafuatayo:


1. Je, udhihirisho huo unalingana na
Neno la Mungu? Ikiwa haupatani na mafundisho ya wazi
ya Maandiko, unapaswa kukataliwa. Roho wa Mungu hatapingana na Neno la Mungu
kamwe.


2. Je, udhihirisho wa karama
unamtukuza Mungu? Karama za kiroho hazipewi ili
kumwinua mtumishi. Zimetolewa ili kumtukuza Mungu na kuwaelekeza watu kwa Yesu
(Mt. 15:31; Mk. 2:12). Ikiwa udhihirisho wa karama ya kiroho unaelekea kumwinua
mtu ye yote isipokuwa Mungu, unapaswa kutiliwa shaka (Yoh. 16:13-15; 1 Kor.
1:29).


3. Je, udhihirisho huo unalijenga
kanisa? Karama za kiroho zinatolewa ili kulijenga
kanisa. Ikiwa udhihirisho unasababisha kuchanganyikiwa au kudhoofisha imani ya
watu katika Kristo, ni lazima kukataliwa.


4. Je, udhihirisho huo unasaidia kuendeleza
utume wa Mungu? Karama za kiroho ni zana zenye nguvu
za uinjilisti na upandaji kanisa. Kwa hiyo, wale wanaotumiwa katika karama
wanapaswa kuwa mashahidi wa Kristo wenye ufanisi. Ikiwa udhihirisho wa Roho
unaelekea kuvuruga au kuwageuza watu mbali na utume wa Mungu, ni lazima uzuiliwe.


Kuhamasisha Karama za Kiroho


Ingawa wewe kama mchungaji wa Kipentekoste inabidi
ujilinde dhidi ya matumizi mabaya ya karama za kiroho katika kanisa lako, hili
lisiwe jambo lako kuu. Kitu kikubwa kwako kiwe ni kuhimiza udhihirisho wa
karama. Kamwe usikubali kuridhika na majadiliano tu ya ishara na maajabu. Tetea
ufanyaji kazi wake mara kwa mara katika kanisa na popote. Unaweza kufanya hivyo
kwa njia nne.


Kwanza, unapaswa kuwafundisha washirika wako
kuhusu jinsi upendo wa Mungu unavyojali watu wote, na jinsi anavyotaka
kunyoosha mkono Wake wa neema kuwaokoa, kuwabariki, na kuwaponya. Zaidi, utahitaji
kuwafundisha washirika jinsi Mungu anavyotaka kuwatumia katika huduma iliyotiwa
nguvu na Roho, na jinsi wao wenyewe wanavyoweza kutumika katika kudhihirisha
karama za kiroho.


Pili, lazima uwe mfano wa huduma iliyotiwa
nguvu na Roho mbele ya watu. Njia bora ya kuwatia moyo washirika wako kutumia
karama za kiroho ni kuwaonyesha jinsi inavyotumika. Hivi ndivyo Yesu
alivyofanya na wanafunzi wake. Aliwaonyesha jinsi ya kuhudumu katika nguvu za
Roho kwa kumtoa pepo mtu aliyekuwa amepagawa (Lk. 8:26-39), kwa kumponya
mwanamke mgonjwa na kumfufua msichana aliyekuwa amekufa (mst. 40-56). Kisha
“akawatuma wautangaze ufalme wa Mungu na kuponya wagonjwa” (9:2). Kwa hiyo inabidi
umruhusu Mungu akujaze na kukujaza tena na tena nguvu za Roho Mtakatifu. Kisha,
lazima umwamini Yeye akutumie kuonyesha karama za kiroho katika maisha yako
mwenyewe na huduma.


Tatu, wahimize washirika wako kuitikia maongozi
ya Roho Mtakatifu na kutenda kwa imani ili kudhihirisha karama za kiroho.
Lazima pia utoe fursa kwa watu kutumia karama wakati wa ibada na uinjilisti.


Mwisho, himiza udhihirisho wa karama za kiroho
katika kanisa kwa kutafuta kukuza mazingira yanayofaa katika ibada za kanisa.
Mazingira kama hayo huonyeshwa kwa uwepo dhahiri wa Mungu na imani tarajia.
Mungu hudhihirisha uwepo wake wakati watu wake wanapomfungulia mioyo yao kwa
sifa na ibada ya kweli. Imani inayotarajia hutengenezwa pale watu wa Mungu
wanapohimizwa kufikia na kumtarajia Mungu kudhihirisha uwepo wake “kwa ishara,
na maajabu, na miujiza ya namna nyingi, na kwa karama za Roho Mtakatifu zinazotolewa
sawasawa na mapenzi yake” (Ebr. 2:4).


____________________


Mchungaji wa kweli
wa Kipentekoste atajitahidi kuwa mwanamume au mwanamke wa Roho. Atafanya lengo
lake liwe kujifunza kuhudumu katika nguvu za Roho Mtakatifu kwa ishara na
maajabu vinavyoambatana na huduma hiyo, na atawafundisha watu wake kufanya vivyo
hivyo.

esu alielewa kwamba yuko
katika pambano kubwa la kiroho na Shetani na majeshi yake. Kuna wakati alitoa
pepo kutoka kwa mtu aliyekuwa kipofu na bubu. Watu walitazama kwa mshangao huku
mtu huyo akianza kuona na kuongea. Wengine waliuliza, "Je, huyu anaweza
kuwa Mwana wa Daudi?" Wengine walinong’ona wakisema, “Huyu anatoa pepo kwa
kumtumia Beelzebuli, mkuu wa pepo” (Mt. 12:22-24).


Yesu akijua mawazo yao, aliwaambia, “Kila
ufalme ukifitinika juu yake wenyewe, utaharibika, na kila mji au nyumba
iliyofitinika juu yake haitasimama. Ikiwa ninatoa pepo kwa Roho wa Mungu, basi
Ufalme wa Mungu umekuja juu yenu.” Akaongeza, “Mtu anawezaje kuingia katika
nyumba ya mtu mwenye nguvu na kuchukua mali yake bila kwanza kumfunga huyo
mwenye nguvu? Ndipo atakapoweza kuteka nyara nyumba yake” (Mt. 12:25-29).


Ndivyo ilivyo leo; sisi nasi tunahusika katika
mapambano hayo makubwa dhidi ya nguvu za giza na uovu. Kabla ya kuwaweka watu
huru kutoka makucha ya dhambi na Shetani, inabidi mara nyingi tushiriki katika
vita vya kiroho. Ni lazima kwanza tumfunge huyo mwenye nguvu. Ndipo tutaweza
kupora nyumba yake. Sura hii itatazama hitaji la mchungaji wa Kipentekoste kuwa
na uwezo katika changamoto na kuzishinda roho za kishetani.


KUELEWA VITA VYA KIROHO


Kabla Yesu hajarudi mbinguni, aliliachia
Kanisa Lake Agizo Kuu, kama ifuatavyo: “Enendeni mkawafanye mataifa yote kuwa
wanafunzi, mkiwabatiza kwa jina la Baba na la Mwana na la Roho Mtakatifu, na
kuwafundisha kuyashika yote niliyowaamuru ninyi” (Mt. 28:19, 20). Yesu
aliwaamuru wafuasi wake kuwa waaminifu. Kitabu cha Matendo ni habari ya jinsi
wanafunzi wa kwanza wa Kristo walivyoanza kutimiza hilo agizo lake kwa nguvu za
Roho Mtakatifu.


Agizo Kuu bado linafanya kazi hadi leo, na
litaendelea kutumika “mpaka mwisho wa nyakati” (mst. 20). Ili kutekeleza agizo
hili kwa ufanisi, Kanisa na uongozi wake lazima wajue jinsi ya kukabiliana na
kumshinda Shetani na majeshi yake.


Ukweli Kuhusu Vita vya Kiroho


Vita vya kiroho ni kitu halisi. Kuna adui wa
kweli, na kuna vita vya kweli vya kiroho ambavyo sisi kama wachungaji wa
Kipentekoste lazima tupigane na kushinda. Katika barua yake kwa Waefeso, Paulo
alizungumza kuhusu vita hivi vya kiroho kama ifuatavyo:


"Kwa maana kushindana kwetu sisi si
juu ya damu na nyama; bali ni juu ya falme na mamlaka, juu ya wakuu wa giza
hili, juu ya majeshi ya pepo wabaya katika ulimwengu wa roho." (Efe. 6:12)


Mtume huyo alieleza zaidi jinsi ambavyo watumishi
wa Kristo wamepewa silaha za kiroho zenye nguvu za kutumiwa katika vita hivi
dhidi ya uovu. Alisema hivi: “Silaha tunazopigana nazo si silaha za kidunia. Hapana.
Zina uwezo wa kiungu wa kubomoa ngome” (2 Kor. 10:4).


Mamilioni kote barani Afrika hawajapokea
ushuhuda wa kutosha wa injili. Watu hawa wanaishi katika sehemu zinazotawaliwa
na mifumo ya kidini inayopinga kuenea kwa Ukristo. Mifumo hii inasimamiwa na
watawala wa kishetani wenye nguvu, ambao nao wanatawaliwa na Shetani, “mkuu wa mapepo”
(Mk 3:22; tazama pia 1 Yoh. 5:19). Ili kuwakomboa watu hawa, mtu mwenye nguvu itabidi
afungwe na kufukuzwa (Mt. 12:28-29). Basi, ikiwa Kanisa linataka kutimiza utume
wa Kristo kwa mafanikio, ni lazima lijifunze kutembea katika nguvu za Roho
Mtakatifu. Na ni lazima kujua jinsi ya kushiriki na kuzishinda nguvu za giza.


Yesu aliwafundisha wanafunzi Wake kusali kama
ifuatavyo: “Ufalme wako uje, Mapenzi yako yatimizwe, duniani kama huko
mbinguni” (Mt. 6:10). Kuna wakati mmoja aliwaambia, “Kweli nawaambieni, baadhi
ya watu wanaosimama hapa hawataonja kifo kabla ya kuona ufalme wa Mungu umekuja
kwa nguvu” (Mk. 9:1). Yesu alikuwa akimaanisha Siku ya Pentekoste, wakati ambapo
wanafunzi Wake wange “vikwa uwezo utokao juu” (Lk. 24:49; Mdo. 2:4).


Leo, ufalme wa Mungu unakuja kwa nguvu kila
wakati mtu anapookolewa, kuponywa, kukombolewa, au kujazwa na Roho Mtakatifu.
Mchungaji wa Kipentekoste anapaswa kuwaongoza watu wake kuomba mara kwa mara
ili ufalme wa Mungu uje kwa nguvu.


Chanzo cha Vita vya Kiroho


Vita vya kiroho ni pambano kati ya wema na ubaya,
kati ya kitakatifu na kiovu. Katika kipindi hiki, ni pambano linaloendelea kati
ya Shetani na mapepo yake na Kanisa la kweli la Mungu.


Ibilisi amekusanya rasilimali zake zote ili
kuhujumu utume wa Mungu wa ukombozi kwa mataifa. Yeye ni muuaji na mwongo na
anatafuta “kuiba, kuua na kuharibu” (Yoh. 8:44; 10:10). Yeye na mapepo yake
wanafanya kazi ya kupofusha akili za watu wasijue ukweli wa Injili (2 Kor.
4:3-4). Kwa kuwa anamchukia Mungu, shetani anataka kumpiga na kumdhuru. Hata
hivyo, anajua hawezi kumuumiza Mungu. Kwa hiyo anatafuta kuwatesa na
kuwaangamiza wale ambao Mungu anawapenda, yaani jamii ya wanadamu.


Yesu alitangaza kwamba ufalme wa Mungu umekuja
(Mk. 1:14-15; Lk. 8:1, 9:11). Alitangaza kwa ujasiri kwamba amekuja kupindua
ufalme wa Shetani na kusimamisha utawala wa Mungu duniani. Ujumbe wa ufalme wa
Mungu ulikuwa kiini cha mahubiri ya wanafunzi wa Kristo pia (rej. Mdo. 8:12;
19:8). Yesu aliwatuma kutangaza ufalme wa Mungu na kuonyesha uwezo wake juu ya
“nguvu zote za yule adui” (Lk. 10:19; taz. Mt. 10:7; Lk. 9:1-2; 10:8- 9).[72]


KUJIANDAA KWA VITA VYA KIROHO


Kama mchungaji wa Kipentekoste, lazima uwe
tayari kila wakati kuzipinga na kuzishinda roho za kishetani. Na lazima
uwafundishe washirika wa kanisa lako kufanya vivyo hivyo. Zifuatazo ni njia
chache unazoweza kutumia kujiandaa kwa ajili ya vita vya kiroho:


Jazwa Roho Mtakatifu


Kwanza, hakikisha kwamba umejazwa na Roho
Mtakatifu (Mdo. 2:4; 4:31) na kwamba sasa hivi unatembea na kuishi kwa kufuata
agizo hili: “enendeni katika Roho” (Gal. 5:25). Yesu mwenyewe alijazwa na Roho
(Lk. 3:21-22), na aliishi na kuhudumu katika nguvu za Roho (Lk. 4:18-19; Mdo. 10:38).
Yesu alishuhudia kwamba aliwafukuza pepo kwa uwezo wa Roho Mtakatifu (Mt.
12:28). Ikiwa tunataka kushiriki kwa mafanikio katika vita vya kiroho, sisi pia
lazima tuwezeshwe na Roho Mtakatifu.


Tambua Alichotimiza Kristo


Kisha, katika kujitayarisha kwa vita vya
kiroho, lazima utambue yote ambayo Kristo alitimiza pale Kalvari. Pale alilipa
gharama ya ukombozi wa wanadamu (Isa. 53:6; 1 Yoh. 2:2). Aliharibu kabisa
utawala wa shetani juu ya ulimwengu (Yoh. 12:31). Biblia inatuambia kwamba
Kristo “alizivua milki na enzi, na kuzifanya maonyesho mbele ya wote,
akishangilia kwa ushindi wa msalaba” (Kol. 2:15).


Sasa, kwa sababu ya kazi kuu ya Kristo pale
Kalvari, Shetani na mapepo yake ni maadui walioshindwa (Ebr. 2:14-15). Tukitembea
katika Roho na kujinyenyekeza kikamilifu kwa Kristo na mapenzi yake, atatupa
nguvu na mamlaka tunayohitaji kumshinda Shetani na mapepo yake.


Kumbuka Wewe Ni Nani Ndani ya Kristo


Tena katika kujitayarisha kwa vita vya kiroho,
unapaswa kujikumbusha wewe ni nani katika Kristo. Ingawa unaishi hapa duniani, wewe
kama mtoto wa Mungu ni raia wa mbinguni (Flp. 3:20). Ikiwa utakumbuka ukweli
huu, na kuchagua kuishi kama mtoto wa kweli wa mbinguni, Bwana anakupa
rasilimali zote, mamlaka, na nguvu za ulimwengu huo. Kadiri unavyojifunza
kufikiria na kutenda kama raia wa ufalme wa Mungu ndivyo utakavyokuwa tayari
kutangaza zaidi injili ya ufalme kwa wanadamu waliopotea, na ndivyo
utakavyokuwa na uwezo zaidi wa kupigana vita katika ulimwengu wa kiroho.


Vaa Silaha Kamili za Mungu


Halafu, Paulo anawasihi wapiganaji wa kiroho
“wawe hodari katika Bwana na katika uweza wa nguvu zake” (Efe. 6:10). Njia moja
tunayoweza kufanya hivyo ni kwa kuvaa silaha zote za Mungu. Kisha, siku ya uovu
itakapokuja, tutaweza kusimama imara dhidi ya adui (mst. 11, 13).


Kisha Paulo anataja silaha saba za kiroho zenye
nguvu, ambazo Kristo amewapa watumishi wake. Pia anatoa maelezo kidogo jinsi
kila silaha inavyoweza kutumika kupigana katika vita vya kiroho (Efe. 6:13-18).
Hebu tuangalie kwa karibu zaidi silaha hizi saba za kiroho.


1. Mkanda wa ukweli. Kwanza, ni lazima tujivike “mkanda wa ukweli” (Efe. 6:14). Kujifunga
mshipi wa ukweli kunamaanisha mambo mawili: kujizatiti kwa ukweli wa Neno la
Mungu (Yoh. 17:17). Pia, ni lazima tujifunike huo ukweli, yaani, uaminifu na kuwa
waadilifu kabisa. Kwa silaha hii tutaweza kukabiliana na uongo wa shetani (Yoh.
8:44).


2. Bapa la haki kifuani. Ni lazima tujitayarishe kwa vita vya kiroho kwa kuvaa “dirii ya haki
kifuani” (Efe. 6:14). Tunafanya hivyo kwa kuhakikisha kwamba tuko katika
uhusiano sahihi na Mungu, na kwamba tunaishi katika ushirika na Yesu Kristo,
ambao haujakatika au kuvunjika (Yoh. 15:5). Kwa sababu ya uhusiano huo,
tunawezeshwa kuishi maisha safi na matakatifu (Tito 2:11-12).


3. Miguu iliyo tayari. Tatu, ni lazima tujizatiti kwa “utayari” (Efe. 6:15). Kwa maneno
mengine, ni lazima tuwe macho kila mara dhidi ya mashambulizi ya adui (1 Pet.
5:8). Utayari huu unatolewa kwa kusikia na kutii injili. Pia, tukiwa wachungaji
waaminifu wa kundi la Mungu, lazima tuwatayarishe watu wa Mungu kwa ajili ya
mashambulizi ya adui, kama Paulo alivyofanya kwa wazee wa Efeso (Mdo. 20:28-31).


4. Ngao ya imani. Nne, ni lazima tuchukue “ngao ya imani” (Efe. 6:16). Tunaweza kutumia
silaha hii ya kiroho kama ulinzi dhidi ya “mishale yote yenye moto ya yule
mwovu” (mst. 16). Mishale hii yenye moto ni pamoja na majaribu mbalimbali ya
shetani kama vile mawazo na tamaa zisizo takatifu na vishawishi vya kuasi amri
za Mungu. Imani yetu hujengwa kwa kusikiliza na kusoma Neno la Mungu (Rum.
10:17) na kwa kuomba katika Roho Mtakatifu (Yuda mst. 20).


5. Kofia ya wokovu. Silaha ya tano tuliyo nayo ni “chapeo ya wokovu” (Efe. 6:17). Wokovu
huu - si wokovu toka dhambi na kuzimu tu - bali ni ukombozi wowote kutoka kwa
Mungu - kama vile kukombolewa kutoka pepo waovu, hatari, magonjwa, na kifo.


6. Upanga wa Roho. Sita, ni lazima tuchukue “upanga wa Roho ambao ni neno la Mungu” (Efe.
6:17). Neno la Mungu ni mojawapo ya silaha za kiroho za mchungaji wa
Kipentekoste. Tunaweza kujizatiti kwa Neno la Mungu kwa kujifunza kwa bidii na
kushika Maandiko kwa kichwa na kuyaweka moyoni (Zab. 119:11). Zaidi ya hayo, ni
lazima tulitangaze Neno la Mungu kwa uaminifu kwa wote watakaosikiliza (2 Tim.
4:2).[73] 


Neno la Mungu linaweza kutumika vitani kama silaha
ya kushambulia na ya kujikinga. Linaweza kutumika kama silaha ya kushambulia katika
maombi, na vile vile linapohubiriwa na kufundishwa katika upako wa Roho. Na linaweza
kutumika kama silaha ya kujikinga ili kukabiliana na mashambulizi ya Shetani,
kama Yesu alivyofanya nyikani (Lk. 4:1-13).


“Neno la Mungu” lililotajwa katika kifungu
hiki linaweza pia kuwa neno la rhema (yaani kwa ajili yako binafsi) ambalo
mfuasi wa Kristo anaweza kupokea kutoka kwa Roho. Huu unaweza kuwa mstari
fulani wa Biblia ambao Bwana anaupa msisitizo wa kipekee kwenye moyo wa mtu. Au
unaweza kuwa ufunuo kutoka kwa Mungu ili kukidhi hitaji maalum, kama vile neno
la maarifa au neno la hekima (1 Kor. 12:8).


7. Kuomba katika Roho. Mwisho, ni lazima tuchukue silaha ya maombi katika Roho. Sala kama
hiyo ni silaha yenye nguvu ya kiroho. Kwa hiyo Paulo anawahimiza waamini
“kuomba katika Roho kila wakati kwa kila aina ya sala na maombi” (Efe. 6:18). Maana
yake ni kwamba, mara nyingi tunapaswa kumruhusu Roho Mtakatifu kuvuvia na
kuelekeza maombi yetu. Aina hii ya maombi inahusisha maombezi katika lugha (1
Kor. 14:14; taz. Rum. 8:26).


Silaha Zingine Saba za Kiroho


Biblia inazungumza juu ya silaha saba za ziada
zenye nguvu, ambazo mchungaji wa Kipentekoste anaweza kutumia kumshinda adui:


1. Silaha ya mfungo. Inapotumiwa pamoja na maombi, kufunga ni silaha yenye nguvu ya kiroho (Mk.
9:29).


2. Silaha ya kusifu. Nguvu kuu za kiroho huzalishwa kupitia sifa yenye upako wa Roho. Watu
wa Mungu wanapomsifu, kuta zinaanguka (Yoshua 6:16-20), majeshi yanashindwa (2
Nya. 20:1-26), na milango ya gereza inafunguliwa (Mdo. 16:25-26).


3. Silaha ya upendo. Upendo wa kweli una nguvu ya ajabu katika kuwaelekeza wanaume na
wanawake kwa Kristo (Rum. 5:5). Wengine ambao hawawezi kuguswa kwa hoja zetu au
hata madhihirisho yetu ya nguvu, wanaweza kuvutwa wamjie Kristo kupitia
maonyesho rahisi tu ya upendo wa Kikristo (12:20-21).


4. Silaha ya kubatizwa katika Roho. Yesu aliwaahidi wafuasi wake nguvu wakati Roho Mtakatifu alipokuja juu
yao (Mdo. 1:8). Alikuwa anazungumza kuhusu tukio aliloliita ubatizo katika Roho
Mtakatifu (Lk. 3:16; Mdo. 1:5; 2:4).[74]



5. Silaha za karama za Roho. Sababu moja ya Roho hutoa karama zake kwa kanisa ni ili waamini
waweze kutayarishwa kwa ajili ya vita vya kiroho (1 Kor. 12:8-10).[75] 


6. Silaha ya jina la Yesu. Mamlaka yote ya mbinguni yanasimama nyuma ya jina la Yesu (Flp.
2:9-11). Tunapotumia jina lake kama alivyoelekeza, nguvu za kuzimu lazima ziachie
(Yoh. 14:13-14; Mdo. 3:6; 9:27; 16:18).


7. Silaha ya injili. Paulo aliitaja injili kuwa ni “nguvu ya Mungu iletayo wokovu kwa kila
aaminiye” (Rum. 1:16). Injili ni ujumbe wa wokovu katika Kristo. Ujumbe wa
injili una nguvu ya kujenga imani ndani ya mioyo ya wale wanaoisikia
ikihubiriwa (Rum. 10:17). Hatupaswi kushindwa kuhubiri injili kwa uaminifu kwenye
kila fursa inayojitokeza (1 Kor. 9:16).


KUSHIRIKI KATIKA VITA VYA KIROHO


Swali linazuka, “Mchungaji wa Kipentekoste (au
mfuasi yeyote aliyejazwa na Roho) anawezaje kukabiliana mpaka kutoa pepo
wachafu kwa mtu aliyepagawa na pepo?” Hizi hapa hatua tatu unazoweza kutumia kufanya
huduma ya ukombozi kwa wale waliofungwa au wanaoteswa na pepo.[76]


Mahojiano


Hatua ya kwanza katika kutoa ukombozi kwa waliofungwa
ni mahojiano, kama hili linawezekana. Katika hatua hii, utazungumza na mtu
anayehitaji ukombozi. Lengo lako ni kupata kuelewa zaidi kuhusu hali ya mtu
huyo. Katika hatua hii, kupitia karama ya kupambanua roho, unaweza kugundua kuwepo
wa pepo. Au pepo wanaweza kuzidiwa na uwepo wa Mungu na kujidhihirisha (Mk
1:23; 5:6-7).


Inapowezekana, unapaswa kumwongoza mhudumiwa
katika sala ya toba na kuungama dhambi. Hii ni muhimu hasa wakati dhambi za mtu
huyo zinahusiana kwa karibu na kufungwa kwake kiroho. Katika sala hii, mwenye
kuteseka anapaswa kukana uvamizi wa kipepo na kazi za kimwili zinazoambatana
nazo maishani mwake.


Makabiliano Kihuduma


Hatua ya pili ya mchakato wa ukombozi ni makabiliano
kihuduma. Huku ndiko kupambana na nguvu za mapepo. Unapaswa kuanza shughuli kwa
kuliitia jina la Yesu na kumwalika Roho Mtakatifu aje kudhihirisha uwepo na
nguvu zake. Mara tu unapohisi uwepo wa Mungu, endelea kutoa (au kufukuza) pepo.
Roho anavyoongoza, unaweza kutumia moja ya taratibu zifuatazo za kibiblia:


·        
Unaweza kuwafunga pepo kwa jina la Yesu (Mt.
16:17-19; 18:18).


·        
Unaweza kuamuru pepo watoke, au wamwachilie huyo wanayemtesa
(Lk. 4:35).


·        
Unaweza kuwaamuru pepo wasimwingie tena mtu huyo (Mk.
9:25).


Wakati fulani pepo
watapinga, na pambano litatokea (Lk. 8:29; 11:14). Katika hali hiyo, wewe dumu
katika imani hadi ushindi utakapokuja. Ukombozi mara nyingi huambatana na maonyesho
ya kimwili (Mk. 7:30; Lk. 4:33-35; 9:42). Hili linapotokea, hupaswi kutishika
au kupotoshwa. Wewe endelea kutembea kwa nguvu za Roho Mtakatifu, uwaamuru pepo
wanyamaze (Mk. 1:25), na kwa mamlaka ya jina la Yesu, uwaamuru kutoka na kubaki
nje (Mk. 9:25). 


Ushauri Baada ya Maombi


Hatua ya mwisho katika mchakato wa ukombozi ni
ushauri baada ya maombi. Hatua hii ni muhimu sana kwa mtu ambaye amekuwa chini
ya utawala wa mapepo. Atahitaji maombi na usaidizi wa kihisia baada ya
ukombozi. Ikiwa mtu huyo hajazaliwa mara ya pili, unapaswa mara moja umwongoze
kuingia katika kumwamini Kristo. Zaidi ya hayo, unapaswa kuwaongoza mara moja
katika ubatizo wa Roho Mtakatifu. Yesu alionya kuhusu kupuuza mambo haya muhimu
(Mt. 12:43-45). Wewe, au mtu uliyemkabidhi, mnapaswa kudumisha mawasiliano ya
karibu na mtu huyo hadi atakapokuwa huru kabisa kutoka kwa utumwa wake.


____________________


Kama mchungaji wa
Kipentekoste, Kristo amekuagiza kushiriki katika vita vya kiroho (Mk.
16:15-16). Unaweza kumkabili shetani na majeshi yake ya pepo kwa ujasiri
mkubwa, ukijua kwamba Yeye anayekaa ndani yako ni mkuu zaidi kuliko yeye aliye
katika ulimwengu (1 Yoh. 4:4).

Mchungaji wa Kipentekoste Kama
Mchungaji


 







~
Sura ya 23 ~




Kuielewa Huduma ya Kichungaji

nawezekana kabisa kwa
mtu kushiriki kikamilifu katika shughuli ya kidini, na kujitolea sana kwa
shughuli hiyo, na wakati huo huo asielewe kabisa kile anachofanya au hata kwa
nini anakifanya. Roho aliwahi kumwelekeza Filipo kwa mtu wa Kushi aliyekuwa
amejitoa na mwaminifu kabisa. Huyo mheshimiwa alikuwa akisoma Maandiko kwa
bidii. Lakini hakuwa anaelewa alichokuwa akisoma (Mdo. 8:29-31). Katika wakati
mwingine, Paulo alikutana na baadhi ya watu waliokuwa waaminifu na waliokuwa
wamejitoa vizuri sana huko Athene. Hao watu walimwabudu “mungu asiyejulikana”. Pamoja
na hayo, hawakuelewa walikuwa wanamwabudu nani au kwa nini (Mdo. 17:22-23).
Walihitaji maelezo.


Wachungaji wengi wa Kipentekoste barani Afrika
hujikuta katika hali kama hiyo. Wanashiriki kikamilifu katika huduma ya
kichungaji, na wamejitoa sana kutimiza wajibu wao kama wachungaji. Lakini kwa
kweli, wanaelewa kidogo sana juu ya kile wanachofanya au kwa nini wanakifanya. Sawa
na yule afisa wa Kushi, wanasihi, “Nitajuaje mtu asiponifafanulia?” Sura hii
imeandikwa kujibu hitaji hili. Itaweka msingi wa ufahamu wa huduma ya
kichungaji, msingi ambao juu yake huduma imara inaweza kujengwa.


MAZINGIRA YA HUDUMA YA UCHUNGAJI


Huduma ya kichungaji hutokea katika mazingira
ya kanisa la mahali. Neno la Kiyunani lililotafsiriwa kanisa katika Agano Jipya
ni ekklesia, ambalo maana yake ni wale walioitwa na kutengwa. Hivyo, kanisa la
mahali ni kundi la watu ambao wametengwa na Kristo kumtumikia na kumwabudu. Linaundwa
na wale ambao wamezaliwa kwa Roho wa Mungu na kuoshwa katika damu ya Yesu (Yoh.
3:3-7; Mdo. 20:28).


Mambo matatu yanaweza kusemwa kuhusu Kanisa:
Kwanza, Kanisa ni la Mungu. Yesu alilitaja Kanisa kama “kanisa langu” (Mt.
16:18). Paulo aliliita “nyumba ya Mungu… kanisa la Mungu aliye hai” (1 Tim.
3:15). Pili, Kanisa ni makao ya Mungu. Paulo anazungumza juu ya Kanisa kama
"hekalu takatifu" ambalo "limekuwa makao ambayo Mungu anaishi
kwa Roho wake" (Efe. 2:22). Na mwisho, Kanisa ni “nguzo na msingi wa
kweli” (1 Tim. 3:15). Kwa maneno mengine, ni mfumo wa kiroho wenye kuunga mkono
ukweli na kuudumisha. Utume mmoja mkubwa na wa msingi sana wa Kanisa ni
kuhifadhi na kutangaza ukweli (Mt. 28:19; 2 Kor. 2:14). Kama mchungaji wa
Kipentekoste, lazima ufahamu kikamilifu kwamba unatekeleza huduma yako katika mazingira
hayo.


DHANA YA HUDUMA


Ni muhimu pia kuelewa dhana ya kibiblia ya
huduma. Maandiko yanafundisha kwamba Kristo huweka na kupanga huduma katika
Kanisa ili kuliwezesha kutimiza utume wake lililopewa na Mungu. Utume wa Kanisa
ni kutangaza habari njema kwa watu wote kwa uwezo wa Roho Mtakatifu kabla ya kurudi
upesi kwa Kristo (Mk. 16:15-16; Mdo. 1:8). Kisha, ni kuwachukua wale wanaoamini
na kuwafanya kuwa wanafunzi watiifu, wakiwatengeneza wawe mfano wa Bwana wao
(Mt. 28:19; Kol. 3:10).


Neno huduma limebeba zaidi dhana ya utumishi
na kazi. Paulo anafafanua wazo la huduma. Katika Waefeso 4, anazungumza juu ya
aina tatu za huduma.


Huduma ya Yesu


Kwanza, Paulo anazungumza kuhusu huduma ya
Yesu Masiya (Efe. 4:8-10). Kupitia kazi yake ya ukombozi msalabani (pamoja na
kifo chake, kuzikwa, kufufuka, na kupaa kwa Baba), Yesu alianzisha Agano Jipya.
Akiwa duniani, Kristo alihudumu kama mtume (Ebr. 3:1), nabii (Lk. 24:19),
mwinjilisti (Lk. 19:10), mchungaji (Yoh. 10:11-16), na mwalimu (Yoh. 3:2;
13:13). Hivyo akawa “jiwe kuu la pembeni” la Kanisa, akihakikisha uthabiti na kudumu
kwa hiyo taasisi (Efe. 2:20).


Huduma ya Waaminio


Pili, Paulo anazungumza kuhusu huduma ya waaminio
(Efe. 4:11-16). Yesu alikabidhi huduma yake kwa Kanisa. Kwa hiyo, huduma yoyote
katika Kanisa ni mwendelezo wa huduma Yake. Lengo la huduma ni kila mshiriki wa
kanisa kuwa mkomavu “na kufikia kipimo cha utu uzima na utimilifu wa Kristo”
(Efe. 4:13). Wale ambao wamekomaa wanapaswa kugeuka na kuwaimarisha wengine, na
kusababisha kanisa zima kukua na kustawi.


Huduma za Uongozi


Tatu, Paulo anajadili huduma za uongozi ambazo
Kristo alitoa kwa Kanisa. Anaandika hivi: “Kristo mwenyewe alitoa mitume,
manabii, wainjilisti, wachungaji na waalimu” (Efe. 4:11). Kimsingi, majukumu
hayo ya kihuduma hayapaswi kutazamwa kuwa ni vyeo, kama wengi wanavyofanya.
Afadhali zifikiriwe kama kazi za huduma. Sio vyeo ili viongozi watawale juu ya
kanisa. Badala yake, ni kazi zinazotolewa kwa viongozi watumishi ili
“kuwatayarisha watu [wa Mungu] kwa ajili ya kazi za huduma” (Efe. 4:12), kama ifuatavyo:


·        
Utendaji wa kitume: Mtume hutumikia Kanisa na
makusudi ya Mungu kwa kuendeleza ufalme wa Mungu katika maeneo ambayo
hayajafikiwa na miongoni mwa watu ambao hawajafikiwa, kwa uwezo wa Roho
Mtakatifu - na kwa kuwatayarisha wengine kufanya vivyo hivyo.


·        
Utendaji wa kinabii: Nabii hutumikia Kanisa na
makusudi ya Mungu kwa kunena jumbe kutoka kwa Mungu katika uwezo wa Roho
Mtakatifu - na kwa kuwatayarisha wengine kufanya vivyo hivyo.


·        
Utendaji wa kiinjilisti: Mwinjilisti hutumikia
Kanisa na makusudi ya Mungu kwa kutangaza injili kwa waliopotea katika uwezo wa
Roho Mtakatifu - na kwa kuwatayarisha wengine kufanya vivyo hivyo.


·        
Utendaji wa kichungaji: Mchungaji hutumikia Kanisa
na makusudi ya Mungu kwa kuwahudumia watu wa Mungu katika nguvu za Roho
Mtakatifu - na kwa kuwatayarisha wengine kufanya vivyo hivyo.


·        
Utendaji wa kufundisha: Mwalimu hutumikia Kanisa na
makusudi ya Mungu kwa kufundisha Neno la Mungu katika nguvu za Roho Mtakatifu, na
kwa kuwatayarisha wengine kufanya vivyo hivyo.


Mara nyingi, hizi kazi za huduma huingiliana,
na watu wanafanya kazi nyingi. Kwa mfano, mtu mmoja anaweza kufanya kazi kama
mtume na nabii kwa wakati mmoja. Mwingine anaweza kufanya kazi kama mwalimu na
mwinjilisti, na kadhalika. Kama ilivyotajwa hapo juu, Yesu alitenda katika huduma
zote hizo tano, kama na mtume Paulo alivyofanya. Kwa maneno yake ya mstari wa
11, Paulo anaonekana kuunganisha majukumu ya mchungaji na mwalimu katika huduma
moja ya mchungaji mwalimu.


Katika mfumo huu, Paulo anajitambulisha kama
“mtumishi wa Yesu Kristo, aliyeitwa kuwa mtume” (Rum. 1:1; taz. Tito 1:1).
Vivyo hivyo, Petro anajitambulisha kama “mtumishi na mtume wa Yesu Kristo” (2
Pet. 1:1). Angalia jinsi hao wote wawili walivyojitangaza kuwa watumishi. Hivyo
tu ndipo wangeweza kuwa mitume wa kweli. Inapaswa kuwa vivyo hivyo leo kwa
yeyote anayehudumu katika mojawapo ya zile huduma tano za uongozi. Zaidi ya
yote, wanapaswa kujiona kuwa watumishi wa Mungu na wa watu wake (rej. Yoh.
21:15-17; 1 Pet. 5:2-4).


Hizi “karama tano zitokanazo na kupaa kwa Kristo”
hutumika zaidi kama maonyesho ya mamlaka ya Kristo ndani ya Kanisa. Kusudi ni
kuliongoza Kanisa kufikia malengo ya kimungu. Paulo alifundisha kwamba huduma
hizi zina kazi mbili: kupanda na kumwagilia maji (1 Kor. 3:6). Huduma za
upandaji zinaweza kuwashirikisha mitume na wainjilisti. Huduma za kumwagilia maji
zinaweza kuwashirikisha manabii, wachungaji, na waalimu. Ushirikiano kati ya
wapandaji na wanaomwagilia maji huhakikisha kuendelea kwa kazi ya Mungu.


Huduma za Utumishi


Pamoja na huduma za uongozi, Mungu ameweka
huduma fulani za utumishi katika Kanisa. Huduma hizi ni pamoja na wazee,
mashemasi, na mashemasi wa kike (cf. Mdo. 6:1-6; 14:23; 1 Tim. 3:1-10). Neno mzee
kwa Kiebrania ni zaqen , lenye maana ya mtu mwenye ujuzi, mzoefu na mwenye mamlaka
(Hes. 11:16). Neno mzee kwa Kiyunani ni presbyteros, ambalo lina maana sawa na
lile tulilotaja hapo juu. Mzee katika kanisa ni yule aliye na mamlaka ya kuhudumu
kama mwangalizi (episkopos kwa Kiyunani) (Mdo. 20:17, 28). Hivyo, mchungaji ni
mzee na mwangalizi (Mdo. 20:17, 28; 1 Tim. 3:1-2; Tito 1:5-7). Ili kuliongoza
kanisa ipasavyo, mchungaji wa Kipentekoste lazima awe amekomaa kiroho, na
lazima awe na ujuzi kamili wa Neno la Mungu (1 Tim. 3:6; 2 Tim. 4:2).


Neno shemasi kwa Kiyunani ni diakonos, ambalo
linamaanisha "mtu anayetumikia." Katika Matendo 6, wanaume saba
waliojazwa na Roho walichaguliwa kuhudumia meza ili mitume waweze “kujitoa
wenyewe kwa maombi na huduma ya neno” (Mdo. 6:2-4). Wawili kati ya hao - Stefano
na Filipo - wakawa mashahidi wenye nguvu sana kwa ajili ya Kristo. Katika
Warumi 16:1, Paulo alimtambulisha Fibi kama shemasi wa kike wa kanisa la Rumi.


KAZI YA MCHUNGAJI


Neno la kibiblia “mchungaji” linatokana na
neno poimēn ambalo ni la Kiyunani. Maana yake hasa ni “mchunga mifugo.”
Kama mchungaji, jukumu lako ni kuchunga kundi la Mungu (Mdo. 20:28). Na kama
mchungaji, unafaa kutumika kama kiongozi, mshauri, na mlinzi wa watu wa Mungu
(1 Pet. 5:1-4).


Majukumu ya Kichungaji


Miongoni mwa majukumu yako ya kichungaji ni kulitunza
kundi (Yoh. 21:15-17; 1 Pet. 5:2-3), kuimarisha mwili (Efe. 4:11-12), kushauri
watu wa Mungu (1 Tim. 5:14), na kuwachunga kondoo (Mdo. 20:28). Majukumu
mengine ni pamoja na kuhubiri (2 Tim. 4:2), kufundisha (1 Tim. 3:2; Tito 2:1),
kuongoza (Ebr. 13:17), kusimamia (Mdo. 20:28), kufanya wanafunzi (Mt. 28:19),
kuwafikia waliopotea (2 Tim. 4:5), na kuhamasisha kanisa kwa ajili ya umisheni
(Mdo. 13:1-4).[77]


Katika siku za mwanzo za Kanisa, mara tu baada
ya Siku ya Pentekoste, mitume walichukua nafasi ya wachungaji. Waliliongoza
Kanisa kama Yesu alivyokuwa amewaongoza, wakisisitiza kile alichokuwa
amesisitiza. Misisitizo yao mingi imefunuliwa katika maelezo ya Luka kuhusu
Kanisa katika Matendo 2:38-47.


Hayo maandiko ya ajabu, pamoja na mistari
inayotangulia, yanafunua mikazo kumi ya mitume kuhusu uchungaji. Kama mchungaji
wa Kipentekoste, itakuwa hekima kufuata mfano wa mitume, ukiruhusu mikazo hii
kumi kutumika kama vitu vya kuiga katika huduma yako mwenyewe leo.


1. Kutangaza injili. Akiwa amewezeshwa upya na Roho Mtakatifu, Petro alisimama na kutangaza
injili kwa ujasiri. Katika mahubiri yake Siku ya Pentekoste, yeye alikazia kifo
na ufufuo wa Kristo (Mdo. 2:23-24, 32; taz. 1 Kor. 15:1-4). Alihitimisha ujumbe
wake kwa kuwaita watu watubu na kuiamini Injili (Mdo. 2:36-40). Msisitizo huu
uliendelea katika Matendo ya Mitume yote (fananisha 3:19; 20:21; 26:20). Vivyo
hivyo, utangazaji wa injili unapaswa kuwa kiini cha huduma yako leo ya
kichungaji.[78]


2. Kutiwa nguvu na Roho Mtakatifu. Petro pia alisisitiza haja ya kutiwa nguvu na Roho Mtakatifu (Mdo.
2:38-39; taz. 2:17-18). Wale wanaompokea Kristo wapewe mara moja nafasi ya
kujazwa na Roho Mtakatifu. Sawa na kutangazwa kwa injili, msisitizo huu
uliendelea kote katika Matendo (8:14-17; 9:17-18; 10:44-46; 19:1-7). Kama
mchungaji wa Kipentekoste barani Afrika, lazima ufanye vivyo hivyo. Unapaswa
kuhubiri na kufundisha mara kwa mara juu ya ubatizo wa Roho Mtakatifu kwa lengo
la kuona kila mshirika akiwezeshwa kuwa shahidi wa kuwafikia waliopotea (1:8).[79]


3. Kufundisha neno la Mungu. Zaidi ya hayo, Luka anatuambia kwamba waamini wa Yerusalemu “walijitoa
wenyewe kwa mafundisho ya mitume” (Mdo. 2:42). Kwa hiyo mitume walikazia
kufundisha Neno la Mungu. Miaka mingi baadaye, Paulo angeshuhudia, “Mnajua ya
kuwa sikusita kuhubiri neno lo lote ambalo lingekuwa la manufaa kwenu, bali
nimewafundisha hadharani na nyumba kwa nyumba” (20:20). Hii ilikuwa ni njia ya
Paulo ya kufanya kazi popote alipokwenda (fan. 11:26-26; 15:35; 28:31). Wewe
pia unapaswa kuhakikisha kwamba Neno la Mungu linafundishwa kwa usahihi, kwa
uwazi, na kwa upana katika kanisa ambalo Mungu amekuita uliongoze.[80]


4. Kuadhimisha ibada maalum. Kwa kutii amri za Yesu (Mt. 28:19-20; Lk. 22:19), mitume walisisitiza
ubatizo wa maji na Ushirika Mtakatifu (Mdo 2:38-41). Ubatizo wa maji hushuhudia
ujuzi wa mwamini wa kuzaliwa upya. Ushirika Mtakatifu hushuhudia uhusiano wao na
Kristo, unaoendelea. Kama mchungaji wa Kipentekoste, lazima uhakikishe kwamba
ibada hizi mbili muhimu zinasimamiwa na kuendeshwa kanisani kwa uaminifu.[81]


5. Kuongoza katika maombi. Mitume walikazia sana maombi. Luka anatuambia kwamba watu “walijitoa
wenyewe… kwa maombi” (Mdo. 2:42). Sala ya kujitoa hutengeneza msingi wa uchaji
na ushuhuda binafsi wa mwamini. Pia huhakikisha uwepo na nguvu za Roho katika
kanisa na katika maisha ya waaminio (rej. 4:31). Kama mchungaji wa
Kipentekoste, wewe pia lazima uwaongoze watu katika maombi kwa njia ya
mafundisho na kwa mfano wako binafsi.[82]


6. Kutarajia ishara na maajabu. Mitume walifanya bidii sana kwa ajili ya dhihirisho la uwepo wa Mungu
na nguvu Zake katika kanisa. Luka anaandika hivi: “Kila mtu akastaajabia
maajabu na ishara nyingi zilizofanywa na mitume” (Mdo. 2:43). Madhihirisho ya
uwepo na nguvu za Mungu yanapaswa pia kubainisha huduma yako kama mchungaji wa
Kipentekoste leo.[83]


7. Kukuza umoja. Mitume pia walikuza umoja katika mwili. Luka anaandika, “Waamini wote
walikuwa pamoja na kuwa na vitu vyote shirika” (Mdo. 2:44). Umoja wa watu
unaozungumziwa hapa, ulikuwa zaidi ya kimwili. Walikuwa na umoja wa moyo na
kusudi ambao ulisukuma kanisa mbele katika utume.


8. Kuhimiza ukarimu. Zaidi ya hayo, mitume walikuza ukarimu. Matokeo yake, washiriki wa
kanisa “wakauza mashamba na mali ili wawagawie wale waliohitaji” (Mdo. 2:45).
Ukarimu kama huo ulitokana na uhusiano wa upendo kati yao wenyewe na upendo kwa
Mungu wao. Kama mitume, wewe pia lazima uwaongoze watu wako katika kutoa kwa
ukarimu kwa kazi ya Mungu.


9. Kujipanga kwa ajili ya ibada. Luka anaandika, “Kila siku waliendelea kukutana hekaluni….wakimsifu
Mungu na kuwapendeza watu wote” (Mdo. 2:46-47). Mitume walijua jinsi ilivyokuwa
muhimu watu wakutane kwa ajili ya ibada, mafunzo na kutiana moyo.[84]


10. Kuhamasisha ushuhudiaji. Mwisho, mitume walikazia ushuhudiaji binafsi. Waliwahamasisha watu kwa
ajili ya utume, wakiwatia moyo kushirikisha wengine ujumbe wa Kristo. Kwa hiyo,
“Bwana akawazidishia idadi kila siku kwa wale waliokuwa wakiokolewa” (Mdo.
2:47).[85]


Hii mikazo kumi ya mitume katika kanisa la
Yerusalemu inaweza kutumika kama mifano kwako leo wewe kama mchungaji wa
Kipentekoste. Itakusaidia kuiunganisha huduma yako na huduma ya Yesu na mitume.
Na itasaidia kuhakikisha kwamba kanisa unalochunga linakuwa nguvu ya kiroho
katika jumuiya yako mwenyewe na katika ulimwengu.


Hamasa za Kichungaji na Uwajibikaji


Kama mchungaji wa Kipentekoste, unachofanya ni
muhimu; na kwa nini unakifanya ni muhimu zaidi. Petro aliandika kuhusu motisha
zinazofaa kwa kazi ya uchungaji (1 Pet. 5:2-3). Wachungaji hawapaswi kufanya
kazi zao kwa kutimiza tu wajibu, au kwa ajili ya faida ya kifedha, au kwa kutamani
kutawala watu. Wanapaswa kuwajali watu wa Mungu kikweli na kuwatumikia kwa
upendo. Wale wachungaji wanaohudumu kwa nia njema watapokea tuzo. Petro
anawatia moyo wachungaji waaminifu kwa ahadi kwamba: “... Mchungaji Mkuu
atakapotokea, mtapokea taji ya utukufu isiyonyauka kamwe” (taz. mst. 4).


Kama mchungaji wa Kipentekoste, hupaswi
kusahau kamwe kwamba siku moja utasimama mbele ya Kristo kutoa hesabu ya jinsi
ulivyotimiliza wito wako. Paulo anatuambia, “Imetupasa sisi sote kudhihirishwa
mbele ya kiti cha hukumu cha Kristo, ili kila mmoja wetu apokee ijara yake kwa
mambo aliyotenda alipokuwa katika mwili, kwamba ni mema au mabaya” (2 Kor.
5:10). Mchungaji mwaminifu atapata thawabu (Mt. 25:23); mchungaji asiye
mwaminifu atawajibishwa (mst. 26).


Katika Maandiko yote, wachungaji wanaoshindwa
kutunza watu wa Mungu wanahukumiwa. Kwa mfano, Mungu alisema kupitia Yeremia
kama ifuatavyo: “Ole wao wachungaji wanaoharibu na kuwatawanya kondoo wa
malisho yangu!…Kwa sababu mmetawanya kundi langu na kuwafukuza, wala hamkuwatunza,
nitawaadhibu ninyi kwa uovu mlioufanya” (Yer. 23:1-2; taz. Eze. 34:1-10).


UWEZESHAJI KWA AJILI YA HUDUMA


Huduma ya kichungaji ni shughuli nzito ya
kiroho, na ya kina kirefu. Ili kuwafikia waliopotea kwa ufanisi na kuwaandaa
watakatifu, mchungaji wa Kipentekoste lazima ajifunze kutegemea rasilimali
zinazotolewa na Mungu. Huduma ya kichungaji inahusisha vita vya kiroho vinavyotakiwa
kupiganwa kwa silaha za kiroho (Efe. 6:12; 2 Kor. 10:4-5).[86]


Moja ya silaha hizi za kiroho ni nguvu
uliyopokea ulipobatizwa katika Roho Mtakatifu. Kabla ya kurudi mbinguni, Yesu
aliwaamuru wanafunzi wake kubaki Yerusalemu ili kutiwa nguvu na Roho Mtakatifu
(Mdo. 1:4-8). Hawakupaswa kuanza huduma zao mpaka “mtakapovikwa uwezo utokao
juu” (Lk. 24:49). Walipokea nguvu hizo siku ya Pentekoste wakati ambapo “wote
walijazwa na Roho Mtakatifu, wakaanza kunena kwa lugha nyingine kama Roho
alivyowawezesha” (Mdo. 2:4). Kama mitume, huwezi kutimiza wajibu wako kama
mchungaji ipasavyo bila kuwezeshwa na Mungu. Na kama wao, lazima uhakikishe
kwamba kila mtu anayekuja kwa Kristo anabatizwa upesi sana katika Roho
Mtakatifu na kutiwa nguvu kama shahidi wa Kristo.[87] 

Kuwatunza Kondoo

akati mmoja Mafarisayo
fulani walimlaumu Yesu kwa kushirikiana na watu waliopotea. Walinung’unika
wakisema “Mtu huyu huwakaribisha wenye dhambi, na hata anakula nao!"
Aliposikia maneno yao, Yesu akawauliza, “Hebu tuseme mmoja wenu ana kondoo mia,
na mmoja akapotea. Itakuwaje?” Kisha akawaambia hadithi ya mchunga mifugo mmoja
aliyegundua kondoo wake mmoja amepotea. Mchungaji yule mwaminifu aliwaacha wale
tisini na kenda kondeni na kuanza kumtafuta yule kondoo mmoja aliyepotea. Alipompata,
alimweka mabegani mwake na kumpeleka nyumbani. Alipokuwa akiingia kijijini
kwao, aliwaita rafiki zake na majirani, na kusema, “Furahini pamoja nami, kwa
maana nimempata kondoo wangu aliyepotea!” (fan. Lk. 15:4-6).


Kabla Daudi hajawa mfalme na mtunga-zaburi,
alikuwa mchungaji, akichunga kondoo za baba yake. Katika shughuli yake hiyo,
alijifunza kumpenda kila kondoo mmoja-mmoja. Alikuja kuelewa kwamba Mungu
alimpenda na kumtunza kama yeye alivyowatunza kondoo wake. Aliandika na kusema,
“Bwana ndiye mchungaji wangu, sitapungukiwa na kitu. Katika malisho ya majani
mabichi hunilaza, kando ya maji tulivu huniongoza, huniburudisha nafsi yangu”
(Zab. 23:1-2).


Yesu alijipa mwenyewe cheo cha Mchungaji. Alisema
hivi: "Mimi ndimi mchungaji mwema. Nawajua kondoo wangu na kondoo wangu
wananijua ... nami nautoa uhai wangu kwa ajili ya kondoo wangu" (Yoh.
10:14-15). Mwandishi wa Waebrania anamwita Yesu “Mchungaji mkuu wa kondoo”
(Ebr. 13:20). Kondoo wake ni wale waliochagua kumfuata. Yesu anaendelea kusema
kwamba Yeye ndiye mmiliki wa kondoo. Tofauti na mtu wa kuajiriwa, ambaye
hukimbia mbwa mwitu atakapokuja kuwaangamiza kondoo, mchungaji wa kweli
atasimama imara kuwatetea. Yuko tayari hata kuutoa uhai wake kwa ajili yao.


Kama mchungaji wa Kipentekoste, lazima Yesu awe
kielelezo chako. Ni lazima uwachunge watu wa Mungu kama ambavyo Yesu mwenyewe
angewachunga kama angekuwa hapa katika mwili. Sura hii itatazama wajibu wa
mchungaji wa Kipentekoste katika kuchunga kundi la Mungu.


MOYO WA KICHUNGAJI


Kama wachungao kundi la Mungu, wachungaji wa
Kipentekoste lazima wawe na huruma, waaminifu, na wanaotegemewa. 


Mwenye Huruma


Akizungumza kuhusu Mungu, Isaya aliandika
hivi: “Hulichunga kundi lake kama mchungaji: Huwakusanya wana-kondoo mikononi
mwake na kuwachukua karibu na moyo wake” (Isa. 40:11). Kama Bwana wao,
wachungaji wa kweli wa Kipentekoste nao wana huruma. Wanawapenda watu kwa
dhati. Na ni pamoja na wale walio ndani na walio nje ya kanisa. Yesu alionyesha
upendo wake kwa watu. Biblia inasema hivi juu yake: “Alipowaona makutano,
aliwahurumia, kwa sababu walikuwa wametaabika na wanyonge, kama kondoo wasio na
mchungaji” (Mt. 9:36). Vivyo hivyo, lazima uwapende kweli watu ambao Mungu
amekuita uwatumikie.


Mwaminifu


Zaidi ya hayo, kama mchungaji wa Kipentekoste,
lazima ujithibitishe kuwa mwaminifu. Lazima uwe tayari kuacha yote na kumfuata
Bwana wako kikamilifu (Mt. 19:21; Mk. 8:34-35). Kristo amewaweka watu wake
mikononi mwako kama amana takatifu. Kwa hivyo ni lazima uweke kando kwa hiari uhuru
haki zako binafsi. Na lazima uwatumikie kwa uaminifu wale ambao Kristo
amewaweka katika uangalizi wako. Paulo aliandika kuhusu wahudumu wa injili,
“Inatakiwa wale waliokabidhiwa wawe waaminifu” (1 Kor. 4:2).


Mwenye Kutegemewa


Mwisho: ili kulichunga kundi la Mungu kwa
uaminifu ni lazima uwe mtu unayetegemewa. Usiwe kama mtu wa kuajiriwa, ambaye
inapotokea taabu, huwaacha kondoo na kukimbia (Yoh. 10:12-13). Badala yake, uwe
thabiti na anayetegemewa. Wote wawili: Mungu aliyekuita, na watu unaowatumikia,
lazima waweze kukutegemea, wakijua kwamba chochote kitakachokuja, unaweza kutazamiwa
kusimama na kutimiza wajibu wako.


KAZI YA MCHUNGAJI


Kama mchungaji wa Mungu, kila mchungaji wa
Kipentekoste anabeba majukumu mawili mazito: kuwatunza kondoo na kuliandaa kanisa
kuwa jumuiya inayojali. Hebu tuyatazame hayo majukumu mawili.


Kuwatunza Kondoo


Kwanza, ni lazima kuwachunga kondoo. Ili
kufanya hivyo, utahitaji kutimiza angalau majukumu sita:


1. Kulisha kondoo. Ujumbe wa Yesu kwa Petro ulikuwa, “[Ikiwa unanipenda]…utawalisha kondoo
wangu” (Yoh. 21:17). Mungu aliwaahidi Israeli, “Nitawapa ninyi wachungaji
waupendezao moyo wangu, watakaowaongoza [au kuwalisha] kwa maarifa na ufahamu”
(Yer. 3:15). Vivyo hivyo lazima ulishe watu wa Mungu. Unapaswa kuwafundisha
Neno la Mungu kwa uaminifu. Tendo hili litawafanya watu wakue na kuwa imara
katika imani. Pia itasababisha kanisa kujengwa na kukomaa katika Kristo (Efe.
4:11-16). Bila shaka hiyo ndiyo sababu moja iliyomfanya Paulo kumtia moyo
Timotheo kama ifuatavyo: “lihubiri neno; kuwa tayari wakati unaofaa na usiofaa;
onya, kemea, na kuhimiza kwa uvumilivu mwingi na mafundisho makini” (2 Tim.
4:2).


Si lazima tu uhubiri na kufundisha Neno la
Mungu kwa uaminifu wewe mwenyewe, lazima pia uanzishe mpango wa kufundisha wa
kina katika kanisa. Ni lazima uhakikishe kwamba Biblia inafundishwa kwa
utaratibu kwa watu wa rika zote — watoto, vijana, na watu wazima.[88] 


2. Kulilinda kundi. Paulo aliwahimiza wazee wa Efeso hivi: “Jilindeni nafsi zenu, na lile
kundi lote ambalo Roho Mtakatifu amewaweka ninyi kuwa waangalizi juu yake” (Mdo.
20:28). Kisha akawaonya, “Najua kwamba baada ya mimi kuondoka, mbwa-mwitu
wakali wataingia kati yenu na wasilihurumie kundi. Hata katika hesabu yenu
wenyewe watainuka watu na kupotosha kweli ili kuwavuta wanafunzi wawafuate. Kwa
hiyo jihadharini!” (Mst. 29-31).


Kwa hiyo ni lazima uwe macho dhidi ya manabii
wa uongo na walimu wa uongo wanaotaka kuliteka kanisa. Ni lazima uwatambue hawa
“mbwa-mwitu waliovaa mavazi ya kondoo” na kuwakabili kwa ujasiri. Ikibidi, kwa
kushirikiana na uongozi wa kanisa, wafukuze kutoka katika kusanyiko. Fanya
vivyo hivyo na wanaoendelea kusumbua na wenye kusababisha mgawanyiko katika
kanisa (Rum. 16:17).


Zaidi ya hayo, ni lazima uwalinde watu wa
Mungu dhidi ya mafundisho ya uongo na walimu wa uongo kwa kuwaonyesha ukweli.
Hivyo hawatakuwa “tena watoto wachanga, wakitupwa huku na huku na mawimbi, na
kupeperushwa huku na huku na kila upepo wa mafundisho na kwa hila za watu
katika udanganyifu wao.” Badala yake, “watakua katika kila jambo na kuwa mwili
uliokomaa wake yeye aliye kichwa, yaani, Kristo” (Efe. 4:14-15).[89] 


3. Kuwafikia wanaoumia. Yesu aliwafikia watu walioumizwa kwa huruma sana (Mt. 9:36; 15:32-38).
Kama mchungaji wa Kipentekoste, lazima ufanye vivyo hivyo. Ni lazima uwafikie
walio dhaifu kwa upendo, wanyonge na wanaoteseka walio kanisani mwako na katika
jumuiya. Hii inaweza kuhusisha wajane na walio yatima (Yakobo 1:27). Vile vile
inaweza kuhusisha wagonjwa, maskini, walio gerezani, na wengine wenye uhitaji
(Mt. 25:38). Yesu anatutia moyo, “Amin, nawaambia, lo lote mtakalomfanyia mmoja
wa hao ndugu zangu walio wadogo, mmefanya kwa ajili yangu” (Mst. 40).


Utahitaji pia kutembelea walio wagonjwa
majumbani mwao, waliokata tamaa, waliorudi nyuma, au wanaosumbuliwa na mapepo.
Huko, utawahudumia kulingana na mahitaji yao. Unapaswa pia kuwatembelea
washirika wa kanisa waliolazwa hospitalini au kufungwa gerezani. Chukua muda wa
kuomba nao na kuwatia moyo. Unaweza pia kupanga saa maalum za ofisi ambapo
unapokea watu wenye matatizo au mahitaji ya ushauri. Huko, utasikiliza matatizo
yao kwa makini, utaomba nao, na kuwasaidia kupata ufumbuzi wa mambo yao kutoka katika
Neno la Mungu.[90]



4. Kuimarisha wanyonge. Katika kila kusanyiko kuna wale walio dhaifu kiroho. Kwa sababu hii, mwendo
wao na Bwana hauwi imara. Wengine, kwa sababu ya kutokomaa kiroho, au kwa
sababu nyinginezo, wako katika hatari ya kupeperushwa, waondoke kwa Bwana.
Unapaswa kuwa macho kila wakati kwa wale walio katika hali hii hatari. Unapaswa
kutafuta njia za kuwatia moyo na kuwatia nguvu katika kutembea kwao na Bwana.
Njia moja ya kufanya hivyo ni kumpa Mkristo mwenye nguvu wajibu wa kufanya
urafiki na kuwatia moyo. Njia nyingine ni kuhakikisha kwamba wamejazwa na Roho Mtakatifu.
Roho atakuwa msaidizi kwao, mfariji, na kiongozi.[91]


5. Kutafuta waliopotea. Yesu alishuhudia kwamba alikuja “kutafuta na kuokoa waliopotea” (Lk. 19:10).
Aliwaagiza wanafunzi wake kufanya vivyo hivyo (Mk. 16:15-16; Lk. 14:23). Kama
mchungaji wa Kipentekoste, lazima ufuate mfano wa Bwana. Lazima uwashuhudie
waliopotea, na uwaongoze watu wako kufanya vivyo hivyo. Zaidi ya hayo, ni
vizuri kanisa lako liwe na mpango kwa ajili ya uinjilisti unaowezeshwa na Roho,
upandaji makanisa, na umisheni.


Kwa hiyo utahitaji kuhubiri na kufundisha mara
kwa mara juu ya hitaji la watu kumjua Kristo kama Mwokozi. Na ni vizuri uwakumbushe
watu wa Mungu mara kwa mara wajibu wao wa kuwafikishia Injili waliopotea.
Unapaswa pia kuanzisha utaratibu na mipango ya kuhamasisha na kuandaa watu kwa
ajili ya ushuhudiaji. Mtu mmoja amesema, “Njia bora ya mchungaji kuwatia moyo
watu wake kushuhudia ni yeye mwenyewe kuwa mshuhudiaji.” Watu wanapomwona
mchungaji wao akiwaleta waliopotea kwa Kristo mpaka kuwafikisha kanisani,
watatiwa moyo kufanya vivyo hivyo.[92]


6. Kuwaadibisha waliokwenda kombo. Nidhamu ni sehemu muhimu ya kutunza kondoo. Ni njia iliyowekwa
kibiblia ya kuwarudisha zizini waliopotea. Washirika walioasi wanapofanya
dhambi, lazima waonywe. Ikiwa watatubu, ndugu husika watakuwa wamerejeshwa kwa
Kristo. Wakikataa kutubu, inabidi waadhibiwe (Mt. 18:15-17). Hayo yatafanikisha
mambo mawili: Kutumika kumshtua na kumwamsha aliyerudi nyuma, na kuwaonya
wengine katika kanisa.


Kumbuka, siku zote lengo la adhabu ni
ukombozi. Lazima adhabu itolewe kwa roho ya unyenyekevu na upendo. Paulo
aliandika hivi, “Ikiwa mtu amenaswa katika uovu, ninyi mnaoishi kwa Roho
mnapaswa kumrejesha mtu huyo kwa upole. Bali jiangalieni wenyewe, msije nanyi mkajaribiwa
pia” (Gal. 6:1).


Kuunda Jumuiya Inayojali


Kama mchungaji wa Kipentekoste, si lazima wewe
peke yako tu uwajali watu, lakini kama ilivyosemekana hapo juu, lihimize kanisa
kufanya vivyo hivyo. Jitahidi kukuza kanisa lako kuwa jumuiya inayojali kweli.
Kuwa jumuiya inayojali humaanisha kwamba mioyo ya washirika imejawa na huruma
kwa ajili ya wanaoumia. Kwa kuwa wamejawa na upendo wa Mungu, itakuwa kawaida kuwafikia
wale walio na uhitaji. Wanapomwona ndugu au dada anayeumia, wanaitikia mara
moja kwa huruma. Ndivyo Yesu alivyofanya alipokutana na mtu mwenye ukoma. Yule
mtu akamwambia Yesu, “Ukipenda waweza kunitakasa.” Biblia inatuambia, “Yesu akijawa
na huruma, akaunyosha mkono wake akamgusa mtu huyo. 'Niko tayari,' alisema. ‘Takasika!’
” (Mk. 1:40-42 , maelezo ya pembeni ya mstari husika).


Njia moja ya kuwafanya watu wa Mungu kuwa jumuiya
inayojali ni kuhakikisha kwamba wamejazwa na Roho Mtakatifu na kwamba Roho
anafanya kazi kwa nguvu katika maisha yao. Upendo ni tunda la Roho (Gal. 5:22).
Biblia inasema, “Pendo la Mungu limekwisha kumiminwa mioyoni mwetu kwa njia ya
Roho Mtakatifu tuliyepewa” (Rum. 5:5). Pia, watu wanapotazama huruma
inayoonyeshwa katika maisha ya mchungaji wao, watakuwa na huruma pia.


Kwa kadiri ya hali halisi, na jinsi Roho
anavyoongoza, utataka kuliongoza kanisa kuanzisha mpango wa kuonyesha huruma za
watu. Ni pamoja na kulisha wenye njaa, kusaidia upatikanaji makazi, na mipango
mingine.[93] 


WAJIBU WA MCHUNGAJI


Kama tulivyokwisha ona, ni vizuri wachungaji
wa Kipentekoste wajione kama mawakili, au walezi, wa kanisa la Kristo.
Hawapaswi kusahau kamwe kwamba kanisa si mali yao; ni mali ya Yesu. Kama wasimamizi
wa kanisa Lake, wanawajibika Kwake. Ni lazima watekeleze wajibu wao kwa
uaminifu, kwani siku moja Kristo atakaporudi watatoa hesabu jinsi walivyosimamia
mali yake (Lk. 12:42-43; 1 Kor. 4:2).


Wale wachungaji wanaojijali wenyewe kwa
ubinafsi na kupuuza kundi watahukumiwa vikali. Katika Agano la Kale na Agano
Jipya, Biblia inashutumu vikali wachungaji kama hao. Ezekieli alitabiri hivi
juu ya wachungaji waliojinenepesha kwa gharama ya kondoo: “Hukumtia nguvu aliye
dhaifu, wala kumponya mgonjwa, wala kumfunga aliyejeruhiwa; Hukuwarudisha wala
kuwatafuta waliopotea” (Eze. 34:4). Kisha, akizungumza kupitia kwa nabii, Mungu
alitangaza, “Mimi ni juu ya wachungaji na nitawafanya watoe hesabu kuhusu kundi
langu” (mst. 10). Mahali pengine Mungu aliwasema wachungaji wa Israeli kama
ifuatavyo: “Kwa kuwa mmetawanya kundi langu, na kuwafukuza, wala hamkuwajali,
nitawaadhibu kwa ajili ya uovu mlioutenda” (Yer. 23:23). Mungu aliwaagiza
wachungaji wa Israeli kuwa waangalifu sana.


Katika Agano Jipya, Yakobo anaonya hivi,
“Wengi wenu msiwe waalimu ndugu zangu, kwa maana mnajua kwamba sisi tufundishao
tutahukumiwa zaidi” (Yak. 3:1). Petro anaandika kuhusu manabii na walimu wa
uwongo, “Wataingiza kwa siri mafundisho mapotofu yenye uharibifu, hata
wakimkana Bwana aliye Mkuu, aliyewanunua, wakijiletea uharibifu upesi” (2 Pet.
2:1).


Ingawa Mungu atawahukumu wachungaji wasio
waaminifu, Yeye atawapa kwa ukarimu mkubwa thawabu wale wanaowatunza kondoo kwa
uaminifu. Yesu akasema, “Ni nani basi yule mtumishi mwaminifu na mwenye busara,
ambaye bwana - mkubwa amemweka juu ya watumishi katika nyumba yake ili awape
watu chakula kwa wakati wake? Itakuwa heri kwa mtumishi yule ambaye bwana wake atakaporudi,
atamkuta akifanya hivyo. Amin, nawaambia, atamweka juu ya mali yake yote” (Mt.
24:45).


Akiwaandikia wazee wa makanisa, Petro alionya
hivi: “Iweni wachungaji wa kundi la Mungu lililo chini ya uangalizi wenu, na
kuwalinda, si kwa sababu ni lazima, bali kwa kuwa mko tayari, kama Mungu
apendavyo; si kutafuta faida ya dhuluma, bali kutumika kwa bidii. Si kwa kujifanya
mabwana juu ya hao waliowekwa chini yenu, bali kuwa vielelezo kwa kundi” (1
Pet. 5:2-3). Kisha akawatia moyo, akisema, “Na Mchungaji Mkuu atakapotokea,
mtaipokea taji ya utukufu ambayo haitakauka kamwe” (mst. 4).


____________________


Kumtumikia Kristo
kama mchungaji wa kundi lake ni heshima na wajibu mtakatifu. Wachungaji
wanaotimiza wajibu wao kwa uaminifu wanaweza kutazama siku zijazo kwa furaha na
matarajio makubwa. Siku moja watasikia maneno ya Bwana wao akisema, “Vema,
mtumishi mwema na mwaminifu! Umekuwa mwaminifu kwa machache; Nitakuweka juu ya
mambo mengi. Njoo ushiriki furaha ya bwana wako!” (Mt. 25:21).

Kuuimarisha Mwili

hubiri mashuhuri
aliendesha mkutano mkubwa wa uinjilisti katika nchi moja ya Afrika ya Kati.
Makumi elfu walihudhuria mkutano huo, na maelfu waliitikia mwaliko wa kumpokea
Kristo kama Mwokozi. Kulikuwa na furaha kubwa katika jiji hilo ambako mkutano ulifanywa.


Miaka mitatu baadaye, ufuatiliaji wa matokeo ulifanyika.
Iligunduliwa kwamba, kati ya maelfu waliokiri imani wakati wa mkutano husika,
ni wachache tu waliobakia makanisani. Aliposikia hivyo, kiongozi mmoja wa
kanisa alijibu, “Moyo wangu ulisikitishwa na taarifa hiyo. Ndani ya roho yangu
nilihisi kwamba kanisa la Afrika lazima litazame tena mbinu za uanafunzi za
Yesu. Kanisa la Kipentekoste katika Afrika lazima lielewe kwamba kutangaza
injili kamili ni pamoja na mafunzo ya uanafunzi.”


Kanisa la Kipentekoste barani Afrika
linajulikana sana kwa mafanikio yake ya uinjilisti. Kwa sasa, ni vizuri lijulikane
kwa mipango yake ya uanafunzi. Uinjilisti na uanafunzi vinakwenda pamoja. Si
lazima mchungaji wa Kipentekoste ajishughulishe mwenyewe na jambo la kukuza
kanisa tu. Ni vizuri kujitoa kwa ajili ya kuuimarisha mwili (kanisa). Sura hii
itatazama baadhi ya njia ambazo wewe kama mchungaji wa Kipentekoste unaweza
kuimarisha mwili wa Kristo.


WAJIBU WA MCHUNGAJI WA KIPENTEKOSTE


Wajibu mkuu wa kila mchungaji ni kujenga na
kuimarisha kanisa analoliongoza. Basi, kila mchungaji wa Kipentekoste lazima
awe na lengo la kulifanya kanisa kuwa na nguvu zaidi kuliko wakati walipolipokea.
Njia ya msingi ambayo mchungaji anaweza kufikia lengo hili ni kupitia mafunzo
ya uanafunzi. Kazi hii ndiyo kiini cha Agizo Kuu, ambapo Yesu aliwaagiza
wafuasi Wake kwa kusema, “Nendeni mkafanye mataifa yote kuwa wanafunzi” (Mt.
28:19). Alikuwa akiwaambia wawafanyie wengine yale aliyowafanyia wao. Kama
Yeye, walipaswa kutumia na kuwekeza muda na nguvu zao katika kujenga timu
ambayo ingegusa mataifa. Paulo alikazia mkakati huu wa Yesu alipomwagiza
mwanafunzi wake Timotheo kama ifuatavyo, “Mambo uliyonisikia nikisema mbele ya
mashahidi wengi, yakabidhi kwa watu wenye kutegemeka ambao nao watastahili
kufundisha wengine” (2 Tim. 2:2).


Kuimarisha Kanisa


Paulo alichukulia kwa uzito sana amri ya Yesu
ya kufanya watu kuwa wanafunzi. Sehemu kubwa ya huduma yake ya kitume ilitolewa
mahsusi kuimarisha makanisa aliyokuwa amepanda. Hii ndiyo sababu aliwateua
wachungaji katika makanisa (Mdo. 14:23), akatembelea tena makanisa aliyoyapanda
(15:41), na kuwaandikia barua za ufuatiliaji akiwafundisha njia za Bwana. Paulo
alishuhudia zaidi kwamba Bwana alikuwa amempa mamlaka yake ya kitume ya kujenga
makanisa (2 Kor. 10:8; 13:10). Kama mchungaji wa Kipentekoste, lazima uangalie
huduma yako kwa usahihi. Ni lazima ujione kama kiongozi mtengeneza wanafunzi
katika kanisa ambalo Kristo amekupa kuliongoza.


Katika barua yake kwa Wakristo wa Efeso, Paulo
alisema kwamba Kristo alitoa wachungaji (pamoja na karama nyingine nne za
huduma) ili kuimarisha mwili wa Kristo (Efe. 4:11-16). Katika mistari hii,
mtume anabainisha kwamba jukumu la msingi la hao watumishi ni “kuwatayarisha
watu [wa Kristo] kwa ajili ya kazi za huduma” (mst. 12). Wanapaswa kufanya hivyo
“ili mwili wa Kristo ujengwe, mpaka sisi sote … tuwe watu wazima” (mst. 12-13).
Kisha, Paulo alieleza kwamba kanisa hatimaye litakua “hata kuwa mwili mkomavu
katika kila namna yake yeye aliye kichwa, yaani, Kristo” (mst. 15).


Kwa hivyo kufanya wanafunzi ni kitu muhimu kwa
afya ya kanisa lolote. Ikiwa uongozi wa kanisa utashindwa kufanya watu kuwa wanafunzi,
juhudi zao nyingi katika uinjilisti na upandaji makanisa zitakuwa bure.


Kuelewa Utaratibu


Ili kuelewa vyema mchakato wa kufanya
wanafunzi, ni muhimu kwamba tuelewe maneno yanayotumika. Hebu tuangalie maneno
matatu kati ya hayo:


1. Mwanafunzi. Mwanafunzi ni mtu aliyejitoa. Ni yule anayekaa miguuni mwa mwalimu
mkuu akipokea maneno yake kwa umakini mkubwa. Kama mwanafunzi, yeye hujifunza
kazi kwa kumwiga fundi stadi. Mwanafunzi wa Kristo ni mtu aliyekabidhi maisha
yake kwa Yesu Kristo na anamfuata kila siku, akijifunza kutoka Kwake, na
kufuatilia utume Wake.


2. Uanafunzi.
Uanafunzi ni mchakato wa kuwa kama Yesu kwa kipindi cha maisha yote. Huanza
pale mtu anapokabidhi maisha yake kwa Kristo na kuendelea hadi kifo. Dhana ya
ufuasi ni mada kuu ya Agano Jipya. Wakati neno Mkristo linaonekana mara tatu tu
katika Matendo ya Mitume, na neno muamini kutokea mara 35 katika Injili na
Matendo, neno mwanafunzi linatokea mara 289 katika Injili na mara 13 katika
Matendo.


Ufuasi unahitaji kujitoa kwa Kristo na utume
Wake. Yesu alionya umati uliomfuata, “Yeyote asiyeuchukua msalaba wake na
kunifuata hawezi kuwa mfuasi wangu” (Lk. 14:27). Aliwaambia kwamba walitakiwa
kuhesabu gharama kabla ya kuwa wanafunzi Wake. Alionya hivi: “Wale kati yenu wasioacha
kila kitu mlicho nacho hawawezi kuwa wanafunzi wangu” (mst. 33).


3. Mfanya wanafunzi. Mfanya wanafunzi ni yule aliyejitolea kutii amri ya Kristo ya “kufanya
wanafunzi kutoka katika mataifa yote” (Mt. 28:19). Yeye ni mfuasi mkomavu wa
Yesu Kristo ambaye amejitolea kumfuata Bwana wake kikamilifu na kuwaongoza
wengine kufanya vivyo hivyo. Wachungaji wa Kipentekoste wenye ufanisi wanaelewa
kwamba kazi yao si kuongoza watu kuongoka tu. Kazi yao ni kuwakuza waamini kuwa
wanafunzi waliojitoa kikamilifu wa Kristo.


NJIA ZA KUIMARISHA KANISA


Kristo hakukusudia kamwe kazi ya ufalme wa
Mungu ifanywe na watumishi waliofundishwa huduma peke yao. Alitoa karama tano
za huduma kwa Kanisa ili kutoa mafunzo kwa Wakristo wa kawaida wafanye huduma kila
siku katika maisha ya ufalme na utumishi. Kusudi la mitume, manabii,
wainjilisti, wachungaji, na waalimu ni kuwakuza Wakristo kuwa wanaovuna roho,
na kisha kuwafundisha jinsi ya kutunzana wao kwa wao, na kila mmoja kukuzwa katika
kumtumikia Kristo kwa ufanisi (Efe. 4:11-16).


Kwa hiyo kama mchungaji wa Kipentekoste,
lazima ufundishe kwamba kila mfuasi wa Kristo ameitwa na kutiwa nguvu kushiriki
kuendeleza ufalme wa Mungu duniani. Ingawa ni wachache walioitwa kuwa mitume, kila
mmoja ameitwa kushiriki katika umisheni. Ingawa ni wachache walioitwa kuwa
manabii, kila mmoja ameitwa kusimamia kilicho kizuri na sahihi. Ingawa ni
wachache walioitwa kuwa wainjilisti, kila mmoja ameitwa kuwashirikisha wengine
imani. Ingawa ni wachache walioitwa kuwa walimu, kila mmoja ameitwa
kuwafundisha wengine jinsi ya kumtumikia Kristo. Ingawa ni wachache walioitwa
kuwa wachungaji, kila mmoja ameitwa kuwajali wengine kwa upendo. Kazi yako wewe
kama mchungaji ni kufundisha mambo haya kwa watu wa Mungu na kuendeleza mpango wenye
uhakika kwa ajili ya mafunzo ya ufuasi kanisani.


Hebu tuangalie mbinu sita unazoweza kutumia kuimarisha
kanisa lako.


Kuonyesha Uanafunzi Ili Kuigwa


Kwanza, unaweza kuimarisha kanisa kwa kuiga
maana ya kuwa mfuasi halisi wa Kristo. Kwa maisha yako mwenyewe, unaweza
kuonyesha jinsi mfuasi wa kweli anavyoonekana. Washirika wa kanisa wanapotazama
maisha ya mchungaji wao, watatiwa moyo kuishi vivyo hivyo. Wao pia watataka
kuwa wanafunzi wa Kristo. Matokeo ni kwamba kanisa litakuwa na nguvu na
kufanikiwa, na ufalme wa Mungu utasonga mbele.


Mkakati huu wa ufuasi ni muhimu, hasa katika
kuanzisha makanisa mapya kwenye sehemu ambazo hazizafikiwa na Injili. Katika
hali hizi, Wakristo wapya hawajui hata kidogo maana ya kuishi kwa ajili ya
Kristo. Mifano pekee waliyo nayo ya maisha ya Kikristo ni mfumo wa maisha ya
mchungaji na familia yake. Kama Paulo, ni lazima uwe tayari kuwaambia watu,
“Fuateni mfano wangu, kama na mimi ninavyofuata mfano wa Kristo” (1 Kor. 11:1).


Kuhubiri na Kufundisha


Pili, unaweza kuimarisha mwili kupitia
mahubiri ya kimkakati na kufundisha Neno la Mungu kwa mpangilio. Kuhubiri Neno
la Mungu kimkakati ni kuandaa na kuhubiri jumbe za kibiblia kwa lengo lililo
wazi. Ili kufanya hivyo, lazima kwanza uamue, kupitia maombi na kutafakari
Neno, mwelekeo ambao Roho Mtakatifu analiongoza kanisa. Unapokaa katika maombi,
Roho Mtakatifu atazungumza na moyo wako, akisema, “Njia ni hii; ifuateni” (Isa.
30:21).[94] 


Mara tu unapotambua mwelekeo wa Mungu kwa ajili
ya kanisa, anza kutayarisha na kuhubiri mahubiri yanayolenga kulielekeza kanisa
katika mwelekeo huo. Wakati huo huo, hakikisha kwamba "mapenzi yote ya
Mungu" - yaani, Neno kamili la Mungu - yanafundishwa kanisani (Mdo.
20:27). Uzoefu huu utahakikisha kwamba watu wa Mungu wanaelewa Neno la Mungu na
mapenzi yake kwa ajili ya maisha yao.[95]



Zaidi ya hayo, mafundisho na mahubiri yako
lazima yawe na jumbe za mara kwa mara kuhusu utume wa Mungu pamoja na wajibu wa
kanisa kushiriki katika utume huo. Utume wa Mungu ambao wakati mwingine huitwa missio
Dei, ni mpango wa milele wa Mungu wa kukomboa na kuwaita kwake watu kutoka
kila kabila, lugha, na taifa duniani (Uf. 5:9; 7:9). Yesu alisisitiza wajibu wa
Kanisa katika kutimiza utume wa Mungu katika Agizo Kuu (Mt. 28:18-20; Mk.
16:15-18; Lk. 24:46-49; Yoh. 20:21-22; Mdo. 1:8).


Kuwawezesha Washirika


Tatu, unaweza kuimarisha mwili kwa kuhakikisha
kwamba washirika wa kanisa lako wamewezeshwa kwa ajili ya huduma. Hii ni pamoja
na uwezeshaji wa kiroho na kisaikolojia.


Uwezeshaji kiroho.
Lazima ujitahidi kuona kwamba kila mshirika wa kanisa ametiwa nguvu na Roho
Mtakatifu. Hii ilikuwa amri ya mwisho ya Yesu kwa Kanisa. Muda mfupi tu kabla hajapaa
mbinguni, Yesu aliwaamuru wanafunzi wake hivi: “Msiondoke Yerusalemu, bali
ingojeni zawadi ambayo Baba yangu aliahidi, ambayo mmenisikia nikizungumza juu
yake. Kwa maana Yohana alibatiza kwa maji, lakini baada ya siku chache ninyi mtabatizwa
kwa Roho Mtakatifu” (Mdo. 1:4-5). Kisha Yesu akawapa wanafunzi Wake ahadi ya
kushangaza: “Lakini mtapokea nguvu, akiisha kuwajilia juu yenu Roho Mtakatifu;
nanyi mtakuwa mashahidi wangu katika Yerusalemu, na Uyahudi wote, na Samaria, hata
mwisho wa nchi” (mst. 8). Wanafunzi walitii amri ya Kristo, na Yesu alitimiza
ahadi yake. Biblia inatuambia hivi,


“Ilipofika siku ya Pentekoste walikuwako
wote mahali pamoja. Ghafla, sauti kama ya upepo mkali ikatoka mbinguni, ikajaza
nyumba yote waliyokuwa wameketi. Wakaona kama ndimi za moto zilizogawanyika na
kutua juu ya kila mmoja wao. Wote wakajazwa Roho Mtakatifu, wakaanza kunena kwa
lugha nyingine, kama Roho alivyowawezesha.” (Mdo. 2:1-4)


Uwezeshaji huu wa kimungu ndio ufunguo wa
uinjilisti wenye ufanisi na umisheni katika kanisa. Kwa hiyo ni lazima uhubiri
mara kwa mara juu ya mada hii na kuomba pamoja na watu wako ili wajazwe Roho
Mtakatifu.[96]
Wafundishe zaidi jinsi ya kuishi na kutembea katika nguvu za Roho. Na uwatie
moyo kukuza tunda la Roho na kudhihirisha karama za Roho katika maisha na
huduma zao (Gal. 5:22-23; 1 Kor. 12:8-10).[97]



Uwezeshaji kisaikolojia. Kama mchungaji, lazima pia uhakikishe kwamba washirika wa kanisa lako
wamewezeshwa kisaikolojia kwa ajili ya huduma. Washirika wanawezeshwa kisaikolojia
wanapoamini kuwa mlango uko wazi kwao kushiriki katika huduma za kanisa.
Wamepewa uhakika kwamba wanaweza kufaulu katika huduma waliyochagua. Kama
mchungaji wa Kipentekoste, ni kazi yako kuingizaa imani kama hiyo kwa watu.


Ukifanya hivyo, washirika wa kanisani
watahimizwa kujitoa kwa ajili ya huduma. Ila ukishindwa kufanya hivi, watasita
kujitoa. Basi epuka kuonyesha kwamba wewe tu katika kanisa ndiye unastahili kufanya
huduma. Badala yake, sisitiza kwamba kuna nafasi ya kila mtu kufanya huduma. Ingiza
katika mioyo ya watu uhakikisho kwamba wanaweza kuhudumu kwa ajili ya Kristo
ipasavyo.


Kuhamasisha Watenda Kazi


Baada ya watu kuwezeshwa, ni vizuri
wahamasishwe kwa ajili ya huduma. Hii ni njia ya nne ya kuimarisha kanisa.
Mchakato wa kuhamasisha watenda kazi ni pamoja na shughuli zifuatazo:


Kutambua hitaji. Unaanza
mchakato wa uhamasishaji kwa kutambua hitaji unalotaka kushughulikia. Je,
kanisa linataka kuzindua huduma mpya ya watoto, kupanda kanisa jipya, kuboresha
ibada za kanisa, au kukamilisha kazi nyingine? Lazima uanze mchakato wa
uhamasishaji kwa kufafanua vizuri na kwa uwazi kile unachotaka kuona kikikamilishwa.


Kutengeneza fursa za huduma. Ni lazima uamue ni nafasi zipi zinafaa kutengenezwa ili kuhudumu
katika huduma mpya. Unapaswa kutayarisha maelezo ya kuongoza majukumu kwa kila
nafasi mpya. Maelezo hayo yaonyeshe sifa za kazi hiyo na majukumu yake atakayeshikilia
nafasi hiyo.


Kuomba. Muda wote
huo, unapaswa kumwomba Bwana wa Mavuno, awatume na kuwaibua watumishi wanaohitajika
(Lk. 10:2).


Kushirikisha maono.
Kwa wakati ufaao, unatakiwa kushirikisha maono hayo kwa kanisa. Waambie watu
kuhusu hizo huduma mpya, ukieleza jinsi zitakavyobariki kanisa.


Kupata watendaji. Lazima
uombe watu wa kujitolea. Sema wazi hiyo huduma itahusisha nini. Pengine uchague
watu fulani ambao unadhani wanaweza kufanya kazi vizuri na kuwaagiza waombe
kuhusu kujitoa. Pia tafuta kulinganisha vipawa vya mtu na mahitaji ya huduma
husika.


Mafunzo. Andaa mpango
wa mafunzo kwa wale wanaojitolea.


Ingiza kazini. Ukishachagua
watendaji wapya, na kuwafundisha ipasavyo, waweke kwenye nafasi zao. Sasa wasiliana
na hao watumishi wapya, fuatilia maendeleo yao na kuwatia moyo katika kazi.
Vile vile, kanisa linapaswa kuwapa hao wafanyakazi vifaa wanavyohitaji ili
kutimiza wajibu wao.


Mafunzo kwa Ajili ya Huduma


Kama ilivyotajwa hapo juu, unapohamasisha
washirika kwa ajili ya huduma, unapaswa kuwa tayari kutoa mafunzo kwa wale
wanaojitolea. Watu wana uwezekano mkubwa wa kujitolea ikiwa wanajua wataandaliwa
kwa ajili ya kazi hiyo. Mafunzo pia yataongeza sana uwezekano wao kufaulu.
Mafunzo haya yanaweza kufanywa katika semina maalum au kupitia mafunzo kazini.
Mafunzo yajumuishe kwa nini kufanya kinachofanywa, na jinsi ya kufanya kazi
husika. Watumishi wapya ni vizuri wafundishwe kwa nini huduma ipo na inataka
kutimiza nini. Ni lazima pia wafundishwe jinsi ya kufanya kazi vizuri zaidi.
Mchungaji anaweza hata kufikiri kuhusu kuanzisha Shule ya Huduma kanisani.[98] 


Kuwashauri Wanao-onyesha Kutaka Kutumika


Njia ya mwisho unayoweza kuimarisha mwili ni
kwa kutambua na kuwashauri kwa uangalifu wale wanaoonyesha kutaka kutumika.
Kama mchungaji, wajali washirika wale wenye kuonyesha bidii ya kipekee kwa kazi
ya Mungu. Huenda ukahisi mkono wa Mungu juu ya watu hawa. Hili likitokea, ni
vizuri kuanzisha mahusiano nao ya ushauri, kama vile Yesu alivyofanya na wanafunzi
Wake. Kisha tumia muda wa kutosha na hao watu kibinafsi, ukiomba pamoja nao na
kuwaalika wajiunge nawe katika kazi fulani fulani kihuduma.


Kuna ambao wameona kwamba njia ya Yesu ya
uanafunzi ilikuwa na mambo matatu: Kwanza, Yesu aliwahudumia wengine huku
wanafunzi Wake wakitazama. Wakati fulani alikuwa akiwachukua kando na kuwaeleza
kile alichokuwa amefanya na kwa nini alifanya hivyo. Pili, wanafunzi walihudumu
huku Yesu akitazama. Kisha angetathmini kazi yao. Mwisho, Yesu aliwatuma
wanafunzi kuhudumu peke yao na kuzalisha wanafunzi wengine kama Yeye alivyowakuza.
Aliahidi kumtuma Roho Mtakatifu ili kuwatia nguvu na kuwawezesha katika huduma.


Baadhi ya wale unaowalea wanaweza kujisikia
kuitwa katika huduma. Hili likitokea, utataka kusitawisha wito huo. Na utataka
kuwaongoza katika mchakato wa uthibitisho wa huduma.


____________________


Biblia inafundisha
kwamba kanisa “hukua na kujijenga katika upendo, kila sehemu ifanyapo
kazi yake” (Efe. 4:16, maneno mepesi kukazia). Njia bora ya mchungaji wa
Kipentekoste kuimarisha kanisa ni kuendeleza mpango imara wa ufuasi unaolenga
kuwageuza waamini kuwa wanafunzi na wanafunzi kuwa wahudumu wa injili wenye
ufanisi.


 







~
Sura ya 26 ~




Kuwashauri Watu wa Mungu

shirika mmoja wa
kanisa anafikiria talaka baada ya miaka mingi katika uhusiano wa kikatili.
Mjane mchanga anapambana na kufiwa na mume wake. Mama mmoja anakabiliana na majibu
ya uchunguzi wa saratani. Wazazi waliofadhaika wanajaribu kumdhibiti mtoto wao
wa kiume chipukizi, ambaye ameasi. Haya ni baadhi ya masuala mengi sana yanayowakabili
washirika wa makanisa yetu ya Kipentekoste kote barani Afrika. Ongeza kwenye hiyo
orodha wale wanaopambana na uonevu wa mapepo, umaskini uliokithiri, ukosefu wa
ajira, tabia za ulevi, na mengine mengi.


Mungu aliumba wanaume na wanawake kwa mfano
wake mwenyewe. Aliwaumba Adamu na Hawa wakiwa wazima kabisa katika mwili,
akili, na roho. Walikuwa “kazi bora zaidi ya Mungu,” wakiishi kwa uwiano kamili
pamoja Naye na wenyewe kwa wenyewe. Lakini walipokosa, uhusiano wao na Mungu na
baina yao wenyewe uliathirika (Mwanzo 3:6-24; Rum. 5:12). Hali ya kuharibikiwa
na mateso vikawa sehemu ya hali ya mwanadamu.


Ushauri wa kichungaji ndio kitovu cha huduma
ya kichungaji. Kristo ameliita Kanisa lake kuwa jumuiya yenye upendo,
inayojali. Anataka pawe mahali ambapo watu wa Mungu wanashirikiana Naye na Roho
Mtakatifu kuleta uponyaji na utimilifu kwa watu waliovunjika. Kanisa linapaswa
kuwa mahali ambapo waliopotea wanaweza kupata mabadiliko, upatanisho, na
tumaini (2 Kor. 5:18-19). Mungu amemuagiza mchungaji wa Kipentekoste
kuhakikisha kwamba kazi hii inatekelezwa.


Sura hii itaangazia huduma ya ushauri ya
mchungaji wa Kipentekoste katika Afrika. Itajadili sifa stahiki za ushauri wa
kichungaji na kuweka msingi wa kibiblia kwa ajili yake. Itatazama zaidi nafasi
ya Roho Mtakatifu katika ushauri. Hatimaye, itajadili kwa ufupi aina, kanuni,
na maadili ya ushauri wa kichungaji.


MCHUNGAJI KAMA MSHAURI


Kristo anamwita kila mchungaji wa Kipentekoste
kutekeleza agizo la utume la Kanisa. Amemtoa kwa Kanisa ili kuwafinyanga waamini
kuwa wanafunzi wanaofaa (Efe. 4:11-12). Zaidi ya kuhubiri, kufundisha, na
kuongoza, Kristo ameweka juu ya mchungaji jukumu la kutoa ushauri wa kiungu na
msaada kwa washiriki wanaotafuta kumfuata Kristo kikamilifu.


Mchungaji wa Kundi la Mungu


Huduma Yake ilipokaribia kufikia mwisho hapa
duniani, Yesu alimwagiza Petro hivi, “Tunza kondoo wangu” (Yoh. 21:16). Katika
hotuba yake ya kuwaaga wazee wa kanisa la Efeso, Paulo alikazia hitaji la
wachungaji “kulilinda… kundi lote ambalo Roho Mtakatifu amewaweka ninyi kuwa
waangalizi wake.” Walipaswa kuwa “wachungaji wa kanisa la Mungu, ambalo
alilinunua kwa damu yake mwenyewe” (Mdo. 20:28). Vivyo hivyo, Petro aliwataka
wazee wa kanisa wawe “wachungaji wa kundi la Mungu” (1 Pet. 5:2). Walipaswa kuwaganga
kondoo walioumizwa, wanaotaabika, na waliojeruhiwa.


Wito wa mchungaji wa Kipentekoste kama mshauri
si swala la hiari bali ni jukumu la kiungu. Wakati washirika wa kanisa (na wakati
mwingine, wasio washirika) wanapopambana na masuala ya kihisia, kijamii, na
kiroho, wanapaswa kuwa na uwezo wa kumgeukia mchungaji wao kwa usaidizi. Kama
vile mchungaji anavyowalisha, kuwaongoza, na kuwalinda kondoo wake, wachungaji
wa Kipentekoste lazima wawajali wale ambao Kristo amewaweka chini yao.


Uhusiano Maalum


Ikilinganishwa na wataalamu wengine wa afya ya
akili, huduma ya ushauri nasaha ya mchungaji ni ya kipekee. Mara nyingi, watu
huwachukulia wachungaji kama wawakilishi wa Mungu. Wanawaona kuwa waliotiwa
mafuta na kutayarishwa kama vyombo katika mchakato wa uponyaji. Tofauti na
wataalamu wengine wa afya ya akili, lengo la mchungaji ni kuona watu wa Mungu
“wakikua katika neema na maarifa ya Bwana na Mwokozi wetu Yesu Kristo” (2 Pet.
3:18).


Zaidi ya hayo, wachungaji wana uhusiano imara na
wenye kuaminika baina yao na washirika wao. Wanahusika katika maeneo mbalimbali
ya maisha ya washirika wao, ikiwa ni pamoja na matatizo yao, hatua muhimu, na
mafanikio. Wao huombwa kusimamia sherehe za ndoa, kuweka watoto wakfu, na
mazishi. Kwa sababu ya uhusiano huu wa kipekee, washirika wanaweza kumshirikisha
mchungaji wao kwa urahisi zaidi maumivu yao bila hofu ya kupuuzwa.


Tena, wachungaji wanafikiwa kwa urahisi zaidi
kuliko wataalamu wengine wa afya ya akili. Jamii nyingi hazina washauri wenye
ujuzi. Hata wakiwepo, huduma zao mara nyingi ni za gharama kubwa. Tumaini pekee
la watu ni mchungaji. Na kama Bwana wao, wachungaji wanasukumwa na huruma kwa
"wanaonyanyaswa na wasiojiweza" (Mt. 9:36). Wanaona ushauri kuwa
fursa ya kushirikisha upendo wa Mungu kwa wanaoumizwa.


Ushauri wa Kichungaji


Kote barani Afrika leo, matukio ya ushauri
nasaha yanazidi kuongezeka. Kila mmoja hutafuta kukabiliana na hali ngumu maishani.
Na kila njia inategemea mtazamo fulani wa dunia na imani. Miongoni mwake kuna mtazamo
wa kidunia, kuiona dunia kwa mtazamo wa jadi wa Kiafrika, na kuiona dunia kwa
mtazamo wa Kikristo.


Ushauri wa kisaikolojia wa kidunia ni wa
kisayansi na mbinu, na mara nyingi hukataa ukweli wa Maandiko. Mbinu hii
hutumia mtindo na matibabu mbalimbali kutibu matatizo ya kiakili, kihisia na
kitabia. Katika baadhi ya nchi za Kiafrika, mbinu za matibabu za asili za
Kiafrika pia zinatambuliwa na kuruhusiwa kufanya kazi pamoja na aina za
matibabu za kimagharibi. Mbinu hizi za kimila zinatokana na mtazamo wa Kiafrika
wa dunia wenye kuhusisha maisha na uwezo na imani katika nguvu za kiroho
zisizoonekana.


Mtazamo wa mchungaji wa Kipentekoste katika
ushauri hutofautiana na mtazamo wa kidunia au wa utamaduni wa Kiafrika. Mtazamo
wa mchungaji wa Kipentekoste msingi wake ni katika Biblia, wenye kumpa Kristo
nafasi muhimu, na wenye kuongozwa na Roho. Basi, ushauri wa kichungaji umejikita
katika mamlaka ya Maandiko. Huo unashikilia kwamba Biblia ni Neno la Mungu na
kwamba “linafaa kwa mafundisho, na kwa kuwaonya watu makosa yao, na kwa
kuwaongoza, na kwa kuwaadibisha katika haki” (2 Tim. 3:16). Kwa kuwa ni Neno la
Mungu, Biblia ina majibu ya matatizo yote ya maisha.


MISINGI YA KIBIBLIA YA USHAURI WA KICHUNGAJI


Mchungaji wa Kipentekoste anaamini kwamba
Biblia ni Neno la Mungu lililofunuliwa. Kwa hiyo, ni mwongozo wa uhakika wa
ushauri. Kama hakuna chombo kingine cha uchunguzi, Biblia inaweka wazi siri za
ndani za moyo wa mtu (Ebr. 4:12). Inashughulika na mizizi ya kuharibika kwa
wanadamu, na kumwonyesha Yesu Kristo kuwa suluhisho la matatizo yote ya
kibinadamu.


Hii ina maana kwamba wewe kama mchungaji wa
Kipentekoste, unapaswa kujitosheleza na kweli zinazopatikana katika Neno la
Mungu. Unapaswa kuruhusu ukweli huu kukuongoza zaidi katika huduma yako ya
ushauri. Ukichagua kuazima kutoka katika nadharia za kidunia ili kuongeza ujuzi
wako wa ushauri, hakikisha kwamba nadharia hizi zinakubaliana na ukweli wa
Biblia na maadili ya Kikristo.[99]



Viongozi wa Agano la Kale


Agano la Kale lina mifano mingi ya viongozi
wanaotoa ushauri wa kiungu. Kwa mfano: Musa alitumia muda mwingi sana akiwaamua
na kuwashauri watu wa Mungu. Kuna wakati aliwashauri katika makundi makubwa.
Nyakati zingine alimshauri mmojammoja au wawili tu kwa mara moja (Kut. 18:13-27).
Ila, wakati ulifika ambapo Musa mwenyewe alihitaji ushauri. Mzee Yethro
aliyekuwa baba mkwe wake, aliona kwamba analemewa na kazi zake. Basi alimshauri
Musa achague watu wenye uwezo wa kumsaidia. Musa alifuata ushauri wa Yethro na
kazi ikafanikiwa.


Daudi ni mfano mwingine wa mshauri wa kiungu.
Aliwashauri watu katika Zaburi zake. Humo, anatoa mikakati mingi bora ya
kushughulikia maswala ya maisha. Hayo hayo yanaweza kusemwa kuhusu Sulemani
katika Mithali na manabii katika maandiko yao.


Huduma ya Yesu


Yesu mwenyewe alikuwa mshauri. Isaya anamwita
“Mshauri wa Ajabu” (Isa. 9:6). Mara nyingi alitoa shauri kwa watu waliotatizika
katika masuala ya kiroho. Mifano mitatu maarufu ni ushauri kwa Nikodemo (Yoh. 3:1-21),
kwa Zakayo (Lk. 19:1-9), na mwanamke aliyekamatwa katika uzinzi (Yoh. 8:1-11).
Yesu alisema, “Mimi nalikuja ili wawe na uzima, kisha wawe nao tele” (Yoh. 10:10).


Kuna nyakati ambapo Yesu aliwahudumia wale
waliokuwa na matatizo ya kihisia na ya moyoni. Mariamu na Martha walipofiwa na
kaka yao Lazaro, Yesu alikuja kwao. Alionyesha huruma na kutembea pamoja nao
katika huzuni yao (Yoh. 11:17-44). Usiku kabla ya kusulubishwa, Yesu alitumia
muda mwingi na wanafunzi wake kuwatayarisha kwa ajili ya jaribu lililokuwa
linakuja (Yoh. 14-16).


 Huduma ya ushauri ya Yesu iliwagusa watu wa nyanja
mbalimbali. Iligusa watu waliosoma na wasiosoma, wenye kujua kuandika na
wasiojua, wenye haki na wasiokuwa haki, wasafi na waliotakaswa, na wasio safi
na watu wa kawaida, matajiri na maskini, wanaume, wanawake, na watoto. Upendo
wa Yesu kwa watu ulimsukuma kuvuka vikwazo vyote vya kiuchumi, kijamii na
kitamaduni ili kutimiza utume wake wa kutafuta na kuokoa waliopotea (Lk. 19:10).


Huduma ya Paulo


Sehemu za barua za Paulo zinaweza kusomwa kama
vipindi vya ushauri. Zinaonyesha hangaiko la kichungaji la mtume kwa watu wa
Mungu. Ndani yake, anawashauri wale wanaokabiliana na masuala ya maisha. Kwa
mfano: aliwaandikia waamini huko Filipi akiwaambia, “Msihangaike juu ya jambo
lolote.” Kama wataomba, wangepata amani ya Mungu (Flp. 4:6-7). Mfano mwingine
wa huduma ya ushauri ya Paulo ni jinsi alivyomshughulikia Timotheo mwanafunzi
wake, ili kumsaidia kushughulika hali yake ya kutojiamini kibinafsi na kuhusu kujistahi
na kujijali (2 Tim. 1:3-14; 2:15).


Katika barua yake kwa Wakristo wa Korintho,
mtume alizungumzia mitazamo na tabia fulani mbaya ambazo zilikuwa zikitishia
kuharibu kanisa huko. Katika barua yake kwa Filemoni, mtume huyo anatafuta
kurekebisha uhusiano uliovunjika kati ya Filemoni na Onesimo, mtumwa wake
aliyetoroka, ambaye kwa wakati huo alikuwa ndugu. Ukipitia barua za Paulo kwa
kina, utaona kwamba njia yake ya ushauri ilikuwa ya Kristo, iliyoongozwa na
Roho, ya kufundisha, ya kutia moyo, kuunga mkono, upatanisho, na wakati
mwingine ya majadiliano na utoaji hoja.


NAFASI YA ROHO MTAKATIFU KATIKA USHAURI


Kama mchungaji wa Kipentekoste, una mshirika
mkubwa katika huduma yako ya ushauri. Mshirika huyo ni Roho Mtakatifu. Hupaswi
kushindwa kumtegemea Yeye. Waza kuhusu mwanajeshi anayekwenda vitani bila
silaha yake. Anaweza kujua sheria zote na mbinu za kushiriki na mikakati ya
vita, lakini bila silaha yake, matokeo yatakuwa mabaya. Vile vile ni upumbavu
kwa mchungaji wa Kipentekoste kujitosa katika vita vya kiroho bila nguvu za
Roho Mtakatifu.


Msaidizi


Mara nne Yesu alimtaja Roho Mtakatifu kuwa Paraclete,
neno ambalo maana yake ni “Msaidizi” au “Mshauri” katika lugha ya Kiyunani (Yoh.
14:16, 26; 15:26; 16:7). Kama Mshauri wetu wa mbinguni, Roho Mtakatifu
anasimama akiwa tayari kutusaidia katika kila hatua ya safari ya ushauri. Akikaribishwa,
ataongoza, ataimarisha, na kumsaidia anayefanya ushauri. Naye atamsaidia anayeshauriwa
kukabiliana na maumivu na mapambano yake (Yoh. 14:1; 16:8).


Mara nyingi ushauri huhusisha vita vya kiroho
(Efe. 6:12). Ni Roho wa Mungu pekee aliye na nguvu za kutosha “kuwaganga waliovunjika
moyo” na “kuwatangazia wafungwa uhuru wao” (Isa. 61:1; taz. Lk. 4:17-18). Kwa
hiyo Biblia inatuhimiza kuwa “hodari katika Bwana na katika uweza wa nguvu
zake” (Efe. 6:10).


Maombi kwa uaminifu, yaliyojaa imani, ni
sehemu muhimu ya mchakato wa ushauri. Roho Mtakatifu atasaidia katika eneo
hili. Biblia inasema, “Roho hutusaidia udhaifu wetu. Hatujui tunapaswa kuomba
nini, lakini Roho mwenyewe hutuombea kwa kuugua kusikoweza kutamkika” (Rum.
8:26). Yesu alisema kwamba Baba wa Mbinguni angempa Roho Mtakatifu yeyote
ambaye angemwomba (Lk. 11:9-10, 13).[100]



Yesu ndiye kielelezo kamili kwa mshauri wa
Kipentekoste. Biblia inasema kwamba alitiwa mafuta na Roho Mtakatifu ili
“kuwaponya wote waliokuwa chini ya nguvu za Ibilisi” (Mdo. 10:38). Kupitia
upako huo, alitangaza habari njema kwa maskini, alitangaza kufunguliwa kwa
wafungwa, na kuwaweka huru waliokandamizwa (Lk. 4:18). Paulo ni mfano mwingine
bora wa kuigwa kama mshauri wa Kipentekoste. Licha ya elimu yake kubwa na
mafanikio, alitegemea nguvu za Roho Mtakatifu (1 Kor. 2:4-5). Vivyo hivyo,
mchungaji wa Kipentekoste anahitaji msaada wa Roho Mtakatifu ili kuwa mshauri
mzuri.


Anayefunua Ukweli


Zaidi, Yesu alifundisha kwamba Roho Mtakatifu
ndiye mwenye kufunua ukweli wote (Yoh. 16:13). Atatusaidia kuelewa na kufasiri
Neno la Mungu. Pia atatupatia ufahamu katika mawazo ya Mungu na mawazo ya wale
tunaowashauri (1 Kor. 2:11-12). Hii ni muhimu kwa sababu tabia ya mtu imeguswa
na mawazo yake na tafsiri anazoweka juu ya matukio ya maisha. Mtu anayeamini
kuwa mabaya yanayozunguka maisha yake ni kutokana na nguvu za uovu na mababu
wenye hasira atafanya kwa mwelekeo huo. Roho Mtakatifu atawasaidia kujua ukweli
ambao utawaweka huru (Yoh. 8:32).


Mtoa Zawadi


Matatizo ya afya ya akili ni tofauti, magumu,
na yanahusiana na utamaduni. Huhusisha vipengele vya asili na vya kiroho. Kwa
hiyo karama za Roho Mtakatifu ni muhimu kwa mchakato wa ushauri (1 Kor.
12:8-10). Kupitia karama za ufunuo, Roho Mtakatifu anaweza kumpa mshauri wa
Kipentekoste ufahamu kuhusu mahitaji ya anayeshauriwa. Kupitia karama ya
kupambanua roho, Roho anaweza kufichua uwepo na utendaji wa roho za kishetani.
Na, kupitia karama za kinabii, mshauri anaweza kusema maneno yaliyovuviwa ya
matumaini na uponyaji. Kwa hiyo mchungaji wa Kipentekoste lazima adumu akiwa amejaa
Roho Mtakatifu, na kuwa makini na kazi Yake katika kila hatua ya ushauri.[101]


AINA ZA USHAURI WA KICHUNGAJI


Mchungaji wa Kipentekoste anapaswa kuwa tayari
kutoa aina zifuatazo za ushauri:


Ushauri wa Kiroho


Ushauri wa kiroho unazingatia uhusiano kati ya
anayeshauriwa, na Mungu, na mapenzi ya Mungu kwa ajili ya maisha yake. Hapa,
jambo kuu la mchungaji wa Kipentekoste ni kwamba anayeshauriwa afikishwe kwenye
uhusiano hai kati yake na Kristo. Lingine muhimu ni kwamba uhusiano huo uwe na
afya na unaokua. Masuala mengine yanayohusiana na ushauri ni pamoja na
yafuatayo:


·        
Ufahamu wa mtu huyo kuhusu Mungu kama Baba mwenye
upendo na anayejali


·        
Uelewa wa mtu huyo juu ya maana ya kweli na asili
ya wokovu


·        
Mwenendo unaoendelea wa mtu huyo na Kristo


·        
Ukombozi kutoka vifungo na hitaji la uponyaji wa
ndani


·        
Kupatanisha maadili ya Kikristo na maisha ya kila
siku.


Katika mazingira ya Kiafrika, mwenye kushauri
anaweza kuhitaji kushughulika na jitihada za yule anayeshauriwa kuchanganya desturi
zake za zamani za Kiislamu na mwendo wa Kikristo. Mazoea haya yanaweza kuwa ni
pamoja na matumizi ya hirizi au mazindiko ili kujihakikishia ulinzi juu ya laana
na nguvu za giza.


Ushauri wa Ndoa na Familia


Ushauri wa ndoa na familia unalenga kukuza maadili
ya Kikristo na kuishi kiungu katika familia za washirika. Ushauri wa aina hii
unaweza kujumuisha ushauri wa mtu binafsi au kikundi katika semina. Yafuatayo
yanahusika:


·        
Ushauri kabla ya ndoa kwa wawili wanaopanga kuoana


·        
Ushauri wa kuboresha ndoa kwa wanandoa wanaotaka
kuimarisha uhusiano kati yao


·        
Ushauri wa ndoa kwa wanandoa wanaopitia changamoto
katika ndoa zao


·        
Ushauri kwa wazazi Wakristo


·        
Ushauri wa kikundi cha familia kusaidia wanafamilia
ambao wanatatizika na uhusiano baina ya watu


·        
Ushauri unaohusiana na mila za kiukoo kama vile
ndoa, kuzaa, kifo, na mazishi.


Ushauri wa Kusaidia Katika Mgogoro


Ushauri wa usaidizi na wa dharura unalenga
kuwasaidia watu kupitia matukio yanayoleta usumbufu na vurugu maishani. Matukio
hayo ni pamoja na haya:


·        
Ugonjwa usiopona au kifo cha mpendwa


·        
Ukame, njaa, magonjwa ya milipuko na majanga ya
asili


·        
Kuathirika na uhalifu au unyanyasaji


·        
Ukosefu wa ajira na umaskini.


Katika nyakati hizi ngumu, washirika wanaweza
kuhitaji mtu atakayewasikiliza wanaposhughulikia maumivu yao. Ikiwa mchungaji
hana jinsi ya kukabiliana na hali za hatari katika maisha kama vile kujiua na
mfadhaiko mkubwa, anapaswa kumpeleka mgonjwa kwa mshauri aliyehitimu.


Ushauri kwa Ajili ya Ukuaji


Ushauri wa ukuaji unalenga kuwawezesha watu
kufanikiwa maishani. Lengo lake ni kuwasaidia kuamua juu ya njia iliyo bora
zaidi. Zaburi na Mithali hutoa maneno mengi ya hekima na ushauri (km. Zab.
32:8; Mit. 15:22).


KANUNI ZA USHAURI


Tukiangalia vizuri ule mkutano wa Yesu na yule
mwanamke Msamaria katika Yohana 4, zinaonyeshwa kanuni nne muhimu za ushauri
ambazo mchungaji wa Kipentekoste atataka kutumia.


Kujenga Kuaminika


Yesu alianza mchakato wa ushauri kwa kujenga
kuaminika kati yake na yule mwanamke. Alionyesha kuheshimu pasipo kuhukumu, na
upendo bila masharti, na kukubalika. Alizidi kumfikia kwa kuvuka mipaka ya kitamaduni
iliyokuwepo (Yoh. 4:7-9, 17-18).


Kusikiliza Kikamilifu


Yesu alitaka kujua hali ya mwanamke huyo kwa
kuuliza maswali ya kiuchunguzi. Kisha akasikiliza kwa makini alichokisema yule
mwanamke na kumjibu ipasavyo. Majibu yake yaliwasilisha kwa uwazi uelewa Wake
wa mahitaji yake ya kina ya kiroho. Yesu alizidi kupingana na ule upofu katika
kufikiri kwa huyo mwanamke, uliokuwa ukimzuia kuukubali ukweli na kupata uhuru
ndani yake (Yoh. 4:9-16, 21-24).


Kusema Ukweli Katika Upendo


Ilipobidi, Yesu alikabili makosa ya yule
mwanamke kwa ukweli na kumpinga kwa matamko ya ukweli (Yoh. 4:16-18; taz. Efe.
4:15).


Kubaki Kwenye Mada


Katika mchakato mzima, Yesu alidumu na
kusimama kwenye lengo lake la kumsaidia huyo mwanamke kugundua kusudi lake la
kweli la kuishi (Yoh. 4:10, 13-14, 16-18, 21-24). Mwanamke huyo alikubali
dhambi yake na kukiri kuwa Yesu ndiye Masiya. Kisha alikimbia kuwaambia wengine
juu yake (Yoh. 4:28-29). 


MAADILI YA USHAURI


Kama wawakilishi wa Kristo na walezi wa watu
wake, wachungaji wa Kipentekoste lazima wawe wanaume na wanawake waadilifu.
Unapaswa kuzingatia masuala yafuatayo ya kimaadili katika ushauri nasaha.
Kuzingatia kanuni hizi kutakulinda wewe na yule anayeshauriwa. 


Elewa Mapungufu ya Mtu


Lazima uwe mwaminifu kuhusu uwezo wako na
mapungufu katika ushauri nasaha, na usijaribu kuvuka mipaka hii. Katika nchi zingine,
washauri wa kitaalamu hutakiwa kuthibitishwa na bodi maalum.


Uwe Tayari Kutuma kwa Wengine


Lazima ujue unapofikia kikomo chako. Kama hujafundishwa
au hujahitimu kutoa ushauri katika maeneo fulani maalum, ni vizuri uwe tayari
kuwaelekeza washirika wako kwa washauri wa Kikristo walioidhinishwa. Ushauri
unapofikia mahali pa mahusiano tegemezi baina yako na yule unayemshauri, uwe tayari
kumtuma kwa mshauri mwingine. Na hata wakati anayeshauriwa hafaidiki tena na
ushauri wako.


Uadilifu wa Kijinsia


Kama mchungaji, unapaswa kuchukua tahadhari
maalum unaposhauri watu wa jinsia tofauti. Ikiwa mvuto wa kihisia unaanza kukua
kati yako na anayeshauriwa, vikao vya ushauri vinapaswa kukomeshwa na mtu huyo
apelekwe kwa mshauri mwingine.


Usiri


Habari yoyote utakayoshirikishwa katika
ushauri inapaswa kuheshimiwa na kutunzwa, na kamwe isisemwe kwa wengine.


____________________


Kama mchungaji wa
Kipentekoste, hupaswi kamwe kuacha wajibu wako wa kutumika kama mshauri kwa
watu wa Mungu. Unapokuwa na Yesu Kristo kama kielelezo chako, na Roho Mtakatifu
kama msaidizi wako, lazima uikubali kwa shauku huduma hii muhimu.

atika historia, viongozi
waovu wametenda uhalifu usioelezeka dhidi ya wanadamu. Uhalifu huu ni pamoja na
mauaji ya halaiki, mauaji ya kikabila, na vita visivyo vya haki. Wengine wana
hatia ya kutekeleza vitendo hivi vya kikatili; wengine wana hatia ya kutofanya
lolote kuzuia hayo. Inasikitisha kwamba Afrika imekuwa na mchango wake katika ukatili
huo. Kanuni ya ulimwengu mzima ya utawala bora ni kwamba kila taifa linabeba
jukumu la kuwalinda watu wake dhidi ya watenda maovu. Ndivyo ilivyo kwa Kanisa.
Linabeba jukumu la kuwalinda watu wa Mungu dhidi ya mashambulizi ya shetani na
majeshi yake ya kishetani.


Yesu alionya juu ya manabii wa uongo, ambao
alisema, “wanakuja kwenu wamevaa mavazi ya kondoo, walakini kwa ndani ni
mbwa-mwitu wakali.” Alishauri, “Kwa matunda yao mtawatambua” (Mt.7:15-16).
Paulo alitoa onyo kama hilo kwa wazee wa Efeso. Aliwaambia, “Mbwa-mwitu wakali
wataingia kati yenu na hawatalihurumia kundi. Hata miongoni mwenu wenyewe
watainuka watu na kupotosha kweli ili kuwavuta wanafunzi wawafuate. Kwa hiyo
jihadharini!” (Mdo. 20:29-31).


Sura hii itatazama jukumu zito la mchungaji wa
Kipentekoste la kulinda kundi la Mungu dhidi ya mawakala hawa wa Shetani.
Itajibu maswali haya: “Biblia inasema nini kuhusu kazi ya mchungaji wa
Kipentekoste kulinda kundi?” na "Je, anatekelezaje jukumu hili?"


ASILI NA THAMANI YA KUNDI


Biblia inatumia picha ya mchungaji na kondoo
kueleza uhusiano kati ya mchungaji na watu wake. Ili kuelewa vyema wajibu wa
mchungaji wa Kipentekoste kwa kusanyiko lake, ni vizuri kuelewa asili na
thamani ya kondoo.


Asili ya Kondoo


Mchungaji mmoja alilalamika akisema, “Kuongoza
watu wangu ni kama kuchunga paka!” Kuchunga paka ni kitu kisichowezekana. Wao
ni wakaidi na wanakataa kufuata mwelekeo unaotaka. Si hivyo kwa kondoo. Kondoo
ni watiifu. Wako tayari kumfuata mchungaji popote anapowaongoza. Hili ni jambo
jema. Hata hivyo, sifa hii ya tabia inaleta hatari kwa kondoo. Kwa ujinga wao,
wakati mwingine wao humfuata mtu mbaya. Kwa hivyo wanahitaji utunzaji na
ulinzi.


Wakristo wa kweli hujitiisha kwa hiari kwa
Mchungaji Mwema. Wako tayari kumfuata popote atakapowaongoza (Yoh. 10:27). Lakini,
Wakristo fulani hawajakomaa, na kama kondoo nyakati fulani huchanganyikiwa kati
ya mbwa-mwitu wa kiroho na wachungaji wa kweli. Wanawafuata wale ambao si watu
wa Mungu wa kweli kwa upofu wao.


Zaidi ya hayo, kondoo hawana ulinzi wa asili.
Kwa sababu hii, wako hatarini na wanahitaji mchungaji wa kuwalinda. Na wana
mwelekeo wa kutangatanga mbali na usalama wa kundi na uangalizi wa mchungaji.
Hii inapotokea, wanakuwa mawindo rahisi kwa wanyama wawindaji. Ndivyo ilivyo
kwa Wakristo wengi. Wana mwelekeo wa kutangatanga mbali na uangalizi wa
mchungaji wao na usalama wa kanisa. Wanahitaji utunzaji na ulinzi wa mchungaji
wa kweli.


Thamani ya Kondoo


Katika nyakati za Biblia, kondoo walikuwa na
thamani kubwa kwa mchungaji. Mara nyingi walikuwa chanzo kikuu cha riziki ya
familia. Walikuwa ndiyo nyama ya kuliwa, na walitoa maziwa ili kunywewa, sufu kwa
ajili ya mavazi, na ngozi kwa ajili ya makazi na madhumuni mengine. Wakristo
wana thamani kubwa zaidi kwa Mchungaji Mwema. Hii ni kweli kwa angalau sababu
mbili:


Kwanza, Wakristo ni wa thamani kwa Kristo kwa
sababu ya bei kubwa aliyolipa kwa ajili ya ukombozi wao. Yesu alisema hivi juu
yake mwenyewe, “Mimi ndimi mchungaji mwema. Mchungaji mwema huutoa uhai wake
kwa ajili ya kondoo” (Yoh. 10:11). Petro anatukumbusha thamani yetu kwa Kristo:
“Kwa maana mnajua ya kuwa mlikombolewa, si kwa vitu viharibikavyo kama fedha au
dhahabu,… bali kwa damu ya thamani ya Kristo” (1 Pet. 1:18-19).


Zaidi ya hayo, Wakristo ni wa thamani kwa
Kristo kwa sababu ya uhusiano wao maalum Kwake. Kuna wakati walikuwa
“wametengwa na Kristo, wametengwa na uraia wa Israeli, na wageni kwa maagano ya
ahadi, bila tumaini na bila Mungu katika ulimwengu.” Lakini sasa “wameletwa
karibu kwa damu ya Kristo” (Efe. 2:12-13). Petro anatukumbusha kwamba watu wa
Mungu ni “watu waliochaguliwa, ukuhani wa kifalme, taifa takatifu, milki ya
pekee ya Mungu” (1 Pet. 2:9). Kama kundi lililochaguliwa na Mungu, watu wake
wanastahili uangalizi wa pekee.


VITISHO DHIDI YA KUNDI


Kama mchungaji mwaminifu wa Kipentekoste,
lazima uwe macho kila wakati ili kuwalinda watu wako kutokana na tishio la
manabii wa uongo na walimu wa uongo.


Kuwatambua Manabii Waongo na Waalimu Waongo


Nabii wa uongo ni mtu yeyote anayedai kusema
kwa niaba ya Mungu, ingawa ukweli ni kwamba anasema kwa jina lake mwenyewe au
kwa jina la mungu wa uongo au roho ya kishetani (Yer. 23:16). Biblia inaonya
kwamba Mungu yuko kinyume cha manabii hao wa uongo, na kwamba hawapaswi
kuruhusiwa kukaa kati ya watu wa Mungu (Eze. 13:9). Yesu alionya kwamba manabii
wa uongo wakati mwingine hata "hufanya ishara kubwa na miujiza" na
kwamba wanatishia "kuwapoteza, ikiwezekana, hata wateule " (Mt. 24:24).
Paulo aliwaita “mbwa-mwitu wakali” ambao “wanapotosha kweli ili kuwavuta
wanafunzi wawafuate” (Mdo. 20:29-30). Aliandika kwamba wanafundisha hadithi na
kusema kile ambacho watu wanataka kusikia (2 Tim. 4:3 -4).


Walimu wa uongo ni sawa na manabii wa uongo.
Ingawa nabii wa uongo anajifanya kusema kwa niaba ya Mungu, mwalimu wa uongo
anapotosha Neno la Mungu bila kujali ili kusema jambo tofauti na maana yake.
Mara nyingi hufanya hivyo kwa faida ya kibinafsi (Tito 1:11). Biblia inasema
kwamba watu hawa ni wajinga na wasio imara na kwamba wanayapotosha Maandiko kwa
uharibifu wao wenyewe (2 Pet. 3:16).


Kuna njia mbili za kutambua manabii wa uongo
na walimu wa uongo katika kanisa leo.


1. Kwa kutazama maisha yao. Yesu aliwafundisha wanafunzi wake akisema, “Jihadharini na manabii wa
uongo. Wanawajia wamevaa mavazi ya kondoo, lakini kwa ndani ni mbwa-mwitu
wakali. Kwa matunda yao mtawatambua” (Mt. 7:15-16). Wanajifanya kuwa
wasivyokuwa. Wanavaa na kuishi kama watakatifu; wanatumia maneno yote ya kisasa
ya kidini, na wanaomba sala zenye kuvutia. Wengine wanaweza hata kufanya
miujiza mikubwa. Kwa nje, wanaonekana kuwa watakatifu na wametiwa mafuta. Lakini
kwa ndani wao ni wanyang'anyi, waongo, na wazinzi. Matunda ya maisha yao
binafsi yanadhihirisha unafiki wao. Hakuna mtu anayeishi maisha yasiyomcha
Mungu ambaye ni nabii wa kweli wa Mungu.


Yesu aliwapa changamoto walimu wa uongo wa
siku zake: “Ole wenu… wanafiki! Ninyi mmefanana na makaburi yaliyopakwa chokaa,
ambayo kwa nje yanaonekana kuwa mazuri, lakini ndani yamejaa mifupa ya wafu na
kila kitu kichafu.… Kwa nje mwaonekana na watu kuwa wenye haki, lakini ndani
mmejaa unafiki na uovu.” (Mt. 23:27-28). Waasi hawa wanakataa kutii mamlaka ya
Mungu na ya Kanisa.


2. Kwa kuzingatia nia na mbinu zao. Njia ya pili ya kutambua manabii wa uongo na walimu wa uongo katika
kanisa ni kwa kuzingatia mbinu zao, na yanayowasukuma. Kusudi kuu la nabii wa
uongo ni kuendeleza masilahi yake ya binafsi. Ili kufanya hivyo, wanapotosha
Neno la Mungu bila kujali. Mara nyingi huondoa maana na kuitumia nje ya mazingira
husika, wakizitafsiri kuendana na ajenda zao wenyewe. Kusudi lao ni
"kuwavuta wanafunzi wawafuate" (Mdo. 20:30). Wanajali kidogo sana kuhusu
wokovu wa wafuasi wao au kukua katika Kristo. Wanajali zaidi faida na utukufu
wao binafsi.


Mafundisho ya Uongo Barani Afrika


Cha kusikitisha ni kwamba katika makanisa
mengi ya Kipentekoste barani Afrika, mafundisho ya uongo na unabii wa uongo ni
vitu vinavyo-onekana siku hizi kuwa mambo ya kisasa. Mafundisho haya yanaahidi
baraka huku yakipuuza hitaji la imani ya kujitoa na toba kutoka dhambini.
Wakizingatia zaidi mahitaji ya watu ya muda, wanapuuza ukuaji wao wa kiroho na
ukuaji katika neema. Kwa kufanya hivi, wanashindwa kuwaleta waliopotea kwa
Kristo na kuwatayarisha watakatifu kwa ajili ya umilele (Mk. 8:36). Biblia
inaonya vikali dhidi ya mafundisho hayo (1 Tim. 4:1).


Mafundisho mawili ya uongo yameenea hasa
barani Afrika:


1. Injili ya mafanikio. Mafundisho ya kwanza ni ile inayoitwa "injili ya mafanikio."
Injili ya mafanikio ni fundisho kwamba waamini wote wana haki ya agano kupokea baraka
za afya, mali, na mafanikio. Baraka hizi zaweza kupatikana kupitia imani, ukiri,
na kwa kupanda “mbegu kwa imani.”


Ingawa ni kweli kwamba Mungu huwabariki wale
wanaomfuata kwa uaminifu, injili ya mafanikio sio injili ambayo Yesu na mitume
walihubiri. Yesu aliwaamuru watu, “Tubuni na kuamini habari njema!” (Mk. 1:15).
Petro alisema, “Tubuni… mkamrudie Mungu, ili dhambi zenu zifutwe, zipate kuja
nyakati za kuburudishwa toka kwa Bwana” (Mdo. 3:19). Paulo alionya, “Zamani
Mungu alijifanya kama haoni, bali sasa anawaagiza watu wote wa kila mahali watubu”
(Mdo. 17:30).


Kanisa la kweli la Kipentekoste lazima likatae
injili ya mafanikio kwa sababu ina ubinafsi, badala ya kumzingatia Kristo. Inalenga
zaidi tamaa za watu za kimwili badala ya utume wa Mungu wa ukombozi. Mkazo wa
injili ya mafanikio ni baraka badala ya huduma. Ni injili potofu ambayo ina
madhara kwa Wakristo. Onyo la Paulo kwa Wakristo wa Galatia linafaa hapa:
“Nastaajabu kwa kuwa mnamwacha upesi hivi yeye aliyewaita kuishi katika neema
ya Kristo, na kugeukia injili ya namna nyingine — ambayo kwa hakika si Injili
hata kidogo… Lakini hata ikiwa sisi au malaika kutoka mbinguni atawahubiri
injili tofauti na ile tuliyowahubiria, na wapate laana ya Mungu! (Gal. 1:6-8).


2. Kuchanganya Ukristo na desturi za
kimila (syncretism). Kitendo kingine cha uharibifu
katika makanisa ya Kipentekoste Afrika ni kule kuchanganya mambo ya Kikristo na
desturi za kimila (syncretism). Huu ni mchanganyiko wa imani ya Kikristo
na vipengele vya dini za jadi za Kiafrika. Manabii wa uongo na waalimu wa uongo
wakati mwingine hutumia mkakati huu katika kujaribu kuvutia watu wengi zaidi
kwenye kanisa lao. Mifano mingi ya hilo inaweza kupatikana kote barani Afrika. Huko
Afrika Magharibi, mifano ni pamoja na


·        
sadaka ya nabii


·        
sadaka ya ukombozi


·        
sadaka ya tambiko


·        
uuzaji na matumizi yasiyo ya kimaandiko ya mafuta
ya upako


·        
kuuza na kutumia maji matakatifu


·        
uuzaji na utumiaji wa asali na maziwa


·        
uuzaji wa picha za “mtu wa Mungu”


·        
matumizi ya ufagio mtakatifu (kuwafagilia mbali
maadui zako)


·        
matumizi ya matope kutoka Bahari ya Chumvi


·        
matumizi ya maji kutoka Mto Yordani


·        
kulipia ili kukutana na kushauriwa na nabii.


Matendo hayo ni
jaribio la “kufanya kuwa ya Kikristo” desturi za dini za kienyeji. Ni kuhusu
pesa na ahadi ya baraka na ulinzi kwa wale wanaozikubali. Ni lazima kukataliwa
na kupingwa kwa kukazia “ujumbe wa kweli wa Injili” (Kol. 1:5-6).


Kama mchungaji wa Kipentekoste, hupaswi
kusahau kamwe kwamba mikononi mwako umeshika hatima za milele za wale
unaowahudumia. Basi ni lazima ufikirie kwa makini kile unachofanya na
kufundisha. Ukishindwa kufundisha ukweli na kukubali kufundisha uongo, watu
watapotoshwa, kanisa litaharibika, na wewe utahukumiwa na Mungu. 


Matokeo ya Mafundisho ya Uongo na Unabii wa Uongo


Mafundisho ya uongo hudhuru kanisa kwa namna
tano:


1. Mafundisho ya uongo yanahimiza
kutomcha Mungu. Ukweli huwatakasa na kuwahamasisha
Wakristo kuishi maisha ya kiungu (Yoh. 17:17). Lakini mafundisho ya uongo
huharibu akili na moyo, na yanahimiza uasherati (1 Kor. 15:33).


2. Mafundisho ya uongo huzaa viongozi
wasiomcha Mungu. Kweli huzaa viongozi watumishi wa
Mungu, lakini, mafundisho ya uongo hutokeza viongozi wasiomcha Mungu,
madikteta. Kiongozi wa kweli wa Kikristo “lazima ashike kwa uthabiti neno la tumaini
kama lilivyofundishwa, ili apate kuwatia moyo wengine kwa mafundisho yenye uzima,
na kuwakanusha wapingao” (Tito 1:9).


3. Mafundisho ya uongo huwafanya watu kuwa
watumwa. Ukweli huwaweka watu huru (Yoh. 8:32). Lakini
uzushi huwafanya watu kuwa watumwa (Gal. 4:9). Paulo aliwahimiza Wagalatia, “Kristo
alituweka huru ili tuwe huru. Basi simameni imara, wala msijiache tena kulemewa
na kongwa la utumwa” (Gal. 5:1).


4. Mafundisho ya uongo huzaa Wakristo dhaifu. Wakristo wanaofundishwa mafundisho ya uongo na uzushi hawakui katika
neema. Wanabaki kuwa watoto wachanga kiroho. Hata kama kanisa linakua kwa
idadi, linabaki dhaifu na halifanyi kazi.


5. Mafundisho ya uongo hupelekea
hukumu na uharibifu. Biblia inazungumza juu ya “watu
wasio na ujuzi na wasio imara, wanaopotosha… Maandiko, kwa uharibifu wao
wenyewe” (2 Pet. 3:16).


KULINDA KUNDI


Ukiwa mchungaji wa kundi la Mungu, unapaswa
kuwachunga kondoo wakati wote. Inabidi hata uwe tayari kuutoa uhai wako kwa
ajili yao (Yoh. 10:11; taz. 1 Sam. 17:34-35). Zifuatazo ni njia tano za wewe
kama mchungaji mwaminifu wa Kipentekoste, kutumia kuwalinda watu wa Mungu:


Kuwaombea Kondoo


Kwanza, lazima upige magoti mara kwa mara
mbele ya Baba kwa niaba ya kusanyiko. Kwa kufanya hivi, utapokea kutoka Kwake
nguvu na hekima unayohitaji ili kutunza na kulinda kundi. Tena, maombi yako
yatahakikisha kwamba mkono wa ulinzi wa Mungu unabaki juu ya watu wake.


Kutumia Utambuzi Kiroho


Pili, lazima utumie utambuzi wa kiroho. Biblia
inaonya kuhusu “roho zidanganyazo na mambo yanayofundishwa na mashetani” (1
Tim. 4:1). Basi unapaswa kumwomba Mungu karama ya kupambanua roho ili
kukusaidia kufunua fundisho lolote au udhihirisho wowote wa kiroho ambao
hautoki kwa Mungu. Hii karama ya kiroho itakuwezesha kujua kama mtu kanisani
anatenda mambo kwa ushawishi wa Roho Mtakatifu au roho ya kishetani.[102] 


Kufundisha Mafundisho Sahihi


Tatu, ni lazima uhubiri na kufundisha kwa uaminifu
mafundisho yenye uzima (2 Tim. 4:2; Tito 1:9). Hii itaimarisha kondoo na kuwakinga
dhidi ya mafundisho ya uongo. Itasaidia kuwaweka kwenye njia ya usafi (Zab.
119:9-11).


Kuwatambua na Kuwafichua Manabii wa Uongo na Walimu wa Uongo


Nne, ni lazima ulitahadharishe kanisa kuhusu manabii
wa uongo na waalimu wa uongo. Biblia inazungumza juu ya njia tatu za kuwatambua
mbwa-mwitu hao waliovaa mavazi ya kondoo.


1. Unabii wao hautimii. Ikiwa unabii wao hautatimia, hawajasikia kutoka kwa Mungu. Ni manabii
wa uongo (Yer. 28:9).


2. Wanawaelekeza watu kwenda mbali na
ukweli. Hata kama unabii wao utatimia, ikiwa
wanawaelekeza watu mbali na ujumbe wa kweli wa injili, wao ni manabii wa uongo
(Kum. 13:1-3; Gal. 1:6-9).


3. Wanaishi maisha machafu. Hata kama unabii wao utatimia, na hata wakiweza kufanya ishara za
ajabu, kama wanaishi maisha yasiyo ya kumcha Mungu, wao ni manabii wa uongo (2
Pet. 2:10-15). Yesu alionya, “Kwa matunda yao mtawatambua” (Mt. 7:15-16; taz. mst.
22-23).


Kama mchungaji mwaminifu, lazima uwalinde
kondoo dhidi ya wanyama wanaowinda wanyama wengine, na kama Bwana anavyofanya
na wewe, lazima uwaongoze kwenye njia zilizo sawa (Zab. 23:3).


Fichua Mafundisho ya Uongo


Mwisho: ni lazima ulinde kundi la Mungu kwa
kutambua na kusahihisha mafundisho ya uongo na unabii wa uongo katika kanisa.
Paulo aliandika, “Msiudharau unabii.” Lakini akaongeza upesi hivi: “Lakini
jaribuni unabii wote; lishikeni lililo jema, kataeni kila aina ya ubaya” (1
Thes. 5:20-22). Kwa hiyo, ukiwa mchungaji wa kundi la Mungu, utahitaji
kuendelea kufahamu mambo yanayofundishwa katika kanisa. Kuna njia tatu za
kufanya hivyo, nazo ni:


1. Kufuatilia kinachofundishwa. Mafundisho ya uongo wakati mwingine yanaweza kuingia kanisani kupitia
vikundi vidogo au masomo ya Biblia. Msimamizi wa kikundi huanza kufundisha kitu
ambacho amesikia au kusoma mahali. Baada ya muda mfupi, uzushi unasambaa katika
kanisa lote. Kwa hiyo, lazima ufuatilie kwa karibu kile kinachofundishwa katika
madarasa ya shule ya Jumapili, madarasa ya ubatizo, vikundi vidogo au ushemasi,
ushirika wa nyumbani, na vikundi vingine ili kuhakikisha kwamba ukweli
unafundishwa.


2. Kufahamu watu wanachosikiliza. Siku hizi angani kumejaa mafundisho na mahubiri ya kila aina. Watu
wetu wanasikiliza sana vyombo vya habari. Ingawa wahubiri wengi wa vyombo vya
habari wanaeneza habari njema kwa uaminifu, wengine wanafundisha makosa. Ni
lazima ufahamu kile watu wanachosikiliza ili uweze kuwaelekeza kwenye ukweli wa
Neno la Mungu.


3. Kuwa “mlinzi wa lango.” Kama mchungaji, lazima usimame kama mlinzi wa lango la kanisa lako. Yaani
ni lazima uwe mwangalifu unamruhusu nani kuzungumza na kusanyiko. Si kitu
kwamba mhubiri husika ni maarufu au mwenye mvuto. Kama tabia yake si njema
kimaadili, au kama amekengeuka kutoka kwenye ukweli, usimruhusu kwenye mimbari
yako.


____________________


Mchungaji wa
Kipentekoste mwenye kulilinda kundi la Mungu kwa uaminifu ataleta baraka kwa
kanisa na kwake mwenyewe. Kondoo watasitawi chini ya ulinzi wa mchungaji wao,
na watakuwa wanafunzi wakomavu wa Kristo. Mchungaji pia atabarikiwa. Atapokea
thawabu kwa uradhi wa kujua kwamba wamekuwa watumishi wazuri na waaminifu.


Petro alisema hivi kuhusu thawabu ya mchungaji
mwaminifu: “Iweni wachungaji wa kundi la Mungu lililo chini ya uangalizi wenu,
mkililinda — si kwa sababu ni lazima, bali kwa sababu mna nia, kama Mungu
anavyowataka ninyi; si kwa kutafuta faida ya dhuluma, bali kutumika kwa moyo na
bidii. Msiwatawale wale waliowekwa chini yenu, bali muwe vielelezo kwa kundi.
Na Mchungaji Mkuu atakapotokea, mtaipokea taji ya utukufu ambayo haitakauka
kamwe” (1 Pet. 5:2-4).

Sehemu ya 7 ~




Mchungaji wa Kipentekoste Kama
Kiongozi

Sura ya 28 ~




Uongozi wa Kipentekoste

aulo na kikundi chake
cha wamishenari waliondoka Galatia wakielekea magharibi hadi mkoa wa Asia. Lakini,
Roho Mtakatifu aliwazuia kuendelea upande huo. Basi, wakaamua kusafiri kuelekea
kaskazini hadi mkoa wa Bithinia. Huko pia Roho akawazuia. Hivyo, kwa mara
nyingine tena, waligeukia upande wa magharibi. Mwishowe walifika Troa, jiji
lililo pwani ya kaskazini-magharibi ya Bahari ya Aegea. Huko, jambo lisilo la
kawaida lilitokea.


Wakati wa usiku, Roho Mtakatifu alimpa Paulo
maono. Katika maono hayo, mtume aliona mtu kutoka Makedonia amesimama na
kumsihi, “Vuka uje Makedonia utusaidie” (Mdo. 16:6). Paulo aliposhirikisha timu
yake hayo maono, wote walikubali kwamba yalikuwa yametoka kwa Bwana. Luka
anaeleza: “Baada ya Paulo kuona maono hayo, tulijitayarisha mara moja kuondoka
kwenda Makedonia, tukiamua kwamba Mungu ametuita tuwahubirie Injili” (mst. 10).
(Mifano mingine ya Paulo akiongozwa na Roho inapatikana katika Mdo. 13:1-5,
15:28, na 20:22.)


Paulo ni mfano mzuri wa kiongozi wa
Kipentekoste. Aliwaongoza wengine kwa kumruhusu Roho Mtakatifu amwongoze yeye
kwanza. Kwa kufanya hivyo, alikuwa akifuata mfano wa Yesu, ambaye yeye mwenyewe
alihudumu chini ya upako na uongozi wa Roho Mtakatifu (Lk. 4:1; Yoh. 5:19; Mdo.
10:38).


Sura hii itatazama uongozi wa Kipentekoste.
Itatoa mifano ya uongozi kulingana na mbinu za Yesu na mitume. Kwanza,
itafafanua maana ya kuwa kiongozi wa Kipentekoste. Kisha, itatazama baadhi ya
sifa na shughuli za viongozi halisi wa Kipentekoste.


KUFAFANUA UONGOZI WA PENTEKOSTE


Ingawa ni kweli kwamba wachungaji wa
Kipentekoste hutumia njia nyingi za uongozi kama wachungaji wasio Wapentekoste,
kuna tofauti muhimu. Mtazamo wa mchungaji wa Kipentekoste kwa uongozi
unachangiwa sana na uzoefu wake na Roho. Uelewa wao wa kipekee wa jinsi Roho
anavyofanya kazi katika maisha yao na maisha ya wengine huathiri sana jinsi wanavyoongoza.


Kiongozi wa Kipentekoste ni mtu aliyechaguliwa
na Mungu, ambaye amejazwa na Roho na anayetafuta hekima na mwongozo wa Roho kwa
umakini mkubwa. Lengo lake ni kushawishi kundi maalum la watu wa Mungu ili
kutimiza kwa uaminifu na kwa ufanisi jukumu lao lililowekwa na Mungu katika
kuendeleza utume Wake duniani. Hebu tugawanye hiyo tafsiri katika sehemu nne.


Ameitwa na Mungu


Kwanza, kiongozi wa kweli wa Kipentekoste
ameitwa na Mungu kuwaongoza watu wake. Kwa sababu hii, anajitambulisha kwa
ukaribu na Paulo, aliyejieleza kuwa “mtumwa wa Kristo Yesu, aliyeitwa kuwa
mtume na kutengwa kwa ajili ya Injili ya Mungu” (Rum. 1:1).


Amejaa Roho


Kisha, kiongozi wa Kipentekoste amejazwa na
Roho na anatafuta kuishi maisha yake “kwa kufuata hatua za Roho” (Gal. 5:25). Huchukulia
kwa uzito sana amri ya Kristo kwamba “kaeni humu mjini hata mvikwe uwezo utokao
juu” (Lk. 24:49), na maagizo ya Paulo kuhusu “kujazwa na Roho” (Efe. 5:18).


Anafuta Mwongozo wa Mungu


Tatu, kiongozi wa Kipentekoste hutafuta
mwongozo wa Roho kwa bidii katika yote anayofanya. Anaelewa kwamba wajibu wake
mkuu ni kutekeleza mapenzi ya Mungu kama yalivyofunuliwa katika Maandiko na
Roho Mtakatifu. Basi, kiongozi wa kweli wa Kipentekoste atatumia muda mwingi
katika kujifunza Biblia na katika maombi.


Ana Ushawishi Watu wa Mungu


Mwisho, kiongozi wa Kipentekoste hutafuta
kushawishi kundi maalum la watu wa Mungu - kama vile kanisa la kitaifa au la mahali
pamoja - ili kutimiza kwa uaminifu na kwa ufanisi jukumu lake lililowekwa na
Mungu katika kuendeleza utume wa Mungu duniani.


SIFA ZA KIONGOZI WA KIPENTEKOSTE


Ni nini kinachomfanya mtu kuwa kiongozi wa
Kipentekoste? Kwa ufupi tu, kiongozi halisi wa Kipentekoste lazima azaliwe kwa
Roho, ajazwe na Roho, na aweze kuwaongoza wengine akienenda na kuwezeshwa na Roho.
Lazima aweze kutambua sauti ya Roho na kuwa na ujuzi katika huduma ya karama za
kiroho. Lazima aelewe na kujitoa kwa utume wa Mungu. Na ni lazima awe tayari
kutoa maisha yake kwa ajili ya Kristo, ikiwa hilo litahitajika.


Kama kiongozi wa Kipentekoste, maisha na
huduma yako inapaswa kuwa na sifa sita muhimu, zifuatazo:


Uadilifu


Zaidi ya yote, ni lazima ujitahidi kuishi
maisha ya utauwa, yanayomheshimu Kristo. Katika kazi ya Mungu, hakuna kitu
muhimu zaidi ya hicho. Lakini cha kusikitisha ni kwamba, makanisa na mashirika
mengi ya Kipentekoste yamevamiwa na watu mafisadi ambao, kwa sababu ya haiba
zao zenye nguvu, wamepata umashuhuri katika harakati hiyo. Hawa “mbwa mwitu
waliovaa ngozi ya kondoo” huleta aibu kwa kanisa (Mt. 7:15).


Biblia inazungumza kuhusu watu hao wasiomcha
Mungu. Kwa mfano, Paulo aliwaonya wazee wa Efeso kuhusu “mbwa-mwitu wakali”
ambao wangeingia na kuliharibu kundi la Mungu (Mdo. 20:29). Katika ujumbe huo
huo, aliwakumbusha jinsi yeye alivyowaongoza kwa uadilifu. Alisema, “Sikutamani
fedha, wala dhahabu, wala mavazi ya mtu” (Mdo. 20:33). Vivyo hivyo,
aliwakumbusha Wathesalonike juu ya mwenendo wake wa kumcha Mungu kati yao,
akisema, “Ninyi ni mashahidi, na Mungu pia, jinsi tulivyokuwa watakatifu, wenye
haki, na wasio na lawama miongoni mwenu mlioamini” (1 The. 2:10). Paulo hakuongoza
kwa mamlaka na kuhudumu kwa nguvu tu bali aliishi kwa uadilifu wa kimungu. Ni
lazima tufanye vivyo hivyo leo.


Uelewa


Tena, kama mchungaji wa Kipentekoste, lazima
uelewe waziwazi wajibu wako uliopewa na Mungu. Ni lazima umtumikie Kristo na
kanisa lake kwa uaminifu kwa kuwaongoza watu wa Mungu kuendeleza utume wake
katika nguvu za Roho Mtakatifu. Unaweza kupata ufahamu huu kutoka vyanzo
viwili: Neno la Mungu na Roho wa Mungu. Kwa kujifunza Maandiko kwa uaminifu,
utakuja kuelewa utume wa Mungu wa kukomboa mataifa. Kwa kuomba na kuwa makini kuisikiliza
sauti ya Mungu, utakuja kuelewa jukumu lako la kipekee katika kutimiza utume
huo.


Yesu alielewa wazi nafasi yake katika mpango
wa Mungu wa ukombozi. Mara nyingi alizungumza juu ya utume Wake (Mk. 10:45; Yoh.
6:38; 18:37). Alitangaza hivi: “Kwa kuwa Mwana wa Adamu alikuja kutafuta na
kuokoa waliopotea” (Lk. 19:10). Vivyo hivyo, Paulo alielewa jukumu lake la
pekee katika kazi ya Mungu. Aliandika hivi: “Mimi niliwekwa niwe mhubiri na
mtume … na mwalimu mwaminifu na wa kweli kwa Mataifa” (1 Tim. 2:7).


Kupitia maombi ya kila siku na kujifunza
Biblia, wewe, sawa na Yesu na Paulo, unaweza kupata ufahamu mkubwa zaidi wa utume
wa Mungu, na jukumu lako binafsi katika kuutimiza.[103]


Kujitoa


Vile vile kama kiongozi wa Kipentekoste,
hupaswi tu kuelewa utume wa Mungu, lazima ujitolee kikamilifu kufanya sehemu
yako ili kutimiza utume huo. Utume wa Mungu, ambao wakati mwingine hujulikana
kama missio Dei, ni kusudi Lake na kazi yake ulimwenguni kuhusiana na
wanadamu walioanguka. Anafanya kazi kupitia Kanisa Lake kuwaita watu kutoka
katika kila kabila, lugha, na taifa duniani (Uf. 5:9; 7:9).


Ingawa mawazo ya watu wengine yanaweza
kutangatanga kutoka kwenye huo utume, umakini wako lazima ubaki kwenye kufanya
mapenzi ya Mungu. Mawazo na matendo yako yote lazima yaende kwenye mwelekeo wa
utume wa Mungu. Kama kiongozi wa Kipentekoste, lazima uielewe ile picha kubwa
zaidi - mpango wa Mungu wa ukombozi kwa mataifa. Lazima uelewe zaidi mahali
ambapo kanisa lako linaungana kwenye mpango huo mkuu. Kisha, lazima ulielekeze kanisa
lako kwenda huko kwa uthabiti.[104]


Upako


Nne, kama kiongozi wa Kipentekoste lazima
uthamini upako wa Roho, na ujitahidi kudumisha mguso wa Roho maishani mwako
kupitia maombi ya kujitoa, maisha matakatifu, na huduma ya unyenyekevu. Ni
lazima umtegemee sana Roho Mtakatifu akupake mafuta, akuwezeshe, na kukuongoza
katika huduma. Lazima uchukue kwa uzito maneno ya Mwalimu alipowaaga wanafunzi
wake, na kuwaamuru wasianze huduma zao hadi watiwe nguvu na Roho Mtakatifu (Mdo.
1:4-5; taz. Lk. 24:49).


Unyenyekevu


Tano, kama kiongozi wa kweli wa Kipentekoste,
lazima ujione wewe ni mtumishi wa Mungu na watu wake. Ni lazima utake kufuata
kielelezo cha Bwana wako, ambaye alijinyenyekeza na kuwa mtumishi, mpaka akafa
msalabani (Flp. 2:7-8). Na unapaswa kukumbuka maneno ya Yesu: “Yeyote anayetaka
kuwa mkubwa kati yenu lazima awe mtumishi wenu, na yeyote anayetaka kuwa wa
kwanza lazima awe mtumwa wa wote. Kwa maana Mwana wa Adamu naye hakuja kutumikiwa
bali kutumika, na kutoa nafsi yake iwe fidia ya wengi” (Mk. 10:43-45).


Uongozi wa aina hii unajulikana kama uongozi
wa kitumishi. Kinyume chake ni kwamba, kiongozi anayejiinua na kutaka
kuwanyonya watu wa Mungu hawezi kamwe kuitwa kiongozi wa kweli wa Kipentekoste.
Badala yake ni “mbwa-mwitu waliovaa mavazi ya kondoo” (Mt. 7:15-16; Mdo.
20:29-30). Biblia inatuambia, “Usijihusishe na watu kama hao” (2 Tim. 3:5).[105]


Ustadi


Hatimaye, kama kiongozi wa kweli wa
Kipentekoste, lazima ujitahidi kupata ustadi. Lazima uelewe kwamba, ingawa kuwa
mtu mzuri ni muhimu, haitoshi. Waafrika wanajulikana kwa kuwa wema,
wanyenyekevu, na wakarimu. Lakini, ili kuwa kiongozi mzuri, kukuza ujuzi fulani
ni muhimu. Stadi hizi ni pamoja na uwezo wa kufundisha, kushirikisha maono, kutia
moyo na kuwahimiza wengine, na kupanga kazi.


Zaidi ya hayo, lazima uelewe kwamba mwisho wa
siku, uwezo wa uongozi unatoka kwa Mungu. Paulo alifahamu jambo hili kwa uwazi.
Aliwaeleza Wakorintho hivi: “Si kwamba tunaweza katika nafsi zetu kujidai cho
chote, bali uweza wetu watoka kwa Mungu. Naye ametuwezesha kuwa wahudumu… wa
Roho” (2 Kor. 3:5-6). Kama kiongozi wa Kipentekoste, ni lazima kila mara
umtazame Mungu kwa ajili ya uwezo huo.


SHUGHULI ZA KIONGOZI WA PENTEKOSTE


Mchungaji wa Kipentekoste lazima asiwe kama
mchungaji aliyeonekana akikimbia nyuma ya kusanyiko lake akipaza sauti, “Ningojeni!
Mimi ndiye kiongozi wenu!” Inabidi yeye awatangulie watu, akiwahimiza kumfuata.
Ni lazima wawe kama Yesu, aliyewaita wanafunzi wake, “Njooni, mnifuate, nami
nitawafanya wavuvi wa watu.” Biblia inatuambia, “Mara wakaziacha nyavu zao,
wakamfuata” (Mk. 1:17-18).


Kama mchungaji wa Kipentekoste, Kristo
amekuteua wewe kuanzisha mpango na mikakati iliyoongozwa na Roho Mtakatifu
kanisani. Ni lazima basi uwatie moyo watu wa Mungu kukufuata katika kazi.
Wakati huo huo, kama kiongozi mcha Mungu, lazima uwe mfuasi aliyejitoa.
Unapaswa kumfuata Roho wa Mungu kwa uaminifu. Nawe unapaswa kunyenyekea chini
ya wale ambao Roho amewaweka juu yako. Ni lazima uliongoze kanisa lako ili kutimiza
utume wa Mungu kwa njia tatu muhimu. 


Ushirikishwaji Maono


Kwanza, lazima uwaongoze watu wako kwa kushirikisha
maono ya mustakabali unaopendelewa wa kanisa. Kwa maneno mengine, ni lazima
uwasaidie wawazie wakati ujao mzuri ambao Mungu amepanga kwa ajili yao. Kisha,
lazima uwashawishi wapige hatua kuelekea huko. Unafanya hivyo kwa maneno yako,
matendo yako, na mitazamo yako, yaani, kwa kile unachosema, unachofanya, na
jinsi unavyojionyesha kwa watu.


Maono yako yenye kuongozwa na Roho wa Mungu
yanapaswa kuwaka mno ndani yako kiasi cha kutoweza kuyaacha. Matokeo ni kwamba,
utazungumza kila wakati juu ya maono. Shauku yako itatiririka toka maishani mwako
na kugusa watu, na kuwafanya kushiriki katika hayo maono. Kama kiongozi halisi
wa Kipentekoste, hupaswi kamwe kukuza maono yako binafsi ya siku zijazo. Ni vizuri
uendeleze maono ya Mungu kama yalivyofunuliwa katika Neno Lake na kwa Roho
Wake.


Biblia inatuambia, “Pasipo mafunuo watu huacha
kujizuia” (Mit. 29:18). Au, kama tafsiri moja inavyosema, “Pasipo maono ya
kiunabii watu huvunjika moyo.” Kukata tamaa kama hiyo mara nyingi husababisha
kujimaliza nguvu, kupungua, na hatimaye kuharibikiwa. Lakini maono yenye kuwasilishwa
vizuri yatawafanya watu kuelewa mambo matano:


·        
Wao ni nani. Ni watu wa kimishenari wa Mungu waliotiwa
nguvu na Roho, walioagizwa na Kristo kutimiza agizo Lake duniani.


·        
Wapi wanapaswa kwenda. Wanapaswa kutembea pamoja
ili kutimiza utume wa Mungu kwa kuwashuhudia waliopotea, kuanzisha makanisa
mapya, na kushiriki katika kutuma wamishenari kwa mataifa mengine.


·        
Wanapaswa kufanya nini. Ni lazima watiwe nguvu na
Roho wa Mungu na kujitoa kufanya sehemu yao katika kutimiza utume Wake.


·        
Jinsi wanavyopaswa kufanya. Mchungaji lazima aeleze
mpango maalum au utaratibu wa jinsi ya kukamilisha kazi. Kisha awaonyeshe watu
jinsi wanavyoweza kushiriki katika kazi hiyo.


·        
Jinsi wanavyopaswa kuanza. Mchungaji wa
Kipentekoste anayefaa atawapa kazi mmoja mmoja ili kuwasaidia kuanza vyema.


Cha kusikitisha ni kwamba ndoto nyingi mchungaji
alizopewa na Mungu hufia moyoni mwake. Usiruhusu hilo kutokea. Shirikisha maono
kwa uaminifu, yanayohusu mustakabali unaopendelewa wa kanisa. Simama kwa
uthabiti na kuwaambia watu kwa ujasiri, “Njia ni hii, ipiteni” (Isa. 30:21).[106] 


Kusimamia


Kati ya kugundua mahali Mungu anapotaka kanisa
lako liwe na kufika hapo, kuna njia ambayo lazima uipitie. Kama mwakilishi wa
Mungu, lazima uliongoze kanisa katika njia hiyo. Usitoe tu maono ya wakati ujao
unaopendelewa na Mungu, lazima pia usimamie kutimizwa kwa maono hayo.


Hivi ndivyo Yesu alivyofanya. Aligawa maono,
kisha akatekeleza mkakati wa kutimiza maono hayo. Mkakati wake ulikuwa ni
kuwaita watu upande Wake, kuwafundisha, kuwaagiza, kuwawezesha, na kisha kuwatuma
kazini. Kama kiongozi wa Kipentekoste, lazima ufanye vivyo hivyo. Unaweza kufanya
hivi kupitia mpango unao-ongozwa na Roho Mtakatifu, uhamasishaji, na usimamizi.


Basi, kama mchungaji wa Kipentekoste, hutakiwi
kuwatia tu moyo watu wako, unatakiwa kusimamia kazi pia (1 Tim. 3:1-2; Tito
1:7). Kama mwangalizi, unatakiwa kulipanga kanisa kwa ajili ya utume
unaowezeshwa na Roho. Lazima kusimamia mbinu na shughuli zinazohitajika ili
kutekeleza mpango wenyewe. Hizo shughuli ni pamoja na kuajiri, kupanga,
mafunzo, na kuwaingiza kazini watendakazi. Katika haya yote, ni lazima umtazame
Roho Mtakatifu atoe ufahamu na mwelekeo.


Ni Endelevu


Mwisho ni kwamba, kama kiongozi wa watu wa
Mungu, unabeba jukumu la kupanua na kuendeleza maono ya kimishenari ya kanisa.
Njia moja ya kufanya hivyo ni kwa kuzaa viongozi wengine wa Kipentekoste wenye
maono. Hili lisipofanyika, maono yatakufa, na ule utume utashindwa.
Inasikitisha kwamba huduma nyingi sana zilizowekwa na Mungu zimekufa pamoja na
waanzilishi wake kwa sababu hao wahusika walishindwa kuwekeza maono ya kutosha
ndani ya wengine.


Lakini Yesu alikuwa na bidii ya kurithisha maono
Yake kwa wengine. Mara baada ya kuanza huduma Yake, alianza kuita wanafunzi.
Biblia inasema, “Akaweka watu kumi na wawili ili wawe pamoja naye na kwamba
awatume kuhubiri” (Mk. 3:14; taz. 1:16-17; 2:13-14; 3:13-19). Watu hawa wangeendeleza
kazi baada ya Yeye kuondoka. Kwa hiyo aliwazoeza, akawatia nguvu, na kuwatuma
waende “kufanya wanafunzi katika mataifa yote” (Mt. 28:19). Kwa maneno mengine,
Yesu alitarajia wengine wawafanyie wengine yale aliyokuwa amewafanyia.


Paulo alifuata mfano wa Yesu. Hakutekeleza
huduma Yake ya umishenari peke yake, bali alikaribisha na wengine kujiunga
naye. Kisha akawashauri na kuwazoeza, kama vile Yesu alivyofanya na wanafunzi
wake. Miongoni mwa wanafunzi wa Paulo ni Yohana Marko, Timotheo, Tito, Luka na
wengine. Paulo alimwagiza Timotheo kuwafanyia wengine kama yeye alivyokuwa amemfanyia.
Alimwandikia hivi mtoto wake katika imani, “Mambo uliyonisikia nikisema, wakabidhi
watu wenye kutegemeka ambao nao watafaa kuwafundisha wengine” (2 Tim. 2:2).
Ikiwa tunataka kuendeleza maono ndani ya wengine, ni lazima tufuate nyayo za
Yesu na Paulo.


Paulo aliwaonya hivi waamini wa Thesalonike,
“Ninyi wenyewe mnajua jinsi iwapasavyo kufuata mfano wetu.” Akatoa sababu hii: “tulijitoa
wenyewe kuwa kielelezo ili muige” (2 The. 3:7, 9). Ikiwa tunataka kweli
kuendeleza leo maono ya utume wa Kipentekoste, ni lazima tuwe watu ambao
wengine watataka kutuiga, kama Paulo alivyokuwa. Yaani, tunapaswa kuwa watu wa
heshima, uadilifu, na maono.


____________________


Kama kiongozi wa kanisa
la mahali pamoja, aliyeteuliwa na Mungu, ni vizuri uwe bora kadiri iwezekanavyo.
Kama mchungaji mwaminifu wa Kipentekoste, fanya bidii kukuza ujuzi wa uongozi
unaohitajika ili kutimiza jukumu hili.

iku moja kundi la
wanafunzi wa Yesu lilimwendea na swali. Waliuliza hivi: “Ni nani aliye mkuu
zaidi katika ufalme wa mbinguni?” (Mt. 18:1). Wanafunzi hawa walikuwa
wakibishana kuhusu hilo jambo wao kwa wao (fan. Mt. 20:20-28; Mk. 9:33-37;
10:35-45; Lk. 22:24-27). Baadhi yao walikuwa na tamaa kubwa na walitaka kuwa
viongozi kati ya wanafunzi.


Akijua mioyo yao, Yesu alimwita mtoto mdogo
aje na kusimama katikati yao. Kisha akawaambia wanafunzi wake, “Kweli
nawaambieni, msipobadilika na kuwa kama watoto wadogo, hamtaingia kamwe katika
ufalme wa mbinguni. Kwa hiyo ye yote atakayejishusha kama mtoto huyu ndiye
aliye mkuu katika ufalme wa mbinguni” (Mt. 18:3-4). Wakati mwingine, Yesu
alieleza hivi: “Mnajua ya kuwa watawala wa Mataifa huwatawala kwa nguvu, na
wakubwa wao huwatumikisha. Haitakuwa hivyo kwenu. Lakini, yeyote anayetaka kuwa
mkubwa kati yenu lazima awe mtumishi wenu, na yeyote anayetaka kuwa wa kwanza
lazima awe mtumwa wenu” (Mt. 20:25-27).


Yesu alikuwa anazungumza kuhusu aina ya
uongozi ambao angeuhitaji katika Kanisa Lake jipya alilokuwa analiunda.
Viongozi katika Kanisa Lake walitarajiwa kuongoza kwa namna tofauti kuliko
viongozi wa ulimwengu. Badala ya kutumikiwa, viongozi hawa wapya wangewatumikia
wengine. Badala ya kuwatawala watu, wangewatunza kwa upendo wale waliowaongoza.
Uongozi wa aina hii umejulikana kuwa uongozi wa kitumishi. Ni aina ya uongozi
ambao Mungu anadai leo kwa wachungaji wa Kipentekoste katika Afrika.


UONGOZI WA KITUMISHI WAFAFANULIWA


Uongozi ni uwezo wa kushawishi watu kutenda
kwa njia fulani au kuelekea upande fulani. Kwa mchungaji wa Kipentekoste,
uongozi ni uwezo aliopewa na Mungu wa kuwashawishi watu wa Mungu kutafuta
ufalme wa Mungu kwanza (Mt. 6:33). Ni uwezo wa kuwatia moyo watu wa Mungu
watimize wajibu wao walioagizwa na Mungu katika kuendeleza utume wa Mungu
duniani.


Kama viongozi wote, viongozi watumishi
wanahusika na utume. Lakini pia viongozi wa kitumishi wanajali ukuaji na ustawi
wa watu wanaowaongoza. Wanatumikia watu wa Mungu kwa unyenyekevu na huruma, na
kujitahidi kushawishi kupitia upendo badala ya kulazimisha.


Mawazo ya kiongozi mtumishi ni kinyume cha
"mawazo ya kiongozi" ambayo mara nyingi huonekana katika Afrika. Mkuu
asiyemcha Mungu hutawala kwa vitisho; kiongozi mtumishi huongoza kwa upendo na
huruma. Mtemi anadai utii; kiongozi mtumishi anahamasisha kujiamini. Mtemi huwanyonya
watu; kiongozi mtumishi anatafuta kuwabariki.


Yesu angeweza kutawala akiwa mtemi; lakini
alichagua kuongoza kama mtumishi (Mt. 20:28). Wakati wowote, Yesu angeweza
kuamuru majeshi ya malaika kutekeleza mapenzi yake (Mt. 26:53). Lakini
alichagua kujinyenyekeza na kujisalimisha kwa mapenzi ya Baba yake (Mt. 26:39,
42). Sadaka yake msalabani ni mfano mkuu wa maana ya kuwa kiongozi mtumishi.
Kama Bwana wao, wachungaji wa kweli wa Kipentekoste ni viongozi watumishi.
Badala ya kuwadhulumu wafuasi wao, wanawatumikia kwa furaha na upendo.


Ufalme wa Mungu umefafanuliwa kuwa “ufalme uliogeuka.”
Hii ni kwa sababu uongozi katika ufalme wa Mungu hufanya kazi tofauti na
uongozi katika mfumo wa ulimwengu. Katika mashirika ya kidunia, kiongozi
anatarajiwa kuwa juu. Yeye huwadhibiti wengine na hupokea utukufu na marupurupu
mengi. Lakini katika ufalme wa Mungu, kiongozi ndiye yuko chini. Anajitahidi
kuwatumikia na kuwabariki wengine.


TABIA ZA KIONGOZI MTUMISHI


Sifa sita zinatakiwa kuwepo kwa mchungaji
yeyote wa Kipentekoste ambaye anataka kuwa kiongozi mtumishi. 


Unyenyekevu


Kwanza, kama kiongozi mtumishi, mchungaji wa
Kipentekoste anapaswa kuongoza kwa unyenyekevu. Asipoteze muda kutafuta
kutambuliwa kibinafsi, au mamlaka. Badala yake, afuate mfano wa Yohana
Mbatizaji, aliyesema hivi kumhusu Yesu, “Lazima yeye aongezeke, mimi nipungue”
(Yoh. 3:30). Na lazima wakumbuke maneno ya Mungu aliye mlezi wao: “Aliye mkubwa
miongoni mwenu atakuwa mtumishi wenu. Kwa maana wale wajikwezao watashushwa, na
wale wajinyenyekezao watakwezwa” (Mt. 23:11-12).


Kuna tabia isiyokuwa nzuri miongoni mwa baadhi
ya wachungaji wa Kiafrika kujidai na vyeo vya juu. Yesu alionya dhidi ya tabia
hii. Aliwaambia wanafunzi wake, “Ninyi msiitwe Rabi, kwa maana mnaye Mwalimu
mmoja, na ninyi nyote ni ndugu. Wala msimwite mtu yeyote duniani 'baba,' kwa
maana mnaye Baba mmoja, naye yuko mbinguni. Wala ninyi msiitwe waalimu, kwa
maana mnaye Mwalimu mmoja, ndiye Masiya. Aliye mkubwa wenu atakuwa mtumishi
wenu” (Mt. 23:8-11). Wanaume na wanawake wenye akili ndogo mara nyingi hutafuta
vyeo vikubwa. Lakini, viongozi wakuu wa kweli wanaridhika kuonekana kama
watumishi wa Kristo.


Usiku kabla ya Yesu kusulubishwa alikutana na
wanafunzi wake katika chumba cha juu huko Yerusalemu. Hapo akawafundisha somo
juu ya uongozi wa kitumishi. Baada ya kumaliza mlo wa Pasaka, Mwokozi aliinuka,
akavua vazi Lake la juu na kujifunga taulo kiunoni Mwake. Kisha akajaza maji
kwenye beseni na kuanza kusafisha miguu ya wanafunzi wake. Alipomaliza,
aliwauliza, “Je, mnaelewa nilichowafanyia?”


Yesu akawaeleza hivi: “Ninyi mnaniita
‘Mwalimu’ na ‘Bwana,’ na kweli, ndivyo nilivyo. Sasa kwa kuwa mimi, niliye
Bwana na Mwalimu, nimewatawadha miguu, nanyi pia mnapaswa kutawadhana miguu
ninyi kwa ninyi. Nimewawekea kielelezo, ili mfanye kama mimi nilivyowatendea” (Yoh.
13:13-15). Yesu alikuwa akiwafundisha wanafunzi wake kwamba viongozi wakuu
katika ufalme wake ni wale wanaochukua nafasi ya mtumishi mdogo kabisa katika
nyumba.


Basi wewe kama mchungaji wa Kipentekoste ni
lazima kupinga kwa nguvu zote mvuto wa uharibifu wa mamlaka na kiburi. Kama
kiongozi mtumishi wa kweli, hupaswi kamwe kutafuta kuwanyonya watu wa Mungu.
Badala yake, tafuta kuwatumikia na kuwabariki.


Huruma


Pili, kama kiongozi mtumishi wa kweli,
mchungaji wa Kipentekoste anapaswa kuwahurumia wale alioitwa kuwaongoza.
Kuhurumia mtu ni kujitambulisha naye kwa karibu na kushiriki hisia zake,
maumivu na furaha. Biblia inasema kwamba Yesu ndiye Kuhani wetu Mkuu ambaye
anaweza “kuchukuliana na udhaifu wetu” (Ebr. 4:15). Aliwahurumia Mariamu na
Martha alipolia nao pale kaburini kwa Lazaro (Yoh. 11:35). Wewe kama Yesu
lazima ujifunze “kufurahi pamoja na wale wanaofurahi” na “kuomboleza pamoja na
wale wanaoomboleza” (Rum. 12:15).


Uwazi


Tatu, kama kiongozi mtumishi, mchungaji wa
Kipentekoste lazima ajitahidi kuwa wazi katika shughuli zake na watu. Hii ina
maana kwamba hatajaribu kuficha utu wake jinsi alivyo, kwa wengine. Hajifanyi
kuwa jinsi asivyokuwa. Paulo aliwakumbusha Wakorintho juu ya uwazi wake
mwenyewe. Aliandika hivi: "Katika uhusiano wetu nanyi, tumeishi mbele yenu
sisi wenyewe kwa unyofu wa kiungu" (2 Kor. 1:12). Baadaye aliongeza,
“Tumesema nanyi kwa uhuru, enyi Wakorintho, na kuwafungulia mioyo yetu” (2 Kor.
6:11).


Uwazi kama huo utafungua njia za mawasiliano
kati yako na washirika wa kanisa lako. Watu wataanza kukuona kama mtu
mwaminifu, anayeaminika. Matokeo yake ni kwamba watahimizwa kukuamini. Na
watafurahi kufuata uongozi wako.


Kuamini


Kama kiongozi mtumishi, mchungaji wa
Kipentekoste atawaamini watu wa Mungu. Anaamini kwamba Roho Mtakatifu yule yule
anayekaa ndani yake atawatia nguvu, kuwaongoza, na kukaa na washirika wao. Kwa
sababu hii, mchungaji wa Kipentekoste anaweza kuwaamini watu wa Mungu, na yuko
tayari kuwashirikisha huduma. Hivi ndivyo Yesu alivyofanya na wanafunzi wake
kumi na wawili (Yoh. 20:21). Na ndivyo Paulo alivyofanya na Timotheo (2 Tim.
2:2). Badala ya kujaribu kufanya kazi kumi, mchungaji anayefaa atawawezesha
washiriki kumi kufanya kazi hizo.


Kwa hiyo, kama kiongozi mtumishi mwaminifu, ni
lazima uzingatie karama za Mungu ndani ya wengine. Na lazima uwe na wakati wa
kuwa pamoja nao, kuwawezesha na kuwazoeza kufanya kazi hiyo. Viongozi hawa
wanaochipukia wanapokua katika uelewa na uwezo wao, utataka kuwakabidhi majukumu
zaidi na zaidi. Na lazima uwape mamlaka watakayohitaji ili kutimiza majukumu
yao mapya kwa ufanisi.


Kiongozi mkuu hatishwi na mafanikio ya
wengine. Furaha yake kuu inakuja kutokana na kuwainua wengine ambao watashiriki
katika kutimiza umisheni.


Mawasiliano


Kama kiongozi mtumishi, mchungaji wa
Kipentekoste lazima ajifunze kuwasiliana vizuri na wale anaowaongoza.
Mawasiliano mazuri ni kuzungumza kwa hekima na kusikiliza kwa uangalifu. Biblia
inasema hivi, “Maneno yenu yawe yamejaa neema siku zote, yakikolea munyu” (Kol.
4:6). Pia inatuelekeza kuwa “wepesi [au tayari] kusikiliza” (Yakobo 1:19). Kwa
hiyo, kama kiongozi mzuri wa kitumishi, lazima uwekeze muda na nguvu nyingi ili
kuwa mzungumzaji mzuri.


Upako


Hatimaye, kama kiongozi mtumishi, mchungaji wa
Kipentekoste lazima atafute upako wa Roho Mtakatifu. Ni lazima ahakikishe
kwamba viongozi wengine katika kusanyiko wanafanya vivyo hivyo. Upako
unapokelewa mtu anapobatizwa katika Roho Mtakatifu kama walivyobatizwa
wanafunzi siku ya Pentekoste (Mdo. 2:4). Nao hudumishwa kwa kutembea katika
Roho (Gal. 5:25).


Yesu ndiye mfano mkuu wa jinsi uongozi wa mtumishi
aliyetiwa mafuta na Roho unavyoonekana. Alipokuwa akianza huduma yake, alitamka
kwamba Roho Mtakatifu alimtia mafuta ili kuwatumikia wengine kwa kuhudumia mahitaji
yao (Lk. 4:18-19). Petro alieleza huduma ya kitumishi ya Yesu hivi: “Mungu
alimtia mafuta Yesu wa Nazareti kwa Roho Mtakatifu na nguvu, naye akazunguka
huko na huko, akitenda mema na kuponya wote waliokuwa chini ya nguvu za
Ibilisi, kwa sababu Mungu alikuwa pamoja naye” (Mdo. 10:38).


Sisi pia kama Yesu hatupaswi kamwe kujaribu
kufanya kazi ya Mungu kwa nguvu au uwezo wetu wenyewe. Badala yake, tunapaswa
kutegemea nguvu na upako wa Roho (Lk. 24:49; Mdo. 1:8).


MIFANO YA UONGOZI WA KITUMISHI


Biblia ina mifano
mingi ya uongozi wa kitumishi. Tuangalie mifano minne kati ya hiyo. Miwili
inapatikana katika Agano la Kale, na miwili inapatikana katika Agano Jipya.


Musa: Huduma Iliyokasimiwa


Musa ni mfano mzuri wa kiongozi mtumishi
ambaye alikuwa mnyenyekevu kiasi cha kuwagawia wengine huduma. Mungu alimpa
Musa mamlaka makubwa kwa kumchagua kuwaongoza watu wake (Kut. 3:1-10). Mara
nyingi Mungu alizungumza na Musa “uso kwa uso, kama mtu asemavyo na rafiki”
(33:11). Na Mungu alimtumia Musa kufanya ishara kubwa na maajabu kati ya watu
(4:21; Mdo. 7:36). Pamoja na hayo, Musa hakuwa na kiburi. Ila alichagua
kuwaongoza watu wa Mungu kwa unyenyekevu mkubwa (Hes. 12:3).


Biblia inasimulia habari jinsi baba mkwe wa
Musa alivyomshauri kufanya kazi yake (Kut. 18:13-27). Yethro alipomwona Musa
akifanya kazi yote mwenyewe, alimshauri mkwewe hivi: “Ufanyalo si jema….Kazi
hii ni nzito kwako; huwezi kuwashughulikia peke yako” (mst. 17-18). Musa
alifuata shauri la Yethro na kuwagawia watu wanaoaminika kazi nyingi. Kwa
sababu hiyo, Musa alipata kutulia, kazi ikafanikiwa, na watu wakabarikiwa.


Daudi: Aliwapandisha Wengine


Mfano mwingine mzuri wa kiongozi mtumishi ni
Mfalme Daudi. Mungu alimtaja kuwa “mtu anayeupendeza moyo wangu” (Mdo. 13:22;
taz. 1 Sam.13:14). Kwa kuwa Daudi alikuwa salama katika cheo chake kama mfalme
na akiwa mtumishi wa watu wa Mungu, aliweza kutumia wakati na nguvu zake
kuwajenga wengine.


Akiwa kiongozi mtumishi mnyenyekevu, Daudi
hakuogopa mafanikio ya watu wengine kama Sauli, mtangulizi wake. Kwa ujasiri na
ushupavu mwingi, Daudi alijizungushia wale ambao matendo yao yalishindana na
yake (1 Nya. 11:10-47). Naye aliwaheshimu wale waliotumika chini yake, akiwatia
moyo wafanikiwe (mst. 17-19, 25). Mungu alitumia utayari wa Daudi kuwaendeleza
wengine kumhakikishia mafanikio yake na kuwabariki wale waliotumika chini yake.


Paulo: Mwalimu Mcha Mungu


Mfano wa tatu wa kiongozi mtumishi mnyenyekevu
ni mtume Paulo. Ingawa Mungu alimchagua kuwa mtume, alijiona kuwa mtumishi tu
wa Kristo (Rum. 1:1; Tito 1:1). Paulo wakati fulani alijieleza kuwa “mdogo
zaidi kati ya mitume” (1 Kor. 15:9). Yeye alifundishwa na Barnaba (Mdo.
9:26-27; 11:25-26). Kwa upande wake, aliwashauri wengine kwa bidii. Barua zake
zinaonyesha jinsi alivyojitahidi daima kuwajenga wengine.


Mafanikio mawili makubwa ya Paulo yalikuwa
Timotheo na Tito. Alimshauri Timotheo (Mdo. 16:1-5), na baada ya muda
alimwamini “mwanawe katika imani” kuliongoza kanisa la Efeso (1 Tim. 1:2-3).
Pia alimshauri Tito na kumteua kuongoza makanisa ya Krete (Tito 1:5). Ikiwa
mtume huyo hangetia juhudi ya kuwashauri Timotheo, Tito, na wengine, mvuto wake
na kazi yake vingalipungua sana.


Yesu Kristo: Mfano Mkuu


Bwana Yesu Kristo anasimama kama mfano mkuu wa
uongozi wa kitumishi. Alifundisha kwamba viongozi wa kweli wa ufalme huwatumikia
wengine bila ubinafsi (Lk. 22:24-27). Kisha, alionyesha dhana hii katika maisha
na huduma Yake mwenyewe. Akizungumza juu yake mwenyewe, Yesu alisema, “Mwana wa
Adamu hakuja kutumikiwa, bali kutumika, na kutoa nafsi yake iwe fidia ya wengi”
(Mk. 10:45). Paulo alielezea mtindo wa uongozi wa kitumishi wa Yesu kama ifuatavyo:


“Katika uhusiano wenu ninyi kwa ninyi, iweni
na nia moja kama Kristo Yesu... alijifanya kuwa si kitu kwa kutwaa asili ya
mtumwa, aliyefanywa kwa sura ya kibinadamu. Naye alipoonekana ana sura ya
mwanadamu, alijinyenyekeza akawa mtii hata mauti, naam, mauti ya msalaba.” (Flp.
2:5-8)


Hivyo, Paulo aliwahimiza Wakristo wote, pamoja
na viongozi Wakristo, “Msifanye neno lo lote kwa kushindana kwa ubinafsi, wala
kwa majivuno ya bure. Bali kwa unyenyekevu, wathaminini wengine kuliko ninyi
wenyewe, bila kuangalia faida zenu wenyewe, bali kila mmoja wenu aangalie mambo
ya wengine” (Flp. 2:3-4).


MAENEO YA UONGOZI WA KITUMISHI


Mtazamo wa uongozi wa kitumishi lazima
ujidhihirishe katika maeneo matatu ya maisha na huduma ya mchungaji wa
Kipentekoste: nyumbani, kanisani, na katika jamii.


Uongozi wa Kitumishi Nyumbani


Kama mchungaji wa Kipentekoste, eneo lako la
kwanza la uongozi wa kitumishi ni nyumbani kwako. Kabla ya kutumikia kusanyiko
lako, ni lazima umtumikie mwenzi wako na watoto wako kwa uaminifu. Paulo
alisema hivi kuhusu mwangalizi, au mchungaji, “Imempasa kuisimamia nyumba yake
mwenyewe vema na kuona kwamba watoto wake wanamtii, na afanye hivyo kwa namna
inayostahili heshima kamili” (1 Tim. 3:4). Kisha Paulo akaongeza, “Ikiwa mtu
hajui kuisimamia familia yake mwenyewe, atawezaje kulitunza [kulisimamia] kanisa
la Mungu?” (Mst. 5).


Kwa hiyo, kama mchungaji wa Kipentekoste,
lazima ufahamu kwamba eneo lako la kwanza la uongozi wa kitumishi ni familia
yako. Lazima uwe tayari kunyenyekea na kumtumikia mwenzi wako na watoto wako
vizuri. Kwa namna fulani, familia yako ndiyo “kanisa lako la kwanza,” na kanisa
unaloongoza ni “kanisa la ziada”. Mtazamo unaotumia kuhudumia familia yako bila
shaka utakuwa ni mtazamo unaotumika pia kutumikia kanisa lako. Lazima uwe
kiongozi wa kitumishi kwa wote wawili.


Uongozi wa Kitumishi Kanisani


Eneo lako la pili la uongozi wa kitumishi ni
kanisa. Unapaswa kujiona kama zawadi ya Kristo kwa kanisa (Efe. 4:11-12). Zaidi
ya hayo, lazima utambue kwamba Kristo amekuita kuwachunga watu wa Mungu. Petro
aliwaandikia wazee hivi: “Iweni wachungaji wa kundi la Mungu lililo chini ya
uangalizi wenu, mkiwalinda, si kwa sababu ni lazima, bali kwa sababu mko
tayari, kama Mungu apendavyo; si kutafuta faida ya dhuluma, bali kwa bidii
kutumika; si kwa kujifanya mabwana juu ya hao waliowekwa chini yenu, bali kuwa
vielelezo kwa kundi” (1 Pet. 5:2-3).


Ukiwa kiongozi mtumishi wa kweli, yakupasa
kulichunga kundi la Mungu kwa kuwalisha Neno la Mungu, kwa kuwatia nguvu walio
dhaifu na wanyonge, na kwa kuwaombea wagonjwa na wanaoteseka. Ni lazima pia
uwalinde kondoo dhidi ya wanyama wanaokula wengine (Mdo. 20:28-31). Zaidi ya
hayo, lazima uwe kielelezo cha utumishi wa kiungu kwa kuwaonyesha watu wa Mungu
jinsi ya kujaliana, na kwa kuwahimiza kufanya vivyo hivyo.[107]


Uongozi wa Kitumishi Katika Jamii


Kama mchungaji wa Kipentekoste, eneo lako la
tatu la uongozi wa kitumishi ni jamii yako. Kwa hiyo unapaswa kujiona, si tu
kama mchungaji wa familia yako na kanisa unalolichunga, bali kama mchungaji wa
kijiji au hiyo jamii unakoishi. Yesu alifundisha kwamba tunapaswa kuwa “chumvi
ya dunia” na “nuru ya ulimwengu” (Mt. 5:13-16). Basi, ni lazima ujihusishe kwa
karibu na watu wa jumuiya yako: waombee, watumikie, na uwashirikishe kwa
uaminifu upendo wa Kristo.[108]


____________________


Yesu aliweka kiwango
cha uongozi wa kitumishi katika Kanisa. Aliwaambia wanafunzi Wake, “Kwa maana
hata Mwana wa Adamu hakuja kutumikiwa, bali kutumika, na kutoa nafsi yake iwe
fidia kwa ajili ya wengi” (Mk. 10:45). Mchungaji wa Kipentekoste lazima afuate
nyayo za Bwana wake. Na anapaswa kukumbuka maneno yake: "Yeyote anayetaka
kuwa wa kwanza lazima awe wa mwisho, na mtumishi wa wote" (9:35).

aada ya maombi mengi
na kujikagua katika nafsi yake, Mchungaji Imanueli alihisi kwamba Mungu alikuwa
akimwita aondoke katika kanisa lake la starehe katika mji mkuu na kuihamisha
familia yake katika eneo la ndani lenye misitu minene ya nchi. Huko, alipaswa
kuanzisha shughuli ya upandaji kanisa. Huyo mchungaji anakumbuka, “Lilikuwa
jimbo ambalo halijahubiriwa sana katika nchi yangu, lakini huko ndiko Mungu
alitaka mimi na familia yangu twende.” Alikuwa na hakika kwamba Mungu ameweka
maono hayo moyoni mwake.


Roho Mtakatifu alimwelekeza Mchungaji Imanueli
kwenye kijiji fulani. Ijapokuwa eneo hilo lilikuwa limewekwa kimkakati,
lilijulikana kuwa limezama katika uchawi. Tangu kufika kwao, mchungaji na mkewe
walipokea vitisho kutoka kwa waganga wa kienyeji. Hata hivyo, hao wawili walivumilia,
wakitangaza injili kwa uaminifu kwa wote ambao wangesikiliza. Watu waliokolewa
na kujazwa na Roho, na kanisa lilianza kukua na kukomaa.


Mchungaji Imanueli mara nyingi alishirikisha
maono yake ya kuanzisha shughuli za upandaji kanisa zinazowezeshwa na Roho kwa
washirika wake. Baada ya muda wengine walianza kupata maono hayo, na muda si
mrefu baadaye viongozi wakaanza kujitokeza, ambao Mchungaji Imanueli aliwazoeza
kwa ajili ya huduma. Mara nyingi aliwachukua viongozi hawa wanaojitokeza kufanya
uinjilisti na kuanzisha makanisa katika eneo jirani. Kwa miaka mingi,
walianzisha makanisa mengi. Hata waliwazaa wamishenari na kuwatuma kupanda
makanisa kati ya makabila ambayo hayajafikiwa upande wa kaskazini.


Leo, kanisa la Mchungaji Imanueli linastawi. Watu
wamekubali kusudi lao na wamejitambulisha na maono ya mchungaji wao kiasi kwamba
wanaendelea kupanda makanisa mapya katika eneo hilo. Kweli, mchungaji Imanueli
anadhihirisha maana ya kuwa kiongozi mwenye maono.


Ili kuliongoza kanisa katika utume wenye
ufanisi, mchungaji wa Kipentekoste lazima aelewe waziwazi kusudi la Mungu kwa
kanisa. Ni lazima pia awe na maono yaliyo wazi ya jinsi kanisa lake linavyopaswa
kushiriki katika kutimiza kusudi hilo. Mchungaji anapoweka wazi maono ya mahali
kanisa linapotakiwa kwenda, watu wanatiwa moyo kufuata. Anaposhindwa kutoa
maono hayo, kanisa linayumba (taz. Mithali 29:18). Sura hii itajadili umuhimu
wa maono katika kuongoza kundi la waamini wa mahali pamoja.


UONGOZI WENYE MAONO WAFAFANULIWA


Kiongozi au mchungaji mwenye maono ni mtu anayewaongoza
watu wa Mungu kutoka pale walipo hadi pale Mungu anapotaka wawe. Viongozi hawa
wenye kuongozwa na Roho wanaweza kuona mbele zaidi mpaka katika siku zijazo.
Wana uwezo wa kutathmini kwa usahihi hali ya sasa ya kanisa, kuelewa nguvu na
udhaifu wake. Na wanaweza kuona kile ambacho kanisa linaweza kuwa na linavyopaswa
kuwa. Wana uwezo zaidi wa kupanga njia kwa kanisa kufikia malengo yake yaliyotolewa
kwao na Mungu. Na mwisho: kiongozi wa Kipentekoste mwenye maono anaweza kulitia
moyo kanisa kusonga mbele kwa ujasiri katika kutimiza malengo hayo.


TABIA ZA VIONGOZI WENYE MAONO


Hebu tuangalie sifa nane za viongozi wenye
maono kama zilivyofunuliwa katika Maandiko.


Kuongozwa na Roho


Kwanza, kiongozi mwenye maono ya kweli
anaongozwa na Roho. Kabla ya mchungaji wa Kipentekoste kuliongoza kanisa lake kwenda
katika makusudi ya Mungu, lazima yeye mwenyewe ajazwe na Roho Mtakatifu na aweze
kufuata uongozi wake (taz. Gal. 5:25). Hao ni lazima wawe tayari kuacha mipango
yao wenyewe ili kufuata mipango ya Mungu kwa bidii.


Amejaa Imani


Pili, viongozi wenye maono wamejaa imani. Wana
uwezo wa kumwamini Mungu na kumwamini katika magumu na hali mbaya (Ebr.
11:1-37).


Ni Halisi


Tatu, viongozi wenye maono wanatoa kielelezo
cha kweli kwa kanisa kufuata (Flp. 3:17). Wana rekodi ya uaminifu ya huduma
iliyothibitishwa, ambayo inathibitisha haki yao ya kuongoza kanisa. Kwa kweli
wanaiga jinsi Mungu anavyotarajia kanisa liitikie maono waliyopewa na Mungu.


Huzingatia Siku Zijazo


Nne, viongozi wenye maono wanazingatia siku
zijazo. Akili zao hazibakii kwenye mambo ya jana, bali kuhusu fursa za kesho.
Paulo alitoa mfano wa tabia hii aliposhuhudia na kusema hivi: “Natenda neno
moja: nikiyasahau yaliyo nyuma, nayachuchumilia yaliyo mbele” (Flp. 3:13).


Kinabii na Kivitendo


Tano, viongozi wenye maono, ni wa kinabii na kivitendo
kwa wakati mmoja. Ni wa kinabii kwa sababu wanaona kile kinachoweza kutimizwa.
Wao ni wa vitendo kwa sababu wanatambua kile kinachohitajika kufanywa ili
kufikia lengo. Huku akifikiria siku zijazo, kiongozi mwenye maono lazima aweze
kuliongoza kanisa kivitendo kuvuka changamoto za sasa.


Wa Kuaminika


Sita, viongozi wenye maono wanaaminika. Wana
rekodi iliyothibitishwa ya kuaminika katika siku za nyuma. Kwa sababu hiyo,
watu wa Mungu wako tayari kuwafuata wakati ujao.


Mwenye Ushawishi


Saba, viongozi wenye maono wana ushawishi.
Wana uwezo waliopewa na Mungu wa kuwatia moyo wengine kutenda. Wana vipawa na
ujuzi unaohitajika ili kugusa vyema mitazamo, uchaguzi, na matendo ya wengine.


Ni Jasiri


Mwisho: viongozi wenye maono ni jasiri. Wana
ujasiri wa kutosha kutembea katika siku zijazo zisizo na uhakika. Mchungaji Imanueli
alipoachana na starehe za mji mkuu, hakujua ni nini kilikuwa mbele yake. Lakini,
kwa ujasiri aliiongoza familia yake kusikojulikana, huku akimtumaini Mungu
kutosheleza mahitaji yao.


MIFANO YA VIONGOZI WENYE MAONO


Kwa namna nyingi, Biblia ni habari kuhusu
wanaume na wanawake ambao Mungu aliwainua na kuwatia mafuta kuwa viongozi wa
maono. Viongozi hawa wanaonyesha sifa za uongozi zilizotajwa hapo juu. Wafuatao
sita ni mifano ya viongozi hao.


Ibrahimu: Maono Yaliyojaa Imani


Ibrahimu alikuwa kiongozi mwenye maono
yaliyojaa imani. Kwa imani alitazama wakati ujao na kuona “mji wenye misingi,
ambao mwenye kuubuni na kuujenga ni Mungu” (Ebr. 11:10). Kisha, kwa imani
aliongoza familia yake hadi nchi isiyojulikana, akiamini kwamba Mungu
angetimiza ahadi yake kwake (Ebr. 11:8). Kwa kufanya hivi, akawa “baba wa wote
waaminio” (Rum. 4:11).


Yusufu: Ufahamu wa Kinabii


Yusufu aliongoza kupitia ufahamu wa kinabii.
Mungu alimpa ufahamu wa maana ya ndoto ya Farao (Mwa. 41:15-24). Kisha Yusufu
alimpa mfalme ushauri wa kivitendo jinsi anavyopaswa kuitikia habari hizo za
kinabii (mst. 25-36). Kwa hiyo, wengi waliokolewa na njaa. Farao aliona Roho wa
Mungu ndani ya Yusufu na kumpandisha cheo hadi nafasi ya juu katika uongozi, mkuu
wa pili baada ya Farao mwenyewe (mst. 37-44).


Yoshua na Kalebu: Maono ya Ujasiri


Maono ya ujasiri ya Yoshua na Kalebu
yaliwawezesha kusonga mbele kwa imani wakati wengine walipokuwa wanaondoka kwa
hofu (Hes. 14:6-9). Badala ya kusalimu amri kwa woga wao, Yoshua na Kalebu
waliamua kuweka imani yao katika Mungu. Watu walipokataa kufuata mwongozo wao,
wao walidumu kuwa waaminifu kwa ahadi yao na kudumisha hai maono yao kwa miaka
arobaini, wakitayarisha kizazi kilichofuata kiingie katika Nchi ya Ahadi.


Nehemia: Nia Moja


Nehemia aliwaongoza watu wa Mungu kujenga upya
kuta za Yerusalemu kwa nia moja. Alifanya hivyo mbele ya upinzani mkubwa.
Aliimarishwa na maono yake ya kile ambacho kingetimizwa kama watu wa Mungu
wangeendelea kushikilia kazi waliyopewa na Mungu.


Hagai: Mtazamo wa Kutokuwa na Ubinafsi


Mtazamo wa Hagai usio na ubinafsi uliwachochea
watu wa Mungu waache mahangaiko yao ya ubinafsi na kutanguliza kazi ya Mungu.
Aliwataka waache kuwekeza rasilimali zao zote kwenye kujenga nyumba zao
wenyewe. Badala yake, walipaswa kuwekeza kwenye kujenga nyumba ya Mungu. Nabii
huyo aliwaambia watu wa Mungu kwamba, ikiwa wangetembea pamoja wakiwa na kusudi
moja kwa umoja, kazi ingekamilika.


Yesu: Mfano Wetu Mkuu


Bwana wetu Yesu Kristo ndiye mfano mkuu wa
kiongozi mwenye maono. Alielewa vizuri alikuja kwa nini, alikuwa anakwenda wapi,
na alichopaswa kufanya ili kufika huko. Yeye ndiye kielelezo kamili cha mtu
aliyeona njia ya kwenda mbele kisha akajitoa kikamilifu kuifuata njia hiyo
(rej. Ebr. 12:2). Kisha akawatafuta, akawafundisha na kuwahimiza wengine
kujiunga Naye katika kazi hiyo. 


Paulo: Maono ya Kimisheni


Baada ya Yesu, Paulo alifuata, akiwa kiongozi
mkuu wa kimishenari. Paulo alisukumwa na maono ya mbinguni kupeleka injili kwa
mataifa. Aliwashirikisha wengine hayo maono yake, na akawapa mfumo wa
kujiongeza kwa ajili ya uinjilisti, upandaji kanisa, na umisheni. Kuelekea
mwisho wa huduma yake, Paulo aliweza kushuhudia hivi: “Mimi sikuyaasi maono
yale kutoka mbinguni” (Mdo. 26:19).


HATUA ZA KUFUATA KATIKA UONGOZI HUO


Ili kuwa kiongozi mwenye maono ya kweli,
utahitaji kuelewa mambo ya msingi na hatua za kufuata katika uongozi. Na
utahitaji kufahamu wazi jinsi uongozi wenye maono unavyoonekana katika utendaji
halisi.


Dhamira na Maono


Kwa kuanza, lazima uelewe uhusiano kati ya
utume na maono. Katika ufalme wa Mungu, maono hukua nje ya utume, na si kinyume
chake. Utume wa Kanisa tayari umeamuliwa na Mungu. Utume wa Mungu, ambao wakati
mwingine huitwa missio Dei, ni kuwakomboa na kuwaita kwake watu kutoka
katika kila kabila, lugha, na taifa duniani kabla Kristo hajarudi. Yesu alisema
hivi katika Agizo Lake Kuu: “Nendeni mkafanye wanafunzi wa mataifa yote,
mkiwabatiza kwa jina la Baba na la Mwana na la Roho Mtakatifu, na kuwafundisha
kuyashika yote niliyowaamuru ninyi” (Mt. 28:18-20; linganisha Mk. 16:15-18; Lk.
24:49; Yoh. 20:21; Mdo. 1:8). Kanisa lipo ili kutimiza utume wa Mungu.[109]


Kristo ameagiza kila mchungaji wa Kipentekoste
na kanisa kushiriki kikamilifu katika utume wake. Ameagiza kwamba kila kanisa
liwe kanisa la kimishenari. Kwa hivyo, lazima lishiriki kikamilifu katika
uinjilisti, kufanya wanafunzi na upandaji wa makanisa. Tena, kila kanisa la
Kipentekoste lazima likuze maono ya kuzaa na kutuma wamishenari na watenda kazi
wengine wa Kikristo. Ni lazima wewe ujitolee zaidi kuwasaidia watenda kazi hawa
kwa maombi na fedha.[110]



Maono yanazungumza juu ya mtazamo wa kusanyiko
ulioongozwa na Roho kuhusu jukumu lao katika kutimiza utume wa Mungu. Ni unabii
kwa asili, ukizingatia kazi ambazo si za leo tu bali pia fursa za kesho. Maono
hujaza pengo kati ya jinsi kanisa lilivyo leo na jinsi Mungu anavyolitaka liwe
kesho. Ni picha ya kiakili yenye kuongozwa na Roho ya kile ambacho kanisa, kwa
msaada wa Mungu, linaweza kuwa.


Wewe na kanisa unaloliongoza unapoanza
kukumbatia utume wa Mungu, Mungu atakupa maono ya kile anachotaka utimize.
Maono haya yenye kuongozwa na Mungu daima yataendana na utume wa Mungu, kama
ilivyoelezwa hapo juu. Hii ndiyo sababu ni muhimu sana kuwa na ufahamu dhahiri
wa utume wa Mungu na jinsi utume huo unavyohusiana na madhumuni ya utume ya
kanisa la mahali pamoja. Utume huleta maono, na maono huleta malengo, nayo malengo
huleta hatua.


Kukuza Maono


Kama ambavyo shamba linapaswa kulimwa ili
kutoa mazao mazuri, maono nayo yanapaswa kusitawishwa ili kutoa mavuno ya
mikakati inayo-ongozwa na Roho ya Mungu. Unaweza kusitawisha maono katika moyo
wako mwenyewe na katika kanisa unalochunga kwa kutumia mbinu tatu zifuatazo:


1. Usomaji wa Biblia wa kutafakari. Kwanza, unaweza kusitawisha maono moyoni mwako kupitia usomaji wa
Biblia wa kutafakari. Unaweza kusoma katika hali ya maombi habari za viongozi
wakuu katika Maandiko ambao Mungu aliwatumia kuendeleza ufalme wake. Wakati
unaposoma, jiulize maswali yafuatayo:


·        
Je, ni maono gani ambayo Mungu aliweka katika moyo
wa huyu kiongozi?


·        
Je, kiongozi huyu alipataje kujua hayo maono?


·        
Je, alifanyaje ili kutimiza hayo maono?


·        
Mungu ananiambia nini kupitia habari hii?


Andika majibu yako
katika daftari na uyatafakari moyoni mwako katika hali ya maombi. Baada ya
muda, unaweza kutaka kujenga mahubiri kutokana na mawazo haya na kushirikisha kusanyiko
lako. Kwa njia hii, wewe na watu wako mnaweza kukua pamoja katika ufahamu wenu
wa utume wa Mungu na jukumu la kanisa lenu katika kutimiza utume huo.


2. Kumngoja Mungu. Pili, unaweza kusitawisha maono moyoni mwako kwa kumngojea Mungu
katika sala. Anza kwa kumkaribia kwa njia ya shukrani ya dhati na sifa (Yakobo
4:8). Mara unapohisi uwepo wa Mungu, omba hivi, “Bwana, nionyeshe mapenzi yako.
Nionyeshe moyo wako.” Basi unapaswa kukaa mbele za Mungu, ukiomba katika Roho
na kusikiliza sauti yake (Rum. 8:26-27; Efe. 6:18).


Unapoomba hivyo, zingatia mawazo au hisia na
madhihirisho ambayo Roho Mtakatifu anaweka ndani ya moyo au akili yako. Baada ya
muda, maarifa machache katika haya yatakua ya kuvutia zaidi na zaidi. Mwisho,
yanaweza kukua na kuwa mzigo. Pamoja na mzigo utakuja ufahamu wa kina kwamba
Mungu analiongoza kanisa katika mwelekeo fulani (Isa. 30:21). Pia utataka
kuliongoza kusanyiko kuingia katika nyakati za kutafuta mwongozo kutoka kwa
Mungu.


3. Kuzingatia haja. Mwishoni unaweza kusitawisha maono kwa kutazama mahitaji ya watu
katika jumuiya yako au mahali pengine palipochaguliwa katika hali ya maombi (taz.
Yoh. 4:35). Unapotazama, mwombe Mungu ufahamu, ukisema hivi: “Bwana, nisaidie
kuona ng’ambo ya mwonekano wa mahitaji ya ndani ya watu” (taz. 2 Kor. 4:18). Omba
zaidi kama ifuatavyo: “Bwana, ni mahitaji gani kati ya haya unayotaka kanisa
letu lishughulikie?” Baada ya kuomba, tulia na usikilize majibu ya Mungu.


Nafasi ya Roho Mtakatifu


Tunaishi katika siku za mwisho, wakati ambao Mungu
anamimina Roho wake juu ya watu wote (Mdo. 2:17-18). Mungu ametupa Roho wake
ili atutie nguvu na kutuongoza katika kazi. Kama kiongozi wa kweli wa Kipentekoste,
unapaswa kudumu katika kutegemea uongozi wa Roho kila wakati. Ingawa mbinu za
kisasa za uongozi na mikakati ya ukuaji wa kanisa ina nafasi yake, kamwe
usitegemee sana mbinu hizi zilizobuniwa kibinadamu. Kama kiongozi wa kiroho
mwenye maono, kila wakati tafuta mwongozo wa Roho na kufuata uongozi Wake,
ukikumbuka maneno haya ya nabii, “ ‘Si kwa uwezo wala si kwa nguvu, bali ni kwa
Roho yangu,’ asema Bwana Mwenyezi” (Zek. 4:6).


Kuyatangaza Maono


Ingawa maono ya mtu binafsi ni muhimu,
haitoshi kwako kuwa na maono na kuyabakiza kwako mwenyewe. Lazima uweze
kuwasilisha maono hayo kwa kanisa. Na lazima ufanye hivyo kwa njia ambayo
itawatia moyo na kuwaimarisha watu wa Mungu kufuata. Utaratibu huu unajulikana
kama kushirikisha maono. Sehemu kubwa ya kazi ya Yesu pamoja na wanafunzi wake
ilihusisha kushirikisha maono. Alikuwa akishiriki nao maono Yake kila mara na
kuwapa changamoto wamfuate. Vivyo hivyo, ni muhimu na wewe uwasilishe maono
yako kwa kanisa na kuwataka washirika kufuata mfano wako, kama na wewe unavyofuata
mfano wa Kristo (1 Kor. 11:1).


Ili hili litokee, maono lazima yahamasishe
mawazo ya watu. Ni lazima yawe yenye changamoto na yanayoweza kufikiwa. Yaani,
maono yasiwe makubwa kiasi cha kuwashinda watu. Wala yasiwe madogo kiasi cha
kutowasisimua watu na kuwatia moyo. Maono yakiwa makubwa sana watu washindwe kufahamu,
mchungaji lazima ayagawe kwa kuweka malengo ya muda mfupi na ya muda mrefu
yanayoweza kufikiwa.


Wakati mwingine ni busara kushirikisha maono
kwa hatua. Kwanza, unaweza kutaka kumshirikisha mwenzi wako maono hayo, au
kikundi cha marafiki zako wa karibu, na viongozi wanaoaminika. Kisha jadili, ombea,
na pata ushuhuda kutoka kwa Roho kwamba endelea. Baada ya hapo, utataka
kushirikisha maono hayo kwa halmashauri ya kanisa na watenda kazi, nao wapate nafasi
ya kujiunganisha nayo. Unahitaji timu ili kutekeleza maono. Basi ni muhimu kwa
washirika wote wa timu ya uongozi wawe kwenye bodi.


Wakati ukifika wa kushirikisha kanisa hayo maono,
ni vizuri upange “Jumapili Ya Maono.” Tukio hili litakupa jukwaa la kueleza kwa
uwazi maono hayo kwa watu. Basi itakubidi uzungumze mara kwa mara kuhusu maono
hayo pamoja na kuhubiri juu yake. Mbinu hii itasaidia kupandikiza maono katika
mioyo ya watu.


Zaidi, fanya juhudi kuhakikisha kwamba kanisa
zima linatembea pamoja ili kutimiza maono. Mhimize kila mtu atoe, aende, afanye
kazi, atumikie, na kujitoa ili kuona maono yanatimizwa. Unapoendelea unaweza kuamua
kuwaita watu fulani kutoa ushuhuda kuhusu jinsi maono hayo yanavyotimizwa.
Shuhuda hizi zitasaidia kuwatia moyo watu na kuliweka kanisa kwenye mstari.


Kushinda Vikwazo


Usishangae utekelezaji wa maono ukijaribiwa.
Kanisa lolote linalotafuta kufuata maono ya Mungu litakumbana na vikwazo na
upinzani wa kishetani. Paulo aliwaandikia Wakristo wa Thesalonike, na kuwaeleza
hivi: “Kwa maana tulitaka kuja kwenu…lakini Shetani alizuia njia yetu” (1 Thes.
2:18).


Upinzani kama huo kamwe hauwezi kuzuia kabisa
maendeleo ya kanisa. Lakini itakuwa muhimu kwako na kanisa kushika kwa uthabiti
maono hayo. Ukiendelea kuzingatia maono ambayo Mungu amekupa, atayatimiza. Yesu
aliahidi, “Nitalijenga kanisa langu, na milango ya kuzimu haitalishinda” (Mt.
16:18)


Katika kisa kilichosimuliwa mwanzoni mwa sura
hii, Mchungaji Imanueli alikuwa mwaminifu kwa maono ambayo Mungu alimpa. Kwa utii
na imani, alistahimili mpaka maono hayo yalipotimia. Inaweza kuwa kweli kwako
pia. Utakapogundua maono ya Mungu kwa ajili ya kanisa lako, na ukipitia nyakati
za shida, wewe pia unaweza kuona utimilifu wa maono yako. Unaweza kudai ahadi
ya Mungu kwa Habakuki kwa ujasiri: “Kwa maana ufunuo wa maono unangoja wakati
ulioamriwa… Ujapokawia, ungojee; hakika utakuja wala hautakawia” (Hab. 2:3).

iku moja Yesu alikuwa
akitembea kando ya Bahari ya Galilaya. Huko, alikutana na Petro na Andrea
wakitupa nyavu zao baharini. Akawaambia wamfuate naye atawafanya kuwa wavuvi wa
watu. Biblia inasema, “Mara wakaziacha nyavu zao, wakamfuata” (Mk. 1:16-18).
Kwa kawaida watu huvutiwa na viongozi wenye hisia kali za utume. Husukumwa kuwafuata
kihisia, kama vile Petro na Andrea walivyochochewa kumfuata Yesu.


Sura hii itazingatia nafasi ya mchungaji wa
Kipentekoste kama kiongozi wa umisheni. Itatazama wajibu wake wa kuongoza kanisa
lake kutumikia utume wa Mungu duniani. Itajadili zaidi jinsi mchungaji anavyoweza
kuwatia moyo wengine kumfuata katika jambo hili kuu.


MCHUNGAJI MISHENARI


Yesu mwenyewe alikuwa kiongozi wa kimishenari,
na anamwita mchungaji wa Kipentekoste kuwa hivyo hivyo. Anatafuta wanaume na
wanawake wenye roho yenye uharaka, ya kujitoa, na yenye imani ili kuwaongoza
watu wake katika umisheni (rej. 2 Nya. 16:9).


Sifa Muhimu


Viongozi wa kimishenari wanajua wanakokwenda,
na wanajua jinsi wanavyokusudia kufika huko. Kwa sababu hiyo, wana uwezo wa
kuhamasisha wengine kujiunga nao katika hiyo safari. Wachungaji wa kimishenari
wana sifa tatu muhimu:


1. Kuelewa. Wachungaji
wa kimishenari wanaelewa utume wa Mungu. Wanatambua kwamba Mungu ni Mungu mishenari
na kwamba yuko katika utume wa kukomboa na kuwaita kwake watu kutoka katika
kila taifa duniani (Mt. 24:14; Uf. 5:9; 7:9). Dhana hii inajulikana kama missio
Dei, neno la Kilatini linalomaanisha "utume wa Mungu." Mchungaji
wa kimishenari anaelewa kwamba kanisa lipo ili kutimiza utume wa Mungu duniani.
Tena anaelewa zaidi kwamba moja ya majukumu yake ya msingi kama mchungaji ni
kuhamasisha kanisa kutimiza utume wa Mungu.[111]



2. Kujitoa. Zaidi
ya kuelewa utume wa Mungu, mchungaji wa Kipentekoste lazima ajitoe kuliongoza
kanisa lake kushiriki kikamilifu katika kutimiza utume huo, kwa nguvu za Roho Mtakatifu.
Anapaswa kuwa tayari kufanya chochote kinachohitajika kutekeleza jukumu hili
kubwa.


3. Ustadi. Hatimaye,
mchungaji wa Kipentekoste lazima ajitoe katika kukuza mitazamo na ujuzi
unaohitajika ili kuhamasisha kanisa kutekeleza utume wa Mungu. Mchungaji wa
kweli wa Kipentekoste anatambua kwamba, mwisho wa siku, uwezo wake katika
huduma unatoka kwa Mungu kupitia nguvu za Roho Mtakatifu (Mdo. 1:8; 2 Kor.
3:5-6).


Mfano wa Yesu


Yesu alikuwa kiongozi wa kimishenari. Alielewa
wazi kwa nini alikuja duniani. Alitangaza hivi: “Mwana wa Adamu alikuja
kutafuta na kuokoa waliopotea” (Lk. 19:10). Katika sehemu nyingine, alitangaza
hivi: “Nimeshuka kutoka mbinguni, si kufanya mapenzi yangu, bali kuyafanya
mapenzi yake aliyenituma” (Yoh. 6:38). Yesu aliitaja utume wake kuwa ni “chakula”
chake (Yoh. 4:34). Kama vile chakula kinavyotia nguvu na kuulisha mwili, Yesu
alitiwa nguvu na kulishwa kwa kufanya mapenzi ya Baba Yake. Mwishowe, ahadi hii
ilimpeleka msalabani (Mt. 20:28).


Kabla ya kurudi mbinguni, Yesu alikabidhi utume
na huduma Yake kwa Kanisa Lake. Aliwaambia wanafunzi wake, “Kama vile Baba
alivyonituma mimi, mimi nami nawatuma ninyi” (Yoh. 20:21). Kama vile Yesu
alivyopata utume wake katika mapenzi ya Baba yake, mchungaji wa Kipentekoste hupata
utume wake katika mapenzi ya Kristo. Na kama vile kujitoa kwa Yesu kufanya
mapenzi ya Baba Yake kulivyomtia nguvu katika utume Wake, ndivyo na mchungaji
wa Kipentekoste anavyoimarishwa katika utume wake (Mt. 26:36-44; Mt. 28:19-20;
Yoh. 14:16)


Kufanyika Kabla ya Kufanya


Kama mchungaji wa Kipentekoste ni muhimu
uelewe kwamba uongozi wa kimishenari ni kuwa kuliko kutenda. Kumbuka, Yesu alimwahidi
hivi Petro na Andrea, “Nifuateni, nami nitawafanya kuwa wavuvi wa watu”
(Mk. 1:17, maneno mepesi kusisitiza). Kwa kumfuata Yesu na kujazwa na Roho
wake, hali halisi ya wanafunzi ingebadilishwa. Wangekuwa kama Mwalimu wao (Lk. 6:40;
Mdo. 4:13).


Sio tu kwamba Roho angewawezesha kuhudumu kwa
nguvu, angewapa shauku ya Kristo kwa ajili ya mavuno. Roho Mtakatifu
angewabadilisha kiasi kwamba nia zao zote, matamanio, na vipaji vingekuwa chini
ya ubwana wa Kristo. Wangeungana na Kristo katika kutimiza utume wa Mungu wa
ukombozi. Ujuzi wenye nguvu wa kiroho, unaojulikana kama ubatizo katika Roho
Mtakatifu, ungetengeneza msingi wa uongozi wao wa kimishenari wa siku zijazo (Lk.
3:16; Mdo. 1:4-5).[112]


Hayo yanaweza kutupata hata sisi leo. Kama
tutaruhusu Roho wa Mungu atujaze na kufanya kazi ndani yetu, atatugeuza tufanane
na Kristo (rej. 2 Kor. 3:18). Naye atatupa shauku ile ile ya mavuno kama
iliyokuwa ndani ya Yesu.


Kuwa Mishenari


Bwana Yesu aliwaita wanaume na wanawake
wamfuate na kuendeleza kazi aliyokuwa ameanza. Kisha aliwekeza muda na nguvu
zake katika kuwafundisha na kuwatengeneza kuwa viongozi wa kimishenari. Njia
moja aliyotumia Yesu kufanya hivyo ilikuwa kwa kuwatuma katika safari fupifupi za
umisheni. Aliwaelekeza, akawapa vitendea kazi, kisha akawatuma (Lk. 9:1-6;
10:1-16). Waliporudi, aliwaambia kuhusu kazi yao (10:17-20).


Wanafunzi kumi na wawili wa Yesu hawakuzaliwa wakiwa
viongozi. Wala kwa asili hawakuwa na nia ya utume. Walikuwa watu wa kazi za kawaida.
Lakini, walikuwa tayari kuweka maisha yao mikononi mwa Yesu ili kutengenezwa naye.
Kupitia maisha na mafundisho Yake, Yesu aliwapa maono yake ya kimataifa. Aliwaagiza
hivi: “Nendeni mkafanye mataifa yote kuwa wanafunzi” (Mt. 28:19). Zaidi, alisisitiza
kwamba ni vizuri watiwe nguvu na Roho Mtakatifu, kama vile Yeye alivyokuwa (Lk.
4:18-19; Mdo. 1:8).


Katika mojawapo ya mikutano ya awali ya Petro
na Bwana, alijionyesha kuwa kiongozi anayeweza kutengenezwa. Alimsihi Yesu
akisema, “Ondoka kwangu, Bwana; Mimi ni mtu mwenye dhambi!” (Lk. 5:8). Petro
alihisi kutostahili kwa jinsi alivyokuwa. Lakini, Yesu alijua uwezo wa Petro.
Kwa hiyo akamjibu Petro na kumwambia, “Usiogope; tangu sasa utavua watu” (mst.
10). Petro alipokuwa akitembea na Yesu, aligeuzwa kuwa kiongozi wa kimishenari
mwenye nguvu tunayesoma habari zake katika kitabu cha Matendo.


Biblia inasema, “Yesu aliweka mitume kumi na
wawili ili wawe pamoja naye na kwamba awatume kuhubiri” (Mk. 3:14). Kwa kutumia
wakati pamoja na Yesu, kusikiliza mafundisho Yake, na kutazama matendo yake,
wanafunzi wakawa kama Bwana wao. Yesu aliwafinyanga wawe viongozi wa kimisheni,
kila mmoja kwa njia ya kipekee, kwa kazi ya kipekee. Kwa sababu alifanya hivyo,
Kanisa alilolianzisha linaendelea hadi leo. Kama wachungaji wa Kipentekoste,
tungetumia muda na viongozi wamishenari tarajiwa ambao ni wazuri. Tunapomfuata
Yesu kwa ukaribu, na kushirikiana na wengine wanaofanya hivyo hivyo,
tutabadilishwa.


Tumeshapewa fimbo ya uongozi. Inatupasa sisi
nasi tujitahidi kuwa viongozi wa kimishenari wa kweli. Sawa na Yesu na mitume,
ni lazima tufanye kazi kuwaendeleza wengine. Paulo alimwandikia Timotheo hivi: “Basi
wewe, mwanangu, uwe hodari katika neema iliyo katika Kristo Yesu. Na mambo yale
uliyonisikia nikisema mbele ya mashahidi wengi, uwakabidhi watu wa kutegemewa,
watakaofaa pia kuwafundisha wengine” (2 Tim. 2:2).


THAMANI YA UTUME


Hatua ya kimishenari huinuka kutokana na shauku
ya utume. Shauku ni hamu kubwa ya kufikia kitu muhimu. Mtunga Zaburi
alizungumza juu ya nia ya Mungu kwa Mwanawe - na kwa mataifa. Baba alimwambia
Mwana hivi: “Uniombe, nami nitafanya mataifa kuwa urithi wako, miisho ya dunia
kuwa milki yako” (Zab. 2:8). Kama watoto wa Mungu, tunaweza kuungana na Mwana
katika sala hii ya umisheni. Kufanya hivi kutajenga ndani yetu hamu kubwa ya
kuona marafiki na majirani zetu wakija kwa Yesu. Wakati huo huo, itajenga ndani
yetu shauku ya kuona mataifa yakifikiwa na habari njema ya wokovu katika
Kristo.


Kama mchungaji wa Kipentekoste, lazima ufanye
nia ya Mungu kuwa yako hata wewe. Hivyo ndivyo Abrahamu alivyofanya. Ingawa
alikuwa mzee na hana mtoto, Mungu alimwambia, “Tazama mbinguni na uzihesabu
nyota….Ndivyo utakavyokuwa uzao wako” (Mwa. 15:5). Ibrahimu aliamini ahadi ya
Mungu na kushiriki matarajio yake. Kwa sababu ya utii wake, akawa baba wa wote
waaminio (Rum. 4:11). Mwombe Mungu akupe shauku yake kwa mataifa. Kisha ruhusu
shauku hii ikusukume kuhamasisha kanisa lako kushiriki katika utume wa Mungu.


HATUA YA UMISHENI 


Ingawa shauku ya utume ni muhimu, yenyewe tu haitoshi.
Kama mchungaji wa Kipentekoste, lazima ufanye kazi ili kubadili shauku kuwa halisi.
Paulo ni mfano wa ukweli huu. Alikuwa na shauku ya kuona watu wa mataifa
mengine wakimgeukia Kristo (Mdo. 22:21; Rum. 10:1). Tamaa hii ilimlazimisha
kufanya kazi bila kuchoka kwa ajili ya wokovu wao. Alishuhudia, “Nilifanya kazi
kwa bidii zaidi kuliko wao wote — wala si mimi, bali ni neema ya Mungu
iliyokuwa pamoja nami” (1 Kor. 15:10). Vivyo hivyo, wewe pia lazima ugeuze
matarajio yako ya kimishenari kuwa hatua ya utume. Lazima ujitahidi kukuza
kanisa lako kuwa kanisa la kimishenari kweli.


Kuweka Maono ya Umisheni


Wajibu mkubwa wa kila mchungaji wa
Kipentekoste ni kuingiza shauku kwa ajili ya waliopotea katika mioyo ya watu wa
Mungu. Ni lazima watu watambue upotevu wa wale walio nje ya kuta za kanisa lao.
Ni lazima pia wahisi upotevu wa watu hao ambao hawajafikiwa, wanaoishi katika
maeneo ambayo hayajafikiwa kotekote barani Afrika na duniani kote. Ili hili
lifanyike, utahitaji kuhubiri, kufundisha, na kuonyesha mfano wa umisheni mbele
ya kusanyiko lako. Na utahitaji kuvumilia hadi kila mshirika wa kanisa aelewe
wajibu wake wa kushiriki katika missio Dei. 


Maono ya umisheni hutiwa ndani ya mioyo ya
watu wa Mungu kwa njia mbili: kwa Roho wa Mungu na kwa Neno la Mungu. Nguvu ya
Roho na neno kutoka kwa Bwana la wakati ufaao ndiyo vilivyobadili mtazamo wa
Petro kuhusu Mataifa (Mdo. 10:9-16, 19-20). Kama kiongozi wa kimishenari,
lazima uhakikishe kwamba nguvu sahihi ipo katika kanisa lako. Lazima uhakikishe
kwamba Roho anatembea kwa nguvu katika huduma zako, na lazima ujitahidi kuona
kwamba kila mshirika amejazwa Roho kweli. Muda wote huo ni vizuri uwaeleze watu
kwa nini Roho wa Mungu anatembea. Roho wa Mungu wa kimishenari huwatayarisha
kushiriki katika utume wa Mungu.


Wakati huo huo, lazima uwafundishe watu kile
Biblia inachosema kuhusu utume wa Mungu. Na lazima uwaonyeshe jinsi
wanavyopaswa kuitikia kwa Roho na Neno. Ni lazima wajitoe kuombea waliopotea
kwa bidii, kutoa kwa ukarimu katika umisheni, na kushirikisha habari njema kwa
uaminifu na wale walio karibu nao. Hatimaye, lazima uwape changamoto ya kujitoa
kwa utume wa Mungu.


Kama kiongozi wa kweli wa kimishenari, lazima
uliongoze kanisa lako litoke kujifikiria hadi kuwafikiria watu wengine, kutoka
kuzingatia matakwa yao wenyewe na mahitaji yao hadi kuzingatia mahitaji ya dunia
iliyopotea inayowazunguka. Safari hii ya utume itahitaji hisia kali ya
kukusudia kwa upande wako. Pia itahitaji ufanye marekebisho katika mpango na
mabadiliko ya kanisa lako katika madhumuni na yaliyomo ya mikutano yako.


Kushirikisha Hadithi za Wamishenari


Njia moja iliyothibitishwa inayoweza kukuza
kanisa lenye nia ya umisheni ni kushirikisha watu wako hadithi za umisheni.
Unaweza kufanya hivi kwa kujumuisha hadithi hizi katika mahubiri na mafundisho
yako. Nyingi ya hadithi hizo zinapatikana katika Biblia. Hadithi ya Yesu ndiyo
hadithi kuu ya umishenari iliyowahi kusimuliwa. Na kitabu cha Matendo kimejaa
hadithi za kusisimua za kimishenari. Unaweza pia kukusanya hadithi kwa kusoma
vitabu vya wamishenari na kwa kuwasikiliza wamishenari wakizungumza. Kwa
kuongezea, hupaswi kusita kushirikisha kusanyiko lako hadithi zako mwenyewe za
umishenari.


Kupanga Huduma za Umisheni


Pia utataka mara kwa mara kuwapangia wamishenari
fursa za kuzungumza na kanisa lako. Unaweza kuwaalika waje kwa huduma maalum ya
umisheni au wikiendi ya uhamasishaji wa umisheni. Wamishenari wanapokuja,
hupaswi kusahau kulipia gharama zao za usafiri. Na utapenda kutoa nafasi kwa
kusanyiko kushiriki katika huduma ya mishenari husika kwa kupokea sadaka ya
ukarimu kwa ajili yao. Kanisa pia linapaswa kufikiria kumtegemeza mmishenari
kwa muda endelevu.[113]


Kuunda "Mizunguko ya Mafanikio"


Njia nyingine nzuri ya kuingiza maono ya umisheni
katika mioyo ya watu ni kupitia “mizunguko ya mafanikio.” Wazo hili linatokana
na hadithi ya Daudi. Kabla ya kuwa mfalme wa Israeli, aliongoza kampeni ndogo
ndogo za kijeshi zilizofaulu. Watu walimheshimu Daudi, wakisema, “Wewe ndiwe
uliyewaongoza Israeli katika vita vyao” (2 Sam. 5:2). Au, “Ni wewe
uliyewaongoza na kuwaleta Israeli.” Maneno "kuongozwa na kuletwa"
huzungumzia mizunguko ya mafanikio, na kupendekeza wazo la kuongoza shughuli za
umisheni za muda mfupi zinazoweza kufikiwa. Kila mafanikio yatawatia moyo watu
kuweka malengo makubwa zaidi.


Kwa mfano, mwanzoni unaweza kupanga kampeni ya
"Ombea Majirani Zako". Pata majina ya majirani na elekeza kanisa
liwaombee. Watu wanapoanza kuonja mafanikio, watatiwa moyo kwenda nje ya kuta
za kanisa. Mafanikio madogo yatafungua mioyo yao kuwa wamishenari zaidi.
Watahimizwa kuwafikia watu zaidi ya wao wenyewe katika mizunguko ya mafanikio inayoongezeka.


Mafanikio haya yanaweza kusababisha kuongezeka
kwa ufadhili na mafunzo ya umisheni. Baada ya muda, kanisa linaweza kupeleka
timu za umisheni wa muda mfupi katika miji na vijiji vingine kwa ajili ya
uinjilisti na kampeni za upandaji kanisa. Wengine wanaweza hata kuhamasishwa
kusafiri kwenda nchi zingine kusaidia wamishenari katika kazi zao, au kupanda
makanisa huko. Wakati timu hizi zikitoa ripoti kwa kanisa, watu watahimizwa kushiriki
zaidi katika umisheni.


TIMU YA UMISHENI YA KANISA LA MAHALI PAMOJA


Kumbuka msemo wa kale wa Kiafrika: “Ukitaka
kwenda haraka, nenda peke yako; ukitaka kwenda mbali, nendeni wengi.” Utataka
kuunda kamati ya umisheni wa ndani, au timu, ili kukusaidia katika kazi.
Wanaume na wanawake hawa wenye maono watakusaidia kuhamasisha kanisa kwa ajili
ya umisheni.


Kanisa la kimishenari linaweza kulinganishwa
na timu ya mpira wa miguu. Hapo, mchungaji haangaliwi kama mchezaji nyota, bali
kama kocha. Na timu ya misheni ni wakufunzi wake. Washirika wa kanisa si
mashabiki; ni wachezaji uwanjani. Kazi ya mchungaji na timu ya umisheni ni kutafuta
wachezaji, kuwafundisha, kuwatia moyo, na kuwatuma kama timu yenye kushinda.


Kabla Yesu hajawachagua wale Kumi na Wawili,
alikesha usiku kucha akimwomba Mungu (Lk. 6:12). Wewe pia utataka kuchagua timu
yako ya umisheni kwa maombi. Tafuta watu waliojaa imani na Roho Mtakatifu, watu
wenye mtazamo na ujuzi sahihi wa kubariki kazi. Kisha kutana na timu ya umisheni
mara kwa mara ili kuomba nao na kuweka mipango. Kwa pamoja, mtakuza uinjilisti
wa kanisa, upandaji kanisa, na mpango wa umisheni. Utaweka vipaumbele vya
kimkakati na kukuza bajeti ya umisheni ya kanisa.


____________________


Yesu alipokuwa
karibu kurudi mbinguni, aliliachia Kanisa Lake amri ya mwisho na ahadi ya
mwisho. Amri yake ilikuwa hii: “Msiondoke Yerusalemu, bali ingojeeni ile zawadi
ambayo Baba yangu aliahidi, ambayo mmenisikia nikisema juu yake. Kwa maana
Yohana alibatiza kwa maji, lakini baada ya siku chache ninyi mtabatizwa kwa
Roho Mtakatifu” (Mdo. 1:4-5). Ahadi yake ilikuwa hii: “Mtapokea nguvu akiisha
kuwajilia juu yenu Roho Mtakatifu; nanyi mtakuwa mashahidi wangu katika
Yerusalemu, na katika Uyahudi wote, na Samaria, na hata mwisho wa nchi” (mst.
8).


Kwa maneno haya, Yesu alikuwa akiwakumbusha
wanafunzi Wake kwamba ujuzi ambao ungewatokea karibuni Siku ya Pentekoste
ungehusiana kwa karibu na utume Wake wa kuwakomboa mataifa. Kwa hiyo, kuwa
Mpentekoste maana yake ni kuwa mishenari. Basi, ili mtu awe mchungaji wa kweli
wa Kipentekoste lazima awe kiongozi wa kimishenari mwenye bidii. Kama kiongozi
wa kimishenari, mchungaji wa Kipentekoste ameteuliwa na Kristo kuliongoza
kanisa Lake katika utume unaowezeshwa na Roho, nyumbani hadi miisho ya dunia.


 







~
Sehemu ya 8 ~




Mchungaji wa Kipentekoste Kama

Kutunza na Kusimamia Taarifa, Fedha, na Mali

esu alisimulia kisa
cha mtu tajiri ambaye aligundua kwamba msimamizi wake wa mali alikuwa akifuja
mali yake. Alimwita huyo meneja asiye mwaminifu na kumtaka atoe hesabu ya jinsi
alivyoshughulikia biashara ya mwajiri wake (Lk. 16:1-2).


Biblia inafundisha kwamba kila mfuasi wa
Kristo ni msimamizi wa mali ya Mungu. Hiyo ni kwa sababu kila kitu anachomiliki
ni mali ya Mungu (Zab. 24:1; Yakobo 1:17). Biblia inafundisha zaidi kwamba siku
moja Mungu atataka kila Mkristo atoe hesabu ya jinsi alivyosimamia mali ya
Mungu. Paulo anaonya, “Kwa maana imetupasa sisi sote kudhihirishwa mbele ya
kiti cha hukumu cha Kristo, ili kila mmoja wetu apokee ijara yake kwa mambo
aliyotenda wakati alipokuwa katika mwili, kwamba ni mema au mabaya” (2 Kor.
5:10).


Kanuni hii hii inatumika kwa mchungaji wa
Kipentekoste. Ni lazima akumbuke ukweli kwamba kanisa analoliongoza ni la
Kristo. Yeye ni msimamizi tu wa kanisa la Kristo, na siku moja atamjibu kwa
jinsi alivyosimamia mali zake.


MCHUNGAJI WA KIPENTEKOSTE AKIWA MENEJA


Paulo aliwaandikia Wakristo wa Korintho,
akisema, “Sasa imewapasa wale waliokabidhiwa [mali] wawe waaminifu” (1 Kor. 4:2).
Kama mwangalizi aliyeteuliwa na Mungu mwenye kanisa, mchungaji wa Kipentekoste
lazima asimamie nyumba ya Mungu kwa uaminifu na kwa njia ipasayo. Hii
inajumuisha mambo ya kiroho na ya kimwili ya kusanyiko. Mchungaji lazima
aangalie kwa makini roho za watu. Wakati huo huo, anapaswa kusimamia kwa
uaminifu shughuli za kanisa. Hii ni pamoja na taarifa za kanisa, fedha na mali.


Pamoja na karama za mitume, manabii, waalimu,
miujiza, na nyingine, Mungu amelipa kanisa karama ya “maongozi,” au, kama
tafsiri zingine zinavyosema, karama ya “kusimamia,” ili kusaidia kuujenga
mwili. ya Kristo (1 Kor. 12:28). Paulo aliandika kwamba “mwangalizi huisimamia
nyumba ya Mungu” (Tito 1:7). Hivyo ni wajibu wa mchungaji kulisimamia vyema
kanisa la Mungu. Paulo alimwambia Tito kwamba, pamoja na mambo mengine,
mwangalizi lazima awe “mkamilifu… mwadilifu… na mwenye nidhamu” (mst. 8). Kila
moja ya sifa hizi ni sifa za meneja mzuri.


Ingawa masuala ya kiutawala yatakayojadiliwa
katika sura hii yanaweza kuonekana kuwa ya kawaida kwa wengine na kuwa mbali na
wito wa mchungaji wa Kipentekoste, ni muhimu sana. Jinsi mchungaji
anavyoshughulikia masuala haya yaweza kuathiri sana huduma yake ya kichungaji.
Wachungaji wa Kipentekoste ambao wanashindwa kushughulikia vizuri mambo ya kawaida
ya kanisa wanaweza kujiondoa wenyewe katika kushughulikia mambo yake ya kiroho.
Petro alionya, “Kila mmoja wenu na atumie kipawa chochote alichopokea
kuwahudumia wengine, kama mawakili waaminifu wa neema ya Mungu katika namna
zake mbalimbali” (1 Pet. 4:10).


Ingawa kanisa ni zaidi ya biashara, ni kama biashara.
Kwa kiasi kikubwa, mafanikio ya biashara yoyote hutegemea jinsi inavyopangwa na
kusimamiwa vizuri. Wengine wamepinga hoja hii na kusema kwamba kwa kuwa kanisa
ni kitu hai wala si shirika, halihitaji mfumo wa shirika. Huo ni nusu tu ya ukweli.
Ni kweli kwamba kanisa, kama mwili wa Kristo, ni kitu hai. Lakini, si kweli
kwamba halihitaji taratibu za kishirika. Ukweli ni kwamba kila kilicho hai kwa
asili kimepangiliwa sana. Kwa mfano, katika mwili wa mwanadamu, kichwa kina
mahali pake, kama vile mwili, mikono, miguu, na kadhalika.


Shirika linamaanisha utaratibu, na juhudi za
umoja. Fenicha iliyojaa kwenye gari la kubebea mizigo inaweza kuwa yenye
thamani, lakini haitumiki sana hadi itakapopakuliwa kutoka kwenye hilo gari na
kuwekwa ndani ya nyumba kwa mpangilio mzuri. Vivyo hivyo, ili kanisa lifikie
uwezo wake kamili, linahitaji kupangiliwa kwa uangalifu.


Kila mchungaji wa Kipentekoste lazima
ajitahidi kukuza ujuzi wake wa utawala, uongozi na usimamizi. Na kila kanisa
linapaswa kuwa na mifumo iliyopangiliwa ili kuongoza mambo yake ya shughuli.
Kadiri kanisa linavyoendelea na kukua, muundo wake wa shirika utakuwa mgumu
zaidi na mifumo yake ya kutunza kumbukumbu kuwa yenye kina zaidi. Majukumu
matatu ya usimamizi ya kila mchungaji wa Kipentekoste ni (1) kutunza kumbukumbu
za kanisa, (2) kusimamia fedha za kanisa, na (3) kuhifadhi mali za kanisa.
Sehemu iliyobaki ya sura hii itashughulikia majukumu haya ya kichungaji.


KUTUNZA KUMBUKUMBU ZA KANISA


Mchungaji wa Kipentekoste anayefaa atawekeza
muda na nguvu zinazohitajika ili kutunza taarifa sahihi za kanisa. Hizo taarifa
zilizoandikwa zitamnufaisha mchungaji na kanisa kwa njia kama nne za muhimu.


Kwanza, mfumo mzuri wa kutunza kumbukumbu
utamwezesha mchungaji kupata taarifa muhimu inapohitajika. Na kwa sababu taarifa
zimetunzwa vyema, zitakuwa za kuaminika.


Pili, taarifa zilizotunzwa vizuri zinaweza
kumsaidia mchungaji kusimamia na kulinda mali za kanisa. Zinaweza pia kutumika
kama uthibitisho wa kisheria wa umiliki wa kanisa na shughuli za kifedha. Kwa
mfano, kama mtu atapinga umiliki wa ardhi ya kanisa, mchungaji ataweza kutoa
hati ya mali hiyo haraka na kuthibitisha ukweli wake.


Tatu, kumbukumbu nzuri humpa mchungaji wa
Kipentekoste habari muhimu anazohitaji kufanya maamuzi ya busara kuhusu
mustakabali wa kanisa. Kwa mfano, kwa kuchunguza taarifa ya mahudhurio ya miaka
iliyopita, mchungaji anaweza kuelekeza ukuaji wa kanisa katika siku zijazo.
Habari hii inaweza kusaidia uongozi kufanya maamuzi juu ya ujenzi wa siku
zijazo na mahitaji ya wafanyakazi. Kwa njia hiyo hiyo, kwa kuchunguza jinsi
ndoa nyingi zilivyofungwa miaka iliyopita, mchungaji anaweza kukadiria ni ndoa
ngapi atakazofunga mwaka ujao. Kwa hivyo anaweza kutumia taarifa kutoka zamani
kutabiri mwelekeo wa siku zijazo.


Nne, kumbukumbu nzuri humpa mchungaji na
kanisa muunganiko na siku za zamani. Husaidia kumjulisha mchungaji na washirika
juu ya yale yaliyowatangulia. Kumbukumbu hii ya kihistoria itawasaidia
kuthamini watangulizi wao, na itawapa hisia ya kuwa na mali na kudumu.


Kanuni za Usimamizi Bora wa Kumbukumbu


Wakati utafika ambapo kila mchungaji ataombwa
kukabidhi hatamu za uongozi kwa atakayemrithi. Mchungaji mwaminifu wa
Kipentekoste atalitayarisha kanisa kwa ajili ya tukio hili lisiloepukika. Njia
moja anayoweza kufanya hivyo ni kwa kuweka kumbukumbu sahihi za kanisa. Hapa
kuna kanuni tano za utunzaji mzuri wa kumbukumbu.


1.       Usahihi. Kumbukumbu zote na hati lazima ziwe sahihi. Lazima ziwakilishe
taarifa ya kweli ya kile kilichotokea.


2.       Zilizopangiliwa. Kumbukumbu za kanisa zinapaswa kupangwa vizuri. Lazima
zipangwe kwa mujibu wa mantiki, na hivyo kusababisha ufikiwaji bora wa habari
inapohitajika.


3.       Kwa wakati. Kumbukumbu za sasa lazima zihifadhiwe kwa namna ya kisasa.
Shughuli zote za kifedha zinapaswa kutumwa mara moja. Matukio mengine, kama
vile kuwekwa wakfu kwa watoto, ubatizo, na arusi, zapaswa kurekodiwa kwa wakati
muafaka.


4.       Zilizokamilika. Kumbukumbu za kanisa lazima ziwe kamili. Mambo yote
muhimu kuhusu tukio au shughuli yanapaswa kurekodiwa.


5.       Usalama. Kumbukumbu zote lazima ziwekwe mahali salama, dhidi ya wezi na
hali mbaya ya hewa.


Miniti Sahihi


Mchungaji wa Kipentekoste anapaswa kuhakikisha
kwamba mihutasari sahihi ya mikutano yote rasmi ya kanisa inatunzwa. Hii ni
pamoja na mikutano ya baraza ya kila mwezi, mikutano mikuu ya kila mwaka kanisa,
na mikutano maalum ya shughuli inayoitishwa. Miniti za kila mkutano zinapaswa
kuhifadhiwa na katibu aliyeteuliwa na kuwasilishwa kwenye mkutano unaofuata ili
kuidhinishwa. Baada ya kuidhinishwa, zinapaswa kutiwa sahihi na katibu na
mchungaji na kuwekwa kwenye faili za kanisa kwa ajili ya marejeo ya baadaye.


Daftari la Matukio


Kila mchungaji wa Kipentekoste anapaswa kuwa
na daftari la matukio ya kikanisa. Daftari hilo litakuwa na kumbukumbu ya
washirika wa kanisa, ubatizo wa maji, harusi, kuwekwa wakfu kwa watoto, na
mahudhurio ya kanisa, kama ifuatavyo:


Washirika wa kanisa. Daftari la matukio ya
kanisa linapaswa liwe na orodha ya washirika wa kanisa. Majina kamili ya
wanachama wote wapya yanapaswa kuongezwa kwenye orodha watakapopokelewa rasmi
kama washirika. Orodha hiyo pia inapaswa kuwa na tarehe ya kupokelewa na maoni
mengine yoyote muhimu kuhusu kupokelewa kwao. Wakati mshirika yeyote anapokufa
au kuondoka kanisani, matukio haya yanapaswa kuzingatiwa. Ni vizuri kutoa cheti
cha uanachama au kadi kwa wanachama wapya kama sehemu ya sherehe zao za
mapokezi. Nakala zinapaswa kuwekwa kwenye faili za kanisa.


Ubatizo wa maji. Daftari la matukio vile vile
linapaswa kuwa na orodha ya wale wanaobatizwa katika maji, pamoja na tarehe ya
ubatizo wao na umri wao wanapobatizwa. Cheti cha ubatizo kinapaswa kutolewa kwa
kila mhusika.


Harusi. Daftari la matukio ya kanisa linatakiwa
kuwa na kumbukumbu ya wote waliofunga ndoa kanisani. Hii kumbukumbu inapaswa
kujumuisha tarehe ya harusi na majina kamili ya bwana na bibi arusi. Pia kuwe
na jina la msajili anayefunga hiyo harusi pamoja na orodha ya wengine wote
walioshiriki rasmi katika hafla hiyo. Mchungaji pia anaweza kutaka kurekodi
tarehe ambayo wanandoa walitangaza rasmi uchumba wao kwa kusanyiko. Kufuatia
sherehe ya harusi, cheti cha ndoa kinapaswa kutolewa kwa wanandoa. Mchungaji
lazima azingatie sheria zote za kiserikali kuhusu ndoa.


Kuwekwa wakfu watoto. Mchungaji wa
Kipentekoste anapaswa pia kusajili watoto wote wanaowekwa wakfu hapo kanisani.
Ingawa makanisa ya Kipentekoste hayabatizi watoto wachanga, yanaweka watoto
wakfu. Hana kumtoa Samweli mtoto wake ni mfano mzuri wa desturi hii (1 Sam.
1:21-28). Baada ya sherehe ya kuwekwa wakfu, ni vizuri mchungaji aandike jina
kamili la mtoto katika daftari ya matukio, pamoja na tarehe ya kuzaliwa kwa
mtoto, mahali mtoto alipozaliwa, na tarehe ya huko kuwekwa wakfu. Vile vile,
hayo maelezo yanapaswa kuwa na majina ya wazazi, anwani ya wazazi na namba za
mawasiliano, na maelezo mengine yoyote yanayofaa, na ya muhimu. Mchungaji
anapaswa kutoa cheti cha mtoto kuwekwa wakfu kwa wazazi.


Mahudhurio kanisani. Mchungaji pia anapaswa
kufuatilia mahudhurio ya kila wiki ya kanisa. Kumbukumbu hizi zinapaswa kuonyesha
tarehe na idadi ya watu wanaohudhuria kila darasa la Shule ya Jumapili, ibada
ya Jumapili asubuhi, ibada ya Jumapili jioni, pamoja na ibada zozote za watoto,
vijana na katikati ya juma. Kumbukumbu hizi zinapaswa kuhifadhiwa na mchungaji
au katibu wa kanisa.


Kumbukumbu ya Mahubiri


Mbali na kumbukumbu za kanisa, unaweza kutaka
kuweka kumbukumbu binafsi ya mahubiri unayohubiri. Kila wakati unapotoa
mahubiri, kufundisha somo, au kuzungumza hadharani katika kongamano lolote, ni
vizuri uandike tukio hilo katika daftari la mahubiri. Kila unapofanya hivyo,
weka tarehe, tukio na mahali mahubiri yalipotolewa. Ni vizuri pia kuhusisha Maandiko
yaliyotumiwa, pamoja na kichwa cha ujumbe. Unaweza pia kutaka kuongezea habari
za itikio la watu kwa ujumbe. Kumbukumbu hii itakusaidia kufuatilia ujumbe
wako, na hata kutathmini ratiba yako ya kuhubiri. Unaweza pia kuweka jumbe zako
mahali salama kwa ajili ya marejeo ya wakati ujao.


KUSIMAMIA FEDHA ZA KANISA


Pia mchungaji wa Kipentekoste ni vizuri ahakikishe
kwamba kumbukumbu sahihi na za wakati zinawekwa za shughuli zote za kifedha
zinazohusiana na kanisa. Utaratibu huu utahakikisha kwamba fedha za kanisa
zinashughulikiwa ipasavyo kila wakati. Pia itasaidia kumlinda mchungaji na
viongozi wa kanisa dhidi ya mashtaka ya kutumia vibaya fedha za kanisa.


Kupokea na Kushughulikia Sadaka


Makanisa mengi ya Kipentekoste barani Afrika
yanategemezwa kupitia zaka na matoleo yanayopokelewa wakati wa ibada zao za
Jumapili asubuhi. Ingawa matoleo haya yanaweza kupokelewa kulingana na desturi
za kanisa la mahali, mchungaji lazima ahakikishe kwamba kila utoaji unashughulikiwa
kwa uaminifu na uwazi kabisa.


Ili kufanya hivyo, atahitaji kuhakikisha
kwamba matoleo yanakusanywa kila mara na kuhesabiwa na viongozi waaminifu wa
kanisa, wawili au zaidi. Baada ya kuhesabu matoleo, hao hao viongozi wanapaswa
kujaza fomu ya matoleo. Kwenye hiyo fomu panapaswa kuwepo mahali pa kujaza
tarehe ya siku husika, aina ya/za matoleo yaliyopokelewa, na majina na sahihi
za waliohesabu. Fomu hiyo pia inapaswa kuwa na mistari mbalimbali ya kuandika kila
aina ya matoleo yaliyopokelewa. Kwa mfano, mstari mmoja uandikwe “zaka,”
mwingine uitwe “sadaka za kawaida,” mwingine “fedha za ujenzi,” mwingine “umisheni,”
na kadhalika. Wahesabuji wanapaswa kuhakikisha kuwa kiasi chote cha matoleo
yaliyopokelewa kimewekwa katika nafasi yake sahihi.


Fomu hizi za matoleo zinapaswa ziwe na nakala:
moja iende kwa mweka hazina wa kanisa na nyingine iende kwa mchungaji. Kisha
mweka hazina atahesabu tena pesa na kuingiza kila kiasi kilichopokelewa kwenye kitabu
kiitwacho leja ya kanisa katika nafasi yake stahiki. Kisha ataweka pesa benki.
(Ikiwezekana, kila kanisa linapaswa kuwa na akaunti ya benki. Hili
lisipowezekana, fedha zinapaswa kuwekwa kwenye kabati iliyo salama, iliyofungwa,
au sanduku/kasha imara.) Mweka hazina anapaswa kuhifadhi risiti yenye kuonyesha
fedha imewekwa benki kwa ajili ya kumbukumbu za kanisa.


Kutunza Kumbukumbu za Fedha


Kumbukumbu za uhasibu zinaweza kuwekwa kwenye kitabu
cha leja au kwenye kompyuta. Kompyuta ikitumiwa, lingekuwa jambo la hekima kuchapisha
taarifa kila juma ili kuweka kwenye faili, kwa kuwa nyakati zingine kompyuta hukwama
au kukataa kazi. Wakati wowote pesa inapopokelewa au kutolewa, shughuli hiyo
inarekodiwa kwenye stakabadhi ya pesa taslimu. Kisha, hiyo stakabadhi hupewa
mweka hazina wa kanisa ambaye huirekodi kwenye daftari ya fedha.


Kila mchungaji wa Kipentekoste lazima ajifunze
kusoma na kuchambua kitabu cha kumbukumbu ya fedha. Ustadi huu utamwezesha kufuatilia
shughuli za kifedha za kanisa na kujua ni kiasi gani cha pesa kinapatikana
katika kila mfuko wakati wowote. Kitendo hiki kitamwezesha mchungaji na
viongozi wa kanisa kufanya maamuzi ya busara ya kifedha. Na itasaidia
kuhakikisha kwamba kumbukumbu za fedha za kanisa zinashughulikiwa vyema.


Kutoa na Kutumia Fedha za Kanisa


Sadaka yoyote inayotolewa kwa kanisa inapaswa
kutumika kwa kusudi la kutolewa kwake tu. Ni kinyume cha maadili kuchukua fedha
zilizotolewa kwa ajili ya mfuko wa ujenzi na kuzitumia kumnunulia mchungaji
gari. Wakati wowote pesa inapotolewa au kuhamishwa kutoka kwa mtu mmoja au mpango
hadi kwingine, lazima risiti itolewe kwa mweka hazina kwa ajili ya utaratibu
sahihi wa kihasibu. Stakabadhi zote zinapaswa kuhifadhiwa katika faili za
hesabu za kanisa.


Taarifa za Fedha


Mwishoni mwa kila mwezi, mweka hazina wa
kanisa anapaswa kuandaa taarifa ya fedha kwa ajili ya mchungaji na halmashauri
ya kanisa. Hii taarifa itawapa uongozi wa kanisa kumbukumbu sahihi ya mapato na
matumizi kwa mwezi uliopita. Hii itawasaidia kufanya maamuzi ya busara kuhusu
fedha za kanisa. Pamoja na taarifa za fedha za kila mwezi, mweka hazina wa
kanisa anapaswa kutoa taarifa ya fedha ya mwaka na kuiwasilisha kwa mchungaji
na halmashauri ya kanisa. Mchungaji na halmashauri wataitoa taarifa ya fedha ya
kila mwaka kwa washirika wa kanisa katika mkutano mkuu wa kila mwaka.


Bajeti


Ni muhimu kwamba mchungaji wa Kipentekoste
ajue jinsi ya kuandaa na kufuata bajeti ya kila mwaka ya kanisa. Zoezi hili
litawasaidia kusimamia vyema fedha za kanisa. Bajeti ni mpango wa kifedha. Ni makadirio
ya mapato ya kanisa kwa mwaka unaokuja na mpango wa jinsi ya kutumia mapato
hayo. Bajeti nzuri itahusisha umisheni na vipaumbele vya kanisa. Kwa mfano,
ikiwa kanisa linatanguliza umisheni na upandaji wa kanisa jipya mahali, bajeti
inapaswa kuonyesha kipaumbele hicho. Kwa njia hii, bajeti inaweza kutazamwa
kama hati ya kimkakati ya utume.


Kutayarisha bajeti ya kanisa kunamhitaji
mchungaji na halmashauri ya kanisa watazame shughuli za kifedha za kanisa kwa miaka
iliyopita. Kisha, kwa kutumia habari hiyo, wanaweza kufanya maamuzi ya
kimkakati kuhusu jinsi kanisa litakavyogawanya fedha zake katika mwaka ujao.
Zoezi hili litasaidia kuhakikisha kuwa fedha za kanisa hazipotei kwa vitu
vidogo, huku vitu muhimu zaidi vikiachwa bila kufadhiliwa.


Bajeti ina sehemu kuu mbili: makadirio ya
mapato na makadirio ya gharama na matumizi kwa mwaka unaokuja. Mapato tarajiwa ni
pamoja na zaka, matoleo maalum, na vyanzo vingine. Gharama na matumizi tarajiwa
ni pamoja na matumizi yasiyobadilika (kama vile mishahara, malipo ya pango, na
huduma) na matumizi yanayobadilika (kama vile vifaa vya ofisi, vifaa vya shule
ya Jumapili, matangazo na matengenezo ya jengo). Kanisa linapaswa pia kupanga
bajeti kwa ajili ya matumizi yasiyotarajiwa na ya dharura. Mwanzoni, kuandaa
bajeti kutakuwa kugumu. Lakini baada ya miaka miwili au mitatu ya kufuatilia
kwa uaminifu mapato na matumizi ya kanisa, mchakato wa kupanga bajeti utakuwa
rahisi zaidi. Kisha itakuwa nyenzo kuu kwa ajili ya utendaji mzuri wa kanisa.


KUTUNZA MALI ZA KANISA


Pia, kama msimamizi wa mali za Mungu,
mchungaji wa Kipentekoste lazima ahakikishe kwamba mali za kanisa zinatunzwa
vizuri. Mali hizi ni pamoja na hati muhimu za kanisa pamoja na jengo la kanisa,
uwanja, na mali zingine.


Kuhifadhi Nyaraka za Kisheria


Mchungaji lazima ahakikishe kwamba hati za
kisheria za kanisa zimewekwa kwa utaratibu na kuhifadhiwa mahali salama.
Ikiwezekana, hati hizi ziwekwe kwenye sefu au kwenye sanduku la amana la
usalama kwenye benki. Orodha ya vitu katika sanduku la amana ya usalama
inapaswa kuwekwa kwenye faili za kanisa.


Kutunza Mali za Kanisa


Mchungaji wa Kipentekoste pia anawajibika
kuona kwamba jengo la kanisa linatunzwa vizuri, na viwanja pia. Anaweza kutaka
kuteua kamati ya matengenezo na misingi ya kusimamia jukumu hili. Kamati hii
itahakikisha kwamba mali za kanisa hutunzwa inavyostahili nyumba ya Mungu.
Sakafu na misingi vifagiliwe vizuri na kutokuwa na uchafu. Kuta zipakwe rangi
na kusafishwa. Madirisha yawe katika hali ya usafi na katika hali nzuri. Fedha
kwa ajili ya ujenzi na matengenezo ya eneo zinapaswa kuwa sehemu ya matumizi ya
bajeti ya kanisa.


Na vyombo na vifaa vya kanisa pia. Vyombo vya
kanisa, kama vile mimbari, viti, madawati, fanicha za ofisi, na vyombo vya muziki
vinapaswa kuwekwa katika hali ya usafi. Wakati matengenezo yanahitajika, yanapaswa
kufanywa kwa wakati muafaka.

Kuhamasisha Viongozi Walei

arani Afrika, si jambo
la ajabu kuona watoto wakicheza soka katika viwanja wazi. Wengine hucheza na
mpira halisi. Wengine, katika mazingira ya vijijini zaidi, hucheza na mpira wa
kujitengenezea nyumbani kwa mifuko ya plastiki iliyofungwa kwenye mpira na
kufungwa kwa nyuzi. Ni furaha iliyoje kuwaona wakikimbia, wakicheka, na kujitoa
vilivyo kwa ajili ya timu zao.


Watoto wengine wamebahatika kucheza kwenye
timu ya jamii. Huko, wanajifunza maadili ya kazi ya pamoja na kucheza kwa haki.
Washiriki wa timu hujifunza kwamba kila mchezaji ni muhimu na wa thamani kwa
timu. Ili timu ifanikiwe ni lazima kila mchezaji atoe chake kilicho bora. Hata
katika kushindwa, kila mtu huvuta pamoja ili kutiana moyo. Watoto hujifunza
kuwa mafanikio ya timu yanaamuliwa kwa kiasi kikubwa na mtazamo wa wachezaji.
Hii inajumuisha wote waliopo uwanjani na wale wa pembeni. Kanisa linaweza
kujifunza mengi kutoka kwa timu ya soka inayosimamiwa vyema.


Kuna mtu aliwahi kuelezea soka la kulipwa kuwa
ni watu ishirini na wawili wanaohitaji mapumziko, wakitazamwa na wengine elfu
kumi ambao wanahitaji mazoezi! Cha kusikitisha ni kwamba, hali hii inaeleza
makanisa mengi ya Kipentekoste leo barani Afrika. Ingawa washirika wachache ndio
wanaobeba mzigo mkubwa wa huduma na kuchoka mno, wengi katika kusanyiko huchangia
kidogo sana. Makanisa haya yamekuwa "uwanja wa michezo" ambapo
wachezaji wachache hushangiliwa na watazamaji wengi. Hali hii isiyofaa na isiyo
ya kibiblia inalemaza ufanisi wa kanisa katika kutimiza utume wa Mungu. Ili
kanisa lolote listawi, ni lazima mchungaji ajifunze kuhamasisha walei kwa ajili
ya huduma ya ufalme.


Sura hii itaangazia changamoto hii. Kwanza,
itaweka msingi wa kibiblia kuhusu uongozi wa kanisa. Kisha, itatoa ushauri unaoweza
kufuatwa na wewe kama mchungaji wa Kipentekoste, katika kuhamasisha walei kwa
ajili ya huduma kanisani na katika jumuiya.


KINACHOSEMWA NA BIBLIA


Tangu mwanzo wa Kanisa, mitume waliona haja ya
kuhamasisha kila mtu kwa ajili ya huduma iliyowezeshwa na Roho. Yesu aliahidi
hivi: “Lakini mtapokea nguvu, akiisha kuwajilia juu yenu Roho Mtakatifu; nanyi
mtakuwa mashahidi wangu katika Yerusalemu, na katika Uyahudi wote, na Samaria,
na hata mwisho wa nchi” (Matendo 1:8). Hii haikuwa kwa mitume tu. Ilikuwa kwa
kila Mkristo, watumishi na wasiokuwa watumishi pia. Mpango wa Yesu kwa Kanisa
ulikuwa kila mshirika ajazwe na Roho na kila mmoja ashiriki katika kutimiza
utume wa Mungu.


Kanisa la Kwanza


Mara tu baada ya kumwagwa kwa Roho siku ya
Pentekoste, kanisa la kwanza lilianza kujipanga kwa ajili ya uinjilisti na
uanafunzi. Biblia inasema, “Walidumu katika fundisho la mitume na katika
ushirika” (Mdo. 2:42). Kisha inaongeza, “Kila siku waliendelea kukutana pamoja
katika nyua za hekalu … wakimsifu Mungu na kufurahia kibali cha watu wote.
Bwana akawazidisha kila siku wale waliokuwa wakiokolewa” (mst. 46-47). Viongozi
walihitajika kutunza hivi vikundi vya nyumbani vilivyokuwa vinaibuka haraka. Bila
shaka mitume walianza kuwaingiza baadhi ya waamini hao wapya katika shughuli za
uongozi na huduma.


Kanisa lilipokua na kustawi, wengine walianza
kujiunga na timu ya uongozi. Wanaume na wanawake hawa walitumikia chini ya
mitume na kuwasaidia katika kazi yao. Leo, tunawaita watu hawa mashemasi. Mitume
waliweka masharti kwamba viongozi hawa walei walihitaji kujazwa na Roho na
hekima. Kazi yao ingekuwa kuandaa mpango wa kulisha wajane wa Kiyunani waliomfuata
Bwana (Mdo. 6:1-7). Bila shaka, madaraka ya hao wanaume yalibadilika kadiri
mahitaji mengine yalivyotokea. Angalau wawili kati yao, Stefano na Filipo,
wakawa watangazaji hodari wa injili.


Miaka mingi baadaye, baada ya taasisi ya kanisa
kukua, kupangwa na kuendelea, Paulo aliwaeleza Waefeso muundo wa uongozi wa
kanisa. Kanisa lilipaswa kuongozwa na mitume, manabii, wainjilisti, wachungaji
na waalimu (Efe. 4:11). Lakini viongozi hawa hawakupaswa kufanya huduma peke
yao. Kazi yao ilikuwa “kuwatayarisha watu wa Mungu kwa ajili ya kazi za
utumishi” (mst. 12). Walipaswa kuzaa viongozi walei wa kuwasaidia katika kazi
hiyo. Kwa kufanya hivyo, kanisa lingekuwa na nguvu na ufanisi (mst. 11-16).


Ukuhani Utume wa Waamini Wote


Biblia inafundisha “ukuhani wa waamini wote.” Maana
yake ni kwamba kila mfuasi wa Kristo ni kuhani mbele za Mungu. Kama kuhani, ana
haki ya kusoma na kufasiri Maandiko na kushirikisha neema ya Mungu kwa wengine
(1 Pet. 2:5, 9). Tena Biblia inafundisha kuhusu “unabii wa waamini wote.” Hii
ina maana kwamba, kutokana na kuzaliwa mara ya pili na kujazwa na Roho
Mtakatifu, kila mwamini amekuwa sehemu ya jumuiya ya kinabii ya Mungu ya siku
za mwisho (Hes. 11:29; Yoe. 2:28-29; Mdo. 2:17-18). Kwa kuwapa Roho wake, Mungu
amewatia nguvu kuwa mashahidi wa Kristo “katika Yerusalemu, na Uyahudi wote, na
Samaria, hata mwisho wa nchi” (Mdo. 1:8).


Siku ya Pentekoste, Petro alianza mahubiri
yake kwa kutangaza kwamba, “Hili [kumwagwa kwa Roho Mtakatifu] ndilo
lililonenwa na nabii Yoeli: ‘Siku za mwisho, asema Mungu, nitawamiminia watu
wote Roho yangu. Wana wenu na binti zenu watatabiri’ ” (Mdo. 2:16-17). Petro alimaliza
mahubiri yake kwa kuwaamuru watu hivi: “Tubuni mkabatizwe kila mmoja kwa jina
lake Yesu Kristo, mpate ondoleo la dhambi zenu. Nanyi mtapokea kipawa cha Roho
Mtakatifu.” Kisha Petro alitoa ahadi ya kushangaza: “Hii ahadi ni kwa ajili
yenu na watoto wenu na kwa wote walio mbali — kwa wale wote ambao Bwana Mungu
wetu atawaita” (mst. 38-39). Petro alikuwa akisema kwamba siku ilikuwa imefika
ambapo watu wote wa Mungu wangemtumikia wakiwa wahudumu waliotiwa nguvu na
Roho.


Kutiwa nguvu na Roho kwa njia hiyo
kunawawezesha watu wote, bila kujali jinsi walivyo wanyenyekevu au kutengwa, wazungumze
na kuhudumu kwa ajili ya Kristo. Mchungaji wa Kipentekoste lazima atambue
ukweli huu, na lazima awatie moyo watu wake kujazwa na nguvu za Roho na kuwa
washirika hai katika huduma ya kanisa.


UHITAJI WA VIONGOZI WALEI


Ili kanisa listawi na kukua kama Mungu
anavyokusudia, lazima liwe na uongozi thabiti wa kichungaji. Ni lazima pia wawepo
viongozi walei walio thabiti.


Changamoto kubwa inayokabili makanisa mengi ya
Kipentekoste barani Afrika leo ni kwamba washirika wengi hawajajitosheleza katika
uanafunzi. Hili limedhoofisha kanisa sana. Kwa sababu watu hawajafanya kazi
kiasi cha kutosha, wachungaji wanafanya kazi zinazopaswa kufanywa na wengine.
Kwa sababu hiyo, mara nyingi wachungaji wanajishughulisha sana na kazi ndogo
ndogo kiasi kwamba hawana wakati wala nguvu za kutekeleza kazi zile kubwa kwa
ufanisi.


Hadithi ya Yethro na Musa inadhihirisha jambo
hili (Kut. 18:13-26). Musa alikuwa amewaongoza wana wa Israeli kutoka utumwani Misri.
Sasa, walikuwa wanakuja kwake ili kusuluhisha kutokuelewana kwao. Walikuja wengi
kiasi kwamba Musa aliketi akiwaamua tangu asubuhi hadi jioni. Hii iliendelea kila
siku. Baada ya muda, Musa alichoka.


Yethro, mkwewe Musa, alipoona yaliyokuwa yakitendeka,
alimshauri Musa, “Ufanyalo si jema….Kazi hii ni nzito kwako; huwezi kuifanya
peke yako” (mst. 17-18). Kisha Yethro akamwambia Musa, “Chagua wanaume wenye
uwezo kutoka kwa watu wote… na kuwaweka kuwa maofisa…. Uwaamuru wawe waamuzi wa
watu nyakati zote, lakini waambie wakuletee kila jambo gumu…. Wakushirikishe ”
(mst. 21-22). Musa alifuata ushauri wa Yethro. Matokeo yake ni kwamba watu
walihudumiwa vyema na Musa akapata pumziko.


Kama mchungaji wa Kipentekoste mwenye busara,
lazima ufanye vivyo hivyo. Ni lazima uchague wanaume na wanawake wanaomcha
Mungu ili wakusaidie katika kazi hiyo. Basi inabidi uwafundishe na kuwapanga kutekeleza
kazi zao. Ukifanya hivyo, utakuwa huru na kazi za kila siku za kanisa. Na
utaweza kuzingatia kazi ambazo wewe tu ndiye uwezaye kuzifanya. Na kanisa
litakua na kustawi.


Mabadiliko ya Kuzingatia


Ili hayo yafanyike, itabidi kuwe na mabadiliko
katika mwelekeo. Ni lazima wewe uache kujiona kuwa ndiye mchezaji nyota kwenye
timu na kujiona kama kocha. Kazi yako sio kufunga mabao, bali ni kuwafundisha
watu jinsi ya kufunga mabao. Kazi yako si kushauri watu wote, lakini kuona
kwamba watu wote wanapokea ushauri wa hekima (Kut. 18:21-22). Kazi yako si
kulisha wajane wote wa Kiyunani pekee yako, bali kuona kwamba wajane wote wa
Kiyunani wanalishwa ipasavyo (Mdo. 6:1-3). Yaani, kama mchungaji, kazi yako ni
“kuwatayarisha watu wa Mungu kwa ajili ya kazi za huduma” (Efe. 4:11-12). Tangu
unapoanza huduma yako katika kanisa lolote, anza kuandaa washirika kwa ajili ya
huduma. Timu ya uongozi ya walei ya kanisa itatokea miongoni mwa
watakaofundishwa.


Kuhamasisha Viongozi Walei


Kama mchungaji, lazima uwatambue, uwafundishe
na kuwaingiza hao viongozi walei katika huduma. Unapaswa kuwaona washirika wa
kanisa lako kama timu yenye watu walio na karama tofauti na ujuzi mbalimbali
unaoweza kuhamasishwa kwa ajili ya huduma ya ufalme. Ili timu ifanikiwe, lazima
kila mchezaji acheze sehemu yake. Kiongozi mlei ni mtu yeyote ambaye amechukua
uongozi wa huduma yoyote katika kanisa. Hao ni mashemasi, wazee walei,
wasimamizi na waalimu wa shule ya Jumapili, viongozi wa vikundi mbalimbali,
viongozi wa huduma ya wanaume na wanawake, viongozi wa vijana, wakurugenzi wa
huduma ya watoto, wakurugenzi wa kwaya, viongozi wa timu za sifa na ibada,
wanakamati ya umisheni, na wengine.


SIFA ZA VIONGOZI WALEI


Ingawa kila mshiriki wa kanisa ameitwa
kuhudumu, si wote waliofuzu. Ili kutumika kama kiongozi katika kanisa, maisha
ya mtu lazima yaendane na kiwango kilichowekwa katika Neno la Mungu. Paulo
alisema hivi kuhusu mashemasi, “Ni lazima wajaribiwe kwanza; na ikiwa hakuna
neno juu yao, na watumike” (1 Tim. 3:10).


Mitume katika kitabu cha Matendo waliweka sifa
mbili za msingi kwa viongozi walei: lazima wawe “wamejaa Roho na hekima” (Mdo. 6:3).
Katika 1 Timotheo sura ya 3 na Tito sura ya 1, Paulo anaorodhesha sifa za
viongozi wa kanisa. Ingawa sifa nyingi hizi zinahusiana na wachungaji na wazee,
bado zinafaa kuzingatiwa kama sifa za nafasi yoyote ya uongozi katika kanisa.


Kutokana na orodha hizi, tunapata mambo matano
ya kuzingatiwa wakati wa kuteua viongozi kanisani. Hayo mambo matano ni (1) maadili,
(2) uzoefu wao wa kiroho, (3) tabia zao, (4) mwenendo wao wa kila siku, na (5)
ushuhuda wao katika jamii. Mchungaji anapaswa kuteua viongozi wale tu waliojazwa
Roho, watauwa, waliojitoa, wanaofundishika, na walio tayari kutumika chini ya
mchungaji kama viongozi walei.


MAFUNZO YA WALEI, NA KUWAINGIZA KAZINI


Sawa na jinsi ambavyo kocha hutafuta waliofuzu
ili kucheza kwenye timu yake, wewe pia kama kiongozi kanisani aliyeteuliwa na
Mungu, lazima utafute watu waliofuzu ili kuongoza huduma za kanisa. Kama hakuna
viongozi wenye sifa, wewe wafundishe na kuwatayarisha. Yesu alifanya hivyo na
wanafunzi Wake, na Paulo alifanya hivyo na Timotheo, Tito, na wengine. Hebu
tuangalie sehemu hizi mbili za kuhamasisha viongozi walei kanisani: kuwapata
watendaji na kufundisha viongozi.


Kuwapata Watendaji na Kuwaingiza Kazini


Mchakato wa kupata watendaji unahitaji mjadala
na mazungumzo ya kina baina ya viongozi walioko wa kanisa. Pia yanahitajika maombi
mengi ili kutafuta maongozi ya Mungu. Ndivyo Yesu alivyofanya. Katika huduma
Yake yote, aliendelea kutafuta mwongozo wa Baba Yake (Lk. 5:16). Kwa mfano,
kabla ya kuwachagua wanafunzi wake kumi na wawili, Yesu “alitoka akaenda
mlimani kuomba, akakesha usiku kucha akimwomba Mungu” (6:12).


Mara tu unapopokea maelekezo kutoka kwa Bwana,
ni vizuri uamue ni watendakazi gani watahitajika kukamilisha kazi. Kisha
shirikisha maono hayo kwa kusanyiko na kuanza kuomba watu wajitolee. Unapoomba
watu wa kujitolea, ni muhimu kuahidi kwamba yatakuwepo mafunzo kwa kazi hiyo.
Hii itahimiza watu wengi zaidi kuitikia. Mara nyingi viongozi wazuri huibuka
kutoka kwa wale wanaojitolea kwa huduma. Mara kwa mara jiulize hivi: "Ni
nani katika kundi hili ana uwezo wa uongozi?" Pengine itabidi kuwaona watu
fulani kibinafsi na kuzungumza nao kuhusu kupokea majukumu fulani ya uongozi.


Kuendeleza Viongozi


Mara tu viongozi watarajiwa watakapotambuliwa,
lazima waendelezwe. Huu ni wajibu wa kila mchungaji wa Kipentekoste. Kama
ilivyokwisha elezwa, Paulo alionyesha kwamba kazi ya mchungaji ilikuwa
“kuwatayarisha watu wa Mungu kwa ajili ya kazi za huduma, ili mwili wa Kristo
ujengwe” (Efe. 4:12). Unaweza kufanya hivyo kwa njia tatu:


1. Mafunzo kazini. Aina hii ya mafunzo ya uongozi hujulikana pia kama mafunzo kwa kuiga,
au ya vitendo. Mchungaji humkabidhi kiongozi mtarajiwa kwa kiongozi mwenye
uzoefu. Kiongozi mwenye uzoefu anamchukua kiongozi mpya na kumwingiza katika
utendaji chini yake na kumfundisha jinsi ya kuongoza huduma fulani.


2. Semina. Ni
vizuri ufanye semina za mara kwa mara, warsha, au faragha kwa ajili ya
kuwafundisha viongozi wapya.


3. Ushauri. Unaweza
kutaka kuwashauri kibinafsi wale wanaoonyesha aina fulani ya kupiga hatua. Ili
kufanya hivi utahitaji kuwa na muda na viongozi hao ili kuwafundisha kuhusu
huduma. Hivi ndivyo Yesu alivyofanya na wanafunzi wake (Yoh. 3:22). Alikuza uhusiano
pamoja nao, akimimina maisha yake ndani yao. Baada ya muda, walifanana naye
zaidi na zaidi (Mdo. 4:13). Yesu alieleza hivi: “Kila mtu ambaye amefundishwa
kikamilifu atakuwa kama mwalimu wake” (Lk. 6:40).


KUENDELEZA ROHO YA TIMU


Ili kanisa lifanye vizuri, ni lazima kuwe na
hali ya umoja na kusudi moja kati ya watu. Watu lazima wajisikie kuwa ni sehemu
ya kitu kikubwa kuliko wao wenyewe. Ni lazima waamini kwamba kanisa lao ni
sehemu ya utume mkuu wa Mungu wa ukombozi, na kwamba lipo ili kutekeleza jukumu
muhimu katika kutimiza utume huo.


Hii ni kweli hasa kwa viongozi walei. Ili
wafanye vizuri zaidi, lazima wajisikie kuwa wao ni sehemu muhimu ya timu. Lazima
wahisi kwamba wanatembea pamoja na wenzao wenye nia moja ili kufikia mwisho
mzuri. Kama mchungaji, lazima ufanye bidii ili kukuza roho ya timu kama hiyo miongoni
mwa viongozi.


Unda Maono ya Pamoja


Kama mchungaji wa kanisa, wewe ndiye mlinzi na
mkuzaji mkuu wa maono ya kanisa. Ni juu yako kukuza maono ya kawaida katika
mioyo ya timu ya uongozi wa kanisa. Maono yanapaswa kuwa na mvuto wa kutosha
kwa watu kutaka kuyafuata. Maono ya Yesu yalikuwa yenye mvuto sana kiasi cha kuwasukuma
Petro, Andrea, Yakobo, na Yohana kuacha kila kitu ili kumfuata (Mt. 4:18-22).


Vivyo hivyo, lazima uweze kuwasilisha maono
kwa uwazi na kwa ushawishi. Ukimrudia nabii wa kale, lazima uweze kusema, “Hii
ndiyo njia; tuenende ndani yake” (ling. Isa. 30:21). Kama mkondo wa mto mkubwa,
maono haya ya kawaida yatamsukuma kila mtu katika mwelekeo sawa.[114]


Unda Hali ya Urafiki


Mbali na kukuza maono ya kawaida miongoni mwa
viongozi walei, lazima utafute kujenga hali ya urafiki miongoni mwao. Ili watu
wafanye kazi vizuri pamoja ni lazima wapendane kwa dhati na kufurahia kuwa
pamoja. Biblia inatuambia kwamba sababu moja ya Yesu kuchagua mitume kumi na
wawili ilikuwa "ili wawe pamoja naye" (Mk. 3:14). Na inawezekana
kuongezea haya yafuatayo: Aliwachagua ili wawe pamoja. Wale Kumi na Wawili walipotumia
muda pamoja na Yesu, na wao kwa wao, walizidi kupendana. Pamoja, wakawa jeshi lenye
nguvu duniani.


Vivyo hivyo, wewe kama mchungaji wa
Kipentekoste, lazima ujitahidi kusababisha hali za urafiki kati yako,
wafanyakazi wako, na viongozi wako walei. Hii inaweza kufanyika tu kwa kutumia
muda bora pamoja. Muda unaweza kutumika pamoja kwa njia tatu muhimu:


1. Muda wa pamoja katika maombi. Kwanza, wewe na timu yako ya uongozi wa walei mnapaswa kutumia muda pamoja
katika maombi. Weka wakati unaofaa kila wiki wakati wewe na viongozi wako walei
mnapoweza kukusanyika pamoja kwa maombi. Nyakati hizi za maombi lazima ziwe na
lengo moja. Ingawa muda unaweza kutumika kuombea mahitaji binafsi, muda mwingi
utumike kuombea maono na huduma za kanisa.


2. Wakati wa pamoja katika huduma. Kisha, wewe na viongozi wako walei lazima mwe na muda kuwa pamoja
katika huduma. Kila Jumapili asubuhi kabla ya ibada kuanza, ikusanye pamoja
timu ya uongozi kwa ajili ya maombi na wakumbushe kwamba mnafanya kazi pamoja
kama timu. Njia nyingine ambayo timu ya uongozi wa walei inaweza kuhudumu
pamoja ni kwa kuunda kikundi cha upandaji kanisa jipya mahali. Kila mwaka,
waende pamoja ili kupanda kanisa jipya mahali penye uhitaji.


3. Muda wa kushirikiana. Tatu, wewe na viongozi wako walei ni vizuri muwe na muda wa ushirika
pamoja. Viongozi wenu walei wanapaswa kuhimizwa kutembeleana nyumbani. Chakula
cha pamoja kila mwezi kinaweza kusaidia sana katika kuimarisha ushirika katika familia
za viongozi wako. Baada ya Yesu kukaa muda mwingi na wanafunzi Wake,
aliwaambia, “Siwaiti tena watumwa… Badala yake, nimewaita rafiki” (Yoh. 15:15).
Vivyo hivyo, wewe na viongozi wako walei mnafaa kuwa marafiki.


____________________


Ili kanisa listawi,
ni lazima liwe na msingi imara wa viongozi walei waliojitoa kuendeleza utume na
maono ya kanisa. Basi mchungaji wa Kipentekoste mwenye hekima, ataweka kujenga
timu imara ya walei viongozi kama mojawapo ya malengo yake makuu katika huduma.
Yeye atawekeza kimakusudi muda na nguvu katika kutambua, kuingiza kazini, na
kuendeleza viongozi walei ili kuhudumu pamoja nao katika kuuendeleza ufalme wa
Mungu.

toto hukua tumboni mwa mama yake. Kila siku mwili wake unakuwa imara
zaidi na zaidi. Wakati wa kutungwa mimba, mwanadamu mpya ametengenezwa na seli
moja tu iliyorutubishwa. Na kwa kushangaza, muundo wake wa maumbile tayari unakuwa
umekamilika. Ndani ya masaa 24, yai huanza kugawanyika haraka katika seli
nyingi. Katika wiki tatu, seli za kwanza za mwili zinakuwa zimeundwa. Mwishoni
mwa miezi mitatu ya kwanza, ingawa mtoto ana urefu wa sentimeta 10 tu (inchi
nne), viunganisho na viungo vyake vyote vipo. Lakini, ili mtoto awe mtu
anayefanya kazi kikamilifu, na aweze kuishi nje ya tumbo la uzazi la mama yake,
viungo vyake vitahitaji kukua. Baada ya miezi sita zaidi, mtoto yuko tayari
kuzaliwa. Huyu ndiye mtoto wa thamani ambaye mama na baba watamshika mikononi
mwao hivi karibuni. Haishangazi kwamba Daudi alishangilia na kusema, “Nimeumbwa
kwa jinsi ya kutisha na ya ajabu!” (Zab. 139:14).


Kanisa jipya
linaweza kulinganishwa na yai jipya lililorutubishwa. Tayari ni kanisa
kamilifu; lakini, mifumo fulani itahitajika kabla ya kuwa kikundi cha waamini
kinachofaa, kinachofanya kazi kwa ukamilifu. Baadhi ya mifumo hii inajulikana
kama idara za kanisa. Sura hii itajadili nafasi ya mchungaji wa Kipentekoste
katika kutekeleza, kuendeleza, na kusimamia idara hizi.


KUSUDI NA KAZI ZA
IDARA ZA KANISA


Idara za kanisa ni huduma za kusanyiko la mahali
pamoja zilizoundwa kushughulikia mahitaji maalum katika mwili. Kusudi lake ni
kuwezesha kanisa kutekeleza kwa ufanisi zaidi utume wake wa kuwafikia
waliopotea na kuwakuza wanafunzi katika sura ya Kristo. Idara za kanisa
zinaweza kutazamwa zaidi kama nguzo zinazounga mkono muundo wa huduma za
kanisa, zinaozidi kupanuka. Idara mpya zinapoongezwa, uwezo wa kanisa kuhudumu
unapanuliwa.


Madhumuni ya Idara


Ili kuelewa vizuri madhumuni na kazi ya idara
za kanisa, mchungaji wa Kipentekoste lazima kwanza aelewe utume wa Kanisa.
Kanisa lipo ili kutekeleza Agizo Kuu na kutimiza Amri Kuu ya Kristo. Agizo Kuu
ni agizo la Kristo kwamba “nendeni mkafanye wanafunzi katika mataifa yote” (Mt.
28:19). Amri Kuu ni agizo la Bwana la “kumpenda Bwana Mungu ... kwa moyo ...
wote na kwa roho ... yote na kwa akili ... zote” na “kumpenda jirani ... kama
nafsi yako” (Mt. 22:37-39).


Majukumu haya makubwa hayawezi kutekelezwa na
mchungaji peke yake, au hata watumishi wa kanisa walioajiriwa. Kazi inahitaji
mikono mingi ili ifanyike. Idara za kanisa zipo ili kuwezesha kanisa kutimiza
kwa ufanisi zaidi agizo lake la kujenga ufalme wa Mungu duniani.


Kazi Saba za Idara 


Idara za kanisa huliwezesha kutekeleza vyema
kazi kuu saba za huduma:


1. Kuwafikia waliopotea. Kwanza, idara zipo ili kusaidia kanisa kutimiza amri ya Kristo ya kwenda
“ulimwenguni mwote kuhubiri Injili kwa viumbe vyote” (Mk. 16:15). Kila idara
katika kanisa lazima ifanye sehemu yake kuliwezesha kanisa kuifanya kazi hiyo muhimu.
Idara zinapaswa kuwahimiza washirika wao kuwashirikisha wengine habari njema na
kuwatia moyo kushiriki katika uinjilisti na mipango ya umisheni ya kanisa.


2. Kufanya watu kuwa wanafunzi. Zaidi ya hayo, Yesu aliagiza Kanisa lifanye watu kuwa “wanafunzi
kutoka kwa mataifa yote… na kuwafundisha kuyashika yote niliyoamuru” (Mt.
28:19-20). Kufundisha ndicho chombo kikuu cha kufanya watu kuwa wanafunzi.
Maelekezo ya hatua kwa hatua ni muhimu kwa ukuaji wa kiroho wa watu wa Mungu na
maendeleo ya kanisa. Idara husaidia kutimiza kusudi hili.


3. Kuhimiza ibada. Kanisa pia lipo ili kuwa mahali ambapo watu wa Mungu wanaweza
kukusanyika na kumwabudu Mungu “katika Roho na kweli” (Yoh. 4:23). Idara ya sifa
na muziki iliyopangwa vizuri inaweza kusaidia kuhakikisha kwamba ibada hiyo
inafanyika kwa ufanisi.


4. Kukuza maombi. Zaidi ya hayo, Kanisa lipo ili kutia moyo na kuwafundisha watu wa
Mungu kuomba (Mdo. 2:42). Yesu alisema, “Nyumba yangu itaitwa nyumba ya sala
kwa mataifa yote” (Mk. 11:17). Kanisa la mahali pamoja linapaswa kuwa mahali
ambapo Wakristo wanapaza sauti zao kwa pamoja na kumwita Mungu, wakimtarajia
kujibu maombi yao (Mt. 18:19-20; Mdo. 4:24). Idara husaidia kanisa kutimiza wajibu
huo. Kila wakati idara ya kanisa inapokutana, inapaswa kusisitiza maombi sana
na kuonyesha umuhimu wake.


5. Kutoa ushirika. Zaidi ya hayo, Kanisa lipo ili kukuza ushirika miongoni mwa ndugu na
dada katika Kristo. Idara husaidia kanisa kufikia lengo hili. Watu wa Mungu
wanapokusanyika katika mikutano ya idara, wanakuwa na upendo kati yao. Kwa
hiyo, kwa kawaida wanapaswa kusaidiana na kujaliana. Nguvu hii hutumika
kuunganisha na kuimarisha mwili. Pia husaidia kuvutia watu wapya kuja kanisani.


6. Kuhamasisha utume. Tena, kanisa lipo ili kutimiza utume wa Mungu. Lipo ili kupeleka
habari njema kuhusu Kristo kwa “kila kabila na lugha na jamaa na taifa” kabla
hajarudi kutoka mbinguni (Mt. 24:14; Uf. 5:9). Idara husaidia kanisa
kujikusanya kwa ajili ya uinjilisti, upandaji kanisa, na umisheni.


7. Kuendeleza viongozi. Hatimaye, Yesu aliagiza Kanisa kuwafundisha viongozi. Aliwaamuru
wanafunzi wake kwenda kufanya wengine kuwa wanafunzi (Mt. 28:19). Alipopaa
mbinguni, alitoa karama za huduma kwa Kanisa “ili kuwatayarisha watu wake kwa
ajili ya kazi za huduma, ili mwili wa Kristo ujengwe” (Efe. 4:11). Paulo
alimwagiza Timotheo hivi: “Mambo uliyonisikia nikisema mbele ya mashahidi wengi
uwakabidhi watu wanaotegemewa ambao watastahili kuwafundisha wengine pia” (2
Tim. 2:2). Idara husaidia kanisa kutekeleza kazi hii kwa ufanisi zaidi.


KUUNDA IDARA ZA
KANISA


Kanisa linapoendelea na kukua, wewe na timu
yako ya uongozi mtahitaji baada ya maombi mengi, kuweka muundo wake wa huduma. Wewe
anza kwa kuanzisha idara moja au mbili. Kisha, kama Roho anavyokuongoza, anzisha
idara na mipango mingine. Idara zinazowezekana ni pamoja na zifuatazo:


Elimu ya Kikristo


Idara ya Elimu ya
Kikristo ni kitengo kikuu cha mafunzo cha kanisa. Idara hii ipo ili kuwafanya
waamini kuwa wanafunzi kwa kuwafundisha Neno la Mungu na kwa kutumia kanuni
zake katika maisha yao. Katika makanisa mengi ya Kipentekoste, Shule ya
Jumapili [au Shule ya Uanafunzi na Maandiko] ndiyo kitovu cha Idara ya Elimu ya
Kikristo na huduma ya msingi kanisani ya kufanya wanafunzi. Kwa kweli ndiyo
idara pekee katika kanisa inayohudumia kila rika, kuanzia watoto wadogo hadi
wazee.


Kwa hiyo mchungaji
wa Kipentekoste lazima aweke kipaumbele katika kuendeleza idara hii. Ni lazima
iwe mojawapo ya idara za kwanza ambazo huanzishwa na kanisa jipya. Kanisa
linaweza pia kutaka kuanzisha vikundi [au seli au shemasi] vya nyumbani ambapo
watu wanafundishwa Neno la Mungu. Zaidi ya hayo, kila idara lazima ihusike
katika elimu ya Kikristo kwa kiwango fulani.[115] 


Idara ya Wanawake


Idara ya Huduma kwa Wanawake mara nyingi ni
moja ya idara zenye nguvu zaidi katika kanisa la Pentekoste. Kusudi lake ni
kuwafikia wanawake kwa ajili ya Kristo na kuwapa fursa za ushirika na huduma.
Kupitia huduma hii, wanawake wanahimizwa kuwafikia wanafamilia wao, marafiki,
na majirani na kuwavuta wamjie Kristo. Wanawake pia wanahimizwa kujihusisha
katika kufanya watu kuwa wanafunzi, upandaji kanisa, umisheni, na huduma
zingine.


Idara ya Wanaume


Idara ya Huduma kwa
Wanaume ipo ili kuwafikia wanaume kwa ajili ya Kristo, kuwapa ushirika wa
Kikristo, na kutoa changamoto ya kuwa viongozi katika nyumba zao na jamii. Zaidi,
ipo ili kuhamasisha wanaume kwa ajili ya huduma yenye kuwezeshwa na nguvu na
Roho. Kupitia huduma hii, wanaume wana changamoto ya kujihusisha katika
uinjilisti, upandaji kanisa, na shughuli nyingine kubwa za utume wa kanisa.


Idara ya Vijana


Kusudi la Idara ya Huduma kwa Vijana ni
kuwafikia vijana kwa ajili ya Kristo na kuwakuza kuwa Wakristo waliokomaa,
waliojazwa na Roho. Ipo ili kuwafundisha kuishi maisha ya utauwa, kumheshimu
Kristo, na kuwahamasisha kwa ajili ya huduma yenye maana kwa vijana wengine.


Idara ya Watoto


Idara ya Huduma kwa Watoto inalenga kuwafikia
watoto kwa ajili ya Kristo, kuwaongoza katika maisha yaliyojazwa na Roho, na
kuwakuza katika njia za Bwana. Haikusudiwi kuchukua nafasi ya juhudi za wazazi
bali kuwa kama nyongeza (Mit. 22:6). Upeo wa huduma hii ni pamoja na Kanisa la
Watoto na huduma zingine za kuwawezesha watoto kama vile vilabu vya wavulana na
wasichana. 


Idara ya Kusifu, Kuabudu na
Muziki


Kusudi la Idara ya Kusifu,
Kuabudu na Muziki ni kusajili na kuendeleza wanamuziki, viongozi wa kuabudu, na
wanakwaya ambao wataongoza kusanyiko katika ibada iliyovuviwa na Roho (Yoh.
4:23). Idara hii pia inafanya kazi na Kamati ya Umisheni katika kufanya
uinjilisti na kufikia watu, na upandaji kanisa. Wahusika katika timu ya sifa na
kuabudu lazima waombe pamoja mara kwa mara, na lazima wafundishwe jinsi ya
kuitikia mtembeo na uwepo wa Roho na kuhudumu katika uwezo Wake.[116] 


Idara ya Maombi


Idara ya Huduma ya
Maombi iliyopangwa vizuri ni sehemu muhimu ya kila kanisa la Kipentekoste.
Huduma hii inatoa msaada wa kiroho kwa kanisa kwa kuwaombea wachungaji na
washirika wake. Pia huwaombea watu ambao hawajaokoka kote barani Afrika, na
duniani kote. Huduma hii inaweza kufuata mbinu kadhaa, kama vile mikutano ya
maombi ya kawaida, mikutano ya maombi ya kufunga, maombi ya kutembea, timu za
maombi, na huduma ya waombaji binafsi wenye kufanya maombi ya vita.[117] 


Idara ya Umisheni


Idara ya Umisheni imepewa jukumu la kuliweka
kanisa kwenye kueneza injili kwa watu wote kila mahali. Majukumu yake ni pamoja
na kupanga na kutekeleza matukio ya kiinjilisti na umisheni, na shughuli ya
upandaji kanisa. Matukio ya uinjilisti yanaweza kujumuisha mikutano ya uamsho,
mikutano ya nje viwanjani, kampeni za kushuhudia nyumba kwa nyumba, ugawaji
vipeperushi, na mbinu zingine za kibunifu za uinjilisti.[118] 


Zaidi ya hayo, idara ina jukumu la kuendeleza
na kukuza mpango wa umisheni wa kanisa. Kupitia mpango huu muhimu, kanisa
linahamasishwa kusaidia wamishenari kwa maombi na fedha zao. Huduma hufanya
hivyo kwa kuwafundisha watu kuhusu utume wa Mungu na kuwaweka wamishenari wazi
kwa watu. Baadhi ya makanisa yatataka kuwa na idara tofauti za uinjilisti,
upandaji makanisa, na idara za umisheni.[119]


Idara ya Kuonyesha Huruma Watu


Yesu alijali mahitaji ya kimwili ya watu.
Kanisa la kweli la Kipentekoste litafanya vivyo hivyo. Yakobo aliandika, “Dini
anayoikubali Mungu Baba yetu kuwa safi na isiyo na dosari ni hii, kuwatunza
yatima na wajane katika dhiki yao, na kujilinda na kuchafuliwa na dunia” (Yak. 1:27).
Kupitia Huduma yake ya Huruma, kanisa la Kipentekoste hunyoosha mkono wa Kristo
kwa watu wenye uhitaji na wanaoumia.[120]


Idara ya Wanaume Ambao Hawajaoa


Kupitia Huduma ya Watu Wazima Wasio na Wake, wanaume
wa Kikristo wanawezeshwa kukua na kuimarika katika imani yao na kukumbatia
jukumu katika uhai wa kanisa. Huduma hii husaidia kanisa kutambua thamani ya
kuwa na watu wazima wasio na wenzi kushiriki katika shughuli za kanisa.
Inatafuta kugusa rasilimali nyingi za kikundi hiki ambacho mara nyingi
hupuuzwa.


Idara ya Wanafunzi Wanaosoma Vyuo Vikuu


Ikiwa kanisa lako liko karibu na chuo kikuu au
chuo cha aina yoyote, ni vizuri, katika hali ya maombi, kuzindua Huduma ya
Wanafunzi wa Vyuo. Kusudi la huduma hii ni kufikia chuo cha aina yoyote au chuo
kikuu, kutafuta kuwaleta wanafunzi kwa Kristo. Basi, huduma hii itawafundisha
na kuhamasisha wanafunzi hawa kuwafikia wanafunzi wenzao zaidi na injili. Ikiwa
kanisa lako la kitaifa lina idara ya huduma ya chuo kikuu, ni vizuri kufanya
kazi na idara hiyo kwa karibu.[121]



Vyombo vya Habari na Teknolojia


Idara ya Vyombo vya Habari na Teknolojia
inashughulikia masuala yote ya teknolojia kwa kanisa. Inatunza, kuendesha, na
kuangalia vyombo vya kanisa vya kupaza sauti, na video. Zaidi, hutengeneza na
kuendeleza tovuti ya kanisa na uwepo wa mitandao ya kijamii. Idara hii pia ina
jukumu la kuandaa huduma na matukio ya kanisa kupitia vyombo vya habari kama vile
redio, televisheni na mtandao.


Ukarimu


Madhumuni ya Idara ya Ukarimu ni kuwakaribisha
na kuwasaidia wale wanaohudhuria shughuli za kanisa. Hii idara inajitahidi
kujenga mazingira ya uchangamfu na kukubalika kwa wote. Inawakaribisha wanaohudhuria
ibada, inaelekeza wageni mahali pa kuketi, inasambaza nyenzo, na kukusanya
matoleo. Pia inatazama hali ya usalama, inashughulikia vielelezo, na kuweka
utaratibu katika kanisa.


Jengo na Viwanja


Idara ya Ujenzi na Viwanja inawajibika na
matengenezo ya mali za kanisa. Inahakikisha kwamba majengo yanatunzwa na
kuwekwa katika hali ya usafi, viwanja vinatunzwa vizuri, kila kitu kinaangaliwa
vizuri na kuwekwa katika hali nzuri kwa kukarabatiwa ipasavyo.


KUENDELEZA IDARA


Swali linazuka, “Mchungaji
wa Kipentekoste anawezaje kuendeleza idara na huduma mpya katika kanisa?”
Bila shaka, haiwezekani kuanza idara zote zilizotajwa hapo juu kwa mara moja.
Badala yake, idara mpya zinapaswa kuanzishwa kwa maombi na mkakati mkubwa.
Kuanzisha idara mpya lazima kutazamwe kama mchakato unaoendelea hatua kwa hatua,
zinazochukua miaka mingi.


Mara nyingi, kuanzisha
idara au huduma mpya huhusisha hatua ya ujasiri ya imani kwa upande wa
mchungaji na halmashauri ya kanisa. Lazima waone hitaji, wajisikie kuongozwa na
Roho, kisha wachukue hatua kwa imani ili kuzindua huduma mpya.


Kuanzisha Mchakato


Wewe na halmashauri
yako ya kanisa mnapaswa kuanza mchakato kwa kumtafuta Mungu. Unapaswa kuomba
hivi: “Bwana, ni huduma gani mpya zinazohitajika sana kanisani wakati huu?”
Kisha unaweza kutayarisha orodha fupi ya idara na huduma hizo unazo-ona Roho
anakuongoza zianze. Baada ya kutayarisha orodha hiyo, ipe kipaumbele, ukiamua
ni idara gani itaanzishwa kwanza, ifuate ipi, na kadhalika.


Kisha, elekeza uwezo
wako na fikra zako kwa kutazama idara iliyoko mwanzo kwenye orodha yako ya
kipaumbele. Unapaswa kukutana na timu yako ya uongozi na kujadili yafuatayo:


·        
Je, tuchukue hatua gani
ili kuanzisha idara hii mpya?


·        
Ni rasilimali gani
zitahitajika?


·        
Nani ataongoza na
kuhudumia mpango huo?


·        
Ianze lini?


Andika maamuzi yako
na kuendelea kuyaombea. Kisha, kwa wakati unaofaa, unaweza kuanza kutekeleza
mkakati wako. Anza polepole, kwa kutumia rasilimali
zilizopo. Kwa mfano, kama unataka kuanzisha
idara mpya ya Shule ya Jumapili, anza na madarasa matatu tu: watu wazima, vijana,
na watoto. Itakuwa vizuri kumteua mtu wa kuhudumu kama msimamizi wa Shule ya
Jumapili, au unaweza kutaka kuhudumu katika nafasi hiyo wewe mwenyewe, angalau kwa
kuanza. Huduma inapokua, anzisha madarasa mengine mapya na kuteua viongozi
wapya. 


Kuchagua Viongozi


Siri ya mafanikio ya idara yoyote mpya ni
viongozi waliochaguliwa vizuri na kufundishwa ipasavyo. Wakati wa kuchagua
viongozi, tafuta watu wenye uwezo wa kuongoza, wale unaoweza kuwaendeleza mpaka
kufikia kuwa viongozi. Watu hawa wanapaswa kuwa "wamejaa Roho na
hekima" (Mdo. 6:3). Zaidi ya hayo, lazima wawe wamejaa imani, na lazima wayashike kikamilifu na kuyaunga mkono maono ya kanisa.


Kuwafundisha Watendaji


Mara nyingi, viongozi wenye ujuzi hawapatikani.
Kwa hiyo, mchungaji mwenye ufanisi atakuwa akiendeleza viongozi wapya wakati
wote. Hivi ndivyo Yesu alivyofanya. Alichagua watu kumi na wawili ambao
angewakuza kuwa mitume, baada ya maombi (Lk. 6:12-13). Ingawa walikuwa watu wa
kawaida, Yesu aliona uwezo wa uongozi ndani yao. Aliwaambia, “Njooni, mnifuate…
nami nitawatuma kuwa wavuvi wa watu” (Mt. 4:19). Walipomfuata, aliwakuza na
kuwaendeleza kuwa viongozi wakuu.


Wakati wa kuingiza viongozi wapya wa idara kazini,
ni muhimu kwamba utoe ahadi ya mafunzo. Waambie watu, “Tutatembea pembeni yako
na kukufundisha jinsi ya kutimiza huduma yako.” Hayo mafunzo ya huduma yanaweza
kufanywa kwa njia kadhaa: kupitia semina, ushauri wa mtu kwa mtu, na njia
zingine za ubunifu. Ikiwa kanisa litawagawa viongozi vizuri, ni vizuri mchungaji
awe na kusudi la kuwafundisha uongozi.[122]


Kuunda Roho ya Kufanya
Kazi Kama Timu


Ili huduma za idara katika kanisa zistawi,
lazima ujenge hali ya uaminifu na kukusudia kushirikiana miongoni mwa viongozi
na wafanyakazi. Moyo huu wa timu utawawezesha kufanya kazi pamoja na kujitoa
kwa uwezo wao wote kufanya kazi zao vizuri. Unaweza kukuza moyo huu wa timu kwa
kuwakumbusha mara kwa mara maono ya kanisa, na kwa kuwaonyesha jukumu muhimu
wanalotekeleza katika kutimiza maono.


Unapaswa kukutana mara kwa mara na viongozi wa
idara na watumishi ili kuwatia moyo na kuwashirikisha ushindi na malengo.
Unapaswa pia kuwatambua hadharani watumishi waaminifu na wenye bidii kwa
mafanikio yao (Rum. 13:7).


____________________


Idara za kanisa zina
jukumu muhimu katika kuliwezesha kanisa la Kipentekoste kutimiza Agizo Kuu la
Kristo. Basi mchungaji wa Kipentekoste anayefaa atafanya kazi ya kuendeleza
idara za huduma zenye nguvu katika kanisa lake.

Usimamizi wa Washirika wa Kanisa

ebu fikiria shule ya
umma isiyojua vizuri nani ni mwanafunzi na nani si mwanafunzi shuleni. Shule haitunzi
orodha ya wahudhuriaji, na haina kumbukumbu za ufaulu wa wanafunzi. Ukweli ni
kwamba shule kama hiyo isingekuwa na nafasi ya kufanikiwa. Yanaweza kusemwa mengi
kama hayo kuhusu kanisa. Kanisa lisilojua vizuri nani ni mshirika na nani si
mshirika, na lenye kushindwa kuzingatia maendeleo yao ya kiroho, lina nafasi
ndogo ya kuwa kanisa imara.


Kama mchungaji wa Kipentekoste, lazima
uhakikishe kwamba kanisa unaloongoza linasimamiwa vyema. Sehemu moja muhimu katika
usimamizi ni orodha ya washirika wa kanisa. Daftari la washirika linalosimamiwa
vizuri litasaidia kanisa kutimiza vema wajibu wake lililopewa na Mungu wa
kutunza kondoo na kuwafikia waliopotea kwa namna ya uinjilisti. Sura hii
itashughulikia wajibu wako wa kusimamia orodha ya washirika wa kanisa. 


MAADILI YA KIBIBLIA KUHUSU UANACHAMA


Ingawa Biblia haisemi moja kwa moja kuhusu
ushirika rasmi wa kanisa kama inavyojulikana katika kanisa leo, inaunga mkono
wazo hilo.


Msingi wa Kibiblia wa Uanachama


Dhana ya uanachama wa kanisa asili yake ni katika
Agano la Kale. Hapo, Mungu alikuwa na uhusiano wa pekee na taifa la Israeli.
Walikuwa watu Wake, naye alikuwa Mungu wao. Huko nyikani, Mungu alianzisha utaratibu
wa kuwapanga watu wake. Alimwamuru Musa, “Hesabu jumuiya yote ya wana wa
Israeli kwa koo zao na jamaa zao, ukimworodhesha kila mtu kwa jina, mmoja mmoja”
(Hes. 1:2). Kisha Musa na Haruni walitumia sensa hiyo ili kuchagua watakaokuwa
viongozi, watakaowahudumia, na kuwatetea watu wa Mungu.


Katika Agano Jipya, Stefano alizungumza juu ya
Israeli kama “kusanyiko [Kiyunani: ekklesia ] jangwani.” Katika Agano Jipya
lote neno ekklesia limetafsiriwa “kanisa.” Husema kuhusu kusanyiko la
watu walioitwa kutoka duniani ili kumfuata Kristo na kuendeleza utume Wake
duniani.


Yesu alisema, “Nitalijenga kanisa langu” (Mt.
16:18). Alianza mchakato huo kwa kuita watu wamfuate (Mt. 4:19). Kutoka katika
hao wafuasi, Yesu aliteua wengine kuwa mitume (Mk 3:13-14). Mitume nao waliweka
mashemasi kutumika chini yao. Walikuwa wakiandaa kanisa kwa ajili ya mafanikio.
Kwa hiyo, “idadi ya wanafunzi katika Yerusalemu ikaongezeka upesi” (Mdo.
6:1-7).


Ili kanisa la mahali pamoja lifanye kazi
inavyopaswa, ni muhimu kwamba kila mtu ajue mshirika ni nani, na asiyekuwa
mshirika ni nani. Kanisa la kwanza lilielewa hili. Kwao kulikuwa na ufafanuzi
mzuri kuhusu “walioko ndani" na "walioko nje". Kwa mfano, wakati
mmoja Paulo aliagiza kanisa la Korintho kumfukuza mshirika mwenye dhambi,
kumwondoa kwenye orodha ya kanisa (1 Kor. 5:5, 13). Orodha ya washirika
inayosimamiwa vyema itamsaidia mchungaji wa Kipentekoste kuwaimarisha waamini
na kuendeleza utume wa kanisa. 


Dhana ya Kibiblia ya Uanachama


Lakini, mtu hapaswi kufikiria ushiriki wa
kanisa kama suala la klabu ya kilimwengu au kijamii. Ni kitu zaidi ya hicho.
Paulo analinganisha Kanisa na mwili wa mwanadamu, akiliita “mwili wa Kristo” (1
Kor. 12:27). Basi, kila mshirika wa Kanisa ni sehemu ya mwili wa Kristo, na
“kila kiungo kwa wengine wote” (Rum. 12:5). Kama vile mwili wa mwanadamu
unavyopangwa, na kila kiungo cha mwili kina kazi maalum, ndivyo ilivyo kwa
Kanisa la Kristo.


SIFA ZA UANACHAMA


Katika Agano la Kale, Mungu aliweka viwango
kwa ajili ya watu wake kuishi navyo. Viwango hivi vimejumlishwa katika Amri
Kumi (Kut. 20:1-17). Vivyo hivyo, kanisa la kwanza lilipokua na kutawanyika nje
ya Yerusalemu, mitume waliongozwa na Roho Mtakatifu kuweka sifa za kujumuishwa
kwa Wasio Wayahudi katika kanisa (Mdo. 15:19-20, 28-29). Kama mchungaji wa
kanisa la Kipentekoste, lazima wewe pia uhakikishe kwamba yeyote anayepokelewa
katika kanisa kama mshirika anatimiza sifa fulani, ikiwa ni pamoja na
zifuatazo:


Kuzaliwa Mara
ya Pili


Kanisa la mahali pamoja linapaswa kuwa
kielelezo cha Kanisa la dunia nzima. Kanisa la duniani kote linajumuisha watu
wote wa mataifa yote ambao wameweka tumaini lao kwa Yesu Kristo na kuokolewa. Ni
wale tu ambao wamezaliwa kweli na Roho Mtakatifu (1 Kor. 12:13). Kwa hiyo,
kabla mtu hajawa mshirika wa kanisa la mahali pamoja, lazima kwanza awe mshirika
wa Kanisa la dunia nzima. Bwana mwenyewe lazima awe amewaongeza kwenye Kanisa
lake (Mdo. 2:47). Basi, ili kuwa mshiriki wa kanisa la mahali pamoja, mtu
lazima azaliwe mara ya pili (Yoh. 3:3-7).


Ubatizo wa Maji


Sharti la pili la ushirika wa kanisa ni
ubatizo wa maji mengi. Yesu analiamuru Kanisa lake kama ifuatavyo: “Enendeni
mkawafanye mataifa yote kuwa wanafunzi, mkiwabatiza kwa jina la Baba na la
Mwana na la Roho Mtakatifu” (Mt. 28:19; taz. Mdo. 2:38). Ubatizo wa maji ni
ushuhuda hadharani kwamba mtu amepita kutoka mautini kuingia uzimani (Rum. 6:4).[123] 


Imani Moja


Sifa ya mwisho ya mshiriki wa kanisa ni
makubaliano kamili na mafundisho na sera za kanisa (rej. 1 Kor. 1:10). Sharti
hili litahakikisha kwamba kanisa linabaki kuwa na umoja na kuzingatia utume
wake lililopewa na Mungu. Masuala haya yanapaswa kushughulikiwa katika darasa
la washirika wapya.


KUPOKEA WANACHAMA WAPYA


Kama mchungaji, lazima uhakikishe kwamba
kanisa lina utaratibu uliowekwa vema wa kupokea washirika. Utaratibu huu
unapaswa kuwa na vipengele vitatu:


Kuhimiza Uanachama


Unapaswa kuwahimiza waamini wapya mara kwa
mara kujiunga na kanisa. Ili kufanya hivyo, unapaswa kuchukua muda katika ibada
za kanisa kueleza manufaa ya ushiriki wa kanisa na kuwaalika Wakristo wapya
kujiunga. Unaweza pia kutaka kuzungumza binafsi na washirika tarajiwa. Matendo
hayo yatahakikisha kwamba washirika wanaongezeka kila mara katika kanisa. (Hii inamaanisha
kwamba watu wapya wanamjia Kristo kama matokeo ya uenezaji wa injili wa kanisa.[124]) Zaidi ya
hayo, unapaswa kuhakikisha kwamba fomu za maombi ya uanachama zinapatikana kwa
urahisi.


Kujitayarisha kwa Uanachama


Ni muhimu kwamba kanisa lako liwe na njia za
kuwatayarisha watu kwa ajili ya kuwa washirika wa kanisa. Njia moja ya kufanya
hivyo ni kupitia darasa la washirika wapya. Hili linapaswa kuwa darasa linaloendelea.
Linaweza kutolewa Jumapili asubuhi wakati wa saa ya shule ya Jumapili au wakati
mwingine wowote unaofaa. Katika darasa hili, washirika tarajiwa watajifunza
kuhusu manufaa na wajibu wa ushirika wa kanisa. Mengi ya yale yanayojadiliwa
katika sura hii yanaweza kufundishwa darasani.


Kupokea Wanachama


Baada ya kuidhinishwa na halmashauri ya
kanisa, washirika wapya wanapaswa kupokelewa kanisani kwa furaha katika sherehe
ya hadhara Jumapili asubuhi iliyopangwa. Wahusika wasimamishwe mbele ya kanisa.
Kisha wakaribishwe hadharani kama washirika, na kuombewa. Kisha kanisa litawapa
“mkono wa ushirika” (Gal. 2:9). Kwa wakati huu unapaswa kukabidhi cheti cha
uanachama kwa kila mshirika mpya. Kisha utaongeza majina yao kwenye orodha ya
washirika wa kanisa.


Zaidi ya hayo, itakuwa vema kwa mtu fulani
katika kundi la wachungaji kuwatembelea hao washirika wapya majumbani mwao. Hii
itawasaidia wajue kanisa linathamini kwa kiasi gani uamuzi wao wa kujiunga.
Hatimaye, unapaswa kuwaunganisha washirika wapya na huduma za kanisa, kama vile
vikundi vidogo vidogo, huduma kwa wanawake, huduma kwa wanaume, kikundi cha
vijana, na nyinginezo.


WAJIBU ZA UANACHAMA


Kama mchungaji wa kanisa, lazima uhakikishe
kwamba washirika wapya wanafahamishwa kuhusu wajibu na fursa za ushirika.


Wajibu za Washirika kwa Kanisa


Uanachama huleta kuwajibika. Majukumu hayo ni
pamoja na yafuatayo:


1. Kuhudhuria ibada kanisani wakati
wote. Mwandishi wa Waebrania aliwaonya Wakristo kwamba
wasipuuze kukusanyika pamoja. Bali wakusanyike mara kwa mara ili kutiana moyo.
Hii ilikuwa muhimu hasa katika mtazamo wa Yesu kuja upesi (Ebr. 10:25). Vivyo
hivyo, washirika wa kanisa leo wanatarajiwa kuwa waaminifu katika mahudhurio
yao kanisani. Huko, watatiwa moyo, watamwabudu Mungu, wataabudu pamoja, watapata
mafundisho, watatoa kwa ajili ya kazi ya Mungu, na kusitawisha uhusiano wa
kudumu na Wakristo wengine waliojitoa.


2. Kuenenda katika Roho. Kila mshirika wa kanisa la Kipentekoste anapaswa kujitoa kwa kuenenda akiwa
amejazwa na Roho (Gal. 5:25). Ikiwa bado hawajabatizwa katika Roho Mtakatifu,
wanapaswa kutafuta kwa bidii ujuzi huo (Mdo. 1:4-5; Efe. 5:18). Ikiwa wamejazwa
na Roho, ni lazima wajitoe kuendelea kutembea katika ujazo wa Roho (Gal. 5:16,
25).[125]


3. Ushuhudiaji wa dhati. Kila mshirika wa kanisa anatarajiwa kuwa shahidi wa Kristo (Mdo. 1:8).
Ni lazima Kristo ashirikishwe kwa watu wa familia zao, marafiki, majirani, na
wafanyakazi wenzao. Yesu anatuamuru, “Nuru yenu na iangaze mbele ya watu,
wapate kuyaona matendo yenu mema, wamtukuze Baba yenu aliye mbinguni” (Mt.
5:16).


4. Maisha matakatifu. Njia moja ambayo Wakristo wa Kipentekoste humshuhudia Kristo ni kwa
kuishi maisha matakatifu (1 Pet. 1:15; 2:9). Kwa kufanya hivyo, wanaonyesha
upendo wao kwa Mungu. Wakati huo huo, maisha yao yanaishuhudia dunia iliyopotea
maana ya kuwa mfuasi wa Kristo (Flp. 2:15).


5. Kutoa kwa uaminifu. Kila mshirika wa kanisa anatarajiwa kulitegemeza kanisa kwa uaminifu
(1 Kor. 16:2). Kwa kutoa zaka na sadaka zao wanaimarisha mwili na kusaidia
kuendeleza ufalme wa Mungu duniani. Zaidi ya hayo, kutoa kwa furaha humpendeza
Mungu na kufungua mlango wa baraka zake maishani mwao (2 Kor. 9:7-8; Lk. 6:38).


6. Huduma hai. Zaidi ya hayo, kila mshirika anatarajiwa kupata nafasi yake ya huduma
katika kanisa. Kila mshirika anapofanya sehemu yake, kanisa huwa na nguvu. Kama
mchungaji, lazima ufanye bidii kuhakikisha kwamba washirika wanaelewa karama
zao za kipekee na kwamba wanajitoa kutumia karama hizo kumtumikia Kristo na
kanisa.


7. Maombi ya dhati. Alama moja ya kanisa la kweli la Kipentekoste ni maombi ya dhati. Kila
mshirika anaweza kutarajiwa kuomba mara kwa mara kwa ajili ya mchungaji,
kanisa, jumuiya, na washirika wengine wa kanisa. Utataka kuwahimiza wengine
wajiunge na vikundi vya maombi ya maombezi vilivyoundwa kipekee.


8. Mtazamo wa ushirika. Hatimaye, wanachama wanatarajiwa kudumisha tabia ya ushirikiano.
Mtazamo kama huo utachangia umoja wa kanisa (Efe. 4:3). Itahakikisha kwamba
kanisa halibabaishwi na mabishano yasiyo na maana, bali linabaki kwenye lengo la
kutimiza utume wake lililopewa na Mungu.


Wajibu wa Kanisa kwa Washirika


Si tu kwamba washirika wa kanisa hubeba
majukumu fulani kanisani, na mchungaji na kanisa wana majukumu fulani kwa
washirika. Miongoni mwa hayo majukumu ni:


1. Kukaribishwa kwa furaha. Kwanza, lazima uhakikishe kwamba washirika wapya wanakaribishwa kwa
uchangamfu na kuingizwa kikamilifu katika uhai wa kanisa. Wengine watakuwa wamewaacha
watu na mambo waliyoyazoea. Huenda wameingia katika dunia mpya wanayoijua
kidogo sana. Unapaswa kuhakikisha kwamba wanachama hawa wapya wanasaidiwa
kuzoea mazingira yao mapya. Na lazima ufanye juhudi zote kuhakikisha kwamba
wanajisikia wao ni washirika kweli katika familia ya Mungu.


2. Huduma bora za kuabudu. Pili, kama mchungaji, unawajibika kwa washirika wa kanisa, wazee na
wa zamani kuwapa uzoefu unaowajenga wa ibada ya kweli. Kwa maneno mengine, ni
lazima uhakikishe kwamba ibada za kanisa zimepangwa vyema na za ubora wa juu.
Ili kufanikisha hilo, ni lazima ufanye kila juhudi kutayarisha na kuhubiri
jumbe zinazofaa na zenye kutia moyo kibiblia. Lazima uhakikishe zaidi kwamba
kila sehemu ya huduma inafanywa kwa njia ya heshima na ya kitaaluma. Hii ni
pamoja na kuabudu, kutoa, matangazo, au sehemu nyingine yoyote ya huduma. Zaidi
ya hayo, wewe na timu yako ya uongozi mnapaswa kuzamisha ibada za kanisa katika
maombi ili kuhakikisha kwamba Roho Mtakatifu yuko kwa nguvu.[126]


3. Uchungaji.
Zaidi ya hayo, kama mchungaji wa kundi, una wajibu wa kuona kwamba kila mshirika
wa kanisa anathaminiwa na kutunzwa. Ni lazima umwige Yesu aliyejiita “mchungaji
mwema… [ambaye] huutoa uhai wake kwa ajili ya kondoo” (Yoh. 10:11). Ni lazima
uwe tayari kumtumikia hata mshirika wa hali ya chini kabisa kanisani (Lk.
15:1-7).[127]


4. Maombi ya dhati. Kisha kama mchungaji wa Kipentekoste, lazima uwaombee washirika wa
kanisa lako kwa uaminifu. Ingekuwa vyema kutengeneza orodha ya majina yao ili
kutumika kama mwongozo wa maombi. Kisha, unaweza kutumia hiyo orodha kuomba
kila siku kwa ajili ya kila mshirika. Zaidi ya hayo, wakati wao wa shida, wewe
na timu yako ya uongozi mnapaswa kuwa tayari kwenda kwa wanachama wanaoumia ili
kuwatia moyo na kuwaombea.[128]


5. Mafundisho ya Biblia. Zaidi ya hayo, kama mchungaji mwaminifu wa Kipentekoste, lazima
uhakikishe kwamba washirika wa kanisa lako wanapokea mafundisho ya kweli ya
Biblia. Mafundisho haya yanapaswa kuwa ya vitendo na muhimu kwa maisha yao. Yatawasaidia
kukua na kukomaa. Unapaswa pia kufuatilia ufundishaji katika madarasa ya shule
ya Jumapili na vikundi vya mtaani ili kuhakikisha kwamba yako sawa kibiblia na
yenye kujenga.[129]


6. Ulinzi kutoka kwa manabii wa uongo. Kama mchungaji, una wajibu zaidi wa kulichunga kundi la Mungu na
kuwalinda dhidi ya manabii na walimu wa uongo (rej. Mdo. 20:28-29). Njia moja
unayoweza kufanya hivyo ni kwa kuendelea kufundisha kweli za Neno la Mungu.
Njia nyingine ni kuwaweka wazi manabii na waalimu wa uongo, tukionyesha makosa
ya njia zao. Zaidi ya hayo, unaweza kuwalinda washirika wako dhidi ya manabii
na walimu wa uongo kwa kutoruhusu hawa “mbwa-mwitu waliovaa mavazi ya kondoo” kupanda
kwenye mimbari ya kanisa lako (Mt. 7:15).[130]


7. Fursa za huduma. Unapaswa pia kuwapa washirika wapya fursa za huduma katika kanisa.
Unapaswa kuwaalika mara moja kusaidia kwa njia rahisi. Hii itasaidia kuwashikanisha
na kuwaunganisha kwa kanisa. Pia itawasaidia kuelewa tangu mwanzo kwamba
kumtumikia Mungu ni zaidi ya kuhudhuria matukio ya kanisa, kwamba ni pamoja na huduma
kamilifu.


8. Kufanya harusi na mazishi. Mwisho: kama mchungaji wao, unatakiwa kutembea na washirika katika
matukio makubwa katika mapito ya maisha. Unapaswa kuwapa ushauri wa ndoa na
kuwafungia harusi. Unapaswa pia kuendesha mazishi na kutoa msaada na kutia moyo
kwa wanafamilia wanao-omboleza.[131]



MIKUTANO YA WANACHAMA


Mikutano ya washirika ni sehemu muhimu ya
maisha ya kanisa la Kipentekoste. Katika mikutano hii, washirika hukusanyika
ili kujadili shughuli za kanisa. Hapo, mchungaji na viongozi wengine hushiriki
ripoti kuhusu maendeleo ya kanisa, changamoto, na mahitaji. Mikutano ya
wanachama inapaswa kufanywa kila mwaka. Kwa kuongezea, mikutano maalum inaweza
kupangwa kama hitaji litatokea.


Mikutano ya washirika ni wakati mzuri wa
kujadili matukio yajayo na kushirikisha maono yako na kanisa. Mikutano hii pia
huwapa washirika wa kanisa nafasi ya kujadili matumaini na ndoto zao kwa ajili
ya kusanyiko. Utataka kufaidika zaidi na mikutano hii. Unaweza kufanya hivyo
kwa kujitayarisha vyema. Unapaswa kuja kwenye mikutano hii kila wakati na
ajenda iliyoandaliwa kwa uangalifu na taarifa sahihi.


Pamoja na mikutano ya washirika, utataka
kukutana na timu yako ya uongozi (wazee, walei na mashemasi) angalau mara moja
kwa mwezi ili kujadili masuala yanayohusiana na kanisa. Wakati wa mikutano hii,
omba pamoja na timu yako ya uongozi. Kwa pamoja, mnaweza kufanya shughuli ya
kanisa, kueleza maono, na kuendeleza mikakati ya ukuaji wa kanisa.


Pia utataka kukutana mara kwa mara na viongozi
wa huduma ya kanisa, kama vile wale wanaoongoza idara ya shule ya Jumapili,
vikundi vya nyumba kwa nyumba, huduma za wanaume na wanawake, huduma ya vijana,
kamati ya umisheni, kamati ya upandaji kanisa, kamati ya uinjilisti, vikundi
vya maombezi, na wengine.[132]



KUWAADIBISHA WANACHAMA WAPOTEVU


Wakati unaweza kuja ambapo ni muhimu
kumwadhibu mshirika aliyepotoka wa kanisa. Hiyo ni utekelezaji wa mamlaka ya
kimaandiko ambayo kanisa linawajibika kuyatekeleza (Mt. 18:15-20; Lk. 17:3;
Yoh. 20:23; 1 Kor. 5:1-5; Efe. 5:11; 1 Tim. 5:19-20). Kama mchungaji wa kanisa,
hupaswi kukwepa jukumu hili. Tukio linapotokea, lazima utende kwa ujasiri na
huruma, ukijua kwamba makusudi ya kuadhibu ni mawili: kutakasa kanisa (Mdo
5:9-11) na kumrejeza mkosaji (Gal. 6:1).


Wakati wewe na uongozi wa kanisa mnapoamua
kwamba nidhamu ni muhimu, unapaswa kufuata utaratibu uliowekwa na Yesu katika
Mathayo 18:15-20. Utaratibu huu una hatua tatu. Kwanza, mchungaji au kiongozi
wa kanisa aliyeteuliwa huenda kwa mshirika aliyekosea ili kujadili mashtaka na
kuwasihi watubu. Jaribio hili lisipotatua suala hilo, mshirika anaitwa kukutana
na mchungaji na halmashauri ya kanisa. Ikiwa mshirika mwenye dhambi bado
anakataa kutubu, suala hilo hupelekwa mbele ya kusanyiko katika mkutano wa
shughuli wa kanisa. Washirika hai wa kanisa tu ndio wanaoruhusiwa kuhudhuria
mkutano huu. Uamuzi wa kanisa utakuwa wa mwisho. Akipatikana na hatia, mshirika
aliyekosea atafukuzwa kutoka kanisani (Mt. 18:17). Walakini, katika hali
zingine, hatua ndogo za kinidhamu zinaweza kufaa zaidi.


 







~
Sehemu ya 9 ~




Mchungaji wa Kipentekoste Katika
Umisheni


 







~
Sura ya 36 ~




Kuelewa Mkakati wa Agano Jipya

iblia inasimulia
hadithi ya kusisimua ya utume wa Mungu unaoendelea wa kuwakomboa wanadamu
waliopotea. Inaeleza zaidi jinsi anavyowaamuru wote wanaomfuata kuungana Naye
katika utume Wake. Kwa hiyo, kila mchungaji wa Kipentekoste lazima ajitoe
mwenyewe kufanya kazi hii muhimu sana. Ni lazima kila mmoja wetu ajiulize, “Nawezaje
kuliongoza vyema kanisa langu kufanya sehemu yake katika kutimiza utume wa
Mungu hapa kwetu, na kote Afrika, na duniani kote?” Jibu ni kwamba lazima
tufuate mfano wa utume uliowekwa na Yesu na mitume.


Kupitia maisha na huduma Yake, Yesu alionyesha
jinsi Kanisa linavyopaswa kutimiza utume wa Mungu. Mitume walielewa hilo, na
kuiga kielelezo cha Yesu. Kama wachungaji wa Kipentekoste, na warithi wa utume
wa Kristo, lazima tufanye vivyo hivyo. Kielelezo hiki nyakati fulani huitwa
“Mkakati wa Roho wa Agano Jipya.” Sura hii itachunguza mkakati huu kwa makini.
Pia itatoa mapendekezo kuhusu jinsi wewe, kama mchungaji wa Kipentekoste barani
Afrika, unavyoweza kutekeleza mkakati huo katika maisha ya kanisa lako.


KUSUDI LA UTUME LA MATENDO


Luka aliandika kitabu cha Matendo kwa
madhumuni ya utume. Aliandika kuliita kanisa la wakati wake -- na hatimaye
kanisa katika kila kizazi - kurudi kwenye mizizi yake ya Kipentekoste na kimishenari.
Kwa kuwaambia wasomaji wake jinsi Kanisa lilivyoanza, na jinsi walivyoshinda
kwa nguvu za Roho hata katikati ya mateso makali, Luka alitumaini kuwatia moyo
kufanya vivyo hivyo. Hivyo Luka aliandika Matendo kuwasilisha mkakati wa
kimishenari ambao utafanya kazi katika kila utamaduni na katika kila kizazi
hadi Yesu atakaporudi.


Kusudi kuu la Luka katika kuandika
limefunuliwa katika Matendo 1:8, ambapo Yesu anawaambia wanafunzi Wake, “Lakini
mtapokea nguvu, akiisha kuwajilia juu yenu Roho Mtakatifu; nanyi mtakuwa
mashahidi wangu katika Yerusalemu, na katika Uyahudi wote, na Samaria, na hata
mwisho wa nchi”. Maneno haya ya Yesu ndiyo ufunguo wa kuelewa mfano wa umisheni
kilichoonyeshwa katika Matendo. Wanatoa muundo unaorudiwa katika kitabu kizima:


Kutiwa nguvu kwa Roho
Mtakatifu


― daima husababisha ―


shahidi aliyewezeshwa na Roho.


Mtindo huu umeitwa
"picha ya shahidi wa uwezeshaji" ya Luka. Picha ni muundo wa maneno,
dhana, au matukio yanayorudiwa katika kitabu chote. Katika Matendo, mtindo huu
unarudiwa tena na tena. Kila wakati Roho anapomiminwa, matokeo yake ni ushuhuda
unaowezeshwa kwa nguvu za Roho. Hakuna ubaguzi.[133]


Ahadi ya Matendo 1:8 bado inafanya kazi kwetu hata
leo. Kama wale wanafunzi wa kwanza, sisi pia tunaweza kupokea nguvu za Roho
Mtakatifu anapokuja juu yetu. Na kama wao, tunaweza kuwa mashahidi wa Kristo
waliotiwa nguvu na Roho nyumbani na hata miisho ya dunia.


MKAKATI WA AGANO JIPYA


Hebu tuangalie jinsi Paulo alivyotekeleza
mkakati huu wa Matendo 1:8 katika mji wa Kirumi wa Efeso (Mdo. 19:1-11). Kwa
kufanya hivi, tutagundua kwamba mkakati wa Paulo ulikuwa ni nakala ya mkakati
ambao Yesu aliutumia katika kuhamasisha Kanisa Lake. Ni mkakati ambao sisi kama
wachungaji wa Kipentekoste lazima tuutumie leo katika kuhamasisha makanisa yetu
kwa ajili ya uinjilisti, upandaji kanisa, na umisheni.


Huduma Mfano Katika Efeso


Kwa kusimulia kisa cha huduma ya Paulo huko
Efeso, Luka anatoa mfano kamili wa mbinu ambayo Paulo alitumia katika kazi yake
ya umishenari. Hiyo mbinu imekusudiwa kuwa mkakati wa kudumu wa upandaji kanisa
na umisheni. Hebu tuangalie jinsi Paulo alivyotumia Mkakati huu wa Roho kupanda
kanisa, si Efeso tu, bali katika Asia Ndogo yote.


Umwagiko wa Roho Huko Efeso (Matendo 19:1-7)


Paulo alifika Efeso akiwa na lengo lililokuwa wazi
katika akili zake. Lengo lake lafunuliwa katika mstari wa 10, ambapo Luka anatuambia
kwamba baada ya miaka miwili tu “Wayahudi wote na Wayunani waliokaa katika
jimbo la Asia walisikia neno la Bwana.” Lengo la Paulo lilikuwa kufikia Efeso
na Asia Ndogo yote kwa ujumbe wa Kristo. Paulo pia alikuwa akifikiria mbinu
iliyo wazi ya kutimiza lengo lake. Mbinu hii inakuwa wazi kupitia uchunguzi
makini wa huduma yake huko Efeso katika Matendo 19:1-11. Kwa hali hiyo, hebu
tuangalie kile alichofanya Paulo huko Efeso.


Paulo alipofika mjini hapo, aliwakuta
wanafunzi kumi na wawili. Yawezekana hao walikuwa viongozi katika kanisa
lililokuwa likianza huko Efeso (Mdo. 18:24-27). Mara Paulo akawauliza, “Je,
mlipokea Roho Mtakatifu mlipoamini?” (19:2). Mtume aliuliza swali hili ili
kugundua kama hao wanaume walikuwa wamewezeshwa kiroho kushiriki katika utume
wa kufikia kwa injili Efeso na Asia. Alikuwa akitumia mafundisho ya Yesu katika
Matendo 1:4-8 (rej. Lk. 24:49). 


Baada ya mazungumzo mafupi, Paulo aliweka
mikono yake juu ya hao wanafunzi kumi na wawili, na “Roho Mtakatifu akaja juu
yao, wakaanza kunena kwa lugha na kutabiri” (Mdo. 19:6). Maneno, “Roho
Mtakatifu akaja juu yao” hutukumbusha ahadi ya Yesu katika Matendo 1:8, ambapo
alisema, “Mtapokea nguvu, akiisha kuwajilia juu yenu Roho Mtakatifu; nanyi
mtakuwa mashahidi wangu” (sisitizo limeongezwa). Utambuzi huu unatusaidia
kuelewa kile kinachotokea katika kifungu hiki. Roho Mtakatifu ‘aliwashukia’
wanaume hao sawa tu na jinsi alivyokuja juu ya wanafunzi Siku ya Pentekoste,
ili kuwatia nguvu kwa ajili ya ushuhuda “katika Yerusalemu, na Uyahudi wote, na
Samaria, na hata mwisho wa nchi.”


Mara tu Roho Mtakatifu alipowashukia na
kuwajaza wale kumi na wawili wa Efeso, “walisema kwa lugha na kutabiri,”
kuonyesha kwamba Kristo alikuwa amewapa uwezo wa kunena kwa niaba Yake.


Kampeni ya Efeso (Matendo 19:8-11)


Mara baada ya watu hawa kumi na wawili kutiwa
nguvu na Roho Mtakatifu, Paulo alizindua kampeni yake ya uinjilisti na upandaji
kanisa. Kampeni hii iliendelea kwa miaka miwili na kusababisha “Wayahudi wote
na Wayunani waliokaa katika jimbo la Asia” kusikia habari njema za Kristo (mst.
10). Ni ajabu kama nini! Katika miaka miwili tu, kila mtu katika Asia — hata
wale wa tamaduni mbalimbali za asili na makabila — alisikia injili. Kwa
kuongezea, makanisa mengi yalipandwa. Yawezekana idadi hii ni pamoja na yale makanisa
saba ya Asia yaliyotajwa katika Ufunuo sura ya 2 na ya 3.


Mkakati wa Roho


Luka alijumuisha hadithi ya huduma ya Paulo
huko Efeso kama mfano wake kamili wa mkakati wa umishenari wa huyo mtume. Kwa
kweli, inajumlisha mkakati wake wa umishenari ulioonyeshwa katika safari yake
ya kwanza na ya pili ya umishenari. Ni mkakati ambao sisi kama wachungaji wa
Kipentekoste, lazima tuutumie katika juhudi zetu za uinjilisti na upandaji
kanisa leo. Hebu tuangalie kwa karibu zaidi huu mkakati wa Roho. Mkakati wa
Paulo ulikuwa na “nguzo” tatu muhimu:


1. Nguzo ya Kwanza: Kuwezesha. Nguzo ya kwanza ya mkakati wa umishenari wa Paulo ilikuwa kutia nguvu.
Uwezeshaji huu ulikuwa wa aina mbili. Kwanza, ilikuwa kuwezeshwa kwa mishenari mwenyewe.
Kisha, uwezeshaji wa kanisa, au makanisa, yakipandwa. Hebu tuangalie kila moja
ya vipengele hivi muhimu:


Paulo aliingia Efeso akiwa amejaa Roho
Mtakatifu. Hivyo alihudumu kama shahidi aliyetiwa nguvu na Roho kulingana na
maagizo ya Yesu katika Matendo 1:8. Ukweli kwamba aliweza kuweka mikono juu ya
wanafunzi kumi na wawili akiwatia moyo wajazwe na Roho Mtakatifu inaonyesha
kwamba yeye mwenyewe alikuwa amejaa Roho. Zaidi ya hayo, katika kitabu chote
cha Matendo ya Mitume, Luka anatoa mifano mingi ya huduma ya Paulo iliyotiwa
nguvu na Roho (kwa mfano, Mdo. 9:17-20; 13:4-5, 9-11; 14:8-10; 15:12).


Lakini, Paulo alielewa kwamba haikutosha kwake
peke yake kujazwa na Roho. Alijua kwamba, ikiwa kazi itafanikiwa, kanisa la
Efeso lazima pia litiwe nguvu na Roho Mtakatifu. Kwa hiyo, baada ya kufika
mjini, utaratibu wa kwanza wa kazi ya Paulo ulikuwa kuhakikisha kwamba waamini
katika mji huo walikuwa wamebatizwa katika Roho Mtakatifu. Ndiyo maana
aliwauliza wale wanafunzi kumi na wawili, “Je, mlipokea Roho Mtakatifu
mlipoamini?” Na ndio maana aliomba mara moja pamoja nao ili apokee Roho. Kwa
hiyo, vipengele viwili muhimu vya nguzo ya kwanza ya mkakati wa kimishenari wa
Paulo ni uwezeshaji wa mishenari na uwezeshaji muhimu sawa wa kanisa.




Kwa kuwezeshwa
hivyo, kanisa la Efeso lingeweza kuwa kituo chenye nguvu cha shughuli ya umishenari,
na kufika kila kona ya jimbo. Hivyo vipengele viwili — uwezeshaji wa
mchungaji na uwezeshaji wa kanisa, lazima viwe sehemu ya mkakati wetu wa umisheni
leo. Mkakati wa Paulo umeonyeshwa hapa chini:


 





AGANO JIPYA “MKAKATI WA ROHO”


(Matendo 19:1-11)

2. Nguzo ya Pili: Shahidi. Nguzo ya pili ya mkakati wa umishenari wa Paulo ilikuwa ushuhuda. Hili
linapaswa kutarajiwa, kwa kuwa ushuhuda wa ujasiri ni matokeo yanayotarajiwa ya
kubatizwa katika Roho Mtakatifu (Mdo. 1:8; 4:31). Kama ilivyo kwa kuwezesha,
shahidi pia ana vipengele viwili: tangazo na onyesho.


Kwanza, Paulo alitoa ushuhuda kwa Kristo kwa kutangaza
injili kwa nguvu. Tangazo hili lilianza wakati wale kumi na wawili “waliposema
kwa lugha na kutabiri.” Kwa kutumia Matendo 1:8 kama ufunguo wetu wa kufasiri,
tunaelewa kwamba unabii wao ulikuwa katika namna ya kutangaza injili kwa uwezo
wa Roho kwa waliopotea, kama vile tangazo la kinabii la Petro katika Siku ya
Pentekoste (2:14).


Kisha Luka anatuambia kwamba Paulo “akaingia
katika sinagogi akanena humo kwa ujasiri kwa muda wa miezi mitatu, akihojiana
na watu kwa kuwavutia kuhusu ufalme wa Mungu” (Mdo. 19:8). Katika Matendo,
kutangaza ufalme wa Mungu ni sawa na kutangaza habari njema kuhusu Kristo
(8:12; 28:23, 31). Zaidi ya kumtangaza Kristo katika masinagogi, Paulo
“alifundisha… hadharani na nyumba kwa nyumba,” na “aliwatangazia Wayahudi na Wayunani
pia kwamba imewapasa kumgeukia Mungu katika toba na kumwamini Bwana wetu Yesu”
(20:20 - 21). Ushahidi wa Paulo huko Efeso uliambatana na maonyesho ya nguvu ya
ufalme kupitia ishara zilizofuata (19:11-20).


Hivyo, kama ile ya kwanza, nguzo hii ya pili
ya mkakati wa Paulo wa Roho ilikuwa na vipengele viwili, utangazaji wa ujasiri
wa injili na onyesho la nguvu za ufalme kupitia ishara zinazoambatana. Bila
shaka, ushuhuda wa wenzake Paulo waliojazwa Roho ulijumuisha vipengele viwili
vile vile, tangazo na onyesho. Vipengele hivi viwili vinapaswa kuwa sifa ya
ushuhuda wa kila kanisa la Kipentekoste leo katika Afrika.


3. Nguzo ya Tatu: Uhamasishaji. Nguzo ya tatu ya Mkakati wa Roho wa kimishenari wa Paulo ilikuwa
uhamasishaji. Mara tu kanisa lilipotiwa nguvu na Roho - na injili ilipokuwa
ikihubiriwa - Paulo alianza kuhamasisha kanisa kwa ajili ya utume kieneo.
Kuhamasishwa huko kunaonekana katika Matendo 19:10, kama ifuatavyo: “Hii
iliendelea kwa muda wa miaka miwili, hata Wayahudi wote na Wayunani waliokaa
katika jimbo la Asia walisikia neno la Bwana.” Bila kuondoka Efeso, Paulo
aliweza kuifikisha Injili katika jimbo lote la Asia kwa muda wa miaka miwili tu.
Hili lingetimizwa tu kwa kuhamasisha wanafunzi huko Efeso.


Andiko linaonyesha kwamba Paulo alihamasisha
kanisa la Efeso kwa njia mbili, mafunzo na kutuma. Kwanza, Paulo alifundisha watumishi
na wapanda kanisa katika shule ya Tirano (Mdo. 19:9). Maneno ya kifungu yanaonyesha
uhusiano wa sababu - na - athari kati ya mafunzo ya uongozi ya Paulo na ukweli
kwamba katika miaka miwili tu kila mtu aliyeishi Asia alisikia neno la Bwana. Yawezekana
mtaala wa shule ulijumuisha msisitizo mkubwa wa vitendo juu ya uinjilisti na
upandaji kanisa. Kwa kuongezea, hali ya shule lazima ilikuwa imejaa uwepo wa
Roho.


Utaratibu wa mafunzo wa Paulo pia unaonekana
kujumuisha ushauri wa kazini. Hii inadokezwa katika Matendo 19:8-9, ambapo
Paulo alijumuisha wanafunzi wapya waliojazwa na Roho katika huduma yake ya
uinjilisti. Uhusiano huu wa ushauri unathibitishwa zaidi na jinsi alivyobaki kwa
ushirika wa karibu na wanafunzi wa Efeso (mst. 9; 20:1, 17-18). Inaelekea
kwamba Paulo aliwashauri wanafunzi wake kuhusu mbinu zake za umishenari.
Baadaye alimwandikia Timotheo huko Efeso, na kumwagiza, “Mambo uliyonisikia
nikisema mbele ya mashahidi wengi, uwakabidhi watu wa kutegemewa, ambao
watastahili pia kufundisha wengine” (2 Tim. 2:2).


Mara tu wanafunzi walipokuwa wamejazwa na Roho
na kufundishwa — au hata walipokuwa bado wanafundishwa — Paulo aliwatuma kwenda
kila kona ya jimbo kuhubiri injili na kupanda makanisa ya kimishenari
yaliyowezeshwa na Roho. Bila shaka, walitumia mbinu ile ile ya kimishenari ya
mshauri wao. Utumiaji wa mkakati huu ulisababisha kuongezeka kwa makanisa kwa uhuru
katika eneo lote (Mdo. 19:10). Ni wazi pia kwamba mkakati wa Paulo ulihusisha
kuwafikia watu wa makabila na tamaduni mbalimbali, kwa kuwa Luka anasema kwamba
“Wayahudi na Wayunani pia” walihubiriwa.


Mfano wa Yesu


Ni muhimu kutambua kwamba mkakati wa Paulo huko
Efeso na Asia Ndogo haukuanzishwa na yeye. Alikuwa akifuata tu mfano wa Yesu
alipolituma kanisa lake ulimwenguni.


Yesu aliwakusanya wanafunzi wake ili kuwafundisha
na kuwatuma (Mk. 3:13-15). Katika kwenda kwao, walipaswa kuhubiri injili na kuonyesha
nguvu zake kwa ishara na maajabu vilivyofuatana nao (Mk. 16:15-18). Lakini, kabla
ya kufanya lolote katika hayo, walipaswa kungojea Yerusalemu kutiwa nguvu na
Roho (Lk. 24:49; Mdo. 1:4-8) kama vile Yesu mwenyewe alivyokuwa amewezeshwa na
Roho (Lk. 4:18-19; Mdo. 10:38). Kutiwa nguvu kwa wanafunzi kulitokea Siku ya
Pentekoste na katika matukio mengine mengi katika Matendo. Paulo, katika
kampeni yake ya Efeso, alikuwa akifuata tu mfano wa Yesu katika kulituma Kanisa
Lake ulimwenguni.


MASOMO YA KUJIFUNZA SIKU ZA LEO


Kama wachungaji wa Kipentekoste, tunaweza
kujifunza baadhi ya masomo muhimu kutokana na uchunguzi wetu wa huduma ya Paulo
iliyotiwa nguvu na Roho huko Efeso. Hebu tuangalie masomo matatu kati ya hayo:


Wezeshwa na Roho


Kwanza, tunajifunza kwamba hatupaswi kamwe
kujidai kufanya kazi ya Mungu kwa nguvu au uwezo wetu wenyewe wa kibinadamu. Ila,
kama Yesu na Paulo, ni lazima tuhudumu katika nguvu na upako wa Roho Mtakatifu.
Kulingana na mfano wa kitabu cha Matendo ya Mitume, huku kutiwa nguvu na Mungu
kunakuja tunapobatizwa na kutiwa nguvu na Roho wa Mungu. Na hudumu tunapoenenda
katika Roho kila siku.


Tunajifunza zaidi kwamba, kama makanisa yetu
yanataka kuwa vituo vya uinjilisti wenye ufanisi, upandaji kanisa, na umisheni,
lazima yawe na uhai wa kiroho unaohitajika ndani yake ili kufikia lengo hilo.
Kwa hiyo, kama wachungaji wa Kipentekoste, shughuli yetu ya kwanza inapaswa
kuwa kuona kwamba makanisa yetu yanatiwa nguvu na Roho Mtakatifu. Tunaweza
kufikia lengo hili kwa kuhakikisha kwamba wale wanaokuja kwa Kristo wanaongozwa
mara moja kwenye kubatizwa katika Roho na kufundishwa jinsi ya kuishi maisha
yaliyojaa Roho. Tena, ni lazima tuwaongoze watu hawa katika ushuhuda uliotiwa
nguvu na Roho.[134]


Tumia Mkakati wa Kibiblia


Pili, tunajifunza umuhimu wa kutumia mbinu ya
Biblia, inayoongozwa na Roho katika kufanya kazi ya uinjilisti, upandaji
kanisa, na umisheni. Huko Efeso, Paulo aliongozwa na mbinu kama hiyo. Ulikuwa
ni mkakati uliotegemea mfano wa kiungu badala ya hekima ya kibinadamu. Paulo
alikuwa akifuata tu mkakati ambao Yesu alikuwa ametumia katika kuhamasisha
Kanisa Lake kwa ajili ya utume wa kimataifa.


Paulo alilenga zaidi kusambaza mikusanyiko ya
kimishenari yaliyowezeshwa na Roho katika Asia Ndogo yote. Kila moja ya makusanyiko
haya yangekuwa na maono na nguvu ya kiroho iliyohitajika ili kupanda makanisa
mengine ya kimishenari yaliyowezeshwa na Roho. Kwa njia hii, makanisa
yangeongezeka katika Asia yote, na injili ingetangazwa kwa nguvu kwa wote
walioishi huko — Wayahudi na Wayunani pia.


Leo, sisi kama wachungaji wa Kipentekoste
lazima tufanye vivyo hivyo. Itabidi tujitahidi kuwafanya watu waokolewe. Hata
hivyo, lazima tutambue kwamba uinjilisti tu hautoshi. Ni lazima tupande na
kuendeleza makanisa ya kimishenari yaliyowezeshwa na Roho—makanisa ambayo waamini
wapya wanajazwa na Roho, wamefundishwa katika njia za Kristo, wamefundishwa
kuendeleza ufalme wa Mungu kwa ufanisi, na kisha kuhamasishwa na kutumwa
kufanya vivyo hivyo katika maeneo ya karibu. na mbali.


Piga Hatua kwa Kusudi


Hatimaye, katika yote tunayofanya, lazima
tutembee kwa makusudi. Shughuli nyingi za kanisa zinafanywa bila kusudi
dhahiri. Mengi sana huchukuliwa. Hatuwezi kudhani kwamba watu watakuja kanisani
kwetu kwa sababu tu tunafungua milango kila Jumapili. Hatuwezi kudhani kwamba
watu wanazaliwa mara ya pili kwa sababu tu tunawaongoza katika “sala ya toba”. Hatuwezi
kudhani kwamba waamini wanawezeshwa na Roho kweli kwa sababu tu wanaonyesha
udhihirisho fulani wa nje kimwili. Hatuwezi kudhani kwamba kanisa
tunalolichunga limewezeshwa na Roho kwa sababu tu ni la Kipentekoste au sisi ni
wa karismatiki. Hatuwezi kudhani kwamba kanisa letu litakuza maono ya
kimishenari kwa bidii kwa sababu tu dhehebu letu linaamini katika mambo haya. Bali
ni vizuri tuwe na wazo dhahiri la kile tunachotaka kutimiza, na ni vizuri tujue
jinsi tutakavyofanya ili kutimiza lengo letu.


Pia lazima kuonyesha kila uamuzi na kila hatua
tunayofanya. Ni lazima sisi binafsi tutafute uso wa Mungu kwa nia ya kujazwa
(au kujazwa tena) kwa Roho Mtakatifu. Ni lazima tuhubiri injili kwa nia ya
kuona waliopotea wakitubu na kuzaliwa mara ya pili kweli. Ni lazima tuombe
pamoja na waamini kwa nia kwamba wawezeshwe kweli na Roho wa Mungu. Ni lazima
tupande makanisa kwa nia ya kujifunza kwamba yawe makanisa ya kimishenari
yanayowezeshwa na Roho.


Na wakati wote huo, lazima tupitishe kwa
makusudi maono na mkakati wetu kwa viongozi ambao Mungu anawainua katika
kanisa. Ni lazima basi tuhamasishe kanisa kwa nia iliyolenga ya kufikia jiji
letu, nchi, eneo na mataifa kwa injili. Hivi ndivyo Yesu alivyofanya, na ndivyo
Paulo alivyofikia Asia yote na injili katika muda wa miaka miwili tu. Hivi
ndivyo tunapaswa kufanya leo.

Kuwafikia Waliopotea kwa Uinjilisti

e, kuna umuhimu gani
kumwongoza mtu mmoja tu kwa Kristo? Bila shaka, kwa mtu huyo mmoja ni muhimu
milele. Lakini tendo hili moja la upendo wa Kikristo linaweza kuwa muhimu
milele kwa wengine wengi pia, kama hadithi ifuatayo inavyoonyesha.


Edward Kimball alikuwa karani wa kawaida
kwenye duka moja huko Detroit, Michigan, Marekani. Pia alikuwa mwalimu wa shule
ya Jumapili katika kanisa lake. Mnamo 1854, Kimball alikutana na mvulana wa
miaka kumi na saba aliyeitwa Dwight na kumuongoza amfuate Kristo. Mvulana huyo
alikuja kuwa mwinjilisti mashuhuri aliyejulikana kama D.L. Moody. Moody alikuja
kuwa mmoja wa wainjilisti wakuu katika historia. Moody alimshawishi F.B. Meyer
kuingia katika kazi ya uinjilisti na umisheni, ambaye naye alimshawishi J.
Wilbur Chapman, aliyekuja kumshawishi Billy Sunday kufanya huduma kama
mwinjilisti. Yeyote ambaye amesoma historia ya kanisa la kisasa anajua kwamba
watu hawa wote walikuwa wainjilisti wenye nguvu. Kwa pamoja, waliwaleta mamilioni
kwa Kristo. Huo haukuwa mwisho wa hadithi.


Mhubiri mmoja aitwaye Mordekai Ham alitiwa
moyo na huduma ya Billy Sunday. Kisha, mnamo mwaka wa 1934, Ham alihubiri
ujumbe uliomfanya Billy Graham kutoa maisha yake kwa Kristo. Billy Graham
amehubiri injili kwa watu wengi zaidi kuliko mtu mwingine yeyote katika
historia. Hebu fikiria, yote haya yalitokana na mwalimu wa kawaida tu wa shule
ya Jumapili kumleta mvulana mmoja wa mitaani kwa Kristo. Hadithi ya Edward
Kimball inaonyesha jinsi ilivyo muhimu kwa mchungaji wa Kipentekoste kuliongoza
kanisa lake katika uenezaji wa uinjilisti wenye ufanisi. Sura hii itajadili
jinsi wanavyoweza kufanya hivi vizuri zaidi.


UFAFANUZI


Kama mchungaji wa Kipentekoste, lazima ufahamu
vizuri uinjilisti ni nini na jinsi unavyohusiana na upandaji kanisa na
umisheni. Ingawa shughuli zote tatu hutiririka kutoka kwenye Agizo Kuu la
Kristo (Mt. 28:18-20; Mk. 16:15-16), kuna tofauti muhimu.


Uinjilisti


Uinjilisti ni kushirikisha kwa makusudi injili
kwa waliopotea kwa nia ya kuwaleta kwa Kristo. Ni pamoja na kuwaambia watu
kuhusu Yesu na kazi yake ya kuokoa msalabani, na kuwaita kwenye imani katika
Yeye (Mdo. 16:31). Kiini cha uinjilisti ni habari ya kifo na ufufuo wa Yesu (1 Kor.
15:1-4). Uinjilisti ni zaidi ya mpango katika kanisa: ndiyo sababu ya Kanisa
kuwepo. Na ni jukumu zito la kila Mkristo.


Upandaji Kanisa


Ingawa upandaji kanisa unahusisha uinjilisti,
una mengi zaidi. Upandaji kanisa unahusisha kuwapanga wale walio-okolewa katika
vikundi vya waamini, yaani kanisa. Hao waamini hukusanyika mara kwa mara kwa
ajili ya ushirika, maombi, na kujifunza Biblia. Viongozi wanachaguliwa ambao
watawafanya hao waamini kuwa wanafunzi, wafanane na Kristo. Waamini wapya wanafundishwa
jinsi ya kuacha maisha yao ya zamani ya dhambi, kuishi kulingana na Neno la
Mungu, na kuwaambia wengine kuhusu Yesu.


Umisheni


Mara nyingi umisheni hujumuisha uinjilisti na
upandaji kanisa. Lakini kuna tofauti chache kubwa. Umisheni huhusisha kuwaleta
waliopotea kwa Kristo na kupanda makanisa katika tamaduni mbalimbali. Inabidi
wamishenari waache makao yao, waende mahali papya, wajifunze lugha mpya, na kukubaliana
na maisha katika mazingira yao mapya. Katika mazingira hayo ya “kigeni,” wanawavuta
waliopotea kwa Yesu na kuanzisha makanisa mapya.


Paulo ni mfano wa mishenari. Alivuka mipaka na
tamaduni ili kumtangaza Kristo kwa waliopotea. Alipofanya hivyo, alianzisha
makanisa na kufuatilia maendeleo yao. Ili kuhakikisha kwamba makanisa
yanafanikiwa, Paulo aliteua wazee na wachungaji kuongoza makusanyiko hayo.
Sehemu ya majukumu ya wachungaji ilikuwa kuongoza makanisa yao kufanya
uinjilisti kwa waliopotea na wao nao kutuma wamishenari. Hili lingehakikisha
kwamba kazi ya uinjilisti, upandaji kanisa, na umisheni inaendelea (rej. 1 Thes. 1:8).


WAJIBU WA MCHUNGAJI


Paulo alimwandikia Timotheo, mwanawe katika
imani na mchungaji wa kanisa la Efeso, na kumwambia “fanya kazi ya mwinjilisti”
(2 Tim. 4:5). Kazi ya mwinjilisti ni kuwaleta waliopotea kwa Kristo na
kuwafundisha wengine kufanya vivyo hivyo (Efe. 4:11-12). Kama mchungaji wa
Kipentekoste, wewe pia unabeba jukumu hili. Lazima utengeneze mpango wa
kuhamasisha kanisa lako kwa ajili ya uinjilisti wenye ufanisi. Mpango huu wa
uhamasishaji unapaswa kuwa na mikakati mitatu: kuhamasisha, kufundisha, na
kupeleka kazini. 


Kuhamasisha


Kama mchungaji wa Kipentekoste, kazi yako ya
kwanza katika kuhamasisha kanisa lako kwa ajili ya uinjilisti ni kuingiza katika
mioyo ya watu wa Mungu shauku kwa ajili ya waliopotea. Njia moja ya kufanya
hivyo ni kwa kuwafundisha kile kinachosemwa na Biblia kuhusu kupotea kwa mwanadamu.
Bila kuwa na uhusiano wenye kuokoa na Yesu Kristo, watu wote wamepotea milele, bila
tumaini. Tumaini lao pekee katika maisha haya, na katika maisha yajayo, ni
kumjua Kristo. Lazima ukazie kweli hizi za ajabu kwenye mioyo na akili za watu
wako. Lazima uwakumbushe zaidi wajibu wao wa kuwashirikisha injili watu
waliopotea.


Ili kukamilisha hili, utahitaji kumtegemea
Roho wa Mungu aliye nguvu ya umishenari. Lazima uhakikishe kwamba washirika wa
kanisa wamejazwa na Roho Mtakatifu na kutiwa nguvu kama mashahidi wa Kristo (Mdo.
1:8). Tena, lazima uhakikishe kwamba uwepo na nguvu za Roho vinaonyeshwa katika
ibada za kanisa. Akipewa nafasi, Roho Mtakatifu atatembea katika mioyo ya watu,
akiwafinyanga na kuwaelekeza kwenye mavuno.


Mafundisho


Mbinu nyingine unayoweza kutumia kuhamasisha
kanisa lako kwa ajili ya uinjilisti ni mafundisho. Ndivyo Yesu alivyofanya.
Aliwaagiza wanafunzi wake, “Njooni, mnifuate… nami nitawatuma kuwa wavuvi wa
watu” (Mk. 1:17). Wanafunzi wa Yesu walipomfuata Bwana wao, kusikiliza
mafundisho Yake, na kuiga mbinu Zake, wakawa watangazaji wa injili wenye nguvu
sana.


Nguvu hiyo hiyo lazima itokee katika makanisa
yetu ya Kipentekoste leo. Ni lazima tuwafundishe washirika wetu jinsi ya kufanya
uinjilisti ili kuwafikia waliopotea kama Yesu na mitume walivyofanya. Katika
kufanya hivi, ni lazima tuwafundishe jinsi ya kutembea katika Roho na kutambua
sauti ya Roho anapowaelekeza katika ushuhudiaji (rej. Mdo. 8:29). Tena, kama
wachungaji wa Kipentekoste, ni lazima tuwafundishe watu wetu jinsi ya kujitoa
kuwa katika upako wa Roho, tukimtumaini Yeye kuwatumia wanapowaambia wengine
kuhusu Kristo.


Zaidi ya hayo, ni lazima tuhakikishe kwamba
watakatifu wanaelewa injili, na kwamba wana uwezo wa kuiwasilisha kwa wengine
kwa uwazi. Tena ni lazima waelewe zaidi jinsi ya kuwaongoza watu kwa Yesu,
wakiwaita kuja kwenye toba na imani. Njia moja ya kufanikisha hili ni kufanya
warsha za kila mwaka juu ya uinjilisti unaotiwa nguvu na Roho.


Kutuma


Mara tu watu wa Mungu wanapokuwa
wamehamasishwa na kufundishwa, ni lazima wasambazwe. Ndivyo Yesu alivyofanya.
Kama sehemu ya mpango Wake wa mafunzo, aliwatuma wanafunzi Wake kuhubiri
injili. Kisha waliripoti kwake ili yeye awafanyie tathmini (ling. Lk. 9:6;
10:1-20). Baadaye, huduma Yake duniani ilipokuwa karibu kumalizika, aliwatuma
wanafunzi Wake kwa ajili ya ushuhuda “katika Yerusalemu, na katika Uyahudi
wote, na Samaria, na hata mwisho wa nchi” (Mdo. 1:8). Kama mchungaji wa
Kipentekoste, unapaswa kufanya vivyo hivyo. Unapaswa kuwa mfano wa maisha ya
uinjilisti mbele ya watu wako. Unapaswa basi kuwafundisha na kuwapeleka katika
huduma.


MBINU ZA UINJILISTI


Kama mchungaji mwaminifu wa Kipentekoste,
hupaswi kukaa bila kufanya kitu, ukitumaini kwamba watu katika jumuiya watakuja
kanisani kwako. Wala usifikirie kwamba washirika wako watakuwa mashahidi wa
ghafla kwa marafiki na majirani zao. Kama mchungaji, lazima uwe mfano na
kuwaongoza watu kwenye mavuno. Tengeneza mikakati na kutekeleza mipango ya
kuhamasisha kanisa kwa ajili ya uinjilisti wenye ufanisi.


Unaweza kufanya hivi kwa kutumia mbinu
mbalimbali za uinjilisti. Uchaguzi wa mbinu utategemea mazingira ya jamii,
walengwa, na uongozi wa Roho Mtakatifu. Hapa kuna njia chache za uinjilisti
unazoweza kutumia:


Huduma za Kawaida za Kanisa


Uinjilisti lazima uwe muhimu sana katika ibada
za kawaida za kanisa. Ni lazima wakati wote uwe makini kuhusu watu waliopotea
katika ibada zako. Na lazima uwatangazie Injili kwa uaminifu. Kama Paulo,
lazima uamue kuhubiri tu “Kristo, naye amesulubiwa” (1 Kor. 2:1-2). Ni huzuni
iliyoje kwa mshirika kuleta rafiki aliyepotea kwenye kanisa ambalo injili
haihubiriwi. Kila ujumbe unaohubiri unapaswa kuwa na maelezo ya mpango wa
wokovu na mwaliko wa kuja kwa Kristo.


Uinjilisti wa Mtu kwa Mtu


Pamoja na kutangaza injili katika huduma za
kawaida za kanisa, lazima uhakikishe kwamba washirika wa kanisa lako wanajua
jinsi ya kuwashirikisha injili wale walio nje ya kanisa. Uinjilisti wa aina hii
unaitwa uinjilisti binafsi. Kama mchungaji wa kanisa, utataka kuhimiza aina
zifuatazo za uinjilisti wa binafsi.


Uinjilisti wa nyumba kwa nyumba. Katika kampeni ya kuhubiri nyumba kwa nyumba, washirika wa kanisa hufanya
mazoezi kisha kutumwa kwenda nyumba kwa nyumba, wakijitambulisha kwa watu na
kuwafanya watambue mzigo wa kanisa kwa ajili yao. Wajitoe kuombea mahitaji yao,
na wawe tayari kushirikisha injili kwa wale wanao-onyesha kupenda.


Uinjilisti wa urafiki. Unapaswa pia kuandaa na kuwahimiza washirika wa kanisa kuombea wokovu
wa rafiki zao. Wanapaswa kumwomba Mungu kufungua mioyo ya rafiki zao na kutoa
fursa kwao kuwashirikisha injili. Kanisa linaweza kupanga "Siku ya
Marafiki" ya kila mwaka wakati washirika wanahimizwa kuwaalika rafiki zao
kanisani. Siku hiyo, marafiki wote watakaohudhuria wataonyeshwa heshima fulani.
Kisha utahubiri ujumbe wa uinjilisti na kuwapa fursa ya kumpokea Kristo kama
Mwokozi.


Uinjilisti kwa mtindo wa maisha. Pia utataka kuwafundisha watu kwamba, kwa kweli, uinjilisti si tukio
au utaratibu bali ni mtindo wa maisha. Utataka kuwahimiza kushuhudia kwa maisha
yao na ushuhuda wa binafsi. Wanatakiwa wakati wote kuwa wazi kwa fursa za
kushirikisha wengine injili katika matukio ya kila siku maishani.


Kampeni za Uinjilisti


Kampeni za uinjilisti (wakati fulani huitwa
mikutano ya uamsho) ni njia nyingine bora ya kuwaongoza watu kwa Kristo.
Kampeni ya uinjilisti inaweza kwenda kama ifuatavyo: Wewe na viongozi wako wa
kanisa pangeni kampeni, na kwa wakati ufaao, muanze kuitangaza kwa kanisa na
jamii. Tukio linapokaribia, kanisa linaanza kufunika hilo tukio hilo kwa
maombi. Washirika wanahimizwa kualika familia zao, marafiki, na majirani kwenye
mikutano. Kama mchungaji, lazima uhakikishe kwamba yule unayemwalika kuhudumu
ana moyo kwa ajili ya waliopotea na ana sifa ya kuhubiri injili. Tena hakikisha
kwamba mhubiri anatangaza injili kwa uaminifu katika kila huduma na kuwapa watu
fursa ya kuokolewa.


Mikutano ya Hadhara


Pia, peleka kampeni ya uinjilisti mitaani. Andaa
na kutuma timu za uinjilisti kwenye masoko au sehemu zingine ambapo idadi kubwa
ya watu hukusanyika. Huko, watafanya huduma fupi lakini zenye nguvu na zinazoonekana.
Ibada hizi ziwe na kuimba ili kuvutia umati, shuhuda binafsi za neema ya Mungu,
na ujumbe mfupi wa injili ukifuatiwa na mwaliko wa kumpokea Kristo.


Usambazaji wa Vipeperushi


Njia nyingine iliyothibitishwa ya kueneza
injili ni kupitia usambazaji wa vipeperushi. Unaweza kupanga siku ya kutuma watendakazi
katika eneo mliloamua ili kusambaza vipeperushi vya ujumbe wa injili. Hizo
traksi zinazotolewa zichaguliwe kwa uangalifu. Ni vizuri zivutie, ziwe zilizoandikwa
vizuri, na zenye kuonyesha mpango wa wokovu kwa uwazi na urahisi. Vile vile
ziwe na maelezo kuhusu mawasiliano, ambayo ni jina la kanisa, mahali lilipo na
namba ya simu, tovuti ya kanisa na anwani za barua pepe (kama vitu hivyo vipo).


Matembezi ya Maombi


Matembezi ya maombi yanaweza kutumika kufungua
maeneo mapya kwa ajili ya injili. Vile vile yanaweza kuwa na manufaa katika kuingiza
mzigo katika mioyo ya waamini kwa ajili ya kufikia eneo fulani husika kwa ajili
ya Kristo. Kanisa linaweza kupanga timu za kutembea wawili-wawili, katika mitaa
iliyochaguliwa. Wanapofanya hivyo, watamwomba Roho Mtakatifu awatangulie
watenda kazi, akifungua mioyo ya wenyeji kupokea injili. Wanaweza pia kutaka
kufanya vita vya kiroho, kutoa changamoto na kuwafunga pepo wanaowafunga watu
katika utumwa wa kiroho na kimwili.


Vikundi vinapotembea vikiomba katika eneo au
mtaa, wawe huru kutumia fursa za kuomba na watu na kuwaambia injili. Matembezi
ya maombi ni njia bora ya kuandaa udongo kwa ajili ya kupanda kanisa jipya.


Uhamasishaji Kupitia Vyombo vya Habari


Ikiwa kanisa lako lina uwezo wa kifedha,
unaweza kufikiria kutumia vyombo vya habari kueneza injili. Fursa za vyombo vya
habari ni pamoja na matangazo ya redio na televisheni. Mitandao ya kijamii pia
inaweza kutumika kwa ubunifu kueneza injili. Katika kupanga uhamasishaji kama
huo, kumbuka kwamba, ikiwa mipango, ratiba na vipindi sio vya ubora wa hali ya juu,
watu wanaweza kwenda mbali na kanisa badala ya kuwavuta wafike kanisani.


Upandaji Kanisa


Utafiti umeonyesha kwamba upandaji kanisa ni njia
ya ufanisi zaidi ya uinjilisti. Watu wengi zaidi huja kwa Kristo katika
makanisa mapya kuliko makanisa ya zamani yaliyokwisha anzishwa. Kupitia
upandaji kanisa, kanisa halikui kiidadi tu, bali linaenea kijiografia.[135] 


Mbinu Nyingine Bunifu


Funguka kwa mbinu zingine za ubunifu za
uinjilisti. Wewe kama mchungaji wa Kipentekoste, wakati wote uwe wazi ili
kuongozwa na Roho Mtakatifu katika kuunda na kupanga mipango mipya ya kuwafikia
watu.


FURSA ZA KUFANYA UINJILISTI


Paulo aliwasihi Wakristo wa Efeso: “tumieni
vizuri kila fursa” (Efe. 5:16). Kadiri hali zinavyobadilika, fursa mpya za uinjilisti
zitajitokeza zenyewe. Basi wewe kama mchungaji wa Kipentekoste ni vizuri uongozwe
na Roho Mtakatifu na kuwa tayari kukabiliana na mahitaji yanapotokea. Kwa mfano,
tazama fursa hizi nne za kawaida:


Kuitikia Mambo Magumu


Misukosuko ya kijamii kama vile vita, njaa,
magonjwa ya mlipuko, ukame, vimbunga, mashambulizi ya wadudu, na majanga mengine
ya asili hutoa fursa kubwa kwa kanisa kushirikisha watu habari njema za Kristo.
Katika nyakati hizi za shida, watu wanatafuta majibu. Basi mioyo yao inakuwa wazi
zaidi kumsikia Bwana. Ujumbe wa Kikristo wa upendo hutoa tumaini kwa
waliojeruhiwa na kuteseka katika mazingira kama hayo. Katika nyakati kama hizo,
wewe na kanisa lako mnapaswa kuwa tayari kujitokeza na kuwafikia watu kwa
upendo na huruma. Unapaswa kutafuta njia za kuwahudumia wale wanaohitaji.
Unapofanya hivyo, tumia vizuri fursa zinazojitokeza za kuwashirikisha injili.


Kufikia Jumuiya ya Waislamu


Jumuiya ya Waislamu inakua na kuenea kote
barani Afrika. Uislamu wenye itikadi kali unasonga mbele kwa kasi, na unaharibu
baadhi ya sehemu za bara. Waislamu wengi wamekatishwa tamaa na dini yao. Kanisa
lako lazima litengeneze mikakati ya umisheni yenye uhakika na inayofaa kwa
ajili ya kufanya uinjilisti kwa hao Waislamu waliokatishwa tamaa.


Kutumia Mahusiano


Mitandao ya kifamilia kama vile wanafamilia,
marafiki, majirani, na mnaofanya kazi pamoja, inaweza kutumika kama madaraja ya
kawaida ya kufanya uinjilisti. Hii ni kweli hasa katika mazingira ya vijijini barani
Afrika. Huko, watu wanaishi kwa ukaribu na kushirikiana katika mambo mengi. Kwa
hali kama hiyo, kugeuzwa kwa kiongozi mmoja muhimu katika jamii kunaweza
kusababisha wengine kuokoka katika mduara wake wa mahusiano. Uinjilisti kupitia
mitandao ya uhusiano una nafasi kubwa ya mafanikio barani Afrika.


Ubia Kimkakati


Kuunda ushirikiano wa kimkakati na makanisa na
mashirika yenye nia moja na malengo yanayofanana inaweza kuwa njia nyingine
nzuri ya kuwafikia waliopotea kwa injili. Hii ni kweli hasa katika kutekeleza
juhudi za umisheni zinazokubaliwa na wahusika wote. Kanisa lako linaweza
kushirikiana na makanisa mengine na mashirika yasiyofungamana na dhehebu lolote
kutekeleza mipango maalum inayolenga kufikia sehemu fulani za jamii
zilizopuuzwa, kama vile yatima, watoto wa mitaani, au waathiriwa wa majanga ya
asili.


MAMBO MUHIMU


Ingawa kunaweza kuwa na njia nyingi za
uinjilisti, vipengele vitatu vya msingi lazima viwepo kila wakati kwa mchungaji
wa KiPentekoste, ambavyo ni: kutangaza injili, nguvu za Roho Mtakatifu, na
maombi ya dhati.


Kutangaza Injili


Ili kufanya uinjilisti kuwafikia waliopotea,
injili lazima ihubiriwe (Mk. 16:15; 1 Kor. 9:16). Paulo alitangaza kwamba,
“Kila mtu atakayeliitia jina la Bwana ataokolewa” (Rum. 10:13). Kisha akauliza
mfululizo wa maswali yaliyo wazi: “Basi, wanawezaje kumwita yule ambaye
hawajamwamini? Na wanawezaje kumwamini yule ambaye hawajasikia habari zake? Na
wanawezaje kusikia bila mtu anayewahubiria?” (mst. 14). Hakuna wokovu bila
kusikia na kuamini injili. Kama mchungaji wa Kipentekoste, unapaswa kuwa tayari
kila wakati kushirikisha waliopotea habari njema (Rum. 1:15-16). Na unapaswa
kuwaandaa washirika wako kufanya vivyo hivyo.


Nguvu ya Roho Mtakatifu


Hakuna mradi wa uinjilisti unaopaswa kufanywa
bila nguvu za Roho Mtakatifu. Yesu aliwaagiza hivi wanafunzi wake: “Nendeni
mkafanye wanafunzi kutoka katika mataifa yote” (Mt. 28:19). Lakini kwanza,
walipaswa kukaa “mjini mpaka mtakapovikwa uwezo utokao juu” (Lk. 24:49; taz.
Mdo. 1:4-8). Huo mfumo wa kibiblia unaendelea hadi leo ― kwanza kutia
nguvu, kisha kutangaza kwa kutumia hizo nguvu.


Mtindo wa uinjilisti wa Agano Jipya unahusisha
zaidi mahubiri ya upako yakiambatana na uthibitisho wa ishara na maajabu (Mt.
10:7-8; Mk. 16:17). Si lazima injili itangazwe tu, bali nguvu yake lazima
idhihirishwe pia. Hii ni kweli hasa katika Afrika. Waafrika wengi wanatoka
katika maisha ya kuabudu sanamu, uchawi, na ushirikina. Wanatafuta dini
inayoahidi nguvu juu ya nguvu za giza.


Basi, wewe kama mchungaji wa Kipentekoste
mwenye hekima, lazima ukazie ubatizo katika Roho Mtakatifu, huduma ya nguvu, na
udhihirisho wa karama za kiroho katika uenezaji wa uinjilisti. Lakini, lazima
uwe mwangalifu ili kuhakikisha kwamba ujumbe wa injili hauathiriwi katika
utafutaji wa miujiza ya kuvutia.


Maombi ya Dhati


Kwa kumalizia ni vizuri kutambua kwamba kila
shughuli ya uinjilisti ya kanisa inapaswa kufunikwa kwa maombi ya dhati. Maombi
kama haya ni ufunguo wa mafanikio ya uinjilisti. Kila shughuli nyingine ya
uinjilisti hutiririka kutokea humo. Katika maombi tunamwita Mungu awatie nguvu
watakatifu, aelekeze hatua zao, atie mafuta mahubiri yao, afanye ishara na
maajabu, na kufungua mioyo ya wale watakaosikia Injili itakayotangazwa (rej.
Mdo. 4:29-30).


____________________


Uinjilisti ndio
kiini cha sababu ya kuwepo kwa Kanisa. Hakuna kanisa linaloweza kujiita la
Kipentekoste kweli huku likishindwa kuwafikia waliopotea kwa uwezo wa Roho
Mtakatifu. Hivyo, kama mchungaji wa kweli wa Kipentekoste, lazima uliongoze
kanisa lako kwa ujasiri katika kuwafikia waliopotea kwa ajili ya Kristo.

chungaji wa kanisa
dogo la Kipentekoste Afrika Mashariki alisukumwa na Roho Mtakatifu kuanzisha
shule ya msingi katika eneo la kanisa lake. Alishuhudia hivi: "Tulitaka tu
kusaidia watoto wa jirani na elimu bora. Tulitaka kufanya sehemu yetu ili
kutokomeza ujinga katika jamii yetu.” Ingawa hakuwa na pesa, na hakuwa na
uzoefu wa kuendesha shule, mchungaji aliamini kwamba Mungu alikuwa amesema naye.
Kwa hiyo kwa imani, alisonga mbele na mpango wake.


Alipotambua kwamba shule ilihitaji kabati za
kuhifadhia vifaa vya kufundishia, huyo mchungaji alitoa kabati hizo kutoka
nyumbani kwake na kuzihamishia shuleni. Aliuza vitu vingine vya binafsi ili
kununua madawati, vitabu, na vifaa vya ujenzi. Kisha akasonga mbele katika
utendaji wa kutekeleza maono yake. Kwa sababu shule haikuwa na uwezo wa kumlipa
mlinzi, alijitolea mwenyewe kuhudumu katika nafasi hiyo. Muda wote huo,
alimwamini Mungu amtegemeze na kumwongoza. Hatua kwa hatua, shule ilifanikiwa
na kukua.


Watu katika jamii walipomwona mchungaji
akishughulika hivyo, waliguswa na maono yake na udhati wa kujali kwake kuhusu
mafanikio yao. Basi walianza kuchangia fedha kusaidia shule hiyo. Baada ya
muda, Mungu alitengeneza njia kwa kanisa kujenga madarasa zaidi. Madarasa haya
mapya yalijengwa kulingana na viwango vya serikali. Hivi majuzi, shule imepata
ardhi ya ziada ambayo itaendeleza shule zaidi. Mchungaji alisema hivi: “Tunapanga
kujenga madarasa zaidi na uwanja wa michezo kwa ajili ya watoto. Bado
hatujafika mahali Mungu anapotaka tuwe, lakini Mungu ni mwaminifu, na
anatusaidia kusonga mbele. Shule yetu sasa ni miongoni mwa shule bora zaidi
katika eneo hili.”


Katika yote waliyofanya, mchungaji na
wafanyakazi wa shule walibaki kuwa waaminifu kwa agizo la Kristo la kushirikisha
injili kwa waliopotea. Kwa sababu hiyo, wengi wa wanafunzi wamekuwa Wakristo. Pia,
nia njema iliyotokana na shule ilifungua mioyo ya wazazi kadhaa ambao walitoa
maisha yao kwa Yesu. Zaidi ya hayo, Mungu ameitumia shule hiyo kufungua mlango
wa ushuhuda kwa jamii ya Kiislamu iliyo katika eneo hilo.


Huu ni mfano mmoja tu wa njia nyingi ambazo
wewe kama mchungaji wa Kipentekoste, unaweza kutumia kuliongoza kanisa lako
katika kuonyesha kuijali jumuiya yako. Sura hii itachunguza somo hili. Itaweka
msingi wa kibiblia kwa huduma kamilifu. Huduma kamili ni huduma ya Kikristo
inayolenga kutumikia mtu kamili: roho, nafsi na mwili. Sura hii pia itatoa
mapendekezo yanayoweza kufanyiwa kazi kuhusu jinsi kanisa lako linavyoweza
kujihusisha na kuonyesha kuijali jamii.


MAMLAKA YA KIBIBLIA


Katika mijadala ya umisheni, wakati mwingine swali
huulizwa, “Ni kipi kilicho muhimu zaidi, kuhubiri injili kwa waliopotea au
kuwajali wenye uhitaji?” Jibu ni kwamba, ingawa hakuna kitu muhimu zaidi kuliko
kuwaongoza wenye dhambi kwa Kristo, kanisa lazima lihusishwe katika kufanya
uinjilisti na uenezaji wa injili na utunzaji wa jamii. Yote hayo ni madhihirisho
ya kuja kwa ufalme wa Mungu. Ingawa kanisa la Kipentekoste barani Afrika
limefaulu katika kuwaongoza watu kwa Kristo na kuanzisha makanisa mapya,
limekuwa na ufanisi mdogo katika kuwahudumia wanaoumia.


Kama mchungaji wa kweli wa Kipentekoste,
lazima uepuke mitego miwili. Kwanza, lazima uepuke kuhubiri injili huku
ukipuuza mateso ya kimwili ya wale walio karibu nawe. Wakati huo huo, lazima
uepuke kushughulikia mahitaji ya kimwili ya watu bila kuwashirikisha injili.
Mtu fulani alisema, “Hatujahubiri injili kikamilifu mpaka tuonyeshe upendo wa
Kristo, na hatujaonyesha upendo wa Kristo kikamilifu mpaka tunapowahubiria
injili”. Hebu tuchunguze kwa ukaribu zaidi kile ambacho Biblia inasema kuhusu
habari hii muhimu.


Kufuata Mfano wa Yesu


Yesu ndiye kielelezo chetu cha huduma.
Alihudumia mtu kamili: roho, nafsi, na mwili. Alipokuwa karibu kuanza huduma
yake, alitaja kusudi lake. Akasema, “Roho wa Bwana yu juu yangu, kwa sababu
amenitia mafuta kuwahubiri maskini habari njema. Amenituma kuwatangazia
wafungwa kufunguliwa kwao, na vipofu kupata kuona tena, kuwaacha huru
waliosetwa, na kutangaza mwaka wa Bwana uliokubaliwa” (Lk. 4:18-19). Hivyo,
huduma ya Yesu ilikuwa na alama ya kutangaza habari njema na kushughulikia
mahitaji ya watu.


Kanisa katika kitabu cha Matendo ya Mitume
lilifuata utaratibu uliowekwa na Yesu. Walihubiri injili, wakaponya wagonjwa,
wakatoa pepo, na kuwatunza wenye uhitaji. Mfano mmoja wa wao kujali wahitaji ni
jinsi walivyowajali wajane wa Kiyunani huko Yerusalemu (Mdo. 6:1). Mfano
mwingine ni mwitikio wa kanisa la Antiokia kwa watakatifu waliokuwa na njaa
huko Yerusalemu. Waliposikia himizo la kiunabii kutoka kwa Agabo, “wanafunzi,
kwa kadiri kila mmoja alivyoweza, waliamua kutoa msaada kwa ajili ya ndugu na
dada waliokuwa wakiishi Yudea. Wakafanya hivyo, wakapeleka zawadi yao kwa wazee
kwa mikono ya Barnaba na Sauli” (Mdo. 11:29-30).


Mamlaka Mbili Kuu


Yesu aliliachia Kanisa Lake maagizo makuu
mawili. Moja linaitwa Agizo Kuu (Mt. 28:18-20); lingine linaitwa Amri Kuu (Mt.
22:34-40). Kama mchungaji mwaminifu wa Kipentekoste, lazima uliongoze kanisa
lako kutii yote mawili. Katika Agizo Kuu, Yesu ametuamuru akisema, “nendeni
mkafanye wanafunzi katika mataifa yote.” Katika Amri Kuu, ametuamuru kumpenda
Mungu sana na kuwapenda jirani zetu kama sisi wenyewe. Katika Mfano wa Msamaria
Mwema, Yesu alifundisha kwamba jirani yetu anaweza kuwa mtu yeyote tunayekutana
naye anayehitaji msaada wetu — bila kujali kabila au dini. Msamaria Mwema
alithibitika kuwa jirani mwema kwa kumwinua na kumsaidia yule mtu
aliyejeruhiwa. Yesu anatuamuru, “Nenda ukafanye vivyo hivyo” (Lk. 10:37).


Ushauri Mwingine wa Biblia


Katika sehemu nyingine nyingi, Biblia
inatuambia tuwajali walio na uhitaji. Kwa mfano, Yakobo anaandika, “Dini ambayo
Mungu Baba yetu anaikubali kuwa safi na isiyo na dosari ni hii, kuwatunza
yatima na wajane katika dhiki yao na kujilinda na kuchafuliwa na dunia” (Yakobo
1:27). Yesu alifundisha kwamba kwa kuwahudumia walio na uhitaji (yaani, wenye
njaa, wenye kiu, walio uchi, wagonjwa, wasio na makao, na wafungwa),
tunamhudumia Kristo (Mt. 25:31-40). Tunapoacha kuwajali, tunakuwa tumempuuza
Kristo na agizo lake kwetu (mst. 41-46). Unapohudumia mahitaji ya kimwili ya
watu, hupaswi kusahau kamwe kwamba kila mmoja ana nafsi ya milele itakayoishi
mbinguni au kuzimu milele. Hupaswi kukosa kuwashirikisha injili na kuwapa
nafasi ya kuokoka.


THAMANI YA KUHUDUMIA JUMUIYA


Kuna faida nyingi kwa kanisa la Pentekoste
kuhudumia jamii. Hebu tuangalie mbili:


Inampendeza Mungu


Mungu anafurahi wakati watoto Wake wanapohudumia
jumuiya zao na kuwafikia walio karibu nao kwa matendo ya huruma. Tunapofanya
hivyo, tunadhihirisha asili ya Mungu ya upendo na kufuata mfano wa Yesu, ambaye
mara nyingi aliwaponya wote waliokuja kwake (Mt. 8:16). Katika Mahubiri yake ya
Mlimani, Yesu alisema, “Mmesikia kwamba imenenwa, ‘Mpende jirani yako na
umchukie adui yako’. Lakini mimi nawaambia, ‘wapendeni adui zenu na waombeeni wanaowaudhi,
ili mpate kuwa watoto wa Baba yenu aliye mbinguni.’ Yeye huwaangazia jua lake
waovu na wema, huwanyeshea mvua wenye haki na wasio haki” (Mt. 5:43-45). Yesu
anasema tunapaswa kupenda na kutafuta kumbariki kila mtu — hata adui zetu. Tukfanya
hivyo, tutakuwa kama Baba yetu wa Mbinguni, na matendo yetu yatampendeza Mungu.


Inafungua Milango


Kuijali jamii hakumpendezi Mungu tu bali pia hujenga
nia njema kati ya kanisa na jumuiya. Watu wa Mungu wanapowatendea wengine fadhili,
watu huona na kuanza kulitazama kanisa kwa mtazamo mzuri. Wakati fulani Yesu
alimponya kiziwi na bubu. Watu waliposikia juu ya tendo hilo la huruma,
walisema kwa mshangao, "Amefanya kila kitu vizuri. ... hata huwafanya
viziwi kusikia na bubu kusema" (Mk. 7:37). Watu walipoona kwamba Yesu
anawajali, mioyo yao ilimgeukia. Kanisa lako linapoanza kuhudumia na kubariki
jumuiya yake, watu watasema, “Hao ni watu wazuri.” Watu wa nje wanapoanza
kulitazama kanisa lako vizuri, milango itafunguliwa kwa ajili ya uinjilisti.


KUTAMBUA MAHITAJI


Huduma kwa jamii huanza kwa kutambua hitaji,
kisha kupiga hatua kukidhi hitaji hilo. Zifuatazo ni njia chache kwa kanisa
lako kuhudumia jumuiya yake.


Shule za Kikristo


Shule za Kikristo ni njia iliyothibitishwa kwa
kanisa kuhudumia jamii na kusambaza na kuendeleza injili. Makanisa mengi ya
Kipentekoste kote barani Afrika yanabariki jumuiya zao kwa kuendesha shule.
Baadhi wamezianzisha ili kushughulikia hitaji la elimu ya msingi katika eneo
lililosahaulika. Wengine wameanzisha shule ili kutoa elimu mbadala ya Kikristo
kwa mfumo uliopo wa elimu ya kidunia, au Kiislamu. Shule zinafaa hasa katika
maeneo ambayo watu wanapinga injili. Kanisa ambalo haliwezi kuona namna ya
kuanzisha shule linaweza kuanza kwa kusajili washirika wa kanisa wenye uwezo
ili kutoa mafunzo ya bure kwa wanafunzi wanaohitaji usaidizi katika masomo yao
(maarufu kama tuisheni).


Miradi ya Huduma kwa Jamii


Baadhi ya makanisa ya Kipentekoste yanabariki
jumuiya zao kupitia miradi ya huduma aina mbalimbali. Wanaona uhitaji katika
jamii na kujipanga kulishughulikia hitaji hilo. Kwa mfano, kanisa linaweza
kujitolea kupaka rangi kituo cha afya cha mtaa. Au wanaweza kutaka kurekebisha
vioo vilivyovunjika katika shule ya msingi hapo mtaani. Au wanaweza kutaka
kurekebisha paa inayovuja kwenye nyumba ya mjane. Katika kanisa moja, wanaume
waliunda kikundi walichokiita Wasamaria wa Jumamosi. Kila Jumamosi, washirika
wa kanisa walitoka ili kusaidia wajane na watu wengine wenye uhitaji kwa kazi
mbalimbali. Ziko njia nyingi ambazo kanisa linaweza kutumia kutoa huduma kwa jumuiya
yake kupitia miradi mbalimbali.


Huduma ya Afya


Jamii nyingi barani Afrika hazina huduma za
afya za kutosha. Ili kushughulikia hitaji hili, kanisa linaweza kutaka kujenga
kituo cha afya kwa ajili ya jamii. Halafu linaweza kutumia ushawishi wake
kupata wafanyakazi wa huduma ya afya kwa ajili ya hicho kituo. Unaweza
kuwahimiza washirika wako kuwa watu wanaojali. Wanaweza kutafuta katika vitongoji
vyao watu wenye mahitaji ya kimwili. Kisha wanaweza kuwafanyia maombi ya
uponyaji, kuwafariji, na kuwapa msaada wa kifedha.


Maji Safi


Kulingana na ukubwa wake na nguvu zake za
kifedha, kanisa lako linaweza kutoa maji safi kwa jumuiya yako kwa kufadhili
kisima cha maji. Au linaweza kutaka kurekebisha kisima cha zamani kisichofanya
kazi.


Kulisha na Kutunza Watoto


Utapiamlo wa watoto ni changamoto kubwa katika
sehemu nyingi za Afrika. Huathiri ukuaji wa mwili na akili wa mamilioni ya
watoto na vijana, na athari zake hudumu maishani. Baadhi ya makanisa ya
Kipentekoste yameanzisha programu za kulisha watoto, ambapo watoto huja mara
moja kwa siku kwa ajili ya kupata mlo. Wengine wameanzisha programu za utunzaji
wa watoto kwa bei nafuu. Hizi huwaruhusu wazazi kwenda kazini wakijua kwamba
watoto wao wanatunzwa ipasavyo. Programu kama hizo za ulishaji na malezi ya
watoto hutoa fursa kwa kanisa kuwashirikisha injili wao na wazazi wao. Pia hutoa
nafasi kwa kanisa kuwafundisha watoto maadili ya kimungu.


Mipango ya Kutoa Misaada kwa Ajili ya Masomo


Watoto na vijana wengi barani Afrika wana
akili na bidii sana. Lakini wazazi wao hawana uwezo wa kulipa karo zao za
shule. Kanisa lako linaweza kutaka kushughulikia hitaji hilo kwa kuunda utaratibu
wa ufadhili wa masomo ili kufadhili wanafunzi wanaostahili kwa kuwalipia karo
za shule. Hii itawawezesha kufanikisha ndoto zao na kupata ujuzi wanaohitaji
ili kujiendeleza wao na jamii kwa ujumla.


Maendeleo ya Vijana


Vijana wa Afrika wanawakilisha mustakabali wa
bara hili. Lakini cha kusikitisha ni kwamba wengi wao wanajiingiza katika utumiaji
wa dawa za kulevya na tabia nyingine zenye uharibifu. Kanisa lako linaweza
kushughulikia jambo hili kwa kuweka programu za vijana ili kutoa shughuli
chanya kwa vijana. Programu hizi zinaweza kuwa pamoja na kwaya, timu za
michezo, na shughuli zingine zinazofaa. Watumishi wanaweza kutumia shughuli hizo
kama jukwaa la kufundisha kanuni za jinsi ya kuwa mwanaume na mwanamke mcha
Mungu. Programu hizi pia zitawapa watendakazi fursa ya kufikisha injili kwa
vijana na kuwaongoza kwa Kristo.


Elimu ya Watu Wazima


Watu wazima wengi kote barani Afrika wamekosa
fursa ya elimu sahihi ya msingi au sekondari. Kanisa lako linaweza
kushughulikia hitaji hili kwa kuanzisha programu za elimu ya watu wazima.
Programu hizi zinaweza kuwa ni pamoja na:


Mafunzo ya kusoma na kuandika. Kanisa linaweza kuanzisha darasa endelevu lenye kufundisha watu wazima
jinsi ya kusoma na kuandika. Kujifunza stadi hizi kutaongeza heshima kwao na
kutawasaidia kupata kazi bora zaidi. Na zitaboresha maisha ya jamii nzima. Pia zitawatayarisha
kusoma Biblia na vitabu vingine vya Kikristo ambavyo kanisa linaweza kutaka
kuwaandalia. Kanisa linaweza pia kutaka kuanzisha darasa la kuwasaidia watu
wazima kujifunza lugha ya pili kama vile Kiingereza, Kifaransa, au Kireno.


Uboreshaji wa ndoa.
Ndoa nyingi barani Afrika hazina ubora, na kiwango cha talaka kinaongezeka.
Wanandoa wanahitaji kujua kanuni za kibiblia za ndoa. Hii ni kweli ndani na nje
ya kanisa. Ili kushughulikia hitaji hili, unaweza kuandaa darasa au semina ya
kuimarisha ndoa na kuwakaribisha watu wote. Washirika wako wanaweza kualika rafiki
zao kujiunga na hilo darasa. Hii itawasaidia kugundua kusudi la Mungu kwa ajili
ya maisha yao na ndoa zao. Wakati wa darasa, injili inatakiwa kuwasilishwa, na
wanandoa wanapaswa kupewa fursa ya kumpokea Kristo kama Mwokozi wao.


Kanuni za biashara na ujasiriamali. Ikiwezekana, kanisa lako linaweza kutaka kuanzisha darasa la
kuwafundisha wanafunzi watu wazima jinsi ya kuanzisha na kujenga biashara zao
wenyewe. Darasa linaweza pia kufundisha kanuni za kibiblia za biashara na
uwakili, ikijumuisha umuhimu wa maadili thabiti ya kazi.


Mbinu bora za kilimo. Katika mazingira ya mashambani, kanisa linaweza kutaka kuanzisha
darasa au kuendesha semina ya kila mwaka kuhusu mbinu bora za kilimo. Mtaalamu
wa masuala ya kilimo anaweza kuombwa kufundisha semina hiyo.


Mipango Mingine


Hizi ni baadhi tu ya njia chache ambazo kanisa
lako linaweza kutumia kuhudumia jumuiya yake. Roho Mtakatifu anaweza kukuongoza
kuanzisha mipango na miradi mingine ya huduma ambayo haijatajwa hapa.


KUHAMASISHA KANISA


Unaweza kuwa unauliza, “Ninawezaje, kama
mchungaji wa Kipentekoste, kuweka mipango hii katika vitendo?” Kama kiongozi wa
kanisa aliyechaguliwa na Mungu, utahitaji kuongoza. Lazima uanzishe maono,
uendeleze mpango, na usimamie utekelezaji wa mpango. Ili kuunda mpango mzuri wa
utekelezaji, zingatia yafuatayo:


Angalia Haja


Yesu aliona uhitaji kwanza. Aliwaona watu waliokuwa
wakiteseka karibu Naye “akawahurumia, kwa sababu walikuwa wametaabika na
wanyonge, kama kondoo wasio na mchungaji” (Mt. 9:36). Kisha akatekeleza mpango.
Aliwahimiza wanafunzi Wake hivi: “Kwa hiyo, mwombeni Bwana wa Mavuno apeleke
watenda kazi katika shamba lake la mavuno” (mst. 38). Wakati mwingine Yesu
aliwaambia, “Fumbueni macho yenu mtazame mashamba! Yameiva kwa mavuno” (Yoh.
4:35).


Kumbuka kwamba kabla ya kutekeleza mpango wako
wa kushiriki katika jamii, wewe kama Yesu lazima kwanza uone hitaji.
Ukishafanya hivyo, unaweza kuwasaidia washirika wa kanisa lako kufanya vivyo
hivyo.


Tambua Mapenzi ya Mungu


Mara tu unapoona mahitaji mengi katika jumuiya
yako, ni vizuri umuulize Mungu hivi: “Ni mahitaji gani kati ya haya, ninayotaka
kanisa letu kushughulikia?” Ikiwa utafungua moyo wako kwa Roho Mtakatifu,
atakuongoza. Ataweka mzigo unaoendelea kukua juu ya moyo wako na kukuonyesha
mahitaji ambayo anataka kanisa lako litimize.


Rahisisha


Unapoanza kutengeneza mpango wa utekelezaji wa
mpango wako mpya, ni muhimu kurahisisha mambo - angalau hapo mwanzoni. Kwa
kawaida, utataka kuanza na mradi mdogo unaoweza kufanyika bila shida sana.
Washirika wa kanisa wanapoona mafanikio ya mradi huu mdogo, watatiwa moyo kupokea
miradi mikubwa na kabambe zaidi.


Chukua Hatua


Roho anapoonyesha kwamba wakati unafaa, chukua
hatua mara moja na kuanzisha programu, ukimtumaini Mungu kukuongoza hatua kwa
hatua.


Ishike Kiroho


Unapoliongoza kanisa kujali mahitaji ya
kimwili ya watu, lazima uhakikishe kwamba hupuuzi mahitaji yao ya kiroho.
Kristo lazima abaki wa muhimu katika kila mpango na shughuli. Wewe na watenda
kazi wako lazima muombe mara kwa mara, mkihakikisha kwamba mnabaki mmejawa na
Roho Mtakatifu.


Himiza Ushiriki Kanisa Lote


Haupaswi kujaribu kufanya kazi peke yako. Badala
yake, hamasisha washirika wa kanisa lako kushiriki. Kila mtu anaweza kushiriki
kwa namna fulani. Kama mchungaji, lazima uwahimize watu kutoa kwa ukarimu kusaidia
mpango huo, na lazima uwatie moyo kujitolea wakati na nguvu zao. Kama mchungaji
wa Kipentekoste mwenye hekima, tambua karama za washirika walizopewa na Mungu,
na kisha uwatie moyo kutumia karama zao kubariki kazi ya Mungu.


Mwamini Mungu Kutoa Yanayohitajika


Mwisho, ni vizuri umwamini Mungu kukidhi
mahitaji yako. Usingoje hadi kila kitu kikae sawa ndipo uanze kuchukua hatua.
Ukifanya hivi, huenda usianze. Kama alivyofanya yule mchungaji mwanzoni mwa
sura hii, lazima ufanye uwezavyo na kile ulicho nacho, kisha umtumaini Mungu
kufanya mengine. Ikiwa utaendelea kuwa mtii kwa Mungu na mwaminifu kwa maono
ambayo amekupa, atakidhi mahitaji yako yote (Flp. 4:19).


 







~

Kupanda Makanisa Mapya

harles alikuwa
mwanafunzi wa huduma katika shule ya Biblia huko Afrika Mashariki. Siku moja,
alimwambia mwalimu wake, “Kabla sijafa, nataka kuanzisha makanisa mia moja kati
ya kabila langu.” Mzigo huu wa upandaji kanisa ulizaliwa moyoni mwake alipokuwa
akisafiri na timu ya umisheni kutoka shule ya Biblia. Timu ilikuwa imeanzisha makanisa
mapya kadhaa katika maeneo ya mbali, miongoni mwa makundi ya watu ambao
hawajafikiwa. Wakati wa safari, Charles alijifunza mbinu chache za kivitendo za
upandaji makanisa mapya.


Assemblies of God walipokuja kwa mara ya
kwanza katika nchi yake, walianza kazi yao kati ya watu wake. Lakini hata baada
ya miaka mingi, yalikuwepo makanisa machache tu kati yao. Alihitimu kutoka
shule ya Biblia miaka kumi na sita iliyopita. Leo, Charles ameanzisha zaidi ya
makanisa thelathini yeye peke yake. Kupitia ushawishi wake kama kiongozi wa
dhehebu, amepanda takriban makanisa hamsini zaidi bila kujihusisha moja kwa
moja, na kufikisha jumla ya makanisa mapya themanini. Sasa, Charles amelifanya
upya lengo lake. Anaahidi hivi: “Ninakusudia kuanzisha makanisa mapya 200 katika
miaka kumi ijayo!”


Kama ambavyo wanawake wenye afya nzuri wanavyozaa
watoto, makanisa yenye afya hupanda makanisa mengine. Kila kanisa linapaswa
kuwa kanisa lenye kupanda makanisa. Sura hii itaangalia kipaumbele cha
kimaandiko cha upandaji kanisa, mifano ya upandaji kanisa, kanisa kama jumuiya
ya kitume, makanisa ya kimishenari yanayowezeshwa na Roho, kanuni za makanisa
asilia, na njia za vitendo kwa mchungaji wa Kipentekoste kuanzisha makanisa.


KIPAUMBELE CHA MAANDIKO


Yesu alisema, “Nitalijenga kanisa langu” (Mt.
16:18). Pia aliagiza hivi: “Nendeni mkawafanye mataifa yote kuwa wanafunzi”
(28:19). Mtu fulani amesema, “Yesu hakutuagiza tupande makanisa. Alituagiza
tufanye watu kuwa wanafunzi.” Lakini, ona jinsi ambavyo hayo maneno Yesu yanavyohusiana.
Je, mtu anawezaje kufanya watu kuwa wanafunzi bila kupanda kanisa, na mtu
anawezaje kupanda kanisa la kweli bila kufanya watu kuwa wanafunzi? Kuwafikia
waliopotea bila kuwaweka kanisani ni sawa na kupata mtoto na kumwacha msituni.
Upandaji kanisa ni muhimu kwa kudumu kwa kazi na maendeleo ya waamini.


Mitume, wahudumu, na wafanyakazi wa kanisa
katika Agano Jipya walikuwa makini kuhusu kuanzisha makanisa. Petro, Yohana,
Filipo, watu toka Kipro na Kirene, Barnaba, Paulo, Yohana Marko, Sila, Luka,
Timotheo, Prisila, Akila, Gayo, Aristarko, Erasto na Tito: wote hao walihusika
katika upandaji makanisa. Wanaume na wanawake hawa walikuwa wakifuata amri ya
Kristo ya kufanya wanafunzi, na kwa kufanya hivyo, walianzisha makanisa. Kama
wachungaji wa Kipentekoste, lazima tufanye vivyo hivyo.


MIFANO YA KUPANDA KANISA


Wakati fulani mchungaji kijana mmoja alizungumza
na kiongozi wake wa jimbo kuhusu kuanzisha kanisa katika mji fulani. Kiongozi
huyo akajibu, “Mungu hajaniambia nipande kanisa pale, lakini ukitaka kufanya
hivyo, endelea. Ukifanikiwa, tutajua yalikuwa mapenzi ya Mungu. Ikishindikana,
tutajua haikuwa hivyo." Akijisikia kuongozwa na Roho, kijana huyo
alikwenda hapo na kuanzisha kanisa lake la kwanza. Tangu wakati huo, amepanda
zaidi ya makanisa ishirini.


Kotekote barani Afrika, wanaume na wanawake
wengi, walio na wito kutoka kwa Mungu wa kuanzisha kanisa, wamefanya vivyo
hivyo. Wamefanikiwa kupanda makanisa peke yao, bila msaada mwingi kutoka nje.
Hii inaweza kuitwa njia ya dharura - "kuzama au kuogelea". Ni kama
baba anayemfundisha mwanawe kuogelea kwa kumtupa kwenye dimbwi lenye kina
kirefu bila kumpa maagizo wala mafunzo ya awali. Ingawa makanisa mengi
yameanzishwa kwa njia hii, sio njia bora. Mpanda kanisa anathibitisha ukweli
huu. Anashuhudia hivi: "Kwa hakika nilijifunza mengi kutoka kwa kanisa hilo
la kwanza. Jambo moja nililojifunza ni kwamba sitaki kamwe kuanzisha kanisa
lingine bila timu ya watumishi wenzangu waliojitoa."


Kielelezo cha timu ya kusaidia upandaji kanisa
kina faida nyingi. Hebu fikiri: badala ya kutuma timu ya watu wawili kupanda
kanisa jipya, unatuma kumi au zaidi. Timu inaweza kuwa na mchungaji na mwenzi
wake, viongozi wa ibada, wanandoa wazee ili kuwepo kwa ajili ya kutoa uzoefu,
na watu wa kufanya kazi na watoto na vijana. Kundi kama hilo lingetoa msaada
kihisia na kifedha kwa wapanda kanisa. Mtazamo wa timu ya kusaidia upandaji
kanisa inaweza kusaidia kanisa kufikia ukomavu kwa haraka zaidi. Na litakuwa
kanisa ambalo lenyewe linapanda makanisa mengine upesi zaidi.


Kielelezo cha timu ya kusaidia upandaji kanisa
kinaweza kuja kwa namna tofauti. Kanisa mama linaweza kuzaa kanisa tawi kwa
kutuma mchungaji mshiriki na baadhi ya watu wake kwa jamii iliyo karibu. Kisha linaweza
kutoa huduma na ushauri kwa kanisa jipya hadi litakapoanzishwa. Paulo na kikundi
chake cha kitume cha wamishenari ni mfano bora wa timu ya kusaidia ambayo
ilisafiri kwenda kwa watu ambao hawajafikiwa na kupanda makanisa katika sehemu
ambapo Kristo hakuwa anajulikana.


Wengine wameunda mifumo ya kusaidia wapanda
kanisa kwa mwaka mmoja au miwili wanapofanya kazi ya kupanda kanisa jipya.
Baada ya hapo, usaidizi wao unapungua na hatimaye kukoma huku waamini wapya
wakikuzwa na kuwa wanafunzi waliojitoa, watakaotoa zaka ili kuendeleza kazi.
Mifano ya upandaji kanisa ni:


·        
Uzazi: Kanisa mama
linapanda kanisa tawi kama ilivyoelezwa hapo juu.


·        
Uanzishwaji: Wapanda
makanisa waanzilishi wanatumwa katika maeneo mapya ili kupanda makanisa.


·        
Kuhamia: Kundi
linalohudhuria kanisa kutoka eneo la mbali au tamaduni tofauti huomba ruhusa
kutoka kwa kanisa ili "kuondoka" na kuanzisha kanisa jipya.


·        
Vikundi: Vikundi vidogo
vinavyokutana katika sehemu nyingine ya jiji vinapanuka na kuwa makanisa.


·        
Makanisa yanayoshirikiana: Sehemu, jimbo, au makanisa ya kitaifa hushirikiana kupanda makanisa.


·        
Shule ya Biblia. Shule
za Biblia huhamasisha wanafunzi kupanda makanisa mapya.


·        
Nyingine: Njia zingine
za ubunifu zinaweza kuendelezwa ili kupanda makanisa.


Njia yoyote atakayotumia mtu, upandaji kanisa
si rahisi. Inahitaji kujitoa kutoka kwa mchungaji mpya, familia yake, na timu
yake kuanzisha kazi mpya. Adui hapendi makanisa mapya yaanzishwe kwa sababu
yanaingilia eneo lake (Mt. 12:29). Atapigana kupinga upandwaji wa kanisa na
kanisa litakalo-ota hapo (Efe. 6:12). Lakini, mpanda kanisa la Kipentekoste
ajue kwamba ana aliye Mkuu zaidi anayeishi ndani ili kumsaidia kushinda ushindi
(1 Yoh. 4:4).


Kama mchungaji mwingine yeyote wa
Kipentekoste, lazima uombe na kupanga jinsi unavyoweza kuliongoza kanisa lako
kuanzisha makanisa mapya, iwe karibu, katika eneo ambalo halijafikiwa la nchi
yako mwenyewe, au katika nchi nyingine barani Afrika na duniani kote.


JUMUIYA YA KITUME


Kanisa lenye afya ni kanisa linalotoa. Kanisa
lenye afya njema ni kanisa lenye mafundisho sahihi. Kanisa lenye afya ni kanisa
linalofanya umisheni. Kanisa lenye afya ni kanisa linaloshuhudia. Kanisa lenye
afya huzaa makanisa mengine yenye afya. Lakini kanisa moja huzaaje lingine? Je,
wewe kama mchungaji wa Kipentekoste unawezaje kwenda kuanzisha kanisa lingine?


Kanisa la Antiokia ni mfano bora wa kanisa
lenye afya, lililozingatia umisheni. Kanisa lilianzishwa na walei wa Kiyahudi
kutoka Yerusalemu, Kipro, na Kirene ambao walishirikisha wengine imani yao kwa
ujasiri, pamoja na watu wa tamaduni zingine (Mdo. 11:19-20). Walikuwa kanisa
lililotiwa nguvu na Roho (mst. 21). Walikuwa na uongozi mzuri (mst. 22-26).
Walikuwa kanisa linalotoa (mst. 27-30), lenye kuomba, kufunga na kumwabudu
Mungu (13:2).


Hivyo, Roho Mtakatifu alipowaambia,
“Nitengeeni Barnaba na Sauli kwa kazi [utume] niliyowaitia,” walifanya hivyo (Mdo.
13:1-2). Kwa hiari walitoa watu wao bora zaidi waondoke kanisani kwao na kwenda
kufanya kile ambacho Mungu alikuwa anawaita kufanya. Waliwatuma Barnaba na
Sauli kama wapanda kanisa wa kimishenari (mst. 3-4).


Kama mchungaji wa Kipentekoste, Mungu anataka
kukutumia “kuwatayarisha watu wake kwa ajili ya kazi za huduma” (Efe. 4:12).
Anataka kukutumia kupanda makanisa hapo karibu, katika nchi yako, na duniani
kote. Mungu amekupa njia na fursa ya kutengeneza katika kanisa lako utamaduni
wa umisheni na upandaji kanisa. Unaweza kufanya hivi kwa kufundisha na kuhamasisha
maombi ya kimishenari, kuabudu, uongozi, utoaji, uinjilisti, na kazi ya pamoja.
Katika mazingira kama haya, Mungu atawaita na kuwawezesha watu wake kwenda nje
na kuhubiri injili na kupanda makanisa mapya.


Unapaswa kuwaelekeza watu wako watoe kwa
ukarimu kusaidia kazi ya Mungu, na umruhusu Mungu afanye vivyo hivyo kwako pia.
Mungu anaweza kukutaka utoe washirika wako bora sana wa kanisa kufanya kazi ya
kupanda kanisa. Moja ya zawadi kubwa mno unayoweza kumpa Mungu ni kuwainua watu
katika karama zao walizopewa na Mungu na kisha kuwaachilia katika huduma.
Barnaba alisaidia kumwinua Paulo (Mdo. 9:26-27; 11:25). Kisha alimfungua
afuatilie huduma yake mwenyewe na kuendeleza timu yake ya kimishenari
(15:36-41).


Kama mchungaji wa Kipentekoste, jumuiya ya
mitume unayoikuza katika kanisa lako itafanya kazi yenye kuvuta wengine, kama
sumaku. Jumuiya ya kitume ni kundi la watu waliojikita katika kutimiza Agizo
Kuu nyumbani na duniani kote. Watu wanapomwona Roho wa Mungu akitembea katika
kanisa lako, watataka kuwa sehemu ya kile kinachofanyika.


Katika Matendo 6, mzozo ulitokea kuhusu
kulisha baadhi ya wajane waliotelekezwa. Mitume walisuluhisha mzozo huo kwa
kuteua wanaume saba waliojazwa na Roho ili kutimiza hiyo kazi. Kitendo hiki
kiliwafurahisha watu ndani na nje ya kanisa. Kwa hiyo, “neno la Mungu likaenea
[na] idadi ya wanafunzi katika Yerusalemu ikaongezeka kwa kasi, na idadi kubwa
ya makuhani ikaitii ile imani” (mst. 7). Unapokuza kanisa lako kuwa jumuiya ya
mitume yenye upendo, watu watavutwa kwa Kristo na utume Wake. Ukuaji wa kanisa
na upandaji kanisa utatiririka kutoka katika mazingira kama hayo.


MAKANISA YA WAMISHENARI YANAYOWEZESHWA NA ROHO


Kitabu cha Matendo kinasimulia hadithi ya
kutia moyo ya kutiwa nguvu kwa kanisa la Yerusalemu. Roho Mtakatifu alipokuja
na kuwajaza wale wanafunzi mia na ishirini (120), umati uliona jambo la ajabu.
Wanafunzi walianza kunena kwa lugha kama Roho alivyowawezesha (2:1-4). Ilikuwa
ni kutimizwa kwa ahadi ya Yesu katika Matendo 1:8. Kwa mshangao, umati
ukawakaribia wanafunzi. Hili lilimpa Petro nafasi nzuri ya kutangaza habari
njema kwa nguvu za Roho Mtakatifu, na kusababisha watu elfu tatu (3,000) waje
kwa Bwana.


Mara nyingi Mungu hutumia ishara na maajabu
ili kuchochea shauku ya kusikia ujumbe wa injili. Ni vyema kutambua kwamba
katika vitabu vya Injili na Matendo, miujiza mingi ilifanyika nje ya mahali pa
ibada kuliko ndani. Katika Matendo, mara nyingi muujiza uliweka msingi wa
kutangaza injili. Hilo lilitokea huko Yerusalemu, Petro akihusika (Mdo. 2), huko
Kipro, Barnaba na Paulo wakihusika (13:4-12), huko Efeso, Paulo na Sila
wakihusika (16:11-40), na katika nyakati nyingine nyingi (9:32-35; 9:36-43;
10:1-11:18; 14:1-7; 14:8-20; 19:1-20:1).


Mungu anataka wale walio nje ya kanisa waone
nguvu na upendo Wake unaofanya miujiza, na wageuke kumfuata. Usiache muujiza
ukapotea. Wakati wowote Mungu anapofanya muujiza, utumie kama fursa ya
kuwaambia watu kuhusu Yesu.


Yesu aliwaambia wanafunzi wake, “Kama vile
Baba alivyonituma mimi, nami nawatuma ninyi” (Yoh. 20:21). Lakini Baba
alimtumaje Yesu? Alimtuma Mwanawe kuhudumu katika nguvu za Roho. Yesu alipoanza
huduma yake, alitangaza hivi: “Roho wa Bwana yu juu yangu, kwa maana amenitia
mafuta kuwahubiri maskini habari njema. Amenituma kuwatangazia wafungwa
kufunguliwa kwao, na vipofu kupata kuona tena, kuwaacha huru waliosetwa, na
kutangaza mwaka wa Bwana uliokubaliwa” (Lk. 4:18-19). Yesu alihudumu katika
nguvu za Roho (Mdo. 10:38), na aliwatuma wanafunzi Wake kufanya vivyo hivyo (Lk.
24:46-49; Mdo. 1:8).


Kama mchungaji wa Kipentekoste, lazima
uwezeshwe na Roho Mtakatifu, na lazima uendeleze kanisa lako kimakusudi liwe taasisi
ya kimishenari inayowezeshwa na Roho. Tena, unapaswa kupanda makanisa ya
kimishenari yaliyowezeshwa na Roho. Kanisa la kimishenari lililowezeshwa na
Roho ndilo aina ya kanisa Yesu alilopanda. Na ndiyo aina ya kanisa tunalosoma
juu yake katika kitabu cha Matendo.


Yesu alieleza kiini cha kanisa hili katika
Matendo 1:8, ambapo alisema, “Lakini mtapokea nguvu, akiisha kuwajilia juu yenu
Roho Mtakatifu; nanyi mtakuwa mashahidi wangu katika Yerusalemu, na katika
Uyahudi wote, na Samaria, na hata mwisho wa nchi”. Kwa hivyo, kanisa la kimishenari
linalowezeshwa na Roho lina sifa mbili kubwa: Washirika wake wanawezeshwa na
Roho Mtakatifu, na wamejitoa kutimiza utume wa Mungu. Ni kanisa ambalo hupanda
makanisa mengine ya kimishenari yaliyowezeshwa na Roho, na ni kanisa ambalo
limejitoa kufikia makundi ya watu ambao hawajafikiwa kote nchini na duniani
kote. Tunatakiwa kuendeleza kanisa la aina hii, na ndiyo aina ya makanisa
tunayopaswa kupanda.


KANUNI ZA KANISA LA KIENYEJI


Ulimwenguni kote, kanisa la Kipentekoste
limekua kwa kasi ya kushangaza. Kinachochangia ukuaji huu ni kujitoa kwake kwa
kile kinachojulikana kama "kanuni za kanisa la kienyeji." Hii ni
imani kwamba kila kanisa jipya lazima liweze kujitegemeza, kujitawala, na
kujitangaza haraka sana. Wewe na kanisa lako mnapotoka kupanda makanisa,
mnapaswa kuhakikisha kwamba yanakua na kuwa makanisa yanayoweza kujikimu,
kushughulikia mambo yao wenyewe, kuwafikia waliopotea, na kuweza kupanda upesi makanisa
mengine ya kimishenari yaliyowezeshwa na Roho.


Mtoto mchanga anapokuja katika familia, wazazi
hushughulikia kila hitaji lake. Lakini huyo mtoto anapokua na kukomaa, wazazi
humfundisha mtoto jinsi ya kujitegemea. Mtoto hufundishwa jinsi ya kuishi na,
baada ya muda, anapewa jukumu zaidi na zaidi katika kujitegemea. Mwishowe mtoto
anapokuwa mtu mzima, wazazi humwachilia awe mshiriki wa jamii anayejitegemea na
anayechangia.


Ni kama katika kupanda kanisa jipya. Mwanzoni,
kanisa mama linatumia muda mwingi na rasilimali nyingi katika kutunza kanisa tawi.
Linaweza kusaidia kanisa jipya kwa uongozi, fedha, na watumishi. Lakini, hilo kanisa
jipya linatarajiwa kukua na kukomaa. Kusudi ni kwamba mapema tu nalo liwe
mshiriki anayejitegemea na kuchangia katika ufalme wa Mungu.


NINI KIFUATACHO?


Pengine unajiuliza, “Nifanye nini ili
kutekeleza kanuni hizi za upandaji kanisa katika huduma yangu mwenyewe na
katika uhai wa kanisa langu? Ninawezaje kukuza kanisa langu kuwa chombo chenye
ufanisi cha upandaji kanisa?” Fikiria kuchukua hatua zifuatazo:


Omba


Anza na maombi ya dhati. Mwombe Mungu kwa
dhati akupe maono ya upandaji kanisa. Mwambie Yesu, Bwana wa Mavuno, “Fumbua
macho yangu niyatazame mashamba yaliyoiva, tayari kuvunwa” (Yoh. 4:35). Ombea
jumuiya zinazokuzunguka ambazo hazina kanisa la kimishenari lililowezeshwa na
Roho (Mt. 9:38). Lakini usiishie hapo. Angalia mbali zaidi kwa watu na maeneo
ambayo hayajafikiwa katika nchi yako ambako kuna ushuhuda mdogo wa Injili au
hakuna kabisa. Na usisahau kutazama mataifa. Unaposali, mwulize Mungu, “Je,
ungetaka tufikishe habari njema za Kristo kwa watu gani miongoni mwa hawa? Na,
wapi katika maeneo haya?”


Jitolee


Kisha, jikabidhi mwenyewe na kanisa lako kwa
Mungu na kwa utume Wake. Amua mara moja na kwa wakati wote kwamba kanisa lako
litakuwa kanisa zuri katika shughuli za upandaji kanisa.


Wekeza kwa Watu


Mara tu unapojitoa kwa upandaji kanisa, anza
kuwakuza washirika wa kanisa lako kuwa wanafunzi wa Kristo waliojitoa
kikamilifu. Hubiri, fundisha, na zungumza mara kwa mara kuhusu utume wa Mungu
na kuhusu agizo la Kristo la kupanda makanisa. Shirikisha maono ya upandaji
kanisa kwa viongozi kanisani mwako na katika kusanyiko lako. Unapofanya hivyo,
wape viongozi watarajiwa nafasi za kuhudumu na kukuza karama zao walizopewa na
Mungu.


Tengeneza Timu


Kwa wakati ufaao, unda timu yako ya upandaji
kanisa. Chagua ni nani atakayehudumu kama mchungaji wa hilo kanisa jipya. Pia,
chagua wale watakaofanya kazi na mchungaji kwenye timu ya upandaji kanisa. Hakikisha
kwamba kila mhusika anajua wajibu wake maalum. Pia, hakikisha kwamba wahusika katika
timu yako wamewezeshwa na Roho Mtakatifu. Zaidi ya hayo, ni muhimu utengeneze
timu ya usaidizi itakayosalia kanisa la nyumbani ili kuunga mkono kanisa jipya
kwa kutia moyo, maombi, na fedha.


Tengeneza Mpango


Sasa, pamoja na timu yako, anza kutayarisha mpango
mapema. Katika mpango wako, jitahidi kujibu maswali yafuatayo: “Tupande kanisa
jipya lini na wapi? Nani atahusika? Tutafanya mambo gani mahususi?” Ni vizuri
huo mpango wako ujumuishe bajeti inayoelezea ni kiasi gani cha pesa na vifaa
gani vitahitajika na jinsi ya kupatikana kwake.


Ingiza Kwenye Utendaji


Mara baada ya kuomba na kukuza na kuandaa mpango
wako, piga hatua haraka kutekeleza mkakati wako. Tenda kwa imani, ukiamini
kwamba Roho wa Bwana atakutia nguvu na kuutia mafuta ushuhuda wako. Mwamini
Mungu kuthibitisha neno unalotangaza kwa miujiza, ishara na maajabu. Watu
wanapookolewa, hakikisha kwamba wao pia wamejazwa na Roho na kufundishwa mambo
ya msingi ya kumtumikia Kristo. Wahamasishe mara moja wazifikie familia zao na
rafiki zao.


Tathmini


Mwisho: mara tu unapomaliza shughuli zako za
upandaji kanisa, kaa na timu yako na kwa pamoja fanyeni tathmini ya kazi
iliyofanyika. Uliza maswali kama: “Nini tulichofanya vizuri? Nini kingeweza
kufanyika vizuri zaidi?” Siku zote kutakuwa na mambo ambayo hayakwenda sawa,
lakini usivunjike moyo. Tumia kile ulichojifunza kuimarisha shughuli yako ya
upandaji kanisa, itakayofuata. 


____________________


Kuendeleza kusanyiko
lako kuwa chombo cha upandaji kanisa hakutasaidia tu kuendeleza utume wa Kristo
duniani, kutaleta uamsho pia kwa kanisa. Kusanyiko lako litafurahi kwamba wao
ni sehemu ya kuanzisha makanisa mapya na kuona watu wakimjia Yesu. Kila mchungaji
wa Kipentekoste anapaswa kujitoa kwa furaha kuanzisha makanisa mapya.


 







~ Sura ya 40 ~




Kutengeneza Mpango wa Utume wa Kanisa la Mahali Pamoja

akati ulikuwa umefika
wa Yesu kudhihirisha Yeye ni nani na kwa nini alikuwa amekuja. Ili wanafunzi Wake
kumi na wawili waendelee na utume Wake baada ya Yeye kuondoka, wangehitaji
kuelewa kweli hizi. Alipofika mahali pa faragha nje ya jiji la Kaisaria Filipi,
Yesu akaketi pamoja nao. Akawageukia, akawauliza, Watu hunena Mwana wa Adamu
kuwa ni nani? Wanafunzi wakajibu mmoja baada ya mwingine, “Wengine husema wewe
ni Yohana Mbatizaji. Wengine wanasema Eliya. Na bado wengine hudai kwamba wewe
ni Yeremia au mmoja wa manabii.”


Kisha Yesu akawauliza wao moja kwa moja, “Je! Ninyi
mnasema mimi ni nani?” Kwa kufunuliwa na Mungu, Petro alipaza sauti na kusema:
“Wewe ndiwe Masiya, Mwana wa Mungu aliye hai!”


Yesu akamtazama Petro machoni na kujibu,
"Heri wewe Simoni mwana wa Yona, kwa kuwa Baba yangu aliye mbinguni
amekufunulia hili." Kisha Yesu akaongeza, “Nakuambia, wewe ndiwe Petro, na
juu ya mwamba huu nitalijenga kanisa langu, na nguvu zote za kuzimu hazitaweza
kupingana nalo” (rej. Mt. 16:13-20). 


Basi, Yesu aliwafunulia wanafunzi Wake Yeye ni
nani: Alikuwa Masiya aliyeahidiwa, Mwana wa Mungu. Pia aliwafunulia kwa nini
alikuja: alikuwa amekuja kulijenga Kanisa Lake. Alizidi kuweka wazi kwamba
Kanisa alilokuwa akilijenga lingekuwa zaidi ya taasisi ya kibinadamu; ni vuguvugu
iliyoagizwa na Mungu. Lingekabiliwa na upinzani mkali wa kishetani, lakini mwishowe
lingeshinda.


KUUNGANISHWA NA UTUME WA MUNGU


Kusudi kuu la Bwana wetu kwa Kanisa Lake ni
kutangaza habari njema ya wokovu ndani ya Kristo kwa dunia iliyoharibika, kabla
ya kurudi Kwake. Yesu alisema hivi: “Injili hii ya ufalme itahubiriwa katika
ulimwengu wote kuwa ushuhuda kwa mataifa yote; ndipo ule mwisho utakapokuja”
(Mt. 24:14). Kama hii ni kweli, kila mchungaji wa Kipentekoste analazimika
kuliongoza kanisa lake kushiriki kikamilifu katika utume wa Mungu. Sura hii
itachunguza jinsi unavyoweza kukamilisha kazi hii kubwa ya Kanisa.


Maandalizi Binafsi


Kabla ya kujaribu kuunganisha kanisa lako na utume
wa Mungu, lazima ujitayarishe kwa kazi hiyo. Unaweza kufanya hivyo kwa njia
zifuatazo:


1. Kuelewa utume wa Mungu. Kwanza, lazima lengo lako liwe kupata ufahamu dhahiri wa utume wa
Mungu. Basi inabidi ujue utume wa Mungu ni nini na jinsi unavyohusiana na
Kanisa. Utume wa Mungu ambao wakati mwingine huitwa missio Dei, ndio
mada inayounganisha ya Maandiko. Ni mpango wa Mungu kukomboa na kuwaita kwake
watu kutoka katika kila kabila, lugha na taifa duniani (Uf. 5:9; 7:9). Ni
mpango wa Mungu kwamba katika Kristo, uzao wa Ibrahimu, “watu wote wa dunia
watabarikiwa” (Mwa. 12:3; 22:18; Gal. 3:16). Biblia ni hadithi ya Mungu
akitenda kazi katika historia ili kutimiza huo utume.


2. Kuelewa jukumu la kanisa. Zaidi ya hayo, kama mchungaji wa kweli wa Kipentekoste, lazima uelewe
jukumu kuu la Kanisa katika kutimiza utume wa Mungu. Yesu aliunganisha Kanisa
na utume wa Mungu alipowaagiza wafuasi wake kwa kusema, “Nendeni mkawafanye
mataifa yote kuwa wanafunzi, mkiwabatiza kwa jina la Baba, na Mwana, na Roho
Mtakatifu, na kuwafundisha kuyashika yote niliyowaamuru ninyi” (Mt. 28:19-20;
taz. Mk. 16:15; Lk. 24:46-48; Yoh. 20:21; Mdo. 1:8). Amri hii ya Yesu
inajulikana kama Agizo Kuu. Umisheni sio mpango wa Kanisa tu, ni kusudi la
Kanisa.


3. Kukubali wajibu wa kichungaji. Mwisho, kama mchungaji wa kweli wa Kipentekoste, kubali wajibu wako wa
kuhamasisha kanisa kushiriki katika utume wa Mungu. Ni vizuri uwe yule
“mtumishi mwaminifu na mwenye busara” ambaye bwana amemtuma kutunza nyumba yake
“ili kuwapa chakula kwa wakati wake” (Mt. 24:45). Kumbuka, siku moja utatoa
hesabu kwa Mungu kwa jinsi ambavyo umelisimamia kanisa la Kristo (Lk. 16:2).


Mfano wa Kibiblia


Biblia inatupa mfano wa jinsi kanisa la kweli
la Kipentekoste linavyopaswa kuonekana. Linapaswa kuwa kanisa la kimishenari.
Kanisa la kimishenari ni kanisa ambalo limejitoa kuendeleza utume wa Mungu
duniani. Kanisa la Antiokia ya Shamu lilikuwa kanisa kama hilo (Mdo. 11:19-20;
13:1-4). Luka anaiunganisha hiyo hadithi ya kanisa hili katika Matendo kama mfano
wa kudumu wa jinsi kanisa linavyoweza kuunganika vema na utume wa Mungu. Ni
mfano wa jinsi kanisa la Kipentekoste linavyopaswa kufanya kazi leo. Uchunguzi
wa vifungu hivi viwili unaonyesha sifa saba za kanisa la kweli la kimishenari.


1. Uwepo na nguvu za Roho. Kanisa la kimishenari la kweli litathamini uwepo na nguvu za Roho
Mtakatifu. Biblia inasema kuhusu kanisa la Antiokia, “Mkono wa Bwana ulikuwa
pamoja nao” (Mdo. 11:21). Hii ni njia nyingine ya kusema kwamba Roho Mtakatifu
alikuwa akifanya kazi kwa nguvu katikati yao (rej. 2 Waf. 3:15; Eze. 3:14).
Kama matokeo ya kazi ya Roho ndani na kupitia kwa waamini wa Antiokia na
mtazamo wao katika kuwapata waliopotea, “idadi kubwa ya watu waliamini na
kumgeukia Bwana.”


2. Uongozi wa kumcha Mungu, uliotiwa
mafuta na uliojaa imani. Kanisa la kimishenari la
kweli linaongozwa na viongozi wacha Mungu, waliotiwa mafuta na Roho, waliojaa
imani kama vile Barnaba na Sauli (Mdo. 11:22-26). Biblia inasema kwamba Barnaba
alikuwa “mtu mwema, amejaa Roho Mtakatifu na imani” (mst. 24). Sauli, ambaye
pia aliongoza kanisa la Antiokia, naye alikuwa amejaa Roho Mtakatifu na imani
(13:9; taz. 9:17-18).


3. Mtazamo wa nje wa maono. Ukweli ni kwamba kanisa la kimishenari linawafikia wakazi wa jiji au
kijiji chake kwa makusudi. Hivi ndivyo kanisa la Antiokia lilivyofanya. Zaidi
ya hayo, mawasiliano yao yalikuwa ya makabila mengi, yakiwalenga Wayahudi na Wasiokuwa
Wayahudi (Mdo. 11:19-21). Kanisa la Antiokia pia lilipanda makanisa mengine
katika eneo hilo (15:41). Tena walituma wamishenari kwa mataifa (13:1-4). Kisha
wakakaa pamoja na wale waliowatuma (14:27).


4. Tangazo la ujasiri. Kanisa la kweli la kimishenari litatangaza kwa ujasiri “habari njema za
Bwana Yesu Kristo” kama lilivyofanya kanisa la Antiokia (Mdo. 11:20). Kutangaza
kwa ujasiri injili ilikuwa tabia ya wanafunzi katika kitabu chote cha Matendo (ling.
8:4-5; 16:30-32; 28:31).


5. Mafunzo ya utaratibu yanayolenga utume. Kanisa la kimishenari la kweli litawafundisha washirika wake kuhusu
utume wa Mungu kwa mpangilio. Biblia inasema, “Kwa muda wa mwaka mzima Barnaba
na Sauli wakakutana na kanisa na kufundisha watu wengi sana” (Mdo. 11:26). Bila
shaka walifundisha mambo ya msingi ya maisha ya Kikristo. Pia, tukitazama jinsi
kanisa la Antiokia lilivyofanya kazi, ni wazi kwamba walifundisha kuhusu utume
wa Mungu na jinsi ambavyo Wakristo wangeweza kushiriki kikamilifu katika utume
huo.


6. Utendaji huru wa karama za kiroho. Kanisa la kimishenari la kweli litahimiza utendaji wa karama za kiroho
katika mikusanyiko yake. Kanisa la Antiokia lilihimiza udhihirisho kama huo
(rej. Mdo. 11:27-28). Huko, Wakristo walimtegemea Roho wa Mungu awaongoze
katika mapenzi ya Mungu. Udhihirisho wa karama ya unabii katika kanisa
ulichochea kutumwa kwa Barnaba na Sauli kama wamishenari kwa Mataifa (13:2).


7. Ukarimu unaoongozwa na Roho. Kanisa la kimishenari la kweli ni kanisa karimu. Huko Antiokia,
Wakristo walitoa kwa ukarimu ili kuendeleza kazi ya ufalme. Waliitikia unabii
wa Agabo kwa kutoa msaada kwa ndugu na dada walikuwa wanaishi Uyahudi (Mdo.
11:29). Hii inatukumbusha yale yaliyotokea baada ya kushuka kwa Roho ile Siku
ya Pentekoste (2:44-45).


Kama mchungaji wa Kipentekoste, unapaswa
kutumia kanisa la Antiokia kama kielelezo. Unapaswa kufanya kazi ili
kuhakikisha kwamba kila moja ya sifa hizi saba za kanisa la kimishenari
zinakuzwa katika kanisa unaloliongoza.


KUTEKELEZA UTUME WA MUNGU


Unaweza kuwa unauliza, “Ninawezaje kuanzisha
mpango mzuri wa utume katika kanisa langu? Je, ni hatua gani za vitendo ninazoweza
kuchukua ili kanisa langu lisogee kutoka mahali lilipo leo hadi mahali ambapo
Mungu anataka liwe?”


Ili kufanya hivi, lazima uelewe kwamba kanisa
la kimishenari la kweli haliwezi kuundwa kwa muda mfupi. Haitakuwa sawa na
kuwasha swichi na mara moja "nuru ya umisheni" iwake kanisani. Kuunda
maono ya kimishenari katika kusanyiko ni mchakato ambao utachukua muda na juhudi
nyingi. Mpango unahitajika. Na mpango huo utahitaji kutekelezwa.


Hapa kuna mbinu tano za ufanisi unazoweza
kutumia ili kuingiza maono ya kimishenari katika kanisa lako. Iwapo utatumia
mbinu hizi mara kwa mara, baada ya muda kanisa lako litasogea kutoka kuwa
kanisa linalozingatia mambo yake ya ndani na kujijali kibinafsi hadi kuwa
kanisa linalolenga nje, la kimishenari - aina ya kanisa linalompendeza Mungu.


Kuhubiri kwa Shauku na Bidii


Mbinu ya kwanza unayoweza kutumia kuingiza
maono ya kimishenari katika kanisa lako ni kuhubiri kwa ari na bidii. Ni lazima
uhubiri mara kwa mara juu ya utume wa Mungu na wajibu wa kanisa kushiriki
katika utume huo. Na lazima uruhusu shauku yako ya utume ijulikane kwa jinsi
unavyowasilisha ujumbe wako. Watu wataguswa sana na kulipenda sana somo hilo kama
watakavyovutiwa na hoja zako zenye mantiki. Mwishoni mwa ujumbe wako, hakikisha
unawapa changamoto watu wa Mungu kujitoa kwa utume wa Mungu. Kisha toa mwito
upate jibu maalum kwa ujumbe.[136]


Maombi Yenye Lengo


Mbinu ya pili unayoweza kutumia kuingiza maono
ya umisheni katika kanisa lako ni maombi yanayolenga utume. Ni vizuri uliongoze
kanisa lako mara kwa mara katika maombi kwa ajili ya mavuno (ling. Mt.
9:37-38). Unapaswa kutenga muda katika kila ibada ya Jumapili kwa ajili ya maombi
ya kimishenari. Katika wakati huu, wewe au kiongozi aliyeteuliwa mtaliongoza
kanisa kuomba kwa ajili ya mishenari mmoja au programu za umisheni ambazo
kanisa linaunga mkono. Unapaswa pia kuomba kwa ajili ya watu na maeneo ambayo
hayajafikiwa katika nchi yako na duniani kote.


Vilevile ni vizuri uwaongoze watu wako mara
kwa mara katika maombi kwa ajili ya kumwagwa kwa Roho Mtakatifu juu ya kanisa.
Kadiri washirika zaidi na zaidi wanavyowezeshwa na Roho wa Mungu anayetuma
wamishenari, mioyo yao itajawa na shauku Yake kwa waliopotea. Na Roho
atawasukuma kufanya sehemu yao katika kuwafikia watu waliopotea nyumbani na
hata miisho ya dunia (Mdo. 1:8).[137]



Kufundisha kwa Mpangilio


Tatu, unaweza kuingiza shauku ya umisheni
katika mioyo ya watu wa Mungu kupitia mafundisho yenye mpangilio kuhusu utume
wa Mungu. Ili kufanya hivyo, utahitaji kupitia Maandiko hatua kwa hatua
ukiangazia jinsi ambavyo Mungu ametenda katika historia ili kutimiza utume Wake
duniani. Mtazamo huu mpya wa Biblia utatengeneza katika mioyo ya watu uelewa wa
wazi ulio mzuri kuhusu asili na huduma ya kimishenari ya Kanisa. Ufahamu huu
utawatia moyo kushiriki kikamilifu zaidi katika utume wa Mungu.[138] 


Ushiriki Wenye Kusudi


Njia ya nne ya kuingiza maono ya kimishenari katika
watu wako ni kupanga (au kupanga upya) kanisa lako kwa ajili ya ushiriki katika
utume. Ili kufanya hivi, utahitaji kutathmini kwa uangalifu kila idara na
huduma za kanisa ili kuhakikisha kwamba mipango yao inaonyesha kujitoa kwa
kanisa lako kwa utume wa Mungu. Wewe, pamoja na timu ya uongozi wa kanisa,
mnapaswa kuuliza kila huduma katika kanisa, “Je! Mpango huu unasaidiaje kanisa
letu kutimiza utume wa Mungu?” Ikiwa mpango husika hausaidii kanisa kutimiza utume
wa Mungu, haupaswi kutupiliwa mbali au kurekebishwa.


Ushirikiano wa Kimkakati


Mbinu ya tano unayoweza kutumia ili kuingiza
maono ya kimishenari katika kanisa lako ni kushirikiana kimkakati na wamishenari
wanaoheshimika, na mashirika ya kimisheni. Hakuna kanisa la mahali pamoja lenye
uwezo wa kutekeleza utume wa Mungu peke yake. Utume ni jambo ambalo Mwili wote
wa Kristo unapaswa kufanya kwa kushirikiana pamoja. Basi, pamoja na mipango yake
ya ndani ya kujieneza, lazima uliongoze kanisa lako kushirikiana na mipango ya utume
ya kanisa lako la kitaifa na mashirika mengine mazuri ya umisheni. Kwa kufanya
hivi, lazima uliongoze kanisa lako kuunga mkono kwa uaminifu mpango wake wa utume
wa kanisa la kitaifa na wamishenari linaowaunga mkono. Washirika wa kanisa lako
wanapoona yote yanayotimizwa kupitia juhudi hizi za ushirikiano, watatiwa moyo
wa kushiriki hata zaidi katika utume.


Uhusika wa Kusanyiko


Hatimaye, unaweza kuingiza maono ya
kimishenari katika kanisa lako kwa kuwafichua washirika wako kwenye uwanja wa
misheni. Hapa kuna njia tano za ufanisi unaweza kufanya hivi:


1. Wageni wamishenari. Njia moja unayoweza kuwaingiza washirika kwenye uwanja wa misheni ni
kuwaalika wageni wamishenari kuja na kuhubiri kwenye mkutano wako. Wamishenari
hawa watashirikisha kanisa maono yao ya kuwafikia waliopotea, pamoja na asili
ya kazi yao katika shamba la Bwana. Watu wanapowasikiliza hao wamishenari shauku
ya misheni itazaliwa mioyoni mwao. Unapomwalika mishenari kuzungumza, lazima
uhakikishe kwamba kanisa lako linambariki mmishenari kwa sadaka ya ukarimu, kuweka
ahadi ya kifedha ya kila mwezi, na maombi endelevu.


2. Jumapili ya umisheni. Njia nyingine nzuri ya kuliweka wazi kanisa lako kwa umisheni ni kwa
kutenga Jumapili moja kila mwezi kama “Jumapili ya Umisheni.” Siku ya Jumapili
ya umisheni, wewe au mwakilishi aliyeteuliwa, mtasoma ripoti kutoka kwa wamishenari
na kuwaombea. Kisha utahubiri kuhusu umisheni na kupokea sadaka ya umisheni.
Mkakati huu utahakikisha kwamba kanisa lako linadumisha hazina ya umisheni iliyo
nzuri, yenye afya.


3. Makongamano ya umisheni. Itakuwa vizuri pia kupanga kongamano la kila mwaka la umisheni kwa
ajili ya kanisa. Kongamano la umisheni ni mfululizo wa huduma za kanisa zilizotengenezwa
ili kulifungua kanisa kwa umisheni na kuongeza mzigo wake kuwafikia waliopotea.
Wakati wa kongamano, waalike wamishenari kuhubiri na kushirikisha kanisani
huduma zao. Pia wakati wa kongamano, utataka kutazama mafanikio ya umisheni ya
kanisa pamoja na malengo yake kwa mwaka ujao. Zaidi ya hayo, wape changamoto
watu kutoa ahadi za kila mwezi kwa mpango wa umisheni wa kanisa.


4. Kibao cha umisheni. Zaidi ya hayo, unaweza kulifungua kanisa kwa umisheni kwa kuandaa
kibao cha umisheni kinachovutia na kukiweka mahali penye kuonekana vizuri
kanisani. Kwenye ubao huu zibandikwe picha za wamishenari zikiwa na maelezo ya
huduma zao. Barua toka kwa wamishenari, ramani za umisheni, na taarifa nyingine
zinazohusiana na utume pia zinaweza kubandikwa.


5. Mtoko wa kimisheni. Njia nyingine unayoweza kulifanya kusanyiko lako kufunguka kwa umisheni
ni kuwahimiza washirika wako kushiriki katika huduma za umisheni
zinazofadhiliwa na kanisa. Kwa mfano, idara ya umisheni ya kanisa inaweza
kutaka kupanga kufikia eneo lililopuuzwa au kundi la kikabila katika nchi yako.
Au wanaweza kutaka kufadhili mpango wa kuanzisha kanisa jipya katika eneo
ambalo halijahubiriwa. Kuwekwa wazi huku kwa moja kwa moja kwa kazi ya umisheni
kutaendeleza ufalme wa Mungu, kutaleta shauku ya umisheni katika mioyo ya watu,
na kuwasaidia washirika kuelewa kazi ya umisheni.


KUSAIDIA WAMISHENARI


Paulo alikumbusha kanisa la Rumi kwamba, ili
wamishenari waweze kwenda na kuhubiri injili kwa waliopotea, ni lazima watumwe
na watu (Rum. 10:13-15). Kwa hiyo, sehemu kubwa ya mpango wa umisheni wa kanisa
lolote ni kusaidia kutuma na kuwawezesha wamishenari shambani. Njia tatu ambazo
kanisa linaweza kufanya hivi ni kupitia uaminifu katika usaidizi wao kifedha, msaada
unaoendelea wa maombi, na usaidizi wa kujali kimaadili, kama ifuatavyo:


Kusaidia Kifedha kwa Uaminifu


Kwanza, kanisa lako lazima liwasaidie
wamishenari wake kifedha. Paulo alikuwa anazungumza juu ya huko kutegemeza alipowapa
waamini wa Korintho changamoto, kwa swali hili: “Ni nani anayekuwa askari kwa
gharama yake mwenyewe?” (1 Kor. 9:7). Akawakumbusha tena, “Wale wahubirio
injili wanapaswa kupokea riziki yao kutokana na injili” (1 Kor. 9:14).


Ili wamishenari wabaki shambani, ni lazima
wapokee kwa uaminifu sana na endelevu usaidizi wa kifedha kutoka nyumbani. Msaada
huu kwa kiasi kikubwa hutoka kwa wafadhili binafsi na makanisa ya mahali.
Makanisa mengi ya mahali huwasaidia wamishenari kupitia idara ya umisheni ya
kanisa lao la kitaifa. Kama mchungaji, ni lazima uhakikishe kwamba sadaka zote za
umisheni zinashughulikiwa kwa uadilifu na kwamba zinatumika tu kwa madhumuni ya
kutolewa kwake.


Msaada Endelevu wa Maombi


Pili, kanisa lazima litoe msaada endelevu wa
maombi kwa ajili ya wamishenari wao shambani. Mara nyingi Paulo alikumbusha
makanisa kumwombea. Kwa mfano, aliwasihi Wakristo wa Thesalonike hivi: “Ndugu
na dada, tuombeeni ili ujumbe wa Bwana uenee upesi na kuheshimiwa” (2 The. 3:1).
Mifano mingine ya Paulo akiomba maombi kutoka kwa Wakristo ipo katika Warumi
15:30-32, Waefeso 6:19, Wakolosai 4:3-4, na 1 Wathesalonike 5:25. Kupitia sala
zao, Wakristo wanaweza kuwategemeza wamishenari shambani na kuwasaidia kupigana
vita vizuri vya imani. Wakati mwingine maombi kwa ajili ya wamishenari
huhusisha vita vikali vya kiroho (Efe. 6:11-18; Mt. 12:29).


Msaada Kimaadili


Mwisho ni kwamba: Kanisa la Kipentekoste
lazima liwape wamishenari wake usaidizi wa kimaadili na kihisia. Wamishenari
mara nyingi huishi mbali na nyumbani na kituo chao cha kuwategemeza. Wakati
fulani wanajisikia kutengwa, na wapweke, na wanahitaji msaada wa kimaadili.
Wakristo walioko nyumbani wanaweza kutoa msaada huo kwa kuandika barua na barua
pepe zenye kutia moyo.


KUWALENGA WASIOFIKIWA


Huduma ya Paulo ya umishenari ilikazia fikira za
watu ambao hawajafikiwa. Aliandika hivi: “Sikuzote imekuwa nia yangu kuhubiri
injili mahali ambapo Kristo hajulikani, ili nisije nikajenga juu ya msingi wa
mtu mwingine” (Rum. 15:20).


Vivyo hivyo, kila mpango wa umisheni wa kanisa
la Pentekoste la mahali pamoja lazima uunganishe kulenga makundi ya watu ambao
hawajafikiwa. Kundi la watu ambao hawajafikiwa ni kabila lisilo na ushuhuda
wowote, linalojiendesha la kanisa. Watafiti wanasema siku za leo kuna zaidi ya
makundi elfu saba ya watu ambao hawajafikiwa duniani. Watu hao ambao
hawajafikiwa wanatimiza idadi zaidi ya watu bilioni tatu ambao hawawezi kupata
habari njema juu ya Yesu. Wengi wa vikundi hivi vya watu ambao hawajafikiwa
wanaishi Afrika. Kanisa la Kiafrika lazima liwaelekeze watu hawa waliopotea ili
wamishenari wawafikie.[139]

Sehemu ya 10 ~



Mchungaji wa Kipentekoste na
Ibada Maalum

Kufanya Harusi na Mazishi

ara baada ya kumaliza
chuo, Samweli alimwomba Esta waoane, naye akakubali. Wakiwa vijana wacha Mungu,
walijitoa kubaki wasafi kingono hadi watakapofunga ndoa. Cha kusikitisha ni
kwamba, kabla ya harusi, vita vya wenyewe kwa wenyewe vilizuka katika taifa
lao. Kila mmoja wa familia zao walikimbilia nchi tofauti kutafuta hifadhi.
Baada ya miaka miwili ya kutengana, Samweli na Esta walirudi katika nchi yao na
kuungana tena. Harusi yao ilikuwa ya gharama ndogo tu, ila Roho wa Mungu alidhihirika
waziwazi wakati wa sherehe hiyo. Tangu wakati huo, Samweli na Esta wamemtumikia
Bwana kwa uaminifu na kulea watoto wacha Mungu.


Katika hadithi nyingine, Kristofa na Stefano
walikuwa ndugu wawili wa karibu sana. Stefano alipoaga dunia ghafla, Kristofa
aliumia moyoni. Ingawa yeye hakuwa Mkristo, ndugu yake alikuwa Mkristo. Stefano
alikuwa amemtumikia Mungu kwa uaminifu kama shemasi katika kanisa lake. Kwa
sababu ya huduma ambayo kanisa la mahali lilitoa kwa familia ya Stefano,
heshima ya ibada ya mazishi, na huduma ya ufuatiliaji ya wachungaji, Kristofa
na familia yake yote walitoa maisha yao kwa Kristo na wakawa washirika kanisani.
Leo, Kristofa ni shemasi katika kanisa. Anahudumu katika nafasi ile ile ya huduma
ambayo Stefano kaka yake aliwahi kuhudumu.


Sura hii itazungumzia kile ambacho Biblia
inasema kuhusu harusi na mazishi na thamani yake kwa familia, kanisa, na jamii
kwa ujumla. Pia itatoa ufahamu kwa wachungaji wa Kipentekoste juu ya kujiandaa,
kuendesha, na kufuatilia harusi na mazishi. Ingawa maelezo ya jinsi mchungaji
anavyopaswa kuendesha ibada hizi maalum yanaweza kutofautiana kutoka nchi hadi
nchi, na kutoka utamaduni hadi utamaduni, sura hii itatoa miongozo ya jumla ya
kuendesha sherehe hizi muhimu.


SHEREHE YA HARUSI


Hakuna mahali popote ambapo Biblia imeweka
miongozo dhahiri kuhusu sherehe za arusi. Lakini inatoa mifano kadhaa ya harusi
zilizoidhinishwa na Mungu. Kanuni zilizodhihirishwa kutokana na mifano hii
zinaweza kumwongoza mchungaji wa Kipentekoste katika kuandaa na kuongoza
sherehe za harusi.


Mfano mmoja ni simulizi la Biblia jinsi Mungu
alivyowaleta Adamu na Hawa pamoja kama mume na mke (Mwa. 2:18-25). Baada ya
kuwaumba, Mungu aliwaleta pamoja katika ile inayoweza kuitwa kwa usahihi, “arusi
ya kwanza”. Kutokana na wao kuwa pamoja, Biblia inasema walifanyika “mwili
mmoja” (mst. 24; taz. Mt. 19:5-6).


Baadaye katika Mwanzo, Biblia inaeleza kuhusu
ndoa ya Isaka na Rebeka (Mwa. 24:1-67). Inaeleza jinsi Mungu alivyomwongoza
mtumishi wa Abrahamu kwa msichana mrembo Mkaldayo anayeitwa Rebeka. Baada ya
kumweleza kilichomleta, msichana huyo alikubali kurudi naye Kanaani ili awe mke
wa Isaka. Alipokutana na Isaka kwa mara ya kwanza, alichukua utaji wake na kwa
heshima akajifunika kulingana na desturi ya wakati huo. Kisha mtumishi huyo
alimweleza Isaka jinsi Mungu alivyomsaidia kumpata Rebeka. Isaka akamchukua
Rebeka na kumwingiza hemani mwa marehemu mama yake Sara na kumwoa. Alimpenda
Rebeka sana na alipata faraja kwake. Hadithi hii ya Isaka na Rebeka inaonyesha
kwamba ikiwa mtu ataomba na kumtafuta Mungu, atamwongoza kwa mwenzi mwaminifu
ambaye pamoja naye wanaweza kushiriki furaha, faraja na raha za ndoa.


Sulemani alitangaza kwamba, “Yeye apataye mke
apata mema na kupata kibali kutoka kwa Bwana” (Mit. 18:22). Bila shaka kinyume
chake ni kweli pia: yeye apataye mume apata mema na kupata kibali kutoka kwa
Bwana. Sulemani anapanua ukweli huu katika Wimbo Ulio Bora, ambapo anatoa picha
nzuri ya upendo wa kimapenzi katika ndoa. Kuingia katika ndoa ya kimungu ni
jambo la heri.


Yesu Alibariki Ndoa 


Yesu alikuwa na mengi ya kusema kuhusu
utakatifu wa ndoa (Mt. 5:31-32; Mk. 10:1-12). Zaidi, alionyesha anavyothamini
sherehe za arusi kwa kuhudhuria moja katika kijiji cha Kana huko Galilaya.
Hapo, alibariki tukio hilo kwa kugeuza kimuujiza maji kuwa divai, akawaokoa wahusika
kutokana na aibu hadharani (Yoh. 2:1-11). Ukweli kwamba hii ilikuwa ishara ya
kwanza ya kimuujiza ya Yesu katika Injili ya Yohana inasisitiza umuhimu
anaoweka juu ya ibada ya ndoa.


Zaidi ya hayo, Biblia hutumia mafumbo ya ndoa
na arusi ili kuonyesha uhusiano wa karibu wa Mungu na watu Wake. Kwa mfano
katika Agano la Kale, Biblia inataja taifa la Israeli kama bibi-arusi, au mke
wa Mungu (Isa. 62:5; Yer. 3:14). Vivyo hivyo katika Agano Jipya, Paulo
analielezea Kanisa kama bibi-arusi wa Kristo (Efe. 5:23-32). Kwa kutumia mifano
kama hiyo, manabii na mitume walikuwa wakitangaza upendo wa Mungu na kujitoa Kwake
kwa watu wake. Na kwa kumaanisha, walikuwa wakitangaza jinsi Mungu
anavyothamini sana taasisi ya ndoa.


Umuhimu wa Sherehe ya Harusi


Harusi za kanisa huongeza hali ya wanandoa
kujitambulisha na jamii ya waaminio. Pia huongeza kujitoa kwa wanandoa kila
mmoja kwa mwingine. Mungu alimfanya Hawa kutatua upweke wa Adamu. Kuhusu Adamu,
Mungu alitangaza, “Si vema huyo mtu awe peke yake” (Mwa. 2:18). Ndivyo ilivyo
kwa wawili waliofunga ndoa. Si vyema kwao kuwa peke yao, yaani kujitenga na
jumuiya ya waamini. Kama Mungu alivyo na mahusiano: Baba, Mwana, na Roho
Mtakatifu - aliwaumba wanadamu waishi katika jumuiya.


Barani Afrika, harusi ya mwanamume na mwanamke
si jambo binafsi. Ni tukio la watu wote, la hadhara, la kusherehekewa kwa
furaha na jamii nzima. Harusi inaonyesha kwamba wanandoa ni sehemu ya jamii ya waaminio,
yaani Kanisa. Ikiwa mume au mke anatoka mbali, upendo na kujaliwa kunako-onyeshwa
na familia yao mpya ya kanisa huwafanya wajisikie wamekaribishwa na kukubalika.


Harusi za Kikristo pia hutoa ujumbe wa
kimaadili kwa jamii inayozunguka. Kila wanandoa wapya ambao wamefunga ndoa
ipasavyo kanisani huwapa changamoto wenzao kufuata mfano wao. Katika ulimwengu
wa kisasa, imekuwa jambo la kawaida japo la aibu, kwa mwanamume na mwanamke
kuishi pamoja wakishirikiana kingono bila kufunga ndoa. Wenzi wanaofunga ndoa
kulingana na Neno la Mungu huongeza thamani ya kiadili katika jumuiya yao na
kuwawekea wengine wa rika lao kielelezo kizuri.


Maandalizi kwa Ajili ya Harusi


Mafanikio ya sherehe ya harusi hutegemea sana
maandalizi sahihi. Kama mchungaji wa Kipentekoste, unapaswa kujitayarisha,
pamoja na bibi na bwana harusi, kwa njia nne:


1. Maandalizi ya kiroho. Kwanza, unapaswa kushughulikia maandalizi ya kiroho ya wahusika wa
harusi. Ndoa ni zaidi ya mkataba wa kijamii, kama ulimwengu unavyotaka tuamini.
Kwa mtazamo wa Mungu, ni agano takatifu kati ya mwanamume, mwanamke, na Mungu.
Kwa hiyo imekuwepo kwa ajili ya mwanamume na mwanamke walio tayari kuishi
katika uhusiano wa agano na Bwana Mungu wao. Harusi inapaswa kuonyesha kweli
hizi takatifu.


Kama mchungaji, unapaswa kuwashauri wanandoa tarajiwa
kuhakikisha kwamba wanaelewa uzito wa viapo wanavyokaribia kupeana. Hakikisha
pia kwamba bibi na bwana harusi wamezaliwa mara ya pili. Ukigundua kwamba
yeyote kati yao hajaokoka kikwelikweli, tafuta kuwaongoza kwa Kristo. Ikiwa
wameokoka, lakini hawaishi maisha ya kujitoa kikamilifu, waongoze kuyakabidhi
tena maisha yao kwa Kristo.


2. Maandalizi ya kitamaduni. Pili, kama mchungaji, lazima uzingatie suala la maandalizi ya
kitamaduni. Tamaduni tofauti za Kiafrika zina mila na desturi tofauti zinazohusu
harusi. Kwa mfano, katika tamaduni nyingi za Kiafrika, ndoa halali lazima
itanguliwe na malipo ya mahari. Ukijikuta katika mazingira kama hayo, hakikisha
kwamba wahusika wanatekeleza mahitaji ya kimila kabla ya siku ya arusi — mradi
tu mahitaji hayo hayakiuki Maandiko au desturi za kanisa. Inaweza kuwa aibu ikiwa
mahitaji ya kitamaduni ambayo hayajatatuliwa yatatakiwa kutatuliwa wakati wa ibada
ya harusi kanisani.


3. Maandalizi ya kisheria. Tatu, lazima uhakikishe kuwa wewe na wahusika wa harusi mmeshughulikia
masuala yoyote ya kisheria yanayotakiwa kwa ajili ya harusi. Kwa mfano, lazima
uhakikishe kuwa leseni ya ndoa imepatikana kutoka kwa mamlaka husika ya
serikali. Zaidi, hakikisha kuwa hakuna mhusika aliye na mwenzi mwingine, au aliye
hai. Katika nchi zingine, hatua za kisheria zinaweza kuchukuliwa dhidi ya
mchungaji yeyote anayekiuka sheria za ndoa.


Mchungaji mmoja alipuuza hilo na kujiletea
aibu yeye na kanisa lake. Wakati wa ibada ya arusi, alisema, “Ikiwa mtu yeyote
anaweza kuonyesha sababu yoyote halali kwa nini mwanamume huyu hawezi kuoana na
mwanamke huyu, na aseme sasa au anyamaze milele.” Cha kumshangaza kila mtu ni
kwamba, mwanamke mmoja kijana aliinua mkono wake. Alisema, “Sitaki kusimamisha
arusi, kwa kuwa anayeolewa ni dada yangu. Lakini, huyo mwanaume anayemuoa ni
baba wa mtoto wangu. Aliahidi kunioa kabla ya kubadili mawazo yake na kwenda
kwake.” Baada ya vurugu kubwa, hiyo harusi iliahirishwa. Tukio hili la
kufedhehesha lingeweza kuepukwa kama mchungaji angefanya uchunguzi sahihi mapema,
na kwa ukamilifu.


4. Maandalizi ya sherehe. Hatimaye kama mchungaji, lazima uhakikishe kwamba maandalizi ya
sherehe yamefanyika kabla ya harusi. Unapaswa kukutana na wahusika ili
kuhakikisha kwamba wanaelewa sherehe ya arusi ya Kikristo ni ibada inayofanywa
katika uwepo wa Mungu.


Mavazi ya arusi ya mchungaji, bibi-arusi,
bwana harusi, na wahudumu wote yanapaswa kuendana na tukio hilo. Bwana harusi
na bibi harusi wanapaswa kuvaa kwa heshima. Bibi-arusi, wasichana
wanaomsindikiza na wageni wa kike wanapaswa kuvalia vizuri lakini kwa staha na kiasi.
Iwapo wanandoa na wasindikizaji wao watachagua kuvaa mavazi ya kitamaduni,
huenda ikambidi mchungaji arekebishe mavazi yake yaendane na tukio kwa kiwango
atakachoweza.


Tambulisha utaratibu utakaotumia, wa harusi.[140] Vile vile
jaribu kupitia utaratibu wako pamoja na ibada nzima pamoja na bibi na bwana
harusi na kuzungumzia kila sehemu husika pamoja nao. Kwa njia hii, wataelewa vizuri
ahadi watakazopeana punde. Kabla ya harusi, jengo na eneo la kanisa vifanyiwe
usafi stahiki.


Kuifunga Harusi


Ibada ya arusi ina sehemu tatu muhimu:
mahubiri, wahusika kupeana nadhiri za ndoa, na kutiwa sahihi hati za kisheria. 


1. Mahubiri. Mahubiri
yanatakiwa kukazia kujitoa kwa wahusika kwa Mungu, uaminifu wa kila mmoja kwa mwenzake,
na malezi ya watoto wanaomcha Mungu. Ingawa wanandoa ndio walengwa wakuu,
ujumbe ni kwa wote waliopo - walioolewa na wasioolewa. Ujumbe uwe mfupi,
usichukue zaidi ya dakika kumi na tano au ishirini.


2. Kupeana nadhiri. Tukio hasa la ndoa, ambalo ni kupeana nadhiri na pete, lipewe heshima stahiki.
Kabla ya ibada, fanya marudio na wanandoa kuhusu kupeana nadhiri na pete. Hii
itasaidia kuhakikisha kwamba wanaepuka makosa yanayoleta aibu wakati wa sherehe
yenyewe.


3. Kutia saini hati. Kama mhudumu unayetambulika rasmi, jukumu la mchungaji wa Kipentekoste
katika ibada ya harusi ni kiroho na kisheria. Unapaswa kutimiza hayo yote
mawili kwa njia sahihi. Kabla ya ibada, hakikisha kwamba nyaraka zote za
kisheria ziko sahihi. Wanaotakiwa kisheria kutia sahihi hati hizi wanapaswa
kujulishwa mapema. Hakikisha kuwa watu hao wapo na wanafahamu wajibu wao.


Mwishowe, toa maelekezo ya kusainiwa maeneo
husika. Baada tu ya kila sahihi inayohitajika kuwekwa, toa hati hizo kwa
maarusi husika mbele ya watu wote – hasa kwa bwana harusi, ambaye ana jukumu
kubwa zaidi la kuifanikisha ile ndoa. Baada tu ya hizo nyaraka kutolewa,
watangaze wana ndoa hao kuwa mume na mke. Halafu waambie wale wanandoa wapya kupiga
magoti mbele ya Mungu. Kuwe na mito au vitambaa safi, kama inawezekana. Kisha
weka mikono juu yao na kuwaombea baraka. Ibada inahitimishwa kwa bwana harusi
kumbusu bibi harusi (ikiwa utamaduni unaruhusu, na wao wenyewe wakikubali) na
baraka za mwisho.


HUDUMA YA MAZISHI


Kifo cha Getruda kilipotangazwa, mji wote
ulitikisika. Jamii nzima iliomboleza pamoja na familia yake kwa kuondokewa
naye. Wanaume, wanawake, vijana, na watoto wote waliomboleza. Getruda alikuwa
shemasi wa Assemblies of God. Kwa sababu ya tabia yake ya Kikristo na ukarimu
wake, alipendwa na wote.


Wakati wa mazishi yake, mchungaji alitoa
ujumbe wa faraja. Pia alihubiri kuhusu tumaini katika Kristo. Mwishoni mwa
mahubiri, mchungaji aliwaalika watu wajitokeze kumpokea Kristo kama Mwokozi.
Wengi waliitikia na kutoa maisha yao kwa Kristo. Kwa sababu ya maisha ya Getruda
na hekima ya mchungaji wake katika kuendesha ibada ya mazishi, mema mengi yalifuata,
sio tu kutokana na maisha yake, bali pia kutokana na kifo chake.


Faida za Ibada ya Mazishi


Waafrika wanaishi maisha yao katika jamii.
Maadili yao binafsi hufafanuliwa na kuimarishwa na wale walio karibu nao.
Hivyo, mtu katika jamii anapokufa, ibada ya mazishi huwaleta watu wote pamoja.
Watu wa tabaka mbalimbali, bila kujali dini zao, hukusanyika ili kutoa heshima
zao za mwisho kwa aliyeaga dunia. Pia wanakuja kuonyesha mshikamano wao na
familia inayo omboleza.


Ibada ya mazishi barani Afrika ina malengo
mengi. Kwanza, huwapa familia na marafiki fursa ya kuja pamoja na kuomboleza.
Wanapofanya hivi, mioyo yao inafarijiwa na kuimarishwa. Tena, ibada ya mazishi
husaidia kuwapa waombolezaji hisia ya mambo kumalizika. Huwawezesha kukubali kuondokewa
kwao, na kwa nguvu za Mungu, kuendelea na maisha yao. Mwishowe, ibada ya
mazishi inatoa fursa nzuri kwa mchungaji wa Kipentekoste kushirikisha ujumbe wa
Kristo kwa wasiomjua. Wengi ambao hawatawahi kuhudhuria ibada ya kawaida ya
kanisa watakuja kwenye mazishi. Mchungaji wa Kipentekoste mwenye hekima
atatumia fursa hii kwa busara, ila kwa msisitizo, kushirikisha ujumbe wa
wokovu.


Kuwahudumia Wafiwa


Ukiwa mchungaji wa Kipentekoste, huduma yako
kwa waliofiwa huanza mara tu unapopata habari za kifo cha mtu huyo. Unapaswa
kuwa tayari kukatiza ratiba yako na kuwafikia mara moja wapendwa wa marehemu.
Hii itakuwa ishara ya kwanza kwa familia kwamba unawajali. Ingawa maneno ya faraja
yanafaa na ni sahihi, pengine itakuwa vizuri kutokuwa na maneno mengi hapo
mwanzoni. Keti tu na kulia na familia yenye huzuni. Kuwepo kwako, maneno
machache ya faraja na sala ni kawaida tu inayohitajika katika hatua hii.


Baadaye ni vizuri uitembelee ile familia tena,
wewe na viongozi wengine wa kanisa. Wakati wa ziara hii, ongoza wimbo mmoja au
mbili, toa ujumbe mfupi, na uombe kwa ajili ya familia. Pia waweza kusoma
Maandiko machache yanayofaa. Zaidi ya hayo, wewe na timu yako ya uongozi
mnaweza kutaka kutoa usaidizi wa kifedha kwa niaba ya kanisa. Hilo husaidia
hasa wakati familia iliyofiwa inapokuwa haiwezi kumudu gharama ya mazishi.


Kujiandaa kwa Huduma


Wewe na timu yako ya uongozi mnapaswa pia kuwa
na muda wa kuketi na familia inayoomboleza ili kupanga ibada ya mazishi. Wakati
wa mkutano huu, unaweza kusoma Maandiko na historia ya marehemu. Ni vizuri kuheshimu
matakwa ya familia kuhusu nani apewe hizo kazi. Mahubiri ya mazishi kwa kawaida
hutolewa na mchungaji wa marehemu. Lakini, ikiwa kwa sababu fulani familia
inaomba mhudumu mwingine atoe mahubiri, usikatae kubadilisha hiyo kawaida.


Ibada ya Mazishi


Huduma ya mazishi yenyewe inatakiwa kuwa na mambo
kadhaa muhimu. Kwanza, nyimbo zinazofaa zinapaswa kuchaguliwa kwa ajili ya
tukio. Pili, hiyo ibada inapaswa kuhusisha mahubiri yanayotolewa na mhudumu stahiki,
anayeheshimika (kama si wewe mchungaji). Ikiwa marehemu aliishi maisha ya
Kikristo ya kupigiwa mfano, mahubiri yanaweza kuwa ya wasifu. Vinginevyo,
ujumbe rahisi unapaswa kuhubiriwa kusisitiza wokovu na ukweli wa maisha yaliyoko
baada ya kifo.


Washirika wa kanisa na marafiki wanapaswa
kuruhusiwa kutoa heshima zao kwa njia ambazo zitaheshimu kumbukumbu ya marehemu
na kufariji familia. Wale watoao heshima watiwe moyo kufanya kwa kifupi ili
ibada ya mazishi isiwe ndefu sana na kuichosha familia badala ya kuwa baraka.


Unapaswa pia kufupisha maziko. Kwa kawaida hayo
huwa na wimbo mmoja unaofaa, maombi, na maombezi yanayotolewa na mchungaji
aliyepangwa rasmi. Simamia muda ili kuhakikisha kwamba mwili wa marehemu
umezikwa kabla ya jioni.


Ufuatiliaji


Wajibu wako kama mchungaji hauishii kwenye
ibada ya mazishi. Baada ya maziko, wewe na wazee wako wa kanisa muandamane na
familia hadi nyumbani kwao. Hapo, utatoa maneno ya mwisho ya faraja na
kuwaombea. [Wakati mwingine – kutegemeana na eneo, kutakuwepo kuvunjwa kwa
matanga, yaani kumaliza maombolezo kwa watu wote isipokuwa kwa familia.] Kadiri
siku zinavyopita, itembelee familia iliyofiwa na kukaa nao kwa muda mfupi. Na
unapaswa kutafuta fursa za kushirikisha wanafamilia Injili, hususan wale
wasiomjua Bwana.


____________________


Harusi na mazishi ni
nyakati nzuri kwa mchungaji wa Kipentekoste na kanisa kuonyesha upendo na kuwajali
washirika wa kanisa na wengine katika jamii. Anapaswa kuwa makini sana katika
kupanga na kuendesha ibada hizi kwa kujali upendo na heshima.

chungaji wa
Kipentekoste mara nyingi huitwa kusimamia ibada zingine takatifu na sherehe
mbalimbali. Ni vizuri shughuli hizo zifanywe kwa ustadi na heshima stahiki. Sura
hii ipo ili kumsaidia mchungaji wa Kipentekoste katika eneo hili muhimu la
huduma.


UBATIZO WA MAJI


Ubatizo wa maji ni wa kwanza kati ya ibada
mbili takatifu zilizoanzishwa na Yesu. Yeye mwenyewe alibatizwa majini, akiweka
kielelezo kwa wale wote watakaomfuata (Mt. 3:13-17). Tena, aliliagiza Kanisa
Lake kwenda na kufanya wanafunzi kutoka kwa mataifa yote, na “kuwabatiza kwa
jina la Baba na la Mwana na la Roho Mtakatifu” (Mt. 28:19-20; taz. Mk.
16:15-16).


Kanisa la kwanza lilifuata kwa uangalifu
maagizo ya Yesu kwa kuwabatiza waamini wapya katika maji mara tu baada ya kuokoka
kwao (Mdo. 2:37-41; 8:12-13, 36-38; 9:17-18; 10:47-48; 16:13-15, 31-33; 18:8;
19:5). Kwa kuwa ubatizo wa maji ni agizo la kiungu, si jambo la hiari. Basi
wewe kama mchungaji wa Kipentekoste, lazima ujitayarishe kwa uaminifu na ustadi
kutekeleza agizo hili.


Maana Yake


Ubatizo wa maji ni tendo la utii kwa mtumishi
na kwa mwamini mpya. Ni ukiri hadharani wa imani ya mfuasi mpya katika Kristo
na kujitoa kwake kumfuata Bwana wake kikamilifu. Ubatizo wenyewe hauokoi. Ila
ni onyesho la “dhamiri safi kwa Mungu” kwamba mtu amekwisha kuokolewa (1 Pet.
3:21). Ubatizo wa maji ni mfano wa kufa, kuzikwa, na kufufuka kwa Yesu (Rum.
6:3-11). Zaidi huonyesha kifo cha mwamini mpya kwa dunia na kufufuka kwake katika
maisha mapya ndani ya Kristo (2 Kor. 5:17). Zaidi ya hayo, ubatizo wa maji
unaonyesha kujitoa kwa mwamini mpya kuungana na Kristo katika kutimiza utume
wake (Mt. 3:15).


Mhusika


Yeyote anayemwamini Yesu Kristo kwa dhati kama
Bwana na Mwokozi, anaweza na ni lazima abatizwe katika maji. Ibada inapaswa kufanyika
mara baada ya kuokoka. Lakini, kabla ya kumbatiza mtu, ni vema kumhoji kwanza ili
kuhakikisha kama amezaliwa mara ya pili kweli, na kwamba anaelewa kikamilifu
maana ya tendo hilo.


Namna (au Jinsi)


Njia ya kimaandiko ya ubatizo ni kwa
kuzamishwa kabisa katika maji. Neno "kubatiza" maana yake halisi ni
kuzama au kuzamisha. Vile vile, kuzamishwa kunaendana zaidi na mfano wa kufa,
kuzikwa, na kufufuka (Rum. 6:2-4).


Unaweza kutumia utaratibu ufuatao katika
kuwabatiza Wakristo wapya katika maji. Ingia majini na mhusika. Kisha mwombe kutoa
ushuhuda mfupi wa jinsi alivyompata Kristo kama Mwokozi. Kisha mwulize maswali
yafuatayo:


·        
"Je, unakiri kwamba Yesu Kristo ni Bwana na
Mwokozi wako?"


·        
“Je, unaukana ulimwengu, mwili na shetani, na
kujikabidhi kabisa kwa Kristo na mapenzi yake maishani mwako?”


·        
“Je, unajitoa mwenyewe mbele za Mungu na Kanisa
Lake ili kutembea katika upya wa uzima kwa namna impasayo Bwana?”


·        
“Je, utajikabidhi kikamilifu kwa Kristo na utume
Wake, ukitafuta kuwaongoza wengine kumwamini Yeye?”


Mhusika anapaswa kujibu “ndiyo” kwa kila swali.


Baada ya hayo yote utamzamisha mhusika katika
maji, ukisema, “Kwa sababu ya ukiri wako kwamba unamwamini Kristo kama Bwana na
Mwokozi wako, na kwa sababu umejitoa mwenyewe kuacha yote ili kumfuata,
ninakubatiza wewe (taja jina lake kamili), katika jina la Baba, na la Mwana, na
la Roho Mtakatifu. Amina.” [Unapotamka majina ya Utatu,uwe unamshusha ndani ya
maji hadi yamfunike kabisa. Kisha, mtoe!]


Vifungu vya Biblia


Soma baadhi au vifungu vyote vya Biblia
vifuatavyo wakati wa ibada ya ubatizo:


·        
Ubatizo wa Yesu (Mt. 3:13-17; Mk. 1:9-11)


·        
Agizo Kuu (Mt. 28:18-20; Mk. 16:14-20)


·        
Siku ya Pentekoste (Mdo. 2:36-41)


·        
Kuhusu towashi wa Kushi (Mdo. 8:36-39)


·        
Mafundisho ya Paulo juu ya ubatizo (Rum. 6:3-11;
Gal. 3:26-29; Kol. 2:11-15).


MEZA YA BWANA (USHIRIKA MTAKATIFU)


Ushirika Mtakatifu ni wa pili kati ya ibada
mbili takatifu zilizoanzishwa na Bwana Yesu (Mt. 26:26-29; Lk. 22:14-20; 1 Kor.
11:23-26). Pia inaitwa “kuumega mkate” (Mdo. 2:42) na “Chakula cha Bwana” (1
Kor. 11:20) au Meza ya Bwana. Neno "ushirika" linatokana na neno la
Kilatini cena, ambalo linamaanisha "mlo wa pamoja jioni." Yesu
alianzisha ibada hii wakati wa mlo wa mwisho na wanafunzi Wake katika chumba
cha juu. Ingawa ubatizo wa maji unafanywa mara moja tu, na ni ishara ya mwamini
kuingia katika maisha yake mapya ndani ya Kristo, ushirika unafanyika mara kwa
mara, na huzungumzia safari ya Mkristo pamoja na Bwana.


Maana Ushirika Mtakatifu


Ushirika humkumbusha mwamini juu ya dhabihu ya
Yesu msalabani. Mkate uliomegwa hukumbusha mwili wake uliovunjwa, na kikombe hukumbushia
damu yake iliyomwagika (Lk. 22:19-20). Katika 1 Wakorintho sura ya 11, Paulo
anazungumza juu ya mambo matano tunayopaswa kufanya wakati wa huduma hiyo ya
ushirika. 


1.       Tunapaswa kukumbuka kifo cha Kristo msalabani (mst. 24-25).


2.       Tunapaswa kutafakari maana ya Agano Jipya (mst. 25; taz. Mt. 26:28).


3.       Tunapaswa kutazamia kurudi kwake upesi (mst. 26; taz. Mt. 26:29; Lk.
22:16-18).


4.       Tunapaswa kukusanyika pamoja kwa umoja sisi kwa sisi (mst. 18-21, 33).


5.       Tunapaswa kujitoa wenyewe kwa utume wa ukombozi wa Kristo (mst. 26).


Wanaoweza Kushiriki


Makanisa mengi ya Kipentekoste yanaendesha ushirika
wa wazi. Maana yake ni kwamba, wanawakaribisha kwenye Meza ya Bwana wale wote ambao
wamempokea Kristo kweli kama Mwokozi na wanamtumikia kwa uaminifu. Mshirika
hatakiwi kuwa wa kanisa hilo au dhehebu fulani. Baadhi ya makanisa ya
Kipentekoste yanazuia ushirika kwa wale ambao hawajabatizwa katika maji. Ni
vizuri ujue sera ya kanisa lako la kitaifa kuhusu mambo haya, na kuifuata. Kila
mtu anayepokea ushirika anapaswa kuchunguza moyo wake ili kuepuka hukumu ya
Mungu (1 Kor. 11:27-29).


Mara Ngapi?


Biblia haitoi maagizo maalum kwamba kanisa
liendeshe ibada ya ushirika mara ngapi. Ila inaonyesha kwamba ushirika unapaswa
kufanywa mara nyingi na mara kwa mara. Baadhi ya makanisa huendesha Meza ya
Bwana kila Jumapili asubuhi, ambapo wengine huifanya kila mwezi au kila baada
ya robo mwaka. Jambo kuu ni kwamba unapaswa kupanga na kuandaa Meza ya Bwana
katika kanisa lako mara kwa mara.


Ibada Yenyewe


Ushirika Mtakatifu ni sherehe takatifu. Kwa
hiyo, haipaswi kuharakishwa, ila inapaswa kufanywa kwa utaratibu na kwa
heshima. Chagua wanaume na wanawake wa kiroho ili kusaidia. Hao ni pamoja na wazee
wa kanisa, mashemasi, au wachungaji wasaidizi. Wape maelekezo kabla ya ibada
wale wanaokusaidia ugawaji jinsi ushirika utakavyoendelea.


Anzisha ibada kwa mahubiri mafupi au kwa
kusoma kifungu cha Biblia kinachofaa. Kisha omba na kuwagawia mashemasi mkate
na kikombe. Kisha mashemasi watasambaza vitakavyotumiwa kwa kusanyiko. Kila mtu
akishapokea mkate na kikombe, soma mistari ifaayo (yaani, 1 Kor. 11:23-26).
Kisha kusanyiko litakula na kunywa pamoja.


Kwa kufuata mfano wa Yesu katika Mathayo
26:26-29, ni vizuri uunganishe zile sehemu tano za hiyo ibada, kama ifuatavyo:
shukrani, usomaji wa Maandiko, usambazaji wa mkate na kikombe, uimbaji wa nyimbo,
na sala. Huo ushirika unaweza kufanyika wakati wowote unaofaa katika ibada.


Vifungu vya Biblia    


Unaweza kusoma vifungu vifuatavyo vya Biblia
wakati wa ibada ya ushirika:


·        
Yesu anaanzisha Ushirika Mtakatifu (Mt. 26:17-29;
Mk. 14:12-25; Lk. 22:7-20)


·        
Utaratibu wa kanisa la kwanza (Mdo. 2:42-46; 20:7)


·        
Paulo anafafanua Ushirika Mtakatifu (1 Kor. 10:16;
11:18-31).


KUWEKA WATOTO WAKFU 


Makanisa mengi ya Kipentekoste barani Afrika
huweka wakfu watoto kwa Bwana mbele ya watu. Ingawa sio agizo la kanisa kama
ubatizo wa maji au Ushirika Mtakatifu, ni kitu muhimu sana.


Katika Agano la Kale, watoto waliwasilishwa
kwa Bwana na kutahiriwa kulingana na Sheria ya Musa (ling. Kut. 13:2, 12-13, 15;
22:29; 1 Sam. 1:20, 24-28; 3:19). Hana alimweka wakfu Samweli mwanae, kwa
Bwana, akisema, “Basi sasa nimemkabidhi kwa Bwana. Maisha yake yote ametolewa kwa
Bwana” (1 Sam. 1:28). Wazazi wa Yesu walifuata desturi hii ya kale kwa kumweka
wakfu kwa Bwana (Lk. 2:22-38, 40). Yesu mwenyewe “aliwakumbatia watoto, akaweka
mikono yake juu yao na kuwabariki” (Mk. 10:16).


Maana


Wakati wa ibada hii, ni muhimu kusisitiza
kwamba kuwatoa watoto kwa Bwana si sawa na ubatizo wa watoto wachanga. Kuweka
wakfu mtoto hakumwokoi mtoto, wala hakumfanyi mtoto kuwa Mkristo. Ni kitendo
cha kujiweka wakfu kwa upande wa wazazi ambapo wanajitoa kumlea mtoto “katika
adabu na mafundisho ya Bwana” (Efe. 6:4).


Kuweka wakfu mtoto ni tendo la hadhara la
kumshukuru Mungu kwa zawadi nzuri ambayo amewapa wazazi. Ni wakati ambapo
kusanyiko lote linaweza kufurahi pamoja na wazazi. Kwa pamoja wanaweza kujitoa
kumzunguka mtoto kwa upendo na kumshauri katika imani.


Ibada Yenyewe


Ibada ya kuwekwa wakfu kwa mtoto inaweza
kutofautiana kanisa hadi kanisa na utamaduni hadi utamaduni. Kwa kawaida
hufanyika kama sehemu ya ibada ya Jumapili asubuhi. Inaweza kuwa na sehemu nne:
(1) mchungaji anaweka mikono juu ya mtoto na kuomba baraka za Mungu juu yake;
(2) mchungaji anaendelea na maombi yake kwa kumwomba Mungu awape hekima wazazi
katika kumlea mtoto ili amtumikie Mungu; (3) mchungaji anatoa agizo kwa wazazi,
akiwahimiza wamlee mtoto, kumpenda na kumtumikia Bwana; na (4) mchungaji anatoa
wito kwa kanisa kuwasaidia wazazi kumlea mtoto katika njia za Mungu.


Vifungu vya Biblia


Vifungu vifuatavyo vya Biblia vinaweza kusomwa
wakati wa kuwekwa wakfu kwa mtoto:


·        
Ahadi ya Mungu kwa Ibrahimu (Mwa. 18:19)


·        
Mlee mtoto (Mit. 22:6)


·        
Sisitiza amri za Mungu kwa watoto (Kum. 6:6-9)


·        
Hana anamweka wakfu Samweli kwa Bwana (1 Sam.
1:20-2:26).


·        
Yesu anawabariki watoto (Mt. 19:13-15; Mk.
10:13-16; Lk. 18:15-16)


·        
Mariamu na Yusufu wanamleta Yesu (Lk. 2:22-38, 40)


·        
Kufundisha watoto (Efe. 6:4)


KUWEKA VIONGOZI


Agano la Kale na Agano Jipya linazungumza kuhusu
viongozi kuwekwa kwenye nafasi zao (au kuingizwa kazini). Bwana alimwamuru Musa
kuwaweka wakfu Haruni na wanawe katika ukuhani (Kut. 29:1-27; Law. 8:1-36; Hes.
3:3). Baadaye alimwamuru Musa kufanya vivyo hivyo na Walawi ambao wangetumika
katika hekalu (Hes. 8:5-22).


Katika kanisa la kwanza, mitume waliweka
mikono juu ya mashemasi wa kwanza ili kuwaingiza kwenye nafasi zao (Mdo. 6:6).
Vivyo hivyo, kanisa la Antiokia liliweka mikono juu ya Barnaba na Sauli,
wakiwakabidhi katika kazi ya Bwana (Mdo. 13:2-3). Tena, Paulo alimwamuru Tito
kuwateua wazee katika makanisa katika miji mbalimbali (Tito 1:5). Usemi wa
Kiyunani uliotafsiriwa “teua” katika kifungu hiki ni kathistēmi, unaomaanisha
“kuweka wakfu” au “kuingiza madarakani.”


Ibada ya kuweka viongozi itasaidia kanisa
kujua ni nani anayeshikilia nafasi fulani katika kanisa. Pia itawasaidia kujua
majukumu ya ofisi. Itaboresha zaidi uaminifu wa ofisa huyo mpya machoni pa kusanyiko.
Pia, ibada ya kuweka wakfu ni wakati wa kumkumbusha mhusika kwamba yeye ni
mtumishi wa Kristo, na kwa sababu hiyo, amekabidhiwa mamlaka yake. Kwa hiyo,
yeye si mtawala, bali mtumishi wa Bwana ambaye ndiye mmiliki wa kundi (1 Pet.
5:1-4).


Ibada Yenyewe


Kama mchungaji, utaanza ibada ya kuweka wakfu
kwa kuwaita hao viongozi wapya waliochaguliwa wafike mbele ya kanisa. Kisha
utasoma kifungu cha Maandiko kinachofaa na kuwatambulisha watendaji wapya kwa kusanyiko.
Utapenda kueleza kusanyiko kwa ufupi majukumu ya kila nafasi. Kisha utaweka
mikono juu ya hao watendaji wapya, ukimwomba Mungu awajaze Roho na kuwabariki
katika utendaji wa huduma zao.


Hapa tendo la kuwekea watu mikono linaweza kuwa
zaidi ya ibada. Katika Agano Jipya, watu mara nyingi walijazwa na Roho wakati walipowekewa
mikono (Mdo. 8:17; 9:17-19; 19:6). Paulo alimkumbusha Timotheo “kuchochea
karama ya Mungu, iliyo ndani yako, uliyopokea kwa kuwekewa mikono yangu” (2
Tim. 1:6). Mtume alikuwa akimaanisha karama ya Roho Mtakatifu ambayo Timotheo
aliipokea wakati huo. Basi, watayarishe wahusika mapema, na kuwaambia,
“Ninapoweka mikono juu yako, fungua moyo wako kwa Mungu ili ujazwe (au ujazwe
tena) na Roho Mtakatifu.”


Vifungu vya Biblia


Unaweza kusoma kifungu kimoja au zaidi kati ya
vifungu vifuatavyo vya Biblia wakati wa uwekaji wakfu viongozi wa kanisa:


·        
Kuchaguliwa kwa wale Saba (Mdo. 6:1-7)


·        
Karama za huduma anazotoa Kristo (1 Kor. 12:28-31)


·        
Mawakili wa karama za Mungu (1 Pet. 4:10-11)


·        
Usiidharau karama yako (1 Tim. 4:9-16)


·        
Chochea karama ya Mungu (2 Tim. 1:1-8).


KUWEKA MAJENGO WAKFU


Kuweka jengo wakfu ni tendo takatifu la kutenga
nyumba au kitu kwa Mungu ili kitumike kwa ajili Yake tu, na kwa namna ya kipekee.
Zoezi la kuweka wakfu majengo kwa Bwana linapata maana yake katika Maandiko.
Mara kadhaa, Waisraeli waliweka wakfu majengo kwa Bwana. Wakiwa nyikani, Musa
na kusanyiko waliweka wakfu maskani au Hema kwa Yehova Mungu (Kut. 40:1-38).
Pia waliweka wakfu madhabahu kwa Bwana (Hes. 7:10-11, 84-88). Miaka mingi
baadaye, Ezra “alisherehekea kuwekwa wakfu kwa nyumba ya Mungu kwa furaha” (Ezra
6:16).


Mfano bora zaidi wa kuweka wakfu katika Biblia
ni kuwekwa wakfu kwa hekalu la kwanza huko Yerusalemu. Sulemani alipomaliza
kujenga hekalu, alipanga karamu kubwa na sherehe (1 Waf. 8). Wakati huo, mfalme
aliongoza ibada ya kuweka wakfu ambapo alimwalika Mungu aje kukaa katika jengo
hilo (1Wafalme 8:13-53).


Kwa Nini?


Leo, tunapoweka wakfu majengo ya kanisa kwa
Bwana, tunayatenga kwa ajili Yake na kwa makusudi yake ya kipekee kama walivyofanya
akina Musa, Ezra, na Sulemani. Tunamwambia Mungu, “Tunaweka wakfu jengo hili
(au chombo/kitu hiki) Kwako, na litatumika (au kitatumika) kuliletea Jina Lako utukufu
na kuendeleza kazi Yako duniani.”


Kama Wakristo wa Kipentekoste, tunaelewa
kwamba Roho wa Bwana anakaa ndani ya watu wa Mungu (1 Kor. 3:16), na kwamba
Yeye huwawezesha kwa ajili ya huduma (Mdo. 1:8). Lakini tunaelewa pia kwamba
wakati fulani uwepo wa Mungu unaweza kuja na kujaza majengo. Hiki ndicho
kilichotokea Siku ya Pentekoste wakati “ghafla sauti kama ya upepo mkali
ikatoka mbinguni, ikajaza nyumba yote waliyokuwa wameketi” (Mdo. 2:2). Kristo
ameahidi kudhihirisha kuwepo kwake wakati wawili au watatu watakapokusanyika
kwa jina Lake (Mt. 18:20).


Madhumuni ya ibada ya kuweka wakfu ni
kumshukuru Mungu kwa msaada aliotoa kwa kanisa katika kuwawezesha kukamilisha
jengo hilo jipya. Pia ni kuweka wakfu matumizi ya jengo jipya kwake na kwa
makusudi yake. Katika ibada, kusanyiko humwalika Bwana kushuka na kudhihirisha
uwepo Wake kama alivyofanya katika Maandiko. Zaidi ya hayo, washirika
wanajikabidhi tena kwa Mungu na utume wake wa ukombozi.


Huduma ya Kujitolea


Ibada ya kuweka wakfu inapaswa kuongozwa na
mchungaji au kiongozi wa dhehebu aliyealikwa. Ni vizuri kuwa na ibada hiyo siku
maalum ambapo wageni waheshimiwa wataweza kuhudhuria. Huduma ya kuweka wakfu
inaweza kuwa na haya yafuatayo kwa sehemu kubwa:


·        
Kukata utepe


·        
Maombi ya kuweka wakfu


·        
Utambulisho wa wageni maalum


·        
Usomaji wa maandiko


·        
Shuhuda


·        
Ibada 


·        
Sadaka ya shukrani


·        
Mahubiri


·        
Kutembelea jengo jipya (au kukagua/kutazama chochote
kinachowekwa wakfu)


·        
Chakula cha pamoja.


Vifungu vya Biblia


Vifungu vifuatavyo vya Biblia vinaweza kusomwa
wakati wa ibada ya kuweka jengo wakfu:


·        
Kuwekwa wakfu kwa hekalu (2 Nya. 6:1-2, 17-20, 40;
7:1-5).


·        
Nyua za Bwana (Zab. 84)


·        
Twendeni katika nyumba ya Bwana (Zab. 122).


____________________


Kufanya ibada ya
Ushirika Mtakatifu, kuwekwa wakfu kwa watoto, kuwekwa wakfu kwa viongozi wa
kanisa, na kuwekwa wakfu kwa majengo ya kanisa na mali au vitu ni sehemu muhimu
ya uhai wa kanisa la Kipentekoste. Mchungaji wa Kipentekoste hana budi kuendesha
ibada hizi kwa heshima na taadhima zinazostahili.


 







Viambatisho


 







~ Nyongeza ya 1 ~ 

Tamko la Imani la Umoja wa Assemblies of God Duniani


 


Tamko hili la imani limekusudiwa kuwa msingi
kwa ajili ya imani, ushirika, na ushirikiano kati yetu. Hili tamko
halijavuviwa, lakini kinachoelezwa ndani yake ni cha muhimu sana kwa huduma ya
kweli ya Kipentekoste. Hatusemi kwamba hili tamko linagusa kweli zote za Biblia,
ila, linakidhi mahitaji yetu kuhusu haya mafundisho muhimu.


1. UVUVIO WA MAANDIKO


Tunaamini kwamba Maandiko, Agano la Kale na
Agano Jipya, yamevuviwa na Mungu kwa maneno na ni ufunuo wa Mungu kwa
mwanadamu, kanuni isiyoweza kukosea, yenye mamlaka ya imani na mwenendo. Uvuvio
wa kimungu unaenea kwa usawa na kikamilifu katika sehemu zote za maandishi ya
awali, ukihakikisha kuaminika kwake (2 Tim. 3:15-17; 2 Pet. 1:21).


2. UMILELE WA MUNGU


Tunaamini katika umoja wa Mungu mmoja wa kweli
na aliye hai ambaye ni wa milele, anayeishi, ambaye amejidhihirisha katika
nafsi tatu: Baba, Mwana, na Roho Mtakatifu (Mt. 3:16-17; 28:19).


a. Mungu Baba.
Tunamwamini Mungu Baba, nafsi ya kwanza ya Utatu, anayeishi milele kama
Muumbaji wa mbingu na dunia, Mtoa Sheria, ambaye vitu vyote vitawekwa chini
Yake, ili aweze kuwa yote katika yote (Mwa. 1:1; Kumb. 6:4; 1 Kor. 15:28).


b. Bwana Yesu Kristo. Tunamwamini Bwana Yesu Kristo, nafsi ya pili ya Utatu, aliyekuwa na
bado ndiye Mwana wa Mungu wa milele. Tunaamini kwamba alifanyika mwili kwa Roho
Mtakatifu na kuzaliwa na bikira Mariamu.


Tunaamini kuhusu maisha Yake bila dhambi,
huduma yenye miujiza, kifo Chake badala yetu kwa ajili ya ukombozi, kufufuka
kwake katika mwili, kupaa kwake kwa ushindi, na kutuombea kwake endelevu (Isa. 7:14;
Mdo. 1:9; 2:22; 10:38; 1 Kor. 15:4; 2 Kor. 5:21; Ebr. 7:25-26; 1 Pet. 2:22).


c. Roho Mtakatifu.
Tunamwamini Roho Mtakatifu, nafsi ya tatu katika Uungu, atokaye kwa Baba na
Mwana, na aliyeko daima na mtendaji katika kazi ya kuonyesha dhambi na kumzaa
mwenye dhambi mara ya pili, na kumtakasa mwamini katika kweli yote (Yoh. 14:26;
16:8-11; Rum. 8:14-16; 1 Pet. 1:2).


3. ANGUKO LA MWANADAMU


Tunaamini kwamba binadamu waliumbwa wakiwa
wema na sahihi. Lakini, kukosea kwa hiari yao kulisababisha kutengana na Mungu,
na hilo likaleta kifo cha kimwili pamoja na cha kiroho, ambako ni kutengwa na
Mungu (Mwa. 1:16-27; 2:17; 3:6; Rum. 5:12-19).


4. KUOKOLEWA KWA MWANADAMU


Tunaamini kuhusu wokovu kwa kumwamini Kristo,
aliyekufa kwa ajili ya dhambi zetu, akazikwa na kufufuka toka wafu siku ya
tatu. Kwa damu Yake ya upatanisho, wokovu umetolewa kwa binadamu wote kwa njia
ya dhabihu ya Kristo msalabani. Jambo hili linajulikana pia kama kuzaliwa mara
ya pili, na ni kazi inayotokea papo hapo, inayofanywa na Roho Mtakatifu. Mwenye
dhambi anayeamini anafanywa upya, anahesabiwa haki na kufanywa mwana katika
familia ya Mungu. Pia anakuwa kiumbe kipya katika Kristo Yesu, na mrithi wa
uzima wa milele (Yoh. 3:5-6; Rum. 10:8-15; Tito 2:11, 3:4-7; 1 Yoh. 5:1).


5. UPONYAJI WA KIUNGU


Tunaamini kwamba kukombolewa kutoka magonjwa
ni kitu kilichomo katika ukombozi na ni fursa kwa ajili ya waamini wote (Isa.
53:4-5; Mt. 8:16-17; Yak. 5:14-16).


6. KANISA NA UTUME WAKE 


Tunaamini kwamba Kanisa ni mwili wa Kristo na
makao ya Mungu kwa njia ya Roho, na ni shahidi wa uwepo wa ufalme wa Mungu katika
dunia ya sasa, lenye kuwahusisha watu wote waliozaliwa mara ya pili (Rum.
14:17-18; 1 Kor. 4:20; Efe. 1:22-23; 2:22).


Tunaamini kwamba utume wa kanisa (1) ni
kutangaza habari njema za wokovu kwa binadamu wote, (2) ni kuwajenga na
kuwafundisha waaminio ili wafanye huduma ya kiroho, (3) ni kumsifu Bwana
kupitia ibada, na (4) ni kuonyesha huruma ya Kikristo kwa wote wanaoteseka na
kuumia (Mt. 10:42; 28:19-20; Efe. 4:11-13).


7. MAAGIZO YA KANISA


Tunaamini kwamba ubatizo wa maji kwa
kuzamishwa ni kitu kinachotazamiwa kwa wote waliotubu na kuamini. Kwa kufanya
hivyo, wanatangaza kwa dunia kwamba wamekufa pamoja na Kristo na kufufuliwa
pamoja Naye ili kuenenda katika upya wa uzima (Mt. 28:19; Mdo. 10:47-48; Rum. 6:4).


Tunaamini kwamba Meza ya Bwana ni tangazo la
kuteswa na kufa kwa Bwana wetu Yesu Kristo, na ni ibada inayotaka waamini wote
kushiriki hadi Bwana arudipo (Lk. 22:14-20; 1 Kor. 11:20-34).


8. UTAKASO


Tunaamini kwamba utakaso ni tendo la kutengwa
kutokana na kila kilicho kiovu, na kuwekwa wakfu kwa ajili ya Mungu. Kwa
uzoefu, ni kitu kinachotokea papo hapo lakini pia ni endelevu. Hutokea katika
maisha ya aaminiye kwa yeye kutwaa nguvu za damu ya Kristo na uzima wa kufufuka
kwake kwa njia ya Roho Mtakatifu. Yeye humfanya mwamini kumwona Kristo, humfundisha
kupitia Neno na kuzalisha tabia ya Kristo ndani yake (Rum. 6:1-11; 8:1-2, 13;
12:1-2; Gal. 2:20; Ebr. 10:10, 14).


9. UBATIZO KATIKA ROHO MTAKATIFU


Tunaamini kwamba ubatizo katika Roho Mtakatifu
ni tendo la mwamini kupewa nguvu za kuishi na kutumika kwa ajili ya Kristo.
Tukio hili ni tofauti na kuzaliwa mara ya pili, na liko peke yake, na
hupokelewa kwa imani, na linaambatana na udhihirisho wa kunena kwa lugha kama
ushahidi wa kwanza, kwa kadiri Roho anavyojalia kutamka (Lk. 24:49; Mdo. 1:8;
2:1-4; 8:15-19; 11:14-17; 19:1-7).


10. KARAMA ZA ROHO MTAKATIFU


Tunaamini katika utendaji wa siku hizi wa zile
karama tisa za kiungu za Roho Mtakatifu (1 Kor. 12) na zile karama za huduma
atoazo Kristo (Efe. 4:11-13) kwa ajili ya kujengwa na kupanuka kwa kanisa.


11. MWISHO WA WAKATI


Tunaamini katika kurudi kibinafsi hivi
karibuni kwa Bwana wetu Yesu Kristo kabla ya utawala wa miaka elfu, ili
kujikusanyia Wake. Tukiwa na hilo tumaini lenye baraka na matarajio ya dhati,
tunajitakasa, kama naye alivyo mtakatifu, ili tuweze kuwa tayari kukutana naye
anapokuja (Yoh. 14:1-3; Tito 2:13; 1 Thes. 4:15-17; 1 Yoh. 3:2-3; Uf. 20:1-6).


Tunaamini kwamba binadamu wote watafufuliwa
miili, na kwamba kutakuwa na raha ya milele iliyo halisi kwa wote wanaomwamini
Bwana wetu Yesu Kristo kwa dhati, na kwamba adhabu ya milele iliyo halisi ndilo
fungu la wote ambao majina yao hayajaandikwa katika Kitabu cha Uzima (Yoh. 5:28-29;
1 Kor. 15:22-24; Uf. 20:10-15).


 







~
Nyongeza ya 2 ~ 

Karama za Udhihirisho za 1 Wakorintho 12:8-10


 


Karama Za Ufunuo (Kupewa kujua nia ya Mungu)


·        
Neno la maarifa: Ufunuo unaotolewa na Roho ambao ni
sehemu ya maarifa ya Mungu


·        
Neno la hekima: Ufunuo unaotolewa na Roho ambao ni
sehemu ya hekima ya Mungu


·        
Kupambanua roho: Ufunuo unaotolewa na Roho kuhusu
roho yenye kujidhihirisha au kuhamasisha tendo au neno.


Karama
Za Kinabii (Kusema maneno ya Mungu)


·        
Unabii: Neno lililoongozwa na Roho Mtakatifu kutoa ujumbe
kutoka kwa Mungu


·        
Lugha za aina mbalimbali: Neno lililoongozwa na
Roho Mtakatifu likitoa ujumbe wa Mungu, au maombi kwa Mungu, katika lugha
isiyojulikana na mzungumzaji.


·        
Tafsiri za lugha: Neno lililoongozwa na Roho
Mtakatifu likitoa maana ya ujumbe au maombi yaliyotolewa katika lugha.


Karama
Za Nguvu (Kutenda kazi za Mungu)


·        
Imani: Msukumo wa imani kwa nguvu za Roho ili kukamilisha
kazi iliyotolewa na Mungu


·        
Karama za uponyaji: Uponyaji wa magonjwa na maradhi
mbalimbali kwa nguvu za Roho


·        
Miujiza: Kuachiliwa kwa nguvu za Mungu kwa njia ya Roho
ili kukamilisha kazi maalum ya Mungu. (Kumbuka: Hii karama inaweza pia kuitwa
kwa usahihi zaidi “matendo ya nguvu” au kutokana na neno la Kiyunani - energemata
dunameon - “utendaji kazi wa nguvu.”


 







~ Nyongeza ya 3 ~ 

Ufupisho wa Vitabu vya Biblia


 


Agano la
Kale


Mwanzo―Mwa.


Kutoka―Kut.


Mambo ya Walawi―Law.


Hesabu―Hes.


Kumbu la Torati―Kumb.


Yoshua―Yosh.


Waamuzi―Amu.


Ruthu―Ruthu


1 Samweli―1 Sam.


2 Samweli―2 Sam.


1 Wafalme―1 Waf.


2 Wafalme―2 Waf.


1 Mambo ya Nyak―1 Nya.


2 Mambo ya Nyak―2 Nya.


Ezra―Ezra


Nehemia―Neh.


Esta―Esta


Ayubu―Ayu.


Zaburi―Zab.


Mithali―Mit.


Mhubiri―Mhu.


Wimbo Bora―Wimbo


Isaya―Isa.


Yeremia―Yer.


Maombolezo―Ombo.


Ezekiel―Eze.


Daniel―Dan.


Hosea―Hos.


Yoeli―Yoe.


Amosi―Amo.


Obadia―Oba.


Yona―Yona


Mika―Mik.


Nahumu―Nah.


Habakuki―Hab.


Sefania―Sef.


Hagai―Hag.


Zekaria―Zek.


Malaki―Mal.


Agano Jipya


Mathayo―Mt.


Marko―Mk.


Luka―Lk.


Yohana―Yoh.


Matendo―Mdo.


Warumi―Rum.


1 Wakorintho―1 Kor.


2 Wakorintho―2 Kor.


Wagalatia―Gal.


Waefeso―Efe.


Wafilipi―Flp.


Wakolosai―Kol.


1 Wathesalonike―1 Thes.


2 Wathesalonike―2 Thes.


1 Timotheo―1 Tim.


2 Timotheo―2 Tim.


Tito―Tito


Filemoni―Flm.


Waebrania―Ebr.


Yakobo―Yak.


1 Petro―1 Pet.


2 Petro―2 Pet.


1 Yohana―1 Yoh.


2 Yohana―2 Yoh.


3 Yohana―3 Yoh.


Yuda―Yuda


Ufunuo―Uf.


 


 


 













[1] Masuala haya yamejadiliwa kwa
undani zaidi katika Sura ya 37: “Kuwafikia Waliopotea kwa Uinjilisti” na Sura
ya 39: “Kupanda Makanisa Mapya.”







[2] Ili kupata ufahamu zaidi kuhusu kuhubiri
na kufundisha, tazama Sura ya 16: “Mahubiri Yenye Upako wa Roho” na Sura ya 17:
“Kufundisha kwa Ufanisi.”







[3] Kwa maelezo zaidi kuhusu maisha ya ibada
ya mchungaji wa Kipentekoste, tazama Sura ya 8: “Kipaumbele cha Maombi” na Sura
ya 15: “Tabia Imara ya Ibada Binafsi.”







[4] Mazoea haya yameelezewa kwa undani zaidi
katika Sura ya 20: “Kuwaongoza Waamini Kubatizwa Katika Roho” na Sura ya 21:
“Kuhudumu Katika Nguvu za Roho.”







[5] Kwa habari zaidi juu ya mada hii, tazama
Sura ya 10: "Husimamia Ukweli wa Kipentekoste" na Sura ya 11:
"Hukuza Uzoefu na Matendo ya Kipentekoste."







[6] Kwa habari zaidi kuhusu mada hizi, tazama Sura
ya 16: “Mahubiri Yenye Upako wa Roho” na Sura ya 21: “Kuhudumu Katika Nguvu za
Roho.”







[7] Kupata zaidi juu ya kupanda makanisa ya
kimishenari yaliyowezeshwa na Roho, tazama Sura ya 39: “Kupanda Makanisa
Mapya.”







[8] Kujua zaidi juu ya maisha ya maombi ya
mchungaji wa Kipentekoste, tazama : “Kipaumbele cha Maombi.”







[9] Unaweza kusoma zaidi kuhusu huduma
iliyotiwa nguvu na Roho katika Sura ya 21: “Huduma Katika Nguvu za Roho.”







[10] Karama za Roho zinazungumziwa zaidi katika
Sura ya 21: “Kuhudumu Katika Nguvu za Roho.” Zimeorodheshwa na kufafanuliwa
katika Nyongeza 2: “Karama za Udhihirisho za 1 Wakorintho 12:8-10.”







[11] Biblia bora kabisa ya kujifunza Upentekoste ni
Biblia ya Uzima Tele. Biblia hii inapatikana kutoka Idara ya
Uanafunzi na Maandiko ya Tanzania Asssemblies of God.







[12] Kwa habari zaidi kuhusu maandalizi ya kiroho,
tazama Sura ya 15: “Tabia Imara ya Ibada Binafsi.”







[13] Kwa mengi zaidi kuhusu uhusiano wa mchungaji
wa Kipentekoste na Biblia, tazama Sura ya 9: “Anaiamini Biblia.”







[14] Kwa mengi zaidi kuhusu kujiandaa kimaadili,
tazama Sura ya 3: “Mtu wa Tabia Njema.”







[15] Kwa maelezo zaidi kuhusu jukumu la mchungaji
wa Kipentekoste katika kutimiza utume wa Mungu, tazama Sura ya 31: “Uongozi wa
Kimisheni” na Sura ya 40: “Kutengeneza Mpango wa Umisheni wa Kanisa la Mahali
Pamoja.”







[16] Kwa habari zaidi kuhusu kuwafikia waliopotea,
tazama Sura ya 37: “Kuwafikia Waliopotea kwa Uinjilisti.”







[17] Kupata maelezo zaidi kuhusu huduma ya kuhubiri
ya mchungaji wa Kipentekoste, tazama Sura ya 16: “Mahubiri Yenye Upako wa
Roho.”







[18] Kwa maelezo zaidi kuhusu maisha ya maombi ya
mchungaji wa Kipentekoste, tazama Sura ya 8: “Kipaumbele cha Maombi.”







[19] Kupata maelezo zaidi juu ya maadili ya
Kipentekoste, tazama Sura ya 10: “Husimamia Ukweli wa Kipentekoste”; Sura ya
11: “Hukuza Uzoefu na Matendo ya Kipentekoste”; na Sura ya 12: “Anathamini
Urithi wa Kipentekoste.”







[20] Kwa habari zaidi kuhusu kuwaendeleza watu wa
Mungu, tazama Sura ya 17: “Kufundisha kwa Ufanisi” na Sura ya 25: “Kuuimarisha
Mwili.”







[21] Kitabu bora kuhusu utume wa Mungu kiko katika Mfululizo
wa Masomo ya Ugunduzi wa Africa’s Hope. Kinaitwa Theolojia ya Kibiblia ya
Umisheni, cha Paul York.







[22] Kupata zaidi kuhusu maisha ya maombi ya
mchungaji wa Kipentekoste, tazama Sura ya 8: “Kipaumbele cha Maombi.”







[23] Kwa habari zaidi kuhusu kujijali na kujitunza,
tazama Sura ya 13: “Maisha Yanayosimamiwa Vizuri.”







[24] Ili kupata habari zaidi kuhusu jinsi ya
kufanya hivyo, tazama Sura ya 20: “Kuwaongoza Waamini Kubatizwa Katika Roho.”







[25] Kwa habari zaidi kuhusu kumkaribia Mungu,
tazama Sura ya 15: “Tabia Imara ya Ibada Binafsi.”







[26] Kwa habari zaidi kuhusu kuombea watu binafsi,
tazama Sura ya 20: “Kuwaongoza Waamini Kubatizwa Katika Roho”; Sura ya 21:
“Kuhudumu Katika Nguvu za Roho”; na Sura ya 22: “Kujihusisha Katika Vita vya
Kiroho.” Pia, tazama kitabu (tafsiri), Huduma Yenye Nguvu: Uhudumu Katika
Nguvu na Upako wa Roho Mtakatifu, cha Denzil R. Miller, kinachotoa ushauri
kuhusu kuombea watu kuponywa, kujazwa na Roho, na kukombolewa kutoka vifungo
vya kipepo. Hiki kitabu kinaweza kupakuliwa bila malipo katika tovuti ya www.DecadeofPentecost.org.







[27] Mihutasari ya kuhubiri na kufundisha juu ya
maombi inaweza kupatikana katika kitabu kiitwacho, Interceding for the
Nations: 100 Sermon Outlines on Missional Prayer, ambacho kinaweza
kupakuliwa bila malipo katika tovuti ya www.DecadeofPentecost.org.







[28] Taarifa kuhusu vikundi vya watu ambao hawajafikiwa
duniani zinaweza kupatikana kwenye tovuti ya www.JoshuaProject.net.







[29] Tazama Nyongeza 1: “Tamko la Ukiri wa Imani la
Ushirika wa Assemblies of God Duniani.”







[30] Kwa zaidi kuhusu mada hii, tazama Sura ya 15:
“Tabia Imara ya Ibada Binafsi.”







[31] Ili kupata Biblia hii kwa Kiswahili, wasiliana
na Idara ya Uanafunzi na Maandiko ya Tanzania Assemblies of God kupitia
Mkurugenzi wake.







[32] Orodha ya shule za Biblia za Assemblies of God
barani Afrika inaweza kupatikana katika tovuti ya Africa Theological Training
Service (ATTS) katika https://africaatts.org/.







[33] Kwa mengi zaidi kuhusu utume wa Mungu, tazama
kitabu cha Africa’s Hope katika mfululizo wa Masomo ya Ugunduzi kiitwacho, Theolojia
ya Kibiblia ya Umisheni, cha Paul York.







[34] Kwa habari zaidi kuhusu kulinda kundi, tazama
Sura ya 27: “Kulilinda Kundi.”







[35] Kutoka Tamko la Imani la Umoja wa Assemblies
of God Duniani (WAGF), Namba 9: “Ubatizo Katika Roho Mtakatifu” (tazama Nyongeza
ya 2).







[36] Kutoka Tamko la Imani la Umoja wa Assemblies
of God Duniani (WAGF), Namba 9: “Ubatizo Katika Roho Mtakatifu” (tazama
Nyongeza ya 2).







[37] Kwa habari zaidi kuhusu kuomba na waamini ili
wajazwe na Roho, tazama Sura ya 20: “Kuwaongoza Waamini Kubatizwa Katika Roho.”







[38] Kitabu, In Step With the Spirit, cha
Denzil R. Miller, kinapatikana bila malipo kutoka tovuti ya DecadeofPentecost.org.







[39] Kujua zaidi juu ya kufundisha washirika wa
kanisa jinsi ya kuomba, tazama Sura ya 8: "Kipaumbele cha Maombi."







[40] Tazama Nyongeza ya 2: “Karama za Udhihirisho
za 1 Wakorintho 12:8-10.”







[41] Kwa muhtasari wa mahubiri juu ya mada hii, ona
kitabu, Kuitangaza Pentekoste: Mihutasari 100 ya Mahubiri Kuhusu Nguvu za
Roho Mtakatifu, Mahubiri Namba 2: “Ubatizo Katika Roho Mtakatifu.” Kitabu
hiki kinapatikana katika mfumo wa kielektroniki (PDF) kwenye tovuti ya www.DecadeofPentecost.org.







[42] Kwa habari zaidi juu ya kuwatayarisha waamini
kumpokea Roho Mtakatifu, ona kitabu, Mobilizing for Mission, Sura ya 7:
“Jinsi ya Kuhubiri Juu ya Ubatizo wa Roho Mtakatifu.” Kinapatikana bila gharama
kwenye tovuti ya www.DecadeofPentecost.org.







[43] Kwa ufahamu zaidi juu ya mada hii, tazama
kitabu cha kiada cha Mfululizo wa Masomo ya Ugunduzi wa Africa's Hope kiitwacho,
Power Ministry: How to Minister in the Spirit's Power, Sura ya 11:
“Jinsi ya Kuponya Wagonjwa.”







[44] Kwa habari zaidi juu ya mada hii, tazama Sura
ya 40: “Kutengeneza Mpango wa Utume wa Kanisa la Mahali Pamoja.”







[45] Ili kupata habari zaidi juu ya wito wa Mungu
katika huduma, tazama Sura ya 1: “Mtu wa Uzoefu.” Muhtasari wa mahubiri kumi na
mawili juu ya wito wa Mungu unaweza kupatikana katika kitabu, Kumtangaza
Kristo kwa Mataifa: Jumbe 100 Kuhusu Utume Unaowezeshwa na Roho Mtakatifu, Sehemu
ya 5: “Wito wa Mungu.” Muhtasari huu unapatikana katika mfumo wa kielektroniki
kwenye tovuti ya www.DecadeofPentecost.org.







[46] Kwa ufahamu zaidi juu ya mada hii, tazama Sura
ya 22: “Kujihusisha Katika Vita vya Kiroho.” Tazama pia kitabu cha Mfululizo wa
Masomo ya Ugunduzi wa Africa's Hope, Power Ministry: How to Minister in the
Spirit's Power, Sura ya 12: “Kutoa Pepo.”







[47] Kwa habari zaidi kuhusu mada hii, tazama Sura
ya 18: “Kuliongoza Kanisa Katika Kuabudu.”







[48] Tazama Nyongeza ya 2: “Karama za Udhihirisho
za 1 Wakorintho 12:8-10.”







[49] Kwa habari zaidi kuhusu mada hii, tazama Sura
ya 21: “Kuhudumu Katika Nguvu za Roho.”







[50]Kwa habari zaidi kuhusu mada hii, tazama Sura
ya 8: “Kipaumbele cha Maombi.”







[51] Kwa habari zaidi kuhusu jinsi Uamsho wa Mtaa
wa Azusa ulivyoigusa Afrika, tazamaa kitabu kiitwacho, From Azusa to Africa
to the Nations, Toleo la Pili, cha Denzil R. Miller, kinachopatikana bila
malipo katika tovuti ya www.DecadeofPentecost.org.


 







[52] Kwa habari zaidi kuhusu vipaumbele vya huduma
na vya kibinafsi vya mchungaji wa Kipentekoste, tazama Sura ya 5: “Vipaumbele
vya Kihuduma,” na Sura ya 6: “Vipaumbele vya Kibinafsi.”







[53] Kwa habari zaidi kuhusu mada hii, tazama Sura
ya 7: “Vipaumbele vya Familia.”







[54] Kwa habari zaidi kuhusu mada hii, tazama Sura
ya 5: “Vipaumbele vya Kihuduma.”







[55] Kwa maelezo zaidi kuhusu mchungaji wa
Kipentekoste na usimamizi wa wakati, tazama Sura ya 13: “Maisha Yanayosimamiwa
Vizuri.”







[56] Mengi zaidi yanasemwa kuhusu kupokea Roho
Mtakatifu katika Sura ya 20: “Kuwaongoza Waamini Kubatizwa Katika Roho.”







[57] Tazama Nyongeza 2: “Karama za Udhihirisho za 1
Wakorintho 12:8-10.”







[58] Mfululizo wa Africa’s Hope ujulikanao kama Living
the Truth ni mtaala wa Shule ya Jumapili ya watu wazima unaowapitisha
wanafunzi katika Biblia nzima katika muda wa miaka saba. Unapatikana bure kwa
ajili ya kupakuliwa kwenye tovuti ya https://africaatts.org/resources/.







[59] Mfululizo wa Africa’s Hope wa masomo
yajulikanayho kama Roots of Faith ni mtaala wa mada za kujifunza Biblia
unaopatikana katika tovuti ya https://africaatts.org/resources/. Unaweza kupakuliwa bila malipo.







[60] Tazama Nyongeza ya 2: “Karama za Udhihirisho
za 1 Wakorintho 12:8-10.”







[61] Kwa maelezo zaidi kuhusu ujuzi wa mchungaji wa
Kipentekoste na Roho, tazama Sura ya 1: “Mtu wa Uzoefu.”







[62] Kwa habari zaidi kuhusu kuhubiri, tazama Sura
ya 16: “Mahubiri Yenye Upako wa Roho.”







[63] Kwa habari zaidi kuhusu huduma katika nguvu
isiyo ya kawaida, tazama kitabu cha Discovery Series kinachoitwa, Power
Ministry: How to Minister in the Spirit's Power, cha Denzil R. Miller.







[64] Ili kupata habari zaidi juu ya kuomba na
waamini ili wampokee Roho, tazama Sura ya 11: "Hukuza Utendaji na Uzoefu
wa Kipentekoste" na Sura ya 20: "Kuwaongoza Waamini Kubatizwa Katika
Roho."







[65] Kwa maelezo zaidi juu ya kuliongoza kanisa
katika uinjilisti unaowezeshwa na Roho, tazama Sura ya 36: “Kuelewa Mkakati wa
Agano Jipya” na Sura ya 37: “Kuwafikia Waliopotea kwa Uinjilisti.”







[66] Kwa habari zaidi juu ya kuliongoza kanisa
katika maombi, tazama Sura ya 8: “Kipaumbele cha Maombi.”







[67] Kitabu Kuitangaza Pentekoste: Muhtasari wa
Mahubiri 100 juu ya Nguvu za Roho Mtakatifu, kinaweza kupakuliwa bila
malipo kutoka tovuti ya www.DecadeofHarvest.org. 







[68] Kwa habari zaidi kuhusu mada hizi, tazama Sura
ya 37: “Kuwafikia Waliopotea kwa Uinjilisti” na Sura ya 39: “Kupanda Makanisa
Mapya.”







[69] Kwa habari zaidi kuhusu mada hii, tazama Sura
ya 2: “Mtu wa Roho” na Sura ya 20: “Kuwaongoza Waamini Kubatizwa Katika Roho.”







[70] Unaweza kujua zaidi kuhusu kuwaongoza
washirika wa kanisa kujazwa na Roho katika Sura ya 20: “Kuwaongoza Waamini
Kubatizwa Katika Roho.”







[71] Kwa orodha kamili ya karama hizi pamoja na
ufafanuzi na madhumuni yake, tazama Nyongeza ya 2: “Karama za Udhihirisho za 1
Wakorintho 12:8-10.”







[72] Ili kupata mengi zaidi kuhusu ujio wa ufalme
wa Mungu, tazama kitabu cha Mfululizo wa Africa’s Hope kiitwacho, Ufalme wa
Mungu: Maelezo ya Kipentekoste, cha Denzil R. Miller.







[73] Kwa maelezo zaidi kuhusu uhusiano wa mchungaji
wa Kipentekoste na Biblia, tazama Sura ya 9: “Anaiamini Biblia.”







[74] Kwa habari zaidi kuhusu ubatizo wa Roho,
tazama Sura ya 20: “Kuwaongoza Waamini Kubatizwa Katika Roho.”







[75] Tazama Nyongeza ya 2: “Karama za Udhihirisho za
1 Wakorintho 12:8-10.”







[76] Kuhusu changamoto na kuwashinda pepo wachafu,
tazama kitabu cha Discovery Series cha Africa's Hope, Power Ministry: How to
Minister in the Spirit's Power, Sura ya 11: “Jinsi ya Kutoa Pepo” na Sura
ya 12: “Kushinda Roho za Eneo.”







[77] Kwa habari zaidi juu ya majukumu ya mchungaji
wa Kipentekoste, ona Sura ya 23-27.







[78] Kwa habari zaidi kuhusu huduma ya kuhubiri ya
mchungaji wa Kipentekoste, tazama Sura ya 16: “Mahubiri Yenye Upako wa Roho.”







[79] Kwa habari zaidi kuhusu kutiwa nguvu na Roho
Mtakatifu, tazama Sura ya 20: “Kuwaongoza Waamini Kubatizwa Katika Roho.”







[80] Kwa habari zaidi kuhusu huduma ya kufundisha
ya mchungaji wa Kipentekoste, tazama Sura ya 17: “Kufundisha kwa Ufanisi.”







[81] Kwa habari zaidi juu ya zile ibada maalum,
tazama Sura ya 42: “Kuendesha Meza ya Bwana, Kuweka Wakfu, na Kuingiza Kazini.”







[82] Kwa maelezo zaidi kuhusu mchungaji wa Kipentekoste
na maombi, tazama Sura ya 8: “Kipaumbele cha Maombi.”







[83] Kwa maelezo zaidi juu ya huduma katika nguvu
zisizo za kawaida, tazama Sura ya 21: “Kuhudumu Katika Nguvu za Roho.”







[84] Kwa maelezo zaidi juu ya kuliongoza kanisa
katika ibada, ona Sura ya 18: “Kuliongoza Kanisa Katika Kuabudu.”







[85] Kwa habari zaidi juu ya kuhamasisha kanisa kwa
ajili ya ushuhudiaji, tazama Sura ya 37: “Kuwafikia Waliopotea kwa Uinjilisti.”







[86] Kwa habari zaidi kuhusu vita vya kiroho,
tazama Sura ya 22: “Kujihusisha Katika Vita vya Kiroho.”







[87] Kwa habari zaidi juu ya kuwaongoza waamini
wapya katika ubatizo wa Roho Mtakatifu, ona Sura ya 20: “Kuwaongoza Waamini
Kubatizwa Katika Roho.”







[88] Kwa maelezo zaidi juu ya wajibu wa mchungaji
wa Kipentekoste katika kufundisha Neno la Mungu, tazama Sura ya 17: “Kufundisha
kwa Ufanisi.”







[89] Kwa habari zaidi juu ya kulinda kanisa, tazama
Sura ya 27: “Kulilinda Kundi.”







[90] Kwa maelezo zaidi kuhusu huduma ya ushauri ya
mchungaji wa Kipentekoste, tazama Sura ya 26: “Kuwashauri Watu wa Mungu.”







[91] Kwa maelezo zaidi juu ya kuwaongoza washirika
wa kanisa katika utimilifu wa Roho, tazama Sura ya 20: “Kuwaongoza Waamini
Kubatizwa Katika Roho.”







[92] Kwa habari zaidi kuhusu kuwafikia waliopotea,
tazama Sura ya 37: “Kuwafikia Waliopotea kwa Uinjilisti” na Sura ya 39: “Kupanda
Makanisa Mapya.”







[93] Hili limejadiliwa kwa undani zaidi katika Sura
ya 38: "Kutumikia Jumuiya."







[94] Kwa maelezo zaidi kuhusu mada hii, tazama Sura
ya 15: “Tabia Imara ya Ibada Binafsi.”







[95] Kwa habari zaidi kuhusu mada hii, tazama Sura
ya 16: “Mahubiri Yenye Upako wa Roho” na Sura ya 17: “Kufundisha kwa Ufanisi.”
Mitaala ya uanafunzi inayoitwa Living the Truth na Roots of Faith
inaweza kupakuliwa bila malipo kwenye tovuti ya https://africaatts.org/resources/.







[96] Kitabu, Kuitangaza Pentekoste: Mihutasari
100 ya Mahubiri Kuhusu Nguvu za Roho Mtakatifu, kinaweza kupakuliwa bila
malipo kutoka tovuti ya www.DecadeofPentecost.org. Kwa maelezo zaidi kuhusu jinsi ya kuomba pamoja na
waamini ili kupokea Roho, tazama Sura ya 20: “Kuwaongoza Waamini Kubatizwa
Katika Roho.”







[97] Kwa ufafanuzi wa karama za kiroho, ona
Nyongeza ya 2: “Karama za Udhihirisho za 1 Wakorintho 12:8-10.”







[98]Huduma hii inazungumziwa katika Sura ya 17: “Kufundisha
kwa Ufanisi.”







[99] Kwa mengi zaidi kuhusu uhusiano wa mchungaji
wa Kipentekoste na Biblia, tazama Sura ya 9: “Anaiamini Biblia.”







[100] Kwa habari zaidi juu ya kuwasaidia waamini
kupokea Roho Mtakatifu, tazama Sura ya 20: “Kuwaongoza Waamini Kubatizwa Katika
Roho.”







[101] Kwa maelezo zaidi kuhusu karama za kiroho,
tazama Nyongeza ya 2: “Karama za Udhihirisho za 1 Wakorintho 12:8-10.”







[102]Kwa maelezo zaidi kuhusu karama za kiroho,
tazama Nyongeza ya 2: “Karama za Udhihirisho za 1 Wakorintho 12:8-10.”







[103] Kwa habari zaidi kuhusu utume wa Mungu, tazama
kitabu cha Discovery Series cha Africa's Hope kinachoitwa, Theolojia ya
Kibiblia ya Umisheni, cha Paul York.







[104] Kwa maelezo zaidi juu ya kuliongoza kanisa
katika utume wa Mungu, tazama Sura ya 31: “Uongozi wa Kimisheni.”







[105] Kwa ufahamu zaidi juu ya uongozi wa mtumishi,
tazama Sura ya 29: "Uongozi wa Kitumishi."







[106] Kwa habari zaidi kuhusu ushirikishaji maono,
tazama Sura ya 30: “Uongozi Wenye Maono.”







[107] Ili kupata habari zaidi kuhusu kuchunga watu
wa Mungu, ona Sura ya 24: “Kuwatunza Kondoo” na Sura ya 27: “Kulilinda Kundi.”







[108]Kwa mengi zaidi kuhusu kutunza jumuiya watu,
tazama Sura ya 38: “Kutumikia Jumuiya.”







[109] Kwa maelezo zaidi kuhusu maono ya umisheni,
tazama Sura ya 31: “Uongozi wa Kimisheni.”







[110] Kwa maelezo zaidi juu ya kuhamasisha kanisa
lako kwa ajili ya umisheni, tazama Sura ya 40: “Kutengeneza Mpango wa Utume wa
Kanisa la Mahali Pamoja.”







[111] Kwa maelezo zaidi kuhusu utume wa Mungu,
tazama kitabu cha kiada cha Discovery Series cha Africa's Hope kiitwacho, Theolojia
ya Kibiblia ya Umisheni, cha Paul York.







[112] Kwa habari zaidi juu ya kubatizwa katika Roho
Mtakatifu, ona Sura ya 10, 11, na 20.







[113] Ili kujifunza zaidi kuhusu kuhamasisha kanisa
lako kwa ajili ya umisheni, tazama Sura ya 40: “Kutengeneza Mpango wa Umisheni
wa Kanisa la Mahali Pamoja.”







[114] Kwa maelezo zaidi juu ya ugawaji maono, tazama
Sura ya 30: “Uongozi Wenye Maono.”







[115] Africa's Hope (wenye kutoa kitabu hiki)
wametengeneza nyenzo mbili zenye nguvu za ufuasi kwa makanisa ya Kipentekoste
barani Afrika. Mfululizo wa kwanza ni wa Living the Truth, mtaala wa
Shule ya Jumapili ambao huwapitisha wanafunzi katika Biblia nzima kwa muda wa
miaka saba. Nyingine ni mfululizo unaoitwa Roots of Faith. Huu ni mtaala
wa mada unaoshughulikia masuala muhimu yanayohusu maisha ya Kikristo, kama vile
“Hatua za Kwanza: Maisha Yako Mapya Katika Kristo,” “Mafundisho ya Biblia,”
“Maisha Katika Roho,” na mengine. Mfululizo huu hutolewa katika lugha kadhaa za
Kiafrika. Unaweza kujua zaidi kuhusu nyenzo hizi kwenye tovuti hii: https://africaatts.org/resources/.







[116] Huduma ya kuabudu ya kanisa imejadiliwa kwa
undani zaidi katika Sura ya 18: “Kuongoza Kanisa Katika Ibada.”







[117] Kwa habari zaidi kuhusu huduma ya maombi ya
kanisa, tazama Sura ya 8: “Kipaumbele cha Maombi.”







[118] Kwa habari zaidi juu ya kuhamasisha kanisa kwa
ajili ya uinjilisti, tazama Sura ya 37: “Kuwafikia Waliopotea kwa Uinjilisti.”







[119] Kwa maelezo zaidi juu ya kuendeleza mpango wa
umisheni wa kanisa, tazama Sura ya 40: “Kutengeneza Mpango wa Utume wa Kanisa
la Mahali Pamoja.”







[120] Kwa maelezo zaidi kuhusu huduma ya kuonyesha
huruma kwa wahitaji, tazama Sura ya 38: “Kutumikia Jumuiya.”







[121] Nyenzo za kuendeleza huduma kwa wanafunzi wa
chuo zinaweza kupatikana kwenye Mtandao katika https://chialpha.com/resources/.







[122] Kwa maelezo zaidi kuhusu kuwafundisha watumishi
kwa ajili ya huduma katika kanisa la mahali, tazama Sura ya 33: “Kuhamasisha Viongozi
Walei.”







[123] Kwa mengi zaidi kuhusu ubatizo wa maji, tazama
Sura ya 42: “Kuendesha Meza ya Bwana, Kuweka Wakfu, na Kuingiza Kazini.”







[124] Kwa habari zaidi kuhusu kuwafikia waliopotea,
tazama Sura ya 37: “Kuwafikia Waliopotea kwa Uinjilisti.”







[125] Kwa zaidi kuhusu kuwaongoza waamini katika
matembezi yaliyojazwa na Roho, ona Sura ya 11: “Hukuza Utendaji na Uzoefu wa
Kipentekoste” na Sura ya 20: “Kuwaongoza Waamini Kubatizwa Katika Roho.”







[126] Kwa maelezo zaidi juu ya kupanga ibada, tazama
Sura ya 18: “Kuliongoza Kanisa Katika Kuabudu.”







[127] Tazama Sura ya 24: “Kuwatunza Kondoo.”







[128] Kwa habari zaidi kuhusu mchungaji wa
Kipentekoste na maombi, tazama Sura ya 8: “Kipaumbele cha Maombi.”







[129] Kwa maelezo zaidi kuhusu mchungaji wa
Kipentekoste kama mwalimu, tazama Sura ya 17: “Kufundisha kwa Ufanisi.” Mtaala
wa Living the Truth na Roots of Faith ni nyenzo bora za uanafunzi
wa Kipentekoste. Zinapatikana kutoka Africa Theological Training Service (ATTS)
katika https://africaatts.org/resources/.







[130] Kwa habari zaidi juu ya kulinda kanisa dhidi
ya manabii wa uongo, tazama Sura ya 27: "Kulilinda Kundi."







[131] Kwa habari zaidi kuhusu kuendesha arusi na
mazishi, tazama Sura ya 41: “Kufanya Harusi na Mazishi.”







[132] Kwa kujua zaidi juu ya kufanya kazi na
viongozi wa huduma, tazama Sura ya 33: “Kuhamasisha Viongozi Walei” na Sura ya
34: “Kuongoza Kanisa Katika Idara.”







[133] Kwa maelezo zaidi kuhusu somo hili, tazama
kitabu cha kiitwacho, Acts: The Spirit of God In Missions, cha Denzil R.
Miller, kinachotolewa na Africa’s Hope katika mfululizo wa Discovery Series.







[134] Kwa habari zaidi juu ya kuhimiza kanisa
kumtafuta Roho, tazama Sura ya 19: “Kuongoza Kanisa Katika Uamsho wa
Kipentekoste.” Kwa maelezo zaidi juu ya kuwaongoza waamini katika kutiwa nguvu
na Roho, tazama Sura ya 20: “Kuwaongoza Waamini Kubatizwa Katika Roho.”







[135] Upandaji kanisa unajadiliwa kwa undani zaidi
katika Sura ya 39: “Kupanda Makanisa Mapya.”







[136] Kitabu, Kumtangaza Kristo kwa Mataifa: Jumbe
100 Kuhusu Utume Unaowezeshwa na Roho Mtakatifu, kinapatikana kutoka
taasisi ya Africa's Hope, Acts 1:8 Initiative. Kinaweza kupakuliwa bila malipo
kutoka tovuti ya .







[137] Kwa maelezo zaidi kuhusu mada hizi, tazama
Sura ya 8: “Kipaumbele cha Maombi” na Sura ya 11: “Hukuza Utendaji na Uzoefu wa
Kipentekoste.”







[138] Unaweza kujifunza zaidi kuhusu utume wa Mungu
katika kitabu cha Paul York kiitwacho, Theolojia ya Kibiblia ya Umisheni, kutoka
Discovery Series ya taasisi ya Africa's Hope.







[139] Unaweza kujua zaidi kuhusu vikundi vya watu
ambao hawajafikiwa kwa kuingia kwenye tovuti www.JoshuaProject.net
.







[140] Sherehe za harusi zinaweza kupatikana katika, The
Minister's Service Book, kilichoandaliwa na Myer Pearlman. Unapaswa kuwa na
nakala ya kitabu hiki au nyenzo nyingine iliyopendekezwa na dhehebu lenu.

